
Niciunul din eroii cărţii nu reprezintă vreo persoană 
reală. De asemenea, toate întâmplările descrise sunt 
absolut închipuite de autor. 

Th. C. 


Din cauza ploii, care cădea cu o înverşunare de 
deluviu, lumina celor două faruri ale Buickului nu izbutea 
să străpungă întunericul mai departe de doi, trei metri. 
Cu toate acestea, maşina gonea de parcă cel dinăuntru 
îşi pusese în minte să se sinucidă cu tot dinadinsul. O 
asemenea presupunere părea firească, mai ales dacă se 
are în vedere că şoseaua, udă şi destul de îngustă, la o 
depărtare de numai câteva sute de metri, începea să 
coboare, şerpuind în serpentine extrem de primejdioase 
chiar pe o vreme uscată. 

Explicaţia unei astfel de purtări nu era greu de găsit, 
dacă observai cealaltă maşină, care venea din urmă 
asemenea unui bolid. Devenea atunci clar că prima 
încerca să scape de urmărirea celei de-a doua, care, de 
altfel, mult mai puternică, se lansase cu toată viteza în 
urmărirea acesteia. 

Lângă şoferul celei de-a doua maşini stătea căpitanul 
de miliţie Ovezea Petre. Chipul său, dăltuit frumos parcă 
din marmură, exprima dârzenie, iar fruntea, înaltă şi 
boltită, inteligentă. Ochii, lucind de o ură neîmpăcată, 
scrutau întunericul, ca şi când ar fi vrut să străpungă cu 
privirea bezna şi pânza deasă a ploii, care îl împiedicau 
să vadă maşina din faţă. 

În clipa următoare, ducând microfonul la gură, începu 
să comunice: 

— Alo, Bran!... Alo, Bran!... Raportează 314!... 
Urmărirea infractorului continuă. Alo, Bran!... Alo, Bran!... 

În timp ce căpitanul Ovezea Petre transmitea 
comunicarea prin radio, în prima maşină infractorul 
despre care este vorba, aplecat asupra volanului, scruta, 
la rândul său, bezna pe care lumina puternică a farurilor 
abia izbutea s-o străpungă. Era îmbrăcat într-o manta de 
ploaie cauciucată şi purta ochelari negri. In colţul stâng 


al gurii ţinea ţigara pe jumătate fumată, din care trăgea, 
din când în când, închizând ochiul, ca să şi-l ferească de 
fum. Chipul, privirea şi, în general, întreaga sa atitudine 
trădau o cruzime aproape bestială. Pe fruntea numai 
aproximativ proporţionată apăreau, din când în când, 
broboane de transpiraţie, care şiroiau spre tâmple şi, de 
acolo prelingându-se pe după urechi, se pierdeau în 
gulerul cămăşii. Mărgeluşele de transpiraţie erau singurul 
indiciu că individului cu ochelari negri, în ciuda aparentei 
placidităţi, îi era frică. Şi într-adevăr, îi era frică, teribil de 
frică. Frica punea din ce în ce mai mult stăpânire pe el, 
pe măsură ce lumina farurilor maşinii care îl urmărea - la 
început difuză - creştea în intensitate, pe măsură ce 
distanţa care îl separa de urmăritorii săi se micşora. 

„Degeaba! Maşina lor e mult mai puternică. Până la 
urmă, tot au să pună mâna pe mine, îşi vorbi individul cu 
ochelari negri”. 

Şi trase o înjurătură. 

Apoi, aplecându-se şi mai mult asupra volanului, 
adăugă: 

„Nu! Viu, în niciun caz nu vor pune ei mâna pe mine”. 

În clipa următoare, un fulger orbitor brăzdă cerul, 
luminând pentru câteva secunde şoseaua. Pe urmă, 
imediat, tunetul bubui asurzitor cu ecouri prelungi în 
munţii de-a dreapta şi de-a stânga defileului. Ploaia 
începu să cadă cu şi mai mare înverşunare. 

„Serpentinele!” murmură individul cu ochelari, atunci 
când la lumina fulgerului le zări încolăcindu-se până 
departe ca nişte reptile uriaşe. 

Cuvintele fură însoţite de un rânjet, care accentuă 
cruzimea chipului devenit dintr-o dată aproape hidos. 

„În definitiv, altceva nu-mi rămâne de făcut!” continuă 
el monologul. 

Maşina se apropia cu toată viteza de serpentine. 
Individul cu ochelari negri, conducând cu o mână, 
deschise portiera. Şi în clipa când Buickul se angaja pe 
prima pantă, sări afară cu un curaj pe care numai 


disperarea ţi-l poate da. 
Nemaiavând cine să stăpânească volanul, maşina se 
învârti aproape circular, apoi se prăbuşi în prăpastie. 


Câteva minute mai târziu, cea de-a doua maşină stopă 
pe locul unde avusese loc presupusul accident. Primul, 
cobori căpitanul Ovezea. După el, locotenentul major 
Galaşanu Tache, apoi doi sublocotenenţi. 

Turna cu găleata. Jos, în prăpastie, spumega, furios, 
pârâiaşul devenit vijelios din cauza ploii. 

— Fără doar şi poate că şi-a frânt gâtul! vorbi mai mult 
pentru sine locotenentul major Galaşanu. Acum, ce 
facem, tovarăşe căpitan? 

Căpitanul Ovezea nu-i răspunse. Se părea că nici nu 
auzise întrebarea. Privea prăpastia, în care se rostogolise 
maşina, cu ochi întunecaţi de mânie. Infractorul îşi 
primise pedeapsa. Acum, acolo, pe fundul prăpastiei, 
aproape sigur că nu mai era în viaţă. Totuşi, se simţea 
nemulţumit. Avea sentimentul că nu-şi îndeplinise 
misiunea până la capăt. Ar fi trebuit să-l captureze viu. 
Anchetându-l, cine ştie ce lucruri interesante ar fi putut 
afla, cine ştie ce alte fire încâlcite s-ar fi putut descurca. 

Aprinse lanterna puternică, îndreptând fasciculul de 
lumină spre fundul prăpastiei. Dar era mult prea adâncă 
ca lumina să poată ajunge până acolo. 

— Tovarăşe Galaşanu, cineva trebuie să coboare. S-ar 
putea ca infractorul să mai fie în viaţă. lţi dai seama cât 
de important ar fi pentru noi, dacă ar putea vorbi. 

— Cobor eu, tovarăşe căpitan. 

— Deocamdată, nu cred că e nevoie să cobori chiar 
dumneata. Să coboare  sublocotenentul  Drăguşin. 
Aprindeţi-vă lanternele şi haidem să căutăm locul cel mai 
potrivit. 

După câteva clipe de căutare îl găsiră, şi 
sublocotenentul Drăguşin începu să coboare. Când 
ajunse jos, descoperi maşina prăbuşită, de-a latul 
pârâiaşului, cu rotile în sus. Una dintre ele, cine ştie prin 


ce întâmplare, încă se mai învârtea. 

— L-ai găsit? întrebă de sus, după câtva timp, 
căpitanul Ovezea. 

— Nu, tovarăşe căpitan! Parcă l-a înghiţit pământul. 

— Caută-l, Drăguşine! 

Bineînţeles, toate strădaniile sublocotenentului se 
dovediră infructuoase, din motivele pe care cititorii le 
cunosc. 


În timp ce sublocotenentul Drăguşin continua să caute 
în prăpastie cadavrul individului cu ochelari negri, 
acesta, şchiopătând uşor, urca spinarea împădurită a 
muntelui, pe o potecă descoperită întâmplător, care 
ducea la stâna unei gospodării agricole colective. 

O oră mai târziu, când ajunse, găsi acolo doar pe baci 
şi pe un băietan, nepot al său. Ciobanii ceilalţi erau 
plecaţi cu oile departe, pe un alt munte. 

Baciul, parcă dinadins, spre a dezminţi părerea care, în 
general există, că toţi bacii sunt, neapărat, oameni bine 
clădiţi, era o fărâmă de om, Ceea ce pierdea însă în 
înălţime câştiga în vârtoşenie. Era îndesat, lat în spate şi 
avea un pumn, să doboare lupul dintr-o singură lovitură 
Ochii negri, strălucitori, te străpungeau ca un sfredel. In 
schimb vocea, deşi puternică, era neplăcut de piţigăiată. 

Cercetându-l bănuitor, baciul îl întrebă ce vânt îl aduce 
acolo, în puterea nopţii, şi pe o asemenea vreme. 
Individul cu ochelari negri îi îndrugă o întreagă poveste 
despre un rămăşag pe care, chipurile, îl făcuse cu nişte 
tovarăşi de-ai lui, aflaţi, ca şi el, la odihnă. 

Povestea era destul de plauzibilă şi baciul ar fi sfârşit 
prin a-l crede, dacă n-ar fi observat că străinul îşi şterge 
ochelarii aburiţi cu batista, fără să şi-i ia de pe ochi. De 
asemenea, mai observă că se fereşte să stea în lumină. 

O asemenea purtare părându-i-se ne la locul ei, deveni 
bănuitor, şi se hotărî să fie cu ochii în patru. 

— Departe e satul? se interesă drumeţul. 

— Da de unde! In ceva mai mult de un sfert de oră, o 


potecă te duce până acolo. Ţi-oi arăta-o mâine 
dimineaţă. Că doar n-ai să pleci acum la drum, în toiul 
nopţii, şi pe aşa vreme. 

Baciul îl îmbia pe străin să poposească peste noapte la 
stână, tocmai pentru că, părându-i-se suspect, intenţiona 
să anunţe, prin nepot, miliția din sat. 

— Ba chiar asta am de gând, baciule. Poate că tot mai 
câştig rămăşagul. Fii bun şi arată-mi cărarea care duce în 
sat. 

Baciul îi indică un alt drum, mai lung, iar după ce-l 
văzu plecat, repezi băietanul în sat să anunţe miliția. Dar 
până când acesta să ajungă acolo - postul era tocmai la 
capătul celălalt al satului - şi până când şeful postului să 
organizeze o pândă, infractorul căutat de oamenii 
căpitanului Ovezea în prăpastie, călărind pe calul furat 
din grajdul unui ţăran a cărui casă se afla chiar la 
marginea satului, de mult se afla departe. 

Şi trei sferturi de oră mai târziu se urca, din mers, într- 
un mărfar. 


După zadarnice căutări, sublocotenentul Drăguşin, 
urcând cu chiu cu vai panta, reveni lângă ceilalţi ofiţeri. 
Era ud până la piele şi murdar din cap până în picioare. 

— Tovarăşe căpitan, nu l-am găsit deşi l-am căutat pe 
o rază de o sută de metri. E posibil ca, în cădere, să se fi 
agăţat de vreo ieşitură de stâncă. 

— Crezi? întrebă căpitanul Ovezea sceptic. 

Şi se apropie de buza prăpastiei cu lanterna aprinsă, 
plimbând fasciculul de lumină de-a lungul malului. Până 
acolo unde răzbea lumina, era perpendicular, ca un zid. 

— Vezi, Drăguşine? Dacă peretele prăpastiei e până 
jos tot atât de drept - şi e mai mult ca sigur - nu avem 
motiv să credem că infractorul, în cădere, a rămas agăţat 
de vreo stâncă. 

— Atunci, tovarăşe căpitan... 

— Atunci, tovarăşe sublocotenent Drăguşin, este 
foarte probabil că ne-am pierdut vremea căutându-l în 


prăpastie. Totuşi, mâine dimineaţă, pe lumină, va trebui 
să verificăm. Spune-mi, ai găsit actele maşinii? 

— Da, tovarăşe căpitan! Maşina e un Buick şi aparţine 
cooperativei „Cahla”. 

— Numărul? 

— 12 341. Cred că maşina a fost furată. 

— Altceva n-ai mai găsit în maşină? 

— Nimic, tovarăşe căpitan. 

— Mada!... 

Apoi, către locotenentul Galaşanu: 

— Trebuie să raportez tovarăşului colonel. 

Se întoarse la maşină, deschise staţia şi stabili 
legătura. 

— Alo,  Bran!... Alo, Bran! Raportează 314!... 
Raportează 314! 

În timp ce căpitanul Ovezea transmitea prin radio, într- 
unul din birourile Direcţiei Generale a Miliției, doi ofiţeri 
ascultau raportul. Unul dintre ei era colonelul Cursaru 
Dumitru, celălalt, maiorul Mărăcineanu Radu. 

Colonelul, ale cărui trăsături exprimau energie şi o 
voinţă de fier, era potrivit de statură. Deşi nu avea decât 
patruzeci şi cinci de ani, părea mult mai în vârstă. Anii de 
muncă istovitoare în „subteran” pe vremea capitaliştilor 
îşi puseseră pecetea pe chipul fostului miner de la 
Lupeni. 

Maiorul nu numai că arăta, dar era şi în realitate mai în 
vârstă decât colonelul. Purta ochelari cu rama groasă şi 
neagră. In ciuda chipului care exprima aceeaşi energie şi 
aceeaşi voinţă, dinapoia ochelarilor te priveau ochii unui 
visător. 

Stăteau unul în faţa celuilalt şi ascultau cele ce 
transmitea căpitanul Ovezea: 

— Alo, Bran!... Alo, Bran! Raportează 314! Maşina s-a 
prăbuşit în prăpastie. Infractorul a dispărut. E aproape 
sigur că accidentul a fost provocat dinadins, ca să ne 
deruteze. Deşi pare foarte puţin probabil, totuşi nu este 
exclus ca, în cădere, cadavrul infractorului să se fi agăţat 


de vreun colţ de stâncă. Din cauza întunericului şi a ploii 
torențiale, până se va lumina, nu putem verifica. 
Deocamdată, urmărirea a luat sfârşit. 

Colonelul  întrerupse legătura. Privi pe fereastră 
gânditor. Ploua. Ploua şi aici, torențial, inepuizabil. 

— Păcătoasă vreme! constată maiorul, care urmărise 
privirea colonelului. 

Acesta nu răspunse, mulţumindu-se să aprobe doar 
printr-o înclinare a capului. 

Abia mult mai târziu întrebă: 

— Ei, ce părere ai? 

— In legătură cu urmărirea întreprinsă de căpitanul 
Ovezea? Păcat că s-a terminat, aşa cum s-a terminat. 

Colonelul surâse abia perceptibil: 

— Deocamdată!... De fapt, urmărirea abia acum 
începe. la, te rog, măsurile necesare. Infractorul, în cazul 
când accidentul a fost simulat, mai mult ca sigur că va 
căuta să se folosească de tren, ca să i se piardă urma. 

— Am înţeles. Voi da ordin să fie supravegheate gările. 


Undeva, în inima Capitalei, există o stradă, mai precis 
o stradelă, care are un nume puţin obişnuit. Ea se 
numeşte strada Lăcrimel că numele străzii vine de la 
lacrimă nu încape nicio îndoială. Dar nu încape, de 
asemenea, nicio îndoială, că între denumirea străzii şi 
evenimentele petrecute în decursul timpului pe acea 
stradă nu există nicio legătură. 

Strada Lăcrimel! 

Aşa stă scris, cu litere albe, frumoase, pe tăbliţa 
emailată, de culoare albastră. Dar adevăratul nume 
recunoscut şi folosit atât de locatarii străzii, cât şi de 
ceilalţi cetăţeni ai respectivului cartier este acela de: 
Strada celor şapte porți. 

Cu mulţi ani în urmă, existau, într-adevăr, şapte porţi - 
porţile celor şapte case, care formau o stradelă în formă 
de potcoavă. Trei case de o parte, trei de cealaltă parte 
şi, în fund, închizând strada, încă una, cea de-a şaptea. 
Cu timpul însă n-au mai rămas decât patru porţi, pentru 
că în locul a trei din vechile clădiri se înălţaseră trei 
blocuri, fiecare cu câte patru etaje. Cu toate acestea, 
strada continua să poarte vechea ei denumire: Strada 
celor şapte porți. 

In noaptea următoare aceleia când s-au petrecut 
evenimentele povestite în capitolul precedent, o fată 
tânără, blondă, îmbrăcată într-o manta de ploaie din 
material plastic, de culoare cenuşie, dar care, din cauza 
întunericului, părea neagră, se opri la coltul „Străzii celor 
şapte porţi”. Purta ochelari fumurii, cu lentile mari şi 
ramă groasă. Capişonul, din acelaşi material ca şi 
mantaua, era tras mult deasupra frunţii, ascunzându-i-o. 
Gulerul mantalei, ca să stea ridicat, era prins cu o bentiţă 
sub bărbie. Capişonul, ochelarii fumurii şi gulerul ridicat îi 
ascundeau aproape cu desăvârşire fata, făcând-o de 


nerecunoscut. Numai o şuviţă de păr, scăpată de sub 
capişon, te lămurea că fata, care ţinea atât de mult să nu 
fie recunoscută, este blondă. 

Ca şi în ajun, ploua cu găleata, dar fiind atât de bine 
echipată nu părea că-i pasă prea mult de şuvoaiele 
nemiloase, în ciuda anotimpului, reci. 

Fata rămase la colţul străzii numai câteva minute, 
după care porni, hotărâtă, spre blocul cu numărul 5. 
Acolo se opri din nou să privească spre ferestrele 
etajelor, multe din ele încă luminate, pentru că nu era 
mai târziu de orele zece şi jumătate seara. Dintre toate, 
se părea că n-o interesează decât una singură de la 
etajul trei, fiindcă, descoperind-o încă luminată, nu-şi 
putu ascunde satisfacția, care se concretiză imediat 
printr-un oftat de uşurare. 

Fereastra aceea aparţinea unei garsoniere, aşezată pe 
colţ, compusă din două piese despărțite printr-un fel de 
boltă. Două trepte marcau trecerea dintr-o încăpere într- 
alta. Spaţiul pe care se întindea garsoniera era destul de 
modest. Totuşi, părea excesiv de mare din cauza 
puţinului mobilier. In încăperea din fund nu exista decât 
un pat anacronic, cu baldachin, şi un scrin de dimensiuni 
mici. Atât patul, cât şi scrinul erau piese de valoare. În 
prima despărţitură se impunea atenţiei un bufet, care 
ajungea până aproape de tavan, de asemenea o piesă de 
valoare. Un fotoliu din lemn de stejar, monumental, cu 
speteaza înaltă, de toată frumuseţea şi, în fine, 
contrastând cu restul, o masă ordinară din lemn de brad. 

Acesta era tot mobilierul. Pe jos, nici covoare, nici 
măcar un simplu ţol. Parchetul era murdar şi plin de 
pete. Murdară era şi cuvertura destrămată în mai multe 
locuri care acoperea patul. În bufet, pe raftul de sus 
scânteiau patru pahare de cristal, dar toate 
desperecheate. In schimb, pe primul raft, se oferea 
privirii o cană de lut, fără toartă. Alături, o farfurie 
ciobită, cu o bucată de pâine neagră. 

In fotoliul monumental se odihnea o bătrână. Era 


îmbrăcată într-o rochie de casă murdară şi uzată, ca 
toate celelalte lucruri din încăpere. Deşi păstra cumva 
urmele frumuseţii de altădată, ceva te impresiona 
neplăcut. Bătrâna făcea parte din categoria acelor femei 
care nu ştiu să îmbătrânească fără a friza ridicolul. Părul, 
care ar fi trebuit să fie alb, era vopsit intr-un fel de roşu 
de culoarea aramei. In ciuda pungilor de sub ochi şi a 
ridurilor, era violent fardată cu multă pudră şi cu mult 
ruj. Unghiile degetelor, nefiresc de lungi, dar, mai ales, 
nefiresc de descărnate, erau date cu un lac de culoarea 
sângelui. 

Pe scurt, bătrâna din fotoliu, deşi încă vag frumoasă, 
trezea compătimire şi repulsie tocmai pentru că nu ştia 
să îmbătrânească într-un mod decent. 

Se ţinea dreaptă în fotoliu şi răsfoia un album cu 
fotografii. Un album mare, greu, legat în piele scumpă, 
cu paftale de aur la colţuri. Lângă ea, pe braţul fotoliului, 
dormea un motan alb. Albul imaculat al blănii, în contrast 
cu toate celelalte lucruri fumurii, vechi, scrijelate, 
destrămate, dar, mai ales, murdare, impresiona plăcut. 

După toate probabilitățile, o fotografie ceva mai mare, 
ca format, decât carte poştală, care se răsfăţa singură pe 
o pagină întreagă de album, captase întreaga atenţie a 
bătrânei. Fotografia reprezenta o tânără femeie, înaltă, 
elegantă şi deosebit de frumoasă, cu un buchet de 
crizanteme în braţe. Surâsul şi privirea trădau, fără 
posibilitate de tăgadă, că era îndrăgostită. (Fotografia, 
fiind una de amator, nu era exclus ca tânăra femeie să fi 
fost îndrăgostită tocmai de diletantul şi nevăzutul 
fotograf). 

In fotografie, ca un prim fundal, se vedea o fântână 
arteziană cu diferite statui, reprezentând personaje 
mitologice, iar ca un al doilea fundal, silueta graţioasă a 
unui castel. 

Fără un efort deosebit de imaginaţie oricine ar fi putut 
recunoaşte în tânăra şi excepţional de frumoasa femeie 
din fotografie pe bătrâna din fotoliu. Atunci, cu mulţi ani 


în urmă, surâdea omului pe care îl iubea. Acum, bătrână 
şi ridicolă pentru că nu ştia să îmbătrânească decent, 
surâdea propriei sale imagini din tinereţe. 

Fără a-şi lua privirile de pe fotografie, începu să 
vorbească. Vocea îi era groasă, aproape bărbătească, şi 
puţin răguşită: 

— Priveşte, Fredi, cât de frumoasă am fost în tinereţe! 


Dar motanul - el purta numele de Fredi şi lui îi fusese 
adresat îndemnul - nici măcar nu găsi de cuviinţă să 
deschidă ochii. Continua să doarmă nepăsător pe braţul 
fotoliului. 

— Leneşule - îl mustră bătrâna - nu te mai saturi de 
somn. Ei, săracule, dar de ce te mustru eu pe tine!... De 
bună seamă că eşti şi tu obosit de viaţa asta păcătoasă, 
la fel ca şi mine. Într-o zi, avem să murim. Dar, nici 
pentru tine, şi nici pentru mine n-are să se găsească 
măcar un singur om care să verse o lacrimă. In ceea ce 
mă priveşte, aş fi bucuroasă dacă ziua aceasta ar veni 
mai repede. Sunt obosită de viaţă, Fredi, sunt tare 
obosită ! 

În clipa când pronunţă ultimele cuvinte, un pendul 
bătrân, atât de bătrân încât abia dacă i se mai distingeau 
cifrele de pe cadran, anunţă orele zece şi jumătate. 
Atunci bătrâna, cu gesturi precipitate, turnă într-un pahar 
cu apă câteva picături dintr-o sticluţă de culoare 
albastră. Pe masa de brad se mai aflau şi alte 
medicamente. Dacă cineva s-ar fi obosit să citească ce 
scria pe etichetele sticluţelor, flacoanelor şi cutiuţelor, şi- 
ar fi dat imediat seama, fără să fie specialist, că ea 
suferea de cord. 

În ciuda faptului că, formal, dorea să moară, bătrâna 
se îndopa cu medicamente, ca să-şi prelungească viaţa. 

După ce dădu peste cap conţinutul paharului, 
strâmbându-se şi cutremurându-se, redeschise albumul 
la pagina cu fotografia care o reprezenta tânără. 

Şi din nou se adresă motanului: 


— Haide, Fredi, priveşte cât de frumoasă am fost! Hei, 
cât de repede au trecut anii! Ei, dar cel puţin mă pot 
consola că au fost ani frumoşi, cu excepţia ultimilor 
cincisprezece. Vezi tu, Fredi. Noi, femeile... 

Se opri, fiindcă auzi soneria de la intrare. 

„Cine Dumnezeu o fi?” se întrebă, fiindcă rar se 
întâmpla să-i calce cineva pragul. 

Cu toate că nu aştepta pe nimeni, şi cu toate că ştia 
din experienţă că ţârâitul soneriei nu era niciodată urmat 
de vreo veste bună, totuşi, ca şi în alte rânduri, nutri 
speranţa vagă şi iluzorie că de data asta ar putea primi o 
veste care să însemne o schimbare în viaţa ei mizeră şi 
singuratică. Se ridică sprintenă din fotoliu, îndreptându- 
se grăbită spre uşa de la intrare. 

Când o deschise, dădu cu ochii de fata cu ochelari 
fumurii. 

— Pe cine cauţi dumneata, domnişoară? întrebă cu 
acea distantă bunăvoință care o caracteriza. 

— Sunteţi doamna Beatrice  Popeea... începu 
necunoscuta, cu o voce cam nesigură. 

Bătrâna, întrerupând-o, îi replică tăios, cu emfază: 

— Nu sunt doamna Beatrice Popeea, o oarecare 
doamna Popeea, fetico. Sunt doamna de onoare Beatrice 
Popeea. Ce doreşti? 

— Aş vrea să vă vorbesc, doamnă. Vă rog, îngăduiţi-mi 
să intru pentru câteva minute. 

Şi, pe furiş, trase cu coada ochiului în dreapta şi în 
stânga, ca să se convingă că nimeni nu o vede stând de 
vorbă cu bătrâna. 

Aceasta, fără să sesizeze că necunoscuta nu se simţea 
deloc în largul ei tocmai fiindcă era obligată să poarte 
discuţia în pragul uşii, o întrerupse din nou: 

— Ascultă, fetico! Dacă eşti o hoaţă - şi probabil că 
eşti - ţin să te anunţ că te-ai ostenit zadarnic urcând 
până aici. Nu mi-a mai rămas nimic... nimic! 

— Liniştiţi-vă, doamnă! Nu sunt hoaţă şi nu am venit 
cu intenţia de a vă prăda. Dimpotrivă... 


— Atunci ţin să te avertizez că în viaţa mea nu am dat 
nimănui de pomană şi, în consecinţă, nici nu primesc 
pomană... de la o necunoscută. 

— N-am venit nici să vă cer şi nici să vă ofer pomană. 
Altceva mă aduce la d-voastră. Vreau să vă fac un mare, 
un foarte mare serviciu. Dar fiindcă nu putem discuta pe 
coridor, încă o dată vă rog să mă primiţi pentru câteva 
minute! 

— Un serviciu! se miră bătrâna simțind că de emoție, 
inima ei bolnavă începe să bată ceva mai tare. In cazul 
acesta, poftim!... Treci! 

Şi deschise uşa numai atât cât era necesar ca 
necunoscuta să se poată strecura în vestibul. 

Pe urmă, după ce încuie uşa, şi după ce se aşeză din 
nou în fotoliu, invitând-o să stea pe taburet, îi vorbi cu 
ton glacial: 

— Te ascult! Te rog însă să fii cât mai concisă. Sunt 
bolnavă, sunt tare bolnavă şi prezenţa dumitale, nu ştiu 
de ce, mă oboseşte... mă nelinişteşte. 

— Mă voi strădui doamnă!... După abdicarea regelui... 

— Maiestăţii Sale Regelui | preciză bătrâna, cu o voce 
solemnă, care sună de-a dreptul caraghios. 

— După abdicarea regelui, repetă necunoscuta, fără să 
ţină seama de precizarea bătrânei, aţi fost acuzată că v- 
aţi însuşit nişte diamante devenite bunuri ales statului, 
care, după ştiinţa mea, valorează, în banii de astăzi, 
câteva milioane. Este exact, doamnă? 

Încă de la primele cuvinte, bătrâna pălise şi, ducându- 
şi mâna la pieptul descărnat, începuse să şi-l masezei 
uşor, în dreptul inimii. 

— N-am văzut în viaţa mea diamantele de care 
vorbeşti, şi, în consecinţă, n-am de unde să cunosc 
valoarea lor. 

Fata cu ochelari surâse a neîncredere, apoi continuă: 

— Şi cum spuneam, aţi fost acuzată că v-aţi însuşit 
nişte diamante, care, de fapt şi de drept, deveniseră ale 
statului. 


— Te rog să mă slăbeşti cu expresiile astea comuniste! 

— Aţi fost acuzată - continuă imperturbabilă 
necunoscuta - pe baza denunţului unei alte doamne de 
onoare, pe nume Ana-Maria Fotiade. 

— Dacă mai pronunţi o dată numele acelei creaturi, te 
dau, pur şi simplu, afară. Mă auzi? 

— Bineînţeles, d-voastră aţi negat cu încăpățânare, şi 
toate încercările anchetatorului de a vă determina să 
mărturisiţi adevărul au fost zadarnice. Până la urmă, aţi 
fost scoasă din cauză. 

— Ei, da! Până la urmă s-au convins şi ei că sunt 
absolut nevinovată. 

— Aţi avut, doamnă, o mare şansă. Şi ştiţi în ce a 
constat? În aceea că denunţul a fost făcut de către Ana- 
Maria Fotiade. Or, duşmănia dintre d-voastră două fiind 
cunoscută de toată lumea de la Castel, anchetatorul, 
lipsindu-i dovezile, a presupus că denunţul are la bază 
doar răzbunarea. 

— Ţi-am spus să nu-mi mai pomeneşti numele ei. 

— Îmi pare foarte rău, doamnă, dar în discuţia noastră 
e absolut necesar. Trebuie să vă convingeţi că sunt 
foarte bine informată. 

— Şi la ce îţi foloseşte asta? 

— Ca să nu vă mai faceţi cumva iluzia că m-aţi putea 
păcăli. Dar revenind la cele ce discutam, în treacăt fie 
spus, anchetatorul a greşit atunci când a presupus că e 
vorba doar de o calomnie. g 

— Prostii!... N-a făcut nicio greşeală. lţi repet, el şi-a 
dat seama că e vorba de o calomnie ordinară. Fără a fi 
foarte deştept, n-a fost nici atât de prost ca să creadă că 
infama aceea, cuprinsă subit de dragoste față de regim, 
m-a denunţat. 

— Vedeţi, tocmai în aceasta a constat greşeala. 
Fiindcă Ana-Maria Fotiade nu v-a denunţat, cum spuneţi, 
din dragoste faţă de regim, ci fiindcă vă ura. De altfel, d- 
voastră ştiţi foarte bine că n-a fost un denunţ fals. 

— Cum, ai neruşinarea să afirmi că eu aş fi furat 


diamantele? 

— Doamnă, încă nu v-aţi convins că sunt bine 
informată? 

Bătrâna îi aruncă o privire de dispreţ: 

— Eşti proastă, fetico! Priveşte în jurul tău: Crezi că aş 
fi ajuns într-o astfel de mizerie dacă aş fi luat 
diamantele? 

— Într-adevăr, aţi fi avut o situaţie materială poate 
chiar înfloritoare, dacă aţi fi reuşit să le şi scoateţi din 
Castel. De închisoare aţi izbutit să scăpaţi, doamnă, dar 
n-aţi izbutit să culegeţi roadele... furtului. Mă iertaţi, aş fi 
vrut să folosesc un alt termen, dar n-am găsit. 

Bătrâna se uită la ea cu o privire stranie, după care 
întrebă, cu o voce care se voia răstită, dar care sună tare 
stinsă: 

— În definitiv, ce doreşti dumneata? 

— Vreau să-mi spuneţi unde aţi ascuns, în Castel, 
diamantele! 

— Cu alte cuvinte... vrei pietrele! 

— Exact, doamnă! 

Bătrâna o privi câteva clipe ironic. Abia mult mai târziu 
începu să vorbească: 

— Mă întreb cine eşti şi cu ce drept vii să pretinzi ceea 
ce mi-ai cerut. Ştii, în tinereţe m-am dat în vânt după 
melodramă. O căutam nu numai pe scenă, dar şi în viaţă. 
Aşa cum aveam nevoie de lumină şi de aer, la fel aveam 
nevoie şi de melodramă. Şi, dacă ea nu exista în jurul 
meu, mi-o cream în mod artificial, cu închipuirea. Din 
cauza aceasta, tatăl meu, care a fost toată viaţa lui un 
gentleman, mă cam dispreţuia. 

Ei, dar se pare că de meteahna asta n-am scăpat nici 
acum, la bătrâneţe. Uite, adineauri, când te-am auzit 
cerându-mi, cu atâta autoritate, diamantele, imediat, mi- 
am imaginat că eşti fiica acelei creaturi şi gata, gata să 
mă înduioşez. Dar mi-am adus imediat aminte că a/a n-a 
avut decât o pramatie de băiat. Or, dacă nu eşti fata 
ăleia, în ce calitate vii să-mi ceri ceea ce mi-ai cerut? 


— Asta n-are importanţă, doamnă. 

— Atunci, te rog să părăseşti imediat casa! Dar 
imediat! 

— In cazul acesta, aflaţi că sunt mandatara cuiva. 

— Aşa! simulă bătrâna că se miră. Nu crezi că e cam 
puţin? 

— Este singura explicaţie care v-o pot da. Persoana 
care m-a trimis cunoaşte starea d-voastră materială 
precară şi m-a autorizat să vă spun că, în cazul când 
acceptaţi să-mi destăinuiţi ascunzătoarea diamantelor, 
este dispusă să împartă pietrele pe din două. Acesta este 
motivul care m-a determinat să vă spun mai adineauri că 
am venit să vă fac un mare serviciu. 

— Persoana aceea, dacă-i o femeie, e o idioată, iar 
dacă-i bărbat, un idiot. Cum poate să-mi ofere ceea ce 
nu are, din ceva care stă numai în putinţa mea să-mi 
aparţină sau nu în întregime? 

— Numai teoretic vă aparţine, doamnă! 

— Cum numai teoretic? 

— Diamantele se află acum ascunse în Castel, într-un 
loc sigur, deşi n-ar fi exclus ca altcineva, între timp, 
descoperindu-le din întâmplare, să şi le fi însuşit... 

— In privinţa asta poţi să fii sigură că acolo unde au 
fost ele ascunse, nimeni nu le-a putut găsi. 

— Sunt bucuroasă că vă aud vorbind aşa. Revenind la 
discuţia dinainte, teoretic, diamantele vă aparţin. Dar 
încercaţi să intraţi în posesia lor. Puteţi? 

— Cine ştie!... În orice caz, n-am încercat. 

— Nu, doamnă! Vă pierdeţi timpul vrând să mă păcăliţi 
şi, eventual, să vă înşelaţi. Singură, în niciun caz nu 
puteţi intra în posesia diamantelor, în schimb, persoana 
al cărei mandatar sunt, are acces în Castel şi, în 
consecinţă, posibilitatea de a acţiona, în toată libertatea, 
ca să poată intra în stăpânirea diamantelor. Cu alte 
cuvinte, cred că târgul pe care vi-l oferă e foarte corect. 

— Într-adevăr, nici că se poate un târg mai corect! 
replică bătrâna cu un asemenea ton, încât nu puteai să-ţi 


dai seama dacă vorbeşte sau nu serios. 

— Doamnă, în situaţia în care vă găsiţi... 

— Ştiu! E deplasat să fiu ironică. Ei bine, află că nu am 
spus-o cu intenţii ironice. Târgul e corect, dar eu nu-l 


accept. 
— Doamnă... 
— E inutil să insişti! Scurt: Nu mă interesează. 
— Doamnă, gândiţi-vă! Trăiţi într-o mizerie 


îngrozitoare. Numai cu câteva din diamantele ce vi se 
cuvin, v-aţi putea asigura o bătrâneţe lipsită de griji. 

— Situaţia mea materială mă priveşte numai pe mine, 
fetico. 

— Poate nu sunteţi mulţumită de clauzele înţelegerii şi 
pretindeţi mai mult de jumătate? În acest caz, mai putem 
discuta. 

Bătrâna ridică din umeri dispreţuitor: 

— Ţi-am spus că nu mă interesează târgul pe care mi-l 
propui. De altfel, dacă persoana care te-a trimis la mine 
are acces la Castel, dacă este convinsă că acolo sunt 
ascunse diamantele, să le caute... Poate că va avea 
şansa să dea peste ele, fără a mai fi nevoită să le 
împartă cu mine. 

— Ştiţi foarte bine că asta ar însemna să caute acul în 
carul cu fân. 

— Dacă ai foarte mult noroc, atunci poţi găsi acul chiar 
într-un car cu fân. Nu crezi? 

— Poate! Dar ei nu-i place să se bazeze pe hazard. 
Preferă să ajungeţi, prin mine, la o înţelegere. 

— Exclus, fetico! 

— Poate nu aveţi încredere în... noi! Vă este teamă că, 
după ce vom fi în posesia diamantelor, nu ne vom 
respecta obligaţiile faţă de d-voastră? În acest caz, să 
discutăm. Ce garanţii pretindeţi? 

— Nu am nevoie de niciun fel de garanţie. Pricepe 
odată, că nu mă interesează târgul pe care mi-l oferi! 

— Dar de ce, pentru numele lui Dumnezeu? 

Tonul cu care întrebă trădă, vag, neliniştea. 


— Pentru că nu mă las dusă de nas. Ştiu cine te-a 
trimis. 

— Cine? 

— Secătura de fiu-su. 

— Al cui fiu? 

— Al ăleia! 

— Dar nu e adevărat! Vă rog să mă credeţi că nu-l 
cunosc, că în viaţa mea nu l-am văzut. 

— Sunt bătrână, e drept, dar să nu-ţi închipui că am să 
mă las prostită de tine, fetico! 

— Cum să vă dovedesc, doamnă, că n-am nicio 
legătură cu el ? 

— N-ai să izbuteşti, fiindcă am recunoscut stilul 
creaturii aceleia. Stilul pe care probabil l-a moştenit 
derbedeul de fiu-su. Nu degeaba se spune că aşchia nu 
sare departe de trunchi. Rolul tău se mărgineşte doar să 
joci, aşa cum ţi-a cântat el. 

Necunoscuta se frământa pe taburet, din nou 
neliniştită, din nou în panică. Încăpăţânarea bătrânei o 
înfuria şi o deznădăjduia în egală măsură. 

— Şi dacă am să vă spun că nu sunt mandatara 
nimănui, că am inventat, pur şi simplu, terţa persoană, 
veţi putea să mă credeţi? 

— Bineînţeles că nu! 

Bătrâna însoţi replica de un zâmbet, care, în intenţia 
ei, voia să fie ironic, dar care părea, mai curând, un 
rânjet. 

— Va să zică, refuzaţi să-mi destăinuiţi ascunzătoarea 
diamantelor!... 

— Mai este nevoie să repet? 

— Va să zică, daţi cu piciorul unicei ocazii care vi se 
oferă de a scăpa de mizerie, de a vă putea bucura de o 
bătrâneţe fericită şi lipsită de griji. 

— Da! 

— E ultimul d-voastră cuvânt? 

— Ultimul! 

— Totuşi, doamnă, sunt convinsă că, până la urmă veţi 


da ascultare glasului raţiunii. Că, până la urmă, raţiunea 
vă va ajuta să învingeţi neîncrederea. De aceea, mâine 
îmi voi îngădui să vă mai deranjez. Se spune că noaptea 
e cel mai bun sfătuitor. Nădăjduiesc, doamnă, că va fi şi 
pentru d-voastră. Nu e nevoie să mă conduceţi. Mă 
descurc şi singură. Noapte bună, doamnă! 

Şi înclinându-se în faţa bătrânei, fără să-şi dea seama 
într-un mod aproape caraghios, ieşi din cameră. 

În hol, primul lucru care îi atrase atenţia fu o cheie 
yale agăţată cu o sforicică de unul din cuiele cuierului. 
Era dublura aceleia care se afla în broasca de la uşă. 
Fără să mai stea o clipă pe gânduri o strecură în 
buzunarul mantalei de ploaie. 

Câteva minute mai târziu se afla din nou în stradă. 

În noaptea următoare reveni. Ca şi în ajun, ploua cu 
găleata, cu o încăpățânare exasperantă. Sună îndelung, 
şi de mai multe ori, fără ca bătrâna să vină să-i deschidă. 

„Afurisita de bătrână îşi închipuie că eu sunt, şi de 
aceea nu deschide”, îşi spuse. 

Pe urmă, după ce se convinse că nimeni n-o vede, 
scoase din buzunarul mantalei de ploaie cheia pe care o 
luase în ajun şi, fără nicio dificultate, descuie uşa. O 
încuie apoi la loc şi trecu în camera bătrânei, simulând 
tuşea ca să-şi anunţe prezenţa. 

Şi de data asta o găsi stând în fotoliu, cu albumul 
deschis pe genunchi. 

— Bună seara, doamnă! Eu sunt. 

Bătrâna nu-i răspunse. Nemişcată, ca o stană de 
piatră, o privea cu nişte ochi sticloşi şi imobili. 

Străfulgerată de bănuială, necunoscuta se aplecă mult 
înainte, s-o privească mai de aproape, ca şi când ar fi 
fost mioapă. 

Deşi ochii îi erau sticloşi şi imobili, se părea că bătrâna 
nu murise. 

„Slavă Domnului că trăieşte!” îşi vorbi sieşi însoţind 
cuvintele din gând de un oftat de uşurare. 

— Bună seara, doamnă! Aşa cum v-am făgăduit, am 


revenit. Sper că, între timp, aţi mai reflectat şi d-voastră 
la propunerea pe care v-am făcut-o. În ceea ce mă 
priveşte, de data asta vin cu garanţii concrete... 

Se opri însă brusc, pentru că abia acum îşi dădu 
seama de adevăr. Deşi nu mai avea nicio îndoială, apucă 
o mână a bătrânei, o ridică până la înălţimea umerilor, 
după care îi dădu drumul. Mâna inertă căzu înapoi pe 
genunchi, prăbuşind albumul pe parchet. Bătrâna trăia, 
dar trupul lovit de paralizie părea lipsit cu desăvârşire de 
viaţă. 

— Doamnă, mai puteţi vorbi? 

Îşi dădu însă imediat seama de inutilitatea întrebării. 
Dacă bătrâna ar fi putut vorbi, ar fi făcut-o până acuma. 
O clipă rămase descumpănită lângă fotoliu. Ce trebuia să 
facă? Să anunţe pe ceilalţi locatari ai etajului? Desigur, 
aşa ar trebui să procedeze. Dar pentru ea, nu ar fi deloc 
prudent. Dacă ar întreba-o cineva, cum ar justifica 
prezenţa ei în apartamentul bătrânei? 

„În definitiv, câteva ore mai devreme sau mai târziu 
pentru ea nu mai contează. Pentru mine în schimb, 
fiecare clipă este prețioasă. Ce ghinion ca tocmai în 
noaptea asta să paralizeze”. 

Şi se uită la bătrână aproape cu ură. Pe urmă părăsi 
încăperea. Din vestibul se întoarse însă, şi cu toate că o 
asemenea treabă îi producea oroare, începu să 
scotocească peste tot. Ce anume căuta, nu ştia. Căuta în 
speranţa că ar putea găsi ceva care să constituie un 
indiciu cât de vag în legătură cu ascunzătoarea 
diamantelor. 

După mai bine de douăzeci de minute, când termină 
de scotocit peste tot, plecă. Era atât de supărată, încât 
uită să mai închidă uşa 


Abia începuse să coboare când auzi paşi. Cineva urca 
scările. Aplecându-se peste balustradă, privi în jos. Un 
bărbat înalt, îmbrăcat într-o manta de ploaie, urca 
şchiopătând uşor. Era acelaşi individ care, ca să scape de 


urmărirea miliției, provocase în munţi accidentul, 
cunoscut cititorilor din capitolul anterior. 

Acesta, la rândul său auzind paşi pe scări, scoase 
batista din buzunar o duse repede la gură - dar în aşa 
fel, încât aproape îi ascundea faţa cu desăvârşire 
simulând o tuse violentă. Tuşi tot timpul, până când 
necunoscuta cu ochelari fumurii care, de asemenea, îşi 
ascunsese fata în gulerul ridicat al mantalei de ploaie de 
nu i se mai vedeau decât ochii, trecu pe lângă el ca o 
nălucă. 

Intrigat de purtarea ciudată a femeii cu care se 
încrucişase pe scări, individul cu ochelari negri se opri o 
clipă să privească după ea. Dar imediat, străfulgerat de 
bănuială, porni să urce câte două, trei trepte deodată, 
până la apartamentul bătrânei. Impinse cu piciorul uşa, 
pe care o găsi întredeschisă, şi intră. 

Din prag, îl primiră privirile imobile ale bătrânei. Nu-i 
trebuiră mai mult de câteva clipe ca să-şi dea seama, pe 
de o parte, de ceea ce i se întâmplase acesteia, iar pe de 
alta, că nu avea rost să mai zăbovească o clipă acolo. 
Pleca grăbit s-o ajungă din urmă pe aceea cu care se 
întâlnise pe scară. 

Când ajunse la capătul străzii, ea tocmai trecea pe sub 
un felinar. 

„Partida încă nu e pierdută!” îşi vorbi sieşi, bucurându- 
se. 

Şi porni în urmărirea ei, aproape alergând. 

Pe „Strada celor şapte porţi”, ploaia continua să cadă 
inepuizabilă şi monotonă. 


De-a lungul aleii asfaltate care ducea la Castel, pe o 
distanţă de câteva sute de metri se înşiruiau autobuzele. 
Pe tăbliile emailate se puteau citi indicativele prescurtate 
ale multor regiuni: Bucureşti, Ploieşti, Braşov, Argeş, 
Galaţi etc. 

Era duminică, era o zi frumoasă cu soare mult şi cu 
mult ozon, pe scurt, era o zi splendidă de vară, într-una 
din minunatele staţiuni de odihnă ale patriei - Caraiman 
-, iar toate acele autobuze venite din nenumărate oraşe, 
mai apropiate sau mai îndepărtate, aduseseră oameni ai 
muncii, dornici să viziteze muzeul cu acelaşi nume. 

Era multă, foarte multă tinereţe, se râdea mult, se 
glumea nu mai puţin, iar fotografii amatori făceau o 
adevărată risipă de peliculă. Nu lipsea nici muzica. 

În afara liliputanelor aparate cu tranzistori, câţiva 
acordeonişti prezentau inepuizabile şi variate repertorii. 

Pe scurt, toată lumea era veselă şi mulţumită, toată 
lumea aştepta cu nerăbdare să vină şi rândul grupului lor 
ca să viziteze muzeul. 

Se intra pe serii, şi, pe aleile din parc, care duceau 
până la muzeu, era un permanent du-te-vino: unii care 
terminaseră de vizitat muzeul, iar alţii cărora abia urma 
să le vină rândul. 

Grupurile intrau pachet pe poarta Castelului. Dar pe 
parcurs rândurile se răsfirau, deoarece oamenii, furaţi de 
priveliştea încântătoare din jur, încetineau involuntar 
paşii. 

Din când în când se auzea câte o voce: 

— Grăbiţi-vă, tovarăşi! Aţi văzut câtă lume mai 
aşteaptă după noi. 

Oamenii se zoreau, rândurile se strângeau. 

Un grup numeros de muncitori de la întreprinderea, 
„Magnetica” din Braşov păşea grăbit pe aleea deosebit 


de îngrijită, care ducea până la muzeu. 

— Frumos mai e! se minună unul dintre ei, privind cu 
admiraţie turnurile însorite ale Castelului. 

Pe urmă, tot el, cu voce devenită dintr-o dată gravă: 

— Dar şi cât bănet o fi costat! 

— Munca şi sudoarea poporului!... Şi dacă te gândeşti 
că atunci când l-au adus boierii în tară pe Carol ăl bătrân, 
îi cam sufla vântul prin buzunare, replică o muncitoare 
trecută de patruzeci de ani, păşind avântată în capul 
coloanei. 

— In schimb, al dracului s-a mai priceput să sugă vlaga 
poporului de cum a pus piciorul pe pământul ţării 
noastre. la uitaţi-vă ce mândreţe de castel a înălţat. ŞI 
ăsta nu e singurul. Regele pe de o parte, boierii şi 
capitaliştii pe de alta. Vedeţi, de aceea se spunea 
înainte: săraca ţară bogată! 

— Dacă-i atât de frumos pe din afară, cum o fi arătând 
pe dinăuntru? întrebă unul, tocmai din coada coloanei. 

Cuvintele aţâţară curiozitatea tuturora, şi grupul, 
pachet, grăbi pasul, de data asta fără să mai fie nevoie 
de îndemnul responsabilului. 


În biroul său, Mihai Cociuban, directorul muzeului, 
aducea ultimele retuşuri raportului pe care, a doua zi, 
trebuia să-l prezinte la minister. Era atât de absorbit de 
lucrul său, încât nu auzi cele câteva bătăi discrete în uşă. 
Nu le auzi decât mult mai târziu, atunci când ele se 
repetară şi când deveniră mai puţin discrete. 

— Intră! se răsti, privind înciudat uşa. 

Ştiau cu toţii că lucrează la raport, mai mult, dăduse 
chiar dispoziţia să nu fie deranjat, şi, iată că tot se găsise 
cineva care să-l tulbure. 

In deschizătura uşii apăru mai întâi capul lui Anton 
Neguţă, apoi acesta, în întregime. 

Anton Neguţă era de statură mijlocie, avea o faţă 
prelungă, brună, cu ochi mari, puţintel bulbucaţi şi 
oarecum neliniştiţi. Nu avea mai mult de douăzeci şi 


patru de ani, dar arăta mult mai în vârstă din cauza 
mustăcioarei care, lată la rădăcina nasului, se subţia 
spre colţurile gurii. Mustaţa şi părul negru, faţa brună, 
ochii mari şi strălucitori îl făceau să semene cu un 
veritabil meridional. 

— Tovarăşe director, vă rog să mă iertaţi că vă 
deranjez... 

— Într-adevăr, tovarăşe Neguţă, mă deranjezi. Ştii şi 
dumneata, ca şi toţi ceilalţi, că lucrez la raportul cu care 
trebuie să mă prezint mâine dimineaţă la minister. Oare 
e chiar atât de urgent şi de important ceea ce te aduce 
la mine? 

— Vă rog să mă iertaţi, că mi-am permis să vă 
deranjez, tovarăşe director, dar problema care mă aduce 
la d-voastră este extrem de importantă. 

— Totdeauna problemele care te aduc la mine, 
tovarăşe Neguţă, sunt extrem de importante 

Directorul Cociuban nu-şi îngăduia niciodată să fie 
ironic cu salariaţii pe care îi avea în subordine. Insă, de 
data aceasta, în mod cu totul excepţional, intenţia era 
evidentă. 

Anton Neguţă, deşi o sesiză, replică fără să se tulbure: 

— Într-adevăr, nu totdeauna problemele care m-au 
adus la d-voastră au fost din cele mai importante. De 
data asta vă asigur că ceea ce mă aduce este urgent, 
dar, mai ales, deosebit de grav. 

În clipa aceea sună telefonul. Directorul ridică 
receptorul. 

— Alo! 

— Tovarăşul director Cociuban? 

Era vocea telefonistei de serviciu. 

— Da, eu sunt! 

— Tovarăşe director, tovarăşul director Găzdaru vă 
roagă să poftiţi până la administraţie. Dar imediat, 
fiindcă are să vă comunice ceva foarte important. 

— Bine! Spune-i că am să vin. 

Şi trânti receptorul în furcă. 


Apoi către Anton Neguţă: 

— Trebuie să amânăm discuţia. Tovarăşul Găzdaru mă 
roagă să mă reped până la el ca să-mi comunice ceva 
urgent. Întrucât ceea ce vrei să-mi aduci la cunoştinţă 
este, după părerea dumitale, deosebit de grav, nu are 
rostul să discutăm stând pe un picior. 

— Fără îndoială că nu, tovarăşe director. Veţi zăbovi 
mult? 

— N-am să rămân acolo - poţi fi sigur - mai mult decât 
e nevoie. 

Şi părăsi preocupat cabinetul. 

Anton Neguţă nu se grăbi să plece. Se apropie de 
fereastră şi, câteva clipe, privi absent, cu gândul în altă 
parte, peisajul ce se oferea ochilor săi. Pe urmă, brusc, 
reveni lângă birou şi ridică receptorul. 

— Alo! Fii drăguță şi dă-mi organizaţia de bază. 

— Vreţi să vorbiţi cu tovarăşul secretar Ghenea? 

— Cu el! 

— Îl căutaţi degeaba. A plecat la Focşani. E acolo meci 
mare. Dumneavoastră ştiţi cum e dânsul. Când 
„Caraiman” are de susţinut un meci în deplasare, nu 
doarme, nu mănâncă. 

— Mulţumesc! 

Depuse receptorul în furcă, apoi, oftând, se îndreptă 
spre uşă. Pe faţă i se citea dezamăgire, îngrijorare. 

Abia făcu câţiva paşi pe coridor, când îi ieşi în 
întâmpinare îndrumătoarea Angela Orănescu. 

— Unde ai dispărut, frate? Du-te şi ia-ţi în primire 
grupul. Te aşteaptă de aproape un sfert de oră. 

— Uite, dau fuga. 

Un om de serviciu supraveghea pe cei care, la 
garderobă, îşi îmbrăcau, peste încălţăminte, cipicii de 
pâslă. 

— Nea Marine, - se adresă Anton Neguţă acestuia - te 
rog să fii atent şi când se întoarce tovarăşul director, dă 
fuga şi mă anunţă. Să nu care cumva să aştepţi până mă 
fac liber. Caută-mă prin muzeu, fiindcă aşa m-am înţeles 


cu dumnealui. 
— Bine, tovarăşe Neguţă. 
— N-ai să uiţi, nu-i aşa? 
— Se poate! 


Anton Neguţă era unul dintre cei mai bine pregătiţi 
îndrumători pe care îi avea muzeul. 

Pentru vizitatori, în marea lor majoritate oameni ai 
muncii din fabrici, uzine şi de pe ogoare, vizitarea 
muzeului constituia un prilej de instruire. Li se oferea 
posibilitatea să cunoască stilul Renaşterii italiene sau 
germane, pe cel rococo, baroc sau maur, să admire 
minunate  tapiţerii în piele de Cordova, goblenuri 
veritabile, lambriuri interesante din lemn de mahon, 
palisandru, nuc, cireş sau piper, minunate covoare de 
Tebritz sau Buhara - toate comenzi speciale - renumita 
faianţă de Maissen, fără a mai pune la socoteală o 
interesantă colecţie de arme vechi. 

Muzeul avea o echipă de îndrumători pricepuţi, 
apreciată nu numai de unanimitatea vizitatorilor, dar şi 
de specialiştii forului superior. În marea lor majoritate 
erau tineri. Având o bună pregătire profesională, ei 
reuşeau nu numai să instruiască din punct de vedere 
artistic nenumăraţii vizitatori ai muzeului, dar, în acelaşi 
timp, printr-o interpretare justă a perioadelor istorice 
oglindite în muzeu, să sădească în sufletele acestora ura 
împotriva unui trecut apus pentru totdeauna, precum şi 
dragoste şi ataşament faţă de prezentul înnoitor. 

Ceea ce-l deosebea pe Anton Neguţă de ceilalţi 
îndrumători era erudiţia sa. Prezentarea sălilor muzeului 
constituia pentru el - mai ales în zilele când numărul 
vizitatorilor nu era mare - prilejuri de a ţine adevărate 
prelegeri. 

Un goblen devenea un pretext pentru o incursiune 
rapidă în istoria atât de frământată, dar în acelaşi timp 
atât de glorioasă a Franţei; o statuetă de fildeş sau o 
figurină de jad, o ocazie nimerită ca să vorbească despre 


multimilenara civilizaţie chineză, sau nu mai puţin 
multimilenara civilizaţie indiană; o tapiţerie din piele de 
Cordova, o captivantă incursiune în atât de interesanta 
civilizaţie arabă. 

În cartea de aur a muzeului, numeroşi vizitatori 
elogiau, cu căldură şi entuziasm, competenţa lui Anton 
Neguţă. De altfel, ea era unanim recunoscută şi de 
ceilalţi îndrumători. Anton Neguţă în tot ceea ce făcea 
punea o adevărată pasiune şi tocmai de aceea, munca sa 
era calitativ superioară. 

Dar în dimineaţa aceasta, Anton Neguţă nu era deloc 
dispus să facă risipă de erudiție. Mai mult, el, de obicei 
atât de conştiincios, dădea explicaţii sumare, şi nu ştia 
cum să termine mai repede, ca să fie liber atunci când 
avea să se înapoieze de la „Complex” directorul său. 


În timp ce grupul condus de Anton Negură ajunse în 
holul de onoare, Mihai Cociuban dădu buzna în biroul lui 
Radu Găzdaru, directorul Complexului. 

— Noroc, tovarăşe Găzdaru! 

— Noroc, tovarăşe Cociuban! Pleci mâine la Bucureşti? 

— Plec, deşi încă nu mi-am terminat raportul. Colac 
peste pupăză, mă mai pui şi dumneata pe drumuri. 

— Eu? 

— Dumneata! De ce m-ai chemat? 

— Eu te-am chemat? Nici prin minte nu mi-a trecut. 
Glumeşti cumva? 

— Ei, drăcia dracului! De glume îmi arde mie acum sau 
de raport? Nu sunt nici zece minute de când m-a sunat 
telefonista, să-mi spună că mă chemi aici, la dumneata, 
într-o problemă importantă. 

— Nu mai înţeleg nimic! 

Şi ridică receptorul. 

— Telefonista de serviciu. Ce vă dau? 

— Aici Găzdaru! Cine eşti dumneata? 

— Mariana! 

— Ascultă, tovarăşă Mariana, când ţi-am cerut eu să-l 


chemi la mine pe tovarăşul director Cociuban? 

— Nu, tovarăşe director! Dumneavoastră, personal, nu 
mi-aţi cerut. Dar am primit o asemenea dispoziţie, ca 
pornind de la d-voastră, prin tovarăşa Anişoara. 

— De la tovarăşa Anişoara? 

— Da, tovarăşe director. De la Anişoara, secretara d- 
voastră. Întrebaţi-o şi are să vă confirme. 

— Tovarăşă Mariana, află că tovarăşa Anişoara e 
plecată în concediu. _ 

— Ştiam, dar am crezut că şi l-a întrerupt. In cazul 
acesta, dacă nu ea, atunci cine mi-a telefonat? 

— Pe mine mă întrebi? Asta-i bună! 

Şi trânti furios receptorul în furcă. 

Apoi către Cociuban: 

— Ei, ce zici de treaba asta? 

— Ştiu eu ce să zic? Să-şi fi permis Mariana vreo farsă? 
Nu prea îmi vine să cred. 

— Exclus! Mariana e o fată cu mult bun simţ şi la locul 
ei Totuşi, cineva a făcut o farsă. 

— Da, cineva care a imitat atât de bine vocea 
Anişoarei, încât a putut-o păcăli pe telefonistă. 

— În sfârşit! N-are rost să ne mai pierdem vremea 
făcând diverse presupuneri. Eu fug să-mi termin raportul. 

În drum spre muzeu, Cociuban îşi aminti de Anton 
Neguţă şi se posomori şi mai mult. 

„Dacă ceea ce vrea să-mi spună e chiar atât de 
important pe cât pretinde, cine ştie dacă voi mai avea 
timp să-mi termin raportul”. 

Încă nu-şi sfârşise gândul, când îl văzu pe Marin 
alergând în întâmpinarea sa. 

„M-o fi căutând Bucureştiul”, îşi spuse grăbind pasul. 

Câteva clipe mai târziu, omul de serviciu se opri 
gâfâind în fata sa. 

— Ce s-a întâmplat, tovarăşe Marin? 

— O nenorocire, tovarăşe director. 

— Nenorocire? Ce nenorocire? 

— Nu ştiu!... Tovarăşul lancu Popescu în a repezit după 


d-voastră, să vă spun că s-a întâmplat o nenorocire 
mare. Tovarăşa Angela a anunţat şi miliția. 

— Miliția? 

Auzind că fusese anunţată şi miliția, el care până 
atunci numai se grăbise începu să alerge. 


Câteva minute mai târziu, directorul Cociuban află ce 
se întâmplase în lipsa sa. 

Îndrumătorul Anton Neguţă luase în primire grupul de 
la garderobă, şi de acolo îl condusese în holul de onoare. 
Grupul era format dintr-un număr de circa treizeci de 
persoane, muncitori şi muncitoare, de la „Steagul Roşu” 
din Craiova. 

Anton Neguţă rămăsese pe prima treaptă de la 
intrarea în hol, în timp ce vizitatorii umblau, de colo-colo, 
admirând loja oratorului, lambriurile şi sculpturile în 
lemn, vitraliile. Erau atât de impresionați de ceea ce 
vedeau, încât, cu excepţia a doi, trei, părerile şi le 
schimbau între ei, vorbind în şoaptă. Mulţi, în aşteptarea 
explicaţiilor, îşi pregătiseră carneţelele. 

Anton Neguţă îi lăsă câteva minute să privească în 
voie, apoi le solicită atenţia. 

— Vă rog să vă apropiaţi, ca să puteţi auzi cu toţii, 
începem explicaţiile. Aşa! Bun! Ne găsim în holul de 
onoare al Castelului Caraiman, care a fost clădit în timpul 
domniei primului rege. 

În 1866, monstruoasa coaliţie dintre moşierime şi 
burghezie, nemulțumită de reformele cu caracter 
democratic ale domnitorului Alexandru loan Cuza, îl 
detronează şi aduce pe tron un prinţ străin, dintr-o 
ramură sărăcită a familiei domnitoare din Germania, 
familia de Hohenzollern. 

El a fost adus în tară tocmai cu scopul de a sprijini 
politica reacționară a moşierimii şi burgheziei. Speranţele 
pe care aceştia şi le-au pus în el nu au fost dezminţite. 
Prinţul Carol, domnitor mai întâi şi apoi rege, primul rege 
al României  burghezo-moşiereşti, a devenit primul 


exploatator al poporului. El n-a avut decât o singură 
preocupare; să se îmbogăţească şi iarăşi să se 
îmbogăţească. Dumneavoastră, vizitând Castelul devenit 
în regimul nostru democrat-popular muzeu, veţi avea 
prilejul să vă convingeţi că acela, care pretindea a fi rege 
„din graţia lui Dumnezeu” peste un popor a cărui limbă 
nu s-a străduit nicio clipă s-o înveţe, n-a avut decât 
dispreţ faţă de popor, faţă de cultura şi arta sa. Fiindcă 
nimic nu ilustrează mai bine ignorarea şi 
desconsiderarea totală de către hapsânul suveran a tot 
ceea ce reprezenta cultura şi arta noastră naţională 
decât acest Castel. 

Anton Neguță se opri câteva clipe, ca să ceară celor 
din spate să se apropie şi mai mult, apoi continuă: 

— Acest hol este construit în stilul Renaşterii germane, 
de altfel, ca majoritatea încăperilor. Vizitând castelul, 
vom mai întâlni tot felul de stiluri: Renaşterea italiană, 
Rococo-ul francez, Baroc-ul german, stilul hispano-maur 
şi chiar cel otoman. Dar nu vom întâlni nimic, absolut 
nimic din ceea ce ar putea aminti de arhitectura 
românească, de arta românească. 

În ceea ce priveşte acest hol, aşa cum vă spuneam, 
este construit în stilul Renaşterii germane. Caracteristice 
pentru decorația interioară din epoca Renaşterii germane 
sunt lambriurile, adică panourile de lemn, care acoperă 
pereţii, în întregime sau până la o anumită înălţime. 
Lambriurile din acest hol de onoare sunt din lemn de 
nuc, bogat machetate cu diferite alte esențe de lemn. 

Priviţi, tovarăşi... 

... Dar nu apucă să termine fraza. Se auzi prin aer un 
fel de vâjâit straniu, neobişnuit, şi, în clipa următoare, 
Anton Neguţă se prăbuşi cu o săgeată înfiptă în piept. 

Totul se petrecu atât de neaşteptat, încât, câteva 
clipe, încremeniră cu toţii. Pe urmă, când îşi reveniră, 
priviră în toate părţile, străduindu-se să-şi dea seama de 
unde putuse porni săgeata. 

— Să anunţe careva administraţia! vorbi primul 


conducătorul grupului, îngenunchind lângă cel prăbuşit. 

Nu era nevoie să fie medic, ca să-şi dea seama că 
Anton Neguţă murise şi că moartea fusese fulgerătoare. 

Cel care plecase să anunţe administraţia muzeului 
întâlni pe coridor pe lancu Popescu, şi el, de asemenea, 
îndrumător. 

— Dumneata, tovarăşe, munceşti aici? 

— Da! Dar dumneata de ce umbli prin muzeu de unul 
singur? Unde ţi-e grupul cu care ai venit? 

— Bine că te-am întâlnit!... Haide repede, că s-a 
întâmplat o nenorocire. Îndrumătorul nostru a fost 
omorât, îl lămuri vizitatorul. 

— Unde? 

— În holul de onoare! 

Şi, ca şi când el ar fi fost acela care trebuia să-i arate 
drumul, o porni înainte. 

Dar lancu Popescu, dezmeticindu-se, îl întrecu şi, 
câteva clipe mai târziu, îngenunche, la rândul său, lângă 
cadavrul lui Anton Neguţă. 

— E mort! îl informă conducătorul grupului. 

O săgeată lungă era înfiptă în pieptul lui Anton Neguţă, 
acolo unde, dedesubt, fără îndoială, se afla inima. 

Totuşi, ca să nu mai aibă niciun fel de dubiu, ceru o 
oglindă. Una dintre muncitoare i-o oferi pe a sa. 

lancu Popescu apropie oglinda de buzele lui Anton 
Neguţă. Dar oglinda nu se aburi deloc. 

— Mort! 

Începând din clipa aceea, lancu Popescu, dând dovadă 
de energie, sânge rece şi tact - calităţi pe care nimeni 
dintre colegii săi nu i le-ar fi bănuit - luă toate măsurile 
dictate de împrejurare: trimise omul de serviciu să-l 
caute pe directorul Cociuban, anunţă miliția, se îngriji ca, 
până la noi dispoziţiuni, nimeni să nu părăsească 
muzeul. 

Chiar şi dispoziţiile pe care directorul Cociuban le dădu 
după ce luă cunoştinţă de cele întâmplate, tot lancu 
Popescu i le sugeră. 


Într-una din sălile muzeului, Dana Milea îşi îndeplinea, 
cu conştiinciozitate, funcţia provizorie de 
supraveghetoare. De fapt, Dana Milea era îndrumătoare, 
şi încă una din cele mai bune, dar de două zile ţinea locul 
supraveghetoarei Varvara Hâncu, căreia i se aprobase de 
către conducere un concediu fără plată de o săptămână. 
Fiind vara - deci într-o perioada de vârf - concediul îi 
fusese aprobat cu mare greutate, şi numai cu condiţia că 
altcineva să-i vina locul. Cum celelalte colege ale ei, şi 
aşa aveau în grijă un număr prea mare de săli, Varvara 
Hâncu ar fi trebuit să renunţe la plecare, daca Dana 
Milea, săritoare ca totdeauna atunci când era vorba să-şi 
ajute în vreun fel tovarăşii de muncă, nu ar fi venit cu 
propunerea să-i ţină ea locul, urmând ca ceilalţi 
îndrumători s-o suplinească în munca de îndrumare, 
preluând grupe alcătuite dintr-un număr mai mare de 
vizitatori decât în mod obişnuit. 

Propunerea fu acceptată până la urmă de către 
director, şi numai datorită acestui fapt, în ziua când se 
întâmplă moartea lui Anton Neguţă, Dana Milea se 
plictisea, plimbându-se prin sălile pe care le avea în 
supraveghere. 

Fără să fie frumoasă, despre ea nici nu se putea spune 
că e, propriu-zis, urâtă. Ochii îi erau chiar frumoşi, ochi 
de o culoare greu de definit, mari şi neobişnuit de agitaţi. 
De altfel, agitația părea a fi caracteristic esenţială a 
temperamentului ei. Totuşi neastâmpărul din priviri, 
atunci când îl descopereai, impresiona cel mai mult la ea. 
Se spune că ochii sunt oglinda sufletului. In ce măsură 
aceasta este sau nu adevărat, nu-i chiar atât de uşor de 
răspuns. In ceea ce priveşte pe Dana Milea însă, într- 
adevăr ochii trădau o viaţă sufletească bogată, intensă. 

Şi totuşi, lucrul acesta nu era evident pentru toată 
lumea, tocmai datorită acelei agitaţii, prezentă în tot 
ceea ce făcea, care înşela pe un observator mai 
superficial. 


Spre pildă, acum se comporta destul de neobişnuit. Se 
plimba, nervoasă, de colo-colo, se aşeza pentru o clipă, 
ca imediat după aceea să se ridice şi să re-înceapă 
plimbarea. Sau, făcându-i-se dintr-o dată cald, îşi scotea 
taiorul uniformă, ca două minute mai târziu din nou să şi- 
| îmbrace. Între timp, enervant de des, îşi consulta 
ceasul-brăţară, fără ca s-o intereseze timpul şi, mai ales, 
fără să bage măcar în seamă minutarele de pe cadran. 
Când nu-şi consulta ceasul, se preocupa de cârlionţul pe 
care se silea să-l facă să stea lipit de frunte. Dacă, în 
sfârşit, izbutea, începea să-l chinuiască, netezindu-l, de 
data asta ca să se întindă de-a lungul tâmplei. Totuşi, o 
asemenea îndeletnicire îi lăsa destul timp să se repeadă 
la fereastră şi să privească jos, în curtea Castelului, cu o 
aparentă nerăbdare, ca şi când se aştepta să vadă pe 
cineva acolo. In fine, de multe ori se descălţa şi începea 
să-şi mişte degetele, de parcă ar fi strâns-o pantofii. 

Pe scurt, tot timpul era inutil agitată, tot timpul avea 
ceva de făcut, încât puteai uşor presupune că, după 
atâtea eforturi, nici că era posibil să existe o altă fiinţă, 
care să aibă un somn mai normal decât al ei. Şi cu toate 
acestea, Dana Milea suferea des de insomnii. Spre pildă, 
dacă înainte de a adormi începea să ţârâie un greier, 
gândul că din cauza ţârâitului ar putea rămâne trează o 
împiedica efectiv să adoarmă. Sau, putea să rămână 
trează până la ziuă, numai la gândul că, din cauza 
oboselii prea mari nu va putea adormi. 

Bineînţeles, de faţă cu alţi oameni, izbutea să-şi 
stăpânească agitația în mai mare măsură decât atunci 
când se găsea singură între patru pereţi. Totuşi, excesiva 
ei nervozitate şi permanentul său neastâmpăr rămâneau 
- în ciuda eforturilor depuse - în suficientă măsură 
evidente ca să suscite curiozitatea cel puţin a acelora 
care o vedeau pentru prima dată. 

Din acest motiv, atunci când fusese repartizată ca 
îndrumătoare la muzeu, repede devenise obiectul 
ironiilor îngăduitoare ale unora dintre tovarăşii săi de 


muncă. Scurt timp după aceea, o lăsară în pace, şi nu 
fiindcă se obişnuiră cu ea, ci numai datorită faptului că, 
fără să constituie aceasta o preocupare deliberată din 
partea ei, izbuti să câştige simpatia tuturora. 

Deosebit de inteligentă, cu foarte serioase şi 
aprofundate cunoştinţe de istoria artelor, la care se 
adăuga cunoaşterea temeinică a patru limbi străine, şi, 
în fine, pasionată după filologie şi folclor, Dana izbutise 
să se impună, alături de Anton Neguţă, ca o excepţională 
îndrumătoare de muzeu. 

Poate că, dacă numai la atât s-ar fi rezumat calităţile 
ei, n-ar fi scăpat de răutăţile atât de veninoase ale 
invidioşilor. Dar modestă, deosebit de conştiincioasă, cea 
dintâi gata în a sublinia, cu sinceritate şi neprefăcută 
bucurie, cel mai neînsemnat succes al colegilor săi de 
muncă, săritoare, mai ales atunci când putea îi de vreun 
folos altora, urând laşitatea, linguşirea şi practica 
îngăduinţelor reciproce, dar, în acelaşi timp, izbutind să 
fie o adevărată tovarăşă în relaţiile cu ceilalţi lucrători ai 
muzeului, Dana Milea era nu numai apreciată, dar, mai 
ales, simpatizată. 

Totuşi, simpatia aceasta era oarecum neutrală. O 
apreciau pentru cultura sa, o simpatizau pentru 
caracterul ei integru, dar totul aici se sfârşea. 

„Dana este o fată admirabilă!” 

Era aceasta o apreciere globală şi unanimă. Nimeni 
însă nu-şi dădea osteneala s-o cunoască mai 
îndeaproape. 

Dacă ai fi cerut lucrătorilor muzeului să-şi spună 
părerea despre Dana, alta decât una globală, fiecare ar fi 
constatat, nu fără surprindere, că ştia foarte puţine 
lucruri despre ea. Dintr-un anumit punct de vedere, 
aceasta era şi explicabil. Fetele ar fi descoperit că 
niciuna dintre ele nu-i căutase prietenia, după cum, de 
altfel, nici ea n-o căutase pe a lor. 

Cât priveşte băieţii, aceştia, la rândul lor, s-ar fi mirat 
constatând că nu ştiu mare lucru despre ea. De 


asemenea, ar fi descoperit că niciodată nu văzuseră în 
Dana altceva decât o colegă sau o bună prieten. Dar 
nimănui nu i-ar fi trecut prin minte că pe ea prea marea 
singurătate o apasă. 

Nefiind însă o fire slabă şi anacronic sentimentală, 
Dana nu se lăsa copleşită de acest sentiment. Găsea 
compensație în muncă, în studiu. Citea enorm şi, pe 
ascuns fără să împărtăşească taina cuiva, lucra la un 
studiu de filologie comparată. Cu toate acestea, munca şi 
studiul făcute, de altfel, cu o adevărată pasiune, nu 
izbuteau să înlăture cu desăvârşire sentimentul 
singurătăţii. Şi lucrul acesta era firesc, deoarece, în ciuda 
zăpăcelii sale aparente, era o fiinţă normală. 

Omul, în general, nu este făcut să trăiască singur, şi o 
femeie cu atât mai puţin. Or, Dana Milea era la o vârstă 
când tânjea după dragostea sinceră a unui bărbat, după 
cum, de asemenea, tânjea să iubească pe un bărbat cu o 
dragoste mare, adevărată. Dar, parcă fusese un făcut, 
toţi aceia pe care simţise că i-ar fi putut iubi nu văzuseră 
în ea decât o „prietenă” sau o „colegă”. Spre pildă, 
curând după repartizarea ei ca îndrumătoare la muzeu, 
câtva timp avusese iluzia că Anton Neguţă se 
îndrăgostise de ea. La rândul ei, se simţise atrasă de 
erudiţia acestuia, de ceea ce numise atunci „caracterul 
neînduplecat al unui om care nu acceptă şi nu tolerează 
compromisurile”. Curând însă trebuise să constate că nu 
fusese decât o iluzie. Ceea ce crezuse a fi dragoste 
adevărată la Anton Neguţă nu fusese decât dorinţa de a 
o protegui, poate fiindcă o vedea atât de agitată. 


Chinuindu-şi zuluful, care nu voia să stea întins pe 
tâmplă, deodată o străfulgeră un gând. Un gând absurd 
- era conştientă de absurditatea gândului - dar nu se 
putea elibera de el, alungându-l. Şi gândul acesta era: 
dacă ucigaşul lui Anton Neguţă şi-ar pune în gând s-o 
ucidă şi pe ea, ar izbuti foarte uşor, fiindcă, de frică n-ar 
fi în stare să schiţeze un singur gest de apărare. 


„Absurd!... Cum îmi pot trece prin minte ademenea 
gânduri” îşi vorbi sieşi, simțind o senzaţie de frig de-a 
lungul şirei spinării. 

Totuşi, instinctiv, se refugie în unghiul de lângă 
fereastră. 

De acolo putea supraveghea uşor ambele intrări ale 
sălii. Liniştea era desăvârşită. Ar fi trebuit să-ţi încordezi 
auzul ca să poţi auzi murmurul vag - parcă mai mult o 
părere - al vocii îndrumătorului Călin Stamate, de care o 
despărţeau cinci săli de muzeu. Şi tocmai murmurul 
acesta o făcu să-şi dea seama că, de fapt, acolo unde se 
afla, era cu desăvârşire izolată. Constatarea aproape o 
înspăimântă. 

„E stupid câte gânduri absurde pot trece prin mintea 
unui om!” se mustră singură, izbutind să se liniştească. 

Dar abia apucă să-şi exprime gândul până la capăt şi 
deodată, pe peretele din dreapta, pe care soarele îl 
lumina ca pe un ecran, apăru umbra unui om. O umbra 
mare, alungită, o umbră uriaşă, care ţinea în mână un 
arc nu mai puţin uriaş. 

„Mă va omori şi pe mine!” mai apucă să-şi spună în 
gând. 

Pe urmă, biruită de frică, scoase un țipăt, care se auzi, 
lugubru, în toate sălile muzeului, şi se prăbuşi leşinată. 

Trecu un timp până când Angela Orănescu şi Ana 
Lupea, amândouă îndrumătoare izbutiră s-o readucă în 
simţiri. 

— Ce ţi s-a întâmplat, dragă? se interesă Ana Lupea 
atunci când văzu că Dana Milea deschide, în sfârşit, 
ochii. 

— L-am văzut! murmură aceasta, şi dinţii prinseră să-i 
clănţăne. 

— Pe cine? întrebă Angela Orănescu. 

— Pe asasinul lui Anton! 

Angela Orănescu se uita la ea cu neîncredere: 

— Pe cine ai văzut? 

— Ţi-am spus doar: pe asasinul lui Anton. 


— L-ai... l-ai... vă... văzut pe asasinul lui... lui Anton? 
se bâlbâi de emoție Ana Lupea, ea, care în nicio 
împrejurare, oricât de neobişnuită ar fi fost nu-şi pierdea 
capul. 

— De fapt, i-am văzut numai umbra... Acolo, pe 
perete... Avea în mână arcul... arcul, cu carea ucis. 

Cele două îndrumătoare se priviră cu înţeles. Nu 
credeau o boabă. Ştiind-o emotivă şi cu multă 
imaginaţie, erau convinse că i se năzărise numai a fi 
văzut pe asasinul lui Anton Neguţă. 

Mângâind-o pe păr, Angela Orănescu îi vorbi ca unui 
copil 

— Haide, linişteşte-te, draga mea! Ţi s-o fi părut! 

— Ba nu mi s-a părut deloc. De ce nu mă crezi că i-am 
văzut umbra? Şi când mă gândesc, Dumnezeule, că 
putea să mă omoare şi pe mine!... 

— Cine dragă? 

Toate trei priviră în direcţia de unde venea vocea. 

Cel care întrebase era îndrumătorul lon Mocanu. Se 
oprise în prag, cu mâinile vârâte adânc în buzunarele 
pantalonilor, rezemat cu umărul stâng de tocul uşii, cu 
piciorul drept încrucişând pe cel stâng şi sprijinindu-şi-l în 
vârful pantofului. 

Înalt, suplu, cu umbrii largi, cu faţa mare, virilă, cu nas 
acvilin şi buze senzuale lon Mocanu întrunea acele 
calităţi fizice care, în general, plac femeilor. Fără să fie şi 
în realitate, făcea impresia unui autentic sportiv. De 
altfel, o anumită ostentaţie vestimentară, specifică unora 
dintre sportivi, accentua această impresie. 

Foarte fotogenic - deşi lipsit de talent - se visa 
protagonist într-un film de mare succes. Era convins că, 
până la urmă, vreun regizor, altul decât aceia cu care el 
încercase, va descoperi „marele” său talent şi-l va 
consacra Până atunci se consola fotografiindu-se cel 
puţin o dată pe lună, în diferite poziţii, studiate mai 
înainte îndelung în faţa oglinzii. 

Pasiunea aceasta devenise un fel de manie, care îi 


producea o adevărată încântare. Rar i se întâmpla să se 
simtă mai fericit decât în clipele când, ieşind de la 
fotograf, ducea cu el, în buzunarul de la piept, plicul cu 
cel mai proaspăt set de fotografii. Acasă avea stocuri 
impresionante, cu toate că împărțea cu dărnicie în 
dreapta şi-n stânga prietenilor, cunoscuţilor întâmplători 
şi, mai ales, femeilor. 

Faptul că făcea impresia unui sportiv - datorită 
fizicului, dar, mai ales, ostentaţiei vestimentare, de un 
gust îndoielnic - explica de ce prefera acele fotografii 
care îl reprezentau ca atare. De aceea, şi în colecţia sa, 
cele mai multe poze îl reprezentau îmbrăcat într-un 
impecabil costum alb de tenis, ţinând racheta sub braţ. 
Paradoxal era însă că lon Mocanu nu călcase în viaţa sa 
pe un teren de sport, iar în ceea ce priveşte tenisul, pur 
şi simplu, îl detesta. 

— Cine, dragă? întrebase el pe Dana Milea. 

Răspunsul îl primi însă de la Ana Lupea. 

— Închipuieşte-ţi, Dana pretinde că l-a văzut pe 
asasinul lui Anton. 

Dana Milea care, dând cu ochii de lon Mocanu jenată, 
se înroşise vag, chinuindu-şi zuluful de pe frunte, 
protestă cu blândeţe: 

— De ce spui că pretind.  Afirm, cu toată 
responsabilitatea, că l-am văzut. Mai precis, că i-am 
văzut umbra. Pe urmă, cutremurându-se de oroare: Dacă 
n-aş fi leşinat, sigur m-ar fi ucis şi pe mine. 

— Şi crezi că nu te-a ucis numai fiindcă ai leşinat? 
întrebă Angela Orănescu convinsă, ca şi până atunci, că 
Dana Milea avusese, pur şi simplu, o halucinație. 

— Cred că da. Gândeşte-te!... Când i-am văzut umbra 
pe perete, dacă nu m-aş fi speriat atât de tare şi m-aş fi 
întors să mă uit la el, fără îndoială că m-ar fi ucis, tocmai 
pentru că l-aş fi recunoscut. 

lon Mocanu, după ce îşi înfundă mai adânc mâinile în 
buzunarele pantalonilor, întrebă cu blândeţe 
îngăduitoare, de parcă s-ar fi adresat unui copil: 


— De ce spui că l-ai fi recunoscut? Asta ar fi valabil 
numai dacă cineva dintre noi l-a ucis pe Anton. Ai vreun 
motiv să crezi aşa ceva? 

— Dar nu m-am gândit neapărat la asta. Cred că 
asasinului nu i-ar fi convenit să fie văzut ţinând în mână 
arma cu care l-a ucis pe Anton, indiferent cine este el. 

— Vrei să spui că te-ar fi ucis, chiar dacă îl vedeai 
atunci pentru prima dată? întrebă tot atât de sceptică 
Angela Orănescu. 

— Fără  îndoială!... Deveneam doar o martoră 
primejdioasă. Gândeşte-te: aş fi fost singura care, 
ulterior, l-ar fi putut recunoaşte. Tu ce crezi, loane? 

lon Mocanu nu-i răspunse imediat. Mai întâi îi ajută să 
se ridice. 

— Poate că, într-adevăr, numai leşinul te-a scăpat de 
moarte. Apoi, cu aceeaşi voce blândă, aproape duioasă: 
Dar acum trebuie să te linişteşti, fată dragă... Cel mai 
bine ar fi dacă te-ai putea duce acasă. Dar, până vine 
miliția, nu cred că e posibil. Pe o canapea însă, tot va 
trebui să te întinzi puţin. Haide, sprijină-te de mine! 

— Ai dreptate, loane! Mă simt atât de obosită! 

Şi, instinctiv, îşi plecă obrazul pe umărul lui. In clipa 
următoare şi-l retrase, înroşindu-se. 

În timp ce lon Mocanu o ducea pe Dana Milea ţinând-o 
de mijloc, Ana Lupea, urmărindu-i cu o privire stranie, 
vorbi, abia auzit, adresându-se Angelei Orănescu: 

— Crezi că Dana a văzut într-adevăr umbra? 

— Nu! Cred că, pur şi simplu, i s-a năzărit de frică. Cu 
firea ei... 

— Nu mi se pare că ai motive să fii chiar atât de 
sigură. De altfel, dacă totuşi Dana l-a văzut, ar trebui să- 
mi fie tare ciudă pe tine Angela. 

— De ce dragă? 

— Pentru că, cel puţin cinci minute m-ai ţinut inutil de 
vorbă. Îţi dai seama ce ar fi însemnat dacă n-am fi 
pierdut minutele acelea? 

— Da! L-am fi văzut şi noi pe asasin. 


IV 


Lucrătorii miliției fură întâmpinați chiar la intrarea în 
Castel de către directorul Cociuban. În spatele său se 
ţinea ca o umbră lancu Popescu. 

Cu comandantul secţiei de miliţie, căpitanul Borcea 
Radu, directorul Cociuban se cunoştea de mai mult timp. 
Cu ani în urmă fiind colegi la o şcoală de partid, se 
stabilise între ei o strânsă şi trainică prietenie. După 
absolvirea şcolii, locuind fiecare în alt oraş, au păstrat 
legătura prin corespondenţă. Ani de zile şi-au scris 
regulat, dar de văzut, prins fiecare de munca sa, n-au 
izbutit să se mai vadă. Dar tocmai când se aşteptau mai 
puţin, se reîntâlniră, unul în funcţia de comandant al 
miliției oraşului, celălalt în calitate de proaspăt director al 
muzeului. Regăsindu-se în acelaşi oraş, prietenia dintre 
ei deveni mai trainică. Se vedeau ori de câte ori timpul le 
permitea. Amândoi pasionaţi jucători de şah, de cele mai 
multe ori se întâlneau spre a tranşa o veche rivalitate 
care, întrucât erau amândoi cam de forţe egale, 
niciodată nu se lăsa lichidată. 

— În sfârşit, bine că ai sosit, dragă Radule, i se adresă 
directorul Cociuban, strângând mâna căpitanului Borcea. 

— N-au trecut mai mult de zece minute de când am 
primit comunicarea telefonică. 

— Ai dreptate, dar mie mi s-a părut un veac. 

— Ce s-a întâmplat? 

— Ceea ce ţi-am spus şi la telefon. Unul din lucrătorii 
muzeului a fost omorât. 

— Tovarăşul procuror a sosit? 

— Încă nu! 

— Trebuie să pice şi el acum. L-am anunţat. 

— Ce părere ai, Radule, de nenorocirea asta? 

— Niciuna, deocamdată. Du-mă, mai întâi, acolo unde 
s-a întâmplat crima. 


În holul de onoare, Anton Neguţă zăcea pe locul unde 
îl prăbuşise săgeata ucigaşă. Stând pe trepte, îl veghea 
Marin, omul de serviciu. 

Sprijinindu-şi coatele de genunchi şi ascunzându-şi 
obrajii în palme, Marin făcea impresia că-i călăuzit de o 
mare durere. In realitate, adormise. Şi dormea atât de 
bine, încât nu se trezi decât atunci când auzi voci în 
imediata sa apropiere. 

Sări ca ars şi, buimăcit încă de somn, strigă ca un 
recrut: 

— Să trăiţi, tovarăşe căpitan! 

— Bună ziua! 

Impreună cu căpitanul Borcea trecură pragul holului de 
onoare şi ceilalţi lucrători ai miliției. 

De asemenea, mereu ca o umbră în spatele 
directorului Cociuban, lancu Popescu. 

Descoperindu-l, directorul îl lăudă faţă de căpitan: 

— Să ţi-l prezint, Radule, pe tovarăşul lancu Popescu. 
Astăzi a dat dovadă de mult tact şi de mult sânge rece. 

Cel lăudat se înroşi, cumva stânjenit. 

Căpitanul Borcea îi aruncă o privire pătrunzătoare şi, 
fără a arăta în vreun fel dacă împărtăşeşte sau nu 
entuziasmul lui Cociuban, îi vorbi: 

— Dacă aşa stau lucrurile, atunci dumneavoastră 
sunteţi cel mai în măsură să ne daţi unele lămuriri. 

— Mă voi strădui, tovarăşe căpitan. 

— Spuneţi-mi, cine dintre lucrătorii muzeului a aflat 
primul de crimă? 

— Eu, tovarăşe căpitan! 

— Da? Cu atât mai bine! Vă găseaţi aici în momentul 
când a fost ucis? 

— Nu! M-a anunţat unul dintre vizitatori. 

— Dumneavoastră unde eraţi atunci? 

— Pe sală, în drum spre garderobă, de unde trebuia să 
iau în primire un nou grup. Când am aflat ce s-a 
întâmplat, am alergat într-un suflet încoace. L-am găsit 
mort. 


— De unde ştiţi că era mort? 

— M-am convins, tovarăşe căpitan, cu ajutorul unei 
oglinjoare. 

In timp ce lancu Popescu răspundea întrebărilor, 
echipa operativă, condusă de sublocotenentul Pavelescu 
Dan, se aşternuse pe lucru, fotografiind, căutând 
amprente. 

— Dacă am înţeles bine, Anton Neguţă a fost ucis în 
timp ce îşi exercita funcţia de îndrumător. 

— Exact, tovarăşe căpitan. 

— Unde sunt aceia care au fost de faţă? l-aţi lăsat să 
plece? 

— Se putea, tovarăşe căpitan? Sunt la garderobă, i-am 
reţinut pe toţi, închipuindu-mi că veţi vrea să staţi de 
vorbă cu ei. De altfel, la fel am procedat cu toţi aceia 
care se găseau în Castel în momentul când am aflat de 
crimă. 

Căpitanul Borcea îşi boţi fruntea, ca şi când vestea 
aceasta l-ar fi impresionat neplăcut. Întorcându-i spatele, 
se apropie de sublocotenentul Pavelescu. Acesta tocmai 
dădea unele indicaţii fotografului. Îi transmise pe şoptite 
un ordin, apoi reluă întrebările: 

— Şi unde spuneţi că se află cei din grupa lui Anton 
Neguţă? 

— La garderobă, tovarăşe căpitan. 

— Sunt de la vreo întreprindere? 

— Muncitori de la „Steagul Roşu” din Craiova. 

— Cu atât mai bine. Aduceţi-i, vă rog, pe toţi aici! 

Câteva minute mai târziu grupul, condus de lancu 
Popescu, revenea în holul de onoare. 

— Bună ziua, tovarăşi! îi salută căpitanul Borcea. 

— Bună ziua, tovarăşe căpitan! 

— Tovarăşi, d-voastră aţi fost de faţă când acest 
lucrător al muzeului a fost omorât mişeleşte. Criminalul 
trebuie descoperit şi arestat, ca să-şi primească 
pedeapsa. Sarcina aceasta ne revine nouă. Miliției. Dar, 
ca s-o putem duce la bun sfârşit, trebuie să ne ajutaţi. De 


aceea, vă rog ca unul dintre d-voastră să povestească tot 
ceea ce s-a întâmplat, de când aţi intrat aici şi până în 
clipa când a fost făptuită crima, fără să neglijeze niciun 
amănunt, oricât de neînsemnat i s-ar părea. 

Muncitorii se uitară unii la alţii, apoi, ca şi când s-ar fi 
înţeles din priviri, vorbind în numele tuturora, unul 
propuse: 

— Să apună tovarăşul Tomescu. Dacă o mai fi ceva de 
adăugat, om mai vorbi şi noi. 

Un bărbat ca la treizeci de ani, de statură mijlocie, dar 
cu umeri largi şi voinici îşi făcu loc în faţă: 

— Prea multe lucruri, tovarăşe căpitan, nu am a vă 
spune. Noi eram aşezaţi aici, în semicerc, iar dumnealui - 
şi arătă spre mort - acolo, pe trepte. Ne vorbea, când 
deodată am auzit un vâjâit pe la urechea mea. N-am 
apucat nici să clipesc o dată şi l-am văzut pe bietul om 
prăbuşindu-se. 

— Spuneti-mi, tovarăşe Tomescu, cam cât timp credeţi 
că a trecut de când aţi intrat aici şi până în clipa când a 
fost ucis? 

— Să fi trecut cel mult zece minute. Voi ce ziceţi, măi 
tovarăşi? 

— Păi da! Cam zece minute! confirmă un alt muncitor. 

— Aţi putea, tovarăşe Tomescu, preciza ora când s-a 
întâmplat crima? 

— Mi-ar fi foarte greu, tovarăşe căpitan. 

— Vă pot spune eu, cu precizie tovarăşe căpitan, se 
oferi muncitorul care îl propusese pe Tomescu să 
vorbească în numele tuturora. 

— Ştiţi, eu mă aflam în primul rând, şi cel mai aproape 
de victimă. Când l-am văzut prăbuşindu-se am crezut că i 
s-a făcut rău şi m-am aplecat să-l ajut. Abia atunci am 
observat săgeata. Priviţi tovarăşe căpitan, cum ţine 
mâna stângă pe piept. Vedeţi, are ceas la mână. Când 
m-am aplecat să văd ce i s-a întâmplat, involuntar, ochii 
mi s-au oprit pe cadran. Minutarele arătau orele zece şi 
patru minute. 


Căpitanul Borcea verifică ceasul victimei cu al său. 
Diferenţa era de numai un minut. 

— Tovarăşe... Cum vă numiţi? 

— lordache! Traian Iordache, tovarăşe căpitan. 

— Tovarăşe lordache, sunteţi sigur că erau orele zece 
şi patru minute? 

— Absolut sigur, tovarăşe căpitan. 

— Informaţia d-voastră e foarte prețioasă şi cred că ne 
va fi de mare folos. 

— Sunt bucuros, tovarăşe căpitan, să pot fi de vreun 
ajutor miliției noastre. 

— Tovarăşe căpitan, aş mai avea ceva de adăugat, 
vorbi din nou Tomescu. 

— Poftim, tovarăşe! Vă ascult. 

— Aţi spus că vă interesează şi amănuntele, oricât de 
neînsemnate ni s-ar părea... 

— Exact, tovarăşe Tomescu. 

— Ceea ce vreau să vă spun eu acum, e cumva o 
impresie a mea. Dar fiind vorba doar de o simplă 
impresie, s-ar putea să mă înşel. Poate că n-ar trebui să 
vă răpesc timpul... 

— Spuneţi, tovarăşe. Pentru noi, şi impresiile au 
importanţa lor. De multe ori chiar foarte mare. 

— Ştiţi, tovarăşe căpitan, ascultându-l, am avut tot 
timpul impresia că pe băiatul ăsta îl frământa ceva, că 
ceva îl neliniştea. Ne vorbea - şi vorbea foarte frumos - 
dar parcă tot timpul era cu gândul în altă parte. 

—A mai avut careva dintre d-voastră impresia 
aceasta? 

Confirmară mai mulţi. 

Căpitanul Borcea rămase câteva minute pe gânduri, 
apoi întrebă: 

— Tovarăşe Tomescu, aţi afirmat că, la un moment 
dat, aţi auzit săgeata vâjâind pe lângă d-voastră. N-aţi 
putea cumva preciza cam din ce direcţie venea? Fiindcă, 
tovarăşi, dacă priviţi în jurul d-voastră, vă puteţi da 
seama că asasinul a avut posibilitatea să tragă cu arcul 


din mai multe locuri. 

— Un loc mai potrivit pentru a fi comisă o crimă nici că 
se putea. 

Cel care vorbi fu lancu Popescu. Dar, parcă ruşinat că 
se amestecase în vorbă neîntrebat, evită să se uite la 
căpitan. 

Acesta îi aruncă o privire severă, dar în acelaşi timp 
sfredelitoare, apoi către Tomescu, reluând întrebarea: 

— Aţi putea să-mi spuneţi? 

— Ştiu eu?... Mi se pare că din spate! 

— Nu-i adevărat! protestă un altul. Şi eu am auzit 
săgeata vâjâind dar, după părerea mea, săgeata venea 
din direcţia aceea. 

Şi arătă înspre dreapta, unde, la primul etaj se afla 
biblioteca oaspeţilor. 

Imediat se iscă o scurtă controversă. Unii erau de 
părerea lui Tomescu, alţii de părerea celuilalt tovarăş, iar 
alţii, în fine, susțineau că săgeata pornise de la galeria 
din stânga a celui de-al doilea etaj. 

Până la urmă, căpitanul Borcea puse capăt 
controversei: 

— Întrucât părerile sunt împărţite, să nu mai pierdem 
timpul, tovarăşi. În afară de cele ce s-au spus, mai are 
cineva de adăugat ceva? 

Nu se mai anunţă nimeni 

— Atunci, tovarăşi, vă mulţumesc. Deocamdată mi-e 
suficient ceea ce am aflat. Bineînţeles, mai târziu, 
întrucât aţi fost martori la crimă, vă vom audia pe fiecare 
în parte. Bună ziua, tovarăşi, şi, încă o dată, vă 
mulţumesc! 

Niciunul dintre ei nu se grăbi să plece. 

— Mult noroc, tovarăşe căpitan! 

— Să-l prindeţi, neapărat, pe bandit, tovarăşe căpitan! 

— Neapărat, tovarăşe căpitan, neapărat! 

— Păcat de băiat, tovarăşe căpitan! Ştia carte, nu 
glumă!... 

Şi aşa, fiecare ţinu să-i ureze noroc şi să-i strângă 


mâna. 


După ce muncitorii de la „Steagul Roşu” părăsiră holul 
de onoare, câteva clipe căpitanul Borcea rămase pe 
gânduri. 

Curând după aceasta se înapoie şi sublocotenentul 
Pavelescu. 

— Tovarăşe căpitan, am executat ordinul. 

— Bine! 

Directorul Cociuban, care, cât timp căpitanul Borcea 
păruse a fi adâncit în gânduri se ferise să-l tulbure, 
întrebă: 

— Să ţi-i aduc şi pe ceilalţi vizitatori, să stai de vorbă 
cu ei? _ 

— Deocamdată, nu e nevoie. li vom audia mal târziu. 

Apoi către directorul Cociuban: 

— Aş vrea să stau de vorbă eu oamenii tăi. Aveţi, 
presupun, o sală de şedinţe. 

— Cum să nu. Să-i convoc? 

— Te-aş ruga! 

— Tovarăşe Popescu, anunţă, te rog, întreg colectivul 
să vină în sala de şedinţe. 

— Imediat, tovarăşe director. 

— În câte minute îi puteţi strânge? întrebă căpitanul 
Borcea. 

— În maximum cincisprezece minute, tovarăşe 
căpitan, răspunse lancu Popescu. 

— Perfect! În cincisprezece minute vom fi şi noi acolo. 
Adică, eu şi tovarăşul director. Comunicaţi, totodată, la 
poartă, că pentru astăzi se suspendă vizitarea muzeului. 
Vă puteţi duce, tovarăşe Popescu! 

lancu Popescu se afla în prag când căpitanul Borcea îl 
strigă: 

— Încă un moment, vă rog! 

— La dispoziţia d-voastră, tovarăşe căpitan. 

— Spuneţi-mi, vă rog de azi dimineaţă, câte grupe de 
vizitatori aţi condus? 


— Trei, tovarăşe căpitan! 

— Şi aţi arătat fiecărui grup sala de arme? 

— Evident! ltinerarul e doar obligatoriu. 

— In sala de arme sunt expuse şi arcuri? 

— Da!... Câteva exemplare. Avem un arc persan, 
unul... 

— Asta nu mă interesează. Spuneţi-mi, arcurile sunt 
expuse, să zicem, într-o vitrină? 

— Nu, tovarăşe căpitan! Sunt atârnate de perete. 

— Va să zică, un vizitator mai abil ar putea să-şi 
însuşească un exemplar. 

— Teoretic, da! In practică, aproape imposibil. Chiar 
dacă îndrumătorul n-ar observa, ar observa ceilalţi din 
grup. Un arc doar nu se poate ascunde în buzunar. Ar fi 
cu putinţă numai dacă hoţul şi-ar putea asigura 
complicitatea întregului grup. Dar, după părerea mea, e 
greu de acceptat o asemenea presupunere. În marea lor 
majoritate, cei care vizitează muzeul sunt colective de 
muncitori. 

— Observaţia d-tale e justă. Spune-mi, săgețile unde le 
ţineţi? Sunt expuse tot aşa la vedere şi - teoretic - la 
îndemâna fiecăruia? 

— Săgeţile, tovarăşe căpitan, sunt expuse într-o vitrină 
de sticlă. Deci, nici măcar teoretic n-ar putea un vizitator, 
lung de mână, să ajungă la ele. 

— Vreţi să spuneţi că vitrina e încuiată? 

— Da, tovarăşe căpitan. 

Căpitanul Borcea, care, cât timp pusese întrebările, 
privise tot timpul cadavrul lui Anton Neguţă, pentru 
prima dată se uită în ochii lui lancu. 

— Va să zică, în cursul acestei dimineţi, d-voastră aţi 
trecut de trei ori prin sala de arme. Spuneţi-mi, vă rog: n- 
aţi observat dacă arcurile şi săgețile se aflau la locul lor? 

lancu Popescu se gândi din nou: 

— Mi s-a părut totul în regulă, tovarăşe căpitan. Vreau 
să spun că nimic nu m-a frapat. De altfel, dintre piesele 
expuse în sala de arme, noi, îndrumătorii, nu acordăm 


arcurilor importanţă. În cuvântul nostru, mai ales în zilele 
de vârf, nici nu amintim de ele. De altfel, chiar pentru 
vizitatori, ele nu prezintă decât un interes minor. 

— Bine! Mulţumesc. Vă puteţi duce acum să-i anunţaţi 
pe ceilalţi tovarăşi să se adune. 

După ce lancu Popescu plecă, directorul Cociuban 
întrebă pe căpitan: 

— Spune-mi, Radule, ţi-ai putut face, cât de cât, o 
părere? 

Căpitanul Borcea răspunse, privind din nou îngândurat 
cadavrul lui Anton Neguţă: 

— Numai într-o singură privinţă: e aproape sigur că 
Anton Neguţă a fost ucis de către unul din oamenii tăi. 

— Aş vrea să te pot contrazice, dar, din păcate, trebuie 
să recunosc că ai dreptate. M-am convins de aceasta 
ascultând întrebările pe care i le-ai pus lui lancu Popescu. 
Şi eu sunt mai în măsură decât el să-ţi confirm că este 
aproape imposibil ca cineva din afară să poată fura un 
arc din sala de arme, şi cu atât mai puţin o săgeată. Vrei 
poate să mergem acum în sala de arme? 

— Nu avem să întârziem? Să nu-i facem pe oameni să 
aştepte prea mult. 

— Chiar aşa de repede n-o să se adune ei. 

— În cazul acesta, haidem să dăm o raită prin sala de 
arme. la-o tu înainte, ca să-mi arăţi drumul! 

Când ajunseră, căpitanul Borcea întrebă: 

— Unde aveţi expuse arcurile? 

— Aici. Priveşte! 

Pe unul din pereţi atârnau şase arcuri, de diferite 
mărimi şi de provenienţe diferite. 

— Lipseşte vreunul? 

Directorul Cociuban le numără. 

— Niciunul! De necrezut! se minună el, nevenindu-i să 
creadă. Atunci înseamnă ca altcineva... 

— Şi săgețile în care vitrină sunt expuse? îl întrerupse 
căpitanul. 

— In aceasta. 


— Nu te mai întreb dacă sunt toate, fiindcă e clar că 
din locul acela gol lipseşte una. 

Directorul Cociuban se uită la el nedumerit. 

— Nu mai înţeleg nimic! 

— Şi totuşi e foarte simplu! 

— Înseamnă că asasinului numai săgeata i-a lipsit! Ce 
naiba? A venit cu arcul de acasă, fără să-l vadă careva? 

— Nu! Asasinul a folosit unul dintre arcurile acestea. 

— Vrei să spui că, după ce l-a omorât pe Anton 
Neguţă, a avut curajul să vină şi să pună arma la loc? 

— Da, asta presupun! Oamenii noştri din echipa 
tehnico-ştiinţifică vor verifica dacă asasinul n-a lăsat 
cumva amprente pe arcul de care s-a folosit. 

— În cazul acesta, e sigur că numai cineva care 
cunoaşte bine muzeul a putut comite crima aceasta 
odioasă. 

— Cu alte cuvinte, unul dintre oamenii tăi! 

— Bine, dar de ce? Care ar putea fi cauza acestei 
crime abominabile? 

— Asta-i cu totul altceva. O să stabilim ulterior mobilul 
crimei. Deocamdată, chiar în urma unei prime şi sumare 
examinări a situaţiei, reiese clar că pe criminal nu în 
afară de aceste ziduri trebuie să-l căutăm. 

— De necrezut! Îi cunosc pe toţi destul de bine. Unii 
sunt mai buni, alţii, mai puţin buni. Dar de crimă pe 
niciunul nu-l cred capabil Oare doi dintre ei să se urască 
în aşa măsură, încât... 

— Ei, parcă răzbunarea ai putea fi singura explicaţie. 
Spune-mi, în ultimul timp nu a dispărut nimic de aici, de 
la voi? Un obiect de mare valoare? 

— Nu! Sau, mai bine-zis, nu am observat să ne 
lipsească ceva. 

— Bine, asta urmează să mai verificăm. 

— Crezi că mobilul crimei ar putea fi furtul? 

— Nu cred nimic, Mihai dragă. Deocamdată nu pot 
face decât presupuneri, care însă trebuie în prealabil 
verificate. 


— Mă rog, spune-i presupunere, spune-i cum vrei. Dar 
dacă te gândeşti la furt, atunci ar trebui să mergem să 
vedem ce-i cu camera de tezaur 

— Cum, aveţi aici o cameră de tezaur? 

— Avem! La subsol. Obiectele de mare valoare acolo le 
păstrăm. 

— Du-mă la subsol! 

Când ajunseră, pe uşa blindată sigiliile erau intacte. 

Directorul Cociuban răsuflă uşurat 

— Să nu-mi ceri să le rup - explică el - fiindcă 
regulamentul îmi interzice s-o fac de unul singur. 

— Bineînţeles că n-am să-ţi cer. Cheia la cine se află? 

— La mine. De fapt, nu e vorba de o cheia ci de patru. 
Ceea ce vezi este anticamera. Camera propriu-zisă se 
află înapoia acestei uşi şi este în întregime blindată. 

— Să mergem! După cât îmi dau seama acolo nu se 
poate pătrunde cu una cu două. In orice caz va trebui să 


verifici dacă înăuntru este totul în ordine. 
x 


x k 


Două zile mai târziu, şi cam la aceeaşi oră când fusese 
ucis Anton Neguţă, în cu totul altă parte, şi la câteva sute 
de km depărtare, doi oameni stăteau faţă în faţă - deo 
parte şi de cealaltă parte a unui birou - fără să-şi 
vorbească. Unul era colonelul de miliţie Cursaru Dumitru, 
iar celălalt, maiorul de miliţie Mărăcineanu Gelu. 

Colonelul Cursaru desena pe o foaie de caiet, cu un 
creion roşu, romburi de diferite mărimi. După fiecare 
romb îndepărta hârtia ca să poată admira mai bine 
desenul care, din cauza proastei execuţii, ar fi stârnit, 
sigur, zâmbetele mezinului colonelului, elev în clasa a 
patra elementară. Interesul pe care colonelul îl manifesta 
faţă de treaba pe care o făcea era numai aparent. Dar 
desenând romburi de diferite mărimi se putea gândi în 
voie. De altfel, colonelul era convins că desenatul unor 
figuri geometrice îi stimulează gândurile. 

Maiorul Mărăcineanu, de cealaltă parte a biroului, 


aştepta răbdător, ştergând tacticos cu o batistă, mai 
mult chiar decât era necesar, lentilele groase ale 
ochelarilor săi. Din când în când se uita la superiorul său 
cu ochii săi miopi şi se mira că-l vede învăluit într-o 
ceaţă. 

— Dumneata eşti de acord cu concluziile căpitanului 
Ovezea? întrebă colonelul, într-un târziu, pe maior. 

Maiorul zâmbi ca de o glumă reuşită: 

— Bineînţeles că da!... 

— Aşa!... Totuşi, înainte de a-mi da aprobarea, aş vrea 
să-i mai pun câteva întrebări, adăugă colonelul Cursaru, 
îndepărtând hârtia spre a privi rombul abia terminat. 
Deşi acesta semăna mai curând cu un pătrat, pe faţa 
colonelului se întipări încântarea. 

După ce se sătură să-l admire, ordonă în microfon: 

— Să vină la mine căpitanul Ovezea! 

Privindu-i chipul cu trăsăturile energice, maiorul 
Mărăcineanu, care nutrea o mare admiraţie faţă de 
colonel, îi vorbi în gând: 

„Lasă că nu mă păcăleşti tu pe mine. Deşi ţi-e drag 
băiatul, eşti ca profesorii scrupuloşi care, înainte de a da 
unui elev nota maximă, îl sucesc în fel şi chip, ca să fie 
siguri că nu greşesc. Ei, dar ai să-l asculţi, şi ai să te 
convingi că nu te va face de ruşine”. 

Câteva momente mai târziu, căpitanul Ovezea Petre 
intra în biroul colonelului Cursaru. 

— Tovarăşe colonel, m-am prezentat la ordinele d- 
voastră. 

— la loc, tovarăşe căpitan 

Căpitanul Ovezea se aşeză pe cel de-al doilea fotoliu, 
faţă în faţă cu maiorul Mărăcineanu, şi privi cam pe furiş 
la colonel. Acesta începuse să deseneze un alt romb 
încruntându-se atât de tare, încât ai fi putut jura că 
operaţia îi solicită nu numai maximum de atenţie, dar şi 
maximum de efort fizic. 

Căpitanul Ovezea îl admira pe colonel, dar în aceeaşi 
măsură îl şi iubea. Îl iubea de parca i-ar fi fost tată De 


A 


altfel, în mai multe privinţe, colonelul îi amintea de 
părintele său. 

Tatăl căpitanului Ovezea fusese - ca şi colonelul 
Cursaru - miner. Avusese umerii tot atât de largi şi 
puternici, chipul tot atât de brăzdat de cute premature, 
trăsăturile, dar, mai ales, ochii exprimaseră aceeaşi 
dârzenie, aceeaşi voinţă de cremene. 

„In ciuda uniformei, se vede cât de-colo minerul!” îşi 
spuse cu mândrie, pentru că şi el, cu toate că nu 
coborâse în abataj, se considera că face parte din marea 
şi nobila familie a minerilor. 

În sfârşit, colonelul, terminând de desenat încă un 
romb, i se adresă, vorbindu-i cu bunăvoință. 

— Tovarăşe căpitan, te-am chemat să ne faci o 
expunere orală a raportului d-tale. Te rog să fii cât se 
poate de concis, cu alte cuvinte să vorbeşti numai 
despre acele fapte care ajută la înţelegerea în ansamblu 
a situaţiei. Am fost clar? 

— Da, tovarăşe colonel! Mă voi strădui să îndeplinesc 
întocmai ordinul d-voastră. 

Işi drese glasul, emoţionat înainte de a începe întâlni 
privirea maiorului Mărăcineanu. Acesta clipi din ochi, într- 
un anumit fel. Şi căpitanul Ovezea înţelese că maiorul îl 
invita să fie calm şi mai ales, să nu se piardă din cauza 
emoţiei în amănunte inutile. 

Scoase din buzunarul vestonului un carneţel mic, îl 
deschise cam pe la mijloc, îşi aruncă o clipă ochii pe 
foaia înnegrită cu diferite cifre şi însemnări, apoi începu 
să vorbească: 

— In noaptea de 15/16 septembrie, de la colonia de 
muncă Bichineşti, deţinutul de drept comun cu numărul 
8317, condamnat la cincisprezece ani muncă silnică, 
utilizând un procedeu destul de ingenios, a evadat. 
Izbutind să fugă, în cursul aceleiaşi nopţi a comis o 
spargere la cooperativa din comună, de unde şi-a însuşit 
suma de zece mii de lei, haine, încălţăminte şi o 
bicicletă. 


Evadarea a fost descoperită abia dimineaţa. S-a dat 
imediat alarma şi urmărirea a început. ltinerarul parcurs 
de bandit în cursul nopţii şi după aceea a putut fi stabilit 
relativ repede. 

Distanţa de cincisprezece kilometri dintre Bichineşti şi 
oraş a parcurs-o cu o bicicletă furată, pe care a 
abandonat-o la barieră. De acolo, cu tramvaiul, a ajuns la 
gară. A scos bilet de clasa întâi la acceleratul de la orele 
7.15 şi în aceeaşi zi, la orele 11.10 a coborât pe peronul 
Gării de Nord. Zilele de 16 şi 17 ale lunii curente şi le-a 
petrecut în Capitală. Ce a făcut în tot acest timp, 
lucrătorii noştri, din păcate, n-au putut încă stabili. 
infractorul nu este căsătorit, iar mamă-sa a murit acum 
şase ani. Rude apropiate nu are. 

— Prieteni? Prietene? se interesă colonelul. 

— Prieteni, nu prea. Individul a trăit mai mult în 
străinătate. Făcea parte din aşa-zisa „lume bună”. În 
ceea ce priveşte prietenele, nu cunoaştem decât una 
singură. În orice caz, n-a vizitat pe nimeni dintre cei 
cunoscuţi. Au fost luate toate măsurile în cazul când ar 
face-o de acum încolo. 

— Bine!... Continuă, te rog! 

— În ziua de 18, sublocotenentul Drăguşin, din echipa 
operativă a locotenentului maior Galaşanu, a dat de 
urma infractorului şi a început urmărirea lui pas cu pas. 
Se pare că unul dintre lucrătorii noştri a comis o 
greşeală, care a dus la desconspirarea sa. Prinzând astfel 
de veste că e urmărit, infractorul a izbutit să i se piardă 
urma. 

— Din păcate - continuă căpitanul Ovezea - abia după 
patru ore am izbutit să-i dăm din nou da urmă. 

Intre timp, infractorul dându-şi seama că dacă mai 
rămâne în Bucureşti, unde - se convinsese - nu mai era 
în siguranţă, risca să fie arestat, s-a hotărât să dispară, 
plecând în alt oraş. Dar temându-se să ia trenul - riscul 
era într-adevăr mare, deoarece gările erau 
supravegheate - a şterpelit maşina cooperativei de 


materiale ceramice „Cahla” şi, folosind unul din trucurile 
sale obişnuite, a izbutit să iasă din Bucureşti. 

— Mi se pare, tovarăşe căpitan, că nu datorită 
întâmplării urma a fost regăsită, ci stăruinţelor şi 
perspicacităţii dumitale. Sau, poate, am fost informat 
greşit? 

Modest căpitanul Ovezea se roşi ca o fată mare. 

— Tovarăşe colonel, cred că un lucrător de-al nostru, 
chiar cu mai puţină experienţă, tot i-ar fi dat de urmă. 

— Tovarăşe căpitan, dumneata ştii că succesele 
realizate de lucrătorii noştri nu sunt, în cea mai mare 
parte, rezultatul unor acţiuni extraordinare 
spectaculoase, aşa cum se întâmplă în romanele polițiste 
burgheze, ci ele se datoresc unei munci de cercetare 
migăloase, obositoare şi, de foarte multe ori, 
plictisitoare. Este adevărat? 

— Da, tovarăşe colonel! 

— In ceea ce mă priveşte, ţin totdeauna seama şi de 
aceste criterii atunci când e vorba să-mi formez o părere 
despre colaboratorii mei. Continuă, te rog! 

— Redescoperind urma infractorului, am plecat cu 
echipa în urmărirea lui. Dar datorită trucului cu aşa-zisul 
„accident” din munţi, din nou ne-a scăpat printre degete 
şi, chiar în aceeaşi noapte - după cum am putut ulterior 
reconstitui itinerarul -, a revenit în Bucureşti cu un 
mărfar. În oraş n-a rămas decât patruzeci şi opt de ore 
după care iarăşi a plecat, de data asta cu un tren de 
noapte, mai precis cu acceleratul 801. 

Din cele declarate de personalul trenului, precum şi de 
unii dintre călători, reiese că la Câmpia se găsea încă în 
tren, dar că de la Preduleşti orice urmă i se pierde. Cu 
alte cuvinte, înseamnă că a coborât într-una dintre 
staţiile existente. Acestea sunt, pe scurt, faptele 
esenţiale cu privire la infractorul Tiberiu Fotiade evadat 
în noaptea de 15 ale lunii curente. Acum, câteva cuvinte 
în legătură cu o Beatrice Popeea, fostă doamnă de 
onoare, cu domiciliul pe „Strada celor şapte porţi”. 


Pe această stradă la blocul cu nr. 5, într-o garsonieră 
de la etajul doi, a locuit această cucoană. În aceeaşi 
noapte când Tiberiu Fotiade a revenit în Bucureşti, 
bătrâna a fost vizitată de o femeie tânără, care purta 
ochelari fumurii şi de un bărbat care de asemenea purta 
ochelari, nişte ochelari negri cu rama groasă. 

— E absolut sigur că pe bătrână au vizitat-o atât 
femeia, cât şi bărbatul de care mi-ai vorbit? întrebă 
colonelul mereu ocupat cu desenarea de romburi. 

— Absolut sigur, tovarăşe colonel. Am verificat 
personal. 

— De la cine deţii informaţia? 

— De la o profesoară care locuieşte peste drum de 
blocul cu nr. 5. 

— Dacă nu locuieşte în acelaşi bloc, de unde ştie ea la 
cine s-au dus cei doi? 

— Evident, profesoara i-a văzut doar intrând în bloc. 
Verificând însă personal, am constatat că atât femeia, 
cât şi bărbatul s-au dus la bătrână 

— Şi cine-i profesoara de la care deţii informaţia? 
Prezintă suficientă încredere ca să fie crezută? continuă 
să întrebe colonelul 

— E o bătrână pensionară, fostă profesoară de liceu. În 
ciuda vârstei, are o inteligenţă vie, o sănătate perfectă şi 
ochi surprinzător de perspicace. Pe scurt, o cetăţeană 
cinstită, pe a cărei declaraţie putem pune bază. 

— La ce oră pretinde bătrâna că i-a văzut pe cei doi 
intrând în bloc? 

— Pe la orele zece şi jumătate a venit femeia. 
Profesoara trăieşte singură şi, ca mai toate bătrânele, 
suferă de insomnie. Era la fereastră când a venit femeia 
cu ochelari fumurii. Trei sferturi de oră mai târziu a 
apărut şi celălalt. 

— Femeia plecase? 

— Nu, tovarăşe colonel! Tocmai în legătură cu aceasta, 
informaţia profesoarei prezintă un interes deosebit. Ea 
afirmă că, scurt timp după ce individul a intrat în bloc, 


femeia a părăsit casa. 

— La ce interval de timp? 

— Nu la un interval mai mare de cinci minute. 

— Interesant!... Dar continuă! 

— Declaraţia profesoarei mai este importantă şi din alt 
punct de vedere. 

— Anume? 

— Spre deosebire de femeie, care a zăbovit în bloc - 
respectiv în apartamentul bătrânei Popeea - circa trei 
sferturi de oră, individul cu ochelari negri a părăsit casa 
numai după câteva minute. 

— Şi de ce ţi se pare aceasta important? întrebă 
colonelul care, între timp, desenase o mulţime de 
romburi, toate semănând mai curând a trapeze. 

— Din mai multe puncte de vedere. În primul rând, 
dacă acceptăm ipoteza că atât femeia, cât şi bărbatul au 
vizitat-o pe bătrâna Popeea - şi până la proba contrarie 
nu cred că avem motiv s-o respingem -, atunci îmi pot 
imagina cam în ce fel s-au desfăşurat lucrurile. 

— În ce fel? 

— La orele zece şi jumătate femeia urcă la bătrână şi 
pătrunde în apartament. 

— Cum? Folosind chei potrivite? 

— În niciun caz! 

— Pe ce îţi fondezi răspunsul atât de categoric? 

— Pe faptul că broasca yale a uşii de la intrare a fost 
supusă unei analize roentgen. Pe lamelele ei nu s-au 
descoperit zgârieturi de niciun fel, ceea ce ar fi fost 
imposibil dacă ar fi folosit o cheie străină. 

— Atunci i-a deschis bătrâna? 

— Exclus! Expertiza medicală a dovedit că la ora aceea 
Beatrice Popeea paralizase de cel puţin şase ore 

— Bine, dar cum a intrat atunci? 

— Presupun că a avut dublura cheii în orice caz, deşi 
am pus să se caute în mod expres, nu s-a găsit decât o 
singură cheie yale. Asta poate să însemne că femeia cu 
ochelari fumurii a primit-o pe cea de-a doua chiar de la 


bătrână. 

— Poale să însemne tot aşa de bine că a furat-o, 
observă colonelul. 

— Desigur, e foarte posibil şi aceasta. Dar fie că a 
furat-o, fie că i-a dat-o bătrâna, un lucru e clar: nu atunci 
a venit pentru prima dată la Beatrice Popeea. Or, dacă în 
privinţa aceasta nu încape îndoială, se naşte întrebarea: 
ce legături au existat între ele? Poate, dacă am cunoaşte 
cine este femeia cu ochelari fumurii, am găsi mai uşor 
răspunsul la această întrebare. Aşa însă e riscant să ne 
hazardăm în presupuneri, unele, trebuie să mărturisesc 
destul de ispititoare. De aceea, deocamdată suntem 
obligaţi să ne mulţumim cu ceea ce ştim. Şi ştim: că 
femeia cu ochelari fumurii a putut pătrunde în 
apartamentul bătrânei folosind dublura cheii pe care fie 
că o furase, fie că o avea chiar de la stăpâna casei; că 
atunci când a pătruns în casă, bătrâna era paralizată de 
câteva ore şi că a început să caute singură ceea ce 
Beatrice Popeea, tocmai din cauza stării în care se afla, 
nu-i putuse da personal. 

Nu ştim, şi ar fi important dacă am şti: mai întâi, ce 
anume venise să ceară sau să ia de la bătrână, şi în al 
doilea rând, dacă, până la urmă, a izbutit să găsească 
singură ceea ce a căutat răscolind toate lucrurile din 
casă. 

În legătură cu celălalt, de asemenea se nasc o mulţime 
de întrebări: De pildă, ce îl aducea la Beatrice Popeea? 
La întrebarea aceasta nu poate fi dat un răspuns just, 
decât dacă, în prealabil, putem răspunde la o altă 
întrebare: de ce a rămas atât de puţin în apartamentul 
bătrânei? Probabil, fiindcă şi-a dat seama, văzând 
harababura lăsată de vizitatoarea dinaintea lui, că sosise 
prea târziu. Cu alte cuvinte - şi acum încerc să răspund 
la prima întrebare - pare foarte probabil că a venit la 
bătrână să-i ceară sau să ia ceea ce venise să ceară sau 
să ia şi femeia cu ochelari fumurii. 

— Crezi că altă explicaţie decât aceasta nu este 


posibilă? îl chestionă colonelul fără a-şi lua ochii de pe 
hârtia pe care continua să deseneze cele mai năstruşnice 
figuri geometrice. 

Căpitanul Ovezea cumpăni bine răspunsul 

— Tovarăşe colonel, trebuie să recunosc, până a nu-mi 
pune d-voastră întrebarea, explicaţia m-a satisfăcut. 
Acum însă... Acum mi se pare insuficientă. Mai bine zis, 
mi se pare că ar mai putea să existe şi alta sau alte 
explicaţii. 

— Desigur!... la gândeşte-te! Spuneai că femeia purta 
ochelari fumurii, nu? 

— Exact, tovarăşe colonel. 

— Avea ea oare absolută nevoie de ochelari? 

— Puțin probabil, tovarăşe colonel. După spusele 
profesoarei, nu numai ochelarii, dar chiar gluga trasă 
peste frunte, precum şi gulerul ridicat al mantalei de 
ploaie o camuflau atât de bine, încât era imposibil să-i 
precizezi măcar vârsta. 

— Păi vezi! Un adevărat deghizament. Ce înseamnă 
aceasta? Înseamnă că şi-a luat toate măsurile de 
precauţie ca să nu fie recunoscută. 

— Fără îndoială! 

— Ei bine, dacă profesoara şi-a putut da seama că 
necunoscuta se înfofolise dinadins, crezi că individul cu 
ochelari negri, nu? Căci undeva, probabil pe scări, ei s-au 
întâlnit. Şi, în acest caz, nu crezi că, ajungând el apoi în 
apartamentul bătrânei şi găsind-o pe aceasta paralizată 
iar toate lucrurile răvăşite, a putut face imediat legătura 
între ceea ce constatase că se întâmplase acolo şi 
femeia care îşi luase atâtea măsuri de precauţie ca să nu 
fie recunoscută? 

— Evident, tovarăşe colonel. Şi în acest caz... 

— Ce? 

— În acest caz, putem presupune că el s-a grăbit să 
părăsească apartamentul ca să mai aibă timp s-o ajungă 
din urma. 

— Exact, tovarăşe căpitan! 


— Dacă aşa s-au întâmplat lucrurile - şi după cât se 
pare că aşa - atunci ne putem aştepta, tovarăşe colonel, 
şi la alte surprize. 

— De exemplu! 

— De exemplu, n-ar fi exclus să aflăm mâine sau 
poimâine că s-a mai comis o crimă şi că victima nu este 
altcineva decât femeia cu ochelari fumurii. 

— Exclus, n-ar fi!... Deşi, personal, mă îndoiesc. Dar 
continuă! 

— În legătură cu acest al doilea caz, deocamdată, nu 
cred că aş mai avea ceva de adăugat. 

Colonelul, ridicând privirea, se adresă maiorului 
Mărăcineanu: 

— Într-adevăr, informaţia profesoarei este importantă. 
Fără ea, harababura găsită în apartamentul bătrânei 
Beatrice Popeea ne-ar fi dat mare bătaie de cap. 

— Şi trebuie să ştiţi, tovarăşe colonel, că s-a prezentat 
singură, aici, la noi, ca să-şi facă declaraţia, preciză 
maiorul. 

— Te rog înseamnă-ţi numele cetăţenei şi, după ce 
vom elucida cazul, transmite-i, în scris, mulţumirile 
noastre. Continuă, Ovezea! 

— Nu-mi mai rămâne decât să trec la cel de-al treilea 
caz: 

În dimineaţa zilei de 18, la muzeul „Caraiman” 
îndrumătorul Anton Neguţă a fost ucis în holul de onoare 
al Castelului, în timp ce dădea explicaţiile de rigoare 
unui grup de muncitori de la fabrica „Steagul Roşu” din 
Craiova. Din cercetările întreprinse până în prezent, 
cercetări conduse de şeful miliției oraşului, căpitanul 
Borcea Radu, rezultă că asasinatul a fost făptuit de către 
unul dintre lucrătorii muzeului. Săgeata care l-a ucis pe 
îndrumător a fost furată dintr-o vitrină de sticlă aflată în 
sala de arme. 

—... Şi dumneata pretinzi că între evadarea 
deţinutului cu nr. 8317, cele două vizite la bătrâna 
Beatrice Popeea şi asasinarea îndrumătorului de muzeu 


există o oarecare legătură? 

— Da tovarăşe colonel! 

— Demonstrează!... Te ascult. 

Şi pentru prima de când căpitanul Ovezea începuse să 
vorbească, colonelul se uită la maiorul Mărăcineanu într- 
un anumit fel, care voia să însemne că, în ciuda tonului 
reţinut, protocolar, colonelul era mulţumit de judecata 
căpitanului. 

Ochii pătrunzători şi frumoşi ai colonelului păreau a-i 
spune: 

„Ei, ce zici? Băiatul ăsta are un cap sănătos şi mâine, 
când va fi în locul nostru, nu ne va face de ruşine pe noi, 
profesorii săi...” 

Căpitanul Ovezea începu să vorbească, stăpân pe sine: 

— Tovarăşe colonel, cele trei cazuri sunt ca trei fire, în 
aparenţă disparate, care se înnoadă destul de bine şi 
destul de strâns. 

— Dovedeşte! repetă colonelul, care începuse din nou 
să se preocupe de aproximativele sale desene 
geometrice. 

— Tovarăşe colonel, deţinutul cu nr. 8317, evadat din 
colonia de muncă de la Bichineşti în noaptea de 15 spre 
16 septembrie, se numeşte Fotiade Tiberiu şi este unicul 
fiu al Anei-Mara Fotiade, fostă doamnă de onoare la 
palat. 

— Altă doamnă de onoare! observă cu ironie colonelul, 
care tocmai terminase de desenat un romb de data asta 
aproape perfect. 

— Da, tovarăşe colonel, încă o doamnă de onoare. Din 
păcate, amândouă aceste „doamne de onoare” sunt 
moarte şi nu ne pot fi de niciun folos. 

— Va să zică Beatrice Popeea a murit? 

— A murit câteva ore după ce a fost transportată la 
spital. 

— Şi cealaltă doamnă de onoare când spui că a murit? 

— Acum şase ani, a doua zi după ce a fost pronunţată 
sentinţa de condamnare a fiului său, ca delapidator, 


falsificator de acte de plată şi traficant de valută. După 
şase ani, Tiberiu Fotiade izbuteşte să evadeze de la 
colonia de muncă. ŞI, ce face atunci? Se duce s-o caute 
pe Beatrice Popeea, ca şi mamă-sa, în trecut, doamnă de 
onoare. De fapt, nu se duce chiar din prima zi. Şi nu se 
duce, fiindcă nu-i cunoştea adresa, deoarece, între timp, 
bătrâna se mutase de mai multe ori. Nu cred că greşesc 
prea mult dacă afirm că timp de două zile preocuparea 
lui, dacă nu exclusivă, în orice caz principală, a fost să 
dea de urma bătrânei. 

— E o simplă presupunere? întrebă colonelul care, în 
ciuda aparenţei, urmărea expunerea căpitanului cu mare 
atenţie. 

— Nu, tovarăşe colonel! Personal am trecut pe la 
adresele anterioare ale Beatricei Popeea şi am aflat că 
tocmai în zilele amintite, adică în zilele de 16 şi 17, un 
individ, ale cărui semnalmente coincid cu ale lui Tiberiu 
Fotiade, s-a interesat de adresa ei. Spre ghinionul lui, a 
aflat-o abia în ziua când a descoperit că este filat de 
oamenii noştri. Atunci n-a mai trecut pe la bătrână ci, în 
mare grabă, a căutat să dispară din Bucureşti. Noi i-am 
prins urma, şi tocmai când eram pe punctul să-l arestăm, 
a izbutit să ne păcălească regizând „accidentul” de la 
serpentine. După aceea, în loc să se pună la adăpost, 
riscă revenind în Capitală, şi primul lucru pe care îl face 
este să se ducă la bătrână. Se pune întrebarea: ce a 
căutat Tiberiu Fotiade la Beatrice Popeea? Şi-a riscat el 
pielea din nou revenind în Capitală numai pentru a face o 
vizită de politeţe, să zicem, fostei prietene a mamei sale? 
Absurd! S-o prade, poate? Tot atât de absurd. Nu este de 
crezut ca să nu fi ştiut, încă înainte de a intra în puşcărie, 
că bătrâna sărăcise. Atunci? Nu cumva s-a dus şi el la 
Beatrice Popeea ca să ceară sau să ja ceea ce venise să 
ceară sau să ia şi femeia despre care nu ştim nimic, în 
afară de faptul că purta ochelari fumurii? 

Colonelul îşi aprinse mai întâi o ţigară, apoi obiectă: 

— De acord!... Un individ de teapa lui Tiberiu Fotiade, 


fără îndoială că nu şi-ar fi riscat pentru a doua oară 
pielea revenind în Bucureşti decât dacă speranţa pe care 
şi-o punea în rezultatul vizitei la bătrână compensa, cu 
prisosinţă, riscul. Putem, de asemenea, presupune că 
acest escroc, hot şi falsificator, trăit în „lumea doamnelor 
de onoare” ştia că bătrâna, în ciuda aparentei sărăcii, 
poseda ceva de valoare, sau deţinea un secret care 
reprezenta o valoare. Ne putem hazarda cu 
presupunerile, emițând chiar ipoteza că a evadat tocmai 
în scopul de a pune mâna pe acel obiect, sau a intra în 
posesia acelui secret. Dar ce facem cu femeia? 
Dumneata afirmi că şi pe ea a adus-o la bătrână acelaşi 
interes care l-a mânat pe Tiberiu Fotiade. O asemenea 
ipoteză naşte însă întrebări, cărora nu este uşor să le dai 
un răspuns. De pildă: dacă Tiberiu Fotiade, învârtindu-se 
în lumea în care s-a învârtit până la răsturnarea şi 
alungarea monarhiei, a putut afla că bătrâna este, să 
zicem, numai în aparenţă săracă, prin ce împrejurare a 
ajuns femeia cu ochelari fumurii în posesia acestui 
secret? Oare face şi ea parte din lumea fostelor „doamne 
de onoare”? În acest caz, de ce atâţia ani n-a acţionat 
defel? Sau poate nu face parte, dar a aflat chiar de la 
bătrână? În acest caz, femeia cu ochelari fumurii ar 
trebui să fie o obişnuită a casei. Fiindcă un secret - şi e 
vorba doar de un asemenea secret care a putut 
determina pe un Tiberiu Fotiade să evadeze - nu se 
încredinţează primei venite. Or, din cele consemnate în 
raport şi care reprezintă constatările dumitale personale, 
reiese că pe bătrână n-a vizitat-o, mai mult sau mai puţin 
constant, nicio femeie. Şi apoi, dacă femeia cu ochelari 
fumurii deţinea secretul de la bătrână, dacă era, să 
spunem, o obişnuită a casei, de ce, venind s-o viziteze pe 
Beatrice Popeea, a ţinut să se deghizeze atât de bine? 

— Vedeţi, tovarăşe colonel, aici îmi lipseşte o verigă. 
Dar oare imposibil ca, atunci când o vom descoperi pe 
femeia aceea, prin ea să ajungem la încă o... doamnă de 
onoare? 


— O a treia? Ei asta ar fi prea de tot! În orice caz, dacă 
aşa se va întâmpla - personal nu cred - am putea, cu 
toată seriozitatea, intitula dosarul: „Afacerea celor trei 
doamne de onoare”. Ce zici, Mărăcinene? Văd că taci tot 
timpul. 

— Tac, pentru că, aşa cum v-am raportat, în ansamblu, 
îmi însuşesc concluziile raportului căpitanului Ovezea. 

— Bine!... Bine!... 

Apoi către căpitan: 

— Sunt de acord că ar putea să există o legătură între 
cele două vizite la bătrână, respectiv între vizita lui 
Fotiade şi a femeii cu ochelari fumurii. Cu alte cuvinte, 
nu exclud din capul locului că aceste două fire se 
înnoadă. Dar, ce faci cu al treilea: asasinarea 
îndrumătorului de muzeu? Cum legi firul acesta de 
celelalte două? 

— Tovarăşe colonel, legătura, deşi nu prea e vizibilă, 
există totuşi. De pildă, ştim de la personalul trenului că 
Tiberiu Fotiade a plecat din Bucureşti cu acceleratul 801. 
Ştim, de asemenea, că la staţia Câmpia se mai găsea 
încă în tren, dar că de la Preduleşti urma i se pierde. Asta 
ce înseamnă? Înseamnă că Tiberiu Fotiade a coborât într- 
una din staţiile intermediare. Între Câmpia şi Preduleşti 
sunt şase staţii. Dintre toate, numai una singură, cred, 
prezenta interes pentru el. Aceasta, mai ales, dacă ne 
gândim de ce a revenit la Bucureşti înfruntând riscul de a 
fi arestat. 

— Adică, în staţia Caraiman? 

— Exact, tovarăşe colonel! 

— Ipoteza aceasta a dumitale se bazează doar pe 
faptul că bătrâna Beatrice Popeea a fost doamnă de 
onoare. Dumneata faci următorul raţionament: dacă 
Tiberiu Fotiade, după ce a făcut zadarnic un drum la 
bătrână, dispare între staţiile Câmpia şi Preduleşti 
înseamnă că n-a avut interes să coboare decât în oraşul 
Caraiman, unde se află Castelul, şi unde - te gândeşti 
probabil - o fi locuit, pe vremuri, ca doamnă de onoare, 


şi Beatrice Popeea. Raționamentul dumitale nu e rău. Dar 
el are o lacună: te-ai gândit că totuşi Tiberiu Fotiade a 
ajuns prea târziu la bătrână? 

— M-am gândit, tovarăşe colonel. 

— Şi? 

— Tovarăşe colonel, nu pot ignora faptul că la Castel s- 
a comis un asasinat. 

— Al cărui făptaş în niciun caz nu poate fi Tiberiu 
Fotiade. 

— Fără îndoială că nu, în primul rând fiindcă n-a avut 
timpul material. În al doilea, fiindcă îndrumătorul a fost 
ucis de cineva, care - la concluzia aceasta au ajuns 
anchetatorii - face parte din personalul muzeului. 

— Şi atunci, ce legătură există între crimă şi Tiberiu 
Fotiade? 

— Mobilul crimei încă nu-l cunoaştem. Totuşi, cele 
obişnuite trebuie excluse. De exemplu, nu putem 
accepta că asasinatul a avut ca mobil furtul. De ce? Nu 
lipseşte din muzeu niciun căpeţel de aţă! De asemenea 
nici pe acel al răzbunării. Chiar dacă am presupune că 
unul dintre colegii lui îl ura din nu ştiu ce motive, este 
greu de crezut că a riscat să-l ucidă tocmai la muzeu, şi 
în plină zi, când peste tot mişunau vizitatorii. După 
părerea mea, trebuie căutat un mobil mai puţin obişnuit. 
Evident, nu putem face o legătură directă între această 
crimă şi Tiberiu Fotiade. Dar, după părerea mea, nici nu 
este nevoie, fiindcă, de fapt, o legătură directă nu există. 
S-ar putea însă să existe una indirectă. O asemenea 
ipoteză mi-a fost sugerată de o mulţime de întrebări. 
Aşa, spre pildă, m-am întrebat de ce a fost ucis Anton 
Neguţă? Cine l-a ucis? Ce interese îl mână pe Tiberiu 
Fotiade, ştiindu-se urmărit, să caute refugiu într-un 
orăşel în care şansele de a rămâne nedescoperit sunt 
totuşi minime? Şi, în fine, cine este femeia cu ochelari 
fumurii, care a avut şansa să ajungă la bătrâna Popeea 
înaintea acestuia şi care -după cele declarate de 
personalul trenului şi de către unii călători - se afla şi ea 


în acceleratul 801? 

Dumneavoastră, tovarăşe colonel, aţi formulat ipoteza 
că Tiberiu Fotiade n-a mai întârziat în apartamentul 
bătrânei Popeea, fiindcă s-a grăbit să ajungă din urmă pe 
femeia cu ochelari fumurii. Oare a ajuns-o din urmă? In 
acest caz, de vreme ce au călătorit în acelaşi tren, şi de 
vreme ce Tiberiu Fotiade a coborât la Caraiman trebuie 
să presupunem că şi ea a făcut la fel? Sau, nu a izbutit s- 
o ajungă din urmă şi au călătorit în acelaşi tren, din pură 
întâmplare, fără să ştie unul de existenţa celuilalt? Dar şi 
în acest caz, din nou întrebarea: cine este femeia cu 
ochelarii fumurii? Unde locuieşte? In Bucureşti, sau a 
venit din altă parte, special ca s-o viziteze pe bătrână? 
Dacă locuieşte aici, în Capitală, de ce a plecat din oraş, 
imediat după ce a vizitat-o pe bătrână? Dacă are 
domiciliul în alt oraş, ce mă împiedică să presupun că e 
vorba chiar de Caraiman? Mergând mai departe cu 
raţionamentul: nu cumva tocmai această misterioasă 
femeie cu ochelari fumurii constituie veriga care îmi 
lipseşte, ca să pot face legătura între cele trei cazuri, 
numai în aparenţă disparate? Nu vreau să vă răpesc 
timpul, tovarăşe colonel, reproducând şi răspunsurile la 
aceste întrebări. Precizez doar că ele m-au silit să 
transform ultima întrebare într-o ipoteză care se cere 
neapărat verificată. 

Colonelul întoarse hârtia pe o parte şi pe alta în 
căutarea unui locuşor care ar fi scăpat nemâzgălit cu 
năstruşnicele şi aproximativele sale figuri geometrice, şi 
abia pe urmă când, în sfârşit, găsi un colţişor, se hotărî 
să vorbească: 

— Ipoteza dumitale e foarte îndrăzneață. Dacă am 
înţeles eu bine, dumneata pretinzi că muzeul Caraiman 
este, dar, mai ales, putea deveni teatrul unor 
evenimente importante, în care un rol de seamă vor 
avea de jucat Tiberiu Fotiade şi femeia cu ochelari 
fumurii. Este adevărat? 

— Da, tovarăşe colonel!... Şi tocmai de aceea v-am 


solicitat aprobarea de a mă deplasa, măcar pentru 
câteva zile, la Caraiman. 

— Voi reflecta la cele expuse de dumneata şi îmi vei 
cunoaşte hotărârea prin tovarăşul maior Mărăcineanu. 


După ce căpitanul Ovezea părăsi biroul, colonelul 
Cursaru întinse pachetul de ţigări maiorului: 

— Acum să fumăm, Mărăcinene. 

— Să fumăm! 

Işi aprinseră ţigările şi, câteva minute, fumară în 
tăcere. 

— Ei, ce părere ai? întrebă maiorul. 

— Băiatul are un cap sănătos. Ştie să vadă şi să /ege 
faptele în aparenţă disparate. 

Nu pe toţi subordonații săi tineri colonelul Cursaru îi 
numea băieți. Singurul care se bucura de această 
favoare era căpitanul Ovezea, pe care, din multe puncte 
de vedere, colonelul îl considera ca pe propriul său fiu. 

Cu tatăl căpitanului, colonelul fusese bun prieten. 
Coborâseră amândoi în acelaşi an în mină, amândoi 
cunoscuseră Partidul încă din anii grei ai ilegalităţii. 

lar după instaurarea regimului democrat-popular pe 
amândoi Partidul îi trimisese să lucreze în cadrul 
Ministerului Afacerilor Interne. Dar după numai trei ani, 
tatăl căpitanului Ovezea căzuse ca un viteaz într-o 
acţiune de lichidare a unor bandiți. 

La spital, înainte de a-şi da sfârşitul, maiorul Atanasie 
Ovezea i-l lăsase în grijă pe fiul său Petre. Şi colonelul, 
care pe atunci era căpitan, se ţinuse de făgăduială. 
Pentru fiul prietenului său fusese tot timpul ca un 
adevărat părinte. E drept, puţin cam colţuros, cam închis, 
care nu-şi lăsa slobode şi la vedere sentimentele nici 
măcar acum când băieţaşul de altădată ajunsese 
cogeamite căpitan, dar care, înapoia cuirasei de 
seriozitate şi reţinere, ascundea un suflet cald şi plin de 
afecţiune. 

După ce Petre Ovezea terminase stagiul militar ca 


grănicer, colonelul, convins că dictonul „aşchia nu sare 
departe de trunchi” conţine mult adevăr, îi propusese să 
lucreze în cadrul miliției. Bineînţeles, acesta acceptase, 
mândru de încrederea care i se acorda. 

Aşa ajunsese candidatul de partid Petre Ovezea şi 
fostul grănicer lăsat la vatră ofiţer de miliţie în 
subordinele colonelului Cursaru. 

Înzestrat de natură cu o inteligenţă vie, perspicacitate, 
tenacitate şi curaj, ajutat îndeaproape de un colectiv 
experimentat, sublocotenentul Ovezea Petre nu dezminţi 
speranţa pe care şi-o pusese în el colonelul Cursaru. 
Avansarea rapidă, până la gradul de căpitan, fusese 
rezultatul succeselor sale personale şi nicidecum 
protecţiei colonelului care, tocmai fiindcă îl aprecia, se 
arăta faţă de el mai exigent decât faţă de oricare alt 
subaltern. 

— Cel mai mult îmi place la el - continuă colonelul 
după câtva timp - seriozitatea cu care se înhamă la o 
treabă, pasiunea pe care o pune. Pasiune se cere în orice 
meserie. Dar cred că mai ales în meseria noastră, adesea 
atât de plină de riscuri, se cere pasiune, multă pasiune. 

— Ei bravo! Acum, când nu e de faţă, te întreci în 
laude. Cred că ar trebui să fii ceva mai puţin zgârcit cu 
ele şi atunci când e el de faţă, îl înţepă, în glumă, 
maiorul. 

(De mulţi ani colaboratori şi prieteni, când erau numai 
ei între ei, se tutuiau). 

— Ce, vrei să se răsfeţe? 

— N-ai teamă că nu se răsfaţă. Să ştii că te iubeşte şi 
te admiră mult. 

— Şi mie mi-e drag! Mult mai seamănă cu taică-su, 
care a fost un adevărat viteaz şi un fiu credincios al 


partidului. 
— Precum se vede, calcă pe urmele lui. Ei, dar ce ai de 
gând să faci? Il laşi să plece? Părerea mea e că a 


întrezărit drumul cel bun. 
— Şi eu sunt de aceeaşi părere. Ai observat? El simte 


şi gândeşte mai mult decât poate exprima prin cuvinte. 
Şi dacă, într-adevăr, la Castel se înnoadă - aşa cum s-a 
exprimat el - cele trei fire, merită toate laudele. 

— Nu greşeşte, să ştii! 

— Ştiu!... Şi tocmai de aceea sunt de acord să se ducă. 
E mai bine să pleci şi tu cu el. E mai bine, din multe 
puncte de vedere. În prealabil, treceţi pe la Regiune. 


V 


Noaptea era neagră. Luna urma să apară târziu, abia 
după miezul nopţii. Şi până atunci mai erau încă două 
ore bune. Aleile cuprinzătorului parc al castelului 
Caraiman erau pustii. Deşi era abia în luna septembrie, 
din cauza ploii, care nu contenise timp de câteva zile, 
noaptea era frig. Ca de obicei, o dată cu înserarea, 
liniştea se aşternuse biruitoare. De altfel, chiar ziua, ea 
era aproape tot timpul atotcuprinzătoare. Doar pârâiaşul, 
care curgea chiar prin parc, neobosit şi zglobiu, se 
rostogolea la vale printre pietre şi bolovani de culoarea 
sidefului. 

In bezna nopţii, castelul Caraiman, învăluit în lumina 
albă a reflectorului, încântă privirea prin semeţie şi prin 
eleganța stilului. Dar pe cei trei paznici de noapte, 
peisajul nu-i impresiona. Obişnuiţi cu el, noapte de 
noapte, plictisiţi şi morocănoşi din cauza întunericului, 
dar, mai ales al frigului neobişnuit, se plimbau de colo- 
colo să se încălzească şi să le mai treacă de urât. 

Posturile de pază erau în aşa fel dispuse, încât 
asigurau supravegherea Castelului din toate cele patru 
puncte cardinale. De pildă, faţada şi laturile dinspre 
răsărit şi apus făceau parte din câmpul de observaţie al 
celor doi paznici cu posturi fixe, unul pe aleea care ducea 
la intrarea dinspre est a muzeului, celălalt la minusculul 
şi elegantul complex statuar. Latura din spate era păzită 
de către paznicul care îşi avea postul pe una din terasele 
împodobite, de asemenea, cu statui alegorice. 

Spre deosebire de faţada castelului feeric luminată de 
reflector, latura din spate era scufundată în întuneric. 
Tocmai de aceea, postul nr. 3 era cel mai urât de paznici, 
mai ales într-o noapte fără lună şi, pe deasupra, 
friguroasă. Acum, pe lângă toate acestea, se adăuga şi 
faptul că cerul avea tendinţă de înnourare, iar vântul, un 


vânt neobişnuit de rece, începuse să se facă simţit. 

Paznicul îşi aprinse o ţigară şi, între două fumuri, 
fluieră încetişor. Ca să se încălzească, se plimba de la un 
capăt la celălalt al terasei. Deşi tânăr, era vechi în 
meserie de trei ani. Şi fiindcă în tot acest timp nu se 
întâmplase nimic neobişnuit în timpul serviciului său, cu 
excepţia falselor alarme, toate având ca scop o mai bună 
instruire a lor, a paznicilor, se obişnuise să considere 
orele de serviciu ca pe un fel de corvoadă plictisitoare şi 
anostă. Tocmai de aceea, nu dădu nicio atenţie 
foşnetului care se auzi deasupra capului său, pe una din 
potecuţele care duceau în pădure, punându-l pe seama 
vântului. Dar dacă ar fi privit în direcţia aceea, cu tot 
întunericul ar fi zărit pe acela care, cu spatele rezemat 
de trunchiul unui brad uriaş şi cu mâinile amândouă în 
buzunarele pantalonilor, contempla de departe Castelul. 
Fără îndoială, de jos, de unde se afla paznicul nu ar fi 
putut să-şi dea seama că individul acela, care în niciun 
caz nu avea ce căuta noaptea în parc, privea Castelul ca 
şi când ar fi avut în faţa sa nu o clădire - ce-i drept foarte 
frumoasă -, ci o fiinţă vie. 

Dar chiar dacă, din cauza întunericului, nu ar fi putut 
să-şi dea seama de aceste amănunte, în schimb, l-ar fi 
descoperit şi reţinut pe intrus. 

Dar paznicul, ursuz şi plictisit, nu dădu importanţă 
foşnetului, şi cu atât mai puţin ţipătului unei păsări de 
noapte. La drept vorbind această din urmă neglijenţă nu 
ar fi drept să i se reproşeze. Şi nu ar fi drept, pentru că, 
atunci când eşti înconjurat de pădure, ce poate fi mai 
obişnuit decât ţipătul unei păsări de noapte? De altfel, 
tocmai fiindcă era ceva obişnuit, nu dădură atenţie 
ţipătului nici ceilalţi paznici. Pasărea de noapte ţipă de 
trei ori, apoi liniştea se aşternu din nou. Atunci, individul 
care stătuse cu spatele rezemat de trunchiul copacului 
începu să urce pieptiş, dealul până în pădure. Urcă, fără 
grabă, cu mâna stângă în buzunarul pantalonilor, 
ignorând cu desăvârşire primejdia care o constituia 


prezenţa paznicului. 

Mai mult încă, pe măsură ce urca, deci pe măsură ce 
se îndepărta de paznic, melodia pe care până atunci o 
fluierase mai mult ca intenţie începea să se facă auzită. 

Dar odată ajuns sus, pe spinarea deluşorului, purtarea 
individului se schimbă brusc. Deveni de neînțeles. 

Cât timp contemplase Cartelul, la numai câţiva paşi de 
paznic, nu făcuse deloc impresia că se teme să nu fie 
cumva descoperit. Dimpotrivă, se comportase chiar 
imprudent. Acum însă începu să ia o serie de măsuri de 
precauţie exagerate şi cumva ridicole. 

Începu mai întâi prin a imita ţipătul păsării de noapte. 
O dată, de două ori, de trei ori. De undeva, în orice caz 
de foarte aproape, se auziră alte trei strigăte. Individul le 
asculta cu un zâmbet de satisfacţie pe buze, zâmbet 
care semăna mai curând a rânjet, după care se trânti la 
pământ şi începu să se târască în direcţia de unde se 
auzise semnalul. 

Terenul pe care se târa era deschis. Cândva fusese şi 
acolo pădure, dar acum nu mai exista. Dacă suprafaţa 
descoperită ar fi fost ceva mai mică, te-ai fi putut crede 
într-un luminiş. De fapt era un tăpşan, pe care crescuse 
iarbă şi, mai ales, multe bălării. Acolo unde se termina 
tăpşanul, terenul cobora din nou în pantă dulce, nu mai 
mare de patru cinci metri, după care iarăşi se întindea un 
loc neted, acoperit cu zgură roşie. Mai demult, pe locul 
acela fusese un teren de tenis. 

Într-acolo se îndreptă individul, alternând târâtul cu 
mersul în patru labe. Pe latura terenului, înspre partea de 
unde venea el, se afla un fel de cabană, care servise 
cândva drept vestiar pentru jucători. Când ajunse la 
numai câţiva paşi de ea, continuând să rămână culcat în 
bălării, întrebă, vorbind doar atât de tare cât era nevoie 
ca să se facă auzit: 

— Eşti acolo? 

— Da! îi răspunse o voce de femeie, care, fără 
îndoială, se afla lângă uşa de intrare - acum inexistentă - 


a fostului vestiar. 

— E în regulă? 

— Nu!... Mi-a fost imposibil. 

— Mi-am închipuit eu că n-ai să faci nicio treabă! sună 
răspunsul mânios al individului. 

— Ţi-am spus doar că mi-a fost imposibil. Uşa e 
încuiată. 

— Şi cheia la cine-i? 

— La administrator. 

— N-ai putut... să i-o iei? 

— Crezi că e chiar atât de uşor? Le ţine pe toate 
încuiate într-o casetă de fier. Asta în primul rând. In al 
doilea, nu ştiu de care cheie e nevoie. Să le iau pe toate? 
Află că sunt multe, cel puţin treizeci. Presupunând că aş 
izbuti să pun mâna pe ele, te-ai gândit cât timp mi-ar 
trebui să le încerc pe toate? Nu crezi că, dacă aş proceda 
aşa, am risca prea mult? 

— Mda!... Să încercăm altfel. la tiparul broaştei cu o 
bucată de ceară. 

— E dificil? Până acuma nu m-am îndeletnicit cu 
asemenea treburi. 

— Pentru cineva lipsit de experienţă nu e din cale- 
afară de uşor. la mai multe mulaje, până brodeşti unul 
bun. E clar? 

— Cred că da! 

— Mâine nu vin, deoarece am altă treabă. Dar 
poimâine noapte, sigur. Până atunci, fă neapărat rost de 
tipare. Să mă aştepţi tot aici. Acum am plecat! Noapte 
bună! 

Dar nu se urni, aşteptând s-o vadă mai întâi pe ea 
pierind. După ce ea se îndepărtă mergând repede şi 
adusă puţin de spate, individul, rânjind, murmură: 

„Aşa, fată! Dacă te-ai prins în joc, acum, vrei nu vrei, 
trebuie să joci cum îţi cânt”. 

După aceea, ridicându-se din buruieni, se afundă în 


pădure. 
x 


x k 


Ceaţa care coborâse deasă în timpul nopţii stăruia şi 
acum, dimineaţa, peste oraş, plutind leneşă, ca o pânză 
destrămată. Pe bulevard, din când în când trecea câte un 
om grăbit şi somnoros. Şi iată că pe poarta sediului 
miliției ieşiră mai întâi conducătorul cu câinele de 
urmărire Mustafa, pe urmă sublocotenentul Pavelescu 
însoţit de alţi trei lucrători operativi. Cu toţii erau 
îmbrăcaţi civil. În spatele  călăuzei mergea 
sublocotenentul, iar lucrătorii operativi, pe celălalt 
trotuar. 

Mustafa porni în direcţia Casei de cultură, cu capul în 
pământ, adulmecând tot timpul. Conductorul îl ţinea 
scurt de lesă şi câinele se supunea cuminte. Puţinii 
trecători se opreau să privească, întrebându-se ce 
fărădelege se întâmplase, de pusese miliția pe drumuri 
cu noaptea în cap. Urma pe care acum o adulmeca 
Mustafa era a lui Tiberiu Fotiade şi urmărirea fusese 
ordonată de către maiorul Mărăcineanu. Inainte de a 
porni, echipa operativă fusese instruită chiar de el, iar 
câinelui se dăduse să miroasă boneta fostului puşcăriaş 
Tiberiu Fotiade. 

Câinele străbătu întreg bulevardul, ocoli Casa de 
cultură şi când ajunse în dreptul monumentului eroilor 
urcă panta care ducea în pădure. În pădure, Mustafa 
deveni mai sigur şi, grăbit, mereu cerea lesă. 
Conductorul îi lăsă toată lesa spre marea satisfacţie a 
câinelui. Poteca pe care îl purta ducea în mai multe 
locuri, printre care şi la Castel. 

„Ar fi culmea să-l capturăm pe infractor tocmai la 
Castel”, îşi vorbi sieşi sublocotenentul Pavelescu. 

Se înşelă însă. Când ajunseră în dreptul acestuia 
câinele o coti spre dreapta, căută puţin prin nişte 
mărăcinişuri, pe urmă plecă mai departe spre fostul 
teren de tenis. Adulmecă mai mult şi schelălăi în cabana 
părăginită, apoi iarăşi continuă urmărirea în direcţia 
„Nulpăriei”. După vreo zece minute ajunseră acolo. 


Pe locul numit „Vulpăria” fusese cu mai mulţi ani în 
urmă o crescătorie de vulpi argintii. Dar din crescătorie 
nu mai rămăseseră decât gardul din plasă metalică, înalt 
de aproape doi metri, câteva cuşti pe jumătate putrezite 
şi două mici cabane din bârne, situate la o depărtare de 
cincizeci de metri una de alta. Pesemne că în căsuţele 
acelea locuiseră altădată îngrijitorii. 

Către una din cabane se îndrepta Mustafa trăgând 
vârtos de lesă. Atunci echipa operativă se răsfiră în 
formă de evantai, în aşa fel încât să se îndrepte spre 
cabană din toate direcţiile. Practic, dacă Tiberiu Fotiade 
se afla înăuntru, era pur şi simplu înconjurat, 

Mustafa deschise singur uşa cu labele şi ţâşni înăuntru. 
Reveni însă imediat lătrând, schelălăind şi privindu-l pe 
însoțitor cu ochii săi inteligenţi, de parcă ar fi vrut sa 
spună: „Misiunea mi-am îndeplinit-o, dar ce păcat că 
infractorul a spălat putina!”. 

Călăuza şi sublocotenentul Pavelescu intrară în casă. 
Cabana era formată din două încăperi. Una - cea mai 
mică - bucătăria, cealaltă - camera propriu-zisă de 
locuit, ocupată pe trei sferturi de nişte paturi-laviţe 
suprapuse. In încăpere mai stăruia mirosul de tutun, 
ceea ce însemna că în timpul nopţii se fumase mult. 
Dovada o constituiau şi nenumăratele mucuri de ţigări 
împrăştiate pe jos. O oglinjoară de buzunar ordinară, 
uitată pe pervazul ferestrei, precum şi ambalajul de 
hârtie al unei lame de ras dovedeau că omul care 
dormise noaptea în încăperea aceasta se bărbierise 
înainte de a pleca. 

Sublocotenentul Pavelescu chema pe ceilalţi lucrători 
operativi care se apropiară de casă unul în spatele 
celuilalt, ca nu cumva să distrugă eventualele urme de 
pe pământul reavăn. 

— Puneţi-vă pe treabă, tovarăşi, le ordonă 
sublocotenentul. Eu mă duc să arunc o privire în cealaltă 
cabană. 

Prin fereastră văzu o femeie bătrână robotind în 


bucătărie. Ocolind casa ajunse la uşa de intrare care era 
deschisă. Intră. 

— Bună dimineaţa, mătuşă! îi ură oprindu-se în pragul 
bucătăriei. 

Înainte de a-i răspunde, bătrâna îşi scuipă în sân. 

— Bună dimineaţa! Tii, cum m-ai speriat!... Ce doreşti 
matale, domnule? 

— Uite, mătuşă, eu sunt de la miliţie şi aş vrea să-ţi 
pun unele întrebări. 

— Pune-le, tovarăşe! Dacă m-oi pricepe ţi-oi răspunde. 

— În afară de dumneata, cine mai locuieşte pe aici? 

— Fiu-meu, care e paznic de noapte la Complex. 
Acuma doarme. 

— Şi altcineva? 

— Afară de noi doi, nimeni. 

— Dar în cabana aceea? 

— Nimeni! De ani de zile stă pustie, fără nicio 
întrebuințare. 

— Aşa!... Dar azi noapte, de pildă, n-a dormit nimeni 
acolo? 

Bătrâna se uită la el indignată. 

— Vrei să-ţi râzi de mine, tovarăşe? 

— Trezeşte-l, te rog, pe fiul dumitale. 

— Abia a apucat să se culce. E trudit, săracul! 

— E totuşi nevoie să-l scoli. 

— Bine! 

Omul veni buimac de somn, cu ochii roşii. 

— Te rog să mă ierţi că ţi-am stricat somnul 

— Nu face nimic, tovarăşe. Trebuie doar să ajutăm 
miliția. 

Şi răspunse deschis şi cinstit la toate întrebările puse 
de sublocotenent. 

Era, într-adevăr, paznic de noapte la Complexul 
Caraiman. Pleca seara şi se înapoia dimineaţa. În urmă 
cu vreo doi, trei ani, când Complexul Caraiman avusese 
un corp numeros de paznici - majoritatea tineri de prin 
satele din împrejurimi - cele două cabane serviseră drept 


dormitor. (Aceasta era explicaţia laviţelor suprapuse). 
Ulterior, numărul paznicilor se redusese, iar cei care mai 
rămăseseră primiseră locuinţe în oraş. Numai el continua 
să locuiască acolo împreună cu muma sa, având 
aprobarea administraţiei. Nefiind noaptea acasă, nu avea 
de unde să ştie dacă venea cineva să doarmă în cealaltă 
cabană. Cât priveşte pe bătrâna lui, ea obişnuia să se 
culce devreme, o dată cu găinile. Pe deasupra, avea un 
somn greu să tai lemne pe ea. In ceea ce îl privea, în 
timpul zilei când era treaz, nu văzuse pe nimeni intrând 


sau ieşind. 
Omul părea sincer, şi după ce îi mai puse câteva 
întrebări, scuzându-se că-i stricase somnul, 


sublocotenentul reveni la oamenii săi. 

Acolo, cât timp lipsise, ceilalţi lucrători operativi 
fotografiaseră dormitorul comun şi luaseră mulaje în 
ghips după urmele de paşi pe care le găsiră sub 
fereastră, în pământul moale, ceea ce însemna că Tiberiu 
Fotiade intra şi ieşea din casă pe fereastră. (Procedând 
aşa, întrucât fereastra da înspre pădure, nu putea fi 
eventual observat de la cealaltă cabană). De asemenea, 
luară toate măsurile ca să nu se şteargă amprentele de 
pe oglinjoara uitată pe fereastră 

După vreo oră, în sfârşit, putură pleca. Unul dintre 
lucrătorii operativi rămase însă de pază, până la noi 
ordine. Înapoindu-se la sediu, sublocotenentul Pavelescu 
se prezentă imediat căpitanului Borcea pentru raport. 
Prima măsură pe care acesta o luă fu să ordone o pândă 
permanentă la cabană, pentru cazul când Tiberiu Fotiade 
avea să revină acolo. 

Dar atât în noaptea aceea, cât şi în cele următoare fu 
aşteptat zadarnic de către lucrătorii operativi care 
alcătuiau grupul de pândă. Tiberiu Fotiade, fie că 
prinsese de veste, fie că îşi găsise un alt culcuş, nu se 
arătă. Fură întreprinse noi investigaţii cu şi fără Mustafa, 
dar fără rezultat. Purtarea câinelui era ciudată. De pildă, 
depista urma, pe urmă deodată o pierdea. O regăsea 


după mai mulţi kilometri afară din oraş, fie în plin câmp, 
fie în vreuna din localităţile din apropiere, pentru ca apoi 
după câţiva metri din nou s-o piardă. Această 
nesiguranţă din partea câinelui nu putea să aibă decât o 
singură explicaţie. Anume că Tiberiu Fotiade circula de la 
o localitate la alta folosind ca mijloc de locomoţie diverse 
„ocazii”. Fuseseră luate măsuri corespunzătoare, dar, în 
ciuda acestor măsuri, echipa operativă încă nu izbutise 


să-l aresteze. 

Lumina de la cabana de pe munte strălucea ca o stea 
coborâtă foarte jos. Dinspre gară se auzea gâfâind 
locomotiva unui mărfar, iar aproape, prin fereastra 
deschisă a unei case, răzbea până în stradă melodia de 
dans a unui radio. 

Pe strada aceea era linişte. De fapt, încă nu era o 
stradă. Strada propriu-zisă se afla mai sus, cu vile multe, 
care mai de care mai frumoase. Aici, pe un fel de spinare 
de deal nu mai mare de circa cinci sute de metri pătrați, 
câțiva localnici începuseră să-şi clădească locuințe. 

Pe toată suprafaţa, socotindu-se şi bucăţica de curte 
necesară oricărei gospodării, ar fi putut încăpea patru, 
cinci căsuțe. Deocamdată nu existau decât trei, dintre 
care una, neterminată. 

Deoarece nu era, propriu-zis, stradă, în nomenclatorul 
oraşului nu avea nume. Cândva, dacă avea să capete 
unul, atunci s-ar fi potrivit cel mai bine acela de strada 
Scurtăturii, şi iată de ce. 

Ca cineva să poată ajunge pe prima stradă de 
deasupra tăpşanului, şi care purta numele de „Cuza 
Vodă”, trebuia să parcurgă un traseu lung şi sinuos. De 
aceea, cetăţenii care locuiau pe strada propriu-zisă, ca 
să scurteze drumul, coborau sau suiau, pieptiş, deluşorul. 
In limbajul obişnuit, drumul acesta mai scurt, dar, în 
acelaşi timp, mult mai obositor, căpătase denumirea de 
„Scurtătură”. 


— Ai venit pe scurtătură? 

Sau 

— Mergi pe scurtătură, că ajungi mai repede!...- 

Drumul „pe scurtătură” tăia în diagonală tăpşanul. 

Anticipând deci, şi denumind încă de pe acum tăpşanul 
Strada Scurtăturii, trebuie de precizat că era aproape de 
miezul nopţii când un individ, ascuns înapoia trunchiului 
unui copac, care cine ştie prin ce întâmplare scăpase 
netăiat, se delecta contemplând ferestrele de la etaj ale 
unei case în întregime scufundate în întuneric. Era o casă 
modestă, cu zidurile jumătate de piatră, jumătate din 
bârne şi cu acoperişul foarte înclinat, ca la locuinţele din 
Maramureş. Casa avea un cerdac cu balustradă de zid. 

Fereastra de la etaj, care, după toate probabilitățile, îl 
interesa în mod deosebit pe individul din stradă, era 
deschisă. 

Parterul era locuit de proprietar, muncitor la 
întreprinderea metalurgică „Oţelul”, iar etajul, de lancu 
Popescu, personaj cu care cititorii au făcut cunoştinţă în 
capitolele anterioare. 

Cerdacul se întindea pe toată lăţimea casei, iar stâlpii 
lui sprijineau latura dinspre stradă a etajului. Individul 
contempla fereastra deschisă de la etaj şi fuma, 
ascunzând ţigara în podul palmei. După ce o termină, 
strivi chiştocul sub călcâi şi, absolut fără niciun rost, 
începu să-şi şteargă palmele de pantaloni. Cei care îl 
cunoşteau ar fi putut confirma că făcea aceasta din pură 
obişnuinţă. După vreo zece minute - atât dură ştersul 
mâinilor - mergând hoţeşte, porni să dea ocol casei. 
Printr-o altă uşă, laterală, se putea ajunge direct la etaj. 
Dar fie ca individul nu ştia de acest lucru, fie că nu avea 
cum s-o deschidă, cert e că, după ce sfârşi de dat ocol 
casei, începu să se caţere pe unul din stâlpii cerdacului, 
cu o dexteritate care dovedea o oarecare deprindere. 
Stâlpul se termina sus, sub fereastra deschisă şi, fără să 
aibă nevoie de un efort suplimentar, izbuti mai întâi să 
încalece fereastra, iar apoi să se strecoare în casă. 


Odată ajuns acolo, aprinse lanterna şi plimbă fasciculul 
de lumină prin toate ungherele. Încăperea servea drept 
sufragerie şi era mobilată ca atare, în stil românesc. 
Masa şi băncile pirogravate, de asemenea policioara, pe 
cate erau expuse farfurii smălţuite cu motive româneşti. 
Încăperea avea şi un simulacru de vatră, iar pe jos era 
aşternută o scoarță oltenească. 

Pe masă, acoperite cu un ştergar, aşteptând parcă un 
oaspete înfometat, o jumătate de franzelă şi o ulcică 
plină cu lapte. Descoperindu-le, individul fu atât de 
bucuros, încât nu-şi putu înăbuşi un fel de chicotit de 
satisfacţie, care sună, mai curând, a mormăit de urs. 
Înainte de a se aşeza la masă făcu lumină, bineînţeles 
având în prealabil grijă să închidă fereastra şi să tragă 
draperia. 

Dacă, prin absurd, vreunul dintre tovarăşii de muncă ai 
lui lancu Popescu ar fi fost martor la toate cele ce se 
întâmplaseră din clipa când individul contemplase casa 
rezemat de trunchiul conacului şi până în clipa când se 
aşezase la masă, fără îndoială că, după o primă clipă de 
uluială, sentimentul dominant ar fi fost acela de 
compătimire, de profundă compătimire faţă de colegul 
lor, atât de mult prețuit de fiecare dintre ei. 

Sentimentul de profundă compătimire ar fi fost însoţit 
fără îndoială de următoarele cuvinte: 

„Bietul lancu, şi-a pierdut minţile!... 

Şi ar fi avut tot dreptul să gândească astfel, fiindcă cel 
care stătea acum la masă, înfulecând de zor din franzela 
şi sorbind zgomotos laptele din ulcică, după toate 
aparențele, era lancu Popescu. Şi ce oare altceva poţi să 
crezi despre cineva decât că şi-a pierdut minţile atunci 
când vezi că, în loc să intre în casă la el pe uşă, se caţără 
pe un stâlp, ca să se strecoare, ca hoţii, pe fereastră? 

Cât de înfometat fusese se putea deduce după 
repeziciunea uluitoare cu care dădu gata franzela şi goli 
laptele din ulcică. Chiar numai această fantastică 
hămeseală ar fi constituit un motiv pentru cine îl 


LU 


cunoştea pe lancu Popescu să creadă că şi-a pierdut 
minţile. 

In sfârşit, când până şi fărâmiturile de pe masă 
dispărură, acesta, cu un oftat de satisfacţie, îşi aprinse o 
ţigară. Incepu s-o fumeze tacticos, într-un anumit fel, şi 
într-o anumită poziţie care, de asemenea, doar ele 
puteau constitui motive de compătimire. 

De pildă, fuma cu picioarele urcate pe masă şi cu 
mâinile vârâte adânc în buzunarele pantalonilor. Fuma, 
dând fumul pe nas şi plimbând ţigara cu vârful limbii de 
la un colţ al gurii la celălalt. Ochii îi ţinea pe jumătate 
închişi, nu ca să-i ferească de fum sau fiindcă i-ar fi fost 
cumva somn, el pentru că numai în felul acesta, 
pretindea el, se destinde. Pe faţă i se citea o mare 
satisfacţie, dar nu era uşor de precizat, dacă era 
rezultatul cinei frugale sau al gândurilor ce-i treceau 
acum prin minte. 

In sfârşit, când chiştocul ajunsese atât de mic, încât 
era de mirare că încă nu-i fripsese buza, şi-l lipi de vârful 
limbii şi, cu o dexteritate de clovn, îl proiectă drept în 
ulcica goală de lapte. 

După aceea, coborând picioarele de pe masă şi oftând 
de părere de rău se ridică, dar, ca şi când efortul ar fi 
fost prea mare, gemu, căscă şi se întinse de-i trosniră 
toate încheieturile. Apoi îşi aprinse o nouă ţigară şi fără 
să depună o grijă deosebită deschise uşa celei de-a doua 
încăperi. Acum pe faţă i se citea, în locul satisfacţiei de 
adineaori, îngrijorare şi emoție şi fiindcă acolo era 
întuneric, aprinse din nou lanterna. Camera în care se 
afla acum era dormitorul. In patul larg cineva dormea, 
întors cu spatele. O etajeră ticsită cu cărţi, o măsuţă 
rotundă cu două fotolii, o alta pentru aparatul de radio, 
un birou minuscul. Lângă pat, un scaun pe speteaza 
căruia stătea agăţată o bluză de vară. 

Se aşeză pe scaunul de lângă pat, puţin păsându-i că, 
rezemându-se de spetează, boţeşte bluza. Stând, comod, 
picior peste picior, şi fumând după procedeul descris mai 


sus, privea la cel care, întors cu spatele, continua să 
doarmă. ` 

Mult mai târziu se hotărî să vorbească. Incepu, nici 
tare, nici încet, doar atât cât era necesar ca să-l 
trezească, fără să-l sperie: 

— lancule! Trezeşte-te, lancule! 

Dar, fie că avea somnul prea greu, fie că îndemnul 
fusese rostit prea încet, cert e că omul continua să 
doarmă dus. 

— lancule! Nu auzi, lancule? Trezeşte-te!... 

Abia la acest al doilea îndemn se trezi. Se răsuci în pat 
şi, frecându-se la ochi, încă buimac de somn, întrebă: 

— Ce s-a întâmplat? Cine eşti? 

— Nu s-a întâmplat nimic. În ceea ce priveşte cea de-a 
doua întrebare, uită-te la mine şi ai să înţelegi imediat. 

Şi spunând acestea, se ridică şi se duse să facă 
lumină. 

Dacă în clipa aceea ar fi fost de faţă vreunul din cei 
care îl cunoşteau pe lancu Popescu ar fi rămas stupefiat. 
Fiindcă acum stăteau, faţă în faţă, doi lancu Popescu. 
Unul în pat, celălalt pe scaun, picior peste picior, dând 
fumul pe nas şi zâmbind puţin stânjenit, puţin ironic. 

— Ei?... Da!... Eu sunt!... Ce-ai rămas aşa? Bună seara, 
frate! 

— Tul... 

— Eu!... Nu te bucuri? 

— Va să zică, n-ai murit. Auzisem că... 

— N-am murit!... Ştii proverbul: lemnul rău nu piere. 

— Şi cum de eşti liber? După ştiinţa mea, mai aveai de 
ispăşit... 

Celălalt zâmbi cu îngăduinţă: 

— Mi-au dat drumul mai devreme... Pentru purtare 
bună. 

— Mă bucur! Când te-au condamnat am fost tare 
mâhnit. Dar pe urmă mi-am zis că poate asta îţi va 
prinde bine şi n-ai să mai faci prostii. Dacă ţi-au dat 
drumul mai devreme înseamnă că nu m-am înşelat. 


Celălalt făcu o grimasă de dispreţ, dar replică destul 
de calm: 

— Haide, nu te mai aprinde! De când te ştiu eu, ăsta a 
fost cel mai tâmpit defect al tău. 

— Nu mă aprind, dar mă bucur, pur şi simplu. Spune- 
mi, acum ce ai de gând să faci? 

— Ce am de gând să fac? Deocamdată nu prea ştiu. 
Încă nu m-am hotărât. 

Vorbea tărăgănat şi se uita pieziş la fratele său. 

— Acolo, n-ai învăţat nicio meserie? 

— Ba da. Mă pricep la multe. Nu-mi purta grijă. O 
pâine m-oi pricepe s-o câştig. Nu-i nicio problemă. 

Apoi cu intenţia vădită de a schimba discuţia: 

— Vrei o ţigară? Na, ia una! 

lancu Popescu luă ţigara. 

— Tu cum o duci? îl chestionă fratele său în timp ce-i 
întindea chibritul aprins. 

— Bine! Lucrez în specialitatea mea, cu alte cuvinte, 
sunt pus să fac exact ceea ce mi-am dorit şi pentru care 
m-am pregătit. 

— Dar, în definitiv, ce faci tu acolo la muzeu? 

— Sunt îndrumător. 

— Aşa! Şi asta ce mâncare de peşte mai e? Pe cine 
îndrumi, stafiile? 

— Conduc vizitatorii, le arăt castelul şi le explic... 

— Cu alte cuvinte, eşti ghid de muzeu. Zi aşa, mă 
frate! 

— Nu-i acelaşi lucru. În trecut, rolul ghidului era doar 
de a satisface curiozitatea vizitatorilor, speculând la 
maximum ignoranţa, naivitatea sau setea de senzaţional, 
aceasta în funcţie de categoria socială a vizitatorilor. Noi, 
îndrumătorii de muzeu, avem sarcina să-i instruim pe 
vizitatori, să-i învăţăm să iubească şi să preţuiască 
frumosul, dar, în acelaşi timp, să cunoască şi să urască 
trecutul întunecos, când o mână de îmbuibaţi îşi 
apropiau comori neasemuite de artă numai pentru 
propria lor desfătare sau, pur şi simplu, din snobism. 


Explicaţia avu darul să-l posomorască şi mai mult pe 
celălalt. 

— ... Şi arătaţi vizitatorilor toate încăperile? 

Întrebarea fusese pusă cu un ton indiferent. 

— Numai o parte. Dacă le-am arăta pe toate ar dura 
prea mult şi nici n-ar fi foarte interesant. 

— Dar tu, voi, ăştia, îndrumătorii, puteţi circula prin tot 
castelul? 

— Cu o anumită treabă, bineînţeles că da. 

— Altfel? 

— Altfel nu. În mod obişnuit, uşile de acces spre aripile 
care nu se arată vizitatorilor sunt încuiate. Dar uite că 
uitam să te întreb: cine ţi-a deschis? După cât ştiu 
proprietarul meu este plecat cu ai lui la ţară. 

Cel întrebat se găsi o clipă în mare încurcătură. Dar 
numai o clipă. Răspunsul îl dădu cu tonul cel mai natural 
din lume. 

— Am găsit uşa descuiată şi am intrat. 

— Ce uituc sunt!... Aş fi putut jura că am încuiat-o. 

— Ei, şi? După cât îmi pot da seama, privind în jurul 
meu, niciun hoţ n-ar fi ispitit să te calce. Apoi, după o 
pauză: Şi zi aşa!... Eşti îndrumător. Într-una din zilele 
astea am să vin să vizitez şi eu muzeul. 

— Da? Bine, vino! Îţi voi arăta tot ceea ce merită să fie 
văzut. 

Dar tonul cu care fu rostită invitaţia dezminţea 
cuvintele. Celălalt sesiză: 

— După cât îmi pot da seama, nu ti-ar face plăcere. 
Înţeleg!... Cu un frate abia ieşit din puşcărie nu prea ai 
motive să te lauzi. Fii liniştit însă că n-am să vin. Spune- 
mi mai bine, de când lucrezi tu la muzeu? 

— De doi ani. 

— Şi sunt alţii mai vechi decât tine? 

— Sunt. Până de curând am avut un coleg care a 
funcţionat aici chiar de la înfiinţarea muzeului 

— Da? Şi de ce a plecat? A găsit altceva mai bun? 
întrebă celălalt cu un vădit interes. 


— Nu! A murit. Mai precis, a fost omorât. 

— la povesteşte-mi cum s-a întâmplat! Chestii de- 
astea cu crime teribil mă mai interesează. Al naibii să fiu! 

lancu Popescu îi relată, pe scurt, în ce împrejurare 
fusese omorât Anton Neguţă 

— Va să zică, miliția a stabilit că l-a curăţat unul dintre 
voi! 

— Din păcate!... O ruşine mai mare nici că se poate. Îţi 
dai seama cât e de penibil să ştii şi să simţi că, până la 
proba contrarie, şi asupra ta planează bănuiala. 

— Maa!... Nu este chiar plăcut! 

Şi ochii săi, numai pentru o clipă, luciră a şiretenie. 

In sfârşit! De când aştepta el prilejul nimerit ca încerce 
să-l câştige de partea sa. Şi iată că, în sfârşit, acest prilej 
se ivise. 

Căutând să fie cât mai convingător, începu: 

— Ascultă-mă! Chiar dacă n-ar fi spus-o miliția, eu ţi-aş 
fi spus că unul dintre voi l-a ucis. Şi dacă ţi-o spun eu, 
poţi să mă crezi. In puşcărie mi s-au povestit atâtea 
cazuri, încât, fără să mă laud, mă consider as în materie. 
Dar ia spune-mi: Se ştie de ce a fost ucis? 

— Cel puţin în ceea ce ne priveşte pe noi, salariaţii 
muzeului, mobilul crimei a fost şi a rămas o enigmă. 

— Al naibii să fiu dacă nu şi pentru cei de la miliţie! 

— Nu sunt de aceeaşi părere. Miliţienii care 
anchetează mi-au făcut o impresie foarte bună. Mai ales 
unul dintre ei, un căpitan. 

— Ascultă-mă, lancule! Aş fi în stare să pun rămăşag 
pe orice că ăi de la miliţie habar n-au de ce a fost ucis 
îndrumătorul ăla - cum îi spunea? 

— Anton Neguţă! 

— Da! Habar n-au de ce a fost ucis Anton Neguţă. 

— Haide, haide, Titus!... Nu căuta să pari mai deştept 
decât eşti în realitate. Ce Dumnezeu, suntem doar fraţi şi 
ne cunoaştem bine. 

— Nu caut să fac pe deşteptul, dar al naibii să fiu că n- 
au habar. 


— Bine, dar pe ce te bazezi când faci o asemenea 
afirmaţie categorică? 

Titus Popescu întârzie cu răspunsul. Mai întâi, se 
îndreptă spre fereastra acoperită cu perdeluţe din creton 
înflorat. O deschise şi se plecă mult în afară, de parcă ar 
fi căutat cu privirea pe cineva ascuns în întunericul 
devenit de nepătruns, din cauza norilor, care se 
adunaseră, între timp, grei şi compacti. 

După câteva clipe închise fereastra, o acoperi cu 
perdeluţele, apoi, încălecând scaunul, vorbi răspicat: 

— Pe ce mă bazez? Pe faptul că eu ştiu de ce a fost 
ucis Anton Neguţă. 

La orice s-ar fi aşteptat lancu Popescu numai la un 
asemenea răspuns nu. Cum era oare posibil ca fratele 
său, abia ieşit din închisoare, să cunoască chiar, înaintea 
miliției motivul pentru care fusese ucis Anton Neguţă? 

— Glumeşti sau vrei să-ţi baţi joc de mine? 

— Niciuna, nici alta, băiete! Nu ştiu încă cine l-a 
omorât, dar, îţi repet ştiu de ce. 

— Deşi nu te pot crede, totuşi explică-te! 

— Ascultă! In Castel există nişte diamante care nu 
figurează în inventarul muzeului şi despre care nici tu, 
nici alţii mai mari decât tine habar nu aveţi. Ei bine, din 
cauza lor a fost ucis Anton Neguţă. Cu alte cuvinte, din 
cauză de concurenţă. 

— Ce tot bâigui acolo!... 

— Ascultă, lancule! A sosit clipa să afli ce mă aduce la 
tine. A sosit, din păcate, prea devreme! Intenţionam să 
te iau mai pe departe, propunerea să ţi-o servesc 
drămuită, cu linguriţa, ca nu cumva cum eşti tu, ridicol 
de cinstit, să ţi se aplece. Mi-ai dat însă o veste al naibii 
de neplăcută, care mă cam pune pe jar. lată despre ce-i 
vorba: La puşcărie am cunoscut pe unul dintr-o familie 
de „foşti”. Mamă-sa fusese la palat una de-aia de ducea 
ţucalul reginei. Adică, fusese doamnă de onoare. Ce 
pramatie o fi fost mamă-sa îţi vei putea da seama când 
ţi-oi spune că lui fiu-su, acolo, în puşcărie, nu erau mulţi 


ticăloşi care să-i treacă pe dinainte. 

Ei bine, de la tipul ăsta am aflat povestea cu 
diamantele. 

— Chiar că poveste! Crezi posibil că, în atâţia ani de 
când Castelul a fost transformat în muzeu, a putut 
rămâne vreo ascunzătoare nedescoperită? 

— Şi dacă, totuşi, n-a fost descoperită? 

— Eşti absolut sigur? 

— Aş fi, dacă nu s-ar fi întâmplat crima. 

— Şi ce legătură are crima cu diamantele? 

— Are şi am să-ţi explic. În prealabil, aş vrea să-ţi dau 
unele amănunte în legătură cu pietrele. 

— Mă rog! 

— Află, măi băiete, că valorează pe puţin două 
milioane. 

lancu Popescu, sincer amuzat, izbucni în râs: 

— Frumoasă poveste, n-am ce zice! Ticălosul acela te- 
a minţit, şi tu, care te crezi tare deştept, l-ai crezut 

— Nu te pripi cu aprecierile. Ascultă mai departe! 

— Bine, te ascult 

Şi Titus Popescu îi relată, cu lux de amănunte, unele 
inventate, ca să-l impresioneze mai mult. Tot ceea ce 
cititorii cunosc în legătură cu diamantele, dintr-un capitol 
anterior. 

Când sfârşi, lancu Popescu, impresionat, exclamă: 

— De necrezut! 

— De câţi ani spui că lucrezi la muzeu? 

— De doi ani. 

— Şi ăl de-a fost omorât lucra de la înfiinţarea 
muzeului? 

— Da, de atunci. 

— Spune-mi! De când eşti tu la muzeu, aţi descoperit 
niscai diamante ascunse, nu ştiu unde? 

— Nu, bineînţeles! 

— Şi nu crezi că, dacă ele ar fi fost descoperite înainte 
de a ajunge tu aici funcţionar, ai fi aflat totuşi sub o 
formă sau alta? Ce naiba, doar nu e vorba de nişte 


pietricele, ci de diamante, aşa cum ţi-am mai spus, în 
valoare de cel puţin două milioane 

— Într-adevăr, dacă s-ar fi descoperit, este exclus ca 
Anton să nu ne fi povestit ceva. 

— Păi, vezi? Ti-am spus eu să nu te grăbeşti cu 
aprecierile până nu cunoşti toate amănuntele. Băiete, 
diamantele sunt acolo la Castel, şi poate că tu treci în 
fiecare zi fără să ştii pe lângă ascunzătoarea lor. Ehei, 
dacă n-ar fi murit bătrâna! 

— Care bătrână? 

— Hoaţa!... Beatrice Popeea! 

— A murit? 

— A murit!... Ce furios va fi Tiberiu Fotiade când va 
afla!... Acolo, în puşcărie, nu se gândeşte la altceva 
decât să evadeze ca să pună mâna pe diamante. 

— El ştie unde sunt ascunse? 

— Nu! Dar e convins că bătrâna, de voie de nevoie, i- 
ar destăinui ascunzătoarea. Dacă evadează şi află că 
bătrâna a murit, al naibii să fiu dacă nu-l găseşte 
damblaua! 

— Şi la ce i-ar folosi dacă ar afla în ce loc sunt 
ascunse? De vreme ce ele se găsesc undeva la muzeu, 
doar n-are să îndrăznească... 

Titus Popescu râse ironic: 

— Aşa crezi tu! Păi nici nu poţi să-ţi dai seama de ce-i 
în stare Tiberiu ăsta. 

— Probabil îţi închipui că muzeul nostru e sat fără 
câini. 

— Chiar dacă vi l-ar păzi toţi câinii din lume, pungaşul 
ăla de Tiberiu vi le-ar sufla de sub nas. Al naibii să fiu! 

— Prostii! Dar nu mi-ai spus ce legătură există între 
aceste diamante şi asasinarea lui Anton? 

— Ajungem şi acolo. Mai întâi aş vrea să afli şi tu ce 
impresie a produs asupra mea povestea asta cu 
diamantele. Din ziua când am aflat de la Tiberiu că în 
Castelul Caraiman există nişte diamante care valorează 
milioane, n-am mai avut linişte. N-a fost noapte să nu 


visez că le-am descoperit ascunzătoarea şi că, în sfârşit, 
sunt şi eu un om făcut. Şi încet, încet, am ajuns la 
convingerea că ele trebuie neapărat să-mi aparţină. 
Lucrul nu era cu neputinţă, fiindcă mai aveam de stat în 
puşcărie doar doi ani, pe când Tiberiu, încă zece. Dar 
fiindcă şi cei doi ani mi se păreau cât două secole, m-am 
hotărât să mă comport în aşa fel, încât să-mi dea drumul 
mai înainte de a-mi ispăşi întreaga pedeapsă. Şi, după 
cum singur poţi constata, am izbutit. Pentru treaba asta, 
al naibii să fiu că ar trebui să mă feliciţi! 

— Dimpotrivă, încep să te compătimesc. 

— larăşi te pripeşti. M-ai întrebat ce legătură există 
între diamante şi asasinarea lui Anton Neguţă. lată că a 
sosit timpul să-ţi răspund. Tu crezi că ăl de l-a omorât a 
făcut-o din pricina vreunei femei? 

— In niciun caz! Neguţă avea familie şi era un om 
serios. 

— Păi vezi! Atunci, de ce naiba l-a ucis? Şi, mă rog, 
dacă s-a hotărât să-l ucidă, de ce naiba tocmai în Castel? 
De ce nu l-a pândit la un colţ de stradă, şi să-i vâre un 
cuţit între umeri, în cazul când nu avea la îndemână un 
revolver? 

— Într-adevăr e o crimă... neobişnuită. 

— Fiindcă şi mobilul e neobişnuit. 

— Incep să înţeleg de ce crezi că Anton a fost ucis din 
cauza diamantelor. 

— In sfârşit, bine că ai venit şi tu de acasă! Şi doar e 
foarte simplu. Să zicem, că Neguţă - pe ce cale nu ştiu - 
a ajuns să afle de existenţa pietrelor. Nu e deloc exclus 
ca el - evident, numai datorită întâmplării - să fi 
descoperit chiar ascunzătoarea lor. Altcineva însă, aflând 
de lucrul acesta, ca să intre în posesia lor, îl ucide. Clar? 

— Da!... Posibil!... 

— Dar e posibil ca lucrurile să se fi întâmplat şi altfel. 
De pildă, nu Neguţă, ci tocmai acela care l-a ucis să fi 
descoperit diamantele, şi tocmai ca să nu fie dat în gât 
de acesta i-a făcut de petrecanie. Dar ia spune-mi! În 


definitiv, ce fel de om a fost Neguţă ăla? 

— Un om extrem de corect. Pe deasupra candidat de 
partid. 

— Păi, dacă era şi din partid, sigur că numai datorită 
cinstei şi-a pierdut viaţa. 

Titus Popescu nu era deloc convins că asasinarea lui 
Anton Neguţă avea vreo legătură cu diamantele. Dar 
inventase ad-hoc toată povestea, în speranţa că astfel va 
izbuti, mai uşor, să-l cointereseze pe fratele său. Mai 
mult, nu numai că nu era convins, dar, din motive pur 
subiective, refuza cu încăpățânare să accepte o 
asemenea posibilitate. Işi făcuse doar atâtea planuri 
măreţe pentru cazul când ar intra în posesia diamantelor, 
încât numai gândul că altcineva, înaintea lui - şi - 
datorită exclusiv întâmplării -, a putut pune mâna pe ele, 
îl înnebunea, pur şi simplu. 

Convins, deci, de contrariu, dar sperând că astfel l-ar 
putea mai uşor cointeresa pe lancu, adăugă: 

— Înţelegi? Dacă aşa s-au întâmplat lucrurile, şi dacă 
asasinul lui Neguţă se află acum în posesia diamantelor, 
va trebui să punem mâna pe ele, înainte ca ăi de la 
miliţie să-l înhaţe. Dacă îl arestează, atunci noi putem să 
ne luăm gândul de la diamante. 

— De ce spui noi? Care nol 

— Eu şi cu tine. Fiindcă, lancule, trebuie să mă ajuţi să 
găsim fie ascunzătoarea, fie pe criminal. Gândeşte-te la 
valoarea lor. Pe puţin două milioane lei. Do-uă mi-li-oa- 
ne! Le împărţim frăţeşte. 

— Cum poţi să-ţi închipui că aş fi în stare să fac un 
astfel de târg cu tine!... Dacă pietrele există într-adevăr, 
ele sunt un bun obştesc. 

— Slăbeşte-mă cu slogane de-astea: bun obştesc! Să 
zicem că sunt, cum spui tu, bun obştesc. Dar oare, din 
toate valorile care există în ţara asta, şi care înseamnă 
miliarde şi miliarde, nu crezi că partea ce mi s-ar cuveni 
mie din acest bun obştesc, reprezintă măcar atât cât 
valorează pietrele acelea? 


— Ascultă, Titus!... 

— Te rog să nu mă prelucrezi. Mai bine încearcă să mă 
înţelegi. Timp de un an de zile, acolo, în puşcărie, am 
trăit numai şi numai cu gândul că într-o zi voi deveni 
posesorul acestor diamante. Un an de zile!... Tu ştii ce 
înseamnă asta? 

— Bine, dar nu-ţi dai seama că eşti nu numai necinstit, 
dar şi nebun? Ce, vrei să cauţi acul în carul cu fân? Tu ştii 
câte camere are Castelul? 

— Să nu-ţi închipui că sunt atât de nebun să caut acul 
în carul cu fân. 

— Atunci probabil ştii unde sunt ascunse pietrele? 

— Locul exact încă nu-l cunosc. Dar am posibilitate să-l 
aflu, în scurt timp. În cel mai rău caz, va trebui să caut 
acul, nu într-un car cu fân, ci doar într-o traistă. Trebuie 
să recunoşti şi tu că, în asemenea condiţii, şansele cresc 
simţitor. Aşa că, lancule băiete, avem toate şansele ca în 
scurt timp să ajungem amândoi nişte oameni făcuţi. 

— Sfârşeşte odată! Sunt revoltat şi mâhnit când te aud 
vorbind aşa. Cât timp erai la închisoare, adesea m-am 
gândit la tine, cu părere de rău, cu durere chiar. Am 
încercat să-mi explic de ce tu, singurul dintr-o familie de 
oameni cinstiţi, ai luat-o alăturea cu drumul. ŞI, 
întrucâtva, mi-am explicat. Şi eu şi tu - întrucât ne-am 
născut atunci - suntem produsul trecutei societăţi. Dar, 
spre deosebire de mine şi atâţia alţii, tu, în loc să lupţi ca 
să alungi din tine tot ceea ce înseamnă moştenire 
nefastă a acelui trecut, te-ai lăsat atras, tentat tocmai de 
ceea ce este mai urât din vechea morală, din care cauză 
ai tot alunecat, până când ai ajuns şi acolo unde ai ajuns. 
Nu te înţeleg! Nu-ţi sunt de ajuns anii pe care i-ai pierdut 
în puşcărie? Vrei din nou să ajungi acolo? Ai greşit, ţi-ai 
ispăşit pedeapsa, şi societatea este gata să te 
reprimească în mijlocul ei, cu condiţia ca, prin muncă 
cinstită, să dovedeşti că meriţi încrederea pe care ţi-o 
acordă. 

— Măi, eu ţi-am spus să nu mă prelucrezi! 


— Dar nu e vorba de prelucrare. Încerc să te 
dezmeticesc. Dar dacă tu te încăpăţânezi, dacă vrei să te 
nenoroceşti cu dinadinsul, ei bine, te voi apăra eu, chiar 
împotriva voinţei tale. Mâine dimineaţă am să mă duc la 
miliţie şi am să povestesc acolo tot ceea ce am aflat de 
la tine în legătură cu pietrele acelea blestemate. Am să 
te apăr, fiindcă eşti fratele meu şi fiindcă nu pot crede că 
nu a mai rămas nimic bun în tine. În societatea noastră, 
toţi aceia care din diferite motive au luat-o alăturea cu 
drumul sunt recuperabili, fiindcă există convingerea că 
până şi în sufletele celor socotiți ca foarte răi există 
totuşi un simţământ bun, curat, asemenea unei insule 
înconjurate de o baltă mâloasă, plină de impurități. Ei 
bine, eu nu cred ca tocmai tu să faci parte din categoria 
celor foarte puţini la număr, în sufletul cărora orice 
sentiment omenesc a murit, şi faţă de care nu mai e 
nimic de făcut. Şi fiindcă nu cred, de aceea vreau să te 
apăr de tine însuţi. Vreau să te ajut! 

— Destăinuind miliției chestia cu diamantele, nu? 

— Da! Tovarăşii de acolo se vor pricepe să le 
descopere, şi atunci, vrând-nevrând, va trebui să-ţi iei 
gândul de la ele. 

— Prostule, tu nu-ţi dai seama că, în loc să mă aperi - 
aşa cum pretinzi - dimpotrivă, mă împingi în prăpastie? 

— Te împing eu în prăpastie? Haide, haide, nu încerca 
să fi melodramatic, în speranţa că mi-ai putea schimba 
hotărârea. 

— Ba mă împingi. Crezi că eu am să accept ca tu să te 
duci să spui la miliţie ceea ce ai aflat de la mine? Crezi 
că eu am să renunţ la diamante numai fiindcă tu vrei... 
să mă ajuţi? 

— să-ţi intre bine în cap: acesta e singurul fel de ajutor 
pe care îl poţi primi de la mine. 

— Mulţumesc pentru un asemenea ajutor. Eu ţi-am 
cerut însă să mă ajuţi altfel. Vrei, lancule? Gândeşte-te! 
Nu da cu piciorul norocului. O asemenea şansă nu se 
iveşte decât o singură dată în viaţă. 


— Nu! Ar trebui să mă cunoşti mai bine, ce Dumnezeu! 

— Dar nu-ţi dai seama că, refuzând, mă sileşti să iau 
unele măsuri de autoapărare, care mă vor pune din nou 
în conflict cu codul penal? 

— Acţi însuşi nişte bunuri obşteşti nu înseamnă, după 
tine, că intri în conflict cu codul penal?... 

— Nu, pentru că diamantele nu sunt în posesia 
statului. Statul nu poate revendica ceva despre a cărui 
existenţă habar nu are. Dacă m-aş duce în muzeul tău şi 
aş şterpeli un obiect trecut în inventar, atunci da, ai avea 
dreptul să spui că mi-am însuşit un bun proprietate 
obştească. In cazul pietrelor însă nu. 

— Ascultă, să presupunem că sapi undeva, în grădină 
la tine, şi găseşti o comoară. După teoria ta, ea îţi 
aparţine, fiindcă statul habar nu avea de existenta ei. 

Titus scuipă chiştocul şi sări în picioare. 

— Ascultă, tu crezi că am timp pentru asemenea 
discuţii? Te întreb pentru ultima oară: vrei sau nu să mă 
ajuţi? 

— Nu! 

— Va să zică dai cu piciorul la pe puţin un milion, 
partea ta. 

— Nu mă interesează milionul tău, dobândit pe o 
asemenea cale. Sunt mulţumit cu ceea ce pot câştiga 
prin muncă cinstită. 

Titus nu-i răspunse. Începu să măsoare încăperea de la 
un capăt la altul, cu mâinile la spate, cu ţigara stinsă în 
colţul gurii, rumegând gânduri pe care lancu nici măcar 
nu le putea bănui, dar pe care tare mult ar fi dat să le 
poată cunoaşte. Trecură aşa minute multe. După 
aproape un sfert de oră se opri în dreptul lui lancu. 
Privirile lui exprimau ferocitate, înfiorându-se fără voie. 
lancu întrebă: 

— Ce ai de gând? 

— Unde ţii cheia de la intrare? 

lancu refuză să răspundă, dar, involuntar, privi spre 
bluza care stătea agăţată de speteaza scaunului. Titus 


înţelese. Scoase cheia din buzunar şi, săltând-o în palmă, 
se îndreptă agale spre fereastră. O deschise şi, ducând 
palmele la gură în chip de pâlnie, fluieră. De undeva, de 
jos, i se răspunse. 

Aplecându-se, zvârli cheia. 

— Na, prinde-o! Urcă sus. Intrarea e prin dreapta, vorbi 
el cuiva care se găsea jos, sub fereastră. 

— Pe cine chemi? se nelinişti lancu. 

— Îmi pare rău, măi frate, dar dacă nu vrei să mă ajuţi, 
sunt nevoit să mă descotorosesc de tine. 

— Vrei să mă omori? 

— Nu, asta în niciun caz! Mă obligi însă ca, pentru 
câtva timp, să te sechestrez. Nu te amări însă din cale- 
afară, căci nu cred să dureze mai mult de maximum zece 
zile. În acest timp voi izbuti, sper, să pun mâna pe 
diamante. 

— Nu ştiu ce plan ţi-ai făcut, dar simt că te pierzi, 
nenorocitule! 

— Haide, nu mai cobi. Dar dacă aşa se va întâmpla, 
numai tu vei fi de vină. Din cauza unor tâmpite 
prejudecăţi, dai cu piciorul unei şanse extraordinare. 

— Dar ce plănuieşti, nenorocitule? 

— Nu înţelegi? 

— Nu! 

— Tu ştii că totdeauna am fost luaţi unul drept celălalt, 
Ei bine, vreau să profit de marea asemănare dintre noi, 
ca să-ţi iau locul la muzeu. Incepând de mâine, voi 
deveni îndrumătorul de muzeu lancu Popescu. 

— Eşti de-a dreptul nebun! Crezi că e suficientă numai 
asemănarea? Cu munca de îndrumare ce vei face? Ce ştii 
să spui oamenilor despre muzeu, pentru a nu mai aminti 
de toate celelalte pericole? 

Titus era conştient de riscurile pe care şi le asuma, cu 
toată uluitoarea lor asemănare. De aceea, pentru a 
înlătura unele din ele, vizitase de mai multe ori muzeul şi 
memorase tot ceea ce spuneau îndrumătorii despre 
fiecare sală. Pe de altă parte, cunoscând bine firea 


fratelui său, era în stare să-i imite până şi cele mai puţin 
sesizabile particularităţi. Dar cel mai mult sconta pe 
faptul că îndrumătorii habar nu aveau, că tovarăşul lor 
de muncă, lancu Popescu, are un frate, şi încă un frate 
geamăn care îi seamănă perfect. Or, neştiind aceasta, 
cui i-ar putea trece prin minte, chiar dacă ar sesiza unele 
inconsecvenţe, că e vorba de o substituire de persoane? 
Pe urmă, mai sconta şi pe faptul că mai mult de zece zile 
nu va fi nevoit să joace rolul fratelui său. In zece zile, 
după calculele sale, va izbuti să descopere 
ascunzătoarea diamantelor. 

Totuşi, riscul exista. Şi era un risc serios, tocmai 
datorită faptului că urma să intre în pielea fratelui său în 
împrejurarea când miliția cerceta la Castel. Dacă, 
urmărind să descopere pe asasinul lui Anton Neguţă, ea 
afla adevărata lui identitate? Prudenta îi dicta să stea de 
o parte până când avea să fie descoperit asasinul şi să 
nu se vâre singur în gura lupului. Dar dacă, între timp, 
diamantele ajung în mâna miliției, cu sau fără contribuţia 
lui lancu? Şi apoi, oricât de puţin posibil pare, dacă totuşi 
crima avea o legătură directă cu diamantele? Dacă, 
dându-se acum de o parte şi aşteptând ca lucrurile să se 
liniştească, între timp ele intră în posesia altcuiva? 

„In definitiv - încheie discuţia cu sine însuşi - nu se pot 
câştiga două milioane absolut fără niciun risc”. 

Concluzia aceasta îl determină să se răstească la 
lancu: 

— Ţi-am spus, şi îţi repet: dacă mi se va înfunda, 
numai tu vei fi de vină. Şi când mă gândesc, cât de 
simplu s-ar rezolva totul dacă ai accepta să mă ajuţi, îmi 
vine să înnebunesc de furie. Fără ajutorul tău risc. 

— Rişti enorm de mult. 

— Chiar atât nu!... Dar ce să fac? Pentru două milioane 
merită să rişti. Tu să-mi urezi succes, băiete, un succes 
cât mai rapid, dacă vrei să fii din nou liber. a 

— Şi crezi că după aceea n-am să te denunţ? In gaură 
de şarpe dacă te-ai ascunde şi miliția tot îţi va da de 


urmă. 

— Sper că vei fi atât de deştept ca să n-o faci! 

Vorbi calm, răspicat, dar tonul cu care pronunţă 
cuvintele îl nelinişti mai mult decât o ameninţare directă. 

„Ar fi în stare să mă ucidă” îşi spuse lancu. 

— Ei, dar iată că vine şi viitorul tău paznic. Să ştii că va 
avea grijă de tine, mai ceva ca o dădacă. Aşa că te 
sfătuiesc să nu faci vreo prostie, că e de rău. Dar, ca să 
nu crezi că vreau să bag frica în tine, uită-te la el când 
intră pe uşă, şi ai să te convingi că ăsta nu ştie de glumă. 

Un individ, de cel mult douăzeci şi doi de ani îşi făcu 
apariţia în prag. Era înalt, suplu, cu părul adunat la ceafă 
într-un fel de coamă. Purta canadiană din foaie de cort, 
pantaloni din balonzaide şi sandale romane. 

Din prag se uită, peste umăr, la lancu, apoi 
descoperind scaunul pe care mai devreme îl încălecase 
Titus, se grăbi să se aşeze gemând de satisfacţie, de 
parcă ar fi fost frânt de oboseală. Pe urmă, întinzând 
picioarele cât erau de lungi, începu să-şi contemple 
sandalele, boţindu-şi gura a scârbă, ca şi când 
încălţămintea pe care o purta reprezenta cel mai de 
disprețuit lucru existent pe faţa pământului. 

— Cred că e timpul să te îmbraci! îl îndemnă Titus. Şi 
fiindcă lancu nu se hotăra să părăsească patul, începu 
să-i arunce, unul câte unul, obiectele de îmbrăcăminte. 

— Nu plec nicăieri! 

— Lasă goangele! se răsti la el lunganul cu canadiană. 

— Nu mă sili să întrebuinţez forţa, lancule. Fii 
rezonabil, ce naiba! 

Dându-şi seama că nu are rost să se opună, lancu se 
supuse. 

— Bine! N-am încotro. Voi sunteţi doi şi eu singur. Dar 
te avertizez: să nu te miri dacă ai să mă vezi, în ziua 
când vei fi judecat, că vin să cer pedepsirea ta 
exemplară. 

— Deocamdată, îmbracă-te! îi replică Titus calm. 

Când fu gata îmbrăcat, lancu întrebă: 


— Unde mă duceţi? n 

— Ai să vezi! În orice caz, prea rău n-ai s-o duci. În 
definitiv, ar trebui să-mi fii recunoscător că-ţi ofer un 
concediu de zece zile... plătit. 

Apoi către lungan: 

— Năică, fă un pachet din pijama, maşina de ras şi ce 
mai găseşti în baie. 

— În regulă, şefule! 

Lunganul cu canadiană se execută. 

— Na! Ţineţi-l, că doar n-am să ţi-l duc eu. 

Şi-i zvârli pachetul, pe care lancu fu nevoit să-l prindă 
din zbor. 

— Acum plecaţi! porunci Titus. 

— Ai auzit! se răsti lunganul la lancu. Lungeşte 
compasul! Dar, bagă de seamă, nu carecumva să faci 
vreo prostie, că eu sunt câine rău şi muşc al naibii. 

— Năică, ia şi astea!... Pentru orice eventualitate, e 
mai bine să nu stea la mine. Poţi să le şi rupi, că nu mai 
am nevoie de ele. 

Şi Titus întinse lunganului un teanc de fotografii. 

Apoi către lancu: 

— Ştii pe cine reprezintă fotografiile astea? Ei, dar ce 
stau eu să te întreb! Singur, cum naiba să ghiceşti!... Află 
că am aici fotografiile tuturor salariaţilor muzeului, de la 
omul de serviciu şi până la director. Ce vrei, a fost 
necesar să ştiu cum arată fiecare la faţă, ca nu cumva să 
confund mutrele viitorilor mei colegi. 

Pe urmă, când rămase singur, se duse să deschidă 
fereastra. 


VI 


— Luaţi loc, tovarăşe Ghenea! îl invită maiorul 
Mărăcineanu. 

Mai înspre fereastră, la un alt birou, stătea căpitanul 
Ovezea. Avea în fata sa un carneţel, peste care, ca să 
rămână deschis, pusese, de-a latul, o riglă cu marginile 
ştirbite şi pătată cu cerneală. 

— V-am invitat, tovarăşe Ghenea, fiindcă d-voastră, ca 
secretar al organizaţiei de bază, aţi avut posibilitatea să 
cunoaşteţi mai îndeaproape salariaţii. Noi nădăjduim că 
veţi putea să ne daţi unele indicaţii care să ne ajute la 
descoperirea asasinului. 

— Tovarăşe maior, aş fi foarte bucuros dacă aş izbuti 
să vă fiu cu ceva de folos. Dorinţa mea - şi a celorlalţi 
lucrători ai muzeului - este ca asasinul să-şi primească 
cât mai neîntârziat pedeapsa. Vreau să vă spun că au 
venit la mine cu toţii, că sunt indignaţi şi gata să vă dea 
tot concursul ca să descoperiţi, cu o oră mai devreme, pe 
asasin. 

— Au venit toţi odată? 

— Nu! Pe rând, tovarăşe maior, ca de obicei. Aşa fac 
atunci când sunt frământaţi de anumite probleme 
personale. Aşa că nu numai pe mine vă puteţi baza, ci şi 
pe ceilalţi, în special pe comunişti. . 

— Ştim asta, tovarăşe Ghenea. In activitatea noastră 
primim un sprijin imens din partea cetăţenilor. Foarte 
multe cazuri, extrem de complicate, noi le-am putut 
elucida datorită, în primul rând, sprijinului primit din 
partea acestora.  Infractorii atunci când săvârşesc 
fărădelegile lor, oricât ar căuta ei să se păzească, nu pot 
scăpa de ochiul vigilent al omului cinstit. Sub o formă sau 
alta, el sesizează nelegiuirea şi ne ajută. Succesele şi 
tăria noastră constau tocmai în faptul că poporul ne 
sprijină întotdeauna. Revenind la cazul de care ne 


ocupăm, aş vrea să vă întreb dacă toti salariaţii au venit 
la d-voastră? 

— Absolut toţi. Tovarăşe maior! 

— In cazul acesta printre ei a fost şi asasinul lui Anton 
Neguţă, tovarăşe Ghenea. 

— Va să zică, e sigur că ucigaşul este salariat al 
muzeului? 

— Sigur, tovarăşe Ghenea! 

— Revoltător! 

— Tovarăşe Ghenea, aş vrea să vă pun câteva 
întrebări în legătură cu victima. Spuneţi-mi, Anton 
Neguţă a fost membru de partid? 

— Nu! Numai candidat. In toamnă, organizaţia de bază 
urma să ia în discuţie primirea lui în partid. 

— Deoarece era candidat de partid desigur că a fost 
îndeosebi în atenţia d-voastră. Ei bine, ce ne puteţi 
spune despre el? 

— Numai lucruri bune, tovarăşe maior. Părinţii săi, 
ţărani săraci, au intrat în colectivă încă de la înfiinţare. El 
şi ca elev, şi ca student a fost printre primii. La facultate 
a avut o frumoasă activitate obştească. A fost repartizat 
la noi chiar din primul an când s-a înfiinţat muzeul. Nu 
mai avem niciun alt salariat cu o astfel de vechime. 
Profesional, fără niciun fel de exagerare, a fost cel mai 
bun. Ştiţi, în meseria asta de îndrumător te paşte 
primejdia rutinei. Trebuind să repete cam aceleaşi 
lucruri, de mai multe ori pe zi, unii ajung la un fel de 
blazare. Expunerile lor devin seci, lipsite de căldură 
sufletească, neconvingătoare. Anton Neguţă niciodată nu 
ne-a oferit prilejul să-l criticăm pentru asemenea lipsuri. 
Mai mult ca oricare altul, el punea pasiune în munca pe 
care o făcea. Spre convingere, nu aveţi decât să răsfoiţi 
cartea de onoare a muzeului. Veţi citi acolo multe 
aprecieri elogioase la adresa lui din partea unor vizitatori 
cu profesiuni foarte variate. 

— Vă rog să ne spuneţi, tovarăşe Ghenea, cum era 
privit de colectiv Anton Neguţă? 


— Anton era apreciat mult de către tovarăşii săi de 
muncă. Toată lumea îl stima pentru multiplele şi 
variatele sale cunoştinţe, pentru marea sa putere de 
muncă. 

— Cu alte cuvinte, s-a bucurat de stima întregului 
colectiv, conchise maiorul Mărăcineanu. Dar şi de 
simpatia lui, tovarăşe Ghenea? 

— Da, tovarăşe maior! Şi de simpatia întregului 
colectiv. Nu ştiu să existe cineva dintre lucrătorii 
muzeului care să-l fi urât din vreun motiv oarecare, şi 
încă în aşa măsură, încât să-l omoare. 

— Va să zică, dumneavoastră nu aveţi nicio bănuială în 
privinţa asasinului. 

— Nu, tovarăşe maior. Oamenii sunt unii mai buni, alţii 
mai puţin buni, dar, trecând în revistă pe fiecare, niciunul 
nu mi se pare capabil de o asemenea mârşăvie, tovarăşe 
maior. 

— Cu alte cuvinte, dumneavoastră nu credeţi că Anton 
Neguţă a putut fi ucis din motive, să zicem, de 
răzbunare. 

— După părerea mea, tovarăşe maior, nu! 

— Dar în legătură cu mobilul crimei, ce părere aveţi? 

— Vedeţi, eu aş crede că asasinul l-a ucis pe Anton 
fiindcă n-a mai avut încotro. 

— Presupunerea d-voastră e foarte interesantă. Vă rog 
să fiţi mai explicit. 

— Mă gândesc la aceasta: probabil că la un moment 
dat asasinul s-a găsit într-o asemenea situaţie 
periculoasă, încât a trebuit să-l ucidă pe Anton. Vreau să 
spun că la un moment dat, Anton a devenit inamicul nr.1 
al asasinului, şi acesta, ca să scape de el, l-a ucis. 

— Bănuiţi cumva din care motiv? 

— Din păcate, nu! Dacă aş fi apucat să vorbesc cu el... 
Probabil, telefonista de serviciu v-a informat că Anton 
Neguţă m-a căutat cu telefonul puţin înainte de a fi 
ucis... 

— Da? Nouă nu ne-a spus nimic. Pesemne că a uitat. 


Şi maiorul schimbă o privire semnificativă cu căpitanul 
Ovezea, care se grăbi să însemneze ceva în carneţelul 
său. 

Apoi adăugă: 

— Şi bineînţeles, nu v-a găsit, fiindcă eraţi plecat cu 
echipa de fotbal. 

— Dar nu-i adevărat. Închipuiţi-vă, mă aflam chiar la 
sediul organizaţiei de bază. Dacă Mariana s-ar fi obosit să 
mă sune acolo, m-ar fi găsit şi, cine ştie, poate că la ora 
asta asasinul lui Anton era de mult arestat. 

— Aţi întrebat-o pe Mariana de ce nu v-a dat legătura? 
Cum de era ea atât de sigură că plecaseţi cu echipa? 

— Bineînţeles că am întrebat-o. Mi-a răspuns că, pur şi 
simplu, aşa a crezut 

— Mda! E regretabil că a crezut, fără să verifice. 

— Întradevăr! Aceeaşi observaţie am făcut-o şi eu. 
Dar, la drept vorbind, o scuză are. Cel puţin în ultimul an 
nu s-a mai întâmplat ca echipa oraşului nostru să joace 
în deplasare şi eu să n-o însoțesc. 

— Spuneaţi, tovarăşe Ghenea, că lucrătorii muzeului 
au venit cu toţii la d-voastră să-şi exprime indignarea. 

— Da, tovarăşe maior! 

— Printre ei, n-a fost vreunul care să fi formulat unele 
bănuieli în legătură cu crima? 

— Nu! Oamenii vor să se facă repede, cât mai repede 
lumină. Mi-au mărturisit cât de prost se simt, ştiind că, 
până la descoperirea vinovatului, bănuiala planează 
asupra fiecăruia dintre ei, dar niciunul n-a formulat vreo 
acuzaţie împotriva cuiva. 

— Tovarăşe Ghenea, vă mulţumesc. Noi vom mai avea 
prilejul să mai stăm de vorbă, în cursul cercetărilor. 
Dacă, între timp, d-voastră veţi avea ceva să ne 
comunicaţi, ştiţi unde să ne găsiţi. 

— Nicio grijă, tovarăşe maior! Vă urez mult succes. 

După plecarea secretarului organizaţiei de bază, 
maiorul Mărăcineanu se adresă căpitanului Ovezea: 

— Aş vrea să mai ascult o dată depoziţia telefonistei 


Mariana. Pune, te rog, banda respectivă. 

Căpitanul Ovezea căută banda şi porni. Magnetofonul. 
După câteva clipe, în birou se auzi vocea telefonistei 
Mariana Adamache: 


„În duminica aceea, cred că pe la orele nouă 
dimineața, m-a sunat tovarăşa  Anişoara, de la 
ADMINISTRAŢIE, care mi-a spus să-l caut pe tovarăşul 
director Cociuban şi să-l trimit urgent la tovarăşul 
director Găzdaru, întrucât are să-i facă o comunicare 
urgentă primită telefonic de la Bucureşti. L-am găsit pe 
tovarăşul director Cociuban la dumnealui în birou, şi i-am 
comunicat personal ceea ce îmi spusese şi mie tovarăşa 
Anigoara. 

Ulterior, m-a sunat tovarășul director Găzdaru şi s-a 
răstit la mine, întrebându-mă de la cine am primit 
dispoziția să-l chem la dânsul pe tovarăşul director 
Cociuban. l-am spus că de la tovarăşa Anişoara. Atunci 
dumnealui mi-a spus că tovarăşa Anişoara se află în 
concediu. Dar eu nu aveam de unde să ştiu. 

— Într-adevăr, chiar nu aveati cum să ştiţi? Tovarăşa 
Anişoara lipsea de o săptămână, se auzi vocea maiorului. 

— Ştiam că lipseşte. Dar când i-am auzit vocea la 
telefon mi-am închipuit că s-a reîntors. Nu ar fi fost 
singurul caz când cineva de aici de la noi îşi 
fragmentează concediul. 

— De ce spuneți că i-ați auzit vocea la telefon? 
Tovarăşa Anişoara se găseşte şi astăzi în concediu. 

De data asta, căpitanul Ovezea punea întrebarea. 

— Fiindcă era vocea tovarăşei Anişoara. 

— Comunicarea ați primit-o pe fir de oraş? 

— Nu! Pe interior 

— Atunci, cum vă explicati? Este posibil ca tovarăşa 
Anişoara, în acelaşi timp, să fi fost şi în provincie, şi în 
incinta Complexului? 

— Nu! 

— Atunci? 


— Totuşi, a ei era vocea. 

— Crezi că cineva a putut s-o imite? 

— Ştiu eu? Poate că da! 

— Vocea tovarăşei Anişoara vă este bine cunoscută? 

— Cum Dumnezeu să nu-mi fie cunoscută! Când e la 
slujbă, doar toată ziua mă sună. 

— Dacă vă este atât de cunoscută, cum se face că nu 
v-aţi dat seama că, de fapt, nu era vocea tovarăşei 
Anişoara? De obicei, o voce contraftăcută se cunoaşte. 

— A fost vocea tovarăşei Anişoara. 

— Dar noi am verificat. În ziua respectivă, tovarăşa 
Anişoara se afla acasă, în provincie. 

— Atunci cineva i-a imitat vocea... 

— Atât de perfect incât d-voastră şi astăzi sunteți 
convinsă că ați vorbit cu ea? 

— Da! 

— Bine. Alte legături vi s-au mai cerut în dimineața 
aceea? 

— Nu! Mai târziu, după ce a fost ucis Anton, tovarăşul 
lancu Popescu mi-a cerut să-i fac legătura ca miliția. 

— Asta e tot? 

— Da, tot!” 


— Întrerupe! îi ceru maiorul Mărăcineanu. 

Căpitanul Ovezea opri magnetofonul. 

— Va să zică, am întrebat-o dacă s-au mai cerut alte 
legături şi a negat. Să fi uitat? 

— Când eşti chemată să dai o declaraţie în legătură cu 
asasinarea unui om, să uiţi că victima, numai cu câteva 
minute mai înainte de a fi ucisă, l-a căutat la telefon pe 
secretarul organizaţiei de bază, e destul de greu de 
crezut. 

— Mda! Cam ciudată o asemenea amnezie. 

— De altfel, tovarăşe maior, toată declaraţia ei sună 
puţin cam ciudat. 

— Va trebui să mai stăm de vorbă cu ea. Convoac-o 
pentru ora douăsprezece. O interoghezi dumneata. 


Căpitanul ieşi din birou ca să execute ordinul. Când se 
înapoie, îl găsi pe maior plimbându-se prin birou, de la 
un capăt la altul. Ca să nu-l stânjenească, începu să 
răsfoiască, pe îndelete, carneţelul. 

— După părerea dumitale, Ovezea, - întrebă ceva mai 
târziu maiorul - care crezi că e depoziţia cea mai 
interesantă? 

— Depoziţia Danei Milea. 

— Şi de ce crezi că e cea mai interesantă? 

— Pentru că Dana Milea e singura care l-a văzut pe 
asasin. 

— L-a văzut? 

— Vreau să spun că i-a văzut umbra, tovarăşe maior. 
Dacă, bineînţeles, nu minte cumva. 

— Şi de ce ar minţi? 

— Personal, nu cred că a minţit. 

— Totuşi, nu excluzi posibilitatea că a putut şi minţi. 
Există în declaraţia ei unele afirmaţii care fac plauzibilă o 
asemenea ipoteză? 

— Vă rog să-mi permiteţi să pun banda pe care am 
înregistrat declaraţia ei. 

— Pune-o! 


„„„.„Mă gândeam la bietul Anton, când deodată am 
văzut pe perete o umbră, care ținea în mână un arc. 

M-a cuprins groaza, am tipat şi apoi am leşinat. M-au 
ajutat să-mi revin colegele mele, Ana Lupea şi Angela 
Orănescu. Ceva mai târziu a venit şi colegul lon Mocanu. 

— Pe care din pereți ați văzut umbra? 

— Stând cu spatele la fereastră, pe cel din dreapta. 

— Asta inseamnă că posesorul umbrei, respectiv 
asasinul, dacă ținea, aşa cum afirmaţți, un arc în mână, a 
apărut în pragul uşii din stânga. 

— Da! Cred. Adică, sigur!... 

— Ştiţi, din cercetările pe care le-am întreprins, apare 
evident că asasinul face parte din personalul muzeului. 

— Spre ruşinea noastră, tovarăşe maior. 


— Atunci, cum vă explicati că nu l-ați recunoscut? 

— De vreme ce nu l-am văzut la față, cum l-aş fi 
recunoscut? 

— După umbră! 

— Deci, se poate recunoaşte cineva numai după 
umbră? 

— Nu în orice împrejurare. În cazul acesta, întrucât 
posesorul umbrei este o persoană familiară d-voastră, 
lucrul ar fi fost posibil. 

— Dacă spuneți, probabil că aş este. Din păcate, nu l- 
am recunoscut pe acela căruia îi aparținea umbra. De 
altfel, cred că e şi explicabil. Eram atât de îngrozită!... 
Atât de îngrozită!... 

— Într-adevăr, emoția, frica ar putea constitui o 
explicație. Presupun că aveți o bună memorie vizuală. 

— Ce vă face să credeți? 

— Nu cred. Presupun numai. 

— Ştiu eu? Poate că da! 

— Ei bine, v-aţi putea reprezenta, acum, umbra? Vă 
rog să faceţi un efort de memorie! 

— Să încerc! 

— Ati izbutit? 

— Da!... Dar s-ar putea ca asemănarea să fie foarte 
aproximativă. 

— Totuşi, gândiţi-vă la colegii d-voastră şi încercaţi să 
vedeți căruia i se potriveşte. 


— (...) 

— Ei? 

— Încerc, dar nu izbutesc. 

— Nu-i nimic!... V-aş sugera să mai încercați, în 


momentele d-voastră libere. Poate că o dată veți izbuti. 
Ne-aţi ajuta foarte mult. 

— Vă rog să credeți că asta doresc şi eu. 

— Îmi permiteti o întrebare, tovarăşe maior? 

— Întreabă, tovarăşe căpitan. 

— Tovarăşă Milea, dacă aţi vedea încă o dată umbra, 
ați recunoaşte-o? 


— Mă întrebaţi dacă, de data asta, avertizată, aş 
recunoaşte pe asasin după umbră? 

— Nu tovarăşă! Am întrebat clar. Dacă ati revedea 
pentru a doua oară umbra, aţi recunoaşte-o? Adică ați 
recunoaşte că e umbra pe care ați mai văzut-o? 

— Nu sunt deloc sigură. 

— Dar cel puțin, ne-ati putea preciza dacă era umbra 
unui bărbat sau a unei temei? 

— Nici măcar atât, tovarăşe căpitan! Eram, pur şi 
simplu, îngrozită. 

— Mulţumesc! Nu mai am de pus alte întrebări, 
tovarăşe maior. 

— Eu mai am o întrebare, tovarăşă Milea. Aveţi vreo 
bănuială cine ar putea fi ucigaşul lui Anton Neguță? Sau, 
altfel spus, credeți că printre d-voastră există cineva 
care are motive să-l urască? 

— Să-l urască? Dimpotrivă, ne era tuturora drag şi îl 
apreciam cu toții foarte mult. 

— Mulţumesc, tovarăşă Milea! Sunteţi liberă, 


— Acum e rândui dumitale, căpitane! glumi maiorul, 
după ce magnetofonul fu oprit. Ei, care anume parte din 
declaraţia Danei Milea ţi se pare nesinceră? 

— Tovarăşe maior, în prealabil, ţin să fac o precizare, 
pe care, de altfel, am mai făcut-o. Personal, nu cred că 
minte. Personal, împărtăşesc părerea bună pe oare 
secretarul organizaţiei de Bază o are despre Dana Milea. 
Totuşi, dacă fac abstracţie de această părere şi dacă 
analizez declaraţia ei în mod obiectiv, se nasc unele 
semne de întrebare. 

— De exemplu! 

— Vă amintiţi? Dana Milea a afirmat că umbra a apărut 
pe peretele din dreapta. 

— Da! 

— Deci, dacă umbra a apărut pe peretele din dreapta, 
înseamnă că posesorul umbrei a apărut în pragul uşii din 
stânga. 


— Dal... Şi? 

— Dana Milea a mai afirmat că umbra ţinea în mână 
un arc. Acest amănunt din declaraţia sa prezintă o 
importanţă deosebită, fiindcă numai astfel ne-am putut 
explica în ce fel s-au petrecut lucrurile. Asasinul - cert un 
lucrător al muzeului - l-a ucis pe Anton Neguţă cu o armă 
împrumutată din arsenalul muzeului, respectiv din sala 
de arme. Va să zică a luat atât arcul, cât şi săgeata, nu 
numai săgeata, aşa cum s-a crezut după primele 
cercetări. Deci, după ce comite crima, asasinul revine în 
sala de arme, ca să pună arcul la locul său. Dacă lucrurile 
aşa s-au petrecut - şi în privinţa aceasta nu există niciun 
fel de dubiu - şi dacă în drumul său spre sala de arme 
asasinul a trecut prin încăperea unde se afla Dana Milea, 
în niciun caz nu trebuia să apară în pragul uşii din 
stânga, aşa cum a afirmat martora, ci invers, în pragul 
celei din dreapta. 

Maiorul Mărăcineanu surâse: 

— Asta încă nu înseamnă că Dana Milea minte. De ce? 
Dumneata afirmi: pentru că, în drumul său spre sala de 
arme, ca să pună la loc arcul, asasinul nu avea ce căuta 
în pragul uşii din stânga. Ei bine, dar când a luat arcul, ca 
să-l ucidă pe Anton Neguţă, pe unde a trecut? Dana 
Milea ţinea locul supraveghetoarei de dimineaţă, de la 
deschiderea muzeului. Deci, dacă la ducere asasinul n-a 
trecut prin sala unde se afla ea, ci numai la întoarcere, 
putem trage concluzia - şi, de fapt, am și tras o - că el a 
avut la dispoziţie nu unul, ci două, dacă nu chiar mai 
multe itinerare, de /a şi înspre sala de arme. 

Maiorul Mărăcineanu făcu o pauză, apoi continuă: 

— Cu alte cuvinte, atâta vreme cât nu ştim itinerarul 
exact pe care l-a parcurs asasinul atât la ducere, cât şi la 
întoarcere, nu putem afirma că Dana Milea minte. Sau, 
dacă acceptăm, ca posibilă, ideea că ea minte, atunci 
mai curând ar trebui să n-o credem că umbra ţinea în 
mână arcul. Să mergem mai departe. Ce alte nedumeriri 
îţi mai trezeşte declaraţia ei? 


— D-voastră, tovarăşe maior, i-aţi cerut să se 
gândească căruia sau căreia dintre salariaţii muzeului i s- 
ar potrivi umbra. Că s-a înroşit atunci când i-aţi cerut 
aceasta probabil aţi observat. De asemenea că a durat 
foarte mult până să răspundă. 

— E şi normal. A trebuit, în prealabil, să treacă în 
revistă, mental, întreg personalul muzeului. 

— Fără îndoială! Nu ştiu însă dacă aţi fost atent la ochii 
ei, fiindcă tocmai atunci vă făceaţi nişte însemnări în 
carnet. 

— l-am observat, n-ai nicio grijă! Dumneata ai văzut 
ceva deosebit în ochii ei? 

— Am văzut sau poate numai mi s-a părut că văd: 
panică, oroare, teamă. 

— Şi ce explicaţie dai acestui fapt? 

Răspunsul căpitanului sună oarecum nesigur: 

— Nu am o explicaţie, tovarăşe maior. Am avut 
impresia... 

Şi căpitanul Ovezea ezită să continue. 

— Vreau să cunosc impresia dumitale, Ovezea!... 

— D-voastră aţi spus că a întârziat cu răspunsul 
fiindcă, în prealabil, a trebuit să treacă în revistă, mental, 
întreg personalul muzeului. Ei bine, tovarăşe maior, am 
avut impresia că Dana Milea a refuzat să dea curs 
invitaţiei d-voastră, tocmai din teama de a nu descoperi 
adevărul. 

— Ai avut dumneata impresia aceasta? 

— Da, tovarăşe maior! 

— Hm! Interesant!... Mai precis, ar putea deveni 
interesant!... Într-un singur caz... înţelegi? 

— Da, tovarăşe maior! 

— Atunci, vezi ce-i cu impresia asta. Nouă nu ne este 
permis să tragem concluzii bazându-ne numai pe 
impresii. 

— Fără îndoială că va trebui să-mi verific impresia... 

— Exact! Trebuie să ştii că tovarăşul colonel aşteaptă 
cu nerăbdare să afle dacă, şi în ce fel te-ai descurcat în 


rezolvarea acestui caz care, ştii foarte bine, nu este 
deloc uşor. 

— Într-adevăr, nu e deloc uşor. 

Maiorul Mărăcineanu adăugă cu un surâs: 

— Pentru dumneata este examenul de maturitate... pe 
linie profesională. 

— Tovarăşe maior, cu ajutorul d-voastră, cred că voi 
izbuti să trec examenul. 

— Pot să-ţi dezvălui un secret: tovarăşul colonel te 
apreciază şi ţine foarte mult la dumneata. 

— Ştiu, şi tocmai de aceea mă străduiesc să fiu demn 
de sprijinul şi încrederea pe care mi le acordă. 

— Părerea mea e că le meriţi. Şi acum, să revenim la 
ale noastre. Cu Dana Milea ce faci? O menţii sau o ştergi 
de pe lista suspecţilor? 

— Tovarăşe maior, deocamdată, cel puţin în ceea ce 
mă priveşte, încă nu am ajuns la faza când de pe lista 
întocmită să pot opera eliminări. 

— Şi sunt mulţi pe lista dumitale? 

— În stadiul actual, pe lista mea figurează cu toţii. Atât 
femeile - Dana Milea, Ana Lupea, Angela Orănescu, 
Sanda Vişoiu, Cristina Balotă - ca şi bărbaţii - lancu 
Popescu, lon Mocanu, Călin Stamate, Dan Tomescu, Luca 
Mântulescu, inclusiv omul de serviciu, Marin Şindrilaru. 
Fiecare dintre ei e posibil, în faza în care ne găsim, să-l fi 
ucis pe Anton Neguţă. 

— Va să zică, dumneata ai circumscris sfera 
eventualilor vinovaţi numai la salariaţii muzeului. Crezi 
că, procedând astfel, lista e completă? 

Căpitanul Ovezea fu de-a dreptul surprins de 
întrebarea maiorului. 

— Dar bine, tovarăşe maior, - vorbi el când, în sfârşit, 
îşi regăsi vocea - aţi fost şi dumneavoastră de acord, că 
numai cineva din interior a putut comite crima. 

— Am fost şi sunt de acord că Anton Neguţă n-a putut 
fi ucis de cineva din afară. 

— Atunci? Am omis oare pe cineva din personalul 


muzeului? 

— Nu! Dar de ce circumscrii lista suspecţilor numai la 
cei care lucrează, efectiv, la muzeu? De ce-i uiţi pe acei 
care lucrează la Complex? 

— Cum, tovarăşe maior, credeţi că trebuie incluşi şi ei 
pe listă?... In acest caz... 

— Teoretic, de ce nu? Crezi că absolut toţi acei care 
lucrează la Complex pot fi înglobaţi în categoria celor 
„din afară”? Mai  adineauri am ascultat amândoi 
declaraţia telefonistei Mariana şi dumneata ai afirmat că, 
în general, declaraţia ei ţi se pare ciudată. Fără să afirmi 
în mod expres, ai inclus-o şi pe ea pe lista suspecţilor. De 
altfel, faptul că am convocat-o aici, la noi, pentru a doua 
oară, înseamnă că, cel puţin deocamdată, avem motive 
să ne îndoim de sinceritatea ei. Să presupunem că nu ne- 
am înşelat, şi că telefonista are vreun amestec în 
asasinarea lui Anton Neguţă. Oare, o putem învinui direct 
de crimă? Fără îndoială că nu. Dar de complicitate? Ei 
bine, ipoteza complicităţii nu pare chiar atât de absurdă. 
Ba, aş spune, nu pare deloc. Va să zică, cel puţin din 
punctul de vedere al complicităţii nu putem face 
abstracţie de lucrătorii Complexului. Bineînţeles, trebuie 
procedat cu judecată, şi în niciun caz incluşi în mod 
automat pe lista suspecţilor absolut toţi salariaţii! Putem 
proceda, de la început, prin eliminare. 

leri, după cum ştii, am cerut un tabel cu toţi lucrătorii 
Complexului, în care să se specifice, la rubrica observaţii, 
funcţiile pe care le-au îndeplinit în ultimii doi ani 
prealabili angajării lor la Complex. Lista mi-a parvenit azi 
de dimineaţă şi, în lipsa dumitale, m-am uitat prin ea. Te 
rog s-o răsfoieşti. N-are să-ţi pară deloc rău. 

Şi îi întinse mapa în care se afla tabelul. 

Căpitanul Ovezea începu să cerceteze cu atenţie filele 
bătute la maşina. De fapt, nu citea decât ce scria la 
rubrica „Observaţii”. Concentrarea care i se citea pe 
figură dovedea că lectura îl interesa în mod deosebit 

— Ei, acuma înţelegi de ce am cerut un asemenea 


tabel? întrebă maiorul atunci când căpitanul termină de 
parcurs întreaga listă. 

— E clar! Înseamnă că pe lista suspecţilor trebuie să 
mai includem cel puţin trei nume: al lui Dumitru Turcu, 
administrator al muzeului până anul trecut, al lui Pavel 
Străuţu, fost îndrumător, transferat la Complex întrucât îi 
lipsea calificarea profesională şi, în fine, pe al Valentinei 
Păunescu, fostă, până acum şase luni, supraveghetoare 

— Listă la care, după discuţia de la prânz, poate va 
trebui să adăugăm şi numele telefonistei Mariana 
Adamache, adăugă maiorul. 


La ora care îi fusese indicată, telefonista Mariana 
Adamache urca treptele care duceau la secţia de miliţie 
a oraşului, şi cinci minute mai târziu se afla în faţa 
căpitanului Ovezea. 

Era o fată de cel mult douăzeci şi trei de ani, înaltă, 
slabă, cu o faţă negricioasă, aproape urâtă, care avea un 
fel de a privi sfredelitei şi dispreţuitor totodată. 

Vocea, foarte subţire, suna totuşi puţin dogita, ca la 
fiinţele bolnave de piept, în forme grave. 

— Luaţi loc, tovarăşă Adamache! o invită căpitanul 
Ovezea. 

— Mulţumesc! A 

Mariana Adamache nu părea deloc emoţionat. Il 
cercetă pe căpitan cu ochi sfredelitori şi îndrăzneţi. 

— Ei, ce se mai aude pe la Complex? Ce mai spun 
oamenii? întrebă căpitanul Ovezea. 

— Ce să spună! Nimic!... Aşteaptă cu nerăbdare să 
descoperiţi pe asasinul lui Anton Neguţă. 

— Descoperirea unui asasin nu-i o treabă care poate fi 
rezolvată cât ai bate din palme, tovarăşă Adamache. 
Dar, până la urmă, cu concursul d-voastră şi al altor 
tovarăşi, l-om dibui noi. Fiţi fără grijă! 

Mariana Adamache ridica din umeri şi-şi boţi buzele 
într-o grimasă de neîncredere. 

— Eu nu cred că v-aş putea fi de vreun ajutor. 


— Ştiţi, tovarăşă Adamache, pe noi mult ne mai 
încurcă afurisitul ăla de telefon. Cine Dumnezeu ţi-o fi 
telefonat imitând atât de bine vocea tovarăşei Anişoara? 

— Nu-mi dă prin minte, tovarăşe căpitan. 

— Nu cunoaşteţi pe nimeni cu un asemenea talent? 

— Nu! Dar pesemne că există, de vreme ce ziceţi că 
Anişoara se afla în provincie. Or, dacă există cineva, 
până la urmă, îi veţi da de urmă, că doar sunteţi miliţie. 

lronia era evidentă. 

— Noi am tot sperat că ne veţi putea ajuta şi d- 
voastră, replică blând căpitanul, prefăcându-se că n-a 
sesizat ironia. 

— Îmi pare rău, dar n-am cum. Nu vreţi să-mi spuneţi 
de ce m-aţi chemat? 

— Păi pentru aceasta, tovarăşă Adamache. Ne-am 
gândit că, poate, între timp, v-aţi mai gândit la cele 
întâmplate... 

— Mai m-am gândit, dar faţă de cele declarate 
anterior, nu am nimic de adăugat. Pot să plec? 

— Numai o clipă, să verific dacă rândul trecut v-au fost 
puse toate întrebările pe care intenţionam să vi le 
punem. 

Şi, scoțând carneţelul din buzunar, începu să-i întoarcă 
filele cu prefăcută atenţie. 

— Găsesc aici o întrebare pe care nu-mi mai amintesc 
dacă v-am pus-o. Ba mi se pare că v-a întrebat tovarăşul 
maior. Spuneţi-mi, nu-i aşa că v-a întrebat dacă, în afara 
telefonului tovarăşei Anişoara, sau, mai bine-zis al 
presupusei Anişoara, vi s-a mai cerut vreo altă legătură? 

Răspunsul veni cu întârziere: 

— Mi-a pus tovarăşul maior o asemenea întrebare?... 
Şi ce am răspuns? 

Căpitanul zâmbi, apoi ca şi când toată povestea l-ar fi 
amuzat: 

— Asta-i bună! Eu vă cer să mă ajutaţi, amintindu-mi 
dacă vi s-a pus o asemenea întrebare, şi când colo, d- 
voastră mă întrebaţi pe mine. Dar întrucât nici eu şi nici 


d-voastră nu ne amintim, avem posibilitatea să ne 
dumirim ascultându-vă declaraţia de rândul trecut care a 
fost înregistrată pe bandă de magnetofon. 

Puse banda şi porni magnetofonul. 


— „... Bine! Alte legături vi s-au mai cerut în dimineața 
aceea?” se auzi vocea maiorului. 

— „Nu! Mai târziu după ce l-au ucis pe Anton, 
tovarăşul lancu Popescu mi-a cerut să-i fac legătura cu 
miliția” auzi Mariana Adamache propria ei voce. 

Căpitanul întrerupse imediat. ` 

— Am pierdut amândoi timpul de pomană. Intrebarea 
v-a fost pusă, şi am primit şi răspunsul. 

— Acum pot să plec? 

— Desigur! 

— Bună ziua, tovarăşe căpitan! 

Căpitanul Ovezea o lăsă să ajungă în prag. 

— Un moment, tovarăşă Adamache. Într-adevăr, nu vi 
s-a mai cerut nicio altă legătură? 

Mariana Adamache tresări, şi pentru prima dată păru 
că îşi pierde cumpătul. 

Se regăsi repede şi veni singură în fata biroului. 

— Ba da! răspunse foarte calmă, foarte stăpână pe 
sine. 

— De către cine? 

— Chiar de către Anton Neguţă. 

— Şi cu cine v-a cerut să-i faceţi legătura? 

— Cu tovarăşul Ghenea, secretarul organizaţiei de 
bază. 

— De ce nu i-ați dat legătura? 

— Am fost convinsă că e plecat din oraş. 

— Aţi fost convinsă! Ce mare lucru era dacă încercaţi? 

— Tovarăşe căpitan! De trei ani de când lucrez la 
Complex, o dată nu s-a întâmplat ca echipa să joace în 
deplasare şi tovarăşul Ghenea să nu plece cu ea. Cum 
să-mi închipui că tocmai duminică... a rămas acasă. 

— Şi nouă de ce nu ne-aţi spus că Anton Neguţă v-a 


cerut legătura cu tovarăşul Ghenea? 

— Am uitat, pur şi simplu. Pe urmă, când mi-am 
amintit, mi-a fost teamă să vă mai spun. Mi-a fost teamă 
şi adineauri, după ce am ascultat propria mea declaraţie. 
Dacă aş fi făcut-o în mod deliberat, nu i-aş mai fi spus 
tovarăşului Ghenea. 

Căpitanul Ovezea fu nevoit să recunoască temeinicia 
argumentului. Dar, totodată, nu-i scăpă că răspunsul 
venise prompt şi că, după toate probabilitățile, fusese 
pregătit dinainte. 

— Când v-a cerut Neguţă legătura? Înainte de telefonul 
presupusei tovarăşe Anişoara sau după aceea? 

— După! Să fi trecut ca la zece minute. 

— Tovarăşă Adamache, vă rog să-mi răspundeţi sincer 
la următoarea întrebare: În afară de aceste două legături 
telefonice, vi s-au mai cerut şi altele? 

— Nu, tovarăşe căpitan. 

— Sigur, tovarăşă Adamache? 

— Absolut sigur, tovarăşe căpitan! 

— Atunci, cred că nu mai am alte întrebări a vă pune. 

După plecarea Marianei Adamache, căpitanul Ovezea 
rămase câteva clipe pe gânduri. Pe urmă deschise 
carneţelul şi, pe o pagină pe care erau scrise încă multe 
nume, adăugă la urmă pe acela al telefonistei, 
subliniindu-l cu două liniuţe. După aceea, fiindcă se 
făcuse ora prânzului, plecă să mănânce. Înainte de a 
părăsi sediul, trecu să-l salute pe căpitanul Borcea. 

* 


x x 


Pe strada Mircea Vodă, la numărul 12, locuia Radu 
Vâlsan. Acolo îşi avea casa şi atelierul. Lui Radu Vâlsan i 
se mai apunea şi Păsărarul. Nu era o poreclă, ci indica, 
de fapt, meseria lui. Radu Vâlsan se îndeletnicea cu 
împăiatul păsărilor. În atelierul său găseai fel de fel de 
zburătoare, de la vrabie până la şoim şi vultur. E drept, 
păsările greu de vânat fuseseră împăiate mai demult, din 
care motiv începuseră să cam pleşuvească. Dar şi pe 


celelalte le aştepta cam aceeaşi soartă, deoarece 
meseria lui în orăşelul acela nu prea avea căutare. De 
altfel, acesta fusese şi motivul pentru care se cam lăsase 
de ea, iar dacă, din când în când, mai împăia câte o 
pasăre, o făcea mai mult pentru propria lui plăcere, 
decât în speranţa că va găsi vreun cumpărător. 

Totuşi, întrucât Radu Vâlsan trebuia să şi mănânce, fu 
nevoit să-şi caute alte îndeletniciri, ceva mai 
remuneratorii şi, întrucâtva, înrudite. Spre pildă, el 
începu să ofere spre vânzare păsărele vii, pe care se 
pricepea să le prindă ca nimeni altul. În atelierul său, pe 
dulapuri, pe măsuţe, pe pervazul ferestrelor sau pe toţi 
pereţii, în rânduri, rânduri, stăteau agăţate nenumărate 
colivii, de diverse mărimi şi cu diverse specii de 
zburătoare. 

Radu Vâlsan era un om trecut de şaizeci şi cinci de ani, 
înalt, slab şi chel până aproape de tâmple. În ciuda 
vârstei, se ţinea bine, părea chiar voinic. Figura 
prelungă, osoasă, favoriţii excesiv de lungi, o anumita 
rigiditate a trăsăturilor, dar, mai ales, faptul că era 
totdeauna proaspăt ras, îţi făceau impresia unui valet de 
pe vremuri şi, cumva, te mirai că nu-l vezi în livrea. 

Impresia nu era deloc întâmplătoare. Radu Vâlsan 
fusese, până la alungarea monarhiei, camerier la 
Castelul Caraiman. Mai mult, în ierarhia slujitorilor, el 
avusese un oarecare grad, de care fusese foarte mândru. 
De când ajunsese păsărar, pe măsură ce se scurgeau 
anii, în închipuirea sa gradul creştea mereu aşa că, la un 
moment dat, bătrânul ajunsese aproape să se convingă 
că pe vremea când slujise la Castel îndeplinise, nici mai 
mult nici mai puţin, funcţia de şambelan. 

În marea lor majoritate, clienţii lui Radu Vâlsan erau 
copiii. Veneau la el să-şi procure fie vreun scatiu, fie vreo 
colivie sau vreo prinzătoare de păsări. Fiindcă el se 
îndeletnicea şi cu asemenea treburi! Era atât de meşter 
în confecţionarea coliviilor şi prinzătorilor de păsări, încât 
nu exista băiat, nu numai în orăşelul lor, dar şi prin 


împrejurimi, care să nu-şi dorească o colivie sau o 
prinzătoare meşterită de „moş Şambelanu”. 

Atunci când „moş Şambelanu” prindea câte un client, 
care de cele mai multe ori nu era mai mare de o 
şchioapă, nu-l lăsa să plece cu una cu două reţinându-l 
sub diferite pretexte - să-i arate vreun exemplar de 
pasăre rară sau să-l înveţe cum trebuie hrănită fiecare 
specie - îi împuia capul cu te miri ce întâmplări de pe 
vremea când chipurile fusese șambelan la Castel. 

Băiatul, care nu văzuse cum arată un rege decât cel 
mult la cinematograf, asculta cam cu o ureche, pe deo 
parte fiindcă cele ce povestea bătrânul depăşeau 
înţelegerea sa, pe de alta, fiindcă el ştia din cărţile sale 
de poveşti că regii şi împărații au fost răi şi hapsâni. 


În seara acrea, Radu Vâlsan întârziase mai mult ca de 
obicei, meşterind o colivie de care avea nevoie pentru o 
nouă familie de canari. Lucrând, stătea de vorbă cu 
păsărelele lui care, din cauza luminii, întârziaseră să se 
culce. Un tril mai deosebit, un ciripit în octavă, o ceartă 
scurtă iscată într-o familie de grauri constituiau pentru 
bătrân tot atâtea prilejuri de a lăuda, de a încuraja sau 
de a certa. Şi procedând astfel, era absolut convins că 
este înţeles perfect de cei pe care îi lăudase sau îi 
certase. 

Tocmai era pe punctul să lase lucrul, când uşa 
atelierului se deschise, şi în pragul ei îşi făcu apariţia un 
străin. 

— Bună seara, meştere! 

— Bună seara, domnule! Cu ce vă pot servi? întrebă 
păsărarul cu jumătate de gură. 

Obişnuit să aibă drept clienţi aproape în exclusivitate 
copii, înclina să creadă că străinul nu venise să cumpere 
ceva, ci să ceară vreo informaţie. 

Clientul, fiindcă în ciuda scepticismului bătrânului era 
totuşi un client, purta ochelari negri şi, ignorând regulile 
cele mai elementare de bună cuviinţă, uită să-şi ia de pe 


cap pălăria, îndesată bine până deasupra sprâncenelor. 

Era un ins ca la treizeci de ani, înalt, cu umărul drept 
mai ridicat decât celălalt şi cu piciorul stâng încălţat într- 
o gheată ortopedică. 

— Ştiţi, eu sunt venit aici la odihnă. Sunt profesor. 
Mâine îmi expiră concediul şi trebuie să plec acasă, la 
Bucureşti. Am aflat întâmplător de d-voastră şi, ştiind că 
băieţelul meu iubeşte mult păsărelele, m-am gândit să-i 
fac o surpriză. A avut un sticlete, dar astă-iarnă i l-a 
mâncat pisica. Nici nu vă puteţi închipui cât de mult a 
plâns, mititelul! 

— Poftim, luaţi loc! îl invită păsărarul, care observase 
că întârziatul său client se sprijină cu amândouă mâinile 
în baston. 

— Mulţumesc! Ei, dar aici la d-voastră, e foarte plăcut! 
Desigur, nu simţiţi nevoia unui aparat de radio. Aveţi o 
muzică mult mai frumoasă, nu-i aşa? 

— Da, într-adevăr! În privinţa muzicii, n-aş avea motiv 
să mă plâng. 

— Când va fi să ies la pensie, zău mi-ar plăcea o 
asemenea ocupaţie. Dar, probabil nu e o îndeletnicire 
tocmai uşoară. 

— Nu e nici grea din cale-afară!... Atunci când o faci cu 
plăcere, nu există meserie grea. 

— Probabil că aţi câştigat în decursul anilor atâta 
experienţă, încât aţi putea scrie multe cărţi despre viaţa 
şi obiceiurile păsărelelor. Eu sunt profesor de ştiinţe 
naturale şi, vă mărturisesc, meseria d-voastră mi se pare 
foarte interesantă. 

— Să nu credeţi, domnule, că toată viaţa n-am făcut 
altceva decât să vând sticleţi şi canari! 

— Nu? 

— Cândva am fost şi eu cineva, domnule! 

— Vă rog să mă iertaţi. N-am avut deloc intenţia să vă 
jignesc. 

— De ce să vă iert? Parcă mă cunoaşteţi? Parcă ştiţi 
cine am fost? Aţi auzit că există unul care vinde păsări şi 


aţi venit la el să cumpăraţi un scatiu sau un cintezoi 
pentru băieţelul d-voastră. Dar, aşa cum v-am mai spus, 
să ştiţi, domnule, că nu toată viaţa mea am vândut 
cintezoi şi canari. Acum cincisprezece ani am fost în 
serviciu la Castel. Am avut un post însemnat, domnule. 
Am fost şambelan. 

— Nu mai spuneţi! Aţi fost şambelan? 

— Da, domnule!  Şambelan! D-voastră ştiţi ce 
înseamnă să fii şambelan? _ 

— Drept să vă spun, nu prea. Imi închipui însă că e un 
post foarte important. 

— Important, dar, mai ales, de mare cinste, domnule. 
De altfel, numele vorbeşte de la sine. Ascultaţi: Şam-be- 
lan! Ei, nu sună frumos? 

— Foarte frumos, într-adevăr! Când l-aţi pronunţat, m- 
am simţit aproape emoţionat. De altfel, e suficient să vă 
privească cineva ca să-şi dea seama imediat că aţi fost 
cineva în viaţă. Aveţi o figură foarte distinsă. 

Bătrânul, mişcat de avalanşa de măguliri, roşi de 
plăcere. Pe deasupra, era în culmea bucuriei că a găsit 
un client - de data asta nu un ţânc - dispus să-l asculte 
cu interes. 

— Spuneţi că acum am o figură distinsă, domnule? Nu! 

Acuma arăt ceea ce sunt, de fapt: un bătrân şi 
nenorocit păsărar, care, mâine, poimâine, va trebui să 
coboare în mormânt. Dar să mă fi văzut când eram 
tânăr. Cu treizeci şi ceva de ani în urmă. Parcă aud şi 
acum pe regină: „Raul e foarte decorativ”. 

Raul eram eu. Pe mine mă cheamă Radu. Dar, întrucât 
aveam o funcţie atât de importantă, au apreciat Alteţele 
Regale că Radu e un nume care miroase a cojoc de oaie 
şi a opinci. De aceea, mi-au zis Raul. Madam Odette m-a 
sfătuit chiar să-mi schimb numele şi în acte... 

— Scuzaţi-mă că vă întrerup. Madam Odette cine era? 

Întrebarea nu păru că-i face mare plăcere păsărarului. 

— A, madam Odette! O persoană foarte influentă şi 
foarte apreciată de maiestăţile lor. Ştiţi, ea ţinea cheile. 


Răspundea de lenjerie... înţelegeţi importanţa... 

— Desigur. 

Şi vizitatorul cu gheata ortopedică, bucuros că 
întrevederea decurge peste aşteptările sale, întinse 
portţigaretul bătrânului guraliv. 

— Serviţi, vă rog, o ţigară! 

— Mulţumesc! N-am să vă refuz, deşi nu sunt un 
fumător pasionat. Poate să treacă zile şi chiar o 
săptămână fără să simt nevoia unei ţigări. 

— Sunteţi un om fericit. Eu dacă nu fumez patruzeci de 
ţigări pe zi, nu mă simt bine 

— Ar trebui să vă înfrânaţi, domnule. Ştiu, nu e uşor, 
dar cu puţină voinţă... 

— Desigur! Se spune că tutunul te îmbolnăveşte, de 
cancer. Ei, dar ce plăcut e aici, la d-voastră!... Păcat că 
nu v-am cunoscut mai din vreme, ci abia acum, când mi- 
a expirat concediul. 

— Şi mie îmi pare rău, domnule profesor. Parcă 
profesor spuneaţi că sunteţi? 

— Da, de ştiinţe naturale!... Şi cum spuneam, îmi pare 
rău că nu v-am cunoscut mai la începutul concediului 
meu. Aş fi venit mai des pe la d-voastră, să stăm lao 
parolă. Datorită funcţiei importante pe care aţi avut-o la 
Castel, desigur că aveţi multe lucruri interesante de 
povestit. Îmi închipui că regele ţinea la d-voastră. 

— N-aş putea spune că nu mă aprecia. De fiecare dată 
binevoia să mă întrebe: „Cum îţi mai merge, Raul, cu 
sănătatea?” „Mulţumesc, maiestate, răspundeam. N-am 
niciun motiv să mă plâng”. 

— Ce interesant! Şi cât timp aţi slujit la Castel? 

— Timp de douăzeci de ani am fost în slujba 
maiestăţilor lor. 

— Douăzeci de ani! Thii, o viaţă de om, domnule 
şambelan. 

— Vai, nu-mi spuneţi aşa! protestă bătrânul, înroşindu- 
se. În ciuda protestului, se cunoştea, cât de colo, că 
titulatura îi face mare plăcere. 


— Acum sunt alte vremuri. 

— Şi? Contravin oare cu ceva legilor republicii, dacă 
mă adresez d voastră cu titlul pe care l-aţi avut? Nu! 

— Totuşi... Apoi oftând: Ei, da! Am fost... şambelan! Şi 
acum, sunt păsărar! 

— Ştiţi, am vizitat şi eu Castelul. 

Păsărarul, şambelan doar în închipuirea sa, clătină 
capul sceptic: 

— Ce aţi putut să vedeţi d-voastră! Parcă eu nu ştia? 
Nu se arată vizitatorilor decât numai o parte din Castel. 

— Ştiu! Dar am o cunoştinţă, un fost elev de-al meu, 
care acuma e acolo ghid. M-am dus într-o zi, când 
muzeul este închis pentru public, şi m-a plimbat prin tot 
Castelul. 

— Da? Atunci înseamnă că aţi văzut ceva. 

— Ştiţi, pe mine m-a interesat cel mai mult etajul doi. 
Mai mult chiar decât parterul şi primul etaj, care mi s-au 
părut prea fastuoase, prea... de palat. Pe când etajul doi, 
cu apartamentele acelea cochete, dispuse jur împrejurul 
holului de onoare, e admirabil. Mă rog, şi ce 
apartamente! Nu mă mai săturam să le privesc. Cine le 
locuia? 

— Unele erau rezervate pentru oaspeţi. În altele, 
locuiau persoane din anturajul maiestăţilor lor. 

— Vă rog să-mi scuzaţi ignoranţa, dar ce înţelegeţi prin 
persoane din anturajul maiestăţilor lor? Spre pildă, 
doamnele de onoare? 

— Da, şi ele. 

— Va să zică la etajul doi, unele apartamente erau 
ocupate de doamnele de onoare? 

— Desigur! 

Vizitatorul cu gheată ortopedică se izbi deodată cu 
palma peste frunte: 

— Bine că mi-am amintit, ca să vă întreb! Ştiţi, la noi, 
în bloc, a locuit o bătrână care pretindea că a fost şi ea 
doamnă de onoare, sau cam aşa ceva. A murit de 
curând, Dumnezeu s-o ierte! 


— Da? Cum o cheamă? Dacă a fost doamnă de onoare, 
nu se poate să n-o fi cunoscut. 

— In bloc era cunoscută sub numele de doamna 
Popeea. Popeea... Popeea... Mi se pare că numele ei mic 
era Beatrice. Da, da, Beatrice Popeea, aşa o chema. 

— Cum, doamna Beatrice a locuit în bloc la 
dumneavoastră? O cunosc, domnule, cum să n-o cunosc! 
Şi ziceţi că s-a prăpădit? 

— Da, domnule! A murit săracă, aproape că nu avea 
după ce bea apă. 

— Nu mai spuneţi! Şi dacă aţi şti ce femeie a fost pe 
vremuri!... Foarte bogată, foarte frumoasă. Atâta cusur 
avea că era cam... liberă. 

— Aşa!... 

— Dar nu era ea de vină, săraca! O femeie atât de 
frumoasă... înţelegeţi! 

— Cum să nu! N-o lăsau bărbaţii să fie altfel. A locuit 
cumva şi ea la Castel? 

— Desigur! Ocupa un apartament cam micuţ, dar 
foarte drăguţ şi discret. Pereţii erau căptuşiţi cu lambriuri 
din lemn de piper. 

— Există la Castel multe apartamente cu lambriuri din 
lemn de piper? 

— Numai acela. 

— Staţi puţin. Elevul meu mi-a arătat un apartament 
care, spunea el, are pereţii căptuşiţi cu lambriuri din 
lemn de piper. Dar acum, când încerc să mi-l amintesc, 
zău că nu izbutesc. Mi-a arătat atâtea, că nu e de mirare. 

— Vă dau un amănunt ca să vă puteţi aminti: uşa, prin 
care se intră în apartament, este mascată de o oglindă. 

— Va să zică, apartamentul cu lambriuri din lemn de 
piper şi cu uşa de intrare mascată de e oglindă, repetă 
cu încântare musafirul ca şi când ar fi vrut să-şi 
întipărească bine în minte aceste detalii. Extraordinar! 
Ce înseamnă, domnule şambelan, întâmplarea! Nici prin 
minte nu mi-a trecut, atunci când îmi povestea nevastă- 
mea despre bătrână, că într-o zi voi avea prilejul să văd 


apartamentul în care a locuit pe vremuri. Şi cu atât mai 
puţin, că voi întâlni pe cineva, care a cunoscut-o în anii ei 
de glorie. 

— Am cunoscut-o, domnule, şi, fără să mă laud, pot 
spune că i-am făcut unele servicii... discrete. Dar despre 
aceste servicii, deşi doamna Beatrice nu mai este în 
viaţă, nu cred că este frumos să vorbesc. 

— Desigur, vă înţeleg şi nici prin minte nu-mi trece să 
cer aşa ceva. Va să zică, bătrâna Popeea a fost într- 
adevăr doamnă de onoare! Ştiţi, nevastă-mea, care e 
foarte miloasă, o ajuta mereu. Personal, nu aveam nimic 
împotrivă, dar ceea ce nu-mi plăcea mie la nevastă-mea 
era că prea dădea crezare tuturor poveştilor bătrânei. N- 
aş vrea s-o vorbesc de rău, mai ales că e moartă, dar 
cred că îi plăcea să se cam laude. Nu zic, frumoasă o fi 
fost ea în tinereţe. De altfel mi-aţi confirmat şi d-voastră 
lucrul acesta. Dar ea pretindea că nicio altă femeie n-o 
întrecea. Se plângea că din cauza frumuseţii a avut mult 
de suferit din partea celorlalte femei care o urau, dar mai 
ales din pricina uneia, dacă nu mă înşel, tot o doamnă de 
onoare. Domnule şambelan, dacă ar fi adevărate numai 
un sfert din câte a povestit neveste-mi în legătură cu 
duşmănia dintre ea şi rivala aceea a ei, zău că s-ar putea 
scrie o carte. 

— Să ştiţi, domnule că în legătură cu duşmănia de care 
aţi amintit, doamna Beatrice nu minţea. Într-adevăr, 
dumneaei s-a avut la cuțite cu doamna Ana-Maria 
Fotiade. A fost şi dumneaei doamnă de onoare. 

— Ce spui, domnule! Va să zică bătrâna nu minţea! 
Când am să-i povestesc neveste-mi, ce are să mă mai 
foarfece că m-am îndoit totdeauna de sinceritatea 
bătrânei! Dar, spuneţi-mi, doamna aceea Fotiade locuia 
şi ea aici la Castel? 

— Tot. 

— Atunci, te pomeneşti că am vizitat şi apartamentul 
ei? 

— Dacă vi s-a arătat întreg etajul doi, sigur că aţi intrat 


şi în apartamentul acela. 

— Şi era tot atât de frumos ca al rivalei sale? 

— Nici acela nu era urât. 

— Şi cum arată apartamentul? 

— Nu prea mai ţin minte. Dar ce? Vă interesează chiar 
atât de mult? 

— Da de unde!... Am întrebat şi eu aşa, de curiozitate. 
Ei, dar mi se pare că m-am întins la vorbă mai mult decât 
trebuia. Domnule şambelan, ce păsărică mă sfătuiţi să 
cumpăr? 

— Luaţi perechea aceasta de canari, domnule 
profesor, şi nu veţi regreta. Dacă o luaţi, puteţi să vindeţi 
radioul. 

— Domnule şambelan, canari nu cumpăr. Am avut 
unul mulţi ani. Când a murit, nevastă-mea l-a jelit ca pe 
un om, şi s-a jurat să nu mai aducă alţii în casă. 

Până la urmă acceptă să cumpere, la un preţ derizoriu, 
un scatiu. Preţul derizoriu cu care i-l vându dovedea cât 
de mult îl fermecase pe bătrân clientul cu gheata 
ortopedică. 

— Sunt profesorul  Măgdălinoiu, dragă domnule 
şambelan, se recomandă acesta la despărţire. Cunoştinţa 
d-voastră mi-a făcut o mare plăcere. Când voi mai reveni 
aici, la odihnă, primul drum la d-voastră îl voi face. 

— Nu mai puţin m-a onorat pe mine, domnule 
profesor. Vă urez drum bun şi vă rog, aşa cum mi-aţi 
promis, să nu mă ocoliţi când veţi reveni la odihnă. 

— Neapărat, domnule şambelan! Noapte bună! 

Ducând colivia în mâna stângă şi rezemându-se în 
bastonul pe care îl ţinea în mâna dreaptă, profesorul 
cobori spre oraş, fluierând vesel o arie din opereta 
„Văduva veselă”. După ce se îndepărtă binişor de casa 
păsărarului, deschise uşiţa coliviei, scoase scatiul şi îi 
făcu vânt într-un brad. După aceea se descotorosi şi de 
colivie, zvârlind-o într-un tufiş. 

Reluând melodia, la fel de bine dispus, Tiberiu Fotiade, 
alias profesorul Măgdălinoiu, îşi continuă drumul. 


VII 


La ora aceea din noapte, după toate regulamentele de 
funcţionare din lume, niciun străin nu trebuia să se 
găsească în incinta muzeului. Şi cu toate acestea, cineva 
străbătea sălile, fără să se grăbească şi, mai ales fără să 
i se audă paşii. Dar partea cea mai curioasă era că 
vizitatorul nocturn al Castelului străbătea tocmai acea 
parte a Castelului care nu se arăta oaspeţilor şi unde nu 
putea pătrunde decât dacă, în prealabil, descuia mai 
multe uşi, în mod obişnuit toate încuiate. 

Calea şi-o lumina cu o lanternă oarbă şi siguranţa cu 
care trecea dintr-o încăpere în alta constituia cel mai bun 
indiciu că individul acela nu se găsea pentru prima dată 
acolo. 

După ce străbătu un şir lung de săli, ajunse într-o 
încăpere ai cărei pereţi erau dispuşi în semicerc. Din 
acest motiv, purta numele de Rotonda. Rotonda era 
situată pe latura din stânga a Castelului şi, din punctul 
de vedere al securităţii, intra în câmpul vizual atât al 
paznicului de pe terasa din spate, cât şi al aceluia care îşi 
avea postul în părculeţul cu statui. 

Dar pentru amândoi paznicii, Rotonda intra în câmpul 
lor vizual numai dacă patrulau. Altfel, ea forma un unghi 
mort care scăpa supravegherii amândurora. 

Odată ajuns în Rotondă, clandestinul vizitator al 
muzeului se apropie de fereastra din mijloc şi o deschise 
încetişor. Noaptea era neagră, liniştea desăvârşită. Sus, 
pe terasa cu statui alegorice, se auzi tuşea seacă, 
tabagică a paznicului. Pe urmă, brusc, se aşternu din nou 
liniştea. Câteva minute mai târziu, orologiul din turnul 
Castelului bătu de patru ori, la o anumită tonalitate, apoi 
încă o dată la altă tonalitate. Era ora unu din noapte. 
Când ultima bătaie se stinse, individul se descheie la 
haină şi începu să desfăşoare frânghia cu care era încins 


pe după mijloc de mai multe ori. După ce o desfăşură pe 
toată, luă unul din capete şi, uşurel, îl lăsă să alunece 
afară, pe fereastră, până aproape de pământ. Acum, o 
parte din frânghie atârna afară, o parte în cameră. 

Ascultă atent. Liniştea era desăvârşită. Nici măcar 
tusea tabagică a paznicului nu se mai auzea. Sub el se 
vedea acoperişul sferic al unui portal. Măsură dintr-o 
privire distanța, apoi, fără nicio ezitare, încalecă 
fereastra şi, lăsându-se uşurel în mâini, izbuti să atingă 
cu vârfurile picioarelor încălţate cu tenişi cupola 
portalului. Dădu apoi drumul mâinilor şi în clipa 
următoare se ghemuia pe acoperişul boltit, răsuflând 
uşurat. Până a nu ajunge acolo, se temuse tot timpul că 
distanţa ar fi putut fi mai mare decât îşi făcuse el 
socoteala. Dacă aşa s-ar fi întâmplat, în loc să se lase 
uşurel pe acoperiş, ar fi fost nevoit să sară şi, fără 
îndoială, zgomotul produs de săritură ar fi atras atenţia 
paznicului. 

Ca să ajungă fără zgomot jos, existau două posibilităţi: 
fie să alunece pe ulucul de tuci, fie să folosească unul din 
stâlpii de piatră care susțineau acoperişul boltit. Calea 
cea mai comodă era stâlpul de piatră, dar nu şi cea mai 
ferită de primejdii. De aceea, se hotărî să coboare pe 
uluc, pe care, de altfel, îl camufla chiar portalul. 

Se târî pe acoperiş până în dreptul burlanului, se agăţă 
bine de el şi, uşurel, se lăsă să alunece jos. Acolo se făcu 
una cu pământul. Câteva secunde nici nu îndrăzni să 
răsufle. Totuşi, momentul era extrem de favorabil, 
fiindcă niciunul din cei doi paznici nu patrula. Trebuia să 
profite neîntârziat de împrejurare, ca să iasă din raza lor 
de supraveghere. 

Începu să se târască, tăind în diagonală curtea. La 
jumătatea diurnului, fără să se oprească, scoase din 
buzunar o statuetă de fildeş şi o zvârli în iarbă. In faţa sa, 
la numai câţiva paşi depărtare, începea un fel de dâmb. 
Dacă izbutea să-l străbată fără să fie descoperit, se 
putea considera scăpat. Era vorba de numai cel mult 


zece minute de târât prin iarbă. 

Nu zece, ci cincisprezece minute îi trebuiră până să 
iasă din raza de observaţie a paznicilor. Urcă apoi un 
deluşor şi ajunse în pădure. 

De acolo, făcând un ocol, individul luă drumul spre 
oraş 


Dana Milea aştepta de mai bine de o oră pe potecuţa 
care ducea la cabana Piscul Lupului. 

Cu poşta de după-amiază primise o scrisoare care 
conţinea următoarele: 


„Acela care l-a ucis pe Anton Neguţă este pe punctul 
de a săvârşi o nouă şi odioasă crimă. Află că un mare 
pericol amenință pe fiecare dintre voi. Dacă vrei ca 
moartea să nu poposească pentru a doua oară la Castel, 
şi dacă vrei să afli cine l-a ucis pe Anton Neguță, 
aşteaptă-mă la noapte pe drumul care duce la Piscul 
Lupului, în locul de unde începe pădurea. Să fii acolo, 
neapărat, la miezul nopții şi să mă aştepţi, chiar dacă se 
va întâmpla să întârzii, fiindcă oricât de târziu, tot voi 
veni. 

Rupe scrisoarea şi nu pomeni nimănui despre ea, 
fiindcă s-ar putea să se abată asupra dumitale o mare 
nenorocire, şi, totodată să ratezi demascarea 
sângerosului asasin. 

Un prieten devotat”. 


Dana Milea nu era o fiinţă laşă. Dimpotrivă, era 
curajoasă, mai curajoasă decât multe alte fete de vârsta 
ei. Totuşi, scrisoarea misterioasă nu o lăsă indiferentă 

Cuvintele „dacă vrei ca moartea să nu poposească 
pentru a doua oară la Castel”, deşi i se păreau ridicole şi 
de prost gust. Tocmai ele o impresionaseră cel mai mult. 
Asasinarea lui Anton Neguţă fusese oare începutul? Oare 
primejdia pândea acum pe fiecare dintre ei? 

Totdeauna viaţa îi fusese dragă, totdeauna bucuria de 


a trăi i se păruse bunul cel mai de preţ. Dar parcă 
niciodată nu-şi dorise atât de mult să se poată bucura de 
ea ca în ultimele patru zile. Şi se întâmpla aşa, fiindcă de 
patru zile se petrecea cu ea un lucru minunat. De patru 
zile nu mai era singură, de patru zile iubea cu toată fiinţa 
ei de femeie, care până la vârsta de douăzeci şi şase de 
ani nu cunoscuse dragostea. Omul pe care îl iubea era 
lon Mocanu, fluşturaticul lon Mocanu. Dana Milea era 
mândră. Ea nu ar fi acceptat aventura cu lon Mocanu 
numai de dragul aventurii, aşa cum n-o acceptase cu 
niciun alt bărbat, dacă minunea nu s-ar fi întâmplat mai 
întâi cu el. Bărbatul acesta frumos, care se risipise în 
nenumărate aventuri sentimentale, rămânând sufleteşte 
mereu disponibil, de data aceasta, şi pentru prima oară 
se îndrăgostise. Se îndrăgostise de ea. Ceea ce o făcuse 
să creadă în sinceritatea sentimentelor lui lon Mocanu nu 
fuseseră cuvintele - sau, mai precis, nu ele în primul 
rând - ci întreaga sa atitudine. 

incepuse în ziua morţii lui Anton Neguţă. Dana 
binecuvânta leşinul, binecuvânta mai ales întâmplarea 
care îndreptase paşii lui lon Mocanu către sala unde o 
găsiseră, fără cunoştinţă, Ana Lupea şi Angela Orănescu. 
Niciodată nu avea să uite clipa când lon Mocanu, 
ajutându-i să se ridice, şi apoi ţinând-o de mijloc, a dus-o 
până în încăperea de alături, unde se afla o canapea. 
După ce a convins-o să se culce, a rămas lângă ea şi, ca 
să-i alunge orice urmă de teamă, i-a povestit ceva vesel. 
Mai târziu, la prânz, a condus-o acasă. |n zilele 
următoare, s-a întâmplat la fel. 

Aşa a început dragostea lor: discret, pe nesimţite. Lui - 
spusese el - i se întâmpla pentru prima dată să iubească 
Prin viaţa sa trecuseră multe femei, dar pe niciuna n-o 
iubise. Totdeauna se simţise singur, totdeauna tânjise 
după o dragoste puternică, care să-l scape de 
singurătate. Abia acum, când o iubea pe ea cu adevărat, 
singurătatea nu-l mai chinuia, abia acum îşi da seama 
cât de searbădă fusese viaţa sa. Pătimaş şi duios, avea 


în felul său de a se purta ceva din exaltarea 
adolescentului. Căuta şi izbutea să găsească mereu alte 
pretexte ca să fie cât mai mult timp cu ea sau numai în 
preajma ei, părea fericit atunci când putea să-i mângâie 
pe furiş braţul sau părul, şi nimic nu părea a-i face o mai 
mare plăcere decât atunci când putea să-i dăruiască 
ceva. 

Dana Milea, copleşită de atâtea dovezi de dragoste, 
era fericită, cum nici măcar nu visase vreodată că ar 
putea fi. 


„„„Fericită, numai de patru zile fericită, şi dintr-o dată 
primejdia: „Un mare pericol ameninţă pe fiecare dintre 
voi” spunea misterioasa scrisoare, trimisă de nu mai 
puţin misteriosul ei „prieten devotat”. 

„Prietenul devotat” o chema să-i destăinuie numele 
asasinului lui Anton, al criminalului care se pregătea să 
comită o nouă crimă, „prietenul devotat” o chema s-o 
înveţe în ce fel ucigaşul putea fi demascat. 

Dacă voia să afle toate acestea, trebuia să se ducă să-l 
întâlnească, în toiul nopţii, într-un loc unde nu se afla nici 
ţipenie de om. Dar, în definitiv, cine era acest „prieten 
devotat”? Putea, oare, avea încredere în el?, Dacă 
„prietenul devotat” era în realitate tocmai asasinul lui 
Anton? Dacă scrisoarea era doar o momeală? Un „prieten 
devotat” nu s-ar învălui în atâta mister, un „prieten 
devotat” nu i-ar fi fixat întâlnirea într-un asemenea loc. 
Mai ales locul întâlnirii îi trezea cele mai multe bănuieli. 
De ce, neapărat, în pădure? Ca să nu fie văzuţi de asasin 
împreună? Dar important era nu unde urma să aibă loc 
întrevederea, ci cum alungeau acolo - atât el, „prietenul 
devotat”, cât, mai ales ea - fără ca ucigaşul lui Anton să 
prindă de veste. Or, scrisoarea nu-i cerea să ia măsuri 
care s-o pună la adăpost de o eventuală urmărire, înainte 
de a ajunge la locul întâlnirii, aşa cum ar fi fost normal 
dacă „prietenul devotat” ar fi ales locul acela din spirit 
de prevedere. 


Hotărât, nu se va duce la întâlnire. 

„Dar dacă, totuşi, scrisoarea nu minte? Dacă, într- 
adevăr, primejdia ne ameninţa pe toţi. Inclusiv pe lon?” 

Gândul că, dintr-o excesivă prudenţă, ar putea să 
primejduiască viaţa altora, inclusiv a bărbatului pe care-l 
iubea, până la urmă o hotărî. 

Ajunse la marginea pădurii cu puţin înainte de miezul 
nopţii. Luna răsărea târziu şi noaptea era încă neagră. 
Aici, la liziera pădurii, liniştea era atotcuprinzătoare. Nu 
se simţea nicio adiere de vânt, copacii, nemişcaţi, păreau 
fără viaţă, ca şi când un cataclism i-ar fi carbonizat, 
prefăcându-i în nişte imense schelete vegetale. 

Dana Milea nu-şi pierdea firea cu una, cu două. Gândul 
că se găsea la marginea unei păduri, în puterea nopţii, în 
sine nu constituia un motiv de nelinişte. Excursionistă 
pătimaşă, nu o dată i se întâmplase să o prindă noaptea 
în pădure. Dacă ar fi putut face abstracţie de conţinutul 
scrisorii, l-ar fi aşteptat pe „devotatul prieten”, absolut 
fără emoţii. Aşa însă, era neliniştită, îngrijorată. 
Rezemată de trunchiul unui copac, cu braţele la piept ca 
o şcolăriţă cuminte, aştepta. Deşi trecuse de miezul 
nopţii „prietenul devotat” încă nu venise. Totuşi, trebuia 
să-l aştepte. O avertizase doar că s-ar putea să întârzie. 
De altfel, tocmai aşteptarea prelungită risipea neliniştea 
făcând-o să-şi regăsească stăpânirea de sine. Aşteptarea 
era cea mai bună dovadă că n-o pândea nicio primejdie, 
că scrisoarea nu fusese un truc vechi prin care asasinul a 
urmărit doar s-o atragă în cursă. Dacă aceasta i-ar fi fost 
intenţia, până acuma de mult ar fi terminat cu ea. 
Hotărât, scrisoarea pornea de la un prieten. 

„Am să-l aştept până răsare luna!” îşi fixă ea un prim 
termen. 

In jurul ei liniştea era deplină, de parcă ea ar fi fost 
singura fiinţă vie rătăcită într-un cimitir vegetal. Pe urmă, 
deodată chiuitul haiducesc al unei locomotive spintecă 
liniştea nopţii. Un moment, două, trei, mai mult, ascultă 
cu o încântare pe care niciodată n-o mai cunoscuse 


zgomotul metalic al roţilor, gâfâitul locomotivei care se 
lupta voiniceşte cu panta abruptă. Pe urmă, marea 
tăcere din nou birui. 

Când răsări luna, era ora două din noapte. 

„Mai aştept încă o jumătate de oră şi, dacă nici până 
atunci nu vine, plec”, îşi mai acordă un nou termen. 

Dar nu plecă nici atunci. Îşi mai propuse un termen, 
apoi încă unul. Abia când începu să se lumineze porni 
spre casă. Răcoarea şi umezeala din pădure o 
pătrunseseră până la oase. Mergea cumpănindu-se, 
tremurând şi clănţănind din dinţi. Nu izbuti s-o 
încălzească nici măcar mersul pe jos. Când ajunse acasă, 
şi când vru să descuie uşa, mâna îi tremura atât de tare, 
încât izbuti cu greu să vâre cheia în broască. Urcă scara 
cumpănindu-se şi ajutându-se de balustradă. Când, în 
sfârşit, sui la ea, se trânti îmbrăcată în pat şi adormi 
imediat. 


După două ore se trezi, tocmai la timp ca să nu ajungă 
cu întârziere la muzeu. Era palidă, ca şi când atunci s-ar 
fi sculat după o lungă boală, şi cu cearcăne la ochi. Ca să 
mascheze, cât de cât, urmele lăsate de noaptea 
nedormită, ea, care niciodată nu se farda, îşi dădu cu 
pudră şi cu puţin ruj pe obraji. 

Colocatara de la parter, care se mirase cât de târziu se 
întorsese acasă, fu de-a dreptul uimită când o văzu 
plecând la ora obişnuită. 

La muzeu, primele veşti le află de la Marin, omul de 
serviciu. 

— Nu ştiţi nimic, tovarăşă Dana? 

— Ce să ştiu? 

— Azi noapte hoţii au prădat muzeul!... 

— Cum e posibil?... Dar paznicii?... Ce s-a furat?... 

— Eu nu ştiu! Au să vă spună tovarăşii îndrumători. 

Dana Milea o porni în goană şi nu se opri decât în sala 
îndrumătorilor. 

Se aflau cu toţii acolo şi comentau întâmplarea. 


— Hoţul a dat dovadă de un sânge rece uimitor, auzi 
vocea lui Călin Stamate. De două ori a trecut pe sub 
nasul paznicilor. 

În schimb vocea lui lon Mocanu sună calmă, autoritară, 
competentă. 

— Încă nu e sigur că lucrurile s-au întâmplat, într- 
adevăr, aşa. După părerea mea, furtul acesta nu poate fi 
opera unui singur individ. 

— Ce s-a întâmplat? întrebă din prag Dana Milea. 

lon Mocanu îi ieşi în întâmpinare. 

— Bună dimineaţa, Dana! Ai şi aflat? 

— Vag, de la Marin. În definitiv, despre ce-i vorba? 

— Dragă, azi noapte hoţii s-au introdus în muzeu, 
printr-o fereastră de la Rotondă, şi au furat unele 
obiecte. 

— Ce, anume, s-a furat? 

— Încă nu ştim. Luca verifică. A venit şi miliția. 

Şi îi arătă maşina, care aştepta afară, şi pe care ea n-o 
observase. 

Dana Milea îşi trase un scaun lângă fereastra deschisă. 
În lumina dimineţii, jerbele de apă ale fântânii arteziene 
aveau reflexe azurii. O veveriţă coborâse dintr-un brad, 
şi, stând pe lăbuţele de dindărăt, se uita la jetul de apă, 
şi ea parcă încântată. Dana zâmbi involuntar. 

lon Mocanu veni lângă ea şi, pe furiş, îi luă mâna. 

— Ce s-a întâmplat, draga mea? o întrebă el vorbind 
încet. Vocea trăda îngrijorarea. 

— Nimic! Dai de ce crezi că s-a întâmplat ceva? 

— Fiindcă eşti îngrozitor de palidă... 

— Am dormit foarte prost. Un vis groaznic, după care 
n-am mai putut închide ochii deloc. 

— Ce vis? 

— O prostie! Am să-ţi povestesc altă dată. 

Între timp, discuţia fu reluată. 

— Eu cred că e amestecat careva dintre paznici, îşi 
dădu cu părerea Ana Lupea. 

— Oare? întrebă sceptică Angela Orănescu. 


— Pai fără complicitatea vreunuia dintre ei, crezi că 
hoţul sau hoţii ar fi putut scoate obiectele din muzeu? 

— În primul rând, ar trebui să ştim ce anume s-a furat. 
În orice caz, hoţii n-au furat nici mobilă nici covoare şi 
nici candelabre. Aşa că, după părerea mea, n-a fost deloc 
obligatorie complicitatea paznicilor sau numai a unuia 
dintre ei. 

— Eu cred că Angela are dreptate, o susţinu Călin 
Stamate. În muzeu există doar destule obiecte, care, sub 
un volum relativ mic, conţin o valoare mare. 

— De exemplu? se interesă lon Mocanu parcă din pură 
distracţie. 

— Asta-i bună! Întrebi, de parcă tu n-ai şti tot atât de 
bine ca şi mine. De pildă, un goblen. Şi încă acesta nu-i 
cel mai bun exemplu. 

— Un goblen! repetă în derâdere lon Mocanu. Ce să 
facă hoţii cu un goblen? Crezi că există în toată ţara un 
singur cumpărător de goblenuri? Dacă ţi s-ar oferi ţie 
spre cumpărare un asemenea obiect, presupunând că ai 
avea bani, l-ai cumpăra? Te asigur că nu. Ai bănui 
imediat că a fost furat de pe undeva, şi al anunţa imediat 
miliția. Aşa-i? 

— Ba bine că nu! 

— Păi vezi!... 

— Dar dacă hoţul este el însuşi colecţionar de obiecte 
de artă? întrebă Titus, care de două zile juca, cu 
prudenţă şi mult tact, rolul fratelui său lancu. 

— Cu ce ne pierdem vremea! îi certă Sanda Vişoiu. 

— Şi ce vei fi vrând să facem? întrebă ironic Călin 
Stamate. Nu vezi că ne plictisim? 

Călin Stamate era cel mai nou dintre toţi. Mediocru din 
punct de vedere profesional, în sinea sa dispreţuia 
meseria de îndrumător de muzeu. De altfel, declara, sus 
şi tare, că nu are deloc intenţia să prindă acolo rădăcini. 
Ajunsese îndrumător la muzeul Caraiman contrar voinţei 
sale, fiindcă, aşa cum explicase el, fusese nevoit să 
aleagă, între două rele, pe cel mai puţin rău. 


Mediocru şi în anii de studenţie, terminase facultatea 
cu o medie care îl situa cam pe la coada absolvenţilor. In 
ciuda dorinţei sale, comisia îl repartizase la un muzeu 
undeva prin nordul Ardealului. Toate încercările pe care 
le făcuse ca să obţină o repartiție, dacă nu în Bucureşti 
cel puţin într-un oraş mai apropiat, se soldaseră cu un 
eşec. Şi fără îndoială că, până la urmă, s-ar fi mulţumit şi 
cu postul care i se oferise, dacă întâmplarea nu i-ar fi 
venit, cumva, în ajutor. 

Printre codaşi în sălile de curs, fusese ceva mai puţin 
mediocru pe terenurile de sport. La fotbal dovedise a fi 
un centru atacant destul de priceput, care, atunci când 
îşi amintea că mai există şi coechipieri, izbutea să facă 
un joc frumos. 

Intr-o asemenea împrejurare fusese relevat de către 
antrenorul echipei de fotbal din orăşelul Caraiman, care 
tocmai ducea lipsa unui centru înaintaş. Acesta îi 
propusese să joace în echipa pe care o antrena. 
Propunerea îi fusese făcută tocmai în perioada când 
Călin Stamate îşi pierduse orice speranţă că va putea 
obţine o altă repartizare. Şi fiindcă oraşul Caraiman se 
afla destul de aproape de capitală, acceptase. Datorită 
acestei împrejurări ajunsese nu numai centrul înaintaş al 
echipei de fotbal „Bucegi”, dar în acelaşi timp şi 
îndrumător la muzeul Caraiman. 

Comportându-se meritoriu în câteva meciuri - victoria 
revenind echipei sale în primul rând datorită aportului 
său - în scurt timp deveni un fel de celebritate sportivă 
locală, din care motiv, chiar la muzeu, atât şefii, cât şi 
colegii săi manifestau fată de el o anumită îngăduinţă, pe 
care el n-o aprecia ca atare, ci ca un drept care i se 
cuvenea cu prisosinţă. 

Ameţit de proaspătul şi relativul său succes, începu să 
spere că  driblingurile, care  smulgeau aplauze 
spectatorilor şi şuturile sale, mai totdeauna pe spaţiul 
porţii, îl vor ajuta să-şi vadă visul cu ochii: transferul la 
un club din Capitală. Pe de altă parte, nutrind asemenea 


visuri, sucombă şi ultimul dram de interes faţă de munca 
de la muzeu. 

Superficial,  descurcăreţ, fire veselă, nepunând 
niciodată nimic la inimă, deloc ranchiunos, îngăduitor 
faţă de slăbiciunile altora, fiindcă era îngăduitor faţă de 
ale sale proprii, mărinimos în măsura în care mărinimia 
nu intra în conflict cu egoismul său foarte pregnant, Călin 
Stamate izbutea să nu aibă duşmani, dar nici prieteni 
propriu-zis. Privit cu exagerată îngăduinţă, unii dintre 
îndrumători se fereau să-şi facă o părere despre el 
tocmai din teama de a nu-l nedreptăţi. 

Dintre salariaţii muzeului, cel mai puţin afectat de 
asasinarea lui Anton Neguţă el fusese. Şi dacă toţi ceilalţi 
erau frământaţi şi ruşinaţi că, până la descoperirea 
asasinului, bănuiala plana asupra fiecăruia, Călin 
Stamate în schimb manifesta calm şi nepăsare. Discuţiile 
pe tema morţii lui Anton Neguţă îl plictiseau, 
nervozitatea tovarăşilor săi de muncă o găsea ridicolă. 

Or, dacă nici măcar asasinarea unui tovarăş de-al său 
de muncă nu izbutea să-l scoată din ale lui, cu atât mai 
puţin furtul întâmplat în timpul nopţii. Asemenea unui 
şcolar care nu şi-a învăţat lecţia şi care e gata să se 
bucure chiar de o nenorocire, dacă aceasta îi oferă 
posibilitatea să absenteze de la şcoală, Călin Stamate 
spera că datorită celor întâmplate în toiul nopţii nu vor 
mai lucra şi vor fi liberi să plece acasă. 

Nutrind speranţa aceasta, era vesel, şi, ca să-şi treacă 
timpul, se distra necăjind-o pe Sanda Vişoiu: 

— Şi ce vei fi vrând să facem? Nu vezi că ne plictisim? 

— Păi tocmai asta mă enervează: că te poţi plictisi, 
replică ea furioasă. 

— Şi pe tine ce te împiedică să te plictiseşti? 

— Eşti revoltător! Doar s-a comis un furt. Au fost furate 
obiecte aparținând muzeului. Nu putem rămâne 
nepăsători, ca şi când treaba asta nu ne-ar privi deloc. 

— Mă rog!... Dintr-un anumit punct de vedere ne 
priveşte şi pe noi. Dar ce rost are să mă frământ? Ajut 


prin aceasta ca obiectele furate să se întoarcă în 
patrimoniul muzeului? Nu!... Atunci? Dar aşa eşti tu, 
Sanda. Nu pierzi nicio ocazie ca să mă prelucrezi. 

— Ei da! Tocmai de asta îmi arde mie acum. De altfel, 
aproape m-am convins că aşa ceva nu e posibil cu tine. 

— Astăzi mai lucrăm sau nu? întrebă Dana Milea care 
simţea că o doboară oboseala. 

— Mă duc să-l întreb pe tovarăşul director, se oferi 


bucuros Călin Stamate. 
x 


x xk 


Furtul fusese descoperit în următoarea împrejurare: 

Dimineața, paznicul din schimbul trei observase 
fereastra deschisă şi, atârnând în jos, frânghia. A dat 
imediat alarma. Directorul Cociuban fusese anunţat 
telefonic, acasă, şi, în mai puţin de un sfert de oră, cu un 
taxi, ajunsese la muzeu. Între timp, acelaşi paznic 
descoperise statueta de fildeş pierdută, ca din 
întâmplare, în iarbă. 

În timp ce directorul Cociuban aştepta pe căpitanul 
Borcea pe care îl anunţase telefonic, administratorul 
Luca Mântulescu vâri capul pe uşă. Făcuse o primă 
cercetare şi era în măsură să raporteze directorului său 
ce anume obiecte dispăruseră. 

— Ai terminat aşa repede, tovarăşe Mântulescu? 

— Da, tovarăşe director. Dar e vorba, bineînţeles, de o 
primă verificare. 

— Şi rezultatul? 

— Poftiţi lista obiectelor furate. 

Şi depuse pe mapa de pe birou o foaie de hârtie scrisă 
cu creionul. 

Aşteptă până când directorul parcurse lista, apoi 
întrebă: 

— Tovarăşe director, nu credeţi că hoţul a fost cam 
prost? 

— Ce te face să crezi asta? 

— Păi, obiectele care lipsesc nu au cine ştie ce valoare. 


— Vrei să spui că nu s-a priceput ce să ia? 

— Da, asta am vrut să spun. 

Sosirea căpitanului Borcea, a căpitanului Ovezea, 
precum şi a echipei operative puse capăt discuţiei. 

— Ţii să fii mereu cap de afiş, glumi şeful miliției, 
adresându-se directorului Cociuban. 

— Din păcate! 

— Ai avut timp să verifici ce anume s-a furat? 

— Parţial!... Lipsesc câteva statuete şi bibelouri, un joc 
de şah cu figurile din fildeş, ornate cu aur. O casetă de 
abanos şi o carpetă fără valoare deosebită. 

— Şi la ce sumă evaluezi obiectele dispărute? 

— Sub zece mii de lei. Ţinând seama de valoarea 
celorlalte piese aflate în muzeu, paguba nu e mare. 

— Până acuma! observă căpitanul Borcea. 

— Evident. Dar dacă şi valoarea celorlalte obiecte care 
eventual lipsesc nu o depăşeşte pe aceasta, înseamnă că 
Luca Mântulescu a avut dreptate afirmând că hoţul nu s- 
a prea priceput ce să fure. 

— Luca  Mântulescu e  intendentul? se interesă 
căpitanul Ovezea care stătea mai de o parte, fiindcă cel 
care trebuia să conducă ancheta era căpitanul Borcea. 

— Da, intendentul. 

— Pe unde crezi că au putut pătrunde hoţii în Castel? 
întrebă căpitanul Borcea. 

— Printr-o fereastră a unei încăperi de la etajul întâi, 
denumită Rotondă. 

— Atunci, fii bun şi du-ne şi pe noi în Rotondă! 

Luca Mântulescu, care aşteptase pe coridor, o porni 
înainte, ca să le arate drumul. 

Când ajunseră în faţa uşii care ducea în Rotondă, 
intendentul se dădu respectuos de o parte, lăsând pe 
ofiţeri să treacă primii pragul. 

— Să ştiţi că n-am mişcat niciun obiect de la locul său! 
tinu acesta să-i avertizeze. 

— Ai procedat foarte bine! îi răspunse căpitanul 
Borcea, păşind primul în Rotondă. 


Fereastra era deschisă. Un capăt al frânghiei forma un 
fel de colăcel sub pervaz. Celălalt atârna afară, până 
aproape de pământ. Rotonda era sumar mobilată, cu 
piese desperecheate, care, în niciun caz nu putuseră 
interesa pe hoţ. 

— După cât îmi pot da seama, Rotonda nu se arăta 
vizitatorilor, nu-i aşa? întrebă căpitanul Borcea pe 
intendent. 

— Nu, tovarăşe căpitan. Nu se arată niciuna din 
încăperile aflate în această aripă. 

— Începând cu „salonul albastru”? 

Întrebarea fu pusă de căpitanul Ovezea. 

— Da, tovarăşe căpitan. 

— Uşa care dă în „salonul albastru” de obicei este 
încuiată? 

— Totdeauna, tovarăşe căpitan. 

— Azi dimineaţă cum aţi găsit-o? 

— Descuiată!... 

— Cheia la cine se afla? 

— Toate cheile le ţin încuiate într-o casetă de fier, 
tovarăşe căpitan. 

— Cheia de la „salonul albastru” se află acum în 
casetă? 

— Da, tovarăşe căpitan. 

— Vă rog să verificaţi. 

După plecarea intendentului, căpitanul Borcea, care, 
între timp, examinase de la fereastră curtea Castelului şi 
împrejurimile, se adresă căpitanului Ovezea: 

— la priveşte, tovarăşe Ovezea! O altă posibilitate 
decât prin fereastra asta de a te strecura în Castel cu 
minimum de riscuri nu cred să existe. 

Căpitanul Ovezea se apropie la rândui său de 
fereastră. 

— Probabil. Dar asta înseamnă că infractorul cunoaşte 
bine Castelul. După ce vom termina aici, n-ar strica să 
dăm o raită pe afară, tovarăşe căpitan Borcea. 

Tocmai atunci dădu buzna pe uşă Luca Mântulescu. 


— Tovarăşe căpitan, cheia a dispărut. 

Căpitanul Ovezea primi vestea calm. Aplecat peste 
fereastră, cerceta cu atenţie cupola portalului. 

Văzând că ofiţerul nu răspunde, Luca Mântulescu nu se 
putu stăpâni şi întrebă cu naivitate: 

— Dar de unde aţi ştiut, tovarăşe căpitan, că a fost 
furată cheia? 

— N-am ştiut. Am presupus numai. 

Directorul Cociuban izbucni furios 

— Ei, fir-ar a dracului să fie de treabă! Păi, dacă cheia 
a dispărut, atunci sigur că şi hoţul trebuie căutat printre 
oamenii mei. 

— Dacă nu chiar hoţul, în orice caz complicele, preciză 
căpitanul Borcea. 

În clipa aceea căpitanul Ovezea observă ceva lucind 
sub un scaun. Se aplecă şi, când se ridică, ţinea în mână 
o broşă. 

— Broşa asta face parte din obiectele furate? întrebă. 

Luca Mântulescu i-o luă din mână, o examina câteva 
clipe, apoi i-o restitui. 

— Nu, tovarăşe căpitan. 

— E curios cum a ajuns aici. Rotonda doar nu se arată 
vizitatorilor. 

Luca Mântulescu, care se retrăsese lângă uşă, se 
apropie din nou de căpitanul Ovezea: 

— Staţi puţin! Mi se pare că ştiu a cui este broşa. Vreţi 
să mi-o mai arătaţi? 

— Poftim! 

Intendentul o examină cu atenţie, apoi se adresă 
directorului Cociuban, ca şi când numai el ar fi fost de 
faţă: 

— Tovarăşe director, broşa asta aparţine tovarăşei 
Dana. 

— Tovarăşei Milea? Nu se poate! 

— Ba da, tovarăşe director 

— Sunteţi absolut sigur? 

— Puteţi să-i întrebaţi pe tovarăşii îndrumători. Au să 


vă confirme şi ei. 

Căpitanul Borcea se consultă, pe şoptite, cu căpitanul 
Ovezea, după care se adresă intendentului, vorbindu-i 
intenţionat cu severitate: 

— Tovarăşe  Mântulescu, informaţia d-voastră e 
prețioasă, dar vă atrag atenţia în mod foarte serios că 
nimeni, dar absolut nimeni nu trebuie să afle unde am 
găsit broşa tovarăşei Dana Milea. Faptul că am găsit-o 
aici încă nu înseamnă neapărat că ea este vinovată. Noi 
avem sarcina să-i prindem pe hoţi şi pe tâlhari, dar 
totodată avem şi datoria să ferim pe oamenii cinstiţi de 
suspiciuni. 

— Tovarăşe căpitan, puteţi avea încredere în mine. 
Dar vreau să vă mai spun că... 

Şi se întrerupse stingherit, încurcat. 

— Ce? Vorbeşte fără teamă! 

— Nu e vorba de teamă. Nu sunt însă absolut sigur... 
Tovarăşe căpitan, dacă nu mă înşel cumva, ieri 
dimineaţă tovarăşa Dana purta broşa. Îmi pare rău...E o 
tovarăşă bună, şi pe mine m-a ajutat foarte mult. Dacă 
nu şi-ar fi pierdut multe după amieze, meditându-mă, nu 
ştiu dacă aş fi reuşit la examenul de maturitate. Dar 
acum, e vorba de nişte bunuri ale statului, care au fost 
furate. Şi dacă mi-am adus aminte că ieri tovarăşa Dana 
purta broşa, am considerat de datoria mea să vă 
informez. In ce măsură e sau nu vinovată, asta e sarcina 
d-voastră să stabiliţi. 

— Bineînţeles, tovarăşe Mântulescu. Noi apreciem 
buna d-voastră intenţie şi vă mulţumim. Acum, dacă nu 
mai aveţi nimic de adăugat, sunteţi liber. 


Trei ore mai târziu, maiorul Mărăcineanu, căpitanul 
Borcea şi căpitanul Ovezea se consfătuiau într-o încăpere 
din Castel, pusă la dispoziţie de către directorul 
Cociuban. 

Maiorul Mărăcineanu, telefonând la Castel ca să afle 
amănunte, fusese rugat de căpitanul Ovezea să se 


deplaseze până acolo. 

— Ei - întrebă maiorul, uitându-se rând pe rând la cei 
doi căpitani - acum după primele cercetări, aţi izbutit să 
vă formaţi o părere? 

Primul luă cuvântul căpitanul Borcea: 

— Tovarăşe maior, întrucât am apucat să citesc şi 
raportul grupei operative, am să vă expun, pe scurt, 
faptele şi concluziile care se desprind din cercetările de 
până acuma. Ingăduiţi-mi, în prealabil, să dau un ordin 
sublocotenentului Pavelescu. 

— Poftim. 

Căpitanul Borcea trimise un miliţian să-l caute şi, după 
câteva minute, sublocotenentul Pavelescu intră în birou. 

— Ordonaţi! 

— Află unde locuieşte Dana Milea, pe urmă du-te la 
adresa respectivă şi, fără să trezeşti bănuieli, 
interesează-te dacă a dormit în noaptea asta acasă. E 
clar? 

— Cât se poate de clar, tovarăşe căpitan. 

— Când te întorci, vii şi-mi raportezi! 

După plecarea sublocotenentului, căpitanul Borcea 
explică: 

— E important să cunoaştem dacă a dormit sau nu 
acasă. 

— Fără îndoială! Sublocotenentul e însă destul de abil, 
ca să nu trezească bănuieli? întrebă maiorul 
Mărăcineanu. 

— Nicio grijă, tovarăşe maior. Ne putem baza pe 
sublocotenent. 

— Atunci, e foarte bine! Tovarăşe căpitan, te ascult! 

— Foarte pe scurt. Lucrurile s-au petrecut astfel, 
tovarăşe maior. În noaptea asta, probabil între orele 
douăsprezece şi două, au fost furate din muzeu obiecte, 
după o evaluare provizorie, de circa zece mii de lei. 
Directorul muzeului afirmă că hoţul, dacă s-ar fi priceput 
cât de cât în artă, ar fi putut fura lucruri mult mai 
valoroase, şi chiar mai uşor de transportat. Dacă vă 


interesează, aveţi aici lista tuturor obiectelor dispărute. 
După cum observați, pe această listă figurează şi o 
carpetă uzată, aproape fără valoare. Este imposibil ca 
hoţul, oricât de ageamiu ar fi el, să nu-şi fi dat seama că 
vechitura de covor n-are nicio valoare. Atunci de ce a 
mai şterpelit-o? A şterpelit-o nu pentru valoarea ei, ci 
doar ca să înfăşoare în ea piesele furate. De altfel, 
presupunerea este confirmată şi de faptul că 
sublocotenentul Pavelescu a găsit, rostogolit sub o 
mobilă, un ghem de sfoară, de care, probabil hoţul s-a 
servit la împachetat. Acum, în ceea ce priveşte corpurile 
delicte: în curte s-a descoperit o statuetă din fildeş 
căzută din balot, iar în Rotondă, frânghia, de care hoţul 
s-a servit ca să coboare obiectele furate. Tot acolo, 
căpitanul Ovezea a găsit o broşă. După spusele 
intendentului, ea aparţine unei salariate, pe nume Dana 
Milea. 

— Dana Milea?  Interesant!... Dumneata, Ovezea, 
aveai, parcă, unele obiecţii în ceea ce priveşte 
sinceritatea absolută a depoziţiei sale? 

— Este adevărat, tovarăşe maior! Mai precis, căutam 
răspunsuri juste la unele întrebări pe care mi le sugera 
declaraţia ei. Dar, dacă vă mai amintiţi, m-am lămurit pe 
loc. 

— Da, da, îmi amintesc! Continuă, tovarăşe căpitan 
Borcea! 

— Broşa este cel mai important corp delict. Şi aceasta 
cu atât mai mult, cu cât acelaşi Luca Mântulescu, adică 
intendentul muzeului, pretinde că, încă ieri, Dana Milea 
purta broşa. 

— Unde spuneai că s-a găsit broşa? 

— În Rotondă, tovarăşe maior! 

— Şi ghemul de sfoară? 

— Tot în Rotondă. 

— Pe cât se pare, Rotonda asta a fost cartierul general 
de operaţii al hoţului. 

— Sau al hoţilor, tovarăşe maior, observă căpitanul 


Borcea. 

— Al hoţilor! Necunoscând toate datele problemei, 
deocamdată, pot să fiu de acord cu punctul dumitale de 
vedere. Mai departe! 

— Va să zică, primul fapt important: broşa găsită în 
Rotondă. Cel de-al doilea: furtul cheii. Rotonda se află 
situată într-o aripă a Castelului care nu se arată 
vizitatorilor. Hoţii n-au operat numai în această aripă, 
căci în marea lor majoritate obiectele furate au fost luate 
din sălile muzeului. Între muzeul propriu-zis şi aripa de 
care vă vorbeam se poate circula numai printr-o încăpere 
denumită „salonul albastru”, a cărei uşă în mod obişnuit 
este încuiată. Cheia o păstrează intendentul, împreună 
cu toate celelalte, într-o casetă de fier. Ei bine, azi de 
dimineaţă, uşa „salonului albastru” a fost găsită 
descuiată. In ceea ce priveşte cheia de la această uşă, la 
ora actuală nu se mai află în caseta de fier unde 
intendentul păstrează toate cheile. 

Acestea sunt faptele, tovarăşe maior! 

Bineînţeles, pe d-voastră vă interesează, în primul 
rând, concluziile pe care le-am tras pe baza faptelor. 
După părerea mea, cel puţin deocamdată, pot fi emise 
două ipoteze. În amândouă, un lucru pare sigur: hoţul a 
avut un complice sau chiar complici. Incep prin a enunţa 
prima ipoteză: Complicele - cert unul din funcţionarii 
muzeului - fură cheia de la „salonul albastru” (cum, 
rămâne să descoperim). Probabil că aceasta s-a 
întâmplat chiar în dimineaţa zilei de ieri. Descuie cu ea 
uşa şi se furişează până în Rotondă. Odată ajuns acolo, 
deschide foraibărul ferestrei din mijloc, după care revine 
la muzeu şi îşi vede liniştit de lucru. În timpul nopţii, 
hoţul, fără să prindă de veste paznicii, se furişează până 
în imediata apropiere a portalului, se caţără pe stâlp sau 
pe burlan, ajunge pe acoperişul în formă de cupolă, 
deschide uşurel fereastra şi, săltându-se în mâini, 
pătrunde în Rotondă. Odată ajuns acolo, a lucrat 
nestingherit. S-a plimbat prin tot muzeul şi a luat ce i-a 


plăcut sau, mai bine zis, ce s-a priceput să ia. 

Acum, cea de-a doua ipoteză. Se mai poate ca lucrurile 
să se fi petrecut şi altfel. De pildă, ca unul dintre 
lucrătorii sau lucrătoarele muzeului să nu fi părăsit 
Castelul o dată cu ceilalţi. M-am informat dacă aşa ceva 
este posibil şi, din cele afirmate de director, se pare că 
da. Mai ales dacă există intenţia expresă. Va să zică, în 
loc să plece, se ascunde în muzeu, şi, în timpul nopţii, 
nestingherit, ia obiectele care îi convin, le face balot, 
folosind carpeta, iar la ora la care a convenit, le trimite 
jos complicelui său, cu ajutorul frânghiei, care le ia în 
primire. Pe urmă se culcă şi doarme liniştit până 
dimineaţa, când o dată cu ceilalţi, apare în birou, 
proaspăt şi surâzător. E drept, ipoteza aceasta ridică însă 
unele obiecţii. 

— Ridică, într-adevăr! observă maiorul Mărăcineanu. 

— De pildă, dacă furtul a fost comis de către unul 
dintre salariaţi, de ce hoţul, deşi specialist, s-a mulţumit 
cu nişte obiecte a căror valoare e neînsemnată în raport 
cu alte obiecte, de acelaşi volum, dacă nu chiar de volum 
mai mic? Cineva ar putea obiecta: da, furtul a fost făcut 
de un specialist, dar el s-a ferit să ia obiecte de mare 
valoare tocmai fiindcă a ştiut că îi va fi greu, dacă nu 
imposibil, să le transforme în bani. A preferat deci acele 
obiecte pe care era sigur că le va putea desface repede 
şi cu riscuri minime. Dar o asemenea obiecţie nu cred că 
stă în picioare. In primul rând, pentru că riscul a fost mult 
prea mare în raport cu valoarea obiectelor furate, iar în 
al doilea, nu se justifică nici din punct de vedere 
psihologic. E puţin probabil că un specialist, dacă se 
hotărăşte să fure, poate rezista tentaţiei de a şterpeli şi 
unele obiecte de mare artă, măcar... pentru plăcerea de 
a se şti proprietarul lor. 

— Dumneata pentru care ipoteza optezi? întrebă 
maiorul Mărăcineanu. 

— Pentru niciuna, tovarăşe maior, până nu cunosc 
rezultatul misiunii încredințate  sublocotenentului 


Pavelescu. 

— Atunci continuă, te rog. 

— Am precizat, de la început, că în ambele ipoteze 
există un complice. Pe autorul - sau complicele - din 
afară, nu-l cunoşteam şi nici nu aveam vreun indiciu 
măcar cât de vag. In legătură cu autorul - sau complicele 
- dinăuntru, putem cel puţin formula o bănuială. Bănuiala 
ne este sugerată de broşa găsită în Rotondă, care, după 
afirmaţia lui Luca Mântulescu, aparţine îndrumătoarei 
Dana Milea. Cum a ajuns broşa în Rotondă? Şi dacă este 
adevărat că ieri încă o purta, atunci când a ajuns în 
Rotondă? După părerea mea, broşa o acuză în mod 
serios pe Dana Milea, în cel mai bun caz, de complicitate. 

Se auzi un ciocănit în uşă, şi sublocotenentul 
Pavelescu apăru în prag. 

— Ce-ai făcut, Pavelescule? întrebă căpitanul Borcea. 

— Tovarăşe maior permiteţi să mă adresez tovarăşului 
căpitan Borcea? 

— Poftim! 

— Tovarăşe căpitan, am executat ordinul d-voastră. 

— Stai jos şi raportează! 

— Tovarăşe căpitan, aşa cum mi-aţi ordonat, m-am 
deplasat la adresa unde locuieşte Dana Milea. Am stat de 
vorbă cu tovarăşa Savu, care ocupă apartamentul de la 
parter. Am aflat de la dumneaei că Dana Milea s-a întors 
acasă foarte târziu, abia spre dimineaţă, în jurul orei trei. 
Cu toate acestea, s-a sculat la ora obişnuită ca să nu 
întârzie la muzeu. Când a plecat, tovarăşa Savu se afla 
din întâmplare în curte şi s-a mirat cât de rău arăta: era 
palidă, agitată şi părea tare nenorocită. Asta e tot, 
tovarăşe căpitan! 

— Mulţumesc! Te poţi duce. 

După ce ieşi sublocotenentul, cel care luă cuvântul fu 
tot căpitanul Borcea. 

— Cred că sunteţi şi d-voastră de acord că cele aflate 
de Pavelescu fac şi mai plauzibilă vinovăția Danei Milea. 
Să recapitulăm: In primul rând, broşa care este găsită în 


Rotondă. În al doilea, declaraţia tovarăşei Savu care 
afirmă că Dana Milea s-a întors acasă spre ziuă şi că 
dimineaţa arăta palidă, agitată, pe scurt, că făcea 
impresia unei fiinţe tare nenorocite. 

— Acum pentru care din cete două ipoteze optezi, 
tovarăşe căpitan Borcea? întrebă maiorul Mărăcineanu. 

— Pentru prima tovarăşe maior, cu toate că şi ea naşte 
destule întrebări 

— La care anume întrebări te referi? 

— Dacă Dana Milea a fost aceea care a deschis 
fereastra de la Rotondă ca să faciliteze hoţului 
pătrunderea în Castel, de ce nu a rămas seara acasă, 
întrucât ceea ce mai trebuia făcut intra în sarcina 
complicele ei? Unde a întârziat până aproape de ziuă? 

— Şi răspunsul? Ai găsit răspuns la aceste întrebări? 

— Tovarăşe maior, cred că Dana Milea s-a dus acasă 
să se culce abia când s-a convins că nu are motiv să se 
teamă. 

— Răspunsul satisface numai parţial. Spune-mi, la ce 
oră presupui că a fost comis furtul? 

— După toate probabilitățile, între orele douăsprezece 
şi două, tovarăşe maior 

— De unde ştii? 

— Începând de la orele două, paznicul postului nr. 2 a 
patrulat tot timpul. Confirmă toţi ceilalţi paznici. Or, e 
imposibil ca în timpul acesta să fi operat hoţul, fără să-l 
simtă. Deci, ora două e limita maximă. E însă foarte 
probabil că operaţia s-a terminat mult mai devreme. Dar, 
chiar dacă am accepta ora aceasta, tot se impune o 
întrebare: ce a făcut Dana Milea până la orele trei când a 
ajuns acasă? 

— Alte întrebări mai ridică ipoteza pentru care ai 
optat? 

— De pildă, dacă tentativa a izbutit - şi noi ştim că a 
izbutit - de ce Dana Milea părea azi de dimineaţă atât de 
nenorocită? 

— De ce? 


— După părerea mea, descoperind că nu mai are 
broşa, îi este teamă să n-o fi pierdut-o tocmai acolo 
unde, dacă noi am găsi-o, ar constitui cea mai sigură 
dovadă a vinovâăţiei sale. 

— Mda! Şi acum, dumneata ce propui, tovarăşe 
căpitan? 

— Dacă ţinem, cât de cât, seama de toate acestea, 
cred că va trebui să-i punem câteva întrebări Danei 
Milea. Aţi vrea s-o interogaţi d-voastră, tovarăşe maior? 

— Eu? De ce neapărat eu? Atâta vreme cât nu avem 
motive să credem - cel puţin deocamdată - că furtul are 
vreo legătură cu asasinarea lui Anton Neguţă, sarcina de 
a conduce cercetările îţi revine în întregime dumitale. 
Bineînţeles, dacă vei simţi nevoia, atât eu cât şi 
căpitanul Ovezea suntem gata să te ajutăm. 

— Am înţeles, tovarăşe maior. În cazul acesta, am s-o 
interoghez chiar în cursul dimineţii. 

Căpitanul Ovezea, care tăcuse tot timpul, interveni. 

— Tovarăşe maior, eu l-aş ruga pe tovarăşul căpitan 
Borcea să amâne până după-amiază. 

— Mă rog, dacă ţii neapărat, n-am nimic împotrivă, 
acceptă căpitanul Borcea. Nu înţeleg însă de ce e 
necesar să amânăm până după-amiază? 

— Fiindcă am unele bănuieli, care, până după-amiază, 
vor fi confirmate sau infirmate. 

— În ce fel ar putea fi infirmate sau confirmate? 

— lată în ce fel: vreau să cercetez încă o dată 
Rotonda. 

Faţa căpitanului Borcea exprima acum o mare 
nedumerire. 

— Va să zică, sunteţi de acord să amânaţi interogarea 
Danei Milea? întrebă căpitanul Ovezea 

— Fără îndoială! 

— Mulţumesc! La ce oră vreţi să ne întâlnim după- 
amiază? 

— Se hotărască tovarăşul maior ora. 

— Să spunem patru. lţi convine, Ovezea? Crezi că până 


atunci vei termina? 

— Tovarăşe maior, cred că până la ora aceea voi fi în 
măsură să ştiu dacă bănuiala mea are sau nu vreo bază 
reală. 


Căpitanul  Ovezea,  despărţindu-se de maiorul 
Mărăcineanu, se duse să-l caute pe directorul Cociuban. 
Îl găsi în birou. 

— Tovarăşe director, vă cer permisiunea să fac o 
plimbare prin aripa Castelului unde se află Rotonda, fără 
însoțitor şi, mai ales, fără ca vreunul din salariaţii d- 
voastră să prindă de veste. Este posibil? 

— Sunt posibile şi una, şi alta, tovarăşe căpitan! 
Întrucât pe ziua de astăzi am suspendat vizitarea 
muzeului. Vreţi să vă însoțesc? _ 

— Nu e nevoie, tovarăşe corector. In aceste câteva zile 
am studiat temeinic topografia muzeului şi sper să mă 
descurc şi singur. 

— Uite că uitasem pe Marin. Va trebui să ne 
descotorosim de el. De cât timp credeţi că veţi avea 
nevoie? 

— Cam o jumătate de oră. 

— Să spunem o oră. Ei bine, am sa-l trimit în oraş până 
la poştă. 

— Tovarăşe director, vă sunt recunoscător. 

— Atunci, mult noroc! 

Cinci minute mai târziu, Marin pleca în oraş, iar 
căpitanul Ovezea se îndrepta grăbit spre Rotondă. 

Când ajunse acolo, făcu un lucru care ar fi mirat foarte 
mult pe căpitanul Borcea, dacă s-ar fi aflat de faţă. 
Anume, se aşeză pe un fotoliu, picior peste picior, şi 
începu să contemple fereastra. Îndeletnicirea aceasta 
dură aproape douăzeci de minute. Abia după aceea, 
parcă hotărându-se greu să părăsească poziţia comodă, 
se ridică şi se apropie, fără grabă, de fereastră. Cu o lupă 
începu să examineze, atent şi îndelung, pervazul, 
precum şi ieşitura de zid din prelungirea pervazului. 


Treaba aceasta dură cam tot atâta cât durase şi 
contemplaţia. Unui examen similar fu supusă şi frânghia. 

„Exact cum am bănuit!” murmură pentru sine. 

După aceea, întorcând spatele ferestrei, părăsi 
Rotonda. 

Străbătu vreo trei încăperi şi, în fine, în cea de-a patra 
se opri. Aici făcu ceea ce făcuse în Rotondă. Se aşeză pe 
o canapea confortabilă, picior peste picior, numai că de 
data aceasta obiectul contemplaţiei sale îl constitui o 
anumită porţiune a parchetului care, după culoarea sa 
mai deschisă, trăda că până de curând fusese acoperită 
cu un Covor. 

Intr-adevăr, căpitanul Ovezea se găsea acum în 
camera de unde hoțul furase carpeta. Dar odată locul 
descoperit, în mod normal nu ar mai fi trebuit să întârzie 
în încăperea aceea. Cu toate acestea, nu părăsi 
canapeaua decât mult mai târziu. Se ridică alene, se 
întinse de i se auziră oasele trosnind, pe urmă plecă, fără 
să mai acorde vreo atenţie dreptunghiului de parchet de 
pe care fusese luată carpeta. Trecu din încăpere în 
încăpere, afundându-se în aripa nelocuită. 

Un observator superficial ar fi putut crede că 
plimbarea nu avea nicio legătură cu ceea ce îl adusese 
acolo. În schimb, un alt observator, mult mai atent, şi-ar 
fi dat imediat seama că ochii inteligenţi ai căpitanului 
căutau ceva în camerele prin care trecea, foarte sumar - 
unele deloc - mobilate. 

In cele din urmă ajunse într-o încăpere care, cu 
indulgență, se putea numi cameră de baie. Instalaţia 
sanitară era demodată, ridicol de demodată. Cada mai 
ales, din tablă zincată, trezea zâmbete. În locul chiuvetei 
moderne, un lavoar din lemn de nuc. Pe tăblia de 
deasupra lavoarului se odihnea un lighean de porțelan. In 
lighean o cană mare şi pântecoasă, de asemenea de 
porțelan. 

Lavoarul, asemănător unui dulăpior, avea două uşiţe, 
care se deschideau lateral. Când îl descoperi, ochii 


căpitanului luciră într-un mod ciudat. Era prima „mobilă” 
care îi suscita interesul. Se aplecă şi deschise uşiţele. 

O policioară orizontală despărţea în două interiorul. 
Despărţitura de deasupra era goală. In schimb, în aceea 
de dedesubt descoperi un fel de balot a cărui învelitoare 
o forma tocmai carpeta dispărută. 

„În sfârşit! îşi vorbi sieşi căpitanul. A mers mai uşor 
decât mă aşteptam”. 

Şi începu să deznoade sfoara cu care era legat. 

Înăuntru găsi toate obiectele care se crezuse că 
fuseseră furate. 

Împachetă totul la loc, vâri înapoi balotul în lavoar, pe 
urmă, se îndreptă spre ieşire, de data asta grăbindu-se. 

În biroul său, directorul Cociuban îl aştepta. 

— V-aţi reîntors? Am fost convins că veţi zăbovi mult 
mai mult. 

— Un om ca mine de ocupat nu-şi poate permite luxul 
să întârzie mult prin sălile unui muzeu, oricât de 
interesante ar fi ele, răspunse căpitanul glumind. 

— Cel puţin vizita a fost rodnică? 

— Satisfăcător de rodnică, tovarăşe director. Şi fiindcă 
trebuie să plec, vă rog să primiţi mulţumirile mele pentru 
sprijinul şi amabilitatea arătate. 

Apoi din prag, înainte de a ieşi, de data aceasta cu ton 
grav: 

— Cât priveşte obiectele furate, nicio grijă. Pot să vă 
asigur că, în scurt timp, muzeul va reintra în posesia lor. 
Dar aceasta rămâne, deocamdată, strict numai între noi. 

— În regulă! 


Două ore mai târziu maiorul Mărăcineanu, căpitanul 
Borcea şi sublocotenentul Pavelescu aşteptau, în biroul 
şefului miliției, să asculte raportul căpitanului Ovezea. 

Dintre toţi, cel mai nerăbdător era căpitanul Borcea. 

— Tovarăşe maior, dacă nu aveţi nimic împotrivă, aş 
propune ca tovarăşul căpitan Ovezea să-şi înceapă 
expunerea. 


— Sunt de acord, tovarăşe căpitan. 

— Atunci, tovarăşe Ovezea, te rog să începi. Cu ce 
rezultate s-a soldat ancheta personală pe care ai 
întreprins-o? 

— Cu rezultatele pe care le-am prevăzut. Tovarăşi, 
sunt în măsură să vă informez că nu s-a comis nici un 
furt din muzeu. 

— Cum? 

Figura căpitanului Borcea exprima uimire şi 
neîncredere. 

— Am spus că nu s-a furat nimic. Am găsit toate 
obiectele dispărute, împachetate în carpetă şi ascunse în 
dulăpiorul unui lavoar în aripa din Castel care nu se arată 
publicului. Cum pe acolo nu se circulă, şi cum nimănui nu 
i-ar fi trecut prin minte să caute în dulăpiorul lavoarului, 
decât din întâmplare, ar fi putut să treacă multă, foarte 
multă vreme, fără ca balotul să fie descoperit de cineva. 

Câteva clipe domni o tăcere deplină. 

— Bine, dar cum de ai ajuns dumneata să bănuieşti că, 
de fapt, nu s-a furat nimic? întrebă ceva mai târziu 
căpitanul Borcea. Fiindcă, desigur, nu pura întâmplare - 
descoperirea pachetului - te-a condus la această 
concluzie. 

— Bineînţeles că nu. Cea mai bună dovadă o constituie 
faptul că v-am cerut să amânaţi interogarea Danei Milea. 
De ce? Tocmai fiindcă voiam ca, între timp, să găsesc 
dovada că, de fapt, nu s-a furat nimic. De la început, 
ceva nu mi s-a părut în ordine în toată povestea cu 
furtul. Mai demult am văzut filmul unui tânăr şi talentat 
regizor. În filmul acesta, cu multe stângăcii, din vina în 
primul rând a scenariului, exista o scenă de front, la 
prima vedere foarte izbutită. O companie care porneşte 
la atac, explozii de artilerie, reţele de sârmă ghimpată 
etc. Unul dintre personajele filmului, ofiţer, - acţiunea se 
petrece în timpul primului război mondial - este ucis. 
Aparatul ţi-l prezintă căzând între nişte sârme ghimpate. 
Pe aproape, alte cadavre. Un bidon răsturnat din care se 


scurg ultimele picături de apă: pic!... pic!... pic!... Bubuit 
îndepărtat de tunuri şi arme automate, semn că frontul e 
în mişcare. Fum, care se târâie, zdrenţuit, deasupra 
pământului... Şi totul într-un decor de noapte. În primul 
moment, scena impresiona puternic spectatorii. Efectul 
se pierdea însă repede. De ce? Fiindcă regizorul, încântat 
de „găselniţa” cu bidonul răsturnat din care se scurge 
ultima picătură de apă revenea cu stăruinţă asupra 
acestui cadru. Cu atâta stăruinţă, încât până şi 
spectatorul cel mai neavizat sesiza că e o chestie făcută. 
Cu alte cuvinte, descoperea artificialul. Poate vă întrebaţi 
ce legătură există între acel cadru de film „prea făcut” şi 
furtul care ne preocupă? Legătura există doar în aceea 
că, aidoma tânărului regizor, presupusul hoţ, stăruind 
mai mult decât era necesar asupra unor detalii, m-a 
făcut să descopăr „neverosimilitatea” furtului. 

Sublocotenentul Pavelescu, care era cel mai 
impresionat de cele apuse de căpitanul Ovezea, izbucni 
involuntar: 

— Da, tovarăşe căpitan! Acum, sesizat de d-voastră, 
îmi amintesc că şi eu am avut sentimentul că ceva nu 
este în ordine. Dar, vă rog să mă iertaţi că v-am 
întrerupt. 

— Să ne reamintim puţin... cadrul furtului, continuă 
căpitanul Ovezea. O fereastră deschisă. O frânghie 
atârnând în jos. O statuetă pierdută în iarbă, ceva mai 
departe de fereastră. In Rotondă, o broşă rătăcită. Ca din 
întâmplare, sub un scaun, dar prea la vedere. Un ghem 
de sfoară... 

— Bine, dar ce pare „făcut” în toate acestea? Totul e 
atât de banal şi de obişnuit, observă căpitanul Borcea. 

— Da, în aparenţă, totul e foarte banal. Poate fi oare 
ceva mai banal decât să găseşti pe locul unde s-a comis 
un furt: o frânghie - frânghia de care hoţul s-a servit ca 
să coboare lucrurile furate - o broşă, un ghem de sfoară? 
Cu toate acestea „neverosimilul”, „făcutul” constă 
tocmai în îngrămădirea de corpuri delicte, dar, mai ales, 


a acelui corp delict revelator: broşa. Presupun că 
raţionamentul „hoţului” a fost următorul: de vreme ce în 
Rotondă, care nu se arată vizitatorilor, se descoperă 
broşa, vinovăția Danei Milea devine evidentă pentru 
toată lumea. Dar nouă nu ne este permis să tragem 
concluzii definitive, făcând abstracţie de om. De aceea, 
pornind de la om, m-am întrebat: Cine este Dana Milea şi 
în ce fel se comportă ea în societatea noastră? 

lată ce concluzii se desprind în legătură cu această 
întrebare: 

Tatăl ei a fost factor poştal şi a murit pe front, în 
primele zile ale războiului. Mama ei se angajează atunci 
muncitoare la A.P.A.C.A., astăzi Fabrica de confecţii 
„Bucureşti”. De curând a fost pensionată din motive de 
boală. Cei doi fraţi mai mici ai Danei Milea sunt unul 
cazangiu la uzinele „23 August”, iar celălalt, student 
eminent la Institutul agronomic. Ea însăşi, în anii de 
facultate, a fost o studentă fruntaşă, obţinând la 
examenul de stat nota maximă. Ulterior, ca 
îndrumătoare şi utemistă, a dovedit, pe lângă o bună 
pregătire profesională, seriozitate şi conştiinciozitate, iar 
în raporturile de muncă, principialitate, corectitudine şi 
dorinţa de a fi, în orice împrejurare, folositoare celorlalţi. 
| se poate reproşa o oarecare nervozitate şi, poate, o 
prea exagerată interiorizare, de asemenea faptul că e 
puţintel cam distrată, fără ca aceasta să dăuneze în 
vreun fel muncii. lată, pe scurt, o imagine, cred, destul 
de fidelă a Danei Milea. 

E drept, la început prima ei declaraţie m-a făcut să am 
unele îndoieli. Dar despre netemeinicia lor am ajuns să 
mă conving, în bună parte ajutat chiar de d-voastră, 
tovarăşe maior. 

Aşa că, atunci când am aflat că broşa găsită în 
Rotondă aparţine Danei Milea, m-am întrebat: Ce a 
putut-o determina să fure? Nevoia de a avea bani mai 
mulţi? Dana Milea este însă o fată cumpătată, care 
izbuteşte să se îmbrace bine din salariu şi care, lunar, 


depune la C.E.C. banii ce-i economiseşte. Atunci, ce alte 
motive ar fi putut-o determina să devină dintr-o fată 
cinstită, modestă, cumpătată, o hoaţă sau numai 
complicea unui hoţ? Deşi am cercetat cu multă grijă, nu 
am găsit niciun motiv care să justifice o atare 
metamorfoză. Şi tocmai această certitudine m-a ajutat să 
văd - mai precis, să văd mai bine - că în furtul acesta 
există ceva „făcut”. 

— Scuză-mă că te întrerup! Admit că, raportând 
„dovada vinovâăţiei” la Dana Milea, ai ajuns la concluzia 
că furtul a fost „făcut”. Dar cum ai ajuns să bănuieşti că, 
de fapt, nu s-a furat nimic? 

— Tot pe baza unor raționamente logice, tovarăşe 
căpitan Borcea. Spre pildă, m-am întrebat: de vreme ce 
nimic nu mă îndreptăţeşte să cred că Dana Milea este 
autoarea furtului, cum a ajuns atunci broşa în Rotondă? 
Dacă Rotonda ar face parte din muzeul propriu-zis, 
răspunsul ar fi simplu: broşa a fost pierdută de vreuna 
din vizitatoare sau chiar de Dana Milea. Rotonda însă se 
află situată într-o aripă a Castelului unde nu se circulă. 
Deci, ipoteza pierderii broşei cade. Or, dacă broşa nu a 
fost pierdută de vreo vizitatoare şi nici de Dana Milea 
fiindcă nu aveau ce căuta acolo, atunci cum a ajuns 
totuşi în Rotondă? Nu cumva a fost intenţionat „rătăcită” 
acolo, în scopul de a o compromite pe Dana Milea? 

— Cum, tovarăşe căpitan! Credeţi că există cineva 
care are interesul s-o compromită pe Dana Milea? întrebă 
sceptic sublocotenentul Pavelescu. 

— Da, tovarăşe sublocotenent! Există cineva care are 
interesul s-o compromită. 

— Sau, mai precis, cineva care are interesul să fie 
arestată! adăugă maiorul Mărăcineanu. 

— Exact, tovarăşe maior! 

— Totuşi, nu mi-ai răspuns cum ai ajuns să bănuieşti 
că, de fapt, nu s-a comis nici un furt? insista căpitanul 
Borcea. 

— Imediat ajung şi acolo. Deci, convins că broşa a fost 


rătăcită cu o anumită intenţie în Rotondă, m-am întrebat: 
oare acela care a făcut treaba aceasta a urmărit un scop 
dublu? Adică, pe de o parte compromiterea, respectiv 
arestarea ei, pe de alta sustragerea unor obiecte de artă 
din muzeu? La o primă vedere, mi s-a părut că răspunsul 
nu putea fi decât afirmativ. Reflectând însă mai adânc, n- 
am mai fost chiar atât de sigur. De ce? lată de ce: Dacăa 
urmărit, într-adevăr, un scop dublu, de ce hoţul, bun 
cunoscător în materie, n-a şterpelit obiecte într-adevăr 
de valoare? De teamă că nu va avea unde să le desfacă? 
Dumneavoastră, tovarăşe căpitan Borcea, aţi demonstrat 
că, din punct de vedere psihologic, un asemenea 
argument nu se susţine. In ceea ce mă priveşte, eu sunt 
întru totul de acord. Or, dacă hoţul s-a mulţumit să fure 
nişte obiecte fără o valoare deosebită, nu e mai normal 
să presupun că, de fapt, furtul, în sine, nu l-a interesat? 

Mai departe, am judecat în felul următor: 

Dacă nu l-a interesat furtul, atunci cade şi ipoteza 
complicităţii. Ca să simuleze numai furtul, nu avea 
nevoie de un complice. (Aceasta, făcând abstracţie de 
faptul că însăşi ideea complicităţii - dacă ţinem seama că 
individul în cauză e sigur un salariat al muzeului - este în 
sine complicată). Mai mult, dacă obiectele dispărute nu-l 
interesau, atunci de ce să-şi creeze dificultăţi inutile în 
retragere, cărându-le după sine, de ce să nu le găsească 
o ascunzătoare chiar în Castel? 

Ca să verific în ce măsură ipoteza este sau nu justă, 
am examinat cu lupa pervazul ferestrei şi, în continuare, 
bordura de zid din afară. În ce scop? Păi dacă obiectele 
lipsă fuseseră într-adevăr furate, atunci sigur că ele 
fuseseră expediate pe fereastră cu ajutorul frânghiei. Or, 
în acest caz, din cauza greutăţii lor, era imposibil să nu fi 
lăsat fie pe vopseaua pervazului, fie chiar pe zid, unele 
rosături, invizibile cu ochiul liber, dar vizibile cu lupa. 
După cum iarăşi era imposibil să nu fi rămas, pe pervaz 
sau pe zid, firicele de scamă de la frânghia care, pe 
măsură ce lăsa pachetul în jos, se freca, pe toată 


lungimea ei. 

Am cercetat, cu mare grijă, centimetru cu centimetru, 
dar n-am găsit, niciun fel de urmă lăsată de frânghie, nici 
pe pervaz şi nici pe zid. (Ulterior, am cercetat cu lupa şi 
frânghia şi, de asemenea, n-am găsit urme de var, aşa 
cum ar fi fost normal dacă de ea ar fi atârnat un obiect 
greu). Această descoperire mi-a întărit convingerea că, 
de fapt, obiectele furate se aflau încă în Castel. 

Acum, nu-mi mai rămânea decât să găsesc 
ascunzătoarea lor. La prima vedere, treaba asta mi s-a 
părut teribil de grea. Echivala, cumva, cu a căuta acul în 
carul cu fân. Dar am stat şi m-am gândit, şi pe urmă nu 
mi s-a mai părut un lucru chiar imposibil. Am început prin 
a-mi pune întrebarea: În ce încăpere fuseseră oare 
împachetate obiectele lipsă? In Rotondă? Nu, deoarece 
nu din Rotondă fusese luată carpeta. Deci, mult mai 
probabil că hoţul le-a împachetat chiar în încăperea de 
unde luase covoraşul. Acceptând, deci, această ipoteză, 
m-am întrebat mai departe unde a putut ascunde 
balotul. Undeva, în partea de Castel care formează 
muzeul propriu-zis sau în aripa nelocuită, în care nu se 
intră decât din Paşte în Crăciun? Bineînţeles, am optat 
pentru cea de-a doua alternativă. Pe urmă, ca să găsesc 
locul exact n-a mai fost deloc greu, mai ales că hoţul a 
fost atât de convins că ne vom lăsa păcăliţi de punerea 
sa în scenă, încât nu s-a mai obosit să caute o 
ascunzătoare ceva mai sigură. A dosit balotul în prima 
care i s-a ivit în cale - lavoarul. Asta e tot, tovarăşi! 

Sfârşind căpitanul Ovezea îşi întoarse privirile către 
maior, dornic să-i cunoască, mai devreme cu o clipă, 
părerea. Dar maiorul Mărăcineanu, al cărui chip era de 
nepătruns, privea spre fereastră şi părea cu totul 
preocupat de un roi de musculiţe, care se zbenguia în 
cadrul ei. 

— Tovarăşe căpitan Ovezea - vorbi căpitanul Borcea - 
te felicit sincer. Datorită dumitale, povestea cu furtul a 
putut fi elucidată. Personal, îţi mulţumesc. Dana Milea 


fiind acum scoasă definitiv din cauză, să vedem ce 
măsuri luăm. 

Şi se uită întrebător la maior. 

— Tovarăşul căpitan Ovezea - vorbi ceva mai târziu 
maiorul Mărăcineanu - ne-a relatat cum a ajuns să-şi 
formeze convingerea că, de fapt, nu s-a furat niciun 
obiect din muzeu. Sunt întru totul de acord cu punctul de 
vedere la care a ajuns, şi el reprezintă pentru noi un pas 
serios înainte. Totuşi, căpitanul Ovezea nu ne-a spus la 
ce concluzie duce descoperirea pe care a făcut-o. 

— Tovarăşe maior, am crezut că ea se subînţelege. 

— Totuşi, formuleaz-o!... 

— În primul rând, că „furtul” are o legătură directă cu 
crima; iar în al doilea, că este absolut necesar să aflăm 
cât mai neîntârziat ce interes are asasinul ca Dana Milea 
să fie arestată. 

— Fără îndoială că „furtul” are legătură cu crima, se 
declară de acord maiorul Mărăcineanu. |n ceea ce 
priveşte motivul pentru care asasinul ţine ca Dana Milea 
să fie arestată, normal ar fi ca ea însăşi să-l cunoască. 

— Din păcate, tovarăşe maior, deocamdată ea nu-i în 
stare. 

Şi căpitanul Ovezea oftă necăjit. 

— Nu-i nimic! Vom afla şi singuri. Altceva? 

— Tovarăşe maior - vorbi căpitanul Borcea - azi de 
dimineaţă în glumă, i-am spus directorului Cociuban că îi 
place să fie cap de afiş. Cumva am avut dreptate. Mai 
întâi o crimă, azi noapte un furt simulat. Mâine, poimâine 
cine ştie ce se mai poate întâmpla la muzeu. Şi de vreme 
ce rolul nostru principal constă în a preveni crimele şi, în 
general, delictele, cred că este necesar să luăm unele 
măsuri de prevenire a unor eventuale noi acţiuni 
delictuoase. 

— Foarte bine! Ce măsuri de prevenire propui? 

— Asemenea măsuri nu sunt uşor de luat. E vorba doar 
de un muzeu vizitat în fiecare zi de zeci şi zeci de oameni 
ai muncii. În mod normal măsurile de prevenire ar trebui 


luate în raport cu natura eventualelor acţiuni delictuoase. 
Putem noi prevedea natura lor? După părerea mea, nu. 
De aceea cel puţin deocamdată trebuie să ne mulţumim 
cu unele măsuri cu caracter general. Dar oare putem noi 
preveni alte delicte prin asemenea măsuri generale? 
Putem noi preveni, spre pildă, o nouă crimă introducând 
câţiva oameni de-ai noştri, cu sau fără uniformă, când în 
Castel există peste o sută de încăperi? Că doar nu vom 
aduce atâţia lucrători câte încăperi sunt. Şi apoi, trebuie 
să ne gândim, ce impresie ar face dacă nu asupra 
vizitatorilor - presupunând că lucrătorii noştri vor fi 
îmbrăcaţi în civil - atunci asupra salariaţilor muzeului o 
concentrare chiar modestă de forte. După părerea mea, 
aceasta ar crea o atmosferă de nelinişte, de teamă faţă 
de ceea ce s-ar mai putea întâmpla, fiindcă dacă nu ar 
exista un asemenea pericol nu am avea ce căuta noi 
acolo. Spre lauda lor, salariaţii au un moral excelent, şi 
trebuie să ne ferim ca, luând unele măsuri, să influenţăm 
într-un sens nedorit de noi tocmai asupra moralului lor. 
Asta nu înseamnă că nu e posibil să luăm totuşi unele 
măsuri. De exemplu, putem întări paza exterioară a 
Castelului. 

— În ce fel? 

— Există două posibilităţi: fie înlocuind paza de 
noapte în întregime prin lucrători de-ai noştri, fie 
completând-o numai cu un singur lucrător operativ, care, 
avându-i pe toţi ceilalţi în subordine, să asigure o 
supraveghere a Castelului mult mai severă şi mai 
eficientă. Personal înclin pentru ultima soluţie care, din 
punct de vedere psihologic, mi se parte mult mai 
acceptabilă. 

— Şi altceva? 

— Deocamdată atât. 

Maiorul Mărăcineanu reflectă câteva clipe. 

— Da, sunt de acord, vorbi el. In consecinţă, tovarăşe 
căpitan, te rog să iei, deocamdată, măsuri de întărire a 
pazei Castelului. 


VIII 


Maiorul Mărăcineanu tocmai terminase de scris prima 
parte a raportului pe care urma să-l trimită colonelului 
Cursaru, când intră pe uşă căpitanul Ovezea. 

— Tovarăşe maior, m-am prezentat la ordinul d- 
voastră. 

— Vii de la Castel? 

— Da, tovarăşe maior 

— Ce ai făcut acolo? 

— Am ţinut să stau de vorbă cu Luca Mântulescu, 
Tovarăşe maior, s-a întâmplat exact ceea ce aţi prevăzut 
d-voastră. 

— A apărut cheia? 

— A apărut! Azi dimineaţă a găsit-o, deasupra casetei. 
Cel puţin aşa pretinde. 

— ÎI bănuieşti cumva? 

— Nu mai mult decât pe ceilalţi. 

— Nici mie nu mi se pare, cel puţin deocamdată, că 
intendentul ar putea să prezinte pentru noi un interes 
deosebit. În lipsa dumitale a fost pe la mine căpitanul 
Borcea. Bănuieşti de ce? 

— Cred că da! Vrea să ştie dacă dezvăluim celor de la 
muzeu adevărul în legătură cu obiectele furate. 

— Exact!... Dumneata ce părere ai? 

— Tovarăşe maior, poate că totuşi ar fi mai bine dacă 
l-am face pe „hoţ” să creadă că a izbutit sa ne tragă pe 
sfoară. 

— În ce fel? 

— Spre pildă, să chemăm salariaţii muzeului, pe rând, 
aici, la miliţie, să le cer părerea în legătură cu furtul, şi 
pe urmă, atrăgându-le atenţia asupra caracterului cu 
totul confidenţial al discuţiei, să le pun astfel de întrebări 
în legătură cu Dana Milea, încât până şi cel mai naiv să 
plece cu convingerea că avem bănuieli serioase 


împotriva ei. Printre cei cu care voi sta de vorbă va fi şi 
„hoţul” care, aflând despre ce este vorba va fi, fără 
îndoială, încântat că a izbutit să ne tragă atât de bine pe 
sfoară. E drept, treaba aceasta necesită timp, dar nu 
cred că, procedând astfel, vom pierde vremea chiar de 
pomană. Ce părere aveţi, tovarăşe maior? 

— Şi cu Dana Milea ce ai să discuţi? 

— Despre orice în afară de broşă. Sper că, fără s-o 
întreb direct, singură îmi va destăinui unde a umblat azi 
noapte. Nu credeţi că ar fi important să aflăm? 

— Chiar foarte important. De aceea, dacă vezi că ea n- 
are de gând să-ţi spună singură, întreab-o! Am 
convingerea că putem avea încredere în ea. 

— Este şi convingerea mea, tovarăşe maior. 

— În orice caz, trebuie să fi foarte atent ce şi cum 
discutăm cu ea. Gândeşte-te că acela care se teme de 
Dana Milea are cu atât mai multe motive să se teamă de 
noi. Or, dacă legăm furtul de asasinarea lui Anton 
Neguţă, atunci atât de ea, cât, mai ales, de noi, se teme, 
în primul rând, asasinul. 

— Înţeleg! Vreţi să spuneţi că dacă asasinul prinde de 
veste că noi acordăm Danei Milea o încredere deosebită, 
din prudentă s-ar putea s-o ucidă şi pe ea. 

— Trebuie să ne gândim şi la o asemenea 
eventualitate. 

— Tocmai de aceea e necesar să-l facem pe „hoţ” să 
creadă că ne-a tras pe sfoară. Procedând astfel, o ferim 
de primejdie. 

— Da!... Deocamdată, da! De aceea ţi-am atras doar 
atenţia că trebuie să fii foarte precaut, ca nu cumva 
contradicţia dintre plan - planul dumitale - şi realitate să 
fie sesizată de asasin 

— Voi avea grijă, tovarăşe maior, să nu se întâmple 
aşa. 

— Foarte bine. Şi când ai de gând să începi? 

— Aş vrea ca, până mâine la prânz, să stau de vorbă 
cu toţi. 


— Ai timp suficient. Cu acest prilej, nu este deloc 
exclus să afli unele lucruri interesante, deşi n-au trecut 
decât două zile de când am mai stat de vorbă cu toţi 
salariaţii. Poate că şi-au adus aminte de unele amănunte 
sau poate că între timp au observat ceva care ne-ar 
putea interesa. 

— Şi la aceasta m-am gândit adineauri când v-am 
propus să stau de vorbă cu salariaţii. Pe urmă, mai este 
ceva. Dacă izbutesc să păcălesc „hoţul”, câştig ceva 
timp. 

— Şi cum înţelegi sa foloseşti timpul pe care îl vei 
câştiga? 

— Tovarăşe maior, d-voastră nu aveţi câteodată 
impresia că noi nu tragem de veriga principală? 

— Şi ce consideri dumneata, la ora actuală, veriga 
neprincipală de care tragem? 

— Păi, crima, tovarăşe maior! Prea suntem absorbiți 
de crimă. Şi, colac peste pupăză, a mai picat şi furtul 
care de fapt nu e furt. 

— In sfârşit, aud de la dumneata exact ceea ce 
doream să aud. Vorbeai tovarăşului colonel de trei fire, 
care, după părerea dumitale, se unesc la Castel. lată, 
astăzi e a treia zi de când ne aflăm în oraşul Caraman şi 
dumneata ce ai făcut în acest timp? Ai tras vârtos de un 
singur fir. Pe celelalte două le-ai uitat? 

— Evident că nu, tovarăşe maior!... La început, am 
crezut că, dacă trag de un fir, implicit trag de toate trei. 
Imi dau seama că m-am înşelat. De aceea, pe viitor, fără 
să neglijez firul de care trag în prezent, va trebui să pun 
mâna şi pe celelalte două. Cu alte cuvinte, va trebui să 
aflu ce s-a întâmplat cu Tiberiu Fotiade. S-a dat, din 
prudenţă, la fund sau acţionează în vreun fel, fără ca noi 
să prindem deocamdată de veste? În acelaşi timp, va 
mai trebui să dau de urma femeii cu ochelari fumurii. Se 
mai află ea în oraş? Şi în acest caz, nu cumva trebuie s-o 
caut printre salariatele muzeului? Răspunsul, mai precis 
rezolvarea în practică a acestor întrebări, necesită timp, 


şi tocmai de aceea consider că îmi va fi de folos dacă îi 
vom lăsa „hoţului” iluzia că a izbutit să ne păcălească. 

— Mai curând speranţa. Nu crezi? 

— Desigur! Ca să aibă certitudinea, ar trebui s-o 
arestăm pe Dana Milea. Bineînţeles, aşa ceva nu este 
posibil, de vreme ce ştim că-i nevinovată. Totuşi, ca să-i 
lăsăm o speranţă ceva mai consistentă, va trebui să le 
dau să înţeleagă că arestarea ei este doar o chestiune de 
zile. 

— Foarte bine! Du-te din nou la Castel, cere 
directorului să-ţi pună la dispoziţie o cameră şi pune-te 
pe treabă. 


Chiar din după-amiaza aceleiaşi zile, unul câte unul, 
lucrătorii muzeului începură să treacă prin faţa biroului 
căpitanului Ovezea. Acesta, cu răbdare şi mai ales, cu 
mult tact, stătea de vorbă cu fiecare, izbutind să le 
câştige, încă din primele minute, încrederea. 

Maiorul Mărăcineanu, de la care căpitanul Ovezea 
avusese de învăţat foarte mult, îi spusese odată când el, 
Ovezea, era doar un proaspăt şi neexperimentat 
sublocotenent de miliţie: 

„Cea mai mare calitate a unui ofiţer de miliţie este să 
ştie să câştige de la început încrederea aceluia pe care îl 
anchetează. Dacă a izbutit, atunci acesta îşi deschide 
sufletul şi ofițerului nu-i rămâne decât să conducă în aşa 
fel discuţia, încât cel întrebat, singur, să spună tot ceea 
ce are pe suflet. Ca să izbuteşti însă, este necesar să nu 
vezi în omul din faţa ta neapărat un delicvent posibil.” 

Cuvintele acestea nu le-a uitat şi, în activitatea sa, nu 
o dată avusese prilejul să constate cât de mult adevăr 
conţineau ele. 

Nu uită şi se strădui să aplice sfatul maiorului 
Mărăcineanu şi în discuţiile pe care le avea acum cu 
lucrătorii muzeului. Cât de utilă era această metodă o 
dovedi şi faptul că, după primele minute, caracterizate 
printr-un fel de reţinere crispată, de neîncredere şi 


teamă de a nu spune ceva care ar putea să-i dăuneze 
sieşi, oamenii se destindeau, vedeau în fata lor pe 
cetăţeanul care avea sarcina - aceasta îi era misiunea sa 
socială - să descopere şi să facă inofensivi pe toţi acei 
care, sub o formă sau alta, contraveneau moralei noii 
societăţi şi atunci, simțind că aceasta era o treabă faţă 
de care ei nu puteau rămâne indiferenți, se străduiau să 
devină utili căpitanului fiecare pe măsura posibilităţilor 
sale. 

Discuţiile cu unii dintre ei - datorită zelului cu care 
aceştia se străduiau să se facă în vreun fel utili - se 
prelungeau chiar mai mult decât era necesar şi, ca să le 
pună capăt, fără ca interlocutorul să se simtă jignit, 
căpitanul Ovezea trebuia să facă risipă de tact. 

Luată aparte, fiecare discuţie era interesantă, dar deşi 
stătuse de vorbă cu marea majoritate a salariaţilor 
muzeului, încă nu ţâşnise elementul surpriză la care se 
aşteptase maiorul Mărăcineanu. 

Ceea ce se putea desprinde, ca o observaţie generală, 
din discuţiile purtate, era unanima simpatie şi preţuire de 
care se bucura Dana Milea. Deschis sau pe ocolite, printr- 
o muţenie subită sau printr-un simplu gest, mai mult sau 
mai puțin elocvent, fiecare ţinu să-şi manifeste 
dezacordul faţă de bănuiala nedreaptă a miliției. 

Interesantă din acest punct de vedere fu discuţia 
purtată cu Sanda Vişoiu. 

Sanda Vişoiu, fostă muncitoare textilistă, era o fată 
frumoasă de douăzeci şi trei de ani, optimistă şi veselă. 
Apreciată pentru  principialitatea şi maturitatea ei 
politică, fusese aleasă în două rânduri consecutiv 
secretară a organizaţiei de U.T.M. de la muzeu. 

Atunci când, pe ocolite, căpitanul îi dădu să înţeleagă 
ce bănuială plana asupra Danei Milea Sanda Vişoiu îl 
întrerupse indignată: 

— Tovarăşe căpitan, mie vă rog să-mi vorbiţi deschis: 
o învinuiți pe Dana Milea că a comis furtul? 

— Vedeţi, tovarăşă Vişoiu, aşa cum puneţi problema, e 


greşit. Nu o învinuiesc, fiindcă aceasta ar fi foarte grav. 
Poate că mai corect ar fi, dacă aţi spune, că Dana Milea, 
deocamdată, constituie: un neliniştitor semn de întrebare 
pentru mine. 

— Va să zică, o bănuiţi! 

— Am spus un semn de întrebare. Aceasta înseamnă 
ceva mai puţin decât o bănuială. 

— Şi acest semn de întrebare pe ce se bazează? Aveţi 
vreo dovadă ? 

— Avem o dovadă. Această dovadă, dacă nu aş ţine 
seama de aprecierile pozitive exprimate de majoritatea 
dintre d-voastră, mi-ar da dreptul să afirm că asupra ei 
planează o gravă, o foarte gravă bănuială. Sper că am 
fost clar tovarăşă Vişoiu 

— Cum nu se poate mai clar, tovarăşe căpitan. Aş vrea 
să vă spun că eu, înainte de a deveni îndrumătoare de 
muzeu, am fost muncitoare în fabrică. De la vârsta de 
paisprezece ani am lucrat în colective nu de zeci, ci de 
sute de muncitori. Datorită acestui fapt, am crezut că am 
învăţat să cunosc oamenii. D-voastră, afirmând ceea ce 
aţi afirmat despre ea, mi-aţi zdruncinat această 
încredere. Reţine-ţi: numai mi-aţi zdruncinat-o. Eu nu mă 
pricep în treburile miliției faţă de care, de altfel, la fel ca 
toţi oamenii cinstiţi de la noi am multă stimă. De aceea, 
dacă afirmaţi că Dana Milea reprezintă un neliniştilor 
semn de întrebare, nu pot să nu ţin seama de aceasta. 
Totuşi, deşi, teoretic, accept posibilitatea de a mă fi 
înşelat, practic însă îmi este imposibil să-mi revizuiesc 
buna părere pe care o am despre ea. 

— Faceţi foarte bine, fiindcă nici eu nu vă cer să 
procedaţi altfel. Ceea ce vă cer, atât în interesul 
cercetărilor, cât şi al bunului ei renume, este ca discuţia 
aceasta să rămână strict între noi. 

— În privinţa aceasta să nu aveţi nicio grijă. Cât 
priveşte pe Dana, ştiţi, îmi pare foarte rău că trebuie să 
treacă tocmai acum printr-o asemenea penibilă 
încercare. 


— Ce vreţi să înţelegeţi prin acest „tocmai acum”? 

— Adică, tocmai acum, când e îndrăgostită. Asta am 
vrut să înţeleg, tovarăşe căpitan. Nu ştiaţi? 

— Nu, nu ştiam! 

— Atunci poate că v-am făcut un serviciu, informându- 
vă. 

— De ce credeţi că ar putea fi un serviciu? 

— Pentru că acum veţi evita, fără îndoială, să discutaţi 
cu e/ despre bănuiala care planează asupra ei. 

— Dacă înţeleg bine, înseamnă că Dana Milea este 
îndrăgostită de careva dintre colegii d-voastră? 

— Da! E vorba de lon Mocanu. 

— lon Mocanu este tânărul acela cam filfizon, cu alura 
de sportiv? 

— Exact! La început, când am aflat ce este între ei, am 
fost dezamăgită şi mai ales îngrijorată. lon e primul 
bărbat care intră în viaţa ei, prima ei dragoste. Ştiindu-l 
uşuratic şi afemeiat, mi-a fost teamă pentru ea. Dar 
temerea mea s-a dovedit exagerată. Fata asta minunată 
a izbutit să-l schimbe. Închipuiţi-vă, lon, fluşturaticul de 
lon, s-a îndrăgostit la rândul său de ea. Vă spun, numai o 
fată admirabilă ca Dana putea fi capabilă de o asemenea 
minune. 


Totuşi, căpitanul Ovezea nu-l menajă pe lon Mocanu. 
Dimpotrivă, direct şi brutal, îi aduse la cunoştinţă 
bănuiala gravă ce plana asupra ei. Şi procedă aşa, 
fiindcă voia să se convingă de trăinicia simţămintelor 
acestuia. 

Reacţia lui lon Mocanu fu aceea pe care, în sinea sa, 
preţuind-o pe Dana Milea, căpitanul Ovezea dorise ca 
acesta s-o aibă: 

— Tovarăşe căpitan eu sunt muzeograf. Mă pricep 
puţin în istoria artelor, mă pasionează pictura murală şi 
ador pe cea flamandă, dar în treburile de care vă ocupați 
sunt de o ignoranță desăvârşită Dar, cu toate că-mi 
recunosc ignoranţa, desăvârşita ignoranță, cu toate că 


nu am niciun argument, nicio contradovadă care să 
anihileze pe aceea pe care o deţineţi, vă afirm totuşi că 
Dana Milea nu are nici un amestec, că e cu desăvârşire 
nevinovată. 

— Tovarăşe Mocanu, cunoscând sentimentele pe care 
le nutriţi faţă de tovarăşa Milea, înţeleg, şi revolta d- 
voastră, şi căldura cu care ţineţi să-i luaţi apărarea. Dar 
trebuie să vă daţi seama că totuşi broşa o acuză... 

— Tovarăşe căpitan, dar eu încerc să fiu obiectiv. O 
cunosc bine şi pentru nimic în lume nu mă veţi putea 
convinge că ar putea fi capabilă de o asemenea faptă 
odioasă... 

— Vă repet, gândiţi-vă la broşa... Nu uitaţi unde a fost 
găsită. 

— Broşa!... Ea nu mă convinge. D-voastră ştiţi că în 
viaţa se întâmplă câteodată unele coincidenţe, de-a 
dreptul idioate. Am să stau de vorbă cu ea, am s-o 
întreb... 

— Vă interzic aceasta, în mod categoric, tovarăşe 
Mocanu. În interesul cercetărilor, discuţia dintre noi 
trebuie să rămână confidențială. Cu nimeni absolut cu 
nimeni nu aveţi voie să discutaţi. 

— Bine, dar Dana este... este logodnica mea. Cum pot 
păstra tocmai faţă de ea un secret care o priveşte direct 
şi în cel mai înalt grad? 

— Tovarăşe Mocanu, în cazul acesta Dana Milea este 
numai cetăţeana Dana Milea, asupra căreia planează 
bănuiala de a fi jefuit muzeul Caraiman. Vă rog să faceţi 
efortul necesar şi să înţelegeţi acest lucru. 


Numai puţini - câţiva doar - vedeau o legătură posibilă 
între furt şi crimă. 

— Nu s-ar putea, oare, tovarăşe căpitan, ca furtul 
acesta să aibă vreo legătură cu crima? 

Dar perspicacitatea lor nu mergea mai departe. 
Singurul care emise unele păreri ceva mai puţin generale 
în legătură cu aceasta fu Călin Stamate. 


— Tovarăşe căpitan, furtul ăsta e fără sare şi fără 
piper, zău aşa! 

— Nu înţeleg! Cum fără sare, fără piper? 

— Simplu: să te încumeţi să jefuieşti un muzeu, care 
ascunde în el valori de milioane de lei, şi să furi doar 
nişte fleacuri, care nu valorează nici zece mii de lei!... 

— Şi d-voastră, aţi fi preferat un furt... mai copios? 

— N-am vrut să înţeleg asta. Dar, tocmai fiindcă e fără 
sare şi fără piper, e un furt suspect. 

— Ce înţelegeţi prin „furt suspect”? 

— Un furt care nu trebuie privit ca atare ci în legătură 
cu altceva. De exemplu, în legătură cu crima. 

— Cu crima? Ce legătură credeţi că ar putea exista? 

— Ştiu eu? Mai multe. 

— De exemplu! 

— De exemplu, o încercare de diversiune. 

— Interesant! Am să reflectez asupra acestei sugestii. 
Şi altă legătură? Spuneaţi că ar putea fi mai multe. 

— Da, dacă m-aş gând. Dar nu m-am gândit. Ascultaţi 
încă una caldă, care îmi veni chiar acum în minte. De 
pildă, dacă asasinul are un duşman, aici printre noi, care 
a pus la cale furtul? 

— Încercaţi să fiţi mai explicit. 

— Păi nu sunt?... Mă gândesc la următorul lucru: 
Duşmanul ăsta al asasinului ştie că a comis o crimă. 
Convins că d-voastră, miliția, numai aşa veţi izbuti să-i 
daţi mai repede de urmă, pune la cale furtul. 

— De ce duşmanul de care vorbiţi, nu-l denunţă? De ce 
să complice în felul acesta lucrurile? 

— Asta nu mai ştiu! De altfel, eu sunt fotbalist. 

— Aveţi totuşi unele idei interesante! Tocmai de aceea 
ţin să vă spun, în mod cu totul particular, şi scontând pe 
discreţia d-voastră absolută, că în legătură cu furtul 
avem unele bănuieli. 

— Serios? Aţi putea să-mi spuneţi şi mie pe cine 
bănuiţi? 

— Cu o singură condiţie: să nu discutaţi absolut cu 


nimeni după aceea. 

— Când e absolut necesar, pot să-mi ţin gura. 

— E o recomandare pe care v-o fac în calitatea mea 
oficială. 

— Am înţeles şi mă voi conforma întocmai. Dar pe cine 
bănuiiţi, tovarăşe căpitan? 

— Pe Dana Milea! 

— E doar o simplă bănuială? 

— Ba este ceva mai mult decât bănuială. 

Şi îi relată unde şi în ce împrejurări fusese găsită 
broşa. 

— Asta zic şi eu surpriză, tovarăşe căpitan! Ce 
tâmpită! Să se spurce numai pentru atâta!... 

— Dumneavoastră, care îi sunteţi coleg şi o cunoaşteţi 
mai bine, ce părere aveţi? O credeţi capabilă de o 
asemenea faptă? 

— Asta-i bună! Puneţi nişte întrebări cam naive. 

— Serios? 

— Păi, da! Mă întrebaţi dacă o cred capabilă. Acum o 
săptămână a fost omorât Anton Neguţă. Criminalul e 
unul dintre noi. Dacă mă întreb, pe care dintre colegi îl 
cred capabil să facă moarte de om, îmi răspund foarte 
convins: pe nimeni. Şi ce-i cu asta? Dacă eu cred aşa 
înseamnă că şi în realitate criminalul nu este careva 
dintre noi? Nu! La fel şi cu furtul. Dacă eu v-aş spune că 
n-o cred pe Dana capabilă să fure, înseamnă că este 
exclus ca ea să fie totuşi autoarea furtului? Bineînţeles 
că nu! Atunci, ce rost are să-mi cereţi părerea? Dar dacă 
totuşi vreţi să mi-o cunoaşteţi, atunci aflaţi că părerea 
mea, fiind ceva cu totul subiectiv, nu are nicio legătură 
cu ceea ce s-a întâmplat în realitate, atât în ceea ce 
priveşte crima cât şi furtul. 


Dana Milea intră în birou emoţionată, dar stăpână pe 
sine. Căpitanul Ovezea trebui să facă apel la voinţă ca să 
nu trădeze simpatia pe care o nutrea faţă de ea. 

— După cum vedeţi, tovarăşă Milea, evenimentele ne 


pun din nou faţă în faţă, la un interval de numai câteva 
zile. Sper că această întrevedere va fi mai fructuoasă 
decât prima. Vreau să spun că, de data asta, poate în 
mai mare măsură ne veţi putea fi de folos. 

— Tovarăşe căpitan, aş fi fericită dacă aşa s-ar 
întâmpla. 

— Cred că bănuiţi de ce v-am chemat. 

— Probabil în legătură cu furtul. 

— Exact! M-ar interesa părerea d-voastră. 

— Sunt pur şi simplu uluită. Nu înţeleg cum a posibil ca 
un om, care se bucură de stima şi încrederea tuturora, 
poate fi atât de josnic încât să se fure pe sine însuşi... 

— Din păcate, tovarăşă Milea, nu toată lumea 
gândeşte ca d-voastră. 

— În regimul nostru, tovarăşe căpitan, ar trebui ca 
toată lumea să gândească la fel ca mine. 

— Da, aşa ar trebui!... Dumneavoastră, tovarăşa Milea, 
fără să vreţi, aţi ridicat o problemă extrem de 
importantă: a provenienţei infractorilor în regimul nostru 
democrat-popular. În societatea capitalistă, lucrurile sunt 
clare. Şomerul, mizeria, goana după un câştig uşor, 
corupţia, imoralitatea, popularizarea şi idealizarea crimei 
prin tone întregi de maculatură, prin film şi programe de 
televiziune sunt tot atâtea cauze care germinează furtul, 
crima şi toate celelalte delicte specificate în codurile 
penale. Cu alte cuvinte, o societate bazată pe furt şi pe 
crimă e firesc să germineze furtul şi crima. Noi am 
desfiinţat însă exploatarea omului de către om şi, în 
prezent, desăvârşim construcţia socialistă. În societatea 
noastră, munca reprezintă cea mai mare onoare, cel mai 
însemnat titlu de nobleţe. In societatea noastră, în 
raporturile dintre ei, oamenii se conduc după principale 
moralei comuniste. 

— Numai oamenii cinstiţi, tovarăşe căpitan! 

— Aveţi dreptate! Din păcate, în societatea noastră 
mai există încă infractori. Acei care comit crime şi delicte 
- Şi numărul lor scade mereu - sunt fie indivizi 


aparţinând fostelor clase exploatatoare, fie unele firi 
slabe, şovăielnice, înrăite care, neputându-se smulge 
influenţei a tot ceea ce reprezintă vechiul din conştiinţa 
oamenilor, vechiul care înseamnă, printre multe altele, 
dispreţ faţă de muncă, egoism, cupiditate, destrăbălare, 
lene etc., se pun în afara societăţii noastre. Să ne 
gândim numai la cele întâmplate aici. Anton Neguţă a 
fost ucis sigur de careva dintre d-voastră şi tot careva 
dintre d-voastră a prădat muzeul. 

— Tovarăşe căpitan, trebuie să-i descoperiţi cât mai 
repede ca să-şi primească pedeapsa pe care o merită. 

— Şi îi vom prinde, vă asigur. Trebuie să ştiţi, tovarăşă 
Milea, că nu există o satisfacţie mai mare pentru un 
lucrător al miliției decât atunci când, la capătul unei 
munci, de cele mai multe ori nu lipsite de primejdii, 
izbuteşte să aresteze pe acela care, sub o forma sau 
alta, tulbură munca paşnică şi entuziastă a întregului 
nostru popor. Ei, dar mi se pare că ne-am cam abătut de 
la scopul întrevederii noastre. 

— Chiar dacă ne-am abătut, pentru mine discuţia a 
fost instructivă şi interesantă. 

Apoi după o pauză, cu altfel de ton: 

— Tovarăşe căpitan, aştept să-mi puneţi întrebări, 
Sunt gata să vă răspund cu toată seriozitatea. 

— Să vă întreb!... Dar, vedeţi, tocmai în aceasta 
constă greutatea. Să zicem că vă întreb: „Tovarăşă 
Milea, ştiţi sau bănuiţi cine a prădat muzeul?” Probabil că 
la această întrebare mi-aţi răspunde: „Nu, tovarăşe 
căpitan. Nu ştiu şi nici nu am vreo bănuială!” După un 
asemenea răspuns, întrevederea noastră ar trebui să ia 
sfârşit. De aceea am să încep prin a vă întreba altceva. 
Anume dacă întrucâtva terminologia juridică vă este 
cunoscută? 

— Ştiu şi eu ce să vă răspund? Da şi nu! Dar mai bine 
ar fi dacă mi-aţi da exemple. 

— Bunăoară, vă este cunoscut termenul de „corp 
delict”? 


— Da! 

— Ştiţi ce este un alibi? 

— Desigur! 

— Atunci e foarte bine! 

Privirile lor se întâlniră şi căpitanul se miră cât de mult 
se schimbase Dana de la ultima lor întrevedere. Ochii ei, 
care altă dată aveau o strălucire stranie întunecată 
adesea de umbre de tristeţe, căpătaseră între timp o 
strălucire calmă, senină, exprimând parcă o fericire 
cuminte, molcomă. 

„A naiba dragostea asta! îşi spuse căpitanul în gând. 
Cum e ea în stare să schimbe şi să înfrumuseţeze, mai 
ales femeile” 

Apoi tare: 

— Spuneţi-mi: dacă în locul unde s-a comis un furt aţi 
găsi un obiect care aparţine unei anumite persoane, ce 
concluzii aţi trage, presupunând că aţi fi anchetatoarea? 

Dana Milea se gândi puţin. 

— Depinde! Dacă aş acorda, cât de cât, credit autorilor 
de romane polițiste, nu m-aş grăbi să trag concluzia că, 
neapărat, proprietarul obiectului este şi vinovatul pentru 
că s-au văzut cazuri când oameni care au fost 
condamnaţi pe baza unor dovezi materialei certe - 
corpuri delicte găsite pe locul crimei - n-au fost ei 
adevărații vinovaţi. 

— Afirmaţi aceasta fiindcă vă gândiţi că este foarte 
posibil ca presupusul vinovat să fi pierdut pur şi simplu 
obiectul care constituie corpul delict, să zicem, acolo de 
unde s-a furat. Nu? 

— Da!... Ce, nu s-au mai văzut cazuri? 

— Fără îndoială! Dar la ce concluzii aţi ajunge dacă aţi 
afla că proprietarul corpului delict nu avea acces în 
clădirea de unde s-a furat? 

— Intr-un asemenea caz special, suspiciunea pare în 
mai mare măsură justificată. 

— Şi dacă i se pune învinuitului în faţă corpul delict, 
acesta ce trebuie să facă, presupunând că este 


nevinovat? 

— Să demonstreze, spre pildă, că deşi obiectul îi 
aparţine, totuşi nu el este hoţul sau ucigaşul, fiindcă în 
ziua şi la ora respectivă se afla în cu totul alt loc. 

— Foarte bine! Cu alte cuvinte, cel învinuit trebuie să 
producă un alibi. 

— Da! 

Căpitanul Ovezea fără a mai adăuga ceva puse pe 
birou, în faţa Danei Milea broşa găsită în Rotondă. 

— Asta-i broşa mea! 

— Ştiu, tovarăşă Milea, că e broşa d-voastră. 

— Unde aţi găsit-o? 

— În Rotondă, în dimineaţa zilei când s-a descoperit 
furtul 

— Imposibil! 

— Totuşi, broşa d-voastră a fost găsită în Rotondă. 

— Înţeleg ce rost au avut întrebările de până acuma. În 
ce loc anume am pierdut-o nu ştiu. Ceea ce ştiu, 
tovarăşe căpitan, este că în ajun, când am ajuns acasă, 
am constatat că n-o mai am. Dar probabil că nu mă veţi 
crede. 

— Nu-mi este îngăduit să vă cred... pe cuvânt. 
Nevinovăţia trebuie dovedită, tovarăşă Milea. Mai 
adineauri, asta a fost şi părerea d-voastră 

— Înţeleg! Cu alte cuvinte, este nevoie să produc un 
alibi. Să dovedesc, tovarăşe căpitan, că în noaptea când 
s-a comis furtul mă găseam acasă, în pat, şi dormeam 
dusă; sau că mă aflam în tovărăşia lui X sau a lui Y, 
bineînţeles, aceştia trebuind să fie nişte persoane pe a 
căror afirmaţie să se poată pune bază. Nu-i aşa? 

— Exact, tovarăşă Milea! 

— În cazul acesta, aflaţi, tovarăşe căpitan, că nu pot 
produce un astfel de alibi. Dimpotrivă, toate împrejurările 
mă acuză. 

— Tovarăşă Milea, ştim că în noaptea aceea aţi lipsit 
de acasă şi că nu v-aţi întors decât abia dimineaţa în 
jurul orei trei. 


— Va să zică, aţi aflat! 

— In general aflăm tot ceea ce, în interesul 
cercetărilor, este necesar să cunoaştem. Vă întreb, şi vă 
rog să-mi răspundeţi cinstit: unde aţi lipsit toată 
noaptea? 

Dana oftă. De câteva minute devenise gravă şi 
neliniştită. 

— Am avut o întâlnire. Dar acela cu care trebuia să mă 
văd, din păcate, - sau, poate, din fericire, - n-a venit! 

— E vorba de logodnicul d-voastră? 

— Nu! Vedeţi? Aveţi toate motivele să credeţi că am 
inventat „întâlnirea”, ca să ies din încurcătură. 

— Dacă această întâlnire nu este o invenţie - şi eu 
sunt gata să vă cred - atunci spuneţi-mi numele aceluia 
cu care ar fi trebuit să vă întâlniți. 

Dana Milea se gândi câteva clipe apoi răspunse încet, 
abia auzit: 

— Cu un prieten devotat. 

— Numele lui! 

— Un prieten devotat!... 

— Tovarăşă Milea, eu am multă încredere în d-voastră. 
De ce nu vreţi, la rândul d-voastră, să-mi acordaţi 
aceeaşi încredere? 

Dana Milea se frământă pe scaun, îşi mototoli batista, îşi 
maltrată, ca pe vremuri, zuluful. 

— Tovarăşe căpitan, nu e vorba de încredere. Cum s-ar 
putea să n-am încredere în d-voastră? Dar, vă rog să mă 
credeţi, nu cunosc numele acestui necunoscut prieten 
devotat... 

— Un moment! Va să zică trebuia să vă întâlniți cu 
cineva, pe care nu-l cunoaşteţi. 

— Da! 

— Şi acest necunoscut v-a spus că vă este prieten 
devotat? 

— Da! 

— V-a scris o scrisoare? Fără îndoială că v-a scris! 

— Da! Dar de unde ştiţi? 


A 


— Şi scrisoarea? Mai păstraţi scrisoarea? 

— Nu! Am rupt-o. 

— De ce? V-a cerut el s-o rupeţi? 

— Mda! 

— Şi d-voastră v-aţi executat!... Scrisoarea era scrisă 
de mână? 

— Nu, de maşină. 

— Caracterele literelor nu vi s-au părut cunoscute? 

— Nu? Pentru mine, toate literele de maşină seamănă 
între ele. 

— Şi ce vă scria? 

Dana Milea îi reproduse conţinutul scrisorii, de 
asemenea îi povesti unde şi cât timp aşteptase pe 
misteriosul ei „prieten devotat”. 

Căpitanul Ovezea o ascultă în tăcere. Chiar şi după ce 
ea sfârşi de povestit el continuă să tacă. 

Acum totul îi era clar: criminalul ca s-o compromită - 
urmărea fără îndoială arestarea ei - îi furase broşa 
pentru a face din ea un nedezminţit corp delict. Dar dacă 
se mulțumea numai cu atât, ar fi însemnat să facă treaba 
numai pe jumătate. Fiindcă Danei Milea i-ar mai fi rămas 
şansa de a dovedi cu martori unde îşi petrecuse noaptea 
respectivă. Cu alte cuvinte, ar fi avut posibilitatea să 
producă un alibi. Pentru a-i răpi această unică şansă de 
a-şi dovedi nevinovăția, îi fixase întâlnirea din pădure, 
printr-o scrisoare concepută după metoda clasică a 
intimidării. Şi ea, departe de a bănui adevărul, se lăsase 
păcălită. 

— Tovarăşă Milea vedeţi vreo legătură între întâlnirea 
din pădure şi faptul că broşa d-voastră s-a rătăcit tocmai 
în Rotondă? 

Dana Milea se gândi înainte de a răspunde. 

— Nu, tovarăşe căpitan! 

— Totuşi, există o strânsă legătură. Mai gândiţi-vă. 

După câteva minute, ea izbucni indignată: 

— Cred că ştiu. Scrisoarea nu a fost decât o cursă. 
Acela care mi-a scris-o a urmărit, de fapt, să-mi răpească 


posibilitatea de a produce un alibi. Nu-i aşa, tovarăşe 
căpitan? 

— Exact, tovarăşă Milea. 

— La început, scrisoarea mi s-a părut şi mie suspectă. 
M-a străfulgerat bănuiala că s-ar putea să mi se întindă o 
cursă. Bineînţeles că m-am gândit la o cursă de altă 
natură. 

— Dacă aţi bănuit, atunci de ce v-aţi dus? 

— Fiindcă mi-a fost teamă că, nerespectând întocmai 
indicaţiile din scrisoare, tovarăşii mei de muncă vor avea 
de suferit. 

— Şi nici pe noi nu ne-aţi anunţat, o mustră căpitanul. 

— Din acelaşi motiv, tovarăşe căpitan. Acum îmi dau 
seama ce mare prostie am făcut. Aş vrea totuşi să vă 
întreb ceva. 

— Întrebaţi-mă. 

— Acela care a pus la cale mârşăvenia asta a urmărit, 
de fapt, arestarea mea. Nu? 

— Da,  tovarăşă Milea. A urmărit arestarea, 
compromiterea d-voastră. 

— Dacă a fost capabil de o asemenea ticăloşie 
înseamnă că mă urăşte mult. 

— Vă urăşte cumplit. 

— Dar de ce? 

— Fiindcă îi este frică de d-voastră. 

— Dacă înţeleg bine, atunci este vorba tot de asasinul 
lui Anton Neguţă? 

— Tovarăşă Milea, despre cele ce veţi afla, nu aveţi 
voie să discutaţi cu nimeni. 

— Absolut cu nimeni? 

— Absolut cu nimeni. Nici chiar cu tovarăşul lon 
Mocanu care, trebuie să vă mărturisesc, din felul cum a 
vorbit despre d-voastră şi cum a căutat să vă apere, mi- 
am dat seama că vă iubeşte foarte mult. 

— vă sunt recunoscătoare pentru aceste cuvinte, 
tovarăşe căpitan. 

— Îmi făgăduiţi deci că nu veţi discuta nici chiar cu 


tovarăşul lon Mocanu? 

— Vă făgăduiesc. 

— Tovarăşă Milea, acela care a pus la cale ticăloşia, 
cum o numeaţi, este, într-adevăr, asasinul lui Anton 
Neguţă. Şi cum v-am mai spus-o, el vă urăşte, fiindcă se 
teme de d-voastră. 

— Bine, dar de ce prezint eu pentru el un mai mare 
pericol decât ceilalţi colegi ai mei? 

— Vedeţi, tocmai în aceasta constă cheia problemei: 
oare de ce asasinului îi este frică tocmai de d-voastră? 
Poate fiindcă i-aţi văzut umbra. Poate dintr-un alt motiv. 
Putem, cel mult, emite unele presupuneri. Dar noi avem 
nevoie nu de presupuneri, ci de certitudini. 

— Cel puţin e sigur că se teme de mine? 

— Absolut sigur! Dovada o constituie tocmai faptul - 
pe care d-voastră îl veţi afla acum - că din muzeu nu s-a 
furat nimic. Furtul a fost doar simulat cu scopul de a vă 
scoate din luptă. In timpul zilei aţi pierdut broşa, în 
timpul nopţii a fost comis furtul şi tot în timpul nopţii 
dumneavoastră aţi aşteptat în pădure „prietenul 
devotat”. Asasinul lui Anton Neguţă - căci el a pus la cale 
toate acestea - a scontat că noi, găsind în Rotondă broşa 
d-voastră, ne vom lăsa păcăliţi de faptul că nu veţi putea 
produce un alibi şi vă vom aresta. 

— Şi dacă m-ati fi arestat? 

— Ar fi realizat ceea ce şi-a propus: compromiterea d- 
voastră. 

— Şi ce-ar fi câştigat? 

— In cuvântul unei hoaţe - dovedită ca atare - nu se 
poate pune bază. 

— Nu înțeleg, tovarăşe căpitan. Ştiu eu ceva 
compromiţător despre asasin? Nu ştiu! Atunci de ce 
toate maşinaţiile acestea murdare numai ca să apar în 
ochii d-voastră ca o fiinţă pe ale cărei cuvinte nu poţi 
pune bază? 

— Se vede treaba că totuşi ştiţi. Şi încă ceva foarte 
important. Altfel, nu s-ar fi străduit atâta ca să ajungeţi în 


puşcărie. De aceea, tovarăşă Milea, trebuie să vă gândiţi 
şi iarăşi să vă gândiţi ce motiv ar putea să aibă asasinul 
ca să se teamă atâta de d-voastră. Încercaţi să vă 
amintiţi tot ce aţi făcut în preziua, în ziua şi, poate, 
câteva zile după crimă. Încercaţi să vă reamintiţi 
întreaga ambianţă, atmosfera generală din perioada 
respectivă.  |Incercaţi să vă  reamintiţi cele mai 
neînsemnate amănunte, totul raportat la crimă. Nu uitaţi 
o clipă că teama lui se datoreşte faptului că d-voastră 
sunteţi în măsură să-l demascaţi. Răscoliţi-vă amintirile 
şi este imposibil ca, până la urmă, să nu descoperiţi de 
ce se teme de d-voastră. 

— Voi mai încerca! Mă voi strădui!... Şi altceva ce 
trebuie să mai fac? , 

— Nimic!... Ba nu! VĂ mai cer ceva. În cazul când 
„prietenul devotat” dă un semn de viaţă, nu vă mai lăsaţi 
atât de copilăreşte dusă de nas. 

— Vă asigur că a doua oară nu se va mai întâmplă, 


tovarăşe căpitan. 
x 


x xk 


Ajunse târziu la cantonamentul ce-i fusese repartizat, 
frânt de oboseală. Stătuse de vorbă cu toţi salariaţii 
muzeului cu atenția încordată la maximum înregistrând 
fiecare cuvânt, fiecare nuanţă a vocii. 

Fiecare privire, fiecare tresărire, şi încordarea aceasta, 
care durase mai multe ore, îl istovise aproape. 

Deşi noaptea era destul de răcoroasă, se cuibărise 
dezbrăcat într-un fotoliu şi, în ciuda oboselii, continua să 
se gândească tot la aceia pe care îi interogase. 
Interogase pe fiecare şi cu toate acestea nici de data 
asta nu putea afirma că vreunul îi dăduse motive să-l 
suspecteze în mai mare măsură decât până acum. Toţi şi 
toate se comportaseră natural sau aproape natural, şi 
despre nimeni nu ar fi putut spune: deşi nu am încă 
dovezi, totuşi simt că ăsta nu e străin de crimă. 

Dacă în realitate s-ar fi întâmplat la muzeu un furt, 


susceptibili de a fi bănuiţi erau şi mai mulţi, acum după 
ce stătuse pentru a doua oară de vorbă cu ei. De pildă, 
Călin Stamate, Ana Lupea, lon Mocanu, poate chiar şi 
Angela Orănescu în mod virtual erau capabili să comită 
un furt. Dar o crimă? O crimă care, cel puţin 
deocamdată, părea a fi o „crimă perfectă”? Greu, 
aproape imposibil. Nici antecedentele, nici felul cum se 
comportaseră toţi cu prilejul celor două interogatorii nu-l 
îndrituiau să-i suspecteze de o astfel de faptă. Şi cu toate 
acestea, unul dintre ei sigur era criminalul. 

Căpitanul Ovezea îşi frecă fruntea cu palma, parcă 
spre a alunga gândurile. 

„Ei, gata! Pentru astăzi îmi este destul. Mâine trebuie 
să am mintea limpede”, îşi comandă sieşi, ducându-se să 
se culce. Inainte de a adormi îşi aminti de scrisoarea 
soţiei sale pe care o primise în cursul dimineţii şi începu 
s-o citească pentru a doua oară. 

Căpitanul Ovezea se căsătorise foarte de tânăr. Era, 
acum în al optulea an de căsnicie, şi anii care trecuseră 
cimentaseră şi mai mult dragostea şi prietenia dintre cei 
doi soţi. In blocul în care locuiau erau consideraţi ca o 
familie model, şi foarte adesea se întâmpla ca atunci 
când în celelalte căsnicii izbucneau neînţelegeri, soţii să- 
şi dea, unul altuia, ca exemplu, familia Ovezea. 

Munca în cadrul miliției judiciare nu este nici uşoară şi 
nici nu se desfăşoară totdeauna numai în limitele orelor 
de program. Aceasta, mai ales atunci când sunt de 
îndeplinit anumite misiuni dificile. Soţia sa ştia acest 
lucru şi, mândră de munca soţului ei, avea oroare de 
toate acele discuţii şi suspiciuni care caracterizează o 
soţie cu mentalitate mic-burgheză. În general, misiunile 
pe care le avea de îndeplinit căpitanul Ovezea nu 
necesitau deplasarea sa în alte oraşe. Dar atunci când se 
întâmpla, soţia sa obişnuia să-i scrie acolo unde se afla, 
tot la două zile, spre a „raporta” 

- cum spunea ea - în ce fel se comporta fiul lor Horia, 
care avea opt ani şi era elev în clasa a doua elementară. 


Având un remarcabil talent literar şi vădind o 
cunoaştere excepţională a psihologiei copilului, scrisorile, 
debordând de umor autentic, îl încântau şi-l amuzau în 
egală măsură. Ca de obicei, şi în această scrisoare era 
vorba tot de fiul lor. Relatându-i un „caz” elucidat de 
micul Horia căuta să-l convingă că băiatul moştenise de 
la tatăl său anumite calităţi care, cultivate mai târziu, 
puteau face din el un lucrător de nădejde în cadrul 
miliției judiciare. „Cazul” fusese următorul: In timpul unei 
recreaţii dispăruse radiera unei fetiţe, şi atât păgubaşa, 
cât şi ceilalţi copii, în unanimitate, opinaseră că ea 
fusese furată. Singurul care nu împărtăşi părerea 
generală fusese Horia. El demonstrase că furtul era 
exclus şi că, de fapt, radiera fetiţei se pierduse. Justeţea 
demonstraţiei sale „logice” fusese dovedită a doua zi 
dimineaţa, când femeia de serviciu aduse radiera pe care 
o găsise în timp ce mătura. 

În încheiere, soţia îi aducea la cunoştinţă că îl căutase 
un tânăr pe nume Adrian Lovin care voia să-l vadă şi să-i 
mulţumească, „zicea că ştii tu pentru ce” 

Căpitanul se amuză aflând cu cât succes rezolvase 
micul Horia primul „caz” din viaţa sa. Dar în acelaşi timp 
fu foarte mândru fiindcă într-adevăr copilul dovedea un 
spirit de observaţie remarcabil. Pe urmă, stinse lumina 
hotărât să se culce. Dar, pe întuneric, continua să se 
gândească acum la Adrian Lovin. 

„Cazul” tânărului Lovin fusese un caz interesant şi 
prilejuise căpitanului şi o altfel de satisfacţie decât aceea 
obişnuită în asemenea împrejurări. Ea constase în aceea 
că el,  comunistul Petre  Ovezea, izbutise să-şi 
îndeplinească nu numai datoria de lucrător al miliției 
judiciare, dar în acelaşi timp să şi salveze un om din 
mocirla care pândea să-l înghită definitiv. 

Adrian Lovin fusese arestat în timp ce încerca să 
încaseze o sumă de bani pe baza unui carnet C.E.C. 
falsificat şi fără acoperire. Ancheta o condusese 
căpitanul Ovezea, care încă de la început fusese izbit de 


lipsa de concordanţă dintre antecedentele şi caracterul 
inculpatului, pe de o parte, şi cumulul de infracţiuni pe 
de altă parte. Bănuise imediat că Adrian Lovin, 
asumându-şi întreaga răspundere, voia să acopere - 
probabil din frică - pe altcineva. 

Dar atunci când îi ceruse să divulge numele 
adevăratului vinovat, Adrian Lovin refuzase cu 
încăpățânare. Până la urmă, în faţa dovezilor, fusese 
nevoit să recunoască, cu vădită teamă, că rolul său 
fusese acela de a încasa banii de la C.E.C. Refuzase însă 
şi pe mai departe să mărturisească numele principalului 
vinovat. 

Căpitanul Ovezea nu desperase. 

„Băiatul nu are încredere. El vede în mine doar 
lucrătorul de miliţie, nu şi omul. Trebuie să-l fac să 
înţeleagă că vreau să-l ajut, dar că aceasta nu e posibil 
decât numai dacă se va învinge pe sine însuşi”, îşi 
spusese căpitanul după fiecare interogatoriu soldat cu un 
eşec. 

La unele din aceste interogatorii, Adrian Lovin, de 
obicei ponderat şi taciturn, pradă unor accese de mânie 
deznădăjduită, se răstise întrebându-l cu ce drept - de 
vreme ce îşi asumă răspunderea - se vira „în sufletul 
său”, 

Căpitanul Ovezea nu-şi pierduse nici în asemenea 
împrejurări calmul. Tocmai izbucnirile acelea de mânie 
dovedeau că se află pe drumul cel bun şi că, până la 
urmă, va câştiga victoria. Vorbindu-i cald, prieteneşte, îi 
citise din dosar părerile acelora care îl cunoscuseră mai 
îndeaproape, unanime în a recunoaşte că este o fire 
slabă şi influenţabilă, dar refuzând să creadă că, fără o 
influenţă din afară, ar fi fost în stare să comită fapte 
infamante. li citise părerea fetei pe care o iubea şi care, 
dezaprobându-i fapta, susţinea cu tărie că are un fond 
sănătos şi că numai datorită influentei nefaste a altcuiva 
ajunsese să alunece pe o pantă atât de primejdioasă. O 
dată îi vorbise de durerea pe care o produsese părinţilor 


săi, oameni cinstiţi, care îşi puseseră atâtea nădejdi în el, 
iar altă dată încercase să-l facă să înţeleagă ce primejdie 
reprezenta pentru societate dacă individul pe care căuta 
el să-l acopere rămânea liber. 

— Dumneata, Adriane, - îi spusese - nu vrei să divulgi 
numele aceluia care te-a împins să comiţi o faptă pe care 
legea o pedepseşte. Dar oare luând asupra dumitale vini 
care nu-ţi aparţin, te-ai gândit la consecinţă? 

— Desigur că m-am gândit. 

— Te-ai gândit. Dar te-ai gândit numai la acelea care 
te privesc. Adică, ai acceptat riscul de a fi judecat şi 
condamnat. Dar la ce va face ticălosul pe care îl acoperi 
te-ai gândit? Nu te-ai gândit, sunt sigur. Ei bine, să-ţi 
spun eu ce va face. Va căuta ca în locul dumitale să 
momească pe alt naiv, folosind aceleaşi procedee sau 
altele mai perfecţionate, pentru aceeaşi treabă dacă nu 
pentru alta mai infamantă. După câtva timp şi naivul 
acela va fi prins şi dacă şi asupra acestuia banditul va 
izbuti să exercite aceeaşi influenţă nefastă ca asupra 
dumitale, va refuza să-i divulge numele şi va ajunge şi el 
la închisoare. Gândeşte-te, te rog, gândeşte-te pe câţi 
tineri slabi, şovăielnici va putea nenoroci un asemenea 
nemernic. Gândeşte-te dacă vina dumitale de a-l acoperi 
nu este mult mai mare decât aceea chiar dacă ai fi cu 
adevărat autorul celor trei delicte, pe care, pe nedrept, ţi 
le asumi. 

De astă dată Adrian Lovin nu mai putuse rezista, 
izbucnise în plâns, făcând mărturisiri complete. În sfârşit, 
izbutise!... Izbutise să pună în stare de luptă tot ceea ce 
era bun în băiatul acesta, izbutise a-l determina să dea 
bătălia cu sine însuşi şi să învingă. Se simţise atunci 
nespus de mulţumit că reuşise să-şi facă datoria nu 
numai ca miliţian dar ca un comunist adevărat. 

La proces, Adrian Lovin fusese condamnat la doi ani 
închisoare cu suspendarea pedepsei. De atunci trecuseră 
patru. Trecuseră patru ani şi căpitanul Ovezea era 
convins că Adrian Lovin, acum muncitor fruntaş la o 


mare întreprindere, niciodată nu va mai da de lucru 
miliției judiciare. 

In liniştea desăvârşită a nopţii se auzi tocmai de la 
Castel orologiul anunțând miezul nopţii. 

„Am făcut ce am făcut şi tot m-a prins miezul nopţii!” 

Şi oftând, închise ochii, de data asta hotărât să 


adoarmă. 
* 


x x 


A doua zi, dimineața, căpitanul Ovezea îmbrăcat în 
haine civile se îndrepta agale spre Castel. Nu se grăbea. 
Aerul ozonat şi răcoarea dimineții erau reconfortante, iar 
liniştea pe care n-o tulbura decât sfada unor scatii 
arțăgoşi stimula gândurile. Căpitanul Ovezea se gândea 
la Dana Milea. Se gândea, întrebându-se dacă va izbuti 
ea până la urmă să-şi dea seama din ce cauză asasinul 
se temea atâta de ea. 

„Fac ce fac şi trag mereu de acelaşi fir” îşi spuse 
mustrându-se. 

Făcu un efort de voinţă şi izbuti să alunge din minte 
tot ceea ce era în legătură cu asasinarea lui Anton 
Neguţă. Incepu să se gândească la Beatrice Popeea, la 
cele două vizite pe care le primise în ajunul morţii sale, la 
Tiberiu Fotiade, dar, mai ales, la femeia cu ochelari 
fumurii. Oare nu trebuia identificată în persoana vreuneia 
dintre salariatele muzeului? Şi apoi cine era nepotul 
despre care vorbea ultimul raport al locotenentului major 
Galaşanu, în posesia căruia se găsea abia de o oră? 

Raportul conţinea o mulţime de date noi, deosebit de 
importante. Aşa spre pildă îl informa că, două zile după 
internarea Beatricei Popeea la spital, portăreasa blocului 
găsise, zvărlit într-o ladă cu nisip aflată la subsol, 
albumul de fotografii care aparținuse bătrânei şi se 
prezentase cu el la secţia respectivă de miliţie. Intrucât 
de cazul acela se ocupase şi miliția judiciară, 
comandantul secţiei expedie albumul mai departe, însoţit 
de un raport prin care informa în ce împrejurare fusese 


găsit. 

Întreprinzând noi cercetări, locotenentul major 
Galaşanu află că în dimineața când locatarii 
descoperiseră pe bătrână paralizată, albumul se găsea în 
apartament. Două martore - primele care intraseră în 
apartament - declarară că văzuseră albumul căzut jos, la 
picioarele bătrânei. Una dintre ele susținea chiar că ea 
personal îl ridicase şi-i făcuse loc pe măsuța încărcată cu 
flacoane şi sticluţe de medicamente. 

Totuşi, în inventarul lucrurilor rămase de la bătrână 
- inventar întocmit imediat după transportarea ei la 
spital - albumul nu fusese înregistrat. Asta însemna că, 
până la sosirea organului de miliţie, unul dintre cei care 
se îmbulziseră în apartament îl luase şi, ulterior, îl 
aruncase în lada cu nisip. 

Ceea ce se întâmplase cu albumul părea cu totul de 
neînțeles. Legătura în piele fină, dar, mai ales, colţarele 
din aur îi confereau o oarecare valoare. Era deci posibil 
ca cineva să se lase ispitit şi să-l fure. Dar în aceeaşi zi, 
sau poate în ziua următoare, hoţul îl aruncase în lada cu 
nisip. Asta însemna că albumul fusese furat nu pentru 
valoarea pe oare o reprezenta în sine ci pentru ceea ce 
conţinea. 

Cu răbdarea şi conştiinciozitatea care îl caracterizau, 
locotenentul major Galaşanu îşi consacrase o bună parte 
din timp acţiunii de identificare a persoanelor care se 
perindaseră prin apartamentul bătrânei, până la venirea 
organului de miliţie. 

Nu fusese deloc o treabă uşoară, fiindcă, aşa cum se 
întâmplă de obicei în asemenea împrejurări, în afară de 
unii din locatarii blocului, prin apartamentul bătrânei se 
perindaseră destul de mulţi din casele vecine, în marea 
majoritate femei. Cu toate că stătuse de vorbă cu fiecare 
în parte, în legătură cu albumul nu izbutise să afle ceva. 
Cei mai mulţi nu-şi aminteau să-l fi văzut măcar, iar cei 
care îl văzuseră, declarau cu toţii că nu băgaseră de 
seamă nici când fusese luat şi nici de către cine. In 


schimb, aflase ceva care îi suscitase pe loc interesul. 
Anume, că în dimineaţa când o descoperiseră pe bătrână 
paralizată, printre cei care se îmbulzeau în apartament 
fusese şi un nepot al ei. Informaţia îl interesase în mod 
deosebit fiindcă, din datele certe pe care le deţinea 
miliția judiciară, Beatrice Popeea nu avea niciun fel de 
nepot în viaţă. 

Atunci, cine era falsul nepot şi când apăruse el în viaţa 
bătrânei? 

Noi cercetări, noi audiții. Dintre locatarii blocului, 
numai foarte putini îl văzuseră şi numai cu totul 
întâmplător. Îl văzuse mai des şi în câteva rânduri 
schimbase câteva cuvinte cu el portăreasa blocului. 
După descrierea acesteia, nepotul era „un tânăr 
simpatic, frumuşel, amabil şi glumeţ”, care, încă de 
prima dată când o întâlnise în hol ţinuse s-o informeze că 
este nepotul „doamnei Beatrice Popeea”, mutat cu 
serviciul din provincie de numai câteva zile. Descrierea 
locatarilor din bloc coincidea cu a portăresei, cu alte 
cuvinte, era la fel de aproximativă şi sumară. În schimb, 
aflase un amănunt care îi suscitase într-o oarecare 
măsură interesul. Una din locatare povesti că urcând o 
dată la bătrână să-i ducă de-ale mâncării, încă din 
vestibul o auzi râzând cu hohote. 

Intrigată că o găseşte într-o atare hună dispoziţie - de 
obicei era posacă - îi spusese: 

— Îmi pare bine că vă mai văd şi râzând, nu numai 
tristă şi plânsă. 

La care bătrâna îi replicase în chip de scuză: 

— Ce să fac, dragă madam Săvescu! Nepotul ăsta al 
meu e atât de amuzant. Mereu mă face să râd, de parcă 
şi-ar fi pus în gând, cu tot dinadinsul, să mă omoare. Căci 
inimii mele bolnave sigur că nu-i face bine atâta râs. 

— Nu te teme, mătuşica! Râsul ajută inimii dumitale să 
se vindece mai mult decât toate medicamentele pe care 
le iei. 

Informaţia aceasta i se  păruse interesantă 


locotenentului major Galaşanu - şi era - fiindcă putea fi 
interpretată în sensul că presupusul nepot se străduia să 
câştige bunăvoința bătrânei. 

Aceasta era tot ceea ce locotenentul major Galaşanu 
putuse afla în legătură cu acel nepot, apărut peste 
noapte. Toate investigaţiile pe care le întreprinsese spre 
a-i da de urmă dăduseră greş. Nepotul dispăruse, de 
parcă l-ar fi înghiţit pământul. 

Nu mai puţin interesantă era acea parte din raport 
care se referea la album. 

Convins că aruncarea albumului nu putea avea altă 
semnificaţie decât aceea că pe hoţ îl interesase 
conţinutul şi nu valoarea, locotenentul major Galaşanu îl 
cercetase cu multă şi meticuloasă atenţie. Şi iată ce 
constatase: Mai întâi, că ordinea de aşezare a 
fotografiilor era cea cronologică. Albumul se deschidea 
cu două poze care o reprezentau pe Beatrice Popeea în 
uniformă de şcolăriţă, şi se încheia cu o alta care purta 
data de 13 iulie 1947. Pe spatele fotografiilor, fără 
excepţie, erau trecute următoarele date: anul, luna, ziua 
precum şi localitatea unde fuseseră ele executate. Mai 
ales, această ultimă precizare era importantă, fiindcă 
puteai să-ţi dai seama cât de mult călătorise în tinereţea 
ei Beatrice Popeea. 

Cine răsfoia albumul putea - cu puţin efort de 
imaginaţie să reconstituie biografia acestei femei a cărei 
viaţă fusese - cu excepţia ultimilor ani - un lung prilej de 
huzur şi desfătări. 

După toate probabilitățile, bătrâna ţinuse mult la 
album. Ca să nu se uzeze legătura splendidă din piele 
scumpă, îl învelise în celofan. Înăuntru, fotografiile erau 
prinse cu colţare trainice. Totuşi, în decursul anilor unele 
dintre ele se rupseseră. Neavând altele ca să le 
înlocuiască, bătrâna fusese nevoită să lipească 
fotografiile direct pe fila albumului fie cu pelicanol, fie - 
în ultimii ani - cu simplă cocă. 

În album nu existau locuri sau pagini goale, cu 


excepţia unei singure file, de pe care lipseau două 
fotografii. Intrucât celelalte poze de pe aceeaşi filă 
precizau că fuseseră executate la Castelul Caraiman în 
vara anului 1947, se putea trage concluzia că şi cele care 
lipseau datau din aceeaşi perioadă de timp. 

Interesant în legătură cu aceste fotografii era 
următorul fapt: una dintre ele fusese lipită la colţuri cu 
cocă. Ulterior, atunci când fusese luată din album, 
rămăsese pe una din lipituri o fâşie mică de hârtie. 

Examenul roentgen al lipiturii stabilise că operaţia 
dezlipirii se întâmplase de curând. Această descoperire îl 
făcuse pe locotenentul major Galaşanu să se întrebe 
dacă nu cumva tocmai dispariţia celor două fotografii 
explica de ce fusese furat albumul. 


La toate acestea se gândea căpitanul Ovezea 
recapitulând în minte lungul şi interesantul raport primit 
de curând printr-un curier special. 

lată că acum apărea în arenă un nou personaj: 
nepotul. Dar de vreme ce se ştia absolut sigur că bătrâna 
nu avusese asemenea rude în viaţă, atunci cine era, în 
realitate, acest fals nepot şi ce interese comune îi legau 
pe amândoi? Faptul că bătrâna nu numai că nu 
dezminţise, dar confirmase versiunea nepotului sosit din 
provincie însemna că avea tot interesul ca lumea din 
bloc să-l considere ca atare. Dar în ce scop? Şi apoi, era 
doar o simplă coincidenţă că acest „nepot” apăruse în 
viaţa ei abia cu o lună înainte de a paraliza? Mai mult, 
oare un trebuia făcută o legătură între furtul albumului şi 
dispariţia „nepotului”? 

Albumul dispăruse dimineaţa, scurt timp după ce 
vecinii descoperiseră ceea ce se întâmplase bătrânei, în 
orice caz înainte de venirea organului de miliţie, fiindcă 
în inventarul întocmit de acesta el nu figura. Dar din 
declaraţiile unor martori reieşea că atunci când sosise 
miliția nici „nepotul” nu se mai găsea în apartament. 
Desigur aceasta nu constituia un argument care să-l 


acuze neapărat că furase albumul. Dar se mai adăugau 
unele fapte care făceau posibilă o asemenea ipoteză. Aşa 
spre pildă atât portăreasa, cât şi ceilalţi locatari 
afirmaseră că „nepotul” nu obişnuia să-şi viziteze 
„mătuşa” decât în cursul după-amiezii. Atunci cum se 
face că el se afla în apartamentul ei tocmai în dimineaţa 
când, paralizată şi aproape în state de comă, fusese 
transportată la spital? Fusese oare o simplă întâmplare? 
Greu de crezut. Sau poate îl anunţase cineva telefonic? 
Dar o asemenea ipoteză complica şi mai mult lucrurile. 
Fiindcă, în cazul acesta trebuia acceptată ideea că acela 
care îl anunţase aflase, cel puţin cu un sfert de oră 
înaintea locatarilor, de ceea ce i se întâmplase bătrânei. 
Dacă ar fi fost anunţat de către unul din locatari, 
„nepotul” nu ar mai fi avut timp să ajungă înaintea 
organului de miliţie. Or se ştia precis că atunci când 
acesta sosise, „nepotul” dispăruse. 

Dar şi într-un caz şi în celălalt ipoteza că a putut fi 
anunţat presupunea existenţa unui complice. In acest 
caz, cum de a putut el afla, înaintea tuturora, ce se 
întâmplase bătrânei? Oare nu trebuia presupus că, după 
femeia cu ochelari fumurii, după Tiberiu Fotiade, 
complicele „nepotului” trecuse şi el prin apartamentul 
Beatricei Popeea? Mai mult, dacă prezenţa ulterioară a 
„nepotului” în apartamentul bătrânei avusese doar 
scopul să pună mâna pe album, de ce nu-l luase, în 
prealabil, complicele său? Şi apoi, ce interes prezentau 
pentru „nepot” - sau pentru „nepot” şi complice - cele 
două fotografii? 

Acestea erau numai câteva din întrebările care îl 
frământau pe căpitanul Ovezea şi din pricina cărora era 
foarte puţin receptiv la frumuseţile acelei dimineţi de 
septembrie. 


Mai avea de mers puţin până la castel. Pe o bancă 
cioplită dintr-un trunchi uriaş de brad stătea un băieţel şi 
scobea un puşcoci din tulpină de soc. In spatele său, pe 


versantul aleii care cobora până la pârâiaş, păşteau 
patru oi. Ciobănaşul, atent la treaba pe care o făcea, nu 
prea avea grija lor. De altfel nici nu era nevoie. larba 
fiind multă şi grasă, oile nu aveau motiv să se 
îndepărteze. 

— Ce faci tu aici, mă ţică? îl întrebă căpitanul Ovezea 
când ajunse în dreptul lui. 

— Nu vezi? Am treabă! Fac un puşcoci. Ehei, ce mai 
puşcoci are să iasă! 

— Cum te cheamă pe tine? 

— Nică! Da matale, nene, de ce umbli azi în tivil? 

— Dar cum vei fi vrând să umblu? întrebă uimit de 
perspicacitatea ciobănaşului. 

— În uniformă. Ce, parcă eu nu ştiu că eşti de la 
miliţie? 

— Aşa!... 

— leri, când ai trecut la muzău nu erai îmbrăcat ţivil. 

— Nu eram. 

— Păi vezi! 

— Al cui eşti tu, mă Nică? 

— Al lui Tudose Stratilat. Lucrează la gară. E acar. 

— Bine, măi Nică! Văd că eşti un băiat de ispravă. 
Mâine, când am să trec la muzeu, am să-ţi aduc 
bomboane. Bineînţeles, dacă te-oi mai găsi aici. 

— Mă găseşti, că aici iarba e grasă. 

Căpitanul Ovezea îşi continuă drumul la Castel 
gândindu-se la ciobănaşul de o şchioapă care dovedea 
un spirit de observaţie precoce. Pe urma, pe neaşteptate, 
îşi aminti o întâmplare din propria sa copilărie. 

Se văzu pe sine copil de aceeaşi vârstă cu ciobănaşul, 
şi tot ca el păzind două capre pe marginea unui 
drumeag. Era spre seară şi din soare nu se mai vedea 
decât o geană, sus, pe creasta munţilor. Tocmai se 
pregătea să se întoarcă acasă, când dintr-o porumbişte 
apăru nea Gligor, ceferistul. 

— Petrică, taică-tu e acasă? 

— E în şut. Da’ într-o oră are să fie. 


— Măi Petrică, să-i spui că am să-l caut mai târziu, 
când s-o mai aciua lumea. Să-i mai spui să încuie dulăul 
în şopron, că-i rău al dracului. 

— Am să-i spun, nea Gligor. 

— Tu, măi, ai grijă! Altcuiva nu sufli o vorbă că m-ai 
văzut, a mai adăugat ceferistul din urmă. 

Când s-a întors taică-su din mină, i-a spus. 

— Bagă-l pe Haiduc în şopron şi încuie.-l, îi porunci el. 

Peste vreo oră, uşa s-a deschis aproape pe nesimţite şi 
nea Grigore a intrat în casă. 

— Acum, du-te şi te culcă, Petrică! l-a îndemnat tată- 
su. 

Deşi ar fi vrut să mai rămână, ca să afle de ce venise 
nea Gligor, ştiind că atunci când tată-su spune o vorbă 
nu e chip de tocmeală, a trecut în iatacul de alături, s-a 
dezbrăcat şi s-a culcat. De adormit însă, n-a adormit. 
Asculta fără să înţeleagă şoapta celor doi. Intr-un târziu, 
ieşiră amândoi în tindă. 

„Pesemne că tata îi petrece până la poartă”, îşi spuse. 

Dar aşteptă zadarnic să se întoarcă. Nici după mai bine 
de jumătate de oră nu reveni. In cele din urmă, somnul îl 
birui şi adormi. Aproape se săturase de somn când îl 
simţi pe tată-su întinzându-se în patul de alături. 

— Unde ai fost, tată? 

— L-am petrecut pe nea Gligor o bucată de drum. Hai, 
dormi mai departe. 

Când l-au trezit bubuiturile, începuse să se lumineze. 

— Bombardează, avioanele mina, tată. 

— Ei, mina! 

Şi n-a mai zis nimic. 

Mult mai târziu a aflat el cauza adevărată a exploziilor! 

În timpul nopţii, comuniştii se strecuraseră, fără să fie 
simţiţi, pe viaduct şi desprinseseră buloanele liniei 
ferate. Două ore mai târziu, când un tren hitlerist 
încărcat cu muniții trecu pe viaduct, deraie. Vagoanele s- 
au prăbuşit în prăpastie şi lăzile încărcate cu muniţie şi 
explozibil, în cădere, au făcut explozie. 


O săptămână întreagă a fost mare fierbere în toată 
regiunea. S-au vânzolit în toate direcţiile motociclete şi 
Porsch-urile hitleriste, camioane încărcate cu jandarmi, 
dar până la urmă lucrurile s-au liniştit. Cei care puseseră 
la cale atentatul n-au putut fi prinşi. 

Dar într-o zi, când îl aştepta în poartă pe tată-su, un 
miner l-a tras de o parte şi i-a spus în mare taină: 

— A zis tată-tu să te muţi la mătuşa Simina, că el n-are 
să mai poată veni curând acasă. Vezi că are să-l caute şi 
jandarii. 

De la mătuşa Simina a aflat el de ce îl căutau 
jandarmii pe tată-su. Se aflase că el şi cu nea Gligor 
provocaseră explozia de pe viaduct. Şi tot de la ea a aflat 
că fugiseră amândoi în munţi, la partizani. 


IX 


Căpitanul Ovezea privea prin fereastră strada, parcă 
puţin mai animată ca de obicei. Totuşi, nu în aşa măsură 
ca s-o piardă din vedere pe Dana Milea care părăsise 
abia de câteva minute secţia de miliţie. Înaltă, cu mersul 
suplu, Dana Milea se depărta fără să se grăbească, de 
parcă s-ar fi aflat pe stradă numai ca să se plimbe. 

O oră mai devreme, când ofiţerul de serviciu îl 
anunţase cine vrea să-i vorbească fusese surprins, 
fiindcă nu se aşteptase că avea să-l caute la numai 
douăzeci şi patru de ore de la ultima lor întrevedere. De 
aceea, surprinderii i se adăugase imediat şi speranţa că 
s-ar putea să afle noutăţi interesante. Speranţa se 
dovedi însă iluzorie. Totuşi, şi ceea ce aflase îi suscita în 
mod deosebit interesul. 

O urmări cu privirea, pe urmă când ea se pierdu în 
mulţime întorcând spatele ferestrei se duse să dea 
drumul magnetofonului. 

Câteva clipe mai târziu în birou se auzi din nou vocea 
ei: 


— Mi-ati cerut să mă gândesc şi iarăşi să mă gândesc, 
care ar putea li motivul - sau motivele - ce l-ar 
determina pe asasinul lui Anton Neguță să se teamă de 
mine. Trebuie să vă mărturisesc, atunci nu prea ați 
izbutit să mă convingeti că un asasin atât de fioros ar 
putea să se teamă de o biată femeie ca mine Astăzi, cred 
că aţi avut dreptate. Veţi afla ceva mai târziu ce m-a 
determinat să vă dau dreptate. 

In prealabil, vreau să vă spun că, încercând să vă 
urmez sfatul, m-am străduit să-mi amintesc tot ceea ce 
am făcut în zilele premergătoare crimei, în ziua crimei şi 
câteva zile după aceea. De asemenea, ce am observat la 
colegii mei, ce au vorbit ei între ei sau cu mine, pe scurt, 


să reconstitui cu fidelitate, şi fără a neglija nici cele mai 
neînsemnate amănunte, viața colectivului nostru în acele 
câteva zile. Şi aceasta nu o dată. Ci de nenumărate ori. 

Nu ştiu cum să vă explic, dar metoda pe care mi-ati 
recomandat-o nu mi se potriveşte. Vreau să spun că nu 
se potriveşte temperamentului meu, mai precis, 
structurii mele sufleteşti. Fiindcă, ori de câte ori am 
încercat, gândurile nu s-au lăsat strunite şi m-am trezit 
gândindu-mă la cu totul altceva, care n-avea nici o 
legătură cu ceea ce mă preocupa. Și atunci, lăsam totul 
baltă şi-mi vedeam de treabă. De fiecare dată însă, mai 
târziu, şi nu ca urmare a unei acţiuni comanaate, 
începeam să retrăiesc în atmosfera şi ambianta acelor 
zile. Cu o surprinzătoare claritate, îmi aminteam o 
mulțime de amănunte, cu o surprinzătoare claritate îmi 
vedeam în închipuire colegii, urmăream pe chipurile lor 
cele mai neînsemnate nuanţe, urmăream gesturile lor, 
auzeam cuvintele pe care le rostiseră şi, pe măsură ce se 
întâmplau toate acestea, emotia punea din ce în ce mai 
mult stăpânire pe mine, pentru că simţeam că se apropie 
Clipa când avea să mi se „releveze“ ceea ce voiam să 
aflu. 

Vi s-a întâmplat, probabil, să vedeţi pe stradă pe 
cineva, pe care îl cunoaşteţi foarte bine şi cu toate 
acestea să nu vă amintiţi cine este? 

— Bineînțeles! Cui nu i s-a întâmplat? 

— Ei bine, ceva asemănător mi se întâmplă şi mie. De 
multe ori simt că sunt pe punctul de a descoperi ceea ce 
vă interesează, că trăiesc secunda premergătoare, 
emotia pune atunci stăpânire pe mine, aştept, simt că 
ACUM ar trebui să ştiu, simt că ŞTIU, dar că nu-mi 
amintesc, şi că nu ar mai trebui decât să IZBUTESC SA-MI 
AMINTESC CEEA CE, DE FAPT, ŞTIU FOARTE PRECIS. 

Dar în clipa următoare, totul se învălmăşeşte, totul se 
risipeşte. 

După cum vedeți, de multe ori am fost pe punctul de a 
afla de ce se teme de mine asasinul lui Anton Neguță, 


dar de fiecare dată n-am izbutit să-mi amintesc - repet - 
ceea ce, în anumite momente, ştiu foarte precis. 

Această amnezie, circumscrisă doar la un singur caz, 
câteodată mă înfurie, mă face să-mi pierd speranţa că 
voi izbuti cânava. 

— Tovarăşă Milea, nu aveți motive să vă pierdeţi 
speranța. Dimpotrivă. Din cele ce mi-ati povestit, eu am 
convingerea că veți izbuti poate chiar mai curând decât 
sperati. Adesea se întâmplă să-ţi reaminteşti mult mai 
târziu, şi când în aparenţă ai incetat să te mai preocupi, 
ceea ce zadarnic ai încercat zile în şir. 

— Credeţi că aşa mi se va întâmplă şi mie? 

— Sunt convins. Cu o singură conditie: să nu 
abandonați metoda, să perseverați. 

— Ştiţi, în ciuda insucceselor, câteodată am şi eu 
impresia că într-o dimineață, când voi deschide ochii, voi 
şti. Dar spuneti-mi, vă rog, are aceasta o importanță 
deosebită? 

— Excepțională, tovarăşă Milea. Dacă veți izbuti să 
înțelegeți de ce se teme de d-voastră, înseamnă să ştiţi 
cine l-a ucis pe Anton Neguță. Bineînțeles, că şi fără 
ajutorul d-voastră noi tot îl vom descoperi. 

— De s-ar întâmplă aceasta mai repede! Ştiţi, nu e 
deloc plăcut să ai conştiinţa că printre tovarăşii tăi de 
muncă se ascunde un asasin. În primul rând şi 
precumpănitor stăruie sentimentul de revoltă că eşti 
nevoit să trăieşti şi să respiri acelaşi aer cu un asasin 
odios. La aceasta se adaugă o oarecare stânjeneală, un 
fel de inhibare. Cu excepția asasinului, fiecare dintre, noi 
işi pune întrebarea: Nu cumva mă bănuiesc tocmai pe 
mine? Din această cauză am devenit mai puțin spontani. 
Singura dintre noi care se comportă la fel de natural ca şi 
până acuma este Sanda Vişoiu. V-o reamintiţi? 

— Bineînţeles! 

— Ei, dar Sanda e o fată cum nu există multe. 

— Scuzaţi-mă că vă intrerup, tovarăşă Milea. 
Dumneavoastră, acolo, la muzeu, discutati des despre 


cele întâmplate? Despre crimă, despre furt... 

— Nu prea, tovarăşe căpitan. În ultimul timp chiar 
deloc. În schimb, aşteptăm toti cu încredere şi 
nerăbdare, să-l arestați pe asasin. Pot să vă asigur că în 
privința „moralului“, stăm excelent. 

— Dacă demascarea asasinului vă preocupă în aşa 
măsură, atunci cum vă explicați că totuşi nu discutati 
deloc sau aproape deloc despre crimă? 

— Dacă n-am şti sigur că asasinul se află printre noi, 
probabil că am discuta mai mult. Ce inseamnă, de fapt, a 
discuta despre o crimă? Evident, a emite anumite 
ipoteze. Dar a emite ipoteze înseamnă a vizat chiar fără 
să vrei, pe careva dintre cei care participă la discuție. Or 
moartea lui Anton s-a produs în asemenea împrejurări 
misterioase, încât niciunul dintre noi nu este capabil să 
formuleze vreo bănuială. Şi dacă n-am fi convinşi că 
aveți temeinice motive să afirmați că asasinul lucrează la 
muzeu, ne-ar fi imposibil să acceptăm ipoteza aceasta. 

— Nu e o ipoteză, tovarăşă Milea, ci o certitudine! 

— M-am exprimat greşit, deşi m-am gândit la acelaşi 
lucru. Vreau să spun că, dacă certitudinea aceasta nu ar 
fi fost a d-voastră, a miliției, ne-ar fi imposibil să credem 
că vreunul dintre noi a putut fi în stare de o asemenea 
ticăloşie fără ca în prealabil să ne fi dat, cât de cât, 
motive să-i bănuim monstruozitatea morală. 

— Nici despre furt nu ați discutat? 

— Deloc. Şi ştiţi de ce nu discută nimeni? Pentru că vor 
să mă menajeze, probabil. 

— Cum, adică, să vă menajeze? 

— Pesemne au aflat, nu ştiu pe ce cale că broşa mea a 
fost găsită în Rotondă şi mă bănuiesc. Alaltăieri când ati 
venit la muzeu, v-a văzut prin fereastră Angela. „Uite că 
iar vine căpitanul”, ne-a vestit ea. „Vine probabil tot în 
legătură cu furtul”. Atunci, ca la un semnal, toată lumea 
s-a uitat la mine, dar fiecare în alt fel Deşi nevinovată, 
fără voia mea mi-am plecat privirea. Nu în aş mira dacă 
cineva mi-ar spune că m-am şi înroşit. 


Când mi-am putut învinge slăbiciunea - absurdă 
tocmai fiindcă nu exista un motiv real - cu toții îşi 
vedeau de treabă. Bineînțeles, discuţia n-a mai 
continuat. Mai ales tăcerea care a urmat după aceea a 
fost elocventă şi mi-a întărit convingerea că ei ştiu unde 
a fost găsită broşa. Dar cum de mi putut afla ?t 

— De la mine, tovarăşă Milea. Este în necesar ca ei să 
creadă - tocmai fiindcă printre el se află şi asasinul - că 
noi vă bănuim. 

— Atunci se explică atitudinea lor față de mine. Sunt 
mai rezervati, adesea îi surprind privindu-mă cu 
neîncredere, cu antipatie şi, câteodată, chiar cu ură. 
Există însă şi excepții. De fapt, dacă nu-l pun la socoteală 
pe lon, doar una singură: lancu. lancu Popescu. Aş zice 
că el e singurul care nu mă suspectează, care nu are nici 
un fel de reținere față de mine. Dar nu cred că aceasta 
se datoreşte faptului că mă crede nevinovată ci sănătății 
sale, în prezent tare precară. 

— E bolnav? Azi de dimineață l-am văzut şi nu mi-a 
făcut deloc impresia că ar fi suferind. 

— Bineînțeles, nu e vorba de o boală cere să-l 
țintuiască la pat. Este vorba despre altceva. Trebuie să 
ştiţi că lancu ne-a depăşit totdeauna prin cultura sa. 
Anton, spre pildă, poseda şi el cunoştinţe uluitoare. Dar 
numai în domeniul istoriei artei şi parțial în istorie. lancu, 
în schimb, până de curând era în stare să-ți furnizeze, pe 
nerăsuflate, zeci de date, de cifre, de nume din cele mai 
diverse domenii. Putea să-ți recite în latină sau greacă, în 
rusă, engleză, franceză sau italiană zeci de versuri din 
Virgiliu sau din Homer, din Puşkin sau Shakespeare, din 
V. Hugo sau Petrarca, din Eminescu sau Arghezi. Putea 
de asemenea să-ți țină o adevărată prelegere despre un 
ştiu ce capodoperă a literaturii universale sau să-ți spună 
ce mari actori au jucat în piesele noastre clasice, câte 
spectacole au fost date cu fiecare în decursul timpului, 
putea să-ți înşire pe cei mai mari şahişti din lume, după 
cum de asemenea putea să-ți furnizeze date biografice, 


aproape complete, despre foarte mulți scriitori, 
muzicieni, pictori şi aşa mai departe. 

Din cauza aceasta, noi îl şi poreclisem „mica 
enciclopedie ambulantă”, poreclă care nu-l supăra, ci, 
dimpotrivă, considera el, îl onorează. Din păcate, de la o 
vreme încoace, formidabila sa memorie a început să-l 
părăsească. Nu numai că nu ne mai uimeşte oferindu-ne 
mostre de adevărate jonglerii de memorie, dar a început 
să uite unele fapte din activitatea noastră de fiecare zi, 
întâmplate nu demult. Câteodată am impresia că-l paşte 
primejdia unei totale imbecilizări. Îi vorbeşti, se uită la 
tine, te ascultă, dar în privire i se citeşte atâta 
buimăceală, încât ai putea crede că abia atunci a picat 
din nori. 

În ultimele zile, întâmplarea a făcut să-l aud în două 
rânduri dând vizitatorilor explicațiile de rigoare. Trebuie 
să ştiţi, că niciunul dintre noi - cu excepția bietului Anton 
- nu ținem prelegeri. Dar explicaţiile pe care le-a dat 
lancu în ambele dăti depăşeau orice fel de închipuire. Am 
avut impresia că nu vorbeşte un om, ci că un robot 
repetă, cu o exactitate exasperantă, o serie de banalități 
şi platitudini, cu o voce recitativă de țârcovnic păcătos şi 
betiv, care se grăbeşte să termine, ca să se poată 
reîntoarce cât mai repede la crâşmă. Ascultându-l, vă rog 
să mă credeți, am fost de-a dreptul mişcată. Fiindcă mai 
mult decât cu alte prilejuri m-am convins că uimitoarea 
sa memorie l-a părăsit. 

— Vă întrerup, tovarăşă Milea. Aţi putea preciza când a 
început procesul acesta de prematură pierdere a 
memoriei la colegul d-voastră? 

— Tovarăşe căpitan, n-aş putea preciza când a început 
procesul acesta, pe care eu l-aş numi de imbecilizare. 
Într-o formă lentă, insesizabilă sau aproape insesizabilă, 
probabil mai demult. Dar, după toate probabilitățile, 
asasinarea lui Anton a fost şocul care l-a grăbit. Mă bazez 
făcând această afirmaţie pe faptul că schimbarea a 
devenit vizibilă abia după moartea lui Anton. 


— Vă rog să vă mai gânditi! Sigur că abia după 
asasinarea lui Anton procesul de imbecilizare, cum l-aţi 
numit, a devenit sesizabil? 

— Cred că nu mă înşel. De altfel, aceasta este şi 
părerea majorităţii colegilor mei. Îi puteţi întreba. Noi, 
alarmați, l-am sfătuit să se adreseze unui specialist. Nu-l 
cunosc pe medicul care l-a consultat, dar sunt convinsă 
că diagnosticul este greşit. Fiindcă fenomenul acesta de 
adevărată decrepitudine intelectuală nu cred că se 
datoreşte doar unei „nevroze astenice”, cum pretinde 
medicul. Alta trebuie că e boala - mult mai gravă - de 
care suferă bietul lancu. Tovarăşul director i-a propus să- 
| interneze într-o clinică la Bucureşti condusă de un 
prieten al său, dar el a refuzat, motivând că, până la 
descoperirea şi arestarea asasinului, nu părăseşte oraşul. 

— Şi cum justifică el această condiționare? 

— Ne-a lăsat să înțelegem că, dacă se internează 
tocmai acum când cercetările sunt în curs ar putea trezi 
suspiciuni. Bietul băiat, nu-şi dă seama că orice 
întârziere poate să-i fie fatală. 

— In ce sens fatală? 

— În sensul agravării bolii. 

— Ín privința aceasta să nu aveţi grijă. vă asigur că 
vom pune mâna pe asasin cu mult mai devreme ca boala 
de care suferă tovarăşul lancu să se agraveze. 

— Ei, dar eu n-am venit să vă răpesc timpul, tovarăşe 
căpitan, povestindu-vă despre boala bietului lancu... 

— M-au interesat mult cele ce mi-ati spus. 

— Probabil! Dar ceea ce mi s-a întâmplat mie, cred că 
vă va interesa mult mai mult 

— Atunci vă ascult, tovarăşă Milea. 

— lată despre ce-i vorba: Lunea, muzeul este închis 
pentru public. Totuşi, cei mai mulţi dintre noi venim 
fiindcă avem de elaborat diferite lucrări muzeografice. 
(Bunăoară, eu am de făcut un studiu despre lambriurile 
aflate la Castel). Şi întrucât în această zi publicul nu are 
acces la muzeu, pentru aceia dintre noi care avem de 


făcut diferite lucrări lunea a devenit ziua ideală de 
studiu. Deci, alaltăieri, luni, mă aflam la muzeu. În timpul 
unei pauze mi-am adus aminte că una din femeile de 
serviciu îmi făgăduise nişte andrele subțiri. (Lunea este şi 
Ziua de curățenie generală). M-am dus s-o caut. N-am 
găsit-o în niciuna din încăperile de la parter. Am urcat 
atunci la etajul întâi. Când am ajuns în dreptul „Salonului 
albastru” am observat că uşa, totdeauna încuiată, de 
data aceasta era larg deschisă. N-am stat o clipă pe 
gânduri şi i-am trecut pragul. Ulterior am încercat să-mi 
explic de ce am făcut-o. Și nu a fost deloc uşor. Cred că 
am procedat aşa fiindcă am fost curioasă să revăd 
Rotonda, să revăd locul acela unde asasinul regizase 
compromiterea mea. Cum să vă explic? Eram convinsă 
că acolo ceva se schimbase, că ceva nu mai era ca 
înainte. A fost o prostie, de care mi-am dat seama ceva 
mai târziu, dar atunci eram convinsă că aşa stau 
lucrurile. 

Ajunsă în Rotondă, sentimentul dominant în primele 
minute a fost acela de dezamăgire. Am găsit totul ca mai 
înainte, cu excepția unui fotoliu care nu se mai afla exact 
pe locul unde îl ştiusem. N-am zăbovit mult acolo. In 
primul rând fiindcă, aşa cum v-am spus, mă dezamăgise, 
iar în al doilea rând fiindcă, brusc, devenisem neliniştită. 
Și devenisem aşa, fiindcă auzul meu înregistrase în 
încăperea alături un zgomot abia perceptibil. 

Dar părăsind Rotonaa, în loc să fac calea întoarsă m- 
am afundat în aripa nelocuită ca să caut camera de baie, 
mai precis lavoarul unde - ştiam de la d-voastră - 
asasinul lui Anton Neguţă ascunsese obiectele furate. 

Mă stăpânea o dorinţă irezistibilă să descopăr lavoarul 
şi să verific dacă nu cumva, între timp, asasinul 
schimbase ascunzătoarea. 

Am străbătut, pe rând, sălile, fără să mă grăbesc, dar 
totuşi grăbindu-mă teribil. Cum să vă explic? Într-adevăr, 
nu mă grăbeam. Mergeam cu mersul meu obişnuit. 
Totuşi, În sinea mea eram teribil de grăbită, alergam, pur 


şi simplu. De ce atunci mă străduiam să imprim mersului 
meu  nepăsarea omului care nu are motiv să se 
grăbească? Fiindcă îmi era puțin frică şi nu voiam să se 
observe. Îmi era frică din cauza zgomotului pe care îl 
auzisem când mă aflam încă în Rotondă. Mai târziu puțin, 
în timp ce treceam printr-o încăpere care, pe vremuri, 
fusese un budoar, am văzut în oglinda mare a unei 
console cum uşa - prin care abia trecusem şi pe care o 
lăsasem întredeschisă - se mişcă fără zgomot, dându-se 
de perete. Abia acum am ştiut precis că nu sunt singură, 
că aşa ajunsese în pozitia în care se afla nu împinsă de 
niscai duhuri, ci de acela care se ascunsese înapoia ei. şi 
tot acum am avut sentimentul precis al primejdiei de 
moarte care mă pândeşte. 

— Vă rog să mă iertati că vă întrerup. De ce neapărat 
sentimentul unei primejdii şi încă a uneia de moarte? 
Poate că mai normal ar fi fost să presupuneți că acela 
care se ascundea înapoia uşii era unul dintre colegii d- 
voastră care, ştiind ce bănuială planează asupra-vă, v-a 
urmărit să vadă ce căutați în aripa nelocuită. Nu credeți? 

— Aveţi dreptate! Normal, aşa ar fi trebuit să gândesc. 
Cu toate acestea, am avut sentimentul că, dacă m-aş fi 
dus să văd cine se ascunde înapoia uşii, sau dacă aş fi 
intrat în camera de baie unde se afla balotul în dreptul 
uşii căreia tocmai mă aflam, n-aş mai fi scăpat cu viață. 
Fiindcă, trebuie să v-o spun eram convinsă că acela care 
se ascunde este asasinul. 

Totuşi, n-am tipat, n-am leşinat, nu mi-am pierdut 
firea. Prefăcându-mă că nu am habar de primejdia care 
mă paşte, mi-am continuat drumul, străbătând, una după 
alta, încăperile care mai rămăseseră. Pe urmă m-am 
întors. Îmbărbătându-mă, îmi spuneam tot timpul: „Dacă 
ai curaj, nu are să ti se întâmple nimic”. 

Și într-adevăr, nu mi s a întâmplat nimic. Am ajuns din 
nou în „Salonul albastru”. Uşa pe care o lăsasem larg 
deschisă era acum închisă. Mi-am zis atunci: „Dacă e 
încuiată, sunt pierdută. Mă va acide”. 


Cred că în clipa aceea mi-a fost cel mai tare frică. 

Am întins mâna, care îmi tremure, am apăsat clanța. 
Nu, uşa nu era încuiată. Se deschise cu un scârtâit uşor. 
Am răsuflat uşurată. l-am trecut pragul şi am închis-o 
repede în urma mea. La numai câţiva paşi era o 
canapea. M-am târât până acolo şi aproape m-am 
prăbuşit. Am închis ochii şi am început să plâng. De fapt, 
m-a fost ceea ce se înțelege în mod obişnuit prin plâns. 
Îmi curgeau lacrimile. Curgeau şi eu nu aveam puterea 
nici să le opresc, nici să mi le şterg. 

A fost, fără îndoială, un plâns nervos. Până la urmă, 
mi-am revenit. Am plecat. În sala de muzică o femeie 
făcea curățenie. 

„A trecut careva pe aici?” am întrebat-o. „Cine să 
treacă? Nimeni!” „Acum zece minute, acum cinci 
minute... Vreun tovarăş îndrumător sau poate tovarăşul 
Mântulescu?” „Nu, n-a trecut nimeni!” mi-a răspuns ea 
fără pic de ezitare. 

M-am dus să-l caut pe Luca. L-am găsit citind ziarul. 

„Tovarăşe Luca, ai uitat uşa de la „Salonul albastru” 
descuiată”. „Eu? Nici gând! Mai ales după cele 
întâmplate nu mi-aş putea îngădui în asemenea 
neglijență”, protestă el. „Curios! Mai adineauri am găsit- 
o dată de perete”. 

Luca aproape se răsti la mine: „Cum să fie dată de 
perete, tovarăşă Dana, când am încuiat-o cu mâna 
mea?” „Dacă îți spun că era dată de perete, am insistat. 
De închis, am închis-o eu. Dar descuiată e şi acum” „Vrei 
să-mi bat de pomană picioarele până acolo? Zău că n-are 
haz” „Atunci, haide să ne batem amândoi picioarele, c-a 
să te convingi!” i-am propus. 

S-a învoit. Când am ajuns, Luca a încercat uşa. Şi, 
închipuiţi-vă, acum era încuiată. 

Bietul băiat s-a uitat la mine mai întâi furios apoi mi-a 
spus cu ton de reproş: „Dacă şi asta se poate numi 
glumă!” 

Câteva clipe, banda magnetofonului punctă doar 


tăcerea care urmă. Apoi se auzi din nou vocea Danei 
Milea: 

— Ce părere aveți, tovarăşe căpitan, de întâmplarea 
acesta? 

— Ati terminat? Acesta a fost motivul care v-a adus la 
mine? 

— Nu! Ceea ce a urmat nu a fost mai puțin interesant. 
Dimpotrivă. Dar inainte de a continua, aş vrea să cunosc 
părerea d-voastră. Mai precis, aş vrea să ştiu dacă am 
procedat bine, dacă nu am fost laşă. Dacă nu cumva ar fi 
trebuit ca, atunci când mi-am dat seama că se ascunde 
cineva după uşă, să mă duc să văd cine este. Sunt 
utemistă şi ca utemistă poate că ar fi trebuit să dovedesc 
mai mult curaj. Dacă totuşi nu era asasinul? 

— Curajul nu înseamnă şi imprudenţă, tovarăşă Milea. 
Dacă ați fi procedat aşa, ați fi comis o mare imprudență 
care v-ar fi fost, poate, fatală. Fiindcă - nu trebuie să 
aveţi vreo îndoială - acela care v-a urmărit a fost 
asasinul. Şi acum, cunoscându-mi părerea, cred că e bine 
să continuaţi. 

— Când am ajuns acasă, la prânz, gândindu-mă la cele 
întâmplate, mi-am zis că, în interesul cercetărilor, ar fi 
bine dacă vi le-aş aduce şi d-voastră la cunoştinţă. Ca să 
nu vă răpesc timpul şi totodată ca să-mi pot organiza 
propriile impresii, am socotit că e mai nimerit să vă scriu. 
Dar, contrar aşteptării, găsindu-mă în fața foilor de 
hârtie, în loc să fiu cât mai concisă, am umplut multe 
pagini cu amănunte care în niciun caz nu puteau să vă 
intereseze. Din acest motiv, a venit ora când trebuia să 
plec în oraş fără să fi terminat scrisoarea. Cu gândul de a 
continua mai târziu, eventual transcriind-o pentru a o 
scurta, am împăturit foile şi le-am ascuns în sertarul 
măsuţei unde păstrez o mulțime de fleacuri: ace, nasturi, 
fermoare uzate şi multe altele. Pe urmă am plecat în 
oraş. Am lipsit vreo două ore. Dacă vă interesează, aflați 
că am fost la policlinica dentară. Când am revenit, am 
vrut să continui scrisoarea. Foile le-am găsit la locul lor, 


unde le lăsasem. Dar încă mai înainte de a deschide 
sertăraşul, am observat, pe jos, o papiotă. Aş fi putut jura 
că ea nu căzuse atunci când pusesem acolo scrisoarea. 
Cu toate acestea, nu mi-a trecut o clipă prin minte că, în 
lipsa mea, cineva cotrobăise prin sertăraş. Abia pe urmă, 
când m-am pus să caut un plic în dulap, mi-am dat 
seama că în casă nu mai era ordinea pe care o lăsasem 
la plecare. 

Trebuie să ştiţi, în ciuda faptului că de multe ori sunt 
cam distrată, îmi place ordinea. Nu mă simt bine decât 
atunci când până şi cel mai neînsemnat obiect se află la 
locul şi în poziţia de fiecare zi. 

Să nu vă închipuiţi că ceea ce observam eu atunci 
echivala cu dezordinea. Mai ales pentru ochii unui bărbat 
totul era în perfectă ordine. Dar noi, femeile, avem altfel 
de ochi pentru „amănuntele” fără importanță, mai ales 
atunci când e vorba de propriul nostru interior. Da, era 
ordine, dar nu INTOCMAI ordinea pe care eu o lăsasem. 
Veioza se afla, ca şi mai înainte, pe capacul lăzii 
studioului, dar nu exact la locul ei obişnuit şi, mai ales, 
nu cu abajurul întors spre aparatul de radio. Tişlaifărul de 
pe măsuţă avea un colț sucit, iar uşița de la servantă era 
întredeschisă, ceea ce niciodată nu se mai întâmplase. 
Mai erau şi uite câteva amănunte - nesesizabile de un 
ochi străin - care stricau armonia ordinii stabilite de 
multă vreme în casa mea, şi pe care numai ochiul meu le 
putea sesiza. 

Acum nu mai exista niciun fel de dubiu. În lipsa mea, 
cineva efectuase o adevărată percheziţie, urmărind 
Dumnezeu ştie ce scop. Dar cel mai mult mă neliniştea 
faptul că acela care îmi cotrobăise prin lucruri citise 
scrisoarea adresată dumneavoastră. Şi mă neliniştea, 
fiindcă eram convinsă că nu putea fi altul decât asasinul. 
Neliniştii i se adăugă imediat o stare de adevărată 
deprimare. Deşi bine intenționată, scriind scrisoarea 
făcusem o mare prostie. Asasinul ştia acum că planul de 
a mă compromite nu-i reuşise, ştia că dumneavoastră 


aveati cunoştinţă unde ascunsese balotul cu lucrurile 
furate. Fără voia mea, tovarăşe căpitan, v-am 
desconspirat intențiile şi îmi pare nespus de rău. 

Câteva minute banda de magnetofon punctă din nou 
tăcerea. 

Pe urmă se auzi vocea căpitanului Ovezea. 

— Vă rog să continuaţi, tovarăşă Milea. 

— Am fost atât de deprimată, încât am început să 
plâng ca o proastă. Pe urmă, când m-am mai liniştit, mi- 
am pus întrebarea dacă asasinul plecase într-adevăr sau 
se ascunsese pe undeva prin apropiere ca să vadă dacă 
voi expedia sau nu scrisoarea. La un moment dat, 
întrebarea aceasta deveni aproape o obsesie. Trebuia 
neapărat, tovarăşe căpitan, să mă conving. M-am 
îmbrăcat şi am ieşit în stradă. Între timp se întunecase. 
Am pornit-o agale spre bulevard, străduindu-mă să-mi 
dau seama dacă sunt sau nu urmărită. Nu mă înşelasem. 
Asasinul mă pândise ca să se convingă dacă voi expedia 
sau nu scrisoarea, şi acum mă urmărea, după cum m-am 
putut convinge, în vreo două rânduri, folosindu-mă de 
oglindă. Dacă nu ar fi fost întuneric şi dacă ar fi fost mai 
puțin departe, poate că l-aş fi recunoscut chiar. 

Niciodată nu l-am urât atât de tare ca în clipa aceea. Şi 
atunci, fiindcă îl uram atât de tare, am simţit nevoia să-l 
înfrunt, să fac ceva ca să mă răzbun cumva. Ceea ce am 
făcut atunci, poate că dumneavoastră vi se va părea 
ridicol. Dar altceva mai bun nu mi-a venit în minte. Am 
intrat la poştă, am cumpărat plic şi hârtie şi, timp de o 
jumătate de oră, am umplut o coală întreagă pe ambele 
fete cu tot ceea ce mi-a trecut prin minte. 

În timp ce scriam, într-o închipuită conversaţie, íl 
apostrofam: 

— Dacă m-ai urmărit - şi sigur că m-ai urmărit - ştii 
unde mă aflu acum. Poate că în clipa asta mă priveşti 
prin fereastră şi te întrebi cui îi scriu atâta de nu mai 
termin. Ai da orice ca să ştii, dar nu vei ştii, mizerabile, 
banditule”. 


Când am umplut hârtia, de n-am mai avut unde scrie, 
am pus-o în plic, am caligrafiat o adresă fictivă pe el şi l- 
am introdus în cutia de scrisori. Pe urmă am plecat 
acasă. 

— De data asta v-a mai urmărit? 

— Nu, tovarăşe căpitan. 


Căpitanul Ovezea opri magnetofonul. Cum decursese 
mai departe întrevederea cu Dana Milea nu-l mai 
interesa. Începu să se plimbe gânditor prin birou. Pe 
chipul său se putea citi îngrijorarea. Din când în când, se 
oprea, răsfoia carneţelul în care, cât timp lucrase 
magnetofonul, făcuse diverse însemnări, citea câte o 
frază, sublinia alta sau mai adăuga ceva. Pe urmă, din 
nou începea să se plimbe. 

După mai bine de jumătate de oră, ridică receptorul şi 
formă numărul maiorului Mărăcineanu. 

— Să trăiţi, tovarăşe maior! Pot să vin la d-voastră? 

— Ceva important? 

— Da, tovarăşe maior! 

— Atunci vino. Adu-l cu dumneata şi pe Borcea. 

Câteva minute mai târziu, cei doi căpitani se găseau în 
biroul maiorului. 

— Tovarăşe maior, acum o jumătate de oră a plecat de 
la mine Dana Milea. Cele ce am aflat de la ea au pentru 
noi o importanţă deosebită. Am înregistrat convorbirea 
pe bandă de magnetofon şi îmi permit să vă sugerez s-o 
ascultați. 

— De acord! 

Căpitanul Ovezea porni magnetofonul, şi din nou se 
auzi vocea Danei Milea. 

Când înregistrarea se termină, maiorul Mărăcineanu se 
adresă căpitanului Borcea. 

— Acum îţi este clar, tovarăşe căpitan, de ce a fost 
furată cutia de scrisori? 

— Bineînţeles, tovarăşe maior. 

Dimineaţa, în zori, secţia de miliţie fusese anunţată de 


către dirigintele poştei că, în timpul nopţii, cineva furase 
cutia de scrisori instalată chiar la intrarea în localul 
poştei. Imediat fură întreprinse cercetări. Cercetările 
erau în toi când nişte copii veniră să anunţe că, jucându- 
se lângă linia ferată, găsiseră cutia spartă, iar alături, pe 
iarbă, un vraf întreg de cărţi poştale, ilustrate şi scrisori. 

In legătură cu acest ciudat furt fuseseră emise diferite 
ipoteze, unele chiar extravagante. Dar abia acum, după 
ce ascultară declaraţia Danei Milea, misterul se lămuri. 

— Deşteaptă fată! observă căpitanul Borcea. Bine l-a 
păcălit! 

Căpitanul Ovezea scoțând din buzunar carneţelul se 
adresă maiorului Mărăcineanu. 

— Tovarăşe maior, după părerea mea, Dana Milea şi-a 
agravat situaţia. 

— Te ascult! 

— Vă explic imediat. În prealabil aş vrea să încep prin 
a vă spune de ce mi se pare importantă declaraţia ei: În 
primul rând, ştim acum, precis, - în cazul când 
Mântulescu nu e o mare secătură - că există o dublură a 
cheii de la „Salonul albastru”. La început, noi am 
presupus că asasinul după ce s-a folosit de cheie ca să 
monteze mica lui piesetă în scopul compromiterii Danei 
Milea a pus-o la loc. lată însă că lucrurile nu s-au 
întâmplat chiar aşa. A pus-o el la loc, dar numai după ce 
în prealabil i-a luat mulajul. Se pune întrebarea: De 
vreme ce scopul a fost atins - şi noi am făcut totul ca să-l 
convingem pe asasin că a izbutit s-o compromită pe 
Dana Milea - de ce a confecţionat o dublură a cheii? 
După părerea mea, nu poate exista decât o singură 
explicaţie: pentru criminal uşa de la „Salonul albastru”, 
mai precis aripa nelocuită din Castel, prezintă o atât de 
mare importanță, încât a căutat să-şi asigure 
posibilitatea de a putea pătrunde acolo ori de câte ori va 
avea nevoie. 

Se pune de asemenea întrebarea: de ce ţine criminalul 
să-şi asigure accesul în aripa nelocuită? Oare numai 


pentru faptul că în dulăpiorul lavoarului se află obiectele 
ascunse de el? 

In al doilea rând, Dana Milea afirmă că a găsit şi a 
lăsat uşa de trecere larg deschisă, dar că, ulterior, când 
a revenit cu Mântulescu, a găsit-o încuiată. Ce să 
deducem de aici? Că acela care a descuiat-o şi a lăsat-o 
larg deschisă este acelaşi care a încuiat-o după aceea? 

— Nu e absolut necesar! observă căpitanul Borcea. 

— D-voastră, deci, presupuneţi că ar putea fi doi aceia 
care au câte o cheie de la uşa de acces în aripa 
nelocuită? 

— Am spus doar că nu e absolut necesar. Dublura unei 
chei nu se face numai după original. Asta, fără a mai 
pune la socoteală că uşa, a cărei broască nu este 
complicată, poate fi descuiată sau încuiată şi cu un 
şperaclu. Cu alte cuvinte, nu în mod necesar acela care a 
descuiat-o ca s-o ademenească pe Dana Milea a şi 
încuiat-o după aceea. Personal însă înclin să cred că, în 
cazul acesta, avem de-a face totuşi cu o singură 
persoană. 

— O concluzie, mai mult sau mai puţin conformă cu 
realitatea nu putem trage decât în măsura în care găsim 
răspunsuri juste şi altor întrebări. De pildă: De ce 
asasinul a lăsat uşa descuiată şi larg deschisă? Ca s-o 
ademenească pe Dana Milea? Dar de unde ştia că ea 
avea să treacă pe acolo? A urmărit-o? Numai în acest 
caz, da! A urmărit-o, i-a luat-o înainte scurtând drumul 
prin sala de muzică, a descuiat uşa şi, ascuns pe undeva, 
a aşteptat-o. Dar, în acest caz, se impune cu necesitate 
întrebarea: în ce scop a ademenit-o? Ca s-o omoare? 
Ştim doar că nu i s-a întâmplat nimic, deşi ea a zăbovit 
destul în aripa nelocuită. Atunci, repet, ce rost a avut 
ademenirea ei? 

— Şi care e răspunsul dumitale la întrebarea aceasta? 
întrebă maiorul Mărăcineanu. 

— Deocamdată, tovarăşe maior, încă nu am găsit un 
răspuns cât de cât satisfăcător. 


— Poate că a intenţionat s-o omoare, dar, în ultimul 
moment a survenit ceva care l-a împiedicat s-o facă. Sau, 
poate, s-a răzgândit, emise ipoteza căpitanul Borcea. 

— Fără îndoială, am comite o gravă eroare dacă am 
exclude intenţia şi am admite că doar întâmplării se 
datoreşte faptul că Dana a găsit uşa descuiată. Nu 
putem exclude intenţia, fiindcă ar trebui să admitem că 
asasinul, care a făcut dovada unei prudenţe diabolice 
atunci când l-a suprimat pe Anton Neguţă, în cazul 
acesta s-a comportat prosteşte de imprudent 

— Mai ales că o asemenea ipoteză ne-ar obliga să nu 
dăm crezare Danei Milea care afirmă că, atunci când a 
vrut să intre în camera de baie, a văzut că cineva o 
pândeşte ascuns pe după uşă. Personal, nu cred că i s-a 
„năzărit”, îl susţinu căpitanul Borcea. 

— Nu i s-a năzărit deloc Sunt convins că, dacă ar fi 
umblat la dulăpior, vie n-ar mai fi ieşit de acolo. 

— Ştiu eu! se arătă sceptic de data asta căpitanul 
Borcea. Crezi că banditul ar fi riscat să comită o nouă 
crimă şi tot la Castel? 

— Sunt convins că da! 

— Foarte probabil că ar fi ucis-o! fu de aceeaşi părere 
şi maiorul Mărăcineanu. Şi ştiţi de ce? Pentru că de când 
l-a ucis pe Anton Neguţă este permanent terorizat de 
teamă că ar putea să fi descoperit. Şi convins că 
primejdia îi ameninţă în primul rând dinspre, partea 
Danei Milea face unele prostii pe care nu le-ar face dacă 
nu i-ar fi atâta frică de ea. Le face fără să-şi dea scama 
că, procedând astfel, singur îşi îngustează aria de mister 
de care s-a înconjurat. Dar continuă, Ovezea! Dumneata 
n-ai terminat tot ceea ce aveai de spus. 

— Spuneam că Dana Milea a scăpat ca prin minune de 
moarte. După aceea, criminalul se comportă din nou într- 
un fel de neînțeles. La început, ca s-o ademenească, lasă 
uşa de la „Salonul albastru” larg deschisă. Pe urmă, după 
ce ea pleacă, o încuie. Ce fel de concluzie să tragi dintr- 
un asemenea comportament? Ai zice: a procedat 


dinadins aşa ca să se afle că, în afară de cheia păstrată 
de Luca Mântulescu, mai există la a/tcineva o dublură a 
ei. 

— Bine, dar o asemenea presupunere mi se pare cu 
desăvârşire absurdă! observă căpitanul Borcea. 

— Fără îndoială că e absurdă. Dar nici nu putem 
accepta că, în mod deliberat, criminalul a ţinut să ne 
informeze că se află în posesia unei dubluri. 
Deocamdată, noi constatăm ciudăţenia purtării sale, dar 
nu suntem încă în măsură să ne-o explicăm, deoarece ne 
lipsesc toate elementele de legătură. Dar cele declarate 
de Dana Milea prezintă importanţă pentru noi şi din alt 
punct de vedere. 

— Nu găseşti că e puţin cam... impresionistă? întrebă 
maiorul. 

— Impresionistă! se miră căpitanul Ovezea. Nu, n-o 
găsesc! 

— Poate, puţintel cam dezlânată, nesistematizată, 
încercă s-o apere şi căpitanul Borcea. . 

— Văd că sunteți amândoi de altă părere. In orice caz, 
la proxima ocazie va trebui să-i recomanzi ca, în ceea ce 
priveşte iniţiativele, să fie ceva mai circumspectă! 

— La care iniţiativă vă referiţi, tovarăşe maior? întrebă 
căpitanul Ovezea. 

— De pildă, la aceea de a-ţi scrie scrisori în loc să vină 
aici şi să-ţi spună tot ceea ce consideră ea important să 
aflăm şi noi. 

— Tovarăşe maior, iniţiativa aceasta a ei a fost o mare 
prostie. 

— O mare prostie, Ovezea, cu consecinţe destul de 
serioase. 

— Tocmai în legătură cu aceste consecinţe, tovarăşe 
maior, voiam să vă raportez. 

— Te ascult! 

— Tovarăşe maior, la ora actuală asasinul ştie că 
planul pe care şi l-a făcut de a o compromite pe Dana 
Milea nu i-a reuşit. Dar mai ştie că noi, prefăcându-ne că 


ne-am lăsat păcăliţi, de fapt îi întindeam lui o cursă. 

— În care nu se va lăsa prins din cauza acestei fete, 
bine intenţionată, însă prost inspirată. 

— Din păcate, tovarăşe maior. 

— În consecinţă, nu mai are rost să ne prefacem că nu 
ştim unde sunt ascunse obiectele pretins furate. Mâine, 
du-te la muzeu şi pune-l la curent şi pe director. Explică-i 
că hoţul nu a scos lucrurile furate din muzeu fiindcă a 
aşteptat să i se ivească un prilej favorabil. Dana Milea a 
mai făcut însă o mare prostie. Ştii care? 

— Tovarăşe maior, tot o prostie a fost că s-a apucat să 
scrie la poştă scrisoarea aceea. 

— Exact! Dar de ce? 

— Mai întâi, fiindcă l-a pus în gardă pe asasin că ea se 
ştie urmărită! În al doilea, fiindcă l-a păcălit cu 
scrisoarea. În al treilea, i-a dat posibilitatea să se 
convingă o dată mai mult că nu-i o gâsculiţă, aşa cum 
probabil a crezut-o atunci când a cruţat-o. 

— Că nu-i o gâsculiţă s-a putut convinge şi atunci când 
a citit scrisoarea adresată tovarăşului Ovezea, adaugă 
căpitanul Borcea. 

— Fără îndoială! Dar tocmai de aceea consider astăzi 
mai mult decât ieri că o paşte o primejdie reală, fiindcă 
asasinul, astăzi, mai mult decât ieri, se teme de ea. leri, 
tovarăşul căpitan Borcea a propus unele măsuri în 
vederea preîntâmpinării unor noi acţiuni delictuoase. 
Cred că e absolut necesar să mai luăm încă o măsură. 
Anume, cred că e absolut necesar ca tovarăşul căpitan 
Borcea să dea un lucrător de-al dumnealui, care să 
vegheze asupra ei. 

— Într-adevăr, e necesar s-o păzim! întări maiorul. 
Dumneata ai dreptate Ovezea. Acum când s-a convins că 
Dana Milea e mult mai perspicace decât îşi făcuse iluzia, 
abia are un motiv în plus să-i fie frică de ea şi s-o urască! 

— În ce măsură se teme de ea, o dovedeşte şi faptul 
că a riscat prosteşte, furând cutia de scrisori. 

— Şi de ce consideri dumneata furtul cutiei un risc 


prostesc? întrebă maiorul pe căpitanul Borcea. 

— Pentru că riscul a fost prea mare în raport cu scopul 
urmărit. În definitiv, conţinutul scrisorii expediate de 
Dana Milea de la poştă nu putea să prezinte un interes 
mai mare - din punctul lui de vedere - decât cele ce 
aflase din cealaltă scrisoare pe care fi citise acasă la ea! 

— Dacă socoţi că a furat cutia de scrisori numai ca să 
afle conţinutul celei de-a doua scrisori, atunci ai perfectă 
dreptate, riscul a fost de-a dreptul prostesc. Dar eu cred 
că nu numai pentru asta a riscat. Asasinul a vrut să intre 
în posesia scrisorii, nu ca sa ia cunoştinţă de conţinutul 
ei, ci ca ea să nu ajungă în mâinile noastre. Dumneata, 
Ovezea, ce părere ai? 

— Sincer vorbind, nu mi-e deloc clar ce a urmărit. 

— Ca să nu ajungă în mâinile noastre! se miră 
căpitanul Borcea. Dacă Dana Milea ne-ar fi trimis, într- 
adevăr, o scrisoare ca să ne comunice anumite fapte 
care ne interesează, chiar dacă el ar fi izbutit să pună 
mâna pe ea, cu o întârziere de câteva zile, pe o cale sau 
alta, tot am fi luat cunoştinţă de conţinutul ei. 

— Exact! Cu o întârziere de câteva zile, spui! Păi 
tocmai asta a urmărit şi asasinul. A riscat atât fiindcă a 
vrut să câştige timp. În ce scop, deocamdată nu ştim. 
Dar acum, când probabil şi-a dat seama că a fost păcălit 
să vedem cum va reacţiona, mai ales în ceea ce o 
priveşte pe Dana Milea. În orice caz, spre a preîntâmpina 
orice surpriză, dă-ne un om de nădejde, Borcea. 

— Vă dau şi mai mulţi, tovarăşe maior. 

— Unul mi-e suficient. Începând de astăzi, poate chiar 
din acest moment, omul acesta al dumitale va trebui să 
asigure securitatea Danei Milea. 

— Tovarăşe maior, mă duc să dau ordinele necesare. 

— Foarte bine. 

După ce căpitanul Borcea ieşi, maiorul îşi aprinse o 
țigară şi, cât timp fumă, rămase gânditor, închis în sine. 

Mai târziu, căpitanul Ovezea îl auzi murmurând: 

— Oricum, după patru zile lucrurile au început să se 


mai limpezească. 


X 


Mai era o jumătate de oră până la începerea 
programului. În sala îndrumătorilor nu se afla decât Ana 
Lupea care răsfoia un jurnal de mode, după cât se părea 
fără prea mult interes. Ceea ce te făcea să presupui 
aceasta era aerul ei plictisit, blazat. Un observator mai 
atent ar fi sesizat însă că, sub masca plictiselii, se 
ascundea nelinişte, nesiguranță. 

Ana Lupea era frumoasă. Dacă mai înainte, până a nu 
fi omorât, vizitatorii muzeului îl preferau pe Anton 
Neguţă pentru erudiţia sa, în schimb foarte mulţi dintre 
ei, dacă ar fi avut posibilitatea să aleagă, ar fi preferat-o 
pe Ana Lupea tocmai fiindcă era frumoasă. 

Cândva lon Mocanu spusese despre ea că e frumoasă 
ca o statuie din antichitatea elenă. 

Fusese aceasta una din puţinele lui comparații izbutite. 
Dar tot aşa de bine s-ar putea spune că fusese una din 
putinele comparații folosite. Fiindcă lon Mocanu avea un 
limbaj plat, lipsit cu desăvârşire de înflorituri stilistice. 
Platitudinea limbajului era, în cea mai mare măsură, 
rezultatul unei acţiuni deliberate. Încântat ca un Narcis 
de alura sa sportivă, era convins că unui asemenea fizic 
trebuie să-i corespundă neapărat un vocabular plat, sec, 
telegrafic. De aceea, se ferea ca de foc să întrebuinţeze 
până şi cele mai banale comparații sau metafore. 

Dar în ciuda dorinţei sale, comparaţia în legătură cu 
Ana Lupea fusese izbutită şi corespundea întru totul 
realităţii. Într-adevăr, Ana Lupea semăna cu o statuie 
greacă. Era înaltă, suplă, avea un mers mlădios, 
ostentativ de mlădios, care atrăgea atenţia. Ovalul 
perfect al chipului, nasul acvilin, ochii albaştri şi părul 
blond, pe care îl pieptăna cu cărare la mijloc ignorând cu 
desăvârşire moda, toate acestea te făceau să-ți 
aminteşti fără voie de statuile din vechea Elada. 


Era originară din Galaţi. Tatăl ei, mare angrosist de 
coloniale, atunci când muri, la începutul anului 1940, 
lăsă neveste-si o avere de câteva milioane. Pe atunci Ana 
abia împlinise patru ani şi nu-şi găseai pereche de 
râzgâiată ce era. 

Mamă-sa, care ajunsese „doamna Lupea” numai 
fiindcă avusese norocul să participe la un obscur concurs 
de frumuseţe al cărui preşedinte fusese angrosistul, 
trezindu-se văduvă, se pricepu să irosească în sindrofii şi 
în câteva neinspirate speculaţii de bursă milioanele 
lăsate de răposatul şi deloc regretatul ei soţ. Totuşi ea - 
„Văduva veselă” cum fusese poreclită din pricina 
sindrofiilor - se pricepu să se descurce aşa de bine, încât 
fiică-sa crescu fără să cunoască privaţiunile. Totuşi, 
moştenind firea mamei sale, era nemulțumită mai ales 
de perspectivele existenţei sale. 

În privinţa „perspectivelor”, la început mamă-sa fusese 
optimistă. Visase pentru fata ei frumoasă cariera 
teatrală. Cum însă natura neglijase să o înzestreze, cât 
de cât, cu talent, a trebuit să renunţe la acest vis, care în 
ultimii ani ai şcolii medii începuse să devină şi al Anei. 
Până la urmă, atât mama cât şi fiica fură chiar bucuroase 
atunci când izbutiră să fie primită la Facultatea de 
filologie, pe care o termină cu destule dificultăţi. Cu toate 
intervenţiile - şi ele fură numeroase - nu reuşi să 
primească repartizarea pentru Bucureşti, aşa că, 
resemnându-se, trebui să se mulţumească cu postul de 
îndrumătoare la Muzeul Caraiman. Nu renunţa însă o 
clipă la hotărâre de a se transfera în Capitală unde, cel 
puţin aşa pretindea, avea un logodnic. Pretextând că se 
duce să-l vadă, când o căutai era la Bucureşti. Şi, lucru 
curios, nimeni nu-şi punea întrebarea de ce acest 
logodnic nu venea niciodată să-şi viziteze el logodnica. 

Fată de localnicii de ambele sexe, Ana Lupea se ţinea 
la distanţă, dacă nu dispreţuindu-i, în orice caz 
compătimindu-i că pot accepta o existenţa „insignifiantă 
şi meschină”, într-un orăşel „imposibil şi somnoros”. 


De altfel, ochii ei albaştri şi frumoşi, atunci când ea 
voia, ştiau să privească atât de strivitor de distant şi atât 
de glacial, încât izbuteau să sugrume elanul şi curajul 
celui mai înflăcărat admirator din minusculul şi ceţosul 
orăşel Caraiman. 

Fără să fie ostentativ elegantă, avea un talent înnăscut 
- poate singurul ei talent - de a se îmbrace cu atâta gust, 
încât până şi ochii cei mai exigenţi - şi, ca de obicei, 
astfel de ochi nu poate să-i aibă decât tot o femeie - nu 
izbuteau să-i găsească vreun cusur. 

Cu toate că, mai ales în rândul localnicelor antipatiile 
erau numeroase, nici cele mai inspirate guri într-ale 
clevetirii nu găseau în viaţa ei particulară motive 
„serioase” ca s-o foarfece. Nici măcar „eleganţa” ei nu le 
oferea un asemenea prilej. Fiindcă Ana Lupea nu era 
„suspect” elegantă - s-ar fi putut spune, fără exagerare, 
că nici măcar nu era elegantă - ci numai îmbrăcată cu 
gust. Nu constituia prilej de clevetire nici faptul că între 
ea şi lon Mocanu au existat - unele pretindeau că mai 
există - şi altfel de relaţii decât cele de serviciu. Dar, 
întrucât faima de donjuan a lui lon Mocanu era în aşa 
măsură consolidată, toate erau de părere că ar fi fost 
nefiresc dacă tocmai ea i-ar fi rezistat. 

Singurul motiv concret de bârfeală îl constituia 
„logodnicul de la Bucureşti”, în existenţa căruia refuzau 
să creadă până şi cele mai puţin receptive la bârfeală. 

Totuşi, dacă vreuna dintre rivalele ei ar fi avut şansa 
să se găsească în dimineaţa aceasta în sala 
îndrumătorilor şi să asiste la discuţia dintre ea şi lon 
Mocanu, după aceea ar fi avut suficiente grăunţe ca să 
macine la moara clevetirii. 

Lucrurile s-au petrecut astfel: 

Ana Lupea răsfoia, numai aparent plictisita, jurnalul de 
modă. După câteva clipe intră pe uşă lon Mocanu care, la 
rândul său, părea la fel de plictisit şi de blazat. De altfel, 
aceasta era mina lui obişnuită: blazarea. Privindu-l, ai fi 
putut crede că universul îl tine pe degetul său cel mic, şi 


că nimic din ceea ce se întâmplă pe lume nu se întâmplă 
fără ştiinţa sa. 

Ca şi când acum abia ar fi izbutit să se odihnească 
după o cursă istovitoare, lon Mocanu se lăsă oftând într- 
un scaun, care protestă împotriva unui asemenea 
tratament, scârţâind din toate încheieturile. 

— Bună dimineaţa, Ana! 

— Bună dimineaţa, băiete! Cum ai dormit azi noapte? 

— Prost! 

— Ai avut insomnii sau vise proaste? 

— Şi una, şi alta. Întâi am visat urât, m-am trezit, şi pe 
urmă n-am mai putut să adorm. 

— Ai visat că te-a părăsit frumoasa ta ultimă iubită? 

Şi accentua, cu vădită ironie, cuvântul „frumoasă” 

— Cred că n-ai să-mi conteşti o anumită experienţă în 
materie de femei. Nu? 

— Să zicem! 

— Ei bine, află că în urma unei experienţe nu tocmai 
de lepădat, am ajuns la convingerea, la care de altfel au 
ajuns şi alţii înaintea mea. Anume, că în relaţiile dintre 
un bărbat şi o femeie nu frumuseţea constituie factorul 
hotărâtor. 

— Serios? Ce înţeleaptă constatare! 

— N-ai decât să fii ironică cât pofteşti. De altfel Dana 
nici nu e urâtă. Desigur, nu e frumoasă ca tine... 

— Mulţumesc! 

— Dar nici urâtă nu se poate spune că este. E chiar 
drăguță. 

— Ai memorie cam scurtă, băiatule? Altă dată aveai 
altfel de părere despre ea. 

— Da, recunosc! Mi se părea urâtă, neinteresantă. 
Cum să-ți explic? Oricât aş încerca, îmi dau seama că e 
greu să te obiectivizezi atât cât este necesar ca să poţi 
înţelege ce s-a petrecut cu mine şi cu Dana. |ţi aminteşti 
că atunci când s-a întâmplat nenorocirea cu Anton, Dana 
a leşinat. Voi, tu şi cu Angela, abia izbutiserăţi s-o 
readuceţi în simţiri. Atunci, din întâmplare, am picat şi 


eu. Parcă o văd: stătea culcată pe covor cu capul în 
poala ta, speriată şi nenorocită. Mi s-a făcut milă de ea. 
Da, atunci n-am simţit pentru ea decât milă, nevoia de a 
o proteja. l-am ajutat să se ridice şi am dus-o să se 
odihnească pe o canapea. Şi-a plecat capul pe umărul 
meu cu atâta cuminte bucurie, încât m-a înduioşat. Mi-a 
devenit dintr-o dată foarte simpatică. Am simţit că mi-e 
foarte aproape. A fost ca o revelaţie fiindcă... 

— Poftim! Revelaţie! De unde ai împrumutat limbajul 
ăsta, băiete? 

— Degeaba te străduieşti să fii ironică, Ana! Eu încerc 
doar să-ţi explic. Te rog să mă asculţi. Dintr-un anumit 
punct de vedere, poate că-ţi sunt dator o explicaţie. 

— Nu mai lipseşte decât să-mi spui că ai mustrări de 
conştiinţă. Dar te-am întrerupt. Vorbeai de... revelaţie. 

— Ei, da! Voiam să-ţi spun că gestul ei a fost pentru 
mine ca un fel de revelaţie, fiindcă mi-am dat seama că 
ea mă poate iubi aşa cum orice bărbat visează să fie 
iubit. Tu, Ana, nu m-ai iubit!... 

— Desigur că nu te-am iubit, aşa cum te mistifici că te 
iubeşte Dana. Mi-ai fost necesar. Atât!... Şi apoi, trebuie 
să recunoşti, formam amândoi o pereche foarte - cum să 
spun? - foarte decorativă. Dar, ce, parcă tu m-ai iubit? 

— Nu, nici eu nu te-am iubit. De altfel, niciodată n-a 
fost vorba de dragoste între noi, chiar dacă, uneori, am 
folosit amândoi cuvântul acesta. Fără să fi existat o 
înţelegere prealabilă, el avea pentru noi cu totul altă 
semnificaţie. Nu-i aşa. Ana? 

— E adevărat! 

— Ştii, nu numai cu tine s-a întâmplat aşa. Niciuna din 
femeile care au trecut prin viaţa mea nu m-au iubit. Eu 
am avut neşansa să cunosc numai femei din categoria 
acelora care fac din bărbat obiectul unei dispute aprige 
între ele. Atunci când una câştiga, satisfacția ei consta 
nu în faptul că deveneam al ei, ci în plăcerea de a şti că 
a învins celelalte concurente. După aceea, urma repriza 
a doua a luptei, aceea de a mă păstra. Şi nicidecum 


fiindcă m-ar fi iubit, ci, pur şi simplu, din ambiția de a nu 
mă ceda alteia. 

— Săracul băieţaş! 

— Mereu ironică. 

— Nu, glumesc! Dar cum rămâne cu Dana? Ea nu 
participă la competiţie? Face excepţie cumva? 

— Ei, da! Face excepţie. Modestă, excesiv de modestă, 
subapreciindu-se, nici n-a cutezat să spere că ar putea 
câştiga o bătălie în care erai şi tu angajată. De aceea, 
ascunzându-şi cât mai bine sentimentele, s-a resemnat 
să mă iubească fără speranţă. Ei bine, eu n-am ştiut că 
cineva poate iubi aşa, şi că, de fapt, aceasta înseamnă 
adevărata dragoste. Abia când mi-am dat seama, am 
înţeles că, de fapt, totdeauna am tânjit după o asemenea 
dragoste. Dana a făcut din mine un alt om. Poate că ai 
observat cât de mult m-am schimbat. 

— Da, te-ai schimbat... Sau, poate, numai încerci să te 
convingi că te-ai schimbat. 

— Prostii! Sigur că m-am schimbat. 

— Te ţii de fusta Danei ca un adolescent. Tu! 

— Da, eu. Pentru că sunt îndrăgostit, ca un adolescent. 

— De aceea vorbeşti aşa? 

— Cum vorbesc? 

— Vorbeşti... ca din cărţi! 

— Prostii! 

— Nu, serios că vorbeşti ca din cărţi. Dacă ai vorbi 
totdeauna aşa, multe femei te-ar găsi şi interesant, nu 
numai frumos. 

Se ridică şi se duse la fereastră. Cu mâinile la spate, 
privi afară, la havuzul care arunca, neobosit, jerbe de 
apă. 

De acolo, vorbi din nou: 

— Ascultă! Sunt gata să cred că ai fost sincer în tot 
ceea ce mi-ai spus. Dar, află de la mine, tu n-o iubeşti. 

— Mă faci să râd! 

— N-ai decât să râzi cât pofteşti, dar adevărul acesta 
este. Tu nu eşti omul care să te îndrăgosteşti de o fată ca 


Dona... 

— Dacă ai cunoaşte-o, n-ai vorbi aşa!... 

— Tocmai fiindcă o cunosc, băiatule, vorbesc aşa. E 
bună, e minunată, dar nu e interesantă. Vreau să spun 
că pentru tine nu e interesantă. Ce perspective îţi poate 
ea oferi? Te rog să-mi spui şi mie! 

— Eşti stupidă dacă pui aşa problema. Perspectiva? 
Mulţumirea sufletească! În definitiv, omul obişnuit îşi 
doreşte atât de puţin ca să fie fericit. Şi eu nu sunt decât 
un om obişnuit. 

— Adică: o slujbă, o nevastă, copii, un film, două pe 
săptămână, o piesă de teatru la Casa de cultură, o 
excursie pe la cabanele din munţi... Nu? 

— Ţi-am spus că sunt un om obişnuit. 

Ana Lupea întoarse spatele ferestrei şi se cocoţă pe 
pervaz. De acolo, bălăbănindu-şi picioarele, ca o fetiţă, 
continuă să-i vorbească: 

— Fără îndoială că nu eşti un om excepţional. Da, eşti 
un om obişnuit, dar pe altă măsură. Eşti un om obişnuit, 
fiindcă nu eşti un om neobişnuit, excepţional, dar 
totodată nu eşti un om obişnuit pentru că îţi lipsesc 
calităţile omului obişnuit. Tu eşti, dragul meu, o licheluţă. 
Nu te înfuria. Ca să te liniştesc adaug: De altfel, nici eu 
nu sunt mai brează. De aceea, ne şi potrivim atât de 
bine. Amândoi ne putem considera oameni cinstiţi, nu 
fiindcă aveai un fond cinstit, ci, pur şi simplu, pentru că 
împrejurările au fost de aşa natură, încât ele, pe 
deasupra voinţei noastre, ne-au ferit de a deveni 
necinstiţi. Ţi-aduci aminte ce spuneai într-o zi? „Regret - 
spuneai - că sunt obligat să trăiesc într-o societate în 
care singura nobleţe, recunoscută, este aceea pe care ți- 
o conferă munca”. 

— Atunci când am spus aceste cuvinte, încă n-o 
cunoscusem pe Dana. 

— Şi de când o cunoşti, ai căpătat pasiunea muncii? 

— Da! 

— Şi pasiunea mediocrităţii? 


— Şi, dacă vrei să incluzi în sfera acestui cuvânt ceea 
ce se înţelege, în mod obişnuit, prin o viaţă obişnuită. 

— Te gândeşti să te însori cu ea? 

— Sunt hotărât!... 

— Va să zică, la mine n-ai de gând să te mai întorci!... 

— Ţi-am spus că o iubesc sincer. 

Ana Lupea sări de pe pervazul ferestrei şi veni lângă 
el. 

— Îţi faci iluzii! Pe vremuri, noi am fost bogaţi. După 
moartea tatei, mama s-a priceput de minune să 
risipească toată averea. Pe atunci, eram încă mică. Dar 
poate nu chiar atât de mică încât să nu mi dau seama ce 
minunat lucru e să ai bani, bani mulţi. De aceea, ca şi 
tine regret că m-am născut prea târziu. Fiindcă nimic nu 
se pare mai stupid şi mai plictisitor decât să fiu nevoită 
să muncesc în fiecare zi. Noi, măi băiete, ne potrivim 
foarte mult. Şi tocmai de aceea m-am ataşat de tine. De 
la început am văzut că eşti foarte asemănător mie. 

— Pe linia... 

— Exact! Pe linia lichelismului. Încă de pe când eram 
mică, n-am putut suferi povestioarele morale în care, în 
mod necesar, pe lângă fetiţa cea rea, trebuia, prin 
contrast, să existe şi o fetiţă bună. Întâlnindu-te şi 
cunoscându-te - după părerea mea destul de bine - mi- 
am dat seama că noi doi am putea alcătui o povestioară, 
în care eu, fetiţa cea rea, nu trebuie să mă ruşinez de 
faptele cele rele ale mele, pentru că nici celălalt personaj 
al povestioarei, băieţelul, - adică tu - nu eşti mai breaz. 
Cei care îmi fac curte pretind că-i ţin pe toţi la distanţă 
fiindcă sunt nemăsurat de orgolioasă. Nu-i adevărat! 
Dacă nu sunt văzută în tovărăşia bărbaţilor, explicaţia 
trebuie căutată în povestioara cu cele două personaje de 
care ţi-am vorbit. N-aş spune că politica mă pasionează 
şi nici că o pricep prea bine. Dar un fapt devine mereu 
mai evident, până şi pentru mine: că zi de zi oamenii 
capătă trăsături morale noi. Consecința acestui fapt este 
că văd în jurul meu mereu mai multe personaje pozitive. 


Mi s-a întâmplat să cunosc mulţi bărbaţi, mai inteligenţi 
şi mai agreabili decât tine. Cu toate acestea, ţi-am rămas 
ţie credincioasă. Şi ştii de ce? Pentru că toţi îmi creau 
complexe, ei întruchipând personajul pozitiv din 
povestioară. 

Tu, dragul meu, eşti singurul om care nu-mi creezi 
asemenea complexe. Tu eşti singurul om care nu mă faci 
să regret că în această societate cu oameni mereu mai 
perfectibili, eu rămân singura care nu mă pot schimba. 
Având în faţă exemplul tău, mă consolez că suntem 
amândoi foarte asemănători. 

— Nu mă supăr auzindu-te că vorbeşti aşa, fiindcă îmi 
dau seama că numai vanitatea ta jignită te împinge să 
debitezi asemenea prostii. N-aş vrea totuşi să-mi porţi 
pică, Ana. Dimpotrivă, aş vrea să rămânem prieteni. 

— Fii fără teamă. Nu-ţi port pică. Cât priveşte 
vanitatea mea jignită... ei bine află că nu mă simt deloc 
jignită, fiindcă sunt convinsă că te vei întoarce la mine. 
Da, te vei întoarce, fiindcă în curând voi fi în măsură să 
te recâştig. 

— Ce vrei să spui? Zău că nu înţeleg!... 

Ana Lupea nu-i răspunse imediat. Privindu-l cu ironie, 
dar în acelaşi timp şi cu un fel de duioşie se gândi la 
diamante. Până la urmă tot vor descoperi ascunzătoarea 
lor. Şi atunci... atunci va fi milionară. Perspectiva aceasta 
o ameţi aproape ca o băutură tare. inchise ochii, şi sub 
pleoape începură să capete contur tot ceea ce plănuise 
să facă atunci când va intra în posesia banilor. In orice 
caz, nu va fi necugetată ca mamă-sa. Cu banii aceia va 
şti să smulgă vieţii maximum de plăceri pe care i le 
putea oferi. 

Când redeschise ochii, lon Mocanu se uită la ea cu un 
fel de curiozitate avidă. 

„Şi tu figurezi în planurile mele, băiete”! îi vorbi în 
gând. 

Apoi cu voce tare: 

— Deocamdată, nici nu e nevoie. Cred că nu ţi-am dat 


vreodată prilejul să constaţi că sunt o gâscă, nu? 

— Categoric, nu! 

— Atunci, poţi să mă crezi. Dacă îţi spun că în scurt 
timp te vei întoarce la mine fiindcă voi fi în măsură să te 
recâştig, să ştii că aşa se va întâmplă. Şi cu asta, basta! 
Cred că trebuie să punem capăt discuţiei, fiindcă aud 
paşi pe sală şi s-ar putea să fie chiar dulcineea ta. 

Aceea care intră valvârtej pe uşă fu Angela Orănescu 
şi nu Dana Milea. 

— Şi astăzi va fi mare vâjâială. Să vedeţi ce de lume s- 
a adunat la poartă, anunţă ea trântindu-se pe un scaun. 

Vestea nu-i impresionă, şi nu i-ar fi impresionat nici pe 
ceilalţi îndrumători dacă ar fi fost de faţă. Fiindcă spusele 
Angelei Orănescu trebuiau totdeauna corectate, în mod 
obişnuit ele având un coeficient în plus sau în minus de 
exagerare. 

Angela  Orănescu era în stare să prezinte un 
neînsemnat fapt divers drept o veritabilă tragedie, după 
cum o neînțelegere trecătoare şi ridicolă între doi inşi, 
drept o duşmănie pe viaţă sau pe moarte. 

înclinarea aceasta către exagerare, care, câteodată 
mergea până la deformarea aproape totală a adevărului, 
fiind cunoscută, cu toţii dădeau crezare spuselor ei 
numai după ce, în prealabil şi mental, operau corectivele 
necesare. 

Mania de hiperbolizare avea repercusiuni de ordin 
emoţional. Optica ei, deformând realitatea, şi emoţiile ei 
creşteau în raport direct cu proporţiile în care îi apăreau 
faptele şi împrejurările. Din această cauză, pe de o parte, 
făcea o risipă nemaipomenită şi inutilă de energie, iar pe 
de alta, cinestezia ei spirituală era mereu tulburată de te 
miri ce minore şi obişnuite întâmplări care, la altcineva, 
ar fi trecut neobservate, sau aproape neobservate. 

Bineînţeles, predispoziția aceasta se manifesta, cu 
prisosinţă, de când fusese omorât Anton Neguţă. Aşa, 
spre pildă, convinsă că asasinarea acestuia neapărat 
fusese opera iresponsabilă a unui nebun, se temea să nu 


urmeze ea la rând. În acelaşi timp întrucât ucigaşul se 
afla printre ei, se comporta într-un mod cu totul bizar, din 
teama de a nu fi bănuită. Se supraveghea permanent şi, 
dacă i se părea că ceva din ceea ce a spus ar putea trezi 
suspiciuni, intra în panică, căuta să repare, să se 
justifice, pentru ca, până la urmă, să nu izbutească 
altceva decât să apară şi mai bizară. 

Dacă meteahna de a exagera totul nu ar fi fost 
cunoscută şi acceptată cu unanimă şi îngăduitoare 
bunăvoință, fără îndoială că bizarul ei mod de a se 
manifesta ar fi trezit unele suspiciuni. Dar aşa, izbutea să 
suscite doar compătimirea. 


Câteva minute mai târziu veniră, unul după altul, Dana 
Milea şi Titus Popescu. 

Dana Milea era tulburată, agitată. 

— i s-a întâmplat ceva? întrebă Angela Orănescu. Eşti 
neobişnuit de palidă. 

— Nu mi s-a întâmplat nimic. Dar, închipuiţi-vă, mai 
adineauri, la poartă, m-a oprit un tovarăş să mă întrebe 
de bietul Anton. Spunea că anul trecut, când a mai vizitat 
muzeul cu întreprinderea, l-au avut pe el ca îndrumător. 
Voia să ştie dacă nu s-ar putea să-i îndrumeze şi de data 
asta tot el. 

— Şi tu ce i-ai spus? se interesă lon Mocanu. 

— Puteam să-i spun adevărul? L-am minţit că e în 
concediu. 

— Bine că nu m-a întrebat şi pe mine. Eu le-aş fi spus 
adevărul, replică Angela Orănescu. Şi n-ar fi fost bine. 
Nu-i aşa? 

— Crezi? Mă rog, şi ce mare nenorocire ar fi fost? 
întrebă Călin Stamate căscând. 

— In interesul cercetărilor, nu cred că e bine să dăm 
sfoară în ţară că aici, la noi, s-a întâmplat o crimă. 

Apoi ţâşnind deodată în picioare: 

— Inchipuiţi-vă ce scenă!... 

— Ce fel de scenă? se interesă Călin Stamate, zâmbind 


ironic. 

— Închipuiţi-vă că, în loc s-o întrebe pe Dana, 
tovarăşul acela l-ar fi întrebat chiar pe acela dintre noi 
care l-a ucis pe Anton. Închipuiţi-vă scena: Dimineaţa 
aceasta splendidă... Soarele ăsta minunat... Aerul 
îmbălsămat de ozon, care te face să respiri adânc... Şi 
asasinul care, asemenea mie, asemenea ţie, Ana, 
asemenea nouă, tuturora, se îndreaptă spre muzeu, 
mergând agale, cu paşi de plimbare, ca să se bucure din 
plin de această splendidă, inegalabilă dimineaţă. Când 
trece prin dreptul mănăstirii, superstiţios, se închină... 
Poate se roagă în gând să nu fie prins... Pare absorbit de 
gânduri... Dar oare se gândeşte la ceva.. Pune poate la 
cale o nouă crimă?... Sau, poate, e frământat de 
remuşcări Nu!... Remuşcări nu are!... Dacă cineva dintre 
voi îşi închipuie că are remuşcări, se înşală... 
Nemaipomenit de mult se înşală... Extraordinar de mult 
se înşală... Au trecut doar cinci zile de când a curmat o 
viaţă de om. Dacă monstrul ar avea conştiinţă şi dacă ea 
nu i-ar da pace, până acum de mult ar fi trebuit să se 
denunțe, singur... Sau, dacă este prea laş, şi nu are curaj 
s-o facă, ar fi trebuit de mult să-şi fi pus ştreangul de 
gât... Or, dacă n-a făcut niciuna nici alta, înseamnă că 
mizerabilul nu are conştiinţă şi, în consecinţă, nu are nici 
remuşcări. 

Parcă îl văd... Vine spre muzeu cu mâinile la spate, 
vesel, odihnit, bine dispus... încă de cum s-a sculat, şi-a 
făcut programul pe ziua de azi... Dimineaţa, munca, în 
orice caz plictisitoare pentru el, la muzeu... După aceea, 
masa de prânz şi apoi siesta... Pe urmă, vizionarea unui 
film, iar seara neapărat seară de dans la Casa de cultură. 
Are o prietenă căreia îi va spune că o iubeşte şi, cu 
aceleaşi mâini cu care a mânuit arcul ce l-a ucis pe Anton 
o va mângâia. 

— Taci, Angela! se răsti ia ea Dana Milea impresionată. 

— De ce să tac? 

— Într-adevăr, de ce să tacă? protestă ironic Călin 


Stamate. Dă-i drumul, Angela 

— O făceam şi fără îndemnul tău, ironicule. Parcă îl 
văd pe ucigaş: Vine agale şi se gândeşte cât de plăcut îşi 
va petrece după-amiaza şi seara... Şi deodată, se apropie 
de el un tovarăş muncitor venit cu întreprinderea să 
viziteze muzeul, şi-l întreabă: „Nu vă supăraţi, tovarăşe! 
Lucraţi la muzeu?“ „Da!“ „Ştiţi, noi suntem de la fabrica 
X. Am venit cu autobuzul întreprinderii să vizităm 
muzeul. L-am vrea însă ca îndrumător pe tovarăşul 
Neguţă. Am mai vizitat muzeul anul trecut, şi tare mult 
mi-a plăcut cum ne-a explicat dumnealui”. 

Şi ucigaşul ce credeţi că răspunde? „Tovarăşul Neguţă 
nu mai lucrează la noi. A murit!“ „Vai de mine! Dar cum? 
Din ce cauză?” „Cancer!” răspunde ucigaşul şi oftează. 
„Cancer! Ce păcat!... Era atât de bine pregătit şi ştia atât 
de bine să explice, pe înţelesul tuturora”. Ucigaşul ia o 
mină de circumstanţă, oftează din nou şi răspunde cu 
voce aparent îndurerată: „Un om excepţional. Suntem cu 
toţii foarte îndureraţi că nu-l mai avem printre noi!” 

Pe urmă pleacă, oftând din nou făţarnic. Dar cum se 
depărtează puţin, începe să fredoneze şi să se bucure, cu 
anticipație, gândindu-se cât de bine îşi va petrece după- 
amiaza şi seara... 

— Ai o imaginaţie, măi fată! afectă admiraţie Călin 
Stamate. 

Dar Angela Orănescu, fără să-l ia în seamă, continuă. 

— Poate că vreunul dintre voi gândeşte că exagerez, 
fiindcă nu-i posibil ca ucigaşului să-i mai ardă de 
distracţii. 

— Ba e foarte posibil! fu de acord Călin Stamate, de 
data asta fără ironie. 

— S-au mai văzut cazuri de-astea, o mulţime! întări şi 
Titus Popescu. 

Ana Lupea, fără să se uite la cineva, spuse cu un ton 
plictisit: 

— Cred că ar fi cazul să puneţi capăt acestei discuţii 
oribile. 


— Desigur, nu e o discuţie plăcută, dar e atâta adevăr 
în tot ceea ce spune Angela! îi luă apărarea Dana Milea. 

Angela Orănescu care, cât timp vorbise, privise un 
tablou, începu să-şi plimbe privirea de la unul la altul. 

— Ucigaşul - continuă ea - este un monstru. Gândiţi- 
vă! Sunt şapte zile de când l-a ucis pe Anton. Şi în tot 
acest timp se comportă normal, prin nimic nu se 
trădează. Cu un cinism diabolic, mimează indignarea 
noastră sinceră şi legitimă, iar falsa lui indignare prin 
nimic nu se deosebeşte de a noastră. Dispreţul şi ura lui, 
false, prin nimic nu se deosebesc de disprețul şi ura 
noastră. Care dintre noi ar putea spune: „Dacă judecăm 
după felul cum se manifestă, avem motive să credem că 
X l-a ucis pe bietul Anton?”. Nimeni. Ne comportăm cu 
toţii normal sau aproape normal, în orice caz nu în aşa 
măsură de ciudat, de straniu încât să trezim suspiciuni. 
Şi cu toate acestea, ucigaşul e printre noi, aici, în camera 
aceasta sau, în cel mai rău caz, în incinta muzeului. 

Până acum niciodată discuţia nu se purtase atât de 
direct. 

— Ascultă, Angela! o întrerupse falsul lancu Popescu. 
Ce tot îi dai cu asasinul în sus, ucigaşul în jos. De ce, 
adică, am avea de a face neapărat cu un ucigaş şi nu cu 
o ucigaşă? De ce excluzi, cu desăvârşire, ipoteza că 
Anton a putut fi ucis de careva dintre voi? Numai pentru 
că şi tu eşti femeie? Crimele cele mai ale naibii au fost 
comise de femei. 

— Nu exclud o asemenea posibilitate. Dar chiar dacă 
aşa s-a întâmplat, rămâne valabil tot ceea ce am spus 
până acum. 

— Ar fi îngrozitor! murmură Dana Milea înfiorându-se. 
O femeie, totuşi... 

Dar Călin Stamate o întrerupse brutal: 

— Vrei să spui că femeia, mă rog, fire mai delicată, aşa 
şi pe dincolo... Nu înghit chestii de-astea. Are dreptate 
lancu. Nu există niciun argument care să pledeze în 
favoarea voastră, a femeilor. Aşa că, în ceea ce priveşte 


vinovăția probabilă, suntem pe picior de perfectă 
egalitate. 

— Ce importanţă are? 

Cel care pusese întrebarea era Dan Tomescu. Până în 
clipa aceasta tăcuse, mulţumindu-se doar să asculte. 

Toţi îl căutară cu privirea. 

— Bravo, Grimaud! îl aplaudă Călin Stamate. 

Dan Tomescu era poreclit Grimaud pentru că, 
asemenea simpaticului şi tăcutului personaj al lui Dumas, 
nu vorbea decât atunci când era obligat s-o facă, şi în cât 
mai puţine cuvinte. 

Dan Tomescu era un om ca la patruzeci de ani, foarte 
slab şi foarte palid, extrem de tăcut şi de retras. Pe 
deasupra, era şi tare timid. Îşi îndeplinea îndatoririle de 
îndrumător cu o meticulozitate şi conştiinciozitate 
cuminte, de funcţionar care se fereşte să atragă atenţia 
asupra sa, şi care se simte mulţumit numai dacă nu este 
băgat în seamă. 

Tăcut şi modest, atunci când nu era ocupat cu munca 
de îndrumare, îşi petrecea timpul citind, în original, pe 
Lucrețiu. Cărţulia care conţinea poemul „Despre natură” 
o păstra totdeauna în buzunarul stâng, din care cauză, în 
partea aceea haina era ceva mai lungă şi mai boţită. 

Despre Dan Tomescu tovarăşii săi de muncă ştiau 
foarte puţine lucruri. Ştiau că locuieşte undeva, tocmai la 
marginea oraşului, într-o căsuţă ridicată chiar la poalele 
muntelui, că era stupar şi crescător de porumbei, că 
avea un câine buldog, mare şi fioros, care se numea 
Plotin şi despre care Dan Tomescu pretindea, cu toată 
seriozitatea, că era reîncarnarea filosofului 
neoplatonician. 

Consacrând fiecare moment liber lecturii sale 
preferate. Dan Tomescu nu numai că nu participa, dar, 
efectiv, nu-l interesau discuţiile purtate de colegii săi. 
Poemul lui Lucrețiu îl pasiona atât de mult, încât, dacă 
cineva îi adresa vreo întrebare trebuia s-o repete de mai 
multe ori până să se facă înţeles. Atunci, punând 


deoparte cărţulia, se uita la interlocutorul său cu nişte 
ochi halucinaţi, de parcă abia în clipa aceea ar fi picat de 
pe altă planetă. 

Dar când, sub o formă sau alta, se discuta despre 
crimă, Dan Tomescu vâra cărţulia în buzunar şi devenea 
atent. Asculta, clipind des şi mărunt din ochi, ca un miop 
ce era, fără să intervină în discuţie, decât arareori, de 
obicei punând cine ştie ce întrebare naivă, care îi făcea 
pe toţi să zâmbească. 

De data asta, în mod excepţional, întrebarea li se păru 
tuturor interesantă: 

— Ce importanţa are? 

Reluând întrebarea, tot Angela Orănescu fu aceea care 
continuă să vorbească. 

— Într-adevăr, papa Grimaud are dreptate. Ce 
importanţă are dacă Anton a fost ucis de un bărbat sau 
de către o femeie? Bărbat sau femeie, important e că se 
află printre noi, că-i vorbim, că dăm mâna cu el. 
Important, dar în acelaşi timp revoltător. Când va fi 
demascat, nu ştiu dacă există pedeapsă pe măsura 
ticăloşiei sale. 

— Nu cred că-l doare capul de teamă că ar putea fi 
prins, observă lon Mocanu. 

— Ba da! 

Cel care vorbi fu Dan Tomescu. Cu toţii se uitară la el 
întrebător. 

— Ce-ai spus, Grimaud? 

— Am spus că îl doare capul. 

— Pe cine? Pe ucigaş? 

— Da! 

— Şi de ce crezi că l-ar durea? 

— Miliția! Îi e frică! 

Luca Mântulescu clătină din cap sceptic: 

— De cinci zile miliția bâjbâie prin întuneric. Bate fierul 
cât e cald, spune proverbul. Or, în aceste cinci zile, fierul 
a avut destul timp să se răcească. 

— Nu fi tu chiar atât de sigur! îl contrazise Titus 


Popescu. 

Şi dacă nu şi-ar fi adus aminte la timp ce rol joacă ar fi 
adăugat: „Ascultaţi-mă pe mine, care am avut de-a face 
cu miliția. E dată naibii!” 

— Scepticismul tău nu se justifică prin nimic, Luca, îi 
atrase atenţia Sanda Vişoiu. E drept, au trecut cinci zile. 
Dar eu aş zice: au trecut abia cinci zile. Miliția nu e 
Mafalda ca să descopere ucigaşul doar cât ai bate din 
palme. Gândeşte-te că e o crimă neobişnuită. Şi apoi, 
important nu e în cât timp va fi prins, ci că în niciun caz 
nu va scăpa fără să-şi primească pedeapsa pe care o 
merită. 


Din curte, răzbea zumzetul mulţimii. Primele serii de 
vizitatori aşteptau cu nerăbdare deschiderea muzeului. 
Unii îşi ocupaseră cuminţi rândul în faţa uşii de la intrare, 
alţii se plimbau de colo-colo, admirând numeroasele 
statui, iar aceia care aveau aparate nu mai pridideau să 
fotografieze exterioarele Castelului. Pe feţele tuturora se 
citea voia bună, bucuria de a trăi. 

Uşa de la sala îndrumătorilor se deschise şi în 
deschizătura ei apăru capul lui Marin, omul de serviciu. 

— Haideţi, tovarăşi! E ora de deschidere. 

— Să mergem!... Ce să-i faci? Treaba e treabă. 

Şi Titus Popescu, oftând, părăsi primul biroul. 

— Nu vii Ana? întrebă din prag Angela Orănescu. 

— Du-te că vin şi eu îndată! 

Unul câte unul ieşiră cu toţii am birou. Mai întâi, lon 
Mocanu, apoi Sanda Vişoiu cu Dana Milea şi, ultimul, 
Luca Mântulescu. Când se văzu singură, Ana Lupea se 
repezi la fereastră şi, de dinapoia perdelelor, începu să 
spioneze mulțimea. Câteva minute mai târziu, 
descoperind pe cine căuta, tresări involuntar. Acela era 
un bărbat înalt, trecut de patruzeci de ani, cu trăsături 
aspre de om rău. Stătea pe o bancă şi îşi sprijinea 
palmele de mânerul unui baston gros şi cu multe noduri. 
Piciorul stâng întins lateral era încălţat cu o gheată 


ortopedică. Absent parcă la tot ceea ce se întâmplă în 
jurul său, fuma, privind în pământ îngândurat şi 
încruntat. 

Ana Lupea îl privi câtva timp, pe urmă, întorcând 
spatele ferestrei, involuntar îşi acoperi faţa cu palmele. 
Când şi le luă, era palidă, iar privirile exprimau teamă şi 
nelinişte. Acum, parcă nu mai era chiar atât de frumoasă 
şi părea îmbătrânită. Dar aşa arătă numai puţin timp. Îşi 
reveni repede şi, trecând o dată palma peste frunte, 
parcă spre a alunga un gând neplăcut, porni hotărâtă 
spre uşă. 

Între timp, ceilalţi îndrumători îşi luaseră în primire 
grupele. De la garderobă, unde vizitatorii îşi puneau 
cipicii, se auzea un murmur vag. Atât de veseli şi de 
zgomotoşi afară, aici vorbeau în şoapte, fără vreun 
consemn special. Pe aceştia trebuia să-i conducă Ana 
Lupea. Printre ei se afla şi vizitatorul cu gheata 
ortopedică. 

— Gata, tovarăşi? întrebă ea din prag. 

— Gata!... Gata!... 

Unul câte unul, oamenii părăseau garderoba şi se 
înşirau pe sală, doi câte doi, aşteptându-i pe ceilalţi 

Ultimul care părăsi garderoba şi ultimul care se aşeză 
în rând fu tot vizitatorul cu gheata ortopedică. 

După tipicul obişnuit, vizitarea muzeului începu cu 
holul de onoare. Bărbaţii, mai ales cei tineri, se 
înghesuiau în jurul Anei şi, fără voia lor, impresionați de 
frumuseţea ei, erau mai puţin atenţi la explicaţii decât şi- 
ar fi dorit. Unii se mirau de strălucirea ochilor ei albaştri, 
alţii de perfecțiunea ovalului feţei, în fine alţii de blondul 
natural al părului ei pieptănat cu cărare în creştetul 
capului, ca zeițele vechii Elade. Dar nimeni nu se mira - 
fiindcă o vedeau acum pentru prima dată - că vocea ei 
suna puţin cam răguşită. Numai vizitatorul cu gheată 
ortopedică sesiză schimbarea. În spatele grupului, la un 
pas, nu acorda nici un fel de atenţie explicaţiilor, deşi în 
mână avea un carneţel, în care, din când în când se 


prefăcea că însemnează ceva. În schimb, se încrunta 
destul de des, şi Ana Lupea care nu-l slăbea din ochi 
înţelese că este nemulţumit fiindcă ea nu izbuteşte să-şi 
stăpânească în suficientă măsură emoția. 

Din holul de onoare trecură, rând pe rând, prin 
celelalte săli. Cei din grup se ţineau scai de 
îndrumătoarea lor, încântați şi uimiţi de tot ceea ce 
vedeau şi de tot ceea ce li se spunea. ltinerarul era pe 
sfârşite. Mai rămâneau de arătat doar câteva săli, la 
capătul celălalt al unui coridor. Ana Lupea porni să-l 
străbată în fruntea grupului. Când ajunse, se opri, în 
pagul uşii, lăsând grupul să treacă înainte. 

— Grăbiţi-vă, tovarăşi! 

Vizitatorul cu gheată ortopedică, care rămăsese mult 
în urma grupului, venea încet, tuşind în batistă, pradă 
unui acces subit şi suspect de tuse. 

Pe la jumătatea coridorului se afla o uşă înaltă în stil 
florentin care ducea în „Salonul albastru”. Când 
vizitatorul cu gheată ortopedică ajunse în dreptul acestei 
uşi, la un semn abia perceptibil din partea Anei Lupea, cu 
o iuţeală uluitoare şi absolut fără să facă zgomot, o 
deschise şi dispăru înăuntru. 

Abia când nu-l mai văzu, Ana Lupea răsuflă uşurată. 
Cu toate acestea, ceva mai târziu, când începu 
explicaţiile, vocea îi era la fel de răguşită, iar ochii îi 
străluceau la fel de straniu. 

În timpul acesta, vizitatorul cu gheata ortopedică 
străbătea, fără să se grăbească, încăperile aproape goale 
ale aripii nefolosite. În privirile sale întunecate nu mijea 
niciun fel de curiozitate. În schimb, în colţul stâng al 
gurii, flutura un zâmbet răutăcios. 

În cele din urmă ajunse într-un fel de hol, de unde 
începea scara care ducea la etaj. Ajuns acolo, începu să 
urce treptele câte două, trei deodată, cu o grabă care 
trăda nerăbdarea. Scara ducea la etajul al doilea, etaj 
care, în întregime, nu se arăta vizitatorilor. Acolo, 
încăperile erau dispuse jur împrejurul unei galerii 


circulare. Galeria era întretăiată de nişte balcoane 
splendide, care aveau vederea înspre holul de onoare. 
Balcoanele se legau între ele printr-un fel de geamlâc, 
formând partea superioară a acestei încăperi. 

Vizitatorul cu gheata ortopedică se apropie de unul din 
balcoane, şi, ferindu-se să nu fie văzut, privi în jos. De 
acolo, de sus, se înfăţişă privirii sale întreaga perspectivă 
a holului de onoare. 

Oprită pe prima treaptă de la intrare, Angela Orănescu 
dădea explicaţiile necesare celui de-al doilea grup de 
vizitatori pe care îl preluase: 

— Tovarăşi, ne aflăm, acum, în holul de onoare al 
Castelului Caraiman. 

Dacă vizitatorul cu gheata ortopedică ar fi avut la el un 
arc, şi dacă ar fi intenţionat s-o omoare pe Angela 
Orănescu, ar fi putut-o face cu multă uşurinţă şi fără 
riscul de a fi văzut de careva dintre cei aflaţi în holul de 
onoare. 

Dar el venise cu alt scop. Întorcând spatele balconului 
porni mai departe. Trecu prin faţa a o mulţime de uşi, 
aproape fără să le bage în seamă, şi în cele din urmă 
ajunse în dreptul a două oglinzi mari, dispuse faţă în faţă, 
şi care aveau înălţimea unui om. Acum zâmbetul 
răutăcios de pe buzele clandestinului vizitator se 
accentuă. Se apropie de oglinda din stânga şi cu ambele 
mâini începu să pipăie rama sculptată, apăsând pe 
fiecare floare. Tot încercând aşa, la un moment dat o 
rozetă cedă sub apăsarea degetelor sale, şi deodată 
oglinda, care, de fapt, era o uşă, se deschise. Mormăind 
ceva de neînțeles, vizitatorul cu gheata ortopedică se 
grăbi să-i treacă pragul. 

Apartamentul era format din trei încăperi, dintre care 
numai uneia, datorită patului cu baldachin, se putea 
preciza destinaţia iniţială. Toate trei camere aveau 
pereţii până aproape de înălţimea tavanului căptuşiţi cu 
lambriuri din lemn de piper. 

„În sfârşit, iată-mă şi în apartamentul bătrânei 


zgripţuroaice!” îşi vorbi sieşi vizitatorul cu gheată 
ortopedică. Dar după tonul cu care rosti cuvintele se 
cunoştea că nu prea era încântat de ceea ce găsise. 

Şi avea de ce să nu fie. Incăperile aproape nu mai 
aveau mobilă. Chiar şi aceea puţină care mai rămăsese - 
cu excepţia patului cu baldachin - nu era deloc sigur că 
aparținuse iniţial apartamentului. 

Vizitatorul clandestin se aşeză pe o banchetă şi cu un 
oftat de uşurare îşi scoase gheata ortopedică. Pe urmă, 
cu mâinile la spate, începu să treacă în revistă odăile. 
Piciorul presupus bolnav acum nu mai era îndoit de la 
genunchi, şi nici mai scurt şi mai puţin sănătos decât 
celălalt. 

De trei ori trecu dintr-o încăpere într-alta, încruntat, 
îngândurat. Pe urmă, ca şi când plimbarea l-ar fi obosit, 
se aşeză din nou pe banchetă. 

„Totuşi, pe aici pe undeva trebuie să fie! Nu cred ea 
Beatrice Popeea să fi fost chiar atât de idioată, încât să 
le fi ascuns în vreo mobilă, luată între timp de aici” îşi 
vorbi sieşi. 

Se ridică şi începu să pipăie căptuşeala de lemn a 
peretelui, parcă ar fi mângâiat-o. Dar renunţă repede. 

Şi din nou îşi vorbi aproape tare: 

„Îmi trebuie timp. Aşa, pe apucate, nu dau eu de 
ascunzătoare”. 

Se uită la ceas şi se miră cât de repede trecuse timpul. 
Ca să nu întârzie, în mare grabă începu să-şi încalţe 
gheata ortopedică, transpirând şi înjurând cumplit. In 
sfârşit, când izbuti, părăsi grăbit apartamentul. 

Afară, apăsă din nou pe o rozetă şi oglinda reveni în 
poziţia de mai înainte, mascând intrarea în apartament. 

Ajunse în „Salonul albastru” cu două minute mai 
devreme de ora pe care i-o indicase Ana Lupea. Când 
văzu mişcându-se clanţa - acesta era semnalul - descuie 
uşa şi ieşi repede pe coridor. Pe cealaltă uşă a coridorului 
- acum în direcţia inversă - se scurgeau ultimii vizitatori 
din grupul condus de complicea sa. 


— Grăbeşte-te, tovarăşe! îl îndemnă ea. 

Când ajunse lângă ea, îi şopti: 

— Trebuie, neapărat, să-ţi vorbesc. 

— Bine! Când? 

— Deseară, la cinematograf. Sala II. Mare atenţie! S-ar 
putea să fii urmărită. 

— Bine! 

Un sfert de oră mai târziu, omul cu gheata ortopedică 
părăsea, împreună cu ceilalţi, muzeul. Dar, în loc să ia 
drumul spre oraş, se pierdu în pădure, în direcţia 
„Nulpăriei”. 

Omul cu gheata ortopedică şi ochelari negri era Tiberiu 
Fotiade, evadatul cu nr. 8 317 de la colonia de muncă 
Bichineşti. 


Seara, la cinematograf, deoarece filmul mediocru era 
pe deasupra şi o reluare, în sală nu se aflau decât puţini 
spectatori. Ana Lupea venită numai cu două minute 
înainte de începerea spectacolului se aşeză în ultimul 
rând de scaune din fundul sălii. Exact în clipa când 
lumina se stinse Tiberiu Fotiade veni să se aşeze lângă 
ea. 

— N-ai observat dacă te-a urmărit cineva? 

— Nu cred! Dar de ce presupui că aş putea fi urmărită? 

— Fiindcă pe una dintre fetele de la voi o urmăresc. 
Am descoperit din întâmplare. N-ar fi exclus să vă agaţe 
la fiecare câte o coadă. 

— Şi de ce n-au făcut-o până acuma? 

— Dacă n-au făcut-o până acuma nu înseamnă că n-o 
pot face de acum încolo. Parcă poţi vreodată să prevezi 
ce le trece prin minte ălora de la miliţie! Dar să nu 
pierdem vremea! 

— Să n-o pierdem! Ei, ce părere ai? Crezi că există 
speranţe? 

— Apartamentul e gol sau aproape gol. 

— Ţi-am spus de la început. 

— Intr-adevăr mi-ai spus. Faptul că mobila a fost luată 


nu diminuează cu mult şansele. Nu cred ca bătrâna să fi 
fost chiar atât de idioată şi să fi ascuns pietrele în vreo 
mobilă. Fiindcă atunci sigur ar fi fost descoperite cu 
prilejul percheziţiei. De altfel, atâta vreme cât există 
măcar o singură şansă nu trebuie să ne dăm bătuţi. 

— Când mă gândesc, domnule, că dacă aş fi putut-o 
convinge pe bătrână să-mi spună unde le-a ascuns am fi 
acuma în posesia diamantelor, îmi vine pur şi simplu să 
turbez de necaz. 

— N-ai ştiut dumneata cum s-o iei. Ehei, dacă aş fi 
putut ajunge în Bucureşti numai cu douăzeci şi patru de 
ore mai devreme, te asigur că acum alta ar fi fost 
situaţia. 

— Şi de ce n-ai putut? 

— Eram prins cu nişte treburi din care abia, abia m-am 
putut smulge. 

În întunericul sălii, Ana Lupea nu putu observa 
zâmbetul ironic al lui Tiberiu Fotiade. 

— Şi acum ce-i de făcut? 

— Ti-am mai spus. Partida nu trebuie 
abandonată. Pietrele, după ştiinţa mea, şi după 
informaţiile dumitale, până acum n-au fost găsite, deşi 
de căutat au fost căutate. 

— Într-adevăr, după toate probabilitățile ele se află 
încă în Castel. Problema este cum dăm de ele? 

— Tocmai despre ceea ce avem de făcut voiam să stau 
de vorbă cu tine. _ 

— Ti-am mai spus că nu-mi place să mă tutuieşti. In 
definitiv, nu suntem... 

— Ştiu ce vrei să spui: Că nu suntem decât doi străini, 
cointeresaţi în aceeaşi afacere. Aşa că asta ai vrut să 
spui? 

— Să zicem! 

— Bine, îţi făgăduiesc să nu te mai tutuiesc. Câteodată 
însă mă mai ia gura pe dinainte. În ultimul timp am cam 
uitat formulele de politeţe. 

— De bună cuviinţă! ţinu ea să rectifice. 


— Fie! De bună cuviinţă!.. Dar să nu ne pierdem 
vremea cu fleacuri. După cum ştii, apartamentul e 
compus din trei încăperi. Ei bine, trebuie cercetată cu 
mare grijă fiecare încăpere. Parchetul, pereţii, 
lambriurile, într-un cuvânt, fiecare colţişor. În definitiv, ca 
să ascunzi nişte pietre nu-ţi trebuie cine ştie ce spaţiu. Și 
tocmai în aceasta constă dificultatea. Sunt sigur că 
zgripţuroaica le-a ascuns acolo unde nici nu gândeşti. Ca 
să descopăr ascunzătoarea, îmi trebuie câteva zile. 

— Şi îţi închipui că am să te pot introduce în fiecare zi 
în Castel? Ar însemna, pur şi simplu, să ne jucăm 
prosteşte cu focul. 

— Fără îndoială! De aceea, ai să mă mai introduci o 
singură dată şi n-am să ies de acolo decât atunci când 
am să descopăr pietrele sau când am să mă conving că 
orice speranţă e pierdută. 

— Să rămâi în Castel mai multe zile? 

— Da! Să rămân atâtea zile cât va fi necesar. Cred că 
am fost destul de clar. 

— Bine, dar nu te gândeşti că, procedând astfel, riscul 
e şi mai mare? Dacă dă cineva, din întâmplare, peste 
dumneata? 

— Şi atunci ce facem? Renunţăm la pietre? 

— N-am spus asta. 

— Atunci, altă soluţie nu există. De altfel, mie nu mi se 
pare riscul mai mare decât dacă m-ai introduce în fiecare 
zi la Castel. Şi apoi, trebuie să ştii că în timpul zilei, când 
muzeul este deschis, n-am să lucrez, voi lucra numai 
noaptea. De fapt, mai există o soluţie: să cauţi 
dumneata. Adică, dumneata, seara, în loc să pleci acasă, 
să te aranjezi în aşa fel ca să rămâi în continuare, fără ca 
ceilalţi să prindă de veste. 

— E imposibil! Adică, poate că o dată aş izbuti. Dar, 
dacă am înţeles bine, câteva ore nu sunt suficiente ca să 
dăm de ascunzătoarea diamantelor. De altfel, nici nu m- 
aş pricepe să caut ca lumea. 

— Vezi! Trebuie musai să mă introduci în Castel. Altă 


soluţie vezi bine că nu există. 

— Şi ce vei mânca? 

— Imi vei aduce dumneata. Nu sunt deloc pretenţios. 
Câteva sandvişuri îmi vor ajunge pe toată ziua. 

— Totuşi e atât de primejdios!... 

— Nici eu nu spun altfel. Dar, în definitiv, mai ales în 
vremuri ca acestea pe care le trăim, nu poţi câştiga nişte 
milioane absolut fără să rişti. 

— Şi dacă pietrele au fost ascunse de către bătrână 
altundeva decât în apartament? 

— In cazul acesta situaţia se complică mult, foarte 
mult. 

Ana Lupea oftă: 

— Ar fi un adevărat ghinion!... 

— Totuşi, eu cred că pietrele sunt ascunse în 
apartament. _ 

— Parcă merge pe ce crezi dumneata sau eu. In 
definitiv, dacă te gândeşti bine, de vreme ce ele n-au 
putut fi găsite atunci când au fost căutate - şi îţi închipui 
cum au fost căutate de către cei din comisie - oare nu e 
mai normal să presupunem că bătrâna le-a ascuns în altă 
parte? 

— Teoretic, poate că da! Dar eu ştiu, dintr-o sursă 
absolut sigură, că Beatrice Popeea, a avut foarte puţin 
timp la dispoziţie ca să le ascundă. De altfel informaţia 
aceasta confirmă cele relatate în documentul dumitale. 

— Asta-i drept!... Şi când ai de gând să începi? 

— Mâine după-amiază. |n prealabil trebuie să-mi 
procur unele scule, pentru cazul când voi avea nevoie de 
ele. Ca să mă introduci în Castel, vei folosi acelaşi 
procedeu, nu? A mers destul de uşor. 

— Da, dar cunoşti proverbul cu urciorul. 

— II cunosc. Proverbul spune, că urciorul nu merge de 
multe ori la apă. De două ori însă nu înseamnă mult. Aşa 
că putem risca, fără să ne mai gândim la proverbe. 

— Şi cu mâncarea cum voi proceda? 

— Simplu. O vei pune într-un anumit loc - gândeşte-te 


unde - care să-ţi fie dumitale mai la îndemână. În timpul 
prânzului, când muzeul se închide, am să cobor s-o iau. 

— Cel mai simplu şi în acelaşi timp cel mai sigur, ar fi 
să las pachetul într-unul din sertarele biroului meu. Nu 
crezi? 

— La prânz, nu se face la voi curăţenie? 

— Nu! 

— Atunci e în regulă! Şi cum am să ştiu care-i biroul 
tău? 

— Sala îndrumătorilor o ştii. De altfel, scrie şi pe uşă. 
Biroul meu este cel din fund, de lângă fereastră. 

— Bine! Bagă de seamă, să nu mi te cari cu cine ştie 
ce pacheţoaie, ca să atragi atenţia. Nu uita că cei de la 
miliţie sunt cu ochii pe voi. Mai ales, când faci 
cumpărăturile să fii cu ochii în patru. Cantităţile pe care 
le cumperi, pe cât posibil, să nu fie mai mari decât cele 
de până acum. 

— Bine că mi-ai spus. Ştii, mi-e cam frică!... 

— Să nu-ţi fie! Dacă se întâmplă să am ghinion, iau 
totul asupra mea. Nu te-am văzut, nu m-ai văzut!... Nu te 
cunosc, nu mă cunoşti!... 

— Bine, dar cum ai să explici prezenţa dumitale în 
Castel? Nimeni nu te va crede că ai putut pătrunde fără 
complicitatea cuiva dintre noi. 

— Nu-mi purta de grijă. Mă voi pricepe eu ce să le 
îndrug, la o adică. Dar nădăjduiesc să nu am ghinion. În 
orice caz, îţi repet, iau totul asupra mea. 

Ana Lupea oftă şi se frământă pe scaun. 

— Îţi mulţumesc că vrei să iei totul asupra dumitale, 
dar, dacă am căzut de acord să împărţim beneficiul, e 
normal să împărţim şi eventualele riscuri. 

Tiberiu Fotiade chicoti încetişor: 

— Înţeleg ce te doare! Spune drept, nu-i aşa că ţi-e 
teamă să nu te trag pe sfoară? 

— Sincer vorbind, am unele îndoieli... 

— Să nu le ai! Ne-am înţeles într-un fel şi rămâne bun 
înţeles. Am să împart cinstit, pe din două, cu tine. De 


altfel, recunosc, fără ajutorul tău mi-ar fi mult mai greu 
să izbândesc. 

Ana Lupea oftă din nou: 

— N-am încotro. Trebuie să te cred. 

— Asta înseamnă că eşti o fată deşteaptă. 

— Alte instrucţiuni ai să-mi dai? 

— Deocamdată, nu! Dacă, eventual, îmi mai vine ceva 
în minte, voi găsi eu o posibilitate să te anunţ. Şi acum, 
fiindcă filmul e idiot, iar eu foarte, foarte obosit, te rog să 
mă laşi să trag un pui de somn. Nu cred că e prudent să 
pleci înainte de a se termina. 

Se cuibări mai bine în scaunul care scârţâi şi gemu sub 
greutatea trupului său. Apoi, ceva mai târziu, Ana Lupea 
înţelese, după răsuflarea adâncă şi grea, că adormise. 
Era un somn de om trudit, de parcă de nopţi întregi n-ar 
mai fi pus capul pe o pernă. 

„Cine o fi oare?” se întrebă. 

În clipa următoare simţi cum se cutremură toată de 
oroare, ca şi când somnul acela greu i-ar fi dezvăluit, în 
mai mare măsură decât cuvintele, decât ciudatul său fel 
de a se purta, adevărata identitate a misteriosului ei 
complice.. 

„Curios! îşi spuse. Prima dată când l-am văzut mi-a 
fost frică de el. Dar abia acum când doarme, am oroare”. 

Şi fără să facă zgomot, se mută cu câteva scaune mai 
încolo. 


A doua zi, după-amiază, în grupul pe care îl conducea 
Ana Lupea se afla din nou Tiberiu Fotiade. 

Şi la fel ca de prima dată, atunci când ajunse în dreptul 
uşii care ducea în „Salonul albastru”, fără ca cineva să 
prindă de veste, se strecură înăuntru. 

— Grăbiţi-vă, tovarăşi! 

Din clipa aceea, Castelul adăpostea un locatar 
clandestin. 


XI 


Luca Mântulescu dădu buzna în sala îndrumătorilor 
congestionat la fată, abia trăgându-şi răsuflarea, de 
parcă ar fi străbătut în goană mare o distanţă de câteva 
sute de metri. 

— Ce s-a întâmplat, Luca? întrebă intrigată Sanda 
Vişoiu. 

Dar Luca Mântulescu în loc să-i răspundă, după ce îşi 
plimbă privirea de la unul la altul, murmură parcă mai 
mult pentru sine: 

— Va să zică, sunteţi cu toţii aici!... 

— Dar unde vei fi vrut să fim? întrebă lon Mocanu. 

— Păi, dacă sunteţi cu toţii aici, atunci cine umblă sus? 

Şi, după ce îşi şterse cu mâneca hainei transpiraţia 
abundentă de pe frunte, din nou se uită, pe rând, la 
fiecare. 

— Ce tot bâigui, măi băiete? îl mustră Ana Lupea. 

— Ba nu bâigui deloc! Cineva umblă sus, la etajul doi, 
tovarăşă Ana. 

— Măi, Luca, măi! Mi se pare că ai început sa prinzi 
muşte, îşi râse de el Călin Stamate. 

Luca  Mântulescu, administratorul muzeului, era 
„copilul răsfăţat” al îndrumătorilor. De fapt, „copilul” 
avea aproape treizeci de ani, şi mulţi dintre îndrumători 
erau mai tineri decât el. Dar dacă totuşi îl considerau 
„copilul lor răsfăţat”, aceasta se datora faptului că, aşa 
cum îi plăcea Sandei Vişoiu să spună - şi puţin să se 
laude - el crescuse sub ochii lor. Bineînţeles, nu era 
vorba de o creştere fizică, fiindcă natura de mulţi ani 
încetase să mai adauge înălţimii sale apreciabile măcar 
un milimetru. 

Creşterea la care se referea Sanda Vişoiu era de 
natură intelectuală. Din acest punct de vedere dacă erau 
privite lucrurile, într-adevăr, Luca Mântulescu crescuse 


sub ochii, dar şi cu sprijinul îndrumătorilor. 

Cu numai câţiva ani în urmă, fusese caloriferistul 
muzeului. Dar fiindcă treaba aceasta nu-i ocupa tot 
timpul, ca să nu stea de pomană, la îndemnul Sandei 
Vişoiu care, de altfel, îi şi furnizase primele cărţi, 
începuse să citească. Citi mult, foarte mult, până când 
într-o zi gustului de citit i se adăugă acela al învățatului. 
Şi iată-l ajuns elev sârguincios la cursul seral al şcolii 
medii. 

Ca elev, unele materii le asimilă cu uşurinţă, altele, 
mult mai greu. Matematicile, fizica, dar, mai ales chimia 
îi dădură multă bătaie de cap. Ca s-o scoată la capăt şi 
cu aceste materii, îl ajutară Dana Milea, Angela 
Orănescu, lancu Popescu, ba chiar şi Grimaud - Dan 
Tomescu - an după an, până când ajunse în pragul 
examenului de maturitate. Ca să poată trece şi acest 
hop, sprijinul cel mai mare îl primi din partea Danei Milea 
care, săptămâni întregi îl medită. 

Acum era student în anul întâi la I.S.E., cursul fără 
frecvenţă şi, de un an de zile, administrator al muzeului. 


— După ce îţi voi povesti cum s-au întâmplat lucrurile, 
n-ai să mai spui că am început să prind muşte, se supără 
Luca Mântulescu străfulgerând cu o privire indignată pe 
Călin Stamate. 

— Atunci, dă-i drumul! Ce mai aştepţi? 

Luca Mântulescu ştergându-şi pentru a doua oară 
fruntea transpirată, de data asta cu batista, începu să 
povestească: 

— Azi dimineaţă, tovarăşul director mi-a cerut să fac o 
verificare a inventarului. (Din cauza furtului, s-a anunţat 
un control de la minister). Dimineaţa n-am putut să 
încep, fiindcă tot tovarăşul director mi-a cerut un tabel 
cu necesarul de materiale. Aşa că abia mai adineauri mi- 
am făcut timp şi, ca de obicei, am vrut să încep de sus, 
adică de la etajul doi. Ei, dar parcă dracul mă împinse, 
că-mi veni chef să folosesc scara secretă! Am luat cheia, 


am descuiat, şi am început să urc. Mai aveam doar 
câteva trepte până sus, când deodată aud în încăperea 
de deasupra mea paşi. La început am crezut că m-am 
înşelat. M-am oprit să ascult şi din nou am auzit paşi. 
Acum n-am mai avut nicio îndoială. Cineva se afla la etaj. 

Nu sunt eu foarte, foarte curajos, mai ales după cele 
întâmplate aici. La noi, dar nici nu fac de frică - pardon! - 
în pantaloni. Am urcat tiptil şi celelalte câteva trepte, am 
introdus cheia în broască, ferindu-mă să fac vreun 
zgomot, am apăsat uşurel clanţa, şi am deschis brusc 
uşa. Ei bine, nu era nimeni. Am apucat însă să văd cum 
cineva închide după el cealaltă uşă. De fapt, n-am văzut 
închizându-se uşa. Am văzut doar clanţa revenind în 
poziţia normală. 

— Eşti pur şi simplu caraghios, Luca! Asemenea 
năzăreli, ziua, în amiaza mare! îşi râse de el Ana Lupea, 
frământându-se neliniştită pe scaunul ei. 

— Ascultă mai întâi până la capăt, şi pe urmă dă-ți 
părerea. Ştiţi că am fost campion raional de lupte clasice. 
Şi un campion de lupte clasice nu-şi pierde firea cu una 
cu două. M-am repezit la uşă, am deschis-o şi am ieşit pe 
coridor. De când am văzut clanţa mişcându-se şi până 
am deschis uşa nu cred să fi trecut niciun minut. Pe 
coridor totuşi nu era nimeni, în schimb, am auzit zgomot 
de paşi care alergau. Scurt timp după aceea s-a aşternut 
liniştea... „Ei, care eşti acolo?” am întrebat. Nu mi-a 
răspuns nimeni. Mi-a venit atunci în minte că s-ar putea 
să fie vreunul dintre voi care vrea să-mi joace vreo farsă. 
Neavând chef să mă las păcălit, am rupt-o la fugă înapoi 
pe scara secretă, ca să mă conving cine lipseşte dintre 
voi. Or, dacă sunteţi cu toţii aici, înseamnă că sus e 
altcineva, un hoţ poate. 

— Zău, Luca, ar trebui să-ţi fie ruşine! Om în toată 
firea eşti tu? îl certă din nou Ana Lupea. 

— Adică, vrei să spui că mi s-a năzărit? 

— Te mai îndoieşti? Sigur că ţi s-a năzărit! 

Apoi către ceilalţi, căutându-le sprijinul. 


— Nu-i aşa că şi voi sunteţi de aceeaşi părere? 

Nimeni nu se grăbi s-o aprobe. Tăceau, neştiind ce să 
creadă. 

Numai Titus Popescu se pronunţă deschis de partea lui 
Luca Mântulescu: 

— Dar dacă totuşi nu i s-a năzărit? 

— Cum, dacă nu i s-a năzărit? 

— Simplu: dacă nu i s-a năzărit? 

— Vrei să spui că cineva din afară se află acuma în 
Castel? 

Vocea Anei Lupea tremura uşor. Dacă ceilalţi nu ar fi 
fost atât de impresionați de cele auzite, sigur că ar fi 
băgat de seamă. 

— De ce nu? se îndâriji Titus Popescu. 

— Imposibil! 

— Dacă e sau nu imposibil, ne vom convinge imediat. 
Luca, vii cu mine? 

— Mai încape vorbă! Dar să mai luăm pe careva. 

— Cine mai vine cu noi? 

— Eu! se oferi Dan Tomescu. 

— Bravo, Grimaud! îl lăudă Călin Stamate care, stând 
răsturnat într-un fotoliu, picior peste picior, nici prin 
minte nu-i trecea să dea curs invitaţiei. 

— Merg şi eu! se oferi lon Mocanu. 

— Te rog, nu te du! căută să-l oprească Dana, 
apucându-l de braţ. 

— Nu fii copilă, Dana! E pur şi simplu absurd să 
presupunem că cineva străin a putut să se introducă în 
Castel, pe sub nasul nostru. Dar dacă totuşi a izbutit, 
trebuie să-l prindem şi să-l dăm pe mâna miliției. 

Şi îşi desprinse uşurel braţul din mâna ei. 

— Atunci merg şi eu cu tine. 

— Ţi-e frică să nu-l pierzi? chicoti Ana Lupea. Du-te! Nu 
mai merge nimeni? Eu zic să anunţaţi şi miliția. Deşi 
sunteţi patru, trei bărbaţi şi o femeie... bărbată, cine ştie 
ce vi se mai poate întâmplă. 

Şi izbucni într-un râs care voia să fie ironic, dar care 


suna fals şi nervos. 

Urcară scara unul după altul. Când ajunseră în 
„Camera de studiu”, ca la un consemn se uitară cu toţii 
la clanţa celeilalte uşi, aşteptându-se parcă s-o vadă 
mişcându-se. Dar ea continuă să rămână în poziţia 
normală. 

— Până acuma, totul e în regulă! vorbi în şoaptă lon 
Mocanu, care o ţinea pe Dana Milea de braţ. 

Nimeni nu-i răspunse. 

— Dacă totuşi se află cineva străin pe aici, n-are cum 
să ne scape, vorbi Titus Popescu tot în şoaptă. 

Dintre toţi, el era cel mai zelos în a se convinge dacă 
vreun hoţ izbutise sau nu să se strecoare în Castel. 

Din „Camera de studiu” ieşiră cu toţii pe culoarul 
Circular. Şi aici stăpânea aceeaşi linişte. 

Titus Popescu, cu de la sine putere şef al expediției, 
hotărî: 

— În timp ce vom cerceta fiecare apartament, cineva 
va trebui să rămână de pază pe culoar, ca nu cumva 
hoţul, în cazul când el se ascunde pe undeva pe aici, să 
încerce să fugă venind dinspre partea cealaltă a 
culoarului. 

— Rămân eu! se oferi Luca Mântulescu. 

— Şi eu! adăugă Dana Milea. 

— Doi ajung. Ceilalţi, după mine. 

Cu falsul lancu Popescu în frunte începu cercetarea 
apartamentelor. Dar în oricare intrau pretutindeni era 
linişte, pustiu. Nimic nu te făcea să bănuieşti că ar fi 
trecut pe acolo cineva. 

— Cred că Ana a avut dreptate, Luca, îi spuse Dana 
Milea după câtva timp. Nu vezi? Până acuma nimic! 

— Îţi spun că nu mi s-a părut. Îmi pare rău că nici 
dumneata nu mă crezi. 

În fruntea grupului, Titus Popescu intra primul în 
fiecare apartament. 

— Nici aici nimic! 

— Până la urmă, tot îl dibuim noi, răspunse înciudat 


Titus Popescu. 

— Dacă, bineînţeles, avem pe cine dibui, replica 
sceptic lon Mocanu. 

— Vom vedea! 

După vreo douăzeci de minute, ajunseră din nou acolo 
de unde plecaseră, de data asta venind dinspre cealaltă 
parte a culoarului circular. 

— Ei? întrebă Luca Mântulescu. 

— Nimic! răspunse Titus Popescu frecându-şi înciudat 
bărbia. 

— i s-a cam năzărit, băiete! îl persiflă lon Mocanu. 

Luca Mântulescu se mulţumi să-l străfulgere cu o 
privire de mânie. 

— Turnul! 

— Ce-i cu turnul, papa Grimaud? întrebă falsul lancu 
Popescu. 

— Să căutăm! 

— Are dreptate! Nu ne mai rămâne decât să căutăm şi 
acolo! 

Dar se obosiră zadarnic, urcând. 

— Nimic? întrebă Dana Milea când se reîntoarseră. 

— Precum vezi, nimic! îi răspunse în silă Titus Popescu, 
ştergându-şi cu batista fruntea transpirată. 

— Atunci, aveţi tot dreptul să mă socotiți nebun, sau 
pe punctul de a înnebuni, replică şi mai furios Luca 
Mântulescu. 

— N-ai teama! Nimeni nu te va considera nebun, 
pentru că oricare dintre noi ar fi putut păţi la fel, căută 
să-l consoleze Dana Milea. 

— Dar dacă o fi coborât cu liftul? îşi dădu cu părerea 
Titus Popescu. 

— Imposibil! protestă Luca Mântulescu. 

— De ce? 

— Mă mir că mai întrebi. Parcă ai fi picat din lună şi n- 
ai cunoaşte topografia Castelului. Pentru că la ieşirea din 
lift, atât la etajul | cât şi la parter, l-ar fi văzut cineva. La 
etajul |, tovarăşa Balotă, iar la parter, Marin. Fără 


numai... 

Se opri, ca şi când gândul ce-i trecuse prin minte nu 
merita vreo atenţie. 

— Ce? insistă Titus Popescu. 

— Dar dacă, simţindu-ne, s-a ascuns în lift? Dacă se 
află şi acum acolo, oprit între etaje? 

— Uită-te, domnule! Ştii că-i o idee? Hai să verificăm. 

Şi fiindcă tocmai se aflau în dreptul liftului, Titus 
Popescu apăsă pe butonul de apel. 

Cu o încetineală explicabilă dacă se avea în vedere 
vechimea, liftul începu să urce. Şi când, în sfârşit, se opri, 
de emoție şi nerăbdare aveau cu toţii tâmplele umezite. 
Dar liftul era gol. 

— Nu-i nici aici!... Acum, nu ne mai rămâne altceva de 
făcut decât să coborâm. Şi fiindcă tot am chemat liftul, 
cine coboară cu el? întrebă Titus Popescu. 

— Nu încăpem! observă laconic Dan Tomescu. 

— Eu trebuie să cobor tot pe scara secretă, ca să încui 
uşile, explică Luca Mântulescu. 

Titus Popescu se gândi o clipă: 

— Atunci - propuse el - tu, loane, Dana şi Grimaud veţi 
cobori cu liftul, iar eu şi cu Luca pe scara secretă. 

— În regulă! 

lon Mocanu deschide uşa liftului poftind-o mai întâi pe 
Dana. După ea urcă Dan Tomescu, apoi el. 

O clipa mai târziu, liftul începu să coboare încet, 
bătrâneşte. 

Titus Popescu şi Luca Mântulescu mai întârziară câteva 
minute parcă furaţi de priveliştea deloc interesantă a 
cablului care cobora. Pe urmă, rumegând fiecare gânduri 
diferite, se îndreptară spre scara secretă. In drumul lor 
trecură pe lângă cele două armuri medievale fără să le 
acorde vreo atenţie. Dacă ar fi făcut-o, ar fi observat cum 
prin viziera uneia dintre ele îi priveau doi ochi răi, în care 
se putea citi cu uşurinţă că, la nevoie, omul ascuns 
dedesubt era hotărât să se folosească de teribila spadă 
pe care o ţinea în mână. 


Câteva minute mai târziu, când liniştea se statornici pe 
întreg etajul, de sub armură ieşi Tiberiu Fotiade. 


A doua zi, secretarul organizaţiei de bază o chemă la 
telefon pe Dana Milea. 

— Bună dimineaţa, tovarăşă Dana. 

— Bună dimineaţa, tovarăşe Ghenea! 

— Uite de ce te-am sunat. Când ai să fii puţin mai 
liberă, te rog să treci pentru câteva minute pe la mine. 

— Tovarăşe Ghenea, liberă sunt acum. Mai târziu ştiţi 
că avem şedinţă cu tovarăşul director. 

— Da, da, ai dreptate! Atunci poţi să vii acum? 

— În cinci minute sunt la d-voastră. 

— Te aştept. 

Cinci minute mai târziu, Dana Milea trecea pragul 
sediului organizaţiei de bază. 

— la loc, tovarăşă Dana. Tocmai citeam procesul 
verbal de la ultima voastră adunare generală de U.T.M. 
Din cele ce am citit, se pare că a fost o şedinţă bună. 

— A fost, tovarăşe Ghenea. 

— Imi pare rău că n-am putut să asist şi eu. A trebuit 
să iau parte la o altă şedinţă. Să ştii, mi-a plăcut cum ai 
vorbit. Cred că dintre toţi, dumneata l-ai ajutat cel mai 
mult pe tovarăşul Călin. 

— L-au ajutat şi ceilalţi, tovarăşe Ghenea. În fond, nu e 
un băiat rău. Dar s-a urcat la cap că e mare vedetă. Dacă 
e bun pe stadion, să nu se lase pe tânjeală în munca 
profesională şi nici să se fofileze atunci când trebuie 
îndeplinite angajamentele pe care şi le-a luat organizaţia 
noastră. 

— Să sperăm că s-a ales cu ceva de pe urma şedinţei 
şi că ajutorul tovărăşesc pe care l-a primit, mai ales din 
partea dumitale, îi va prinde bine. Dar nu ca să discutam 
despre şedinţă te-am chemat. leri m-am văzut cu 
tovarăşul căpitan Ovezea. Mi-a povestit că ai fost pe la 
dânsul. Căpitanul, să ştii, te apreciază foarte mult. Cele 
ce a aflat de la dumneata sunt de mare folos cercetărilor. 


— Sunt bucuroasă aflând aceasta, tovarăşe Ghenea. 

— Trebuie să ştii că şi eu m-am bucurat mult când am 
auzit pe căpitan lăudându-te. Eşti o fată inimoasă, 
tovarăşă Dana. 

— Sunt utemistă, tovarăşe Ghenea. A 

— Da. Eşti o bună utemistă şi eu te felicit. In altă 
ordine de idei - de fapt pentru asta te-am chemat - 
trebuie să-ţi comunic unele lucruri pe care ţi le-ar fi 
comunicat tovarăşul director, dacă n-ar fi trebuit să plece 
urgent la Bucureşti. Ai aflat, desigur, că lipseşte de ieri 
de la prânz. Se înapoiază probabil mâine. leri dumneata 
te-ai învoit, nu-i aşa? 

— Da, ultimele trei ore. Am fost la policlinică. 

— În timp ce dumneata lipseai, a fost pe la tovarăşul 
director căpitanul Ovezea. Voia, ca prin tovarăşul 
director, să-ţi facă unele recomandări. (De ce prin 
dumnealui şi nu direct îţi vei da seama când ai să afli 
despre ce fel de recomandări este vorba). Intrucât 
dumneata te învoiseşi, tovarăşul director m-a rugat să-ţi 
transmit ceea ce ai fi aflat de la dânsul, dacă n-ar fi 
trebuit să plece urgent din oraş. lată despre ce-i vorba: 
În primul rând, căpitanul Ovezea te anunţă că un lucrător 
al miliției a primit sarcina să vegheze, permanent, asupra 
dumitale. Aşa că, dacă vei simţi că eşti urmărită, să nu te 
nelinişteşti. În al doilea, pe viitor nu e bine să-l cauţi în 
mod expres. Dacă se întâmplă ceva, şi consideri că e 
necesar să afle şi dumnealui, fă-o prin tovarăşul director. 
În al treilea, continuă să te gândeşti la ceea ce ţi-a cerut. 
În sfârşit, în al patrulea rând, fereşte-te pe viitor de 
iniţiative în genul scrisorilor. Să nu pierzi din vedere o 
clipă că banditul e extrem de perfid şi, în consecinţă, 
deosebit de periculos. Asta e tot, tovarăşă Dana. 

— Tovarăşe Ghenea, recomandările căpitanului 
Ovezea mi-au parvenit cum nu se putea mai la timp. 

— Da? Şi de ce? 

— Fiindcă intenţionam ca după-amiază să stau de 
vorbă cu dumnealui. 


— S-a întâmplat ceva? 

— Propriu-zis, nu ştiu dacă s-a întâmplat ceva nou. Pe 
cât ştiu, aţi fost informat de către tovarăşul director de 
păţania lui Luca. Nu? 

— Fără îndoială. Şi dumneata, tovarăşă Dana, crezi că 
cineva străin se ascunde în Castel? 

— Vedeţi, nu ştiu dacă se mai află acum acolo, după 
cum iarăşi nu ştiu dacă se afla ieri când l-am căutat 
atâţia. Cu toate acestea, mi-e foarte greu să afirm că lui 
Luca i s-a părut numai. 

— Căpitanul Ovezea cunoaşte întâmplarea. A fost 
informat telefonic de către tovarăşul director. 

— Dar eu nu voiam să stau de vorbă cu el în legătură 
cu năzăreala sau eventual cu pretinsa „năzăreală” - cum 
a numit-o Ana - a lui Luca. În legătură cu această 
întâmplare, mi s-a părut ciudată purtarea unora dintre 
colegii noştri şi m-am gândit că poate aceasta ar putea 
prezenta vreun oarecare interes pentru cercetări. Dar, 
întrucât dumnealui consideră că nu este util să-l caut, va 
trebui să afle prin dumneavoastră sau prin tovarăşul 
director. 

— Te ascult, tovarăşă Dana. 

— În primul rând, în legătură cu lancu. După cum ştiţi, 
lancu nu mai este cel dinainte. 

— Ştiu! Memoria continuă să-l părăsească?. 

— Într-un mod alarmant. Închipuiţi-vă, ieri nu mai ştia 
unde se află scara secretă. Dacă nu-i atrăgea atenţia 
Luca, trecea mai departe. Dar nu asta m-a şocat cel mai 
mult. Cu  hiatusurile memoriei sale aproape ne-am 
obişnuit. Altceva m-a intrigat în purtarea lui. Când Luca a 
început să ne spună că un străin se află ascuns la etajul 
doi, dintr-o dată şi-a redobândit energia pe care i-o 
cunoşteam. El a fost acela care a propus să facem 
investigaţii la etaj, el ne-a condus, el a avut tot timpul 
iniţiativa, pe scurt, dintre noi toţi el a fost cel mai zelos în 
a descoperi pe acela care eventual se ascundea în 
Castel. 


— Foarte interesant! Nu crezi că asta ar putea să 
însemne începutul însănătoşirii sale? 

— Ştiu eu? Vedeţi, ceea ce m-a intrigat a fost tocmai 
importanţa pe care o acorda acestui fapt. Mai precis, 
felul deosebit de a-i acorda importanţă. Şi Luca şi eu, în 
general, cu toţii am fost şi suntem întrucâtva încă 
îngrijoraţi în legătură cu aceasta. Dar îngrijorarea noastră 
este parcă de altă natură decât a lui lancu. Ea se referă 
la datoria pe care o avem de a veghea ca lucrurile 
muzeului să nu fie înstrăinate, indiferent sub ce formă. 
îngrijorarea lui mi s-a părut nefirească. Parcă prezenţa 
unui străin în Castel ar primejdui nu ştiu ce interese ale 
lui personale. 

— Ai avut dumneata impresia aceasta, tovarăşă Dana? 

— Am avut-o, tovarăşe Ghenea. 

— Am să-l informez pe căpitanul Ovezea. 

— Nu mai puţin ciudată mi s-a părut purtarea Anei. În 
primul rând, insistența cu care a căutat să-l convingă pe 
Luca al nostru că este peste putinţă ca un străin să se 
poată strecura neobservat în Castel. Pe urmă, când lancu 
a propus să cercetăm, de asemenea, persiflându-ne, a 
căutat să ne determine să renunţăm. Merita s-o vedeţi 
cum arăta când ne-am întors. Avea cearcăne, ochii îi 
luceau straniu şi părea puţin mai îmbătrânită. Pe urmă, 
când a aflat de la lon că nimeni nu se află sus, dintr-o 
dată n-a mai fost bătrână, dintr-o dată şi-a regăsit buna 
dispoziţie. „Vedeţi - ne-a spus ea cu un aer triumfător - 
că i s-a năzărit lui Luca? Şi voi, vigilenţii, v-aţi pierdut 
vremea căutând cai verzi pe pereţi!” Şi a izbucnit într-un 
râs atât de vesel, încât ne-a molipsit şi pe noi pe toţi. 
Cam asta e tot ceea ce voiam să cunoască şi căpitanul 
Ovezea, tovarăşe Ghenea. 

— Crezi că Ana ar putea să aibă vreun amestec? 

— Mi-e foarte greu să formulez o asemenea bănuială. 
Totuşi, ciudăţenia purtării ei m-a şocat. 

— Într-adevăr, atitudinea Anei mi se pare şi mie foarte, 
foarte ciudată. Tovarăşul căpitan Ovezea este mai în 


măsură decât noi să-şi dea seama de aceasta. În orice 
caz, sunt convins că cele ce-i voi povesti în numele 


dumitale îl vor interesa mult. 
* 


x x 

În după-amiaza aceleiaşi zile, falsul lancu Popescu, 
acasă la el, cu capul sprijinit în palme, privea cele două 
fotografii, format carte poştală, răsfirate pe masă în 
formă de evantai. 

Amândouă o reprezentau pe fosta doamnă de onoare 
Beatrice Popeea, şi în amândouă ea era tânără, dar, mai 
ales, frumoasă. În prima fotografie, Beatrice Popeea, 
îmbrăcată într-un elegant costum de amazoană, călărea 
un minunat cal arab. O însoțea un bărbat deşirat, cu o 
faţă lungă, osoasă şi cu monoclu pe ochiul stâng, care 
abia catadicsea să schiţeze un zâmbet plictisit. Cea de-a 
doua fotografie o înfăţişa îmbrăcată într-o somptuoasă 
rochie de seară din catifea neagră. Mai ales această 
fotografie scotea cel mai mult în evidenţă uluitoarea şi 
excepţionala ei frumuseţe. 

Titus Popescu privea fotografiile cu un aer absent, 
distrat, şi din când în când tot atât de absent şi de 
distrat, ducea păhăruţul plin la gură. La îndemână, pe o 
tăviţă, avea o sticlă cu coniac, plină numai pe jumătate. 
În stânga, o scrumieră uriaşă deborda de mucuri de 
ţigări. Deşi fereastra era deschisă, fumul era gros, să-l tai 
cu cuțitul. 

De aproape o oră, Titus Popescu stătea la masa aceea 
cu fotografiile răsfirate în faţa sa şi mai bine de jumătate 
din timpul acesta şi-l pierduse contemplând nu chipul 
fostei doamne de onoare, ci ciudatele hieroglife desenate 
pe spatele pozelor. Şi dacă sticla de coniac, plină la 
început, ajunsese acum la jumătate, aceasta se datora 
eforturilor pe care le făcuse ca să înţeleagă ascunsa lor 
semnificaţie. Şi cum ele se dovediră zadarnice, furios în 
cele din urmă, întoarse fotografiile ca să privească 
imaginea aceleia care, cât timp fusese în viaţă, refuzase 


cu încăpățânare să-i dezvăluie taina ciudatelor desene. 

„Ce facem, mătuşico?” întrebă, adresându-se celor 
două imagini surăzătoare din faţa sa. 

Mătugşică!... 

Cuvântul îl amuză teribil. Zâmbi mai întâi, apoi începu 
să râdă de-a binelea. 

De fapt, nu numai cuvântul îl amuza, îl amuzau toate 
întâmplările legate de împrejurarea când Beatrice 
Popeea devenise mătuşica lui. 

Şi ele începură să se depene singure. 


După ce aflase de la Tiberiu Fotiade despre diamantele 
furate de Beatrice Popeea, încă de pe când se afla în 
închisoare plănuise cum şi ce va trebui să facă atunci 
când va fi liber, ca s-o hotărască să-i dezvăluie, de bună 
voie, ascunzătoarea lor. 

În aşteptarea acelei zile, îl stoarse cât putu mai mult 
pe Tiberiu Fotiade de toate informaţiile pe care acesta le 
deţinea în legătură cu bătrâna. Pe urmă, când ziua mult 
aşteptată sosi, nu se duse s-o caute decât după ce mai 
culese o serie de alte informaţii suplimentare. Abia după 
aceea, în posesia a o mulţime de date, scontând şi pe un 
anumit farmec personal, cu care înşelase o mulţime de 
oameni şi din pricina căruia ajunsese la închisoare, într-o 
zi sună la uşa apartamentului de pe „Strada celor şapte 
porţi“. Aducea cu el o cutie mare de bomboane de 
ciocolată veritabilă, cumpărată de la Athenee Palate. 

Îi deschise chiar bătrâna. 

— Ce doreşti dumneata, domnule? 

— Doamna de onoare Beatrice Popeea? 

— Eu sunt! 

— Sărut mâinile, doamnă. Mă numesc Barbu Vlădescu. 
Îngăduiţi-mi, vă rog, să vă deranjez numai pentru câteva 
minute. 

Beatrice îl măsură din cap până în picioare. Zâmbetul 
respectuos şi limbajul „manierat” îi plăcură. 

— Poftim în casă, domnule! 


Şi se dădu deoparte, ca să-i facă loc să treacă. 

Aşa pătrunsese Titus Popescu în apartamentul cu care 
cititorii au făcut cunoştinţă într-unul din primele capitole 
ale cărţii. 

Bătrâna se instala în fotoliul înalt ca un tron şi, văzând 
că musafirul ei rămâne, respectuos, în picioare, îl invită 
să ia loc. Titus Popescu se aşeză pe taburetul care, de 
asemenea, este cunoscut cititorilor. 

Uitându-se la ea cu o prefăcută admiraţie exclamă: 

— Va să zică, dumneavoastră sunteţi doamna de 
onoare Beatrice Popeea! 

Faptul că tânărul acela simpatic i se adresa folosind 
titlul de „doamna de onoare” avu darul să-i câştige 
bunăvoința. 

— Da, domnule! Sunt doamna de onoare Beatrice 
Popeea. Ce te aduce la mine? 

— Stimată doamnă, nu e deloc simplu să răspund la 
întrebarea dumneavoastră. V-aş putea spune: am venit 
să vă previn că aveţi un duşman înverşunat. Dar prin 
asta nu v-aş spune totul. M-aş minţi nici dacă v-aş da 
următorul răspuns: stimată doamnă, mi s-a vorbit atâta 
despre dumneavoastră, încât am ţinut neapărat să vă 
cunosc şi să vă aduc la cunoştinţă că, împotriva 
duşmanului dumneavoastră, mă puteţi considera aliat 
sincer. lată, stimată doamnă, poate în mai multe cuvinte 
decât ar fi necesar scopul vizitei mele. 

Folosise în mod deliberat un limbaj emfatic şi 
bombastic, convins că astfel va putea mai uşor s-o 
impresioneze. 

„Pe mangositele de «foste», - îşi spusese - dacă le 
vorbeşti «subţire» le dai gata!”. 

— Domnule, te rog, fă-mă să înţeleg. Ai spus că amun 
duşman înverşunat? 

— Da, mult stimată doamnă. Un duşman înverşunat, 
care vă urăşte cumplit. 

Bătrâna surise cu amărăciune: 

— Tinere, de ani de zile trăiesc singură. Prietenii şi 


prietenele de altădată m-au uitat, cum, de altfel, i-am 
uitat şi eu. Privesc în jurul meu şi mă întreb: În starea în 
care mă aflu, cine ar mai putea să mă urască? 

Cu mină ipocrită şi oftând ipocrit, Titus Popescu 
răspunse: 

— Vă rog să mă credeţi, sunt profund îndurerat văzând 
în ce condiţii sunteţi obligată să trăiţi. 

— Ce să fac? Asta mi-a fost soarta. 

Apoi cu alt ton: 

— Va să zică, deşi sunt atât de nenorocită, există 
totuşi cineva care mă urăşte, care îmi vrea răul. 

— Da, stimată doamnă. 

— Şi zici că e un bărbat? Dacă mi-ai fi spus că e vorba 
despre o femeie nu m-aş fi mirat. Pe vremuri, n-au fost 
puţine acelea care m-au urât de moarte. Dar un bărbat... 
Pe mine bărbaţii m-au iubit, domnule. 

— Nu e de mirare stimată doamnă. Cred că şi aceia 
care v-au urât - dacă au existat cumva şi dintre aceia 
- chiar urându-vă, tot v-au iubit. 

— E frumos din partea dumitale că încerci să fii drăguţ 
cu o femeie bătrână ca mine. În vremurile astea 
nenorocite, manierele alese, domnule, au dispărut cu 
desăvârşire. Dar acum spune-mi cine este acela care, în 
ciuda anilor şi a nenorocirilor care s-au abătut asupra 
mea, încă îmi poartă o ură atât de înverşunată? 

— Stimată doamnă, vă înşelaţi închipuindu-vă că este 
vorba de cineva din generaţia dumneavoastră. Pe 
vremea când eraţi tânără şi considerată ca cea mai 
frumoasă femeie din ţară, duşmanul dumneavoastră era 
un copil. 

— Asta le întrece pe toate. Dacă era un copil, atunci ce 
motiv are să mă urască? 

— Există, stimată doamnă, o ereditate şi în ură. Dacă 
mama lui v-a urât - şi se pare că v-a urât cumplit - el, 
fiul, nu vă urăşte mai puţin cumplit. 

— Ah, acum înţeleg. Cumplit, cum spui dumneata, m-a 
urât numai o singură femeie. Da... da... Şi ea are un 


băiat. Spune-mi, nu-i aşa că e vorba de feciorul Fotiadei? 

— Da, de el e vorba! Dar, stimată doamnă, dacă îmi 
îngăduiţi, aş îndrăzni să vă întreb de ce vă ura cu atâta 
înverşunare mama lui? 

— De ce? Din invidie. Te rog să mă crezi, numai din 
invidie. Am fost frumoasă, tinere. 

— Frumoasă spuneţi? afectă indignare Titus Popescu. 
Aţi fost, doamnă, cea mai frumoasă femeie din tară. 
Frumoasă, ca o zeiţă!... 

— Linguşitorule!... În orice caz, fără să mă laud, multe 
nu-mi treceau pe dinainte. Totuşi, nu înţeleg. Mamă-sa 
mă ura fiindcă eram mai frumoasă ca ea, fiindcă bărbaţii 
pe care şi-i dorea ea se ţineau după mine ca nişte 
căţeluşi. Dar fiu-su? Cu toate că, după dumneata, există 
o ereditate şi în ură, nu-mi pot totuşi explica de ce mă 
urăşte. Probabil, nici nu mă cunoaşte, fiindcă, dacă îmi 
amintesc bine, de copil a trăit mai mult în străinătate. 
Pare-se în Elveţia. 

— Motivul e simplu, stimată doamnă. Şi el vă urăşte 
tot din invidie. Vă urăşte fiindcă el este sărac, iar 
dumneavoastră - aşa pretinde - în ciuda aparentelor, 
sunteţi încă bogată. 

— O asemenea prostie le întrece pe toate! protestă 
bătrâna, amuzată şi deloc supărată. Va să zică, păcătosul 
ăla mă crede un fel de harpagon, care, deşi stă pe o 
saltea plină cu aur, preferă să moară de foame. 

— Cam aşa ceva. Numai că, în loc de aur, el vorbea de 
nişte pietre nestemate. 

Bătrâna, pe care, până acum, toată povestea părea că 
o amuză, deveni dintr-o dată serioasă, gravă aproape. 

— Pretindea el, că eu... 

— Da! Spunea că d-voastră şi astăzi aţi mai fi în 
posesia unor pietre, care, chipurile, ar valora câteva 
milioane. 

— Aşa!... Spunea el asta!... 

— Da, stimată doamnă! Şi mai afirma că... Ei, dar ce 
rost are să repet ceea ce, sunt convins, nu poate fi decât 


o calomnie murdară. 

— Poţi s-o faci, domnule! De la mizerabilul acela, sau 
de la creatura de mamă-sa, la ce altceva mă pot aştepta 
decât la calomnii murdare!... 

Cuvintele fură rostite cu demnitate şi indignare. 

Titus Popescu, entuziasmat de arta cu care bătrâna 
izbutea să se prefacă, o lăudă în gând: 

„Bravo, bătrânico! Joci al naibii de tare, dar pe mine n- 
ai să mă duci tu. Ehei, eu sunt uns cu toate alifiile!...” 

Apoi cu prefăcută compasiune: 

— Vă înţeleg, stimată doamnă, indignarea şi, încă o 
dată mai mult, mă conving că e un mizerabil. Fiindcă 
numai un mizerabil ar putea să afirme că d-voastră, o 
persoană atât de distinsă, şi cu o situaţie materială încă 
bună pe atunci, aţi fi putut să vă coborâţi până acolo, 
încât să vă însuşiţi nişte pietre care nu vă aparţineau. 

Bătrâna bătu cu pumnul în masă: 

— Va să zică, mizerabilul pretinde că am furat! 

— Da, stimată doamnă! Asta pretinde mizerabilul. Şi 
ca să se răzbune pe dumneavoastră vrea să vă silească 
să-i cedaţi pietrele. 

— Să vină! Aş vrea să văd dacă va avea curaj, ca şi 
faţă de mine, să repete infamia pe care ţi-a debitat-o 
dumitale, domnule. 

— Stimată doamnă, întrucât îl cunosc foarte bine pot 
să vă asigur că n-ar ezita s-o facă. Din fericire, 
deocamdată, nu poate. 

— Da?... Şi de ce? 

— Pentru că, deocamdată, se află la închisoare. 

— Dar ce-a făcut? 

— A făcut el mai multe! 

— Dar despre pramatia de mamă-sa ştii ceva? 

— A murit, stimată doamnă. N-aţi aflat? 

— Nu! 

— A murit, după câte mi-a spus el, câteva zile după ce 
a fost judecat şi condamnat. 

— Nenorocita! O fi murit de inimă rea. Există, 


domnule, o justiţie imanentă. Până la urmă, totul se 
plăteşte. 

— Aveţi dreptate, stimată doamnă! Până la urmă, totul 
se plăteşte. 

Apoi, în gând: 

„Ce poamă îmi eşti, hoaşcă bătrână! Nici moartă n-o 
ierţi pe lepra ailaltă, probabil rivala ta întru curvăslâcuri. 
Cu tine, teamă mi-e că are să meargă mult mai greu 
decât mi-am închipuit”. 

Apoi din nou, cu voce tare: 

— A murit, se pare de mizerie. 

— N-ar fi exclus. Probabil că podoaba de fiu-su i-o fi 
păpat tot ceea ce îi mai rămăsese după naţionalizare. Şi, 
după socotelile mele, îi rămăsese destul ca să poată trăi 
omeneşte toată viaţa, fără să aibă nevoie de ajutor din 
partea lui fiu-su. 

— Poate n-aveţi să mă credeţi, dar pentru moartea 
mamă-si tot pe d-voastră vă găsea vinovată. 

— Asta chiar că le întrece pe toate! 

— Vinovată, într-un anumit sens. În sensul că, în timp 
ce d-voastră posedaţi o comoară de care refuzaţi să vă 
atingeţi, mamă-sa se stingea de foame. 

— Nebun! Pur şi simplu nebun! 

— Probabil! Fiindcă, în acelaşi timp, o înjura în fel şi 
chip că nu i-a destăinuit mai din timp... 

— Ce să-i destăinuie? 

— Că sunteţi în posesia diamantelor. Pretindea că, 
dacă ar fi ştiut, v-ar fi determinat să i le cedaţi. 

— Aşa spunea? 

— Întocmai, stimată doamnă! 

Apoi în gând: 

„Să nu întind coarda prea mult. Pentru o primă 
„şedinţă” ajunge. Sunt eu uns cu toate alifiile dar nici de 
bătrâna asta nu mi-e ruşine”. 

Şi parcă dinadins, spre a-i dovedi că prudenţa era 
necesară, bătrâna întrebă, cu o umbră de bănuială 
parcă: 


— Dar dumneata, domnule, în ce împrejurare l-ai 
cunoscut? 

Titus Popescu oftă prefăcut. 

— Am lucrat împreună la aceeaşi întreprindere, în 
provincie. La Bacău. Stimată doamnă, nici nu vă puteţi 
închipui ce vulpe de om este!... După ce a fost angajat, 
la numai o săptămână era cu toată lumea prieten, la 
numai o săptămână izbutise să se vâre pe sub pielea 
tuturor şefilor. Pe scurt, stimată doamnă, un escroc 
ordinar, care, numai în câteva luni a izbutit să delapideze 
zeci de mii de lei. lată în ce împrejurare l-am cunoscut pe 
acest escroc ordinar, din pricina căruia puţin a lipsit să 
ajung şi eu la puşcărie. Mizerabilul, ca să-mi înşele buna 
credinţă, a căutat să-mi câştige prietenia şi, spre ruşinea 
mea, trebuie să recunosc, a izbutit. Vrând să-mi 
dovedească, secătura că-mi este amic, îmi făcea 
confidenţe care, acum îmi dau seama, erau toate 
minciuni. Numai în legătură cu diamantele ce de-a 
poveşti mi-a debitat. Mulţumesc domnului că am scăpat 
cu faţa curată şi că n-am ajuns şi eu absolut nevinovat, 
împreună cu el, în puşcărie. 

— Va să zică, acum e la puşcărie. Vezi, Dumnezeu 
pluteşte fiecăruia după gândul şi inima sa. 

— Deocamdată, doamnă, se află încă în puşcărie. 

— Ce vrei să spui? 

— Că mult nu mai are de stat acolo. Peste câteva luni 
va fi liber. Poate n-am făcut bine că v-am spus. In orice 
caz, vă rug să nu fiți neliniştită, fiindcă nu veţi fi atunci 
singură. Vă rog să aveţi încredere în mine. Mai ales 
acum, după ce am avut onoarea să vă cunosc, îmi dau 
seama cât e de murdară acuzaţia în legătură cu 
diamantele, şi în niciun caz nu voi îngădui ticălosului să 
vă necăjească în vreun fel. Puteţi conta pe mine, stimată 
doamnă. Ca să nu credeţi că o spun numai ca să vă 
consolez, ţin să adaug că n-o fac din altruism ci fiindcă 
am o poliţă să-i plătesc. Nu uitaţi că din pricina lui, 
absolut nevinovat, numai puţin a lipsit să înfund şi eu 


puşcăria. Şi acum, stimată doamnă, permiteţi-mi să mă 
retrag Dacă în legătură cu ticălosul de Tiberiu Fotiade am 
a vă mai comunica ceva, îmi îngăduiţi să trec pe la 
dumneavoastră? 

— Fără îndoială! Mai mult, dacă, domnule, conversaţia 
cu o femeie bătrână nu te plictiseşte, atunci ori de câte 
ori vei veni, vei fi binevenit. 

— Stimată doamnă, vă mulţumesc mult şi vă asigur că 
voi da cât mai curând urmare binevoitoarei d-voastre 
invitaţii care mă onorează. 


Titus Popescu îşi umplu din nou păhăruţul cu coniac şi 
după ce îl goli, râse amenințând, în glumă, cu degetul, 
chipul din fotografii 

„N-ai putea spune, frumoaso, că nu te-am lucrai fin, 


LU 


nu 


Peste câteva zile, sunase din nou la uşa bătrânei. 
Bătrâna trăia prea singură şi prea părăsiră de toată 
lumea, ca să nu se bucure atunci când i se ivea prilejul 
să stea de vorbă cu cineva. 

— Ei, dumneata tinere! 

— După cum vedeţi, stimată doamnă, aşa cum v-am 
promis am căutat să profit cât mai curând de amabila 
dumneavoastră invitaţie. 

De data asta, vizita a fost mai puţin protocolară. A 
vorbit mai tot timpul el, povestind o mie de nimicuri pe 
care bătrâna le asculta cu multă plăcere, punând 
întrebări şi cerând detalii. Şi fiindcă observă că e 
receptivă la cele mai inofensive glume, făcu risipă cu ele, 
spre marele ei haz. 

Şi aşa, el sporovăind şi glumind, ea punând întrebări şi 
râzând cu mare poftă, cea de-a doua vizită dură exact 
trei ore. 

La plecare, bătrâna îi spuse: 

— Mi-a făcut mare plăcere vizita dumitale. Am râs 
astăzi cât n-am râs în ultimii cincisprezece ani. Dacă 


timpul îţi îngăduie, tinere, mai treci pe la bătrâna 
dumitale prietenă. 

Bineînţeles, bucuros de invitaţie, câteva zile mai târziu 
sună din nou la uşa apartamentului bătrânei. 

Către sfârşitul celei de-a treia vizite se împrieteniseră 
atât de bine, încât el îi spunea mătuşica, iar ea lui, Boby. 

lată cum ajunsese ea naga lui: 

— Barbu zici că te cheamă? Prea e românesc, nu-mi 
place! Eu am să-ţi spun... am să-ţi spun Boby. Sună mai 
frumos, e un nume mai distins. Ştii, pe vremuri, am 
cunoscut pe cineva care se numea Boby. L-am iubit 
foarte mult. 

— Mătuşică, dacă aşa stau lucrurile, atunci numele mă 
onorează. Domnul al cărui nume voi avea cinstea să-l 
port de azi înainte era englez? 

— Da! 

— Şi a fost un bărbat bine, vrednic de prea frumoasa 
mea mătuşică? 

— Stai să-ţi arăt fotografia. 

Cu acest prilej a văzut pentru prima dată albumul. 

— Ce superb album, mătuşică! 

Bătrâna oftă şi privi undeva departe, cu ochii 
înceţoşaţi de amintiri. 

— Aici, între scoarţele acestea, se ascunde întreaga 
mea viaţă, de când m-am născut şi până în ziua când 
mitocanii au pus mâna pe putere. Ce mai roman s-ar 
putea scrie. Căci eu am trăit, dragă Boby. Am trăit viaţa 
din plin. 

— Păcat, mătuşică dragă, că n-am pic de talent. Mult 
mi-ar fi plăcut să pot scrie romanul vieţii dumitale. 

— Nu e nicio pagubă Boby. Asemenea romane tot nu 
interesează astăzi. 

Din ziua aceea, de multe ori s-a întâmplat ca, stând 
faţă în faţă, cu albumul desfăcut între ei, pornind de la 
cine ştie ce fotografie, bătrâna să-i depene istorii din 
propria ei viaţă sau din „cronica” nescrisă, plină de orgii, 
scandaluri şi mari pungăşii a fostei protipendade. 


Dar niciodată, în niciuna din nenumăratele şi 
interminabilele ei povestiri nu aducea vorba, măcar pe 
departe, de diamante. Titus Popescu avea răbdare, 
convins că, până la urmă, avea să afle în legătură cu 
pietrele tot ceea ce îl interesa. 

Deocamdată se străduia să se vâre sub pielea 
bătrânei, să se facă necesar. Astfel, într-o zi, ea, care, în 
ultimii ani nu ieşise din casă decât foarte rar, fu văzută 
plecând la plimbare, la braţul presupusului ei nepot, 
îmbrăcată cu singura ei rochie bună, pe care o păstrase 
dinadins, ca să fie înmormântată cu ea. 

S-au plimbat într-un parc din apropiere, au stat pe o 
bancă, şi bătrâna a râs cu poftă de glumele şi anecdotele 
cu care, ca de obicei, el făcu mare risipă. Altă dată o 
duse la cinematograf, spre marea ei desfătare fiindcă de 
mai mulţi ani nu mai văzuse un film. 

Ca să nu-i trezească bănuielile că el, om tânăr, pierde 
atâta timp în compania unei femei bătrâne şi bolnave, îi 
explicase că e singur pe lume, fără niciun fel de rude, şi 
fără măcar o „prietenă”, deoarece avusese de curând o 
mare decepţie sentimentală. 

— Dragă Boby, dacă ar fi timpurile de altădată, ţi-aş 
găsi o nevastă vrednică de tine. Acuma, însă, numai 
mitocancele au noroc. 

Deloc încredinţat că lucrurile s-ar fi întâmplat aşa, îi 
replică în gând: 

„Dacă ar mai fi timpurile acelea, mătuşică, sigur că 
nici n-ai catadicsi să stai de vorbă cu mine”. 

Tare spuse însă altceva care ştia că are să-i facă 
plăcere. 

— Sunt convins, mătuşică draga, că mi-ai găsi o 
nevastă cum nici nu cutez să visez, nu ca o mătuşică 
scumpă, ci ca o adevărată mamă. 

— Linguşitorule!... Linguşitorule!... 

Într-una din zile veni la bătrână încărcat cu pachete: 
icre, sardele, şvaiţer, un fileu de porc, portocale, trufe, 
cafea şi pe deasupra trei sticle de Murfatlar. Ştia că 


bătrâna se dă în vânt după asemenea „delicatese” cum 
le numea ea. Pretextul festinului aniversarea zilei sale de 
naştere. 

— Sărut mâna, mătuşico!... Astăzi, poţi să mă feliciţi şi 
să-mi urezi ce vei crede dumneata de cuviinţă. 

— De ce, Boby? După cât ştiu eu azi nu-i nicio 
sărbătoare. E, cumva, ziua ta de naştere? 

— Ai ghicit, mătuşică! Azi împlinesc treizeci de ani. 

— Mulţi înainte băiatule! Îţi urez noroc în viaţă şi, mai 
ales, în dragoste. 

Şi îl sărută pe amândoi obrajii. 

— Mulţumesc, mătuşico! lată-mă la vârstă de treizeci 
de ani! Nu-i puţin! Ce zici? Un prag! Un prag al vieţii care 
trebuie, neapărat, sărbătorit. Dar cu cine l-aş fi sărbătorit 
dacă nu cu scumpa mea mătuşică? 

— Foarte frumos din partea ta, băiatule! 

— Şi acum, mătuşică, ştiind despre ce-i vorba, să ne 
punem pe treabă. _ 

O jumătate de oră mai târziu se aşezau la masă. In 
ciuda farfuriilor ciobite, a paharelor desperecheate şi a 
tacâmurilor ordinare, bătrâna îmbrăcase rochia ei 
neagră, rochia de înmormântare. 

Ospăţul fu vesel, amândoi făcând dovada unei verve 
deosebite. La aceasta contribuiră în mare măsură sticlele 
de Murfatlar. La început, bătrâna, cardiacă docilă, 
refuzase cu înverşunare să se atingă de vin. Mai apoi, la 
insistenţele lui, acceptă să guste întâi o picătură, apoi 
încă una. Până când i se deschise apetitul. Atunci, lăsând 
deoparte prudenţa, goli trei pahare pline. 

Vinul dădu bătrânei o stare de euforie, care se 
manifestă în primul rând printr-o limbuţie care depăşea, 
cu mult, pe cea obişnuită. Era, de fapt, ceea ce voia şi el. 

Profitând de un moment prielnic, întrebă cu tonul cel 
mai indiferent posibil, încât ai fi jurat că întrebarea îi 
venise în minte cu totul şi cu totul întâmplător 

— Apropo, mătuşico! Fiindcă veni vorba de Castel, 
spune-mi, cum a fost cu diamantele: s-au furat sau nu s- 


au furat? 

— S-au furat, Boby! 

— Va să zică, ceva adevăr este în povestea ticălosului 
de Fotiade... 

Bătrâna sorbi o înghiţitură din cel de-al patrulea pahar. 

— Este, dragă Boby! Este... mult adevăr. 

— Mult? Te pomeneşti, mătuşică dragă, că dumneata 
ai fost aceea care... 

Bătrâna chicoti amuzată: 

— Eu, Boby! Dar să rămână între noi. 

— Nicio grijă!... Va să zică, dumneata le-ai şterpelit! 

— Bravo! Termenul îmi place. Le-am şterpelit, nu le- 
am furat. 

Deşi nu era prudent, totuşi Titus Popescu nu-şi putu 
înfrâna curiozitatea şi întrebă: 

— Nu te supăra, dar ce deosebire este între un cuvânt 
şi celălalt? Nu sunt sinonime? 

— Pentru mine, nu! După părerea mea, se poate spune 
despre un om că e hoţ doar când fură ca să aibă din ce 
trăi. Numai într-o asemenea situaţie el fură. Or eu, atunci 
când am luat pietrele, nu mă găseam într-o astfel de 
situaţie. E drept, moşia mi-o luaseră, din cauza 
stabilizării pierdusem toţi banii lichizi, dar la pământ încă 
nu eram. Deci, eu n-am furat, Boby, eu am şterpelit, şi 
asta e cu totul altceva. Uite, chiar acum, când vezi ce 
prost o duc, când astăzi nu ştiu ce voi mânca mâine, 
dacă mi s-ar ivi prilejul să-mi însuşesc nişte diamante 
sau o mare sumă de bani, tot n-ar însemna că am furat, 
ci că am şterpelit. Ai să mă întrebi, poate, de ce? Foarte 
simplu, băiatule! Ţi-am spus că numai săracii pot comite 
furturi. Dar eu, sunt eu săracă, chiar dacă nu am după ce 
bea apă? Eu sunt bogată, Boby! Teoretic, sunt bogată. 
Am o moşie de o mie de ha, am şase apartamente 
superbe în inima Capitalei, am milioane în bani vechi, am 
cocoşei de câteva sute de mii de lei. E drept, nu dispun 
nici de moşie, nici de apartamente, nici de milioane şi 
nici de cocoşei, fiindcă mi-au luat totul comuniştii. Dar 


asta nu înseamnă că sunt săracă. Asta nu înseamnă că 
fur, dacă mi se iveşte prilejul să-mi însuşesc un obiect de 
valoare. 

— Ci că şterpeleşti numai, nu-i aşa? întrebă Titus 
Popescu, care, deşi avea păreri foarte liberaliste în ceea 
ce priveşte noţiunea de furt - condamnarea la patru ani 
puşcărie fusese tocmai consecinţa acestei concepţii - 
totuşi era uimit de teoriile bătrânei. 

— Exact!... Şi unui om bogat, Boby, să ştii de la mine, 
îi este permis să şterpelească, dacă găseşte cu cale. Şi, 
apoi, trebuie să ai în vedere scopul patriotic care m-a 
determinat să şterpelesc pietrele 

— A existat şi un scop patriotic, mătuşico? întrebă el 
foarte serios. 

— Desigur! Dacă nu le-aş fi şterpelit, intrau în mâna 
statului, în mâna comuniştilor. Dacă regret ceva, regret 
că n-am putut smulge din mâna lor ceva mai mult decât 
nenorocitele acelea de diamante. 

— De ce le spui nenorocite? Valorează pietrele acelea 
chiar atât de puţin? 

— Ele, în sine, valorează ceva. În banii de azi, un 
milion, două, poate ceva mai mult. Dar ce reprezintă 
aceasta, în raport cu celelalte bogății din Castel pe care 
a pus mâna statul!... 

— Va să zică, mătuşică, nu numai teoretic, aşa cum 
îmi spuneai adineauri, eşti bogată, ci şi în realitate. Două 
milioane sunt bani nu glumă! Te felicit, sincer! 

— De unde ai mai scos-o şi pe asta? Doar pietrele nu le 
mai am. 

— Dar ce-ai făcut cu ele? Până la urmă, a trebuit să le 
restitui? 

— Să le restitui? Mă crezi chiar atât de proastă? Mai 
curând m-aş fi lăsat omorâtă decât să le restitui ăstora 
de m-au adus la sapă de lemn. Ehei, au încercat ei să 
afle ce am făcut cu ele, dar cu mine nu le-a mers!... 

— Dar cum de au aflat că le-ai şterpelit? 

— M-a denunţat creatura aia infectă! 


— Cine, mama lui Tiberiu Fotiade? 

— Ea! Mizerabila!... 

— Şi ea, de unde a ştiut că dumneata le-ai şterpelit? 

— M-a văzut, mizerabila, când le-am luat. O întreagă 
poveste, băiatule! 

— Povesteşte-mi-o şi mie, mătuşico! 

— Haide să-ţi povestesc. Eşti singurul om care află 
adevărul. 

Ea se afla acolo, când le-am luat, ascunsă. Am văzut-o, 
dar m-am prefăcut că n-o observ. Ce căuta, nu ştiu 
precis. Cred că venise şi ea cu acelaşi gând şi, cum s-ar 
spune, i-o luasem înainte. Că probabil acesta a fost 
motivul, o dovedeşte ceea ce a urmat după aceea. Nici 
n-am apucat bine să intru la mine cu pietrele că se 
înfăţişează şi ea. Trebuie să ştii că de mulţi ani nu ne mai 
vorbeam. Ei bine, ce crezi că mi-a cerut mizerabila? Nici 
mai mult şi nici mai puţin decât să le împărţim pe din 
două. 

— Şi ai refuzat, mătuşică? 

— Bineînţeles că am refuzat. „Dacă nu accepţi - m-a 
ameninţat - mă duc să te denunţ comisiei”. (Tocmai 
începuse să lucreze la Castel comisia de preluare şi 
inventariere.) — „N-ai decât! Nimeni n-are să te creadă!” 
— „Ba au să mă creadă şi tu ai să înfunzi puşcăria!” — 
„Mai bine înfund puşcăria decât să împart cu tine”. 

Dacă a văzut că nu mă las şantajată, mizerabila m-a 
denunţat. Dar eu, convinsă că îşi va pune în aplicare 
planul, am mai apucat să ascund diamantele... 

— Unde? întrebă Titus Popescu, cu voce indiferentă. 

Deşi golise pe jumătate şi cel de-al patrulea pahar, 
bătrâna nu se lăsă prinsă. 

Ca şi când n-ar fi auzit întrebarea, continuă: 

— Nu peste mult timp mă trezesc la mine cu cei din 
comisie, care îmi cer să le predau pietrele. Bineînţeles, 
prefăcându-mă  indignată, am protestat împotriva 
acuzaţiei şi, ca să nu existe niciun fel de dubiu, i-am 
poftit să le caute unde vor crede ei de cuviinţă. 


Comuniştii ăia nu s-au lăsat de două ori rugaţi. S-au pus 
să cerceteze cu de-amănuntul. E de prisos să-ţi mai spun 
că de găsit n-au găsit nimic, fiindcă avusesem grijă să le 
ascund bine. Din păcate, nu s-au convins. Aşa că, până la 
urmă, m-au şi arestat.. Dar oricât au încercat ei, cu fel de 
fel de întrebări, care mai de care mai perfide, să mă facă 
să vorbesc, n-au izbutit. După câteva zile, n-au avut 
încotro şi au fost nevoiţi să-mi dea drumul. 

— Al naibii i-ai mai dus, mătuşica! 

— Dar ce, eram eu proastă să le cedez pietrele? Să-i 
dau ei satisfacția asta şi să înfund, pe deasupra, pe nu 
ştiu câţi ani, puşcăria? Pentru nimic în lume n-aş fi făcut 
aşa ceva. 

— Şi cu pietrele ce ai făcut, mătuşică? 

— Pietrele au rămas acolo, în Castel. 

— Zău, mătuşică? 

— Nu-ţi vine să crezi? Prostule! Dacă pietrele ar fi fost 
la mine, aş duce eu o asemenea viaţă de câine? 

— Ai dreptate! Ce păcat!... Probabil că, între timp, ele 
au fost descoperite. 

— Nu cred! Le-am găsit eu o ascunzătoare bună. 

— Nu te supăra, mătuşică, dar e o naivitate să-ți 
închipui că, în decursul atâtor ani, oricât de bine le-ai 
ascuns, n-au putut fi găsite. Gândeşte-te! Castelul a fost 
transformat în muzeu. Nu ştiu, dar mai mult ca sigur că 
în decursul anilor a suferit modificări, transformări. 

Cu o siguranţă de neclintit, bătrâna replică: 

— Oricâte modificări i s-or fi adus, sunt convinsă că 
ascunzătoarea pietrelor nu a fost descoperită. 

— Mătuşică, eşti adorabilă! Al naibii să fiu! 

— De ce, băiatul meu? 

— Fiindcă eşti atât de naivă. 

— Te înşeli! Nu sunt deloc naivă. Îţi par numai, fiindcă 
tu nu ştii ceea ce ştiu eu. 

— Adică? 

— Cât e de sigură ascunzătoarea. 

— Spune-mi-o şi mie, ca să-mi dau seama dacă ai sau 


nu dreptul să te legeni în iluzii. 

— Nu ţi-o spun! 

— De ce, mătuşică? Nu cumva ţi-e teamă că am să mă 
duc să le spun ălora: Vă rog, lăsaţi-mă să caut în cutare 
loc. Acolo se află ascunse de către mătuşica mea nişte 
diamante, şi am venit să le iau? 

— Boby dragă, nu insista. Nu-ţi spun! Şi nu-ţi spun din 
două motive. 

— Care sunt motivele acelea? 

— Cred că are să vină o dată ziua să le afli! 

— Bine, mătuşică! Nu insist. Te-am întrebat din pură 
curiozitate. Trebuie să recunoşti şi dumneata că toată 
povestea asta cu pietrele e palpitantă. Haide mai bine să 
mai golim câte un păhăruţ. În sănătatea dumitale, 
mătuşică. 

Şi ciocni paharul său de cel al bătrânei. 

— Mie, dragă băiatule, îmi ajunge! Ştii doar cât de 
bolnavă sunt. Am băut patru pahare. Vrei să mă ai pe 
conştiinţă? 

„În orice caz, nu înainte de a-mi destăinui unde ai 
ascuns pietrele, bătrână afurisită!” 

Răspunsul acesta i-l dădu în gând. Cel rostit tare sună 
cu totul altfel: 

— Cum poţi vorbi aşa, mătuşică dragă? Ştii doar cât de 
mult te iubesc. 

— Ştiu, băiatule, ştiu! Tocmai de aceea, ar trebui ca tu 
să ai grijă şi să mă păzeşti de mine însumi. Căci am fost 
în viaţa mea lacomă, Boby. Am fost lacomă la mâncare, 
la băutură, dar, mai ales, am fost lacomă în dragoste. 
Acum, la bătrâneţe, nu mi-a mai rămas decât lăcomia 
faţă de mâncare şi băutură. Din păcate, îmi lipseşte şi 
una şi alta. Dacă tu ai să continui să mă răsfeţi, cu toate 
medicamentele pe care le iau, repede am să cobor în 
mormânt. 

— Sunt convins că mâncarea şi, din când în când, 
câteva păhărele din Murfatlarul ăsta îţi ajută mai mult 
decât toate medicamentele pe care le iei. 


— Nu, Boby! Bine în niciun caz nu poate să-mi facă. 

— Atunci, mătuşică, îţi promit ca, pe viitor, să te răsfăţ 
mai puţin. 

Şi în gând: 

„Chiar că ar trebui să fiu ceva mai precaut, ca nu 
cumva să dea ortul popii înainte de vreme”. 

În zilele ce urmară, nu mai pomeni nimic nici de pietre 
şi nici de ascunzătoare. Schimbă tactica. Acum căuta să-i 
înfrângă rezistenţa, prezentându-i în imagini ispititoare 
cât de altfel ar fi putut fi existenţa ei de fiecare zi, dacă 
n-ar fi fost atât de săracă. 

— Ce mai viaţă duci şi dumneata, mătuşică!... La 
vârstă dumitale, şi bolnavă cum eşti, în primul rând ti-ar 
trebui o femeie de serviciu, care să târguiască, să facă 
ordine în casă şi să-ţi gătească. 

— Ce-am ajuns, eu care am avut atâtea slugi! 

— Pe urmă, ar trebui să ai şi dumneata o după amiază 
când să-ţi primeşti prietenele. Îmi pot închipui cum ar 
arăta camera asta, aşa micuță cum e ea, dacă ar fi pe jos 
un covor persan, dacă ar exista o faţă de masă ca lumea, 
dacă tapiţeria patului ar fi schimbată, dacă în bufetul 
acesta superb s-ar afla o veselă mai fină, dacă în colţul 
acela, pe o măsuţă, s-ar afla un aparat de radio, iar colo 
un televizor. Într-un astfel de interior, într-adevăr, ar fi o 
adevărată plăcere să-ţi primeşti prietenele. Uite, eu îmi şi 
închipui cum ar arăta ziua dumitale de primire. Joia ţi-ar 
conveni? 

— Parcă ce importanţă are ziua! 

— Atunci, să zicem că joi ar fi ziua de primire. 
Dumneata ai sta acolo, lângă fereastră, în fotoliul acesta 
care, dacă ar fi lustruit, ar arăta straşnic, îmbrăcată într-o 
rochie frumoasă - nu ştiu de ce, dar eu te văd neapărat 
într-o rochie de catifea bleumarin închis - iar aici, acolo, 
dincolo prietenele sau cunoştinţele dumitale. Ei bine, 
mătuşică, ai cuvântul meu de onoare că mi-ar face mare 
plăcere ca, în fiecare joi, să viu să beau, aici, un pahar de 
ceai. Uite, aş sta pe taburetul acesta pe care stau acum 


şi m-aş bucura nespus constatând că scumpa mea 
mătuşică este cea mai frumoasă şi cea mai distinsă 
dintre toate doamnele venite în vizită. 

Sau, cu un alt prilej: 

— Ce bine ţi-ar prii, mătuşică, dacă la vara viitoare ai 
putea pleca din Bucureşti. Fără îndoială, canicula nu 
poate decât să dăuneze inimii dumitale slăbite. La 
munte, probabil că nu te-ar lăsa medicul. Dar într-o 
regiune de dealuri, la o altitudine de patru până la şase 
sute de metri, sunt sigur că nu ar avea ce să-ţi dăuneze. 
Nu crezi? 

— Probabil că o altitudine de cinci sute de metri, nu 
mi-ar dăuna. 

— Şi sunt atâtea staţiuni faine la înălţimea aceasta!... 

— Sunt! 

— Orice s-ar spune, viaţa e frumoasă, chiar dacă nu 
mai ai douăzeci de ani. 

— Pentru oricare alta în afară de mine. 

Dar el continua insinuant: 

— ... Şi tocmai fiindcă viaţa este atât de frumoasă, unii 
riscă mult, chiar foarte mult ca să şi-o înfrumuseţeze. 
Sau, dacă ei nu au curajul, găsesc totdeauna pe cineva 
dispus să rişte în locul lor. 

Bătrâna se prefăcea că nu pricepe unde bate, dar el nu 
dispera. Mereu se străduia şi izbutea să găsească noi şi 
noi „metode de seducţie”. Într-o zi observă că bătrâna, în 
ciuda vârstei, i-ar fi plăcut să se poată îmbrăca cât mai 
elegant. Atunci începu să-şi procure jurnale de modă şi, 
împreună cu ea, să le răsfoiască. De fiecare dată, cu o 
competenţă pe care abia acum şi-o descoperea, se 
pricepea să aleagă un model care, cu unele modificări 
adecvate vârstei, i s-ar fi potrivit de minune. 

— Boby, eşti un artist. Gustul tău valorează aur, 
băiatule! Dacă ai fi apucat alte vremuri, şi dacă ţi-ai fi 
deschis o casă de modă, toate cucoanele din lumea bună 
la tine s-ar fi îmbrăcat. Dar cum de te pricepi aşa de 
bine? 


— Nu ştiu cum, dar mă pricep!... 

Şi în gând: 

„Lua-te-ar naiba de zgripţuroaică! Ca să intru în 
posesia pietrelor, aş fi în stare să înghit săbii, să merg pe 
jeratic sau, la nevoie, chiar să te strâng pe tine de gât”. 

Descoperind că bătrâna rămăsese, în ciuda anilor şi a 
privaţiunilor - aşa cum, de altfel, singură se 
caracterizase -, o mare lacomă, căuta să folosească, în 
realizarea scopului său, şi acest defect. Işi procura listele 
de bucate ale marilor restaurante şi, cu aceeaşi 
competenţă, alcătuia cele mai variate şi mai rafinate 
meniuri. 

— la să vedem, mătuşică dragă, pe ziua de astăzi ce 
am fi putut mânca, dacă nu ne-ar fi fluierat la amândoi, 
vântul prin buzunare 

— Boby draga, vrei să leşin de poftă? 

— De ce să leşini, mătuşică? Dacă nu putem mânca, 
de-adevăratelea, un meniu mai ales, atunci să-l savurăm 
măcar cu închipuirea. la ascultă aici, mătuşică! 

Şi pe loc îi alcătuia un meniu format din felurite 
mâncăruri cu denumiri franţuzeşti. 

— Îmi lasă gura apă, Boby dragă! 

— Gata, am tăcut!... Îmi pare nespus de rău, măturică 
dragă, că mizerabilul meu salariu nu-mi permite să te 
invit măcar din când în când la Athénée Palace, ca să ne 
delectăm cu un adevărat prânz. 

— Nu e nimic, băiatule, nu e nimic!... Cum nu mai am 
mult de trăit, mă consolez spunându-mi că poate într-o 
altă viaţă, în care nu vor mai exista comunişti, voi putea 
avea din nou tot ceea ce aceştia mi-au răpit. 

— Mătuşică, mătuşică dragă, dacă n-ai fi atât de naivă 
şi absurd de romantică, n-ar trebui să aştepţi renaşterea 
într-o altă viaţă, fără comunişti. 

Un asemenea atac direct era pentru prima dată când îl 
încerca. 

— Nu înţeleg ce vrei să spui, băiete!... 

— Am vrut să spun că e o prostie să ai milioane şi 


totuşi să nu ai ce mânca. 

— lar te referi la diamante? 

— Bineînţeles că la ele. Ai diamante care valorează 
milioane şi trăieşti mai rău ca o cerşetoare. 

— Vorbeşti, aşa, de parcă le-aş avea în buzunar. 

— De vreme ce eşti sigură că pietrele se află la loc 
sigur, este aproape ca şi când le ai avea în buzunar. 

— Aha! Aproape!... Bine că faci cel puţin această 
rezervă. 

— Atâta vreme cât nu cunosc ascunzătoarea lor, dă-mi 
voie să cred că, dacă ele nu sunt efectiv în buzunarul 
matale, eşti singura vinovată. 

— Şi cum crezi, măi băiete, că pietrele ar putea deveni 
efectiv ale mele? Să mă duc şi să le cer ălora de la 
muzeu ? 

— Dar ce, parcă trebuie să le ceri voie? Dacă aş şti 
unde le-ai ascuns, aş încerca eu să pun mâna pe ele, fără 
să le mai cer voie. Deşi în viaţa mea nu m-am atins de un 
lucru străin, pentru dumneata, mătuşică, aş „şterpeli” 
diamantele, fiindcă n-aş avea sentimentul că fac o faptă 
reprobabilă din punct de vedere moral. Îţi vorbesc foarte 
sincer, te rog să mă crezi. 

— Şi riscul? La asta te-ai gândit? Dacă te prinde? 

— Să nu crezi, mătuşică dragă, că fac parte din 
categoria acelor oameni care se aruncă în primejdie, 
prosteşte, cu capul înainte. Dacă aş fi convins că riscul e 
din cale-afară de mare, ţi-aş spune: mătuşică, nu mă 
bag! Oricât de prost aş duce-o, tot e mai bună libertatea 
decât puşcăria. 

— Mi-e teamă pentru tine, băiatule! Acum, te iubesc 
tot atât de mult cum te-aş fi iubit dacă ai fi fost copilul 
meu adevărat. 

— Mulţumesc, mătuşică, pentru sentimentele ce mi le 
porţi, dar află că nici eu nu te iubesc mai puţin. Şi, pentru 
mătuşica mea dragă vreau să risc puţintel. 

— Lasă-mă, Boby, să mă mai gândesc. Înţelege, 
băiatule, că mi-e teamă pentru tine. 


— Bine, mătuşică!... Mai gândeşte-te! acceptă el, 
mulţumit, deocamdată, de promisiunea bătrânei. 

În ziua următoare, numai puţin a lipsit să-şi atingă 
scopul. 

Când se duse la bătrână o găsi culcată. 

— Ce s-a întâmplat, mătuşică? 

— Azi am crezut că mă voi sfârşi! 

— Vrei să chem un medic? 

— N-are rost. Mai mult decât medicamentele astea, pe 
care tot ei mi le-au prescris, cu ce ar putea să mă ajute? 
Adu-mi, te rog, albumul! 

l-I aduse. Departe de a bănui ceea ce avea să urmeze, 
speriat de starea în care o găsise, o apostrofă în gând: 

„Hoaşcă încăpăţânată, să nu te pună dracu să mori 
înainte de-mi destăinui unde ai ascuns diamantele!” 

— Boby, simt că n-am s-o mai duc mult!... 

— Nu te speria, mătuşică dragă, că n-ai nimic. Am să 
chem un alt medic, mai bun decât deşteptul care ţi-a 
prescris mormanul ăsta de medicamente, şi ai să te 
convingi singură că nu-i decât o criză trecătoare. 

— Parcă eu nu-mi dau seama că încerci să mă 
linişteşti? Eşti un băiat bun, Boby! Nu ştiu ce m-aş face 
fără tine! În viaţa mea tristă, tu ai adus o rază de 
bucurie. Pentru raza asta de bucurie îţi sunt foarte 
recunoscătoare. 

— Dacă vorbeşti aşa, să ştii că mă superi, mătuşică. 
Hai să schimbăm discuţia!... 

— Imediat avem să vorbim şi despre altceva. 
Deocamdată, ascultă! Vreau să-ţi dau o dovadă cât de 
mult îmi eşti de drag şi, totodată, cât de recunoscătoare 
îţi sunt. Uite, ia-o! 

Şi îi întinse fotografia care o reprezenta îmbrăcată în 
costum de amazoană. 

— Mi-o dăruieşti? întrebă aproape ironic. Mulţumesc, 
mătuşică dragă! Intenţionam, chiar, să-ţi cer una. 

— Nu, nu-i vorba de aşa ceva. Ţine-o şi pe asta. Bun!... 
Acum, întoarce-le pe verso. Pe fiecare se găseşte câte un 


desen. Aşa-i? 

— Da, mătuşică! 

— Spune-mi. Ce crezi că reprezintă desenul de pe 
prima fotografie? 

— Păi cred că... o biserică. 

— Nu eşti sigur? insistă bătrâna. 

— Desenul e destul de rudimentar... 

— Într-adevăr, trebuie să recunosc, Boby dragă, că 
totdeauna am desenat oribil. Te întreb încă o dată: eşti 
sigur că reprezintă o biserică? 

— Ştiu eu ce să spun, mătuşică? Altceva decât un 
amvon de biserică, nu ştiu ce ar putea reprezenta 
desenul ăsta. 

Bătrâna râse enigmatic. 

— Şi desenul de pe a doua fotografie? 

— Acesta e mult mai clar. O literă T, fără îndoială! Sau, 
mai curând, o lespede de piatră în formă de T. Dar ce 
naiba o fi asta, vârâtă sub lespede!... Poate o daltă? 

— Poate! 

— Are şi ea vreo semnificaţie? 

— Are!... Şi încă mare... 

— Mătuşică, zău că m-ai făcut curios! Ce rost au 
desenele astea? 

— Ti-am spus mai adineauri că vreau să-ţi dau o 
dovadă că-mi eşti drag şi că îţi sunt recunoscătoare 
fiindcă în bezna existenţei mele, searbădă şi plină de 
privaţiuni, tu ai adus, abstracţie făcând de scop, o rază 
pe bucurie. 

— Ce vrei să înţelegi prin „abstracţie făcând de scop”? 

— Am să-ţi spun ceva mai târziu. Deocamdată află că 
desenele, dacă ştii să le citeşti, ştii, de fapt, locul unde 
am ascuns diamantele. 

— Glumeşti, mătuşică? 

— Nu glumesc deloc, fiindcă nu de asta îmi arde mie 
acum. Îți repet, ele indică locul unde sunt ascunse 
diamantele. Află, dragă Boby, că m-am hotărât să te fac 
moştenitorul meu. Când îmi voi simţi sfârşitul aproape, 


am să te învăţ să citeşti desenele. Acum, ele îţi spun 
ceva? 

— Absolut nimic, mătuşică!... 

— Mi-am închipuit. De altfel, aceasta mi-a şi fost 
intenţia: ca, fără ajutorul meu, nimeni să nu le poată 
descifra. 

Apoi cu o mândrie naivă: 

— Dar mai încearcă! Poate că totuşi ghiceşti. 

— Nimic, mătuşică, nimic!... Numai cât mă uit la ele şi 
începe să mă şi doară capul. Al naibii să fiu! 

— Într-adevăr, nu are rost să-ţi spargi capul, că tot nu 
ai să izbuteşti să dai de rostul desenelor. Atunci când va 
veni momentul, aşa cum ţi-am mai spus, am să te învăţ 
eu să le citeşti. Cum au mai trecut anii. Boby dragă! 
Încet, îngrozitor de încet, dar totuşi au trecut 
cincisprezece ani. An de an, am tot sperat ca lucrurile să 
se schimbe în bine şi pentru mine. Dar acum nu mai am 
nicio speranţă. Comuniştii sunt tot la putere, eu sunt 
bătrână, bolnavă, simt că mult nu mai am de trăit. Or, 
dacă eu mor înseamnă că pietrele rămân pierdute pentru 
totdeauna. 

„.Şi ar fi păcat! De aceea, m-am gândit că, decât să 
rămână pierdute, acolo, în ascunzătoarea lor, mai bine să 
fie ale tale dacă, bineînţeles, vei putea să le scoţi din 
Castel. Desigur, nu-i deloc o treabă uşoară. Dar, dacă ai 
să izbuteşti vei fi, cum se spune, un om făcut. lată 
moştenirea pe care ţi-o las şi care, dacă ţii seama de 
faptul că inima mea e tare bolnavă, curând va fi a ta. 

— Nu, mătuşică, inima dumitale nici pe departe nu e 
atât de bolnavă pe cât crezi. E drept, e ea puţin cam 
slăbită. Dar dacă ai putea duce o altfel de viaţă sunt 
convins că te-ai vindeca şi ai putea trăi încă mulţi, foarte 
mulţi ani. Pentru asta e însă nevoie de bani, lua-i-ar 
naiba. De aceea, nu după ce mori, ci acum trebuie să 
avem bani. Acum trebuie să ajung până la ascunzătoarea 
diamantelor şi să ţi le aduc. Gândeşte-te, mătuşică! Dacă 
izbutim să punem mâna pe ele, numai cu preţul a 


câtorva pietre am scăpa de toate grijile. Am merge la cel 
mai mare specialist şi ne-am procura cele mai bune 
medicamente. Am angaja o femeie care să se ocupe de 
gospodărie, iar din casa asta, atât de tristă, atât de 
dezolantă, am face un interior de mai mare dragul. Am 
putea comanda la Athenee Palace meniurile după care 
acum ne lasă gura apă, ne-am putea duce des la 
spectacole, ai avea ziua dumitale de primire şi vara am 
putea pleca pe o lună, două într-o regiune deluroasă. Ei 
bine, mătuşică, ia să avem noi toate acestea şi să vedem 
atunci dacă inima n-are să ţi se înzdrăvenească. Haide, 
explică-mi mie ce naiba înseamnă hieroglifele astea, şi 
restul lasă pe mine. Într-o săptămână, cel mult, vei fi în 
posesia diamantelor. 

Bătrâna se uită la el cu o sinceră admiraţie. 

— Ce mai pramatie eşti şi tu, Boby! 

— Vai, mătuşică dar cum poţi vorbi aşa? Sincer mă 
mâhneşti! 

— Nu te nelinişti, dragă Boby! Crezi că, dacă eşti o 
mare pramatie, te iubesc mai puţin? Sau, că n-am să-ți 
mai las moştenire diamantele? Da de unde!... Ce, parcă 
eu sunt mai brează? Nu, băiatule! A ta e moştenirea, fii 
fără grijă. 

— Dar dă-o naibii de moştenire! Ţi-am spus că ceea ce 
mă interesează, în primul rând, este ca dumneata să te 
însănătoşeşti. 

— Boby! 

— Da, mătuşică! 

— Haide să dăm cărțile pe față!... Crezi tu, Boby, că eu 
nu mi-am dat seama ce carte joci? Mi-am dat seama, 
băiatule! E drept, nu chiar de la început. Şi a fost mai 
bine că s-a întâmplat aşa. Fiindcă, altfel, chiar de prima 
dată te-aş fi dat pe uşă afară. Mi-am dat seama ceva mai 
târziu, când jocul tău începuse să-mi placă. Atunci am 
început să joc şi eu pe al meu. Avantajul a fost tot timpul 
de partea mea, băiete, fiindcă eu am ştiut că joci, pe 
când tu, nu. Sper, dragă Boby, că n-ai să-mi porţi pică 


din cauza aceasta. 

— Zău, mătuşică, dacă înţeleg ceva! 

Bătrâna râse cu îngăduinţă: 

— Lasă că înţelegi tu ce vreau să spun. Boby, tu de la 
început ai urmărit să pui mâna pe diamante. Acesta a 
fost motivul care te-a adus la mine. Ca să-ţi atingi scopul 
m-ai cultivat nu glumă. De trei săptămâni îţi pierzi o 
mulţime de timp cu o bătrână ca mine, cheltuind, pe 
deasupra, şi ceva bani. În tot acest timp, ce n-ai încercat, 
şi în câte feluri - în orice caz foarte diplomatic sau foarte 
perfid - ca să mă determini să-ţi spun unde am ascuns 
diamantele. Trebuie să recunoşti că m-am ţinut tare. 
Dragul meu nepot adoptiv, deşi o mare pramatie, totuşi 
n-a izbutit să mă ducă de nas. Mai precis, n-a izbutit, 
ducându-mă de nas, să-şi atingă scopul, fiindcă, de fapt, 
scopul şi l-a atins, însă altfel. Înţelegi? 

— Nu! 

— Atunci, să-ţi explic. Ti-am spus că jocul tău începuse 
să-mi placă. Mai mult, începuse să-mi devină chiar 
necesar. la gândeşte-te, ce fel de viaţă duceam înainte! 
Treceau zile întregi fără ca cineva să-mi treacă pragul. |ţi 
dai seama ce înseamnă să fii bătrână, bolnavă, singură, 
atât de singură, încât să nu ai cu cine schimba o vorbă? 
Şi într-o zi te arăţi tu. De unde ai aflat de povestea 
diamantelor, nu ştiu. Poate că, într-adevăr, de la fiul 
creaturii aceleia. Trebuie să ştii că de la început mi-ai 
făcut o impresie bună. Mi-am zis: „Uite ce tânăr manierat 
şi agreabil, de parcă ar face parte din lumea noastră”. 
Fiindcă, trebuie să ştii, dragă Boby, ai un farmec 
personal excepţional. Dacă aş fi fost tânără m-aş fi 
îndrăgostit de tine. În mare parte datorită acestui farmec 
ai devenit, numai după câteva vizite, dragul meu nepot 
adoptiv Boby. Între timp, îţi ghicisem jocul. Dar nu l-am 
curmat, fiindcă, aşa cum ţi-am spus, începuse să-mi 
placă. În compania ta am petrecut ore plăcute, 
amuzându-mă copios de glumele tale atât de hazlii. 
Datorită ţie, Boby, după mulţi ani am păşit din nou pragul 


unei săli de spectacol, datorită ţie am mai gustat 
plăcerea de a mă plimba seara, pe răcoare, printr-un 
parc, dar, mai ales, şi acesta e lucrul cel mai important, 
datorită ţie, Boby, astăzi nu mai mă simt atât de singură, 
fiindcă ştiu că, după ce se va însera, uşa se va deschide 
şi în pragul ei te vei arăta tu, totdeauna bine dispus, 
totdeauna cu sacul plin de noutăţi şi de glume. In 
asemenea condiţii, se putea să nu-mi placă jocul? 
Desigur că nu! 

Dar lăsându-te să-ţi joci rolul şi jucându-mi-l pe al meu, 
pe nesimţite am început să te iubesc sincer, Boby dragă, 
ca pe propriul meu copil. Mi-am zis! „Pentru tot ceea ce a 
făcut şi face băiatul acesta - deşi nu în mod dezinteresat 
- merită să-l  recompensez, lăsându-i moştenire 
diamantele”. Căci, Boby dragă, în lumea noastră 
serviciile se plăteau. Bineînţeles, nu toate, ci numai 
anumite servicii. 

Tot timpul cât bătrâna vorbise, Titus Popescu o privise 
cu uimire şi admiraţie. Vag, parcă îi era şi putină ciudă 
pe ea, dar sentimentul covârșitor era acela de admiraţie. 

„A naibii cotoroanţă!... Tot timpul am fost convins că o 
duc de nas, şi, când colo, eu eram cel păcălit!...” 

În acelaşi timp însă avea sentimentul că scăpase de o 
corvoadă. Acum, când ştia că poate să joace cu cărţile pe 
faţă, se simţea în largul său, şi spera că va izbuti mai 
uşor s-o convingă. 

Luându-i mâinile şi sărutându-i-le, pe rând, îi spuse 
râzând: 

— Mătuşică, mă dau bătut! M-ai ghicit şi nu mai are 
rost să neg. Dar al naibii să fiu, dacă şi eu, jucând nu am 
prins dragoste de dumneata, al naibii să fiu dacă nu mi- 
ar fi greu să renunţ la scumpa mea mătuşică. De aceea, 
acum când am dai cărţile pe faţă, haide să discutăm 
serios. Ai spus că-mi laşi moştenire diamantele... 

— Am spus! Şi îţi jur că aşa se va întâmpla. 

— Bine, dar eu nu vreau să aştept până atunci. Nu 
vreau, atât pentru mine, cât - mai ales pentru dumneata. 


E stupid să poţi avea milioane şi totuşi să preferi sărăcia, 
mizeria cea mai cruntă. Destăinuie-mi ascunzătoarea 
diamantelor, şi ţi le aduc în maximum o săptămână. 

— Nu! 

— Bine, dar e stupid! De ce atâta încăpățânare? 

— Din două motive, aşa cum ţi-am spus odată. Primul: 
mi-e teamă să rişti, mi-e teamă pentru tine. 

— Şi al doilea? 

— N-am nicio garanţie că, odată intrat în posesia 
diamantelor, îţi vei mai aduce aminte de sărmana ta 
mătuşică. 

— Bine, dar cum poţi gândi atât de rău despre mine? 

— Fiindcă nu pot crede că există oameni mai buni 
decât mine. Eu, în locul tău, aşa aş proceda. 

— Dacă îmi spui unde ai ascuns pietrele, şi dacă 
izbutesc să pun mâna pe ele, al naibii să fiu dacă nu ţi le 
aduc pe toate fără să-mi opresc o singură piatră. N-aş 
avea nici măcar pretenţia să le împărţim pe din două. 

— Nu, Boby! Mulţumeşte-te să te ştii moştenitorul 
meu. Cel puţin deocamdată. 

— Crezi că hotărârea asta e înţeleaptă, mătuşică? 

— Da! 

— În cazul acesta, înseamnă că nu joci cinstit. 

— Nu joc cinstit? Ce tot bâigui, băiete? 

Tare caraghioasă arăta bătrâna în uimirea ei. 

— Nu joci cinstit. Ştii că, în legătură cu boala ta, am 
convingerea că nici pe departe nu este chiar atât de 
gravă pe cât îţi închipui. Însă eu nu sunt medic. Dacă 
totuşi mă înşel? Dacă eşti, într-adevăr, bolnavă, mult mai 
bolnavă decât cred eu? Se spune, că cei ce suferă de 
cord au moartea cea mai uşoară: mor, în cele mai multe 
cazuri, subit. Ei bine, dumneata care te crezi atât de 
bolnavă te-ai gândit că s-ar putea să mori subit? Dacă, 
ferească Dumnezeu, se întâmplă aşa, te-ai gândit la 
consecinţe? 

— La care consecinţe? 

— De pildă, la diamante. La moştenire... 


— Moştenirea a ta va fi! 

— Cum, dacă mori subit? Mi-ar rămâne doar aceste 
fotografii, ale căror desene oricât mi-aş sparge capul nu 
aş fi în stare să le descifrez! In cazul acesta, cum rămâne 
cu moştenirea? 

— Nu, Body, nu m-am gândit!... Adică, o singură dată, 
da. Dar am căutat să alung repede gândul. 

— Cum s-ar spune, ţi-ai vârât imediat capul în nisip, ca 
struţul. 

— Cam aşa ceva. Boby! 

— Asta înseamnă că nu joci cinstit, mătuşică. Dacă ai 
juca cinstit, dacă într-adevăr eşti hotărâtă să-mi laşi 
moştenire diamantele, ştiindu-te bolnavă şi în primejdie 
de a muri în orişice clipă, mi-ai destăinui imediat 
semnificaţia afurisitelor astea de desene. 

— ţi jur, Boby, că sunt sinceră cu tine şi că vreau, într- 
adevăr, ca diamantele să fie ale tale. 

— Degeaba, nu te cred. Eşti rea şi egoistă. Şi mai ai 
tupeul să afirmi că mă iubeşti şi că îmi porţi recunoştinţă 
fiindcă nu mai eşti singură. În realitate, amăgindu-mă cu 
făgăduiala problematică a moştenirii, urmăreşti, de fapt, 
să mă ţii şi pe mai departe lângă tine. 

— Nu-i adevărat, Boby! Nu-i adevărat. 

— Ba da! Asta urmăreşti. În definitiv, să presupunem 
că aşa s-ar întâmpla şi că destăinuindu-mi ascunzătoarea 
diamantelor le-aş păstra pentru mine. Ai pierde ceva? Îţi 
este mai de folos să le ştii în ascunzătoarea lor de la 
Castel decât în buzunarul meu? Nu! Dimpotrivă, dacă nu 
sunt o secătură, aşa cum mă crezi tu, şi îţi pun în mână 
diamantele? De vreme ce nu ai nimic de pierdut ci numai 
de câştigat de ce refuzi? 

— Boby, tu ai dreptate, dar acum nu pot. Lasă-mă 
până mâine. Mâine am să-ţi destăinuiesc secretul. 

— In regulă! Mâine dimineaţă am să fiu aici. Să vedem 
dacă ai să te ţii de cuvânt. 

Noaptea visă urât şi dimineaţa, în zori, alergă la 
bătrână. Când ajunse o găsi paralizată în fotoliu şi 


apartamentul plin de curioşi. 
Furios, în loc s-o compătimească o blestemă în gând: 
„Încă în noaptea asta să mai fi rămas sănătoasă, 
zgripţuroaico, şi aş fi fost un om făcut!“ 
Dar fiindcă altceva mai bun nu avea de făcut, profitând 


de un moment general de neatentie, fură albumul. 
x 


x x 


Titus Popescu strivi ţigara în scrumieră, fără a-şi lua 
ochii de pe fotografii. Din nebăgare de seamă se fripse la 
un deget şi, furios, înjură cumplit. 

După aceea, vorbi din nou, aproape cu blândetţe, 
imaginilor din fotografii. 

„Mi-o făcuşi, mătuşică, mi-o făcuşi! Naiba te puse să 
mori?...” 

Oftă şi se uită cu coada ochiului la sticlă. O golise pe 
trei sferturi. 

„Ei, acum parca încep să mă simt şi eu în apele mele“. 

Şi începu să mângâie sticla. Pe urmă, pe rând, întoarse 
pe verso fotografiile. Privi întunecat desenele. Şi acum, 
ca şi în alte dăţi, ele nu-i spuneau nimic, nu-i sugerau 
nimic. Îşi prinse fruntea în palmă, frecându-şi-o într-un 
gest de ciudă. Ceva mai târziu, se ridică de la masă şi 
începu să privească afară, pe fereastră, cu fruntea boţită, 
cu ochii  încruntaţi, muşcându-şi tot timpul buza 
inferioară. 

„Dacă lancu ar fi om de înţeles - îşi vorbi sieşi - 
împreună am putea descifra afurisitele acestea de 
hieroglife”. 

Era în a patra zi de când se substituise fratelui său, şi 
în tot acest timp nu avansase măcar cu un singur pas. 
Desenele îşi păstrau taina şi, oricât căscase el ochii în 
jurul său, nimic din ceea ce văzuse nu-i sugerase vreo 
asemănare cu ele. Din acest motiv începuse să se 
întrebe dacă nu cumva îşi păstrau taina numai fată de el, 
care abia învățase să nu se rătăcească prin 
nenumăratele încăperi ale Castelului. Poate că ele ar 


părea mai puţin enigmatice îndrumătorilor, mai ales 
celor mai vechi, care cunosc muzeul mai bine decât 
propriul lor buzunar. „Ce-ar fi dacă aş încerca să 
cointeresez pe careva dintre ei?” se întrebase într-o zi. 
Dar tot el îşi răspunsese imediat: „Ca şi lancu, sunt cu 
toţii revoltător de cinstiţi” 

Acum, când se uita pe fereastră, absent la tot ceea ce 
se petrecea afară, din nou îşi pusese întrebarea; şi din 
nou răspunsul fusese acelaşi. 

„Ei, dacă aş şti cine l-a ucis pe Anton Neguţă! continuă 
să-şi vorbească mai departe sieşi. Cu el aş merge la 
sigur, nu aş avea teamă că m-ar putea denunța. Dacă i- 
aş oferi, să zicem, un procent de zece la sută, cred că s- 
ar mulţumi cu atât...” 

Deodată îl străfulgera gândul: Dar dacă şi asasinul 
caută diamantele? Dacă exista o cauză directă între 
diamante şi asasinarea lui Anton Neguţă? Dacă la ora 
actuală pietrele se aflau în posesia asasinului? 

„In cazul acesta, de pomană m-am vârât singur în gura 
lupului!“ 

Se aşeză deprimat pe scaunul pe care mai stătuse şi 
cu batista începu să-şi tamponeze fruntea brusc invadată 
de transpiraţie. ă 

„Naiba să mă ia! In seara asta prea văd lucrurile în 
negru”. 

Şi ca să le vadă mai puţin în negru, goli, unul după 
altul, două păhăruţe de coniac. 

Dar efectul fu contrar celui scontat. Fiindcă imediat îşi 
aminti de vizitatorul clandestin pe care zadarnic îl 
căutaseră până şi în turnul Castelului, şi se simţi şi mai 
deprimat. Dar oare, într-adevăr, fusese careva? În acest 
caz, cum de izbutise individul acela să se strecoare în 
Castel, şi, mai ales, în ce scop? Fusese un hoţ oarecare 
sau se strecurase dinadins ca să pună mâna pe 
diamante? Dar atunci era de presupus că individul avea 
cunoştinţă de existenţa diamantelor şi, mai ales, de 
ascunzătoarea lor. 


Bănuiala că altcineva, în afară de bătrână, ar putea 
cunoaşte ascunzătoarea diamantelor i se păru de-a 
dreptul absurdă. Fiindcă, dacă bătrâna ar fi destăinuit şi 
altcuiva secretul, nu ar fi susţinut cu atâta siguranţă că 
ele continuă să se afle - chiar după atâţia ani - tot acolo 
unde ea le dosise. În schimb, nu era deloc exclus să mai 
fie şi altcineva care, aflând, cine ştie pe ce cale, de 
existenţa lor să vrea să pună mâna pe ele. 

„În cazul acesta, dacă îl includ şi pe ucigaşul lui 
Neguţă, suntem trei care urmărim acelaşi scop”. 

Şi din nou în panică, murmură: 

„Va trebui să mai stau o dată de vorbă cu lancu. Poate 
că totuşi se înduplecă să mă ajute, lua-l-ar naiba de catâr 
încăpățânat!” 


XII 


Căpitanul Ovezea după ce citi raportul 
sublocotenentului Pavelescu îl înapoie căpitanului 
Borcea. 

— Ei, ce părere ai? întrebă acesta din urmă. Fotiade 
ăsta e un bandit cum rar mi-a fost dat să întâlnesc. 

— E şiret ca o vulpe şi din cale-afară de prudent. Ştie 
că, dacă va fi prins, a doua oară nu va mai izbuti să 
evadeze. 

— Problema e cum aflăm cine îl adăposteşte în 
prezent. Pe la Vulpărie n-a mai dat şi mă gândesc să ridic 
postul fix. 

— Poate că nu-l adăposteşte nimeni. 

— Crezi că şi-a găsit o altă Vulpărie? După ştiinţa mea, 
nu există ceva asemănător. 

— Aici, în oraş, de acord că nu există. Dar în altă 
parte? De aici şi până la Preduleşti sunt patru staţiuni de 
odihnă unde îşi poate găsi un adăpost. Şi când spun 
aceasta, nu mă gândesc neapărat la ceva în genul 
Vulpăriei, ci la o gazdă în toată regula. In aceste staţiuni 
vin şi pleacă zilnic zeci şi zeci de oameni ai muncii. 
Evidenţa acelor care vin prin instituţii sau O.N.T. o avem. 
În orice caz, nu printre ei trebuie să-l căutăm pe Tiberiu 
Fotiade. Dar, în afară de aceştia, în fiecare zi vin zeci de 
alţi cetăţeni, pe cont propriu. Desigur, cei care le 
închiriază camere sunt obligaţi să-i anunţe imediat şi în 
marea majoritate a cazurilor chiar aşa se întâmplă. Dar 
cu flotanţii pentru o noapte, două, dispoziţia poate fi mai 
uşor călcată. Mă gândesc, de pildă, la următorul caz: 
Unul dintre cetăţenii care închiriază camere aude seara 
că-i bate cineva la uşă. „Bună seara! Mi s-a spus că 
închiriaţi camere. Puteţi să-mi daţi şi mie una pentru 
noaptea asta? Sunt din Bucureşti şi n-am putut veni mai 
devreme cu un alt tren. Dimineaţa am să urc la Cabană”. 


Bineînţeles, cetăţeanul acceptă. Cum să refuzi pe un 
turist care, în drum spre Cabană, îţi cere adăpost pentru 
o noapte? 

Ei bine, la fel ar putea proceda şi în noaptea sau în 
nopţile următoare, de data asta nu aici, la Caraiman, ci la 
Poiana Caprei, la Broşteni sau la Preduleşti. Cu alte 
cuvinte, în oricare din aceste staţiuni, dându-se drept 
turist, poate să-şi găsească un adăpost de o noapte, fără 
să aibă nevoie de o gazdă permanentă, mai precis de 
complicitatea cuiva. Şi ca să poată circula dintr-un loc în 
altul, are la îndemână autobuzele, trenul sau eventualele 
„ocazii” - camioanele care trec permanent pe şosea. 

— Da, e posibil! E posibil, deşi am luat unele măsuri. 
Şoferii şi taxatorii autobuzelor au fost avertizaţi, gara e 
supravegheată, la intrarea şi ieşirea din oraş au fost 
fixate posturi permanente, cei care închiriază camere au 
fost încunoştiinţaţi... 

— Am luat aceste măsuri şi totuşi n-am izbutit încă să-l 
capturam. Din ce cauză? Fie că a izbutit să-şi schimbe în 
aşa fel înfăţişarea, încât nu mai e de recunoscut, fie că a 
găsit alte mijloace de a ne ocoli. Mă gândesc, de pildă, la 
maşina pe care o caută acum sublocotenentul Pavelescu. 
Toată povestea mi se pare tare suspectă. Barem se ştie 
ce marcă era, ce număr avea? 

— Nu! Lucrătorul nostru de la postul fix tocmai de 
aceea a încercat s-o oprească, fiindcă avea numărul în 
mod suspect murdărit cu noroi, de nu se mai cunoştea 
decât ultimul număr: 8. Marca, de asemenea, n-a 
recunoscut-o După toate probabilitățile era un tip vechi. 
In orice caz, o vom afla. Conducătorul ei a făcut 
imprudenta s-o ia pe drumul nepietruit spre „Braserie” şi, 
întrucât ieri a plouat, maşina şi-a lăsat amprentele pe 
drum. Dar de ce întârzie Dâmbu? A avut destul timp 
până acuma să cerceteze. 

Căpitanul Borcea sună şi ceru plantonului să-l cheme 
pe plutonier. 

Câteva minute mai târziu, acesta intră în biroul 


căpitanului. 

— Tovarăşe căpitan, m-am prezentat la ordinele d- 
voastră. 

— Tovarăşe Dâmbu, ai identificat marca maşinii? 

— Da, tovarăşe căpitan. Am întâlnit plantonul, când 
veneam către d-voastră. Tovarăşe căpitan, după 
dimensiunea cauciucurilor, diametrul roţilor, desenul şi 
modelul protectoarelor, maşina este o Skoda, model 
1945. 

— De unde ai ştiut modelul şi desenul protectoarelor? 

— În apropiere de „Braserie”, vrând să schimbe ruta, 
maşina a intrat cu spatele într-o movilă de lut. 

— Înţeleg! 

Telefonul sună lung şi insistent. 

— Alo? întrebă căpitanul Borcea ridicând receptorul. 

— Tovarăşul căpitan Borcea? Vă raportez că am găsit 
maşina. Este o Skoda, tip 1945. Am găsit o tocmai sus, 
pe „Albina”, în dreptul vilei „Brădetul“. Îngrijitoarea vilei, 
care abia s-a întors acasă, n-a văzut nici când a oprit şi 
nici cine a coborât. A presupus că cel care venise cu 
maşina a urcat în pădure. Trebuie să ştiţi că există pe 
lângă vilă o potecuţă care duce sus, în munte. 

— Ai găsit artele maşinii? 

— Da! Proprietarul maşinii este un oarecare lonuţ 
Costea din Broşteni, de profesiune inginer şi, dacă ţinem 
seama de anul naşterii, după toate probabilitățile, în 
prezent pensionar. Ce ordonaţi, tovarăşe căpitan? 

— Poţi să aduci maşina la sediu? 

— Pot! Cheia de contact a rămas la maşină. 

— Uite ce faci, Pavelescule. Îţi trimit expertul şi 
călăuza cu câinele de urmărire. Cercetaţi cu mare 
atenţie. Când terminaţi, adu maşina la sediu. 

Închise. Apoi imediat ceru să i se facă legătura cu şeful 
secţiei de miliţie din staţiunea de odihnă Broşteni. In 
aşteptare comunică şi căpitanului Ovezea ceea ce aflase 
de la sublocotenentul Pavelescu. 

Când obţinu legătura, între cei doi avu loc următoarea 


convorbire: 

— Tovarăşul locotenent major Panţâru? Căpitanul 
Borcea la aparat. Noroc! Spune-mi, există la voi un 
inginer lonuţ Costea, proprietar al unei Skode model 
1945? 

— Da, tovarăşe căpitan! Cetăţeanul abia a plecat de la 
mine. A venit să se plângă că i-a dispărut maşina din 
garaj. 

— Când i-a dispărut? 

— Când, nu ştie. A constatat că-i lipseşte acum o 
jumătate de oră. Garajul se află într-un loc mai izolat. 

— Ce înseamnă într-un loc izolat? Doar nu se află în 
câmp? 

— Evident că nu. Cunoaşteţi strada Nicolae Filimon? 
Fără îndoială că nu. Strada a fost tăiată în deal pe o mare 
porţiune de-a dreapta şi de-a stânga, în loc de case, sunt 
malurile zidite ale dealului. Casele sunt sus şi la ele 
ajungi urcând pe trepte. Garajul a fost săpat în mal şi e 
izolat în sensul că poţi să vii şi să pleci cu maşina fără ca 
vreunul din locatarii caselor de pe deal să te vadă. 

— Am înţeles! Spune-mi, ştii când s-a folosit ultima 
dată de maşină? 

— Acum patru zile. 

— Tovarăşe locotenent major, acum cinci ore, maşina 
inginerului, somată la postul de control de la barieră să 
oprească, a refuzat şi, mărind viteza, a dispărut. 
Sublocotenentul Pavelescu a regăsit-o acum câteva 
minute, părăsită, undeva pe „Albina”. Se poate să fi fost 
furată. Dar s-ar putea şi altceva. Până una alta, verifică 
dacă, într-adevăr, ultima dată când a folosit inginerul 
maşina a fost acum pat-u zile. Ne vom telefona reciproc. 
Noroc! 

Abia apucă să aşeze receptorul în furcă şi telefonul 
sună din nou. Convorbirea fu destul de scurtă. 

— Era nevastă-mea, Elvira, îl informă după aceea. A 
vrut să ştie dacă nu cumva am uitat să te invit la masă şi 
dacă vom veni la timp. l-am promis că da, deşi cred că, 


din cauza maşinii descoperite de Pavelescu, tot va trebui 
niţel să ne aştepte cu masa. 

Mai discutară puţin despre familiile lor, pe urmă, 
fiecare îşi văzu de lucrul său. O jumătate de oră mai 
târziu se  reîntoarse  sublocotenentul Pavelescu. 
Urmărirea cu câinele nu reuşise. Mustafa nu izbutise să-i 
găsească urma. În schimb, expertul, plutonierul Dâmbu, 
izbutise să ia mai multe mulaje în ghips ale urmelor de 
paşi de lângă maşină. Confruntându-le, ulterior, cu cele 
luate cu prilejul descinderii neizbutite de la „Vulpărie”, 
constatase o identitate perfectă. De asemenea, 
amprentele de pe mânerul  portierei maşinii 
corespundeau întru totul cu ale fostului deţinut cu nr. 8 
317. Nu mai încăpea, deci, nicio îndoială: maşina fusese 
furată de către Tiberiu Fotiade. 

— Trebuie de verificat - vorbi  sublocotenentul 
Pavelescu - dacă Fotiade s-a folosit de maşină cu, sau 
fără ştirea proprietarului. 

— Cred că bătrânul nu are niciun amestec, presupuse 
căpitanul Borcea. 

— De aceeaşi părere sunt şi eu, adăugă căpitanul 
Ovezea. 

— Oare, în ce scop o fi furat-o? întrebă 
sublocotenentul. 

— Dar e foarte clar. Fără doar şi poate că banditul a 
prins de veste că-l urmărim. Fără doar şi poate că şi-a 
dat seama ce rost au posturile fixe de la bariere. Fără 
doar şi poate s-a gândit că, dacă punem posturi fixe, nu 
vom lăsa nesupravegheate autobuzele care asigură 
legătura dintre staţiuni şi nici gările. Şi atunci, fiindcă are 
nevoie să circule de colo colo, dacă nu pentru altceva 
atunci numai ca să-şi asigure un adăpost pentru noapte - 
aşa cum ai presupus dumneata, tovarăşe căpitan Ovezea 
- i-a venit ideea cu maşina. Nu crezi? 

— Probabil! Cine ştie pe ce cale a aflat de vechitura 
inginerului şi atunci s-a gândit că nu e rău să aibă un 
mijloc de locomoţie propriu. Banditul şi-a făcut bine 


socoteala. În definitiv, ce controlează posturile noastre 
fixe? Camioanele sau, altfel spus, inepuizabila sursă a 
„ocaziilor”. Camioanele nu şi limuzinele. Ce, parcă 
lucrătorul nostru ar fi oprit păcătoasa de Skodiţă, dacă 
Tiberiu Fotiade nu ar fi făcut o greşeală? 

— Ce greşeală? întrebă aproape fără voie 
sublocotenentul. 

— Greşeala de a unge cu noroi exagerat de mult 
numărul maşinii. Că doar pentru asta a încercat să-l 
oprească lucrătorul nostru. Ca să-i atragă atenţia să-l 
şteargă. A doua greşeală a făcut-o refuzând să oprească. 
Crezând că a fost recunoscut, a pornit cu maximum de 
viteză. Cât de speriat a fost se poate deduce şi din faptul 
că a abandonat maşina. Acuma cine ştie pe unde se 
ascunde. Faptul că Mustafa nu i-a putut descoperi urma 
înseamnă că banditul şi-a procurat o soluţie care face 
imposibilă urmărirea cu câinele. Şi mai este o parte 
proastă. Ştiind acum că nu-l slăbim deloc, se va feri să 
ne iasă în cale. 

— Credeţi că, luând măsurile pe care le-am luat, am 
greşit? continuă să întrebe sublocotenentul Pavelescu. 

— Nu! Dimpotrivă, am făcut bine, continuă căpitanul 
Ovezea. Şi dacă le-am luat, în nici un caz nu le vom 
abandona. Dar dacă nu cumva spală putina - personal 
mă îndoiesc - atunci cred că mai mulţi sorţi de izbândă 
vom avea dacă îl vom aştepta la Castel, acolo unde se 


împletesc toate firele. 
x 


x K 


A doua zi era duminică. Pe drumul care duce la Cotă, 
excursioniştii urcau în grupuri compacte. 

— Ce de-a lume! Parcă am fi pe bulevard! remarcă un 
tânăr înalt, care, pe lângă rucsac, ducea în spate şi o 
chitară, privind cu coada ochiului la Ana Lupea 

Ana Lupea urca şi ea, cu rucsacul în spate, singură, 
distantă şi absentă. Aerul ei de regină ofensată inhibă 
pornirea tânărului cu chitară, care tare mult ar fi vrut să 


intre în vorbă cu ea. Dar ea, neliniştită şi frământată de 
gânduri, nici nu-l băgă în seamă. 

Scăpase dintr-o mare primejdie. Ce s-ar fi întâmplat 
dacă tovarăşii săi de muncă ar fi descoperit pe 
complicele ei? Cât timp îl căutaseră, înnebunită de frică, 
numai puţin a lipsit să nu leşine. S-a liniştit numai atunci 
când i-a văzut revenind, cu excepţia intendentului, 
convinşi cu toţii că nu se ascundea nimeni în Castel. 

Bucuria ei fusese însă de scurtă durată. Câteva minute 
mai târziu, ducându-se la garderobă, îl văzuse pe Luca 
Mântulescu ieşind din cabinetul directorului. 

— Ce ai căutat la director? L-ai informat şi pe el? 

— Desigur! 

— Şi? A râs de tine, nu-i aşa? 

— Ba n-a râs deloc! Dimpotrivă a anunţat miliția. 

— Atunci, pesemne, au să vină să facă o percheziţie 
aici. 

— N-ar fi exclus. În orice caz, miliția se va pricepe mai 
bine decât noi să caute. Nu crezi? 

— Desigur! Numai că eu nu văd cum au să găsească 
ceea ce, de fapt, nu există, îl ironizase, ca să nu se 
trădeze cât de mult o speriase vestea. 

Luca Mântulescu, supărat că ea continuă ia peste 
picior, îi întoarse spatele bombănind. 

Atunci, îngrozită de perspectiva că miliția i-ar putea 
descoperi complicele, se furişase sus. Când ajunsese, o 
pornise într-o goană spre apartamentul cu lambriuri din 
lemn de piper, unde spera să-i dea de urmă. Pe la 
jumătatea drumului se auzise însă strigată: 

— Unde alergi aşa? o strigase Tiberiu Fotiade 

— Te căutam. Trebuie să părăseşti imediat Castelul. 
Directorul a anunţat miliția care, dintr-un moment într- 
altul, ar putea să pice aici. Nu avem o clipă de pierdut. 
Coboară în „Salonul albastru”. Şi aşteaptă acolo. Eu mă 
duc să iau în primire un grup de vizitatori, şi când am să 
trec prin dreptul uşii am să vorbesc tare. Tu să ieşi şi să 
te ataşezi grupului. 


Şi fără să mai întârzie o clipă pornise în goană spre lift. 

Zece minute mai târziu, Tiberiu Fotiade ascultă cu 
prefăcut interes explicațiile pe care le dădea 
îndrumătoarea grupului lor, Ana Lupea. 

Aceasta, acum, când îl avea din nou sub ochi, 
considerându-se în mare măsură scăpată de primejdie, 
îşi regăsise calmul şi explicaţiile fură date cu vocea ei 
obişnuită. Totuşi, dorind să-şi ştie complicele cât mai 
repede şi cât mai departe plecat, vorbise telegrafic, spre 
marea nemulţumire a celor din grup. Dar ei puţin îi 
păsase. Dând astfel de explicaţii şi zorindu-i tot timpul să 
se grăbească, izbutise să scurteze la jumătate timpul 
necesar de vizitare normală a tuturor sălilor muzeului. 

„În sfârşit, acuma poate să vină şi miliția!“ îşi spusese 
răsuflând uşurată atunci când, de la fereastră, văzuse 
grupul ei răsfirat pe aleea care ducea spre ieşirea din 
incinta Castelului. 

Dar în restul timpului nu se arătă nimeni de la miliţie. 
Abia după ce toţi salariaţii părăsii a muzeul, directorul 
Cociuban primi vizita  sublocotenentului Pavelescu. 
Ofiţerul era însoţit de un lucrător al miliției care ducea de 
lesă un minunat câine-lup alsacian. Câinele, care nu era 
altul decât Mustafa, era de o inteligenţă uimitoare şi 
serviciile pe care le adusese miliției oraşului reşedinţă de 
raion fuseseră nenumărate. 

— Vă salut, tovarăşe director! Venim trimişi de 
tovarăşul căpitan Borcea să cercetăm dacă se află cineva 
străin ascuns în muzeu. Vă rog să ne însoţiţi. 

— Bineînţeles! 

Pe coridor, însoţitorul şopti animalului: 

— Caută, Mustafa! 

Şi dându-i lesă, porni după câine, care, imediat, începu 
să miroase şi să caute în toate părţile. Dar, aşa cum era 
de aşteptat, străbătură, fără niciun rezultat, nenumărate 
încăperi ale Castelului. 

— Tovarăşe director, puteţi fi sigur că în Castel nu se 
află ascuns niciun infractor, îi spuse sublocotenentul 


Pavelescu atunci când reveniră acolo de unde plecaseră. 
De această cercetare întreprinsă de miliţie niciunul din 


salariaţii muzeului nu avea să afle. 
x 


x xk 


Ana Lupea urcă singură, până ajunse la încrucişarea 
de unde pornea drumul spre „Cabana Ciobanului”. Acolo, 
părăsind poteca, o porni grăbită prin iarbă până ajunse în 
dreptul unui tufiş. Işi scoase rucsacul şi se aşeză pe jos în 
spatele acestuia. Dacă ar fi văzut-o cineva, şi-ar fi spus: 
o fată neobişnuită cu urcuşul, care a obosit prea curând. 

De fapt, cauza era cu totul alta: plecase prea devreme 
de acasă. Conform înţelegerii, abia peste o oră urma să 
se întâlnească, la „Cabana Ciobanului”, cu Fotiade. Dar, 
neliniştită şi nervoasă, mai întâi plecase prea devreme, 
iar apoi, fără să-şi dea seama, mersese mult mai repede 
decât ar fi fost necesar ca să ajungă la timp. 

Locul pe care şi-l alesese era în acelaşi timp şi un 
foarte bun post de observaţie. Ascunsă în iarba înaltă, 
protejată, pe deasupra, şi de tufiş, Ana Lupea putea să 
observe tot ceea ce se petrece pe potecuţa care ducea la 
Cabană, fără ca, la rândul ei, să fie văzută. 

Fotiade, care îi fixase întâlnirea printr-un bileţel 
strecurat în palmă atunci când părăsise Castelul, îi 
făcuse, printre altele, şi următoarea recomandare: „Fii cu 
ochii în patru. Dacă simţi că eşti urmărită, nu mai veni. 
Continuă-ţi drumul până la Cotă”. 

Pe drum, în mai multe rânduri, încercase să verifice 
dacă este sau nu urmărită, dar îi fusese imposibil. O dată 
cu ea urcau, în grupuri compacte sau răzleţi, zeci şi zeci 
de oameni. De aceea fusese tot drumul neliniştită, şi nu 
izbutea să se liniştească nici acum. 

Ana Lupea rămase la postul ei de observaţie o 
jumătate de oră, după care o porni, agale, spre Cabana. 
Ajunse cu o întârziere de numai cinci minute. 

In Cabană, singur la o masă, Tiberiu Fotiade privea 
absent paharul cu coniac din faţa sa, numai pe jumătate 


golit. Pe Ana Lupea o observă de cum intră pe uşă, dar 
nu-i acordă niciun fel de atenţie. Goli paharul pe îndelete, 
şi tot pe îndelete îşi aprinse o ţigară. După vreo zece 
minute, când Ana părăsea cabana cu pachetul de ţigări 
pe care şi-l cumpărase, se luă şi el după ea. Ca din 
întâmplare ieşiră unul după altul. 

Afară, în jurul cabanei, la umbră sau în plin soare, 
stăteau pe iarbă câteva perechi de oameni mai în vârstă. 
Veniţi la odihnă jos, la Caraiman, urcaseră, iavaş-iavaş, 
până acolo, ca să-şi omoare timpul. 

Se aşezară şi ei pe iarbă dar mult mai departe, şi nu 
unul lângă altul, ci la atâta depărtare cât era necesar ca 
să se poată auzi unul pe altul, vorbind ceva mai puţin 
tare decât în mod obişnuit. Tiberiu Fotiade îşi scoase 
cămaşa, şi, după aparenţe, s-ar fi putut crede că singura 
lui preocupare era să se prăjească la soare. Cât priveşte 
pe Ana Lupea, aceasta părea cu totul absorbită de 
lectura unei cărţi cu scoarţe tari. 

Stând cu spatele la pădure, şi având în faţă drumul 
spre cabană, pe de o parte erau feriţi de eventuale priviri 
indiscrete, iar pe de alta, ţinând sub observaţie poteca, 
vedeau pe toţi aceia care se perindau pe acolo. 

Ana Lupea fu aceea care începu să vorbească: 

— De ce m-ai chemat?... 

— În primul rând, ca să aflu ce s-a mai întâmplat. Au 
venit ăi de la miliţie să facă percheziţie? 

— Nu! 

— Foarte curios! Eşti sigură că directorul i-a anunţat? 

— Absolut sigură. Ştiu de la Luca Mântulescu. Ti-am 
mai spus. 

— Şi totuşi, n-au întreprins niciun fel de cercetare! De 
ce? Oare n-au dat importanţă comunicării directorului? 
Nu prea îmi vine să cred! Îi cunosc eu!... Hm!... Nu-mi 
place deloc! Ce-or mai fi punând, oare, la cale? 

— Asta înseamnă că, deocamdată, n-ai să mai poţi 
continua cercetările. 

Fotiade se gândi o clipă. 


— Deocamdată, desigur că nu! Mi-e teamă de vreo 
cursă a miliției. Ar putea să mă ia ca din oală. De aceea, 
câteva zile măcar, va trebui să stăm în expectativă. Tu, 
între timp, iscodeşte, poate afli ceva. 

— Spune-mi, din cele ce ai putut constata până acum, 
mai există vreo speranţă să dăm de pietre? 

— În apartamentul bătrânei nu cred să găsesc ceva. 
Spun nu cred, deoarece încă n-am terminat de căutat. 

— Atunci slabă speranţă să mai dăm de ele! Unde să le 
cauţi? Ştii câte camere are Castelul? 

— Uite, eu sunt mai puţin sceptic decât înainte. 

— Da? Şi cum de ai devenit, dintr-o dată, optimist? 

— Ascultă, ai imaginaţie? 

— Ştiu eu? Cred că puţină tot am. 

— Imaginaţie, nu fantezie. 

— Da, imaginaţie. Poţi să fii liniştit că nu confund una 
cu alta. Atâta lucru am învăţat la şcoală. 

— Atunci încearcă de te transpune în situaţia bătrânei! 

— Să încerc!... 

— Eşti, va să zică, Beatrice Popeea. Ai o rivală pe care 
o urăşti de moarte. 

— Ştiu!... Ştiu!... 

— O rivală care, la rândul ei, nu te duşmăneşte mai 
puţin. Spre neşansa dumitale, rivala aceasta te surprinde 
tocmai în momentul când ai izbutit să şterpeleşti 
diamantele. Atunci ea, furioasă că i-ai luat-o înainte, ca 
să nu piardă totul, îţi propune să împărţiţi pietrele pe din 
două. Bineînţeles că refuzi. Atunci ea, ca să se răzbune, 
te denunţă. Ei bine, dumneata, bănuind că aceasta va fi 
urmarea refuzului, ce măsuri ai lua? 

— Aş căuta să mă scap de pietre, ca să nu fie găsite la 
mine. 

— Cum, adică, să te scapi de ele? Să le arunci, pur şi 
simplu? 

— Dacă aş fi foarte fricoasă şi dacă n-aş uri-o, poate că 
şi aşa aş proceda. 

— Şi ce dacă o urăşti? Să fii sănătoasă!... 


— Dacă aş arunca pietrele, s-ar putea să fie găsite. 

— Inţeleg! Dacă ele sunt găsite, înseamnă să-i dai ei 
satisfacția de a şti că nu le mai ai. Aşa-i? 

— Exact! Tocmai fiindcă o urăsc nu vreau să-i dau 
această satisfacţie. Dimpotrivă, vreau ca pietrele să nu 
poată fi găsite. Vreau ca ea să moară de necaz ştiind că, 
în ciuda eforturilor sale, pietrele îmi rămân numai mie. 

— Va să zică, nu arunci pietrele, ci le ascunzi. Dar tu 
nu ştii cât timp ai la dispoziţie pentru treaba asta. Dintr-o 
clipă într-alta te poţi trezi cu cei din comisie. Ei bine, ce 
faci în cazul acesta? Unde le ascunzi repede şi totuşi într- 
un loc sigur? 

— În aici un caz, la mine în apartament, dar în orice 
caz undeva pe aproape, tocmai pentru că nu ştiu cât 
timp am la dispoziţie ca să le ascund. 

— Foarte bine. Atunci, unde le-ai ascunde? 

— Ştiu eu! Probabil, aş găsi nu una, ci mai multe 
ascunzători sigure. 

— De acord! Mai multe. Dar gândeşte-te bine care ar 
putea fi cea mai sigură ascunzătoare? 

Ana Lupea ridică din umeri: 

— Nu ştiu!... 

— Te rog, mai gândeşte-te! Un loc sigur, un loc unde 
nimănui nu i-ar trece prin gând să le caute. Nici măcar 
rivalei mele. 

Ana se lovi cu palma peste frunte? 

— Cred că ştiu! 

— Ei? 

— Chiar în apartamentul ei. Cui i-ar trece prin minte să 
le caute tocmai acolo? 

— Te felicit. Ai imaginaţie şi ştii să tragi concluzii 
logice. 

— Să joc mai departe rolul? 

— Mai poţi scoate ceva? 

— Să încerc: Aşa cum ţi-am spus, ca să scap de 
primejdia iminentă, le-am ascuns în apartamentul rivalei 
mele. Ulterior, când primejdia a trecut, mă furişez din 


nou acolo, le iau şi le ascund în altă parte. 

— Unde? 

— In orice caz, nici de data asta în propriul meu 
apartament. 

— Va să zică, a căuta diamantele în apartamentul 
Beatricei Popeea înseamnă pierdere de vreme. 

— Cam aşa ceva. 

— Ei bine, eu cred că aici raţionamentul dumitale 
şchioapătă. Şi ştii de ce? Fiindcă uiţi un fapt esenţial. Uiţi 
că bătrâna a fost reţinută pentru cercetări şi că deci, 
practic, n-a mai avut timp să schimbe ascunzătoarea 
pietrelor. 

— Dacă lucrurile s-au întâmplat aşa, atunci mai mult 
ca sigur că ele au fost găsite, ulterior de Ana Maria 
Fotiade. 

— A, nu! Din sursă foarte sigură ştiu că pietrele n-au 
fost găsite de ea. 

— In cazul acesta... 

— In cazul acesta - râse el satisfăcut— recunoaşte că 
optimismul meu e cât de cât justificat. 

— Recunosc! 

— Din păcate, nu ştim în care dintre apartamentele 
etajului a locuit Ana-Maria Fotiade. Voi, la muzeu, n-aveţi 
ceva date în legătură cu vechea destinaţie a încăperilor? 

— Nu! 

— Printre cei care lucrează astăzi la Complex nu mai 
sunt dintre aceia care au fost şi în trecut? 

— Ba da! Dar de la ei în niciun caz nu putem afla ceea 
ce ne interesează. E vorba de câţiva grădinari. 

— In cazul acesta... 

Şi câteva momente păru că gândeşte. 

— In cazul acesta - continuă ceva mai târziu - va 
trebui să faci o vizită cuiva care probabil ne va putea 
furniza o asemenea informaţie. 

— Eu? se sperie Ana Lupea Nu crezi că e prea riscant? 

— Nu te alarma, fiindcă treaba aceasta, după părerea 
mea, nu comportă riscuri pentru dumneata. Şi ca să nu 


crezi că fac o asemenea afirmaţie numai ca să te 
liniştesc, te rog să mă asculţi şi să mă urmăreşti cu 
atenţie: Eşti funcţionară la muzeu, da? 

— Îndrumătoare! 

— Mă rog, îndrumătoare! Pentru mine e acelaşi lucru. 
Ca funcţionară sau ca îndrumătoare, cum spui, cui i-ar 
părea suspect dacă, vrând să scrii o lucrare despre 
Castel, te duci să ceri unele informaţii cuiva care este în 
măsură să ţi le dea? In prealabil, dacă socoteşti că e 
necesar, n-ai decât să baţi tam-tam-ul faţa de colegii 
dumitale că intenţionezi să scrii o asemenea carte. Şi 
atunci cui are să-i pară suspect dacă ai să te duci să stai 
de vorbă cu cineva care, ştia tot Caraimanul - poate şi 
dumneata - că a fost - după cum se laudă el - un fel de 
şambelan la Castel. 

— Păsărarului! 

— Ei, vezi că-l cunoşti? 

— Păi cine nu-l cunoaşte! 

— Te duci la el - bătrânul e cam senil - şi dacă ai să te 
pricepi cum să-l iei, sunt convins că vom afla ceea ce ne 
interesează. In prealabil, va trebui să dai o raită pe sus 
ca să-ţi reaminteşti cum arată fiecare apartament. 

— Aproximativ, ştiu. 

— Nici nu cred că e nevoie de mai mult. 

— Şi când trebuie să mă duc la păsărar? 

— Dacă socoti că e nevoie, în prealabil, de puţin tam- 
tam, mai amână o zi, două. Dacă nu, atunci du-te chiar 
astăzi. 

— Am să mă mai gândesc şi eu. 

— Bine, gândeşte-te. In orice caz, deşi bătrânul pare 
cam sonat, fii prudentă. 

Câteva minute trecură în tăcere. Fotiade se ridică în 
capul oaselor să-şi aprindă o ţigară. De fapt era un 
pretext ca să vadă ce se mai întâmplă pe tăpşanul din 
jurul  cabanei. Nu mai rămăseseră decât puţini 
excursionişti. Cei mai mulţi plecaseră ca să nu-i apuce 
căldura amiezii pe drum. O linişte calmă, reconfortantă 


stăpânea pretutindeni. 

Ana Lupea rezemată în coate, cu obrajii scufundaţi în 
palme, ai fi putut jura că e absorbită de lectura cărţii. 

— Ascultă - reluă el conversaţia după ce îşi aprinse 
ţigara - toţi aceia care, ieri, au urcat să mă caute, sunt 
funcţionari la voi? 

— Desigur! 

— Şi ăla înalt şi negricios? 

— Şi el!... E, ca şi mine, îndrumător. 

— Lucrează de mult la muzeu? 

— De câţiva ani. Când am venit, l-am găsit aici. 

— Adică, de cât timp? 

— Cred că lucrează aici de mai bine de doi ani. 

— Extraordinar! i 

— Ce găseşti extraordinar? || cunoşti cumva pe lancu? 

Ca şi când, n-ar fi auzit întrebarea, continuă s-o 
chestioneze: 

— Zici că îl cheamă lancu? Şi mai cum? 

— lancu Popescu. 

— Popescu! 

Şi începu să râdă încetişor, dar cu mare poftă. 

— De ce râzi? 

— Va să zică Popescu îl cheamă! 

Şi iarăşi râse înveselit. 

Pe urmă, dintr-o dată, grav: 

— Am cunoscut pe cineva care îi seamănă. 

— Da? Se întâmplă adesea. 

— Ţi-a spus vreodată că are fraţi, surori? 

— Nu! Şi nici nu cred să aibă. 

— Află de la mine că are un frate, şi că... 

Prudent, nu mai continuă. 

— Şi, ce? 

— Nimic! Deocamdată, nimic! 

Apoi, după o clipă, cu ton indiferent: 

— Ce se mai aude în legătură cu crima? Miliția n-a 
arestat încă pe nimeni? 

— Deocamdată, nu! Probabil că nu au dovezi 


suficiente. Nu se arestează cineva numai pe bază de 
supoziţii. 

— Intr-adevăr!... Şi ce fel de om e Popescu ăsta al 
vostru? 

— Ca om, foarte simpatic, iar ca pregătire 
profesională, foarte bun. Altceva, ce mai vrei să ştii 
despre el? 

— Dar cu arcul ştie să tragă? 

— Ce să facă? întrebă Ana Lupan uluită. 

— Am întrebat, dacă Popescu ăsta al vostru ştie să 
tragă cu arcul. Acum ţi-e clară întrebarea? 

— Vrei să spui că el... 

— Ascultă-mă! De pus mâna în foc nu pun. Dar nu m- 
aş mira deloc dacă lancu Popescu ăsta, pe care mi l-ai 
lăudat atât, mâine, poimâine, va fi arestat ca ucigaş al lui 
Anton Neguţă. 

— Bine, dar cum poţi aduce o asemenea acuzaţie 
gravă cuiva pe care, singur ai afirmat-o, nu-l cunoşti? 

— Nu-l cunosc şi nu l-am văzut decât ieri, pentru prima 
dată în viaţa mea. In schimb, cunosc pe frate-su. Or, 
dacă frate-su e aşa cum e, de ce lancu al vostru ar fi uşă 
de biserică? 

— Mi-e imposibil să cred. lancu asasinul lui Anton!... 

— În definitiv, cineva dintre voi l-a ucis, nu? Atunci, de 
ce să crezi că altcineva l-a putut omori, şi nu lancu? 

— Pentru că îl cunosc... 

— İl cunoşti!... Ce prostie!... Dacă l-ai cunoaşte pe 
frate-su, sunt sigur că tot aşa ai spune: e imposibil ca 
tânărul acesta simpatic, amabil, manierat să fie un pic 
escroc şi un pic delapidator. 

— Are lancu un asemenea frate? Să ştii că am să-l 
întreb. 

— Să nu care cumva să faci prostia asta. 

— De ce crezi că e prostie? 

— Pentru că nu-i va face plăcere. Dacă îl vei întreba, el 
îşi va închipui că ştii şi unde se găseşte frate-su în 
momentul de faţă. 


— Unde? 

— La închisoare. Înţelegi acum, cred, cât de primejdios 
este pentru tine să-i pui o asemenea întrebare. Dacă el l- 
a omorât pe Anton Neguţă şi dacă îl întrebi despre frate- 
su, nu-ţi garantez că vei mai avea când să te bucuri de 
partea ce ţi se cuvine din diamante. 

— Vrei să spui că ar fi în stare.. 

— Da, vreau să spun că-l cred capabil, ca din prudenţă 


să te curețe şi pe dumneata. 
x 


x k 


Imediat în dreapta era uşa de sticlă prin care ieşeai pe 
un mic balconaş acoperit, unde puteai să rămâi şi pe 
timp de ploaie. Acolo se afla un şezlong şi, alături, o 
măsuţă cu picioarele înalte, pe care se odihnea o carte. 

De acolo, de pe balconaş, perspectiva era minunată. 
Drept în faţă, departe, „Piscul Ciobanului”, cu alba şi 
minuscula sa cabană strălucind în soare. În prim plan, la 
numai o azvârlitură de băț, bulevardul Republicii. Ca o 
panglică foarte întinsă, iar un pic mai departe, linia 
ferată. La vila „Bucegi”, un difuzor împrăştia zgomotos o 
melodie de dans. 

„Frumoasă privelişte!“  murmură Tiberiu  Fotiade. 
Cuvintele fură însoţite de un fel de rânjet, din care cauză 
nimeni nu ar fi fost în stare să spună dacă, într-adevăr, 
găsea priveliştea frumoasă sau rostise cuvintele doar în 
ironie. 

Înapoindu-se în dormitor, se opri în mijlocul camerei, 
cu picioarele răşchirate şi cu mâinile vârâte adânc în 
buzunarele pantalonilor, nehotărât parcă. De fapt, numai 
în aparenţă Tiberiu Fotiade era nehotărât. Fiindcă, dacă 
se găsea în micul apartament al lui lancu Popescu, 
aceasta se datora tocmai faptului că era foarte hotărât 
să aibă o mică explicaţie cu Titus Popescu, fostul lui 
coleg de puşcărie. 

Atunci când, ascuns sub armură îl văzuse conducând 
grupul pornit să-l descopere, nu-i bănuise adevărata 


identitate. Fusese numai uluit de marea asemănare 
dintre energicul îndrumător şi acela cu care legase 
prietenie în închisoare. Fusese uluit şi bănuise că cei doi 
nu puteau fi decât fraţi. Pe urmă, descoperirea 
întâmplătoare continuă să-l preocupe, fără să-i fie clar de 
ce. Se dumiri abia atunci când începuse să se întrebe 
dacă nu cumva o eventuală asociere cu fratele fostului 
său prieten de puşcărie nu i-ar putea fi mult mai utilă 
decât aceea cu Ana Lupea. Aceasta din urmă, în afară de 
dorinţa de a pune mâna pe diamante nu avea niciuna din 
aptitudinile necesare în asemenea acţiuni, deloc lipsite 
de riscuri. Pe când fratele lui Titus fără îndoială că le 
avea. Şi nu se putea sa nu le aibă, fiindcă era imposibil 
ca uluitoarei asemănări fizice să nu-i corespundă, măcar 
cât de cât, şi una de structură sufletească. Or, dacă unul 
din fraţi ajunsese în puşcărie pentru diverse escrocherii - 
şi el, Tiberiu Fotiade, era mai în măsură decât judecătorii 
să ştie ce mai pramatie era Titus Popescu - nici celălalt 
nu putea să fie uşă de biserică. Faptul că încă nu călcase 
alăturea cu drumul - în cazul când, într-adevăr, încă nu 
călcase - asta putea să fie şi o simplă întâmplare. Aflând 
de valoarea diamantelor, sigur că va accepta să 
conlucreze. Şi în acest caz, el era, fără îndoială, de 
preferat Anei Lupea. 

Tocmai se hotărâse să treacă la acţiune, adică să aibă 
o întrevedere cu acela pe care îl considera fratele lui 
Titus, când îl întâlni pe neaşteptate pentru a doua oară. Il 
văzu prin vitrină singur în toată cofetăria înfulecând de 
zor dintr-o farfurie plină cu prăjituri. Se opri instinctiv să-l 
observe. Dar atunci când descoperi farfuria stivuită cu 
prăjituri, brusc îl străfulgera bănuiala. Işi aminti că la 
puşcărie Titus, spunându-i că îi plac mult dulciurile, se 
lăudase că era în stare să mănânce pe puţin zece 
prăjituri dintr-o singură dată. Oare apetitul acesta să-l fi 
moştenit şi fratele său? Hămeseala cu care devora 
prăjiturile îi amintea de hămeseala lui Titus, din pricina 
căreia hoţii îl porecliseră „Tilică gămanul”. Dacă nu era 


lancu ci Titus? Nu, era imposibil, fiindcă Ana Lupea îi 
spusese ca lancu Popescu lucra la muzeu de mai bine de 
doi ani. 

„Dar dacă totuşi...” 

Şi fiindcă simţi nevoia să reflecteze asupra acestei 
probleme, trecu strada, intră în parc şi se aşeză pe o 
bancă. De acolo, de pe bancă, era uşor să ţină sub 
observaţie cofetăria. Nimeni nu putea să intre sau să 
iasă fără să-l vadă. La ora aceea, ora prânzului, parcul 
era pustiu. Numai în faţa Casei de cultură câteva tinere 
pozau unui fotograf amator. 

„Dar dacă totuşi e Titus?” se întrebă din nou, fără a 
slăbi din ochi uşa cofetăriei. Dacă era Titus atunci ce se 
întâmplase cu lancu, fratele său? Să-i fi făcut Titus de 
petrecanie? Nu! Titus era un escroc abil, în niciun caz un 
criminal. Dar atunci ce căuta în locul fratelui său? Şi abia 
acum începu să bănuiască adevărul. Dacă lancu nu era 
lancu ci Titus, explicaţia substituirii trebuia căutată tot în 
legătură cu diamantele. Pontul - prost ce fusese! - i-l 
vânduse chiar el, fără să ştie că Titus avea un frate la 
muzeu. În schimb, acesta îl storsese de toate informaţiile 
în legătură cu diamantele şi cu zgripţuroaica de Beatrice 
Popeea. Pesemne că încă de pe atunci îşi făcuse planul 
să pună mâna pe pietre. 

„Uite, mă, secătura de Tilică a fost mai deştept decât 
mine!” - îşi vorbi sieşi, pe jumătate cu ciudă, pe 
jumătate cu admiraţie. 

In clipa aceea, cineva veni să se aşeze în capătul 
celălalt al băncii. Dintr-o singură privire, Tiberiu Fotiade 
se convinse că nu are motiv să se neliniştească. Era, fără 
îndoială, unul din sutele de salariaţi veniţi la odihnă. Un 
tânăr de cel mult douăzeci de ani, înalt, slab, cu părul 
blond şi cu nişte ochi verzi şi candizi de adolescent. 

După câteva minute, zâmbindu-i amabil, tânărul îl 
întrebă: 

— Sunteţi venit la odihnă? ` 

Intrebarea fu ca un fel de străfulgerare. Intr-o clipă îşi 


făcu planul. 

„Am să ştiu prin prostul ăsta dacă este sau nu Titus”. 

Pe urmă, cu voce tare: 

— Dar dumneata eşti venit la odihnă? 

— La odihnă! 

— De unde eşti? 

— Din raionul Brăila, comuna Surdila. 

— Unde munceşti? 

— La G.A.S 

— Şi cum ai spus că te cheamă? 

— Păi nu v-am spus până acuma. Mă cheamă Bucur 
Hulea. Dar dumneavoastră de unde sunteţi? 

— Eu? Eu sunt de aici. Eşti utemist, poate? 

— Sunt! 

— Atunci se poate avea încredere în dumneata, 
tovarăşe Bucur. Eu sunt de la Miliție. Sunt căpitan de 
miliţie şi urmăresc un escroc, Vrei să-mi dai o mână de 
ajutor? 

— Vreau, tovarăşe căpitan. 

— Foarte bine! Vezi cofetăria de acolo? 

— O văd. 

— Înăuntru se află individul pe care îl urmăresc. Când 
are să iasă, am să ţi-l arăt. Uite ce trebuie să faci 
dumneata: Să te iei după el când o ieşi, să te apropii şi 
să-l întrebi: „Ce faci, Tilică?” Dacă se întoarce, îi spui că 
l-ai confundat cu cineva şi îţi vezi de drum. Să fii atent ce 
mutră va face când ai să-l strigi. Pe urmă, dai ocol 
parcului şi vii tot aici. Ei, eşti de acord? 

— Mai e vorbă, tovarăşe căpitan! 

— Atunci e în regulă. Mult nu cred să mai întârzie. 

În clipa următoare, Titus Popescu ieşi din cofetărie. 

— Asta-i! Du-te, şi să te văd de ce eşti în stare. 

— Lăsaţi pe mine, tovarăşe căpitan. 

Şi se luă după Titus Popescu. Acesta o pornise în susul 
străzii. Tăind drumul de-a dreptul peste peluzele cu 
iarbă, tânărul ajunse repede în stradă şi după câteva 
minute se afla la numai doi, trei paşi în urma acestuia. 


— Ce faci, Tilică? 

Titus Popescu se întoarse de parcă ar fi primit o 
împunsătură de ac în spate. Era palid la faţă, în panică. 
Aşa îl strigaseră la puşcărie hoţii şi borfaşii. lată că 
cineva îl recunoscuse. Dar când dădu cu ochii de tânărul 
înalt cât o prăjină se linişti. 

— Vă rog să mă iertaţi! se scuză tânărul. V-am 
confundat cu un văr de-al meu, inginer. Chiar mă miram 
ce să caute aici la Caraiman, căci ştiam că şi-a luat 
concediu încă în primăvară 

— De bună seamă că te-ai înşelat, tinere! 

— Încă o dată, vă rog să mă iertaţi. 

Şi trecând strada, tânărul se depărta în grabă. 

Titus Popescu privi lung după el, pe urmă, ridicând din 
umeri, îşi văzu de drum. 

Ocolind Casa de cultură, tânărul reveni în parc. 

— Ei, cum a mers? îl întrebă Tiberiu Fotiade care îi 
ieşise în întâmpinare chiar la intrare. 

— Tovarăşe căpitan, când l-am strigat, parcă ar fi 
călcat pe jeratic, aşa a sărit. 

— A spus ceva? 

— Mi-a spus că m-am înşelat. Atâta. 

— Îţi mulţumesc, tinere! Ne-ai făcut un mare serviciu, 
nouă miliției. Mulțumită dumitale, vom putea aresta un 
escroc pe care îl căutam de mai multă vreme. 

Şi îi strânse mâna. Tânărul se roşi de bucurie şi 
satisfacţie. 

— Bineînţeles, tovarăşe Bucur, cât timp mai rămâi pe 
aici, nu discuţi cu nimeni nimic. În regulă? 

— În regulă, tovarăşe căpitan. 


leşind din parc, Tiberiu Fotiade urcă panta şi se afundă 
în pădure, pe una din potecile neumblate. Mirosea a 
răşină. O veveriţă, drept în mijlocul potecii, stătea pe 
lăbuţele de dindărăt şi se uita la el parcă mirată. Oricare 
altul în locul lui ar fi izbucnit în râs. Dar el nici n-o văzu. 
Se gândea la descoperirea făcută şi era puţin înciudat pe 


sine însuşi. Acum nu mai exista niciun dubiu. Aşa-zisul 
lancu Popescu era în realitate Titus Popescu. Şi în acest 
caz, de ce ar juca rolul fratelui său dacă nu ca să pună 
mâna pe diamante? 

„Cum am putut fi atât de idiot să-i vând pontul? se 
mustră în gând. Trebuia să mă gândesc că nu mai avea 
decât doi ani de puşcărie, pe când eu...” 

Şi acum ce trebuia să facă? Să-l lase să i le sufle de 
sub nas? Dar, în definitiv, de partea cui erau şansele? De 
partea sa sau a lui Titus Popescu? De partea acestuia 
numai în cazul când Beatrice Popeea îi destăinuise 
ascunzătoarea diamantelor. Dar oare numai în acest caz? 
Chiar dacă nu cunoştea ascunzătoarea şansele tot de 
partea lui erau. Titus avea acces la muzeu, şi, în plus 
spre deosebire de Ana Lupea, se pricepea să le şi caute. 
Hotărât Titus avea mult mai multe şanse să le găsească. 
Dar în cazul acesta, ceea ce voise să propună fratelui 
acestuia îi putea propune lui, cu şanse mai mari de 
reuşită. Titus nu va îndrăzni să-l refuze. Sau dacă va 
încerca s-o facă îl va sili. De aceea, neapărat, şi de 
urgenţă, trebuia să aibă o discuţie cu el. Şi, fără îndoială, 
era mai prudent să-l caute acasă. Era mai prudent şi 
pentru cazul când Titus Popescu ar încerca să refuze. 

În prealabil, se mai întâlni o dată cu Ana Lupea şi o 
descusu punându-i zeci de întrebări în legătură cu 
presupusul lancu Popescu. Îngrijorarea ei - comună şi 
celorlalţi îndrumători - cu privire la starea precară a 
sănătăţii acestuia îl convinse definitiv că Titus juca rolul 
fratelui său, şi că îl juca bine. 

— Spune-mi - o întrebase el între altele - sunt multe 
zile de când aţi observat că pe lancu al vostru a început 
să-l părăsească memoria? 

Ana se gândi câteva minute. 

— Cred că la vreo câteva zile de la moartea lui Anton. 
Poate la două, cel mult trei zile. 

— Va să zică, sunt cinci zile de când l-a pălit 
ramolismentul. 


— Da, cinci zile. Dar fără îndoială că boala abia atunci 
a devenit evidentă. Sigur că ea lucrează mai demult. 

— În niciun caz! Îți spun eu. Boala l-a pălit ca 
damblaua, dintr-o dată. 


Tiberiu Fotiade, cu mâinile înfundate în buzunarele 
pantalonilor, se învârtea prin cameră, neştiind ce să facă. 
Hotărât, venise prea devreme. Până când urma să se 
reîntoarcă Titus Popescu avea cel puţin două ore de 
aşteptare. De fapt, venise dinadins mai devreme, fiindcă 
îşi făcuse planul să cotrobăiască puţin prin lucrurile 
gazdei. Dar acum, privind în jurul său, şi dându-şi seama 
cât de multe erau posibilele ascunzători, hotărârea îl 
părăsi. Fiind în general un om leneş, eforturile, chiar cele 
mai neînsemnate, nu-i făceau, niciun fel de plăcere. 
Hotărârea îl părăsi şi din alt motiv... tot privind în jurul 
său, descoperi o sticlă de coniac, până pe trei sferturi, 
jos, pe parchet, lângă etajera cu cărţi. Pe gura sticlei, cu 
fundul în sus, se odihnea un păhăruţ. 

Descoperirea îl învioră dintr-o dată. Luă sticla şi se 
duse să stea la aceeaşi masă la care obişnuia să se 
aşeze Titus Popescu atunci când stimulat de 
nenumăratele păhăruţe de coniac, încerca să descifreze 
tâlcul desenelor de pe cele două fotografii. Turnându-şi 
un păhărel, Tiberiu Fotiade începu să-l soarbă tacticos, 
plescăind din limbă. După al cincilea păhăruţ, alcoolul 
începu să-l învioreze. Trăsăturile i se descinseră, iar 
rigiditatea şi asprimea întrucâtva se estompară. Se 
instală mai bine în scaunul cu spetează rotundă, îşi 
aprinse o ţigară şi începu să fumeze dând drumul 
fumului pe nas în rotocoale perfecte, cu o tehnică 
desăvârşită pe care o învățase în puşcărie. Acum, cu 
sticla de coniac în faţă putea să-l aştepte pe Titus 
Popescu o zi întreagă. De altfel, păhăruţele golite mai 
avură şi o altă consecinţă pozitivă pentru el. Deveni cu 
desăvârşire optimist cu privire la rezultatul întrevederii 
pe care urma s-o aibă cu Titus Popescu. 


„Să îndrăznească numai s-o facă pe nebunul eu ar de 
cojocul lui”. 

Stând picior peste picior, încerca să menţină scaunul în 
echilibru, sprijinindu-l numai pe picioarele din spate. 
Nefiind o treabă uşoară, nu izbutea deloc, mai ales că 
păhăruţele golite nu-l ajutau să dobândească măiestria 
necesară. Dar tot căznindu-se, la un moment dat trase 
puţin cu genunchiul sertarul mesei de a cărei existenţă 
abia acum luă cunoştinţă. Şi atunci, amintindu-şi cu ce 
intenţie călcase mai devreme casa lui Titus Popescu, îl 
deschise atât cât era necesar ca să vadă ce se află în el. 

Sertarul conţinea o mulţime de lucruri care, în mod 
normal, ar fi trebuit să-i suscite curiozitatea: un teanc 
întreg de scrisori, legat cu o sforicică, o mapă burduşită 
cu fel şi fel de hârtii, câteva cutii de diferite mărimi, un 
portofel de piele, vechi, scorojit şi multe altele. Dar 
Tiberiu Fotiade nici nu le băgă în seamă, deoarece chiar, 
din clipa când deschise sertarul Beatrice Popeea, în 
costum de amazoană, îi surise din fotografiile cunoscute 
mai de mult de cititori 

Descoperirea risipi pe dată relativa lui bună dispoziţie. 
Ce căutau cele două fotografii la Titus Popescu? Mai 
precis, cum de ajunseseră ele în posesia acestuia? 
Desigur, i le dăruise bătrâna. Dar dacă i le dăruise, 
însemna că izbutise să-i câştige bunăvoința. Probabil, ca 
s-o linguşească, îi ceruse să-i şi scrie vreo dedicație. Le 
întoarse pe verso şi abia acum descoperi desenele. Bănui 
imediat că ele aveau o legătură cu diamantele. 

„Dacă desenele acestea indică locul unde sunt 
ascunse diamantele, înseamnă că, la ora actuală, ele se 
şi află în mâinile lui Titus!” 

Furios, duse de data asta sticla la gură şi bău câteva 
înghiţituri zdravene. Dar, după aceea, nu mai fu chiar 
atât de sigur că lucrurile se întâmplaseră aşa. Dacă, într- 
adevăr, Titus Popescu deţinea desenele de la bătrână şi 
dacă ele, într-adevăr, indicau ascunzătoarea 
diamantelor, atunci fără îndoială că, o dată cu 


fotografiile, bătrâna îi dăduse toate explicaţiile necesare 
ca să poată ajunge mai uşor în posesia pietrelor. În acest 
caz însă, de ce Titus se substituise fratelui său? De ce 
acest risc, când putea acţiona prin lancu? Oare s-or fi 
găsind diamantele într-un loc la care, ca să poată ajunge, 
era absolută nevoie de o anumită „experienţă”, care 
lipsea fratelui său? Dar, chiar şi în acest caz, de vreme ce 
cunoştea locul exact unde sunt ele ascunse, substituirea 
nu trebuia să dureze decât cel mult patruzeci şi opt de 
ore. lată însă că trecuseră pe puţin cinci zile de când 
Titus juca rolul fratelui său. De ce? Care putea fi 
explicaţia că nici după atâtea zile încă nu izbutise să 
intre în posesia pietrelor? O explicaţie era greu de găsit. 
Mult mai uşor era de a presupune că Titus, aflând de la 
bătrână că desenele indicau ascunzătoarea diamantelor, 
furase fotografiile. Le furase şi acum, pornind de la ele, 
încerca să descopere ascunzătoarea din Castel. Da, o 
asemenea presupunere părea mult mai probabilă. O 
asemenea presupunere justifica cel mai bine de ce 
fusese nevoie ca Titus să se substituie fratelui său. 

Dar dacă aşa stăteau lucrurile, atunci conlucrarea cu 
Titus nu mai constituia soluţia cea mai bună. Chiar dacă 
acesta s-ar fi învoit, de nevoie, partea care ar fi revenit 
fiecăruia din cantitatea totală a diamantelor se micşora, 
fiindcă la împărţeală nu putea fi trecut cu vederea fratele 
lui Titus, care se învoise să-i cedeze locul şi care acum 
stătea ascuns pe undeva şi aştepta ca fratele său mai 
experimentat să izbândească acolo unde el probabil 
încercase, dar dăduse greş. Or, dacă şansa îl favorizase 
să dea peste desenele şterpelite de Titus, de ce n-ar 
încerca să pună mâna pe diamante lucrând, ca şi până 
acum, pe cont propriu? Dacă izbutea - şi acum avea 
aceiaşi sorţi de izbândă ca şi Titus - însemna că absolut 
toate pietrele aveau să-i aparţină, fiindcă o clipă nu-i 
trecuse prin minte să le împartă cu gâsca de Ana Lupea. 

De altfel, chiar în cazul când şansa, favorizându-l, Titus 
găsea înaintea lui pietrele, nici atunci nu ar fi totul 


pierdut. Fiindcă atunci, prin şantaj, îi va sili pe cei doi 
fraţi să împartă cu el. Griji nu-şi făcea că nu va prinde de 
veste în cazul când aşa s-ar întâmplă: Retragerea de pe 
scenă a lui Titus şi reapariţia fratelui său avea să 
constituie dovada că pietrele au fost descoperite. 

„În ziua când lancu îşi va regăsi memoria, va însemna 
că pungaşii şi-au atins țelul. Atunci voi apărea şi eu şi îmi 
voi formula pretenţiile. Dar până una alta, având 
desenele, să vedem dacă nu voi fi mai norocos decât 
Titus”. 

Ajungând la această concluzie, începu să răscolească 
prin mape în căutarea unei foi de hârtie. După ce o găsi, 
cu migală şi cu multă pricepere, se puse să copieze cele 
două desene. După ce termină, puse totul la loc în sertar, 
de asemenea sticla şi paharul acolo de unde le luase. 
Plecă apoi. Când ajunse în stradă, se uită la ceas. Până la 
reîntoarcerea lui Titus Popescu mai era o jumătate de 
oră. 

Mulţumit de treaba pe care-o făcuse, Tiberiu Fotiade 


îşi văzu de drum. 
x 


x x 


Două zile mai târziu, aproape de ora prânzului, ofițerul 
de serviciu îl anunță pe căpitanul Borcea că un cetățean 
vrea să-i vorbească. 

— Cum îl cheamă? 

— Radu Vâlsan. 

— Radu Vâlsan!... Radu Vâlsan!... Nu cumva e 
Păsărarul? 

— El, tovarăşe căpitan. 

— Pofteşte-l aici! 

Un minut mai târziu, Radu Vâlsan intra în biroul 
căpitanului Borcea. 

— Vă salut cu respect, tovarăşe ofiţer. Vă rog să mă 
iertaţi, dar nu cunosc gradele. Dumneavoastră ce grad 
aveţi? 

— Sunt căpitan! 


— Şi sunteţi şeful miliției noastre de aici, din oraş? 

— Mă numesc Borcea şi sunt, într-adevăr, şeful miliției. 
Luaţi loc, şi spuneţi-mi ce vă aduce la mine. 

— Atunci am nimerit bine, că eu cu d-voastră am 
treabă. 

— Vă ascult. 

— Tovarăşe căpitan, nu ştiu dacă sunteţi informat, eu 
n-am fost toată viaţa păsărar. Înainte am servit la Castel. 

— Ştiu!... Ştiu!... Nu-mi mai amintesc însă ce fel de 
slujbă aţi avut. 

— Lacheu, tovarăşe căpitan. Slugă, cum s-ar zice. 

Apoi, clipind din ochi cu şiretenie, dar şi cu 
stânjeneală: 

— Faţă de alţii mă mai laud eu puţin, şi le spun că am 
avut un grad mai mare... un grad mare de tot... Le spun 
că am fost şambelan. Dar la miliţie trebuie să spui 
adevărul. 

În timp ce îl asculta cu răbdare, căpitanul Borcea se 
întreba în ce scop venise. 

— Ştiţi - continuă bătrânul - clienţii mei obişnuiţi sunt 
copiii. Câteodată se mai rătăcesc şi oameni în toată firea, 
îndeosebi dintre cei veniţi la odihnă. Eu sunt bucuros de 
asemenea clienţi chiar dacă nu cumpără nimic, fiindcă 
mai am şi eu cu cine schimba o vorbă, două. 

— Familie n-aveţi? 

— Soţia mi-a murit acum zece ani. Copil n-am avut. Ei, 
dar m-am luat cu vorba şi încă nu v-am spus ce mă 
aduce la d-voastră. Am venit în legătură cu doi clienţi... 
Adică un client şi o clientă, care nu mi-au plăcut, 
tovarăşe căpitan 

— Cum, adică, nu v-au plăcut? 

— Mi s-au părut cam suspecți, tovarăşe căpitan. Au 
venit, chipurile, să cumpere păsărele, dar le era de 
păsărelele mele cum îmi este mie acum de parastas şi 
colivă. Pe cât mi-am putut da seama, au venit să mă 
tragă de limbă. Amândoi erau curioşi să afle unele lucruri 
de pe vremea când slujeam la Castel. 


— Vă întrerup puţin! 

Căpitanul Borcea chemă ofiţerul de serviciu şi îi dădu 
ordin să-l anunţe pe căpitanul Ovezea. 

Câteva minute mai târziu, când acesta intră în birou, 
căpitanul Borcea îi şopti la ureche: 

— Te-am chemat, fiindcă mi se pare că ceea ce vrea 
să ne spună acest cetăţean te va interesa şi pe 
dumneata. Pe vremuri a fost lacheu la Castel. 

— Mulţumesc! Sunt numai ochi şi urechi. 

— Vă rog să continuaţi! îl invită pe bătrân căpitanul 
Borcea. Fumaţi? 

— Numai câteodată. Dacă îmi faceţi cinstea să mă 
serviţi cu o ţigară, nu se cade să vă refuz. 

Bătrânul aprinse ţigara la flacăra brichetei căpitanului, 
trase câteva fumuri cu vădită satisfacţie, apoi continuă: 

— Să vedeţi cum am ajuns la bănuială: Să fie vreo 
şase zile de atunci. Ba nu, cinci. Precis, cinci zile. Într-o 
seară, mai aveam puţin până să închid cotiguţa - aşa îi 
zic eu atelierului meu - când numai ce se deschide uşa şi 
intră un domn bine, dar infirm. Avea un picior mai scurt 
decât celălalt şi de aceea purta o gheată cu talpa groasă 
cât un lat de mână. O gheată specială. 

— Gheată ortopedică? 

— Exact! Gheată ortopedică. Avea nu numai un picior 
mai scurt, dar şi un umăr mai înalt decât celălalt. Pe 
urmă, nici cu ochii nu cred că stătea prea bine, fiindcă 
purta ochelari negri. Zicea că-l cheamă... îl cheamă... da, 
Măgdălinoiu, şi că e profesor la Bucureşti. Venise, spunea 
el, să cumpere o păsărică oarecare, ca s-o ducă fiului 
său. A stat o mulţime la mine, mi-a tot pus el întrebări, şi 
eu, bucuros că cineva mă ascultă, i-am satisfăcut 
curiozitatea. 

— Şi ce anume era curios să afle? 

— Staţi că ajung şi acolo. Mai întâi să vă explic, 
tovarăşe căpitan, cum am ajuns să intru la bănuială. ŞI 
cum vă spuneam, a stat la mine vreo oră, poate chiar şi 
mai mult. La plecare a vrut să cumpere un biet scatiu, pe 


care eu, încântat că un domn profesor a pierdut atâta 
timp cu mâne, aproape i l-am dăruit. Am fost un mare 
prost, şi aveţi să aflaţi îndată de ce. A doua zi, vine la 
mine un băieţaş cu o colivie, ca să i-o repar. Mă uit eu 
bine la ea şi recunosc, tovarăşe căpitan, colivia în care 
pusesem scatiul profesorului. — „De unde ai colivia asta, 
măi băiete” l-am întrebat eu. - „Am găsit-o, moş Radu”. - 
„Măi, ai găsit-o sau ai furgăsit-o?” m-am supărat eu. 
„Colivia asta am dăruit-o eu aseară, cu un scatiu, unui 
domn profesor de la Bucureşti”. - „Zău, moş Radu că am 
găsit-o”. 

Atunci m-a  străfulgerat bănuiala. Mi-am zis: 
Profesorului i-a trebuit scatiu, cum îmi trebuie mie 
cosciug. A venit numai ca să mă tragă de limbă, lua-l-ar 
dracu de profesor! Mi-a fost puţin ciudă, dar să vin la d- 
voastră nu mi-a trecut prin minte. Şi n-aş fi venit nici 
acum dacă ieri, tot cam pe seară, nu mi-ar fi trecut 
pragul o domnişoară tare frumoasă. Domnişoara m-a luat 
şi ea mai întâi pe departe, pentru ca, până la urmă, să 
mă întrebe cam aceleaşi lucruri ca şi profesorul. 

— Venise şi ea să cumpere un scatiu? glumi căpitanul 
Borcea. 

— Nu! Zicea că scrie o carte despre Caraiman şi că, 
aflând de la alţii ce funcţie importantă îndeplinisem pe 
vremuri la Castel - adică de şambelan -, venea la mine în 
speranţa că-i voi povesti câte ceva care ar putea-o 
interesa. De ce să ascund? Am fost măgulit că o 
domnişoară, care scrie o carte, vine la mine s-o ajut. Ca 
să-mi dau un pic de importanţă, am minţit-o şi pe ea că 
am fost şambelan. Întâi m-a luat pe departe, putându-mi 
întrebări cam din vârful buzelor. 

— Ce înţelegeţi prin întrebări „din vârful buzelor”? 

— Adică, întrebări care, de fapt, n-o interesau, 
tovarăşe căpitan. Abia când a început să mă întrebe în 
legătură cu doamna Beatrice Popeea am intrat la 
bănuieli. Mi-am zis: Uite că şi pe fata asta o interesează 
cam ceea ce l-a interesat şi pe profesor. 


Când păsărarul pronunţă numele bătrânei, cei doi 
căpitani schimbară o privire de înţeles. 

Căpitanul Ovezea îl întrerupse: 

— Mă scuzaţi că vă întrerup. V-am ruga să ne povestiţi 
cât mai în amănunt ce anume a vrut să afle profesorul de 
la dumneavoastră. Cu alte cuvinte, ce întrebări v-a pus şi 
ce i-aţi răspuns la fiecare întrebare. 

— Mă voi strădui, tovarăşe ofiţer. 

Şi bătrânul reproduse foarte fidel conversaţia pe care 
o avusese cu Tiberiu Fotiade, falsul profesor, 

— Cam aşa a decurs conversaţia cu profesorul, 
tovarăşe căpitan. 

— Altceva nu v-a mai întrebat? 

— Nimic, tovarăşe căpitan. 

— Gândiţi-vă bine! Cele ce ne-aţi povestit până acum 
ne interesează foarte mult. 

— Dacă vă spun! 

— Şi cu ziarista cum a fost? 

— V-am spus. Zicea că, auzind de mine, venise în mod 
special tocmai de la Bucureşti ca să stăm de vorbă. 

— Puteţi să ne-o descrieţi? 

— In primul rând, purta ochelari fumurii. 

— Şi ea! 

— Şi ea, tovarăşe căpitan. Asta nu prea mi-a plăcut. Pe 
urmă, era înaltă, frumoasă. Avea părul... laca nu pot să 
vă spun ce culoare avea părul, fiindcă era legată la cap 
cu o basma în aşa fel, încât nu i se vedea măcar un fir de 
păr. Era îmbrăcată cu o rochiţă de vară, care avea nişte 
desene albastre. Mi-a spus şi cum o cheamă... 

— Asta nu are importanţă. Dacă nu a venit la d-voastră 
cu gânduri curate, probabil că nu şi-a dat numele 
adevărat. 

— Dar chiar dacă v-ar interesa, tot nu vi l-aş putea 
spune, fiindcă l-am uitat. 

— Va să zică era înaltă şi purta ochelari fumurii. Alte 
semnalmente? 

— In afară de faptul că era foarte frumoasă, altceva 


nimic. 

— Dacă aţi vedea-o aţi recunoaşte-o? 

— Cu basma şi cu ochelari, desigur. Dar fără, nu mai 
sunt chiar atât de sigur. Poate după voce. 

— Dal... Bine!... Să mergem mai departe. În afară de 
unele date în legătură cu Beatrice Popeea, ce anume 
altceva a vrut să afle de la d-voastră? 

— Voia să ştie în care apartament a locuit doamna 
Ana-Maria Fotiade. 

Ofițerii din nou schimbară priviri de înţeles. 

— Dar credeţi că mi-a pus întrebarea aşa, direct?, 
continuă bătrânul. Da de unde!... M-a luat întâi pe 
departe. Parcă o aud: „Tovarăşii de la muzeu - zicea ea - 
mi-au arătat o scrisoare de dragoste adresată de un 
locotenent unei doamne de onoare, pare-se pe nume 
Ana-Maria. Întâmplări de acest gen m-ar interesa. Ştiţi, o 
carte trebuie să aibă puţină sare şi puţin, piper, altfel e 
plicticoasă”, „Ehei, dacă aş sta să-ţi povestesc, 
domnişoară - i-am răspuns - câte chestii de-astea s-au 
întâmplat pe vremuri la Castel, n-aş mai termina o 
săptămână, şi mi-ar fi şi ruşine, că eşti tare tânără”. Vă 
gândiţi poate că s-a lăsat? Dar de unde! Zicea că nu-mi 
cere să-i povestesc întâmplări din cele mai deocheate. 
Ba, ea s-ar mulţumi dacă i-aş istorisi cum a fost cu 
romanul de dragoste dintre locotenent şi doamna Ana- 
Maria. Fiindcă ea vrea musai să scrie o carte despre 
aceasta, ca să ia cunoştinţă tineretul de astăzi ce viaţă 
depravată ducea protipendada din trecut. Trebuie să ştiţi 
că povestea cu scrisoarea de la început mi-a mirosit a 
minciună. Vă spun dumneavoastră. Doamna Ana-Maria 
nu era din acelea care să se uite la un fârţingău de 
locotenent. Ea tintea undeva sus de tot şi, până la urmă, 
şi-a atins ţinta, înţelegeţi? 

— Mda! Continuati, vă rog! 

— Dacă am văzut că nu mă slăbeşte defel, i-am tăiat- 
o: „Dragă domnişoară, îmi pare rău, dar despre ce a fost 
- dacă a fost - între locotenent şi doamna Ana-Maria nu 


ştiu nimic”. „Atunci, spuneţi-mi ce ştiţi despre doamna 
aceea”. „Păi, eu ştiu ce vă interesează pe 
dumneavoastră? Mai bine, întrebaţi-mă”. Şi a început să 
mă întrebe: dacă fusese frumoasă şi bogată, dacă 
avusese mulţi amanți, dacă mai trăia, dacă locuise la 
Castel şi anume în care apartament, şi multe altele. La 
început nu mi-am dat seama că din toate întrebările pe 
care mi le pusese era interesată să afle răspuns numai la 
una. Anume, voia să ştie neapărat în care apartament a 
locuit. 

— Şi cum aţi ajuns la convingerea că, de fapt, numai 
aceasta o interesa? 

— Păi să vedeţi. Când i-am spus că a locuit într-unul 
din apartamentele etajului doi, m-a întrebat dacă nu 
cumva în acela cu lambriuri din lemn de palisandru. l-am 
spus că acela era rezervat patriarhului. Atunci a vrut să 
ştie dacă nu cumva în acela cu lambriuri din acaju. 
Aflând că nici în acela, s-a aşezat lângă mine şi, pe o 
foaie de hârtie, a început să deseneze etajul, apartament 
cu apartament, începând cu cel de lângă lift. Îl cunoştea, 
tovarăşe căpitan, de parcă ar fi trăit în Castel ani de zile. 
Cum desena un apartament, mă întreba dacă nu cumva 
acela este. Dacă am văzut că insistă atâta, mi-am dat 
seama că la mijloc nu poate să fie lucru curat şi i-am 
indicat apartamentul din dreapta aceluia în care a locuit 
cu adevărat doamna Ana-Maria. 

— Foarte bine aţi procedat. Şi pe urmă? 

— Pe urmă nu s-a mai întâmplat nimic interesant. A 
mai stat puţin, de formă mi-a mai pus câteva întrebări, 
apoi s-a dus. La plecare mi-a făgăduit că, atunci când are 
să-i apară cartea, îmi va trimite şi mie un exemplar cu 
dedicație. Cine s-o creadă! Am să fiu cu oale şi ulcele şi 
cartea ei tot n-are să apară. După ce a plecat, m-am tot 
gândit şi până la urmă iată ce mi-am zis: Au trecut 
paisprezece ani de când nu mai slujesc la Castel şi în tot 
acest timp nimeni n-a venit să mă tragă de limbă în 
legătură cu ce şi cum a fost pe atunci. Şi iată că numai în 


ultimele câteva zile, mai întâi un profesor, apoi o ziaristă 
vin şi-mi pun întrebări care, de fapt, nu au de ce să-i 
intereseze. Asta nu poate să fie lucru curat. La Castel, nu 
de mult, a fost omorât un funcţionar. Haide şi spune la 
miliţie cele ce ştii. Cei de acolo vor judeca, mai bine 
decât tine, dacă ceea ce ţi se pare ţie lucru necurat este 
într-adevăr aşa. Pe urmă m-am grăbit să vin aici la d- 
voastră. 

— Noi vă mulţumim. 

— Acum, dacă nu mai aveţi nevoie de mine, pot să 
plec? 

— Aş vrea să vă pun şi eu o întrebare! i se adresă 
căpitanul Ovezea, care mai tot timpul tăcuse. 

— Bucuros să vă răspund, tovarăşe căpitan. 

— Dumneavoastră ce credeţi? De ce profesorul şi 
ziarista au vrut să afle în ce apartamente au locuit cele 
două doamne de care ne-aţi vorbit? 

— Nu ştiu, tovarăşe căpitan. M-am întrebat şi eu, dar 
fără să găsesc răspuns. 

— Câţi ani spuneţi că aţi slujit la Castel? 

— Douăzeci şi cinci de ani! 

— Încercaţi să vă amintiţi dacă nu cumva în legătură 
cu vreo întâmplare petrecută în anii aceia voiau ei să afle 
unde au locuit acele doamne. 

Bătrânul se gândi câtva timp. 

— Îmi pare rău, tovarăşe căpitan, dar nu-mi dă prin 
minte despre ce întâmplare ar putea fi vorba. 

— Atunci, încă o dată, mulţumirile noastre, domnule 
Vâlsan. 

— Totuşi am să mă mai gândesc, tovarăşe căpitan, şi 
poate că am să-mi amintesc. Unui om singur, ca mine, 
ce-i rămâne altceva de făcut decât să se gândească ba la 
una, ba la alta, măcar aşa, ca să-şi treacă timpul. 


— Ei, ce părere ai? întrebă căpitanul Borcea, după 
plecarea bătrânului. 
— Informaţiile păsărarului sunt deosebit de 


importante. lată alte două personaje care au intrat în 
scenă. Asta înseamnă că evenimentele se precipită. 

— Nu încape îndoială. Incepând de astăzi va trebui să 
stăm sub stare de alarmă. 

— Pe mine, tovarăşe căpitan, vă rog să mă scuzaţi. Mă 
duc să raportez tovarăşului maior. 


Câteva minute mai târziu, primele cuvinte ale 
căpitanului Ovezea, după ce îl salută pe maiorul 
Mărăcineanu, fură următoarele: 

— Tovarăşe maior, vă raportez că, în sfârşit, avem în 


mână două din cele trei fire. 
x 


x xk 


Directorul Cociuban era supărat. De două zile trebuia 
să fie terminată reinventarierea întregului muzeu şi Luca 
Mântulescu încă nu-i prezentase procesul verbal. 

Sună, şi Marin, omul de serviciu, vâri numai capul pe 
uşă. 

— Să vină, de urgenţă, la mine, tovarăşul Luca. 

— VI-l aduc imediat, tovarăşe director. 

Plecă să-l caute în sala de arme convins că îl va găsi 
acolo. 

Cu vreo jumătate de oră mai înainte, Luca Mântulescu 
îi atrăsese atenţia: 

— Nene Marine, dacă întreabă tovarăşul director de 
mine, să ştii că sunt în sala de arme. Mal am de verificat 
doar inventarul de acolo şi am terminat. De mâine, n-are 
decât să vină comisia de la Bucureşti. 

În sala de arme nu-l găsi însă. Începu să-l caute prin 
celelalte săli ale muzeului, întrebând supraveghetoarele. 

— Nu l-aţi văzut pe tovarăşul Luca? 

— Caută-l în sala de arme. 

— Nu-i! 

— Acum o jumătate de oră acolo era. 

— O fi fost atunci, dar acum nu-i. 

— Trebuie să fie pe undeva. Mai caută-l. 

Dar oricât îl căută, nu izbuti să-i dea de urmă. 

Până la urmă, fu nevoit să raporteze directorului că 
Luca Mântulescu nu era de găsit. 

— Tovarăşe Marin, am nevoie de tovarăşul Luca, şi 
încă imediat. 

— Tovarăşe director, l-am căutat peste tot, nu-i, şi 
pace! 


— O fi plecat în oraş? 

— Dacă pleca, nu se putea să nu-l văd, tovarăşe 
director. 

— Totuşi, dacă nu-i în muzeu, înseamnă că a plecat. O 
fi poate pe undeva prin „Complex”. Caută-l cu telefonul 
şi spune-i să se prezinte imediat la mine. 

Zece minute mai târziu Marin reveni în biroul 
directorului. 

— Tovarăşe director, l-am căutat la administraţie, la 
magazie, la cabinetul medical, la cantină, pretutindeni. 
Nimeni nu l-a văzut. 

Directorul Cociuban ridică telefonul. 

— Tovarăşă Mariana, dă-mi, te rog, pe rând, poarta nr. 
1 şi nr. 2. 

— Alo! Aici Cociuban. Tovarăşe portar, l-ai văzut 
cumva pe tovarăşul Mântulescu plecând în oraş? 

— Nu, tovarăşe director, n-a plecat, fiindcă, dacă 
pleca, l-aş fi văzut. 

Un răspuns similar primi şi de la poarta nr. 2. 

— Unde credeţi că aş putea să-l mai caut? 

— Du-te şi vezi-ţi de treabă, tovarăşe Marin. Până la 
urmă, apare el. 

Cum ieşi Marin din birou, directorul Cociuban formă 
numărul căpitanului Borcea. 

— Alo, Radule, tu eşti? Poţi să te deplasezi până aicea? 

— S-a întâmplat ceva? 

— Mi-e teamă că da. Despre ce-i vorba, nu-ţi pot spune 
la telefon. 

— Vin imediat! 

Un sfert de oră mai târziu intrau în biroul directorului 
Cociuban căpitanul Borcea şi căpitanul Ovezea. 

— Ce s-a mai întâmplat? 

— A dispărut intendentul Luca Mântulescu. Mi-e teamă 
că s-a întâmplat o nenorocire. 

— Nu te alarma şi povesteşte-ne tot ceea ce ştii. 

Directorul Cociuban povesti totul, în amănunt, din clipa 
când constatase dispariţia lui Luca şi până la venirea 


ofiţerilor de miliţie. 


În timp ce în cabinetul directorului Cociuban avea loc 
discuţia de mai sus, îndrumătorii împrăştiaţi prin sălile 
muzeului dădeau vizitatorilor explicaţiile necesare. 

Dana Milea conducea un grup numeros format din 
elevi şi eleve din clasele a X-a şi a Xl-a ale unei şcoli 
medii din Capitală. Cu toţii, dornici să se instruiască, 
urmăreau foarte atenţi explicaţiile, mulţi dintre ei luând 
notițe în caiete sau carneţele. 

Dana Milea care, dacă n-ar fi fost îndrumătoare, i-ar fi 
plăcut să fie profesoară, se simţea bine în mijlocul 
elevilor şi se străduia, vorbind cu căldură, ca explicaţiile 
să fie cât mai ample şi cât mai mobilizatoare. 

— Ne aflăm în camera de lucru a fostului rege Carol |, 
acela care, în 1907, la acest birou, a semnat ordinul 
criminal de masacrare a ţăranilor. 

Privirile tuturora fură atrase de biroul monumental, 
una din piesele de valoare ale muzeului. 

— Stând la acest birou - continuă ea - Carol | îşi punea 
semnătura pe toate hârtiile pe care i le prezentau 
miniştrii săi şi care au însemnat tot atâtea acte de 
trădare a intereselor poporului român. 

Pe urmă, după ce dădu toate explicaţiile, adăugă 
zâmbind: 

— Fiindcă sunteţi cu toţii tineri, şi fiindcă văd la câţiva 
dintre dumneavoastră volume din colecţia „Cutezătorii”, 
trebuie să ştiţi că acest birou are unele particularităţi... 
„senzaţionale”. Priviţi! Bănuieşte cineva dintre voi că aici 
şi aici se află două sertare secrete? 

— Sunt, într-adevăr? întrebă cu îndoială o fată 
mărunţică, săltându-se pe vârfuri ca să privească peste 
umerii băieţilor care atunci când auziseră de sertare 
secrete se îmbulziseră în faţă. 

— Desigur! Priviţi aici! 

Dana Milea apăsă pe nişte rozete şi, spre mirarea şi 
încântarea mai ales a băieţilor, două sertăraşe zvâcniră 


afară. 

Urmară exclamaţii de uimire şi încântare. 

— Ei, dar încă n-am terminat cu surprizele. Acum 
priviţi aici! Vedeţi sertarul acesta? E un sertar obişnuit. 
Un sertar, ca toate sertarele. 

Cu toţii erau numai ochi şi urechi. 

— Ei bine, sertarul acesta are fundul dublu. Daţi-mi 
careva dintre voi un creion. 

Câteva zeci de creioane se întinseră spre ea. Dana 
Milea luă unul, la întâmplare, îl vâri în sertar, pe care 
apoi îl închise. Când îl deschise, creionul dispăruse. 

— Creionul dumitale a alunecat în despărţitura dintre 
cele două funduri. Şi acuma, să-ţi restituim creionul. 

Il închise şi pe urmă, când îl redeschise, apăsând pe un 
resort secret, pe fundul sertarului, alături de creion se 
afla un pumnal, pe a cărui lamă sângele se închegase. 

Prezenţa de spirit de care Dana Milea dădu dovadă în 
clipa aceea fu uimitoare. Scoţând cu repeziciune creionul 
închise atât de rapid sertarul, încât niciunul din elevi nu 
avu timp să observe pumnalul însângerat. 

— Al cui e creionul? 

Foarte puţin numai vocea îi tremura. 

— Al meu! 

— Poftim!... Şi acum, să mergem mai departe! 

Doar puţini dintre copii observară schimbarea care se 
petrecu în dispoziţia îndrumătoarei lor. De unde până 
atunci explicaţiile fuseseră ample, dintr-o dată deveniră 
aproape telegrafice. Şi de unde mai înainte nu trecuseră 
dintr-o sală într-alta decât după ce se săturaseră de 
privit, acum mereu îi zorea: 

— Mai repede, copii!... Sunt şi alţi colegi de-ai voştri 
care aşteaptă afară. 

Abia după ce termină cu ei, emoția o covârşi. 
Cumpănindu-se ca un om beat, şi uitând să mai bată la 
uşă dădu buzna în cabinetul directorului, unde căpitanul 
Borcea şi căpitanul Ovezea interogau pe Marin. 

— Ce s-a întâmplat, tovarăşă Dana? întrebă căpitanul 


Ovezea când observă halul în care se găsea. 

— Nu ştiu dacă pot să vorbesc!.. 

Şi arătă cu capul spre Marin. 

Căpitanul Borcea îl concedie: 

— Vă puteţi duce deocamdată. Vă vom chema mai 
târziu. 

Dana Milea aproape se târî până la scaunul pe care 
stătuse până atunci Marin. 

— Ce s-a întâmplat? repetă întrebarea căpitanul 
Ovezea. 

Dana povesti, pe scurt, în ce împrejurare descoperise 
pumnalul însângerat în sertarul cu fundul dublu. 

— Demonstrația cu sertăraşele şi sertarul cu fundul 
dublu face parte din „programul obligatoriu”? întrebă 
căpitanul Ovezea. 

— Nu! Depinde de timpul şi buna dispoziţie a 
îndrumătorilor. 

În timp ce căpitanul Ovezea punea întrebări Danei 
Milea, căpitanul Borcea ceru la telefon să i se trimită de 
urgenţă un expert de la secţia tehnico-ştiinţifică şi un 
fotograf. 

Sub un pretext oarecare, vizitarea muzeului fu 
suspendată pentru tot restul zilei. Imediat ce sosiră 
expertul şi fotograful, cei doi ofiţeri de miliţie, însoţiţi de 
directorul Cociuban, se deplasară în fosta sală de lucru a 
lui Carol I. Acolo, în sertarul cu fundul dublu al biroului 
găsiră arma însângerată. 

— Pumnalul face parte din colecţia muzeului? întrebă 
căpitanul Borcea. 

Directorul Cociuban clătină din cap afirmativ. 

Căpitanul Ovezea examină câteva clipe cu lupa 
mânerul pumnalului spre a vedea dacă asasinul a lăsat 
sau nu amprente. 

— Mi se pare că se vede ceva! se adresă el expertului, 
de la care împrumutase pentru o clipă lupa. 

Apoi către ceilalţi: 

— Cred că ar trebui să începem cu sala de arme. 


Şi ca unul care învățase bina topografia muzeului, o 
porni într-acolo. Ceilalţi îl urmară în tăcere. 

Sala de arme, deoarece se afla în partea de clădire 
unde - datorită unei curţi interioare - soarele niciodată 
nu izbutea să pătrundă, era puţin luminată. 

— Vă rog să faceţi lumină, tovarăşe director! îi ceru 
căpitanul Ovezea. 

Directorul Cociuban răsuci comutatorul, dar lumina nu 
se aprinse. 

— Ce Dumnezeu să fie vreun defect de la uzină! se 
miră acesta. 

— Vă rog să verificaţi dacă în încăperea de alături arde 
lumina, îi ceru căpitanul Ovezea. 

O clipă mai târziu se auzi în sala de alături ţăcănitul 
comutatorului, apoi vocea directorului: 

— Arde! 

— Mă aşteptam. 

— Cum e posibil să se fi ars toate becurile dintr-o 
odată? întrebă directorul revenind în sala de arme? 

— Nu sunt arse. Sunt numai slăbite, îl lămuri căpitanul 
Ovezea. 

— In cazul acesta să înşurubăm măcar câteva. 

Şi fiindcă era cel mai înalt dintre toţi se săltă pe vârfuri 
gata să se pună pe treabă. 

Dar căpitanul Ovezea îl opri: 

— Nu vă atingeţi de becuri!... 

— De ce? 

— Fiindcă s-ar putea ca pe ele să existe amprentele 
aceluia care le-a deşurubat. 

— Adică ale aceluia care l-a asasinat pe Luca 
Mântulescu, completă căpitanul Borcea, care 
îngenunchease între timp să privească mai îndeaproape 
o pată abia vizibilă de pe covor. Poftim şi dovada!... Este 
aici o pată de sânge. Probabil or mai fi şi altele, dar în 
semiobscuritatea de aici nu se observă. lată de ce au 
fost slăbite becurile. 

Dar în afară de încă o pată, aproape de aceeaşi 


mărime, altele nu mai găsiră. 

— E totuşi curios, continuă ceva mai târziu căpitanul 
Borcea. Pumnalul este mânjit de sânge până la plăsele. 
În mod normal, ar fi trebuit să găsim o adevărată baltă. 
Oare nu aici să fi fost omorât Luca Mântulescu? 

— Atunci ce caută petele astea de sânge? întrebă 
directorul Cociuban. 

Căpitanul Ovezea nu participa la discuţie. Umbla de 
colo-colo prin sala de arme, luminând cu lanterna 
împrumutată de la unul dintre experţi vitrinele sau 
aplecându-se să examineze cu lupa covorul şi parchetul. 

— Nicio urmă de luptă! conchise într-un târziu. Sau, 
mai precis, nicio urmă vizibilă de luptă, cel puţin la o 
cercetare superficială. Şi totuşi, aici a fost atacat Luca 
Mântulescu. Tovarăşe director, în afară de aceste două 
uşi mai există vreuna? Pare-mi-se că aceea care duce la 
scara secretă. Nu? 

— Exact, tovarăşe căpitan. 

— Vă rog s-o deschideţi! 

Directorul Cociuban nu se putu stăpâni să nu întrebe: 

— Doar nu vă gândiţi, cred, că după ce l-a omorât aici, 
asasinul i-a târât cadavrul în altă parte? 

— Asta vom vedea noi mai târziu. Deocamdată trebuie 
să lămurim nu unde a fost ucis, ci cum se face că, 
înjunghiat fiind, aici există totuşi atât de puţine urme de 
sânge. Asta, în primul rând. În al doilea rând, trebuie să 
aflăm ce s-a întâmplat cu Luca Mântulescu. De aceea, vă 
rog să ne deschideţi uşa. 

— Dar nu am cheia la mine. 

— Atunci, vă rugăm s-o aduceţi! 

Directorul Cociuban plecă după chei şi cei doi ofiţeri 
rămaseră singuri. 

Aşteptându-l continuară să cerceteze cu atenţie sala 
de arme. Mai înspre fundul sălii, şi cumva mascat de un 
manechin îmbrăcat în armură medievală care călărea un 
cal în mărime naturală, de asemenea în armură, se afla 
un dulap-vitrină, plin cu uniforme militare. Luminând cu 


lanterna abia acum observă căpitanul Ovezea că uşa 
dulapului era întredeschisă. Deschizând-o larg, lumină 
interiorul de la un capăt la altul. 

„Curios! îşi vorbi sieşi. Parcă lipseşte ceva de aici. 
Dacă o asemenea ipoteză nu ar fi atât de absurdă, aş 
înclina să cred că mobilul crimei a fost furtul vreunei 
vechi uniforme care doar, pentru un muzeu ar mai putea 
să aibă vreo valoare”. 

Şi totuşi fără doar şi poate o uniformă lipsea din 
vitrină. Spaţiul dintre haine fusese rărit în mod egal, ca 
să nu se observe. Dar ochii căpitanului Ovezea nu puteau 
fi înşelaţi cu una, cu două. 

— Tovarăşe căpitan Borcea vreţi să veniţi până aici? 

Căpitanul Borcea, care dădea unele indicaţii 
expertului, se apropie. 

— Ai găsit ceva? 

— Vă rog să priviţi acest dulap-vitrină, şi să-mi spuneţi 
dacă vi se pare ceva care nu-i în regulă. 

Nici după o clipă, căpitanul Borcea răspunse: 

— Lipseşte o uniformă. Da, da, sigur că lipseşte. Uită- 
te! Fiecare uniformă e prinsă de un inel. In fund însă 
ultimul e liber. Dinadins a fost împins acolo, ca să nu se 
observe. 

Tocmai atunci directorul Cociuban reveni cu o legătură 
de chei. 

— Le-am luat pe toate, anunţă el. Poate vom avea 
nevoie de ele. 

— Sunt absolut toate? întrebă cu îndoială căpitanul 
Borcea. 

— Aşa cred! Dar cum de aţi deschis dulapul? Nu era 
încuiat? 

— Veniţi până aici! îl invită căpitanul Ovezea, 

Directorul Cociuban se apropie. 

— L-aţi găsit cumva descuiat? întrebă din nou. 

— Era  întredeschis. Spuneţi-mi, vă rog! Lipseşte 
cumva de aici vreo uniformă? 

— Desigur! Lipseşte pelerina fostului ordin „Mihai 


Viteazu”. 

— Ciudat! Doar nu se ucide un om numai ca să 
şterpeleşti o mantie, care nici ca piesă de muzeu nu cred 
că reprezintă o valoare prea mare, îşi exprimă 
nedumerirea căpitanul Borcea. 

— În timpul războiului dus alături de Germania 
hitleristă, Antonescu a făcut să plouă cu ordinul acesta. 
Dacă ar exista, cât de cât, cumpărători cred că s-ar 
putea achiziţiona la talcioc o asemenea pelerină pe un 
preţ de nimic, explică directorul Cociuban. Credeţi că 
există vreo legătură între dispariţia mantiei şi asasinarea 
lui Luca? 

— Dacă n-a fost cumva furată de vreun maniac, 
probabil că da. Şi acum, vă rog să deschideţi uşa care 
duce spre scara secretă tovarăşe director. 

Începură să urce treptele cu multă precauţie, luminând 
cu lanterna şi, din când în când, folosind lupa. Dar nu 
găsiră nici urme de sânge şi nici altceva care să 
constituie un indiciu că pe acolo fusese transportat Luca 
Mântulescu. 

— Uşa asta unde duce? întrebă căpitanul Ovezea 

— În „apartamentul intim”. 

— Se arată vizitatorilor? 

— Nu! 

— Atunci, arătaţi-ni-l! 

Directorul Cociuban descuie uşa, apăsă apoi pe un 
buton, ascuns într-o mică firidă camuflată de o plăcuţă 
de lemn din aceeaşi esenţă şi culoare ca şi restul 
peretelui, şi uşa se deschise fără zgomot. Dinspre 
„apartamentul intim”, camuflajul era desăvârşit. Nimeni 
n-ar fi putut bănui că acolo se afla o uşă. 

Dar nici aici investigaţiile, la fel de minuţioase, nu 
duseră la vreun rezultat, 

— Urcăm mai departe! hotărî căpitanul Borcea. 

— Tot pe scara secretă? întrebă directorul Cociuban. 

— Tot! 

Ajunseră la etajul doi. 


— Dacă am ajuns până aici nu ne rămâne decât să 
cercetăm fiecare apartament. Sunt multe? 

— Sunt destule! 

— Atunci, tovarăşe Ovezea, ca să câştigăm timp, 
propun să procedăm astfel: Dumneata şi tovarăşul 
director cercetaţi apartamentele din stânga palierului, iar 
eu, împreună cu oamenii mei, pe cele din dreapta. De 
acord? 

— De acord. Haidem, tovarăşe director! 

Şi deschise uşa primului apartament, format din două 
încăperi care dădeau una în alta. 

— Se ştie cine a locuit în fiecare din aceste 
apartamente? întrebă căpitanul Ovezea. 

— Nu! Doar în câteva. Cunoaştem numai pe acelea 
rezervate, pe vremuri, unor oaspeţi mai „simandicoşi”. 

— Mi se pare că în lotul nostru intră apartamentul cu 
lambriuri din lemn de piper. Nu? 

— Într-al nostru. 

— M-da!... Bine. 

După ce inspectară câteva apartamente, directorul 
Cociuban întrebă, cu o vagă nădejde în ton: 

— Dacă nu-i găsim cadavrul, nu credeţi că s-ar putea 
ca Luca să nu fie mort? 

Ca şi când n-ar-fi auzit întrebarea, căpitanul Ovezea 
nu-i răspunse. Abia mai târziu întrebă la rândul său: 

— In afară de etajul acesta ne mai rămâne de cercetat 
doar turnul, nu-i aşa? 

— Doar turnul! 

— Dacă va fi nevoie vom căuta şi acolo. 

Când ajunseră în apropierea apartamentului cu 
lambriuri din lemn de piper, directorul Cociuban atrase 
atenţia căpitanului 

— Următorul apartament e acela care vă interesează, 
tovarăşe căpitan. 

— Ştiu!... Ştiu!... 

Şi luând-o înaintea directorului Cociuban, apăsă pe 
rozeta care punea în mişcare mecanismul oglinzii. 


Oglinda începu să se mişte înspre înăuntru scârţâind uşor 
şi ei putură trece dincolo. 

Încă din prag, îi întâmpină mirosul de sânge. 

— În sfârşit!... Mi se pare că aici vom găsi ceea ce 
căutăm, tovarăşe director. 

Şi, într-adevăr, în cea de-a doua încăpere a 
apartamentului, înfăşurat în mantia Ordinului Mihai 
Viteazul, zăcea, pe jos, Luca Mântulescu. 

Chipul de culoarea cerii, dar mai ales trăsăturile 
imobile şi crispate nu-ţi lăsau nicio speranţă că n-ar fi 
mort. 

Şi, cu toate acestea, încă trăia. Când îşi lipi urechea de 
pieptul lui, căpitanul Ovezea auzi inima, care, încet, 
sincopat, încă mai bătea. 

— Tovarăşe director, telefonaţi urgent la spital să 
trimită o ambulanţă cu un medic. In drum, anunţaţi-l şi 
pe tovarăşul căpitan Borcea. Dar repede, cât puteţi de 
repede. 

— Trăieşte? 

— Trăieşte, şi poate îl putem salva. 

— Dar vă rog, nu mai pierdeţi o clipă. 

Directorul Cociuban părăsi apartamentul în goană. 
Căpitanul Ovezea rămase singur. Examină rana. Asasinul 
lovise pe la spate. 

„Bietul om! se revoltă căpitanul. Un lucrător cinstit şi 
modest, la fel ca milioane şi milioane de oameni ai 
muncii, care şi-a îndeplinit conştiincios îndatoririle de 
cetăţean liber. Şi iată că mâna unui asasin odios a 
încercat să-i curme viaţa. Şi dacă ar fi izbutit, câte vise 
nu ar fi fost curmate, câte speranţe!...” 

Căpitanul Ovezea strânse pumnii. Milioane de oameni 
munceau entuziaşti spre a clădi din temelii o ţară nouă, 
şi iată mai existau şi asemenea indivizi odioşi, care se 
puneau de-a curmezişul vieţii, care nu se dădeau înapoi 
să suprime vieţi omeneşti. Cum îi mai ura!... Ura lui era 
înverşunată şi necruțătoare. Nu, criminalul nu va rămâne 
nedescoperit!... Îi va descoperi şi îşi va primi pedeapsa 


pe care o merită. 

Şi ca în multe alte împrejurări similare, căpitanul 
Ovezea se simţi mândru că partidul îl găsise vrednic, 
trimiţându-l să lupte împotriva bandiţilor, împotriva 
hoţilor şi  delapidatorilor, pentru triumful moralei 
comuniste. 

După câteva minute, apăru şi căpitanul Borcea însoţit 
de echipa operativă. 

În timp ce lucrătorii din echipa operativă se puneau pe 
lucru, căpitanul Borcea se aplecă, la rândul său, asupra 
rănitului. 

— Trăieşte!... 

— Deocamdată, da! Numai de-ar veni mai repede 
ambulanta. 

— Mă ocup eu de asta. Dar unde naiba o fi liftul? Mai ţii 
minte? 

— De partea cealaltă a palierului. 

— Bine. Am plecat! 

Curând după plecarea căpitanului Borcea, plutonierul 
care conducea echipa nu-şi putu stăpâni o exclamaţie de 
satisfacţie. 

— Ai găsit ceva? întrebă căpitanul Ovezea. 

— Am găsit piatra asta, tovarăşe căpitan. 

În palma plutonierului un  matostat, de formă 
dreptunghiulară, strălucea ca o picătură proaspătă de 
sânge. 

— Pe cât se pare, piatra a împodobit un inel, adăugă 
plutonierul. Întrucât victima nu poartă inel, e de 
presupus că a pierdut-o criminalul. Ce credeţi, tovarăşe 
căpitan? 

— Nu este exclus, tovarăşe plutonier. 

Directorul Cociuban reveni. 

— Ambulanţa trebuie să sosească dintr-un moment 
într-altul. Căpitanul Corcea vă pofteşte jos dacă nu mai 
aveţi treaba aici. 

— Cobor îndată!... Spuneţi-mi! Nu ştiţi dacă vreunul 
dintre salariaţii sau salariatele d-voastră are un inel a 


cărui piatră este un matostat? 

— Nu-mi amintesc să-l fi văzut la careva. Dar de ce vă 
interesează? 

Căpitanul Ovezea îi arătă piatra. 

— A fost găsită aici. 

— Vă repet, nu-mi amintesc să fi văzut un astfel de 
inel. Pot însă să verific imediat. 

— Lăsaţi! Nu e cazul. Apoi către plutonier: tovarăşe 
plutonier, veţi rămâne aici până mă reîntorc. 

Plecă însoţit de director. 

— Cum am uitat!... Căpitanul Borcea mi-a spus să vă 
aduc la cunoştinţă că pe Luca asasinul l-a transportat cu 
liftul, îl informă direct oral Cociuban. 

Căpitanul Ovezea nu răspunse. Grăbi numai pasul. 
Chemă liftul care începu să suie cu o încetineală 
exasperantă. Când, în sfârşit, se opri, căpitanul deschise 
uşa. Pe jos era o baltă mare de sânge. 

— Bestia! murmură căpitanul Ovezea. 

Apoi către directorul Cociuban: 

— Haidem tot pe scară, tovarăşe director! 

În cabinetul directorului, căpitanul Borcea dădea 
ultimele dispoziţii la telefon. Ambulanţa însoţită de medic 
tocmai sosise; de asemenea, procurorul de serviciu. 

Urcară din nou cu toţii. După ce medicul îi dădu 
primele îngrijiri, Luca Mântulescu fu transportat cu targa 
până la ambulanţă. 

— Ce părere aveţi, tovarăşe doctor? se interesă 
căpitanul Borcea înainte ca Luca Mântulescu să fie 
transportat. Credeţi că va scăpa? 

Medicul ridică din umeri. 

— Mi-e foarte greu să mă pronunţ. Cred că mai există 
totuşi speranţe. 

Jos, în sala de la parter, aşteptau salariaţii muzeului. 
Cu toţii păreau emoţionaţi, mişcaţi. Angela Orănescu 
avea lacrimi în ochi. Căpitanul Ovezea se uită cercetător 
la fiecare. În ochii unora citi revoltă, în ai altora, 
nădejdea că ei, oamenii miliției, vor descoperi pe 


vinovat. Dar ochii nici unuia nu trădau pe culpabil. 

„Şi totuşi unul dintre ei l-a înjunghiat”. 

Câteva minute mai târziu ambulanţa plecă. Ascultară 
nemişcaţi zgomotul motorului până când nu-l mai auziră. 
Abia atunci Angela Orănescu întrebă: 

— Tovarăşe căpitan, credeţi că va scăpa cu viaţă? 

Căpitanul Ovezea nu-i răspunse. Veni până în mijlocul 
lor, întinse braţul şi, deschizând pumnul în care ţinuse 
strâns matostatul, întrebă: 

— Cine dintre d-voastră a pierdut de pe inel acest 
matostat? 

După câteva clipe de linişte, se auzi vocea calmă şi 
sigură a Danei Milea. 

— Nimeni dintre noi, tovarăşe căpitan, nu are un inel 
cu o astfel de piatră. 

— Atunci, probabil că a pierdut-o vreuna dintre 
vizitatoare. 


Un sfert de oră mai târziu, căpitanul Borcea, asistat de 
căpitanul Ovezea, începu ancheta. Ca şi în cazul, lui 
Anton Neguţă, tentativa de asasinat împotriva lui Luca 
Mântulescu avusese loc în împrejurări cu totul şi cu totul 
misterioase. Spre pildă, îndrumătorii nici măcar nu-l 
văzuseră în tot cursul dimineţii şi, în consecinţă, aportul 
lor la elucidarea cazului fu cu desăvârşire nul. In schimb, 
fiecare justifică foarte exact ce făcuse între orele 9 şi 11, 
adică perioada de timp în care avusese loc tentativa de 
crimă. 

Cât priveşte supraveghetoarele, cu toate îl văzuseră 
trecând grăbit cu o mapă sub braţ. Dar atât. Doar una 
dintre ele, aceea de la parter, declară că îl văzuse 
intrând în sala de arme, dar nu şi ieşind de acolo; în fine, 
Marin repetă ceea ce mai declarase ofiţerilor în cabinetul 
directorului Cociuban 

La capătul anchetei, căpitanul Borcea nu era deloc 
mulţumit: 

— După atâtea ore de muncă, n-am putea să ne 


lăudăm că am realizat ceva, nu-i aşa? 

— E drept, încă nu ştim cine a încercat să-l omoare şi 
pentru ce, răspunse căpitanul Ovezea. In schimb, am 
stabilit împrejurările. Ştim că a fost înjunghiat în „sala de 
arme”, că a fost apoi înfăşurat în pelerina furată, din care 
cauză n-am găsit decât doar câteva pete de sânge pe 
covor, ştim apoi că l-a cărat în spate pe scara secretă 
până la primul etaj, respectiv până în „apartamentul 
intim”, ştim că de acolo a luat liftul, cu care a urcat la al 
doilea etaj. 

— Ceea ce mă intrigă este următorul fapt: de ce 
criminalul nu l-a lăsat în „apartamentul intim”, şi de ce l- 
a cărat la etajul doi? Sau dacă l-a cărat acolo, de ce nu l- 
a lăsat într-unul din apartamentele de lângă lift, ci l-a 
ascuns tocmai în acela cu lambriuri din lemn de piper? 
De la lift şi până acolo avea în drum şase apartamente. 
De ce l-a ales tocmai pe acela? Să aibă oare aceasta 
vreo semnificaţie deosebită sau e, pur şi simplu, o 
întâmplare? 

— Poate l-a ales tocmai fiindcă, datorită intrării 
secrete, e cu desăvârşire izolat. Probabil, din anumite 
motive, asasinul a avut interesul ca Luca Mântulescu să 
fie descoperit cât mai târziu. Spre pildă, ca să aibă timp 
să şteargă orice urmă. Sau poate a procedat aşa ca să se 
pună el însuşi la adăpost (Cuvântul „adăpost” trebuie 
înţeles sub toate aspectele.) 

— În acest caz, n-ar fi exclus ca Dana Milea, 
descoperind pumnalul mai devreme decât sperase 
asasinul, să-i fi încurcat socotelile. 

— N-ar fi exclus! Mie un lucru nu mi-e deloc limpede, 
tovarăşe căpitan. A fost oare intenţia asasinului să-l 
omoare pe Luca Mântulescu? În cazul când aceasta a 
urmărit, de ce n-a verificat dacă lovitura de pumnal i-a 
fost fatală? Sau poate a urmărit să-l rănească numai? 

— Ultima alternativă mi se pare absurdă, replică 
prompt căpitanul Borcea. 

— Fără îndoială. Hai să presupunem că nu a 


intenţionat să-l omoare. Atunci de ce l-a cărat în spate 
tocmai în apartamentul cu lambriuri din lemn de piper? 
Fiindcă, neîngrijit şi izolat, acolo, în apartamentul secret, 
până la urmă, tot ar fi murit din cauza sângelui pierdut. 
Rămâne deci ca mai probabilă prima ipoteză. Dar dacă 
acceptăm această ipoteză, iarăşi întrebarea: de ce n-a 
căutat să se convingă dacă Luca Mântulescu murise? 
Cum să ne explicăm această uşurătate din partea unui 
criminal, care până acuma ne-a dovedit că la el 
ferocitatea se îmbină cu prudenţa? Dacă nu l-ar fi cărat 
în altă parte, am fi putut presupune că nu a mai avut 
timp şi pentru treaba asta. Or, dacă a avut timp să-l 
ascundă tocmai în apartamentul secret, este exclus să-i 
fi lipsit cele câteva minute câte îi erau necesare ca să se 
convingă dacă mai trăieşte sau nu. 

— Într-adevăr, purtarea asasinului pare cu totul de 
neînțeles. 

— Deocamdată! Deocamdată, absurdă pare şi 
tentativa de crimă. În privinţa criminalului, evident, nu 
încape nicio îndoială. Acela care l-a ucis pe Anton Neguţă 
a încercat să-l omoare şi pe Luca Mântulescu. „Stilul” e 
acelaşi. Dar în ce scop? Ce anume l-a determinat pe 
criminal să mai comită o nouă crimă când noi facem totul 
ca să-l depistăm? Vedeţi, tocmai în aceasta constă 
absurditatea crimei. 

Se auzi un ciocănit în uşă, şi în clipa următoare intra 
plutonierul Dâmbu. 

— Ce-i, Dâmbu? 

— Tovarăşe căpitan, am venit să vă raportez că 
laboratorul a descoperit pe mânerul pumnalului 
amprente. Vă rog să le examinati şi dumneavoastră. 

Şi puse pe biroul căpitanului Borcea fotografia 
amprentelor. 

— În sfârşit! răsuflă uşurat căpitanul Borcea. 

—... Şi ne trebuie amprentele tuturor salariaţilor 
muzeului. Să-i chem la secţie... 

— Asta-i bună! În niciun caz ei nu trebuie să afle că ne 


interesează amprentele lor. Poţi să fii liniştit. Până la 


prânz le vei avea pe toate. 
x 


x xk 


În biroul căpitanului Borcea intră Călin Stamate. 

Deşi încerca să pară calm, totuşi se cunoştea că nu se 
simțea în largul său. 

— Bună ziua! 

Şi se opri în faţa căpitanului, cu mâna stângă în 
buzunarul pantalonului, cu sprâncenele ridicate şi boţite 
a întrebare. 

— Bună ziua, tovarăşe Stamate. Vă rog să luaţi loc. 

— Mulţumesc! Sunt la dispoziţia d-voastră. De ce m-aţi 
chemat? 

— Motivul pentru care v-am rugat să vă deplasaţi până 
aici la noi este următorul! În faţa d-voastră, pe birou, se 
află un coup-papier. Vă rog să vă uitaţi la el şi să-mi 
spuneţi dacă îl recunoaşteţi. 

Călin Stamate aruncă o singură privire şi răspunse cu o 
siguranţă deplină: 

— Cuţitul acesta nu-mi aparţine, tovarăşe căpitan. 

— Întrebându-vă dacă îl recunoaşteţi, nu v-am cerut 
să-mi spuneţi dacă vă aparţine sau nu. Vă rog să-l luaţi în 
mână, să-l examinaţi cu atenţie şi să-mi spuneţi dacă l- 
aţi mai văzut la cineva. 

Călin Stamate făcu aşa cum i se ceruse. După ce îl suci 
şi-l învârti pe ambele părţi răspunse cu aceeaşi 
siguranţă: 

— Tovarăşe căpitan, în viaţa mea n-am mai văzui 
acest cuţit. De altfel, îmi permit să vă atrag atenţia că e 
un cuţit de serie şi că exemplare asemenea acestuia 
trebuie că există în oraşul nostru nr zeci, ci sute. 

— Ştim aceasta, tovarăşe Stamate. Credeam că poate 
l-aţi văzut la cineva din cunoştinţele sau colegii d- 
voastră. Apoi, după o pauză: Va să zică, sigur nu l-aţi mai 
văzut? 

— Categoric, nu! 


— Vă mulţumesc! 

— Altceva? 

— Nimic! 

— Atunci, vă salut, tovarăşe căpitan. 

După plecarea lui Călin Stamate, căpitanul Borcea luă 
cuțitul apucându-l de ambele capete cu cele două degete 
arătătoare şi îl depuse pe un alt birou din încăperea 
alăturată. Acolo se mai aflau câteva identice. Fiecare se 
odihnea pe câte un pătrăţel de hârtie pe care era scris 
numele unuia dintre salariaţii muzeului. După aceea 
reveni în cabinetul său şi, scoțând dintr-un sertar un alt 
cuţit, întru totul asemănător aceluia cercetat de Călin 
Stamate, îl depuse pe birou în acelaşi loc. Sună şi ceru 
plantonului s-o introducă pe Ana Lupea. 

Când şi ultimul salariat plecă, câtva timp căpitanul 
Borcea contemplă cu un aer satisfăcut coup-papieurile 
etichetate. Pe urmă sună pe plutonierul Dâmbu, expertul 
secţiei tehnico-ştiinţifice. 

— Tovarăşe plutonier Dâmbu, vezi care din amprentele 
de pe aceste cuțite corespund cu acelea găsite pe 
pumnalul cu care banditul a încercat să-l omoare pe Luca 
Mântulescu. 

— Am înţeles, tovarăşe căpitan! 


XIII 


Marin, vârând capul pe uşă anunţă: 

— Tovarăşe lancu, la telefon! 

— Cine mă caută? 

Răspunsul nu-l mai primi, pentru că între timp Marin şi 
plecase. 

— Cine mă cheamă? repetă întrebarea, ieşind pe 
coridor. 

— O voce blondă. Ştiţi d-voastră. 

Şi îi făcu cu ochiul. 

„Cine o fi? se întrebă în gând. Probabil, vreo prietenă a 
lui lancu. Ce naiba mă fac eu acum?“ 

Apoi tare către Marin: 

— Spune-i că nu sunt aici, spune-i că am plecat la 
Bucureşti, în interes de serviciu. 

Marin se uită la el lung şi mustrător: 

— Cum să-i spun aşa ceva, tovarăşe lancu. La telefon 
e doar tovarăşa Irina. l-am recunoscut vocea. 

— Fă ce ţi-am spus. Sunt plecat la Bucureşti, în interes 
de serviciu, şi mă întorc abia peste cinci zile. 

Marin ridică din umeri şi consimţi resemnat. 

— Bine, tovarăşe lancu. Dacă vă certarăţi... 

„irina! Va să zică aşa o cheamă!... Măi să fie a naibii! 
Aşa ceva n-am prevăzut. Barem dacă m-ar mai fi lăsat în 
pace câteva zile“. 

Se înapoie în birou, foarte îngrijorat. 

— Cine te-a căutat? întrebă Angela Orănescu fără 
vreun interes deosebit, mai mult din nevoia de a vorbi. 

— lrina! 

Dădu răspunsul degajat, fără niciun fel de calcul, pur şi 
simplu dintr-o pornire instinctivă. 

Imediat după aceea se convinse că fusese bine 
inspirat. 

— A venit să te vadă? se interesă ea mai departe. Te 


bucuri, desigur! 

„A venit să mă vadă!... Asta înseamnă că nu e din 
Caraiman. Foarte bine! lată încă un punct câştigat”. 

— N-aş putea spune că nu, riscă el răspunsul. 

— la n-o mai face tu pe grozavul. Parcă noi nu ştim că 
eşti îndrăgostit de ea până peste urechi! 

lon Mocanu, care până acum răsfoise ultimul număr al 
revistei „Orizonturi”, întrebă: 

— A obţinut transferul? 

— N-am întrebat-o. 

Şi în gând: _ 

„Uită-te, domnule! intreg colectivul este la curent cu 
afacerile sentimentale ale tâmpit de virtuosului meu 
frate”. 

— Poftim! se revoltă Sanda Vişoiu. Până mai ieri abia 
aşteptai să capete transferul ca să vă puteţi căsători şi 
acum nici măcar n-ai avut curiozitatea s-o întrebi dacă l-a 
obţinut. V-aţi certat cumva? 

— Da’ de unde!... Dar nu mi-a venit în minte s-o întreb 
la telefon. 

— Vine să te ia la prânz? continuă să se intereseze 
Angela Orănescu. 

— Nu! Ne vedem în oraş. 

Şi în gând: 

„Atâta mai lipsea!... 

Cu aceasta, discuţia sucombă. 

Cele ce aflase între timp avură darul să-l liniştească 
întrucâtva. In primul rând aflase că pe logodnica fratelui 
său o cheamă Irina şi că nu locuia în oraş. Mai aflase că 
umbla să se transfere şi, în fine, că, odată transferul 
obţinut, urmau să se căsătorească. 

Din nou se nelinişti: 

„Dacă a obţinut transferul, e de rău, fir-ar al naibii! În 
orice caz, deocamdată am un respiro de cinci zile. Sper 
că Marin care pare a fi foarte la curent cu aventurile 
sentimentale ale procopsitului meu de frate, nu m-o fi 
dat de gol. Şi în cinci zile, cu puţin noroc, poate că 


LU 


izbândesc. La nevoie, am să joc şi fată de ea rolul lui 
lancu. Ce naiba, n-am să renunţ la pietre din cauza 
tâmpitei ăsteia de logodnice.” 

Dar nu izbuti să se liniştească. 

„Pe o femeie care iubeşte, nu e uşor s-o păcăleşti în 
chestii de astea!“ îşi spuse. 

Şi fiindcă nu mai avu răbdare să stea cu ceilalţi, ieşi 
din birou şi se duse să fumeze în singura încăpere unde 
lucrul acesta era permis. 


Titus Popescu ajunse acasă cu o oră mai devreme. 

În fiecare zi, plecând, lăsa cheia pe verandă, sub un 
ghiveci de flori, ca să poată deschide o vecină care îi 
deretica prin casă. 

Acum, căutând cheia, n-o mai găsi la locul ei. 
Închipuindu-şi că femeia încă nu terminase curăţenia, 
urcă treptele supărat, înjurând-o în gând. Din hol, trecu 
direct în dormitor. 

Încremeni însă în prag. O fată, care până atunci citise 
culcată în pat, sări să-l îmbrăţişeze. 

— Ce bine îmi pare că te-ai reîntors!... Eram tare 
necăjită că va trebui să te aştept cinci zile. Atâta mi-a 
spus nea Marin că vei lipsi. Şi, fiindcă el, neizbutind să se 
dezmeticească, aproape încremenise adăugă: Dar ce ţi s- 
a întâmplat? De ce eşti aşa de... nici eu nu ştiu cum? 

— Mie, nimic. S-a întâmplat ceva la muzeu şi încă nu 
mi-am revenit. Am să-ţi povestesc mai târziu. Acum, te 
rog să mă ierţi, o clipă, până fac un duş. Am venit repede 
şi sunt numai o apă. 

Se duse în baie, încuie uşa şi, după ce dădu drumul la 
apă, se aşeză pe marginea căzii, istovit, deprimat, furios. 

De naiba să facă? Cum s-o expedieze, înainte ca ea să- 
şi dea seama de mistificare? Ghinion, afurisit ghinion! 

„Dar oare, n-o voi putea prosti şi pe ea? Vad că, 
deocamdată s-a prins”, îşi făcu singur curaj. „Dar dacă îşi 
va da seama de adevăr”? 

O auzi vorbind de partea cealaltă a uşii. 


— Ştii, lancule, am obţinut transferul. Îl am în poşetă. 

— Serios? Ce mult mă bucur! 

— Te bucură într-adevăr? 

— Cum poţi întreba aşa ceva? o mustră el din vârful 
buzelor. 

— Te întreb, fiindcă am avut impresia că o spui numai 
aşa, fără ca să te bucuri într-adevăr. 

— Irina dragă, dar ţi-am spus că sunt încă tulburat. 
Dacă ai şti ce s-a întâmplat la muzeu... 

— Şi ai tu ceva neplăceri în legătură cu ceea ce spui că 
s-a întâmplat? 

— Eu, nu! 

— Slavă domnului! Te rog să te grăbeşti. 

— Îndată, Irina! 

Se dezbrăcă şi se vâri pentru câteva minute sub duşul 
căruia avusese grijă să-l dea drumul mai dinainte. 

„Apa rece limpezeşte gândurile!“ îşi spuse. „Poate că- 
mi vine vreo idee”. 

Îşi făcu doar iluzii. Fiindcă atunci când ieşi de sub duş 
era tot atât de nehotărât şi de neliniştit ca şi la început. 

Neavând încotro, reveni în dormitor. lrina stătea la 
fereastră şi privea jos, în stradă. 

— Gata! Straşnic a fost duşul! 

Fără să se uite la el, întrebă: 

— Deşi am avea altceva să ne spunem, începe te rog, 
prin a-mi povesti ce s-a întâmplat la muzeu aşa de 
extraordinar, încât... 

Şi se opri nehotărâtă 

— Încât ce, Irina? 

— Încât, pentru a treia oară îmi spui Irina. 

„Dar cum naiba te-o fi alintând lancu” o apostrofă în 
gând. 

Apoi tare: 

— Ţi-am spus că sunt încă foarte, foarte tulburat. 

— Tocmai de aceea, povesteşte! Te ascult. 

Părăsind fereastra se duse să stea din nou pe pat, cu 
picioarele adunate sub ea. 


„Cred că ea ştie de pe acuma. Atunci, de ce naiba m-o 
fi lăsând să fierb în zeama mea? În asemenea împrejurări 
trebuie acţionat prompt. Deşi nu-mi vine în minte cum, în 
orice caz nu voi accepta ca fâţa asta să-mi încurce 
socotelile”. 

— Ştii - se trezi vorbind tare - la noi la muzeu s-a 
întâmplat o crimă. A fost înjunghiat administratorul 
muzeului. 

— Încă o crimă? Şi cine l-a ucis? Te pomeneşti că tot 
unul dintre voi. 

— În privinţa asta, aproape că nu există dubiu. Ştii ce 
înseamnă asta!... înseamnă că bănuiala apasă asupra 
fiecăruia dintre noi. Şi în cazul acesta, cum să nu fiu atât 
de tulburat! 

— Da, eşti tulburat!... Eşti straniu!... Dar şi ce se 
întâmplă cu mine nu e mai puţin straniu, lancule! 

— Ce se întâmplă? 

— Se întâmplă că mi-e frică de tine. Cum e posibil să- 
mi fie frică de tine? De tine, lancule? 

Şi se uită la el cu o privire care, într-adevăr, oglindea 
teamă şi neîncredere. 

El, neputându-i suporta privirea, se ridică, şi acum el 
se duse să se uite afară, pe fereastră. 

li vorbi de acolo: 

— Tu totdeauna ai fost o fire emotivă. Probabil te-a 
impresionat ceea ce ţi-am povestit. 

— Cum, lancule! Tu spui că sunt o fire emotivă? 

— Da, eu! Ce găseşti de mirare în asta? Nu ţi-am spus- 
o până acum niciodată? 

— Nu, nu mi-ai spus-o!... 

— Probabil că nu s-o fi ivit ocazia. 

— Ba, da! Ocazii au fost mai multe. Şi de fiecare dată, 
ai spus că am o fire... Îţi mai aduci aminte ce fel de fire 
spuneai că am? 

— Ce rost are să pierdem acuma vremea cu o 
asemenea discuţie caraghioasă? 

— Poate că e caraghioasă. Dar, te rog, să repeţi, acum, 


ce fel de fire spuneai că am. 

— Te rog, Irina, să înţelegi, că nu mi-e deloc gândul la 
asemenea copilării. 

Şi în sinea sa: 

„larăşi m-am scăpat şi i-am zis Irina. Dacă, cel puţin aş 
şti cum naiba o alintă lancu“. 

— Va să zică, nu vrei? 

— Te rog să fii înţelegătoare. 

— Atunci nu-mi mai spune Irina. Strigă-mă cu numele 
pe care mi l-ai dat tu. Vreau să-l aud măcar o dată. 

„Ea a simţit... Ea ştie!... Al naibii ghinion!...” 

— Vreau să-l aud. Poate că, dacă ai să mă strigi cu 
numele pe care mi l-ai dat tu, şi cu care numai tu mă 
strigi, n-are să-mi mai fie frică de tine. Poate n-are să 
mai mi se pară... că tu nu eşti lancu. 

— lrina, ce se întâmplă cu tine? Cum poţi spune că nu 
sunt lancu? Doamne, ce de-a prostii spui pe ziua de 
astăzi!... 

— Tocmai în aceasta constă nefirescul, straniul. E 
absurd să-mi închipui că nu eşti lancu, şi cu toate 
acestea te simt ca pe un străin, nu mă bucur că sunt aici, 
ci, dimpotrivă, mi-e frică de tine, cu fiecare clipă care 
trece mi-e mai tare frică. 

Întors cu spatele n-o vedea. Privea posomorât jos, în 
stradă. | se făcuse dintr-o dată sete, atâta sete, încât ar fi 
dat peste cap cel puţin o jumătate de sticlă cu coniac. 

— lancule, nu poate să fie o vrajă, fiindcă nu există nici 
vrăjitoare şi nici duhuri, dar simt aşa, de parcă aş fi 
pradă unei vrăji rele sau a unui coşmar îngrozitor. Te rog, 
lancule, risipeşte vraja asta rea!... 

— Dar cum naiba? 

— Strigă-mă cu numele pe care mi l-ai dat tu. 

„Dar nu înţelegi, tâmpito, că te-aş striga, dacă aş şti 
numele acela?” o apostrofă în gând. 

Şi furios, începu să caute în buzunare pachetul de 
ţigări, pe care însă nu-l găsi. 

— Nici nu te uiţi la mine!... De ce nu te uiţi la mine? 


Vreau să-ţi văd ochii. Poate că ei îmi vor spune cine eşti 
tu, lancule!... 

Se întoarse brusc cu faţa spre ea. 

— Poftim! 

Ea, instinctiv, se trase în fundul patului. Cu spatele la 
perete, cu picioarele adunate sub ea, cu palmele 
acoperindu-şi obrajii se uita la el cu ochii holbaţi, ochi 
care parcă oglindeau spaima tuturor făpturilor de pe 
pământ lipsire de apărare. 

Dându-şi seama câtă frică avea de el, din nou o 
apostrofă în gând: 

„Proasto! Ţi-e frică să nu te ucid? N-avea teamă! Eu 
lucrez curat. Nu-mi place sângele...” 

Apoi cu voce răspicată: 

— Ai dreptate!... Eu nu sunt lancu. 

Fata se ghemui şi mai mult la perete, iar ochii ei, care 
erau foarte frumoşi, exprimară acum în şi mai mare 
măsură frica. 

— Am ştiut!... Am simţit!... Dar nu pricep nimic!... 

— Deşi nu sunt lancu, nu ai motiv să-ţi fie frică de 
mine. Linişteşte-te! 

— Cine eşti? întrebă atât de încet şi cu o voce atât de 
tremurândă, încât abia o auzi. 

— Sunt fratele lui geamăn. 

— N-am ştiut că lancu are un frate. Niciodată nu mi-a 
vorbit despre dumneata. Totuşi, cred că de data asta nu 
mă minţi. O asemănare atât de uluitoare... 

Apoi, dintr-o dată neliniştită: 

— Unde este lancu? 

— Ai să afli îndată. 

Şi străfulgerat de un gând salvator întrebă cu 
prefăcută naivitate: 

— Dumneata cine eşti? Ce raporturi - nu întreb din 
curiozitate - există între dumneata şi fratele meu? 

Şi în gând, mulţumit de sine: 

„Să vedem dacă se prinde. Cum naiba nu mi-a venit în 
minte ideea asta de la început?” 


— Sunt logodnica lui lancu. Urmează să ne căsătorim 
foarte curând. Am amânat, aşteptând transferul meu. L- 
am obţinut şi, cum ţi-am mai spus, îl am în poşetă. 

— Şi îl iubeşti mult pe lancu? 

— Fireşte că-l iubesc. Dar despre sentimentele mele 
nu-mi place să vorbesc. 

— Va să zică, pot să am încredere în dumneata. Vreau 
să spun, pot să-ţi încredinţez un secret? 

Şi luă o mină gravă şi misterioasă. 

— Bineînţeles, dacă secretul priveşte pe lancu. 

— Atunci ascultă. De la o vreme încoace, la muzeu se 
petrec lucruri care ies cu totul din comun. Acum zece zile 
a fost omorât un îndrumător... 

— Ştiu! Anton Neguţă. Mi-a scris lancu. L-am cunoscut. 

— Mai târziu, peste câteva zile, au fost furate nişte 
obiecte de artă. leri, o nouă crimă. Intendentul nostru, 
unul Luca Mântulescu, a fost înjunghiat. 

— Şi miliția? 

— Miliția, deocamdată, nu a descoperit pe vinovaţi. 
Dar, până la urmă, are să pună mâna pe ei. În privinţa 
asta... 

Se opri la timp, prudent, fraza începută terminând-o 
doar în gând: „... poţi să mă crezi, fiindcă m-am convins 
pe propria mea piele”. 

— Bine, şi ce legătură au toate acestea cu lancu? 
Unde-i lancu? 

— Ai să afli îndată. Dar ce voiam să spun? Da!... Că 
noi, adică lancu şi cu mine, suntem convinşi că toate 
aceste fărădelegi sunt opera aceluiaşi mizerabil. 

— Pentru numele lui Dumnezeu, unde este lancu? 

— lancu se ascunde. 

— Se ascunde, dar de ce se ascunde? Este şi viaţa lui 
în primejdie? Te conjur, spune-mi, lămureşte-mă!... Nu 
mă chinui atâta!... 

— Asta şi intenţionez. Dar dacă ai să mă întrerupi 
mereu... 

— N-am să te mai întrerup. 


— i-am spus că toate fărădelegile întâmplate la noi la 
muzeu sunt opera aceluiaşi criminal. Mare lucru dacă n-o 
fi un maniac, un nebun. Ei bine, din cauza acestui 
criminal periculos, din cauza acestui nebun, la un 
moment dat viaţa lui lancu era în mare primejdie. Mai 
direct spus, îl aştepta şi pe lancu soarta lui Anton 
Neguţă. 

— Dumnezeule! 

Şi biata fată, îngrozită, începu să-şi frângă mâinile de 
disperare. 

— Da! Aşa stăteau lucrurile la un moment dat. 
Desigur, ai să mă întrebi: Cum de a putut afla lancu că 
viaţa sa se află în mare primejdie? Simplu: a fost 
avertizat, chiar de către criminal, printr-un bileţel pe care 
scria: „Data viitoare tu vii la rând”. 

— Şi nu s-a putut descoperi, după scris, autorul 
biletului? 

— Ce naivă eşti!... Dar ce-ţi închipui că individul l-a 
scris cu mâna lui? În cazul acesta putea să-l şi semneze. 
S-a folosit de litere decupate dintr-un ziar. Nu ştiu însă 
din ce motiv, în ultimul moment criminalul şi-a schimbat 
planul. În locul lui lancu, respectiv al meu, l-a preferat pe 
Luca. Cum s-ar spune, s-a milostivit de mine şi mai m-a 
lăsat să trăiesc. 

— Mă mir că mai şi poţi glumi... 

— Ce vrei, aşa sunt eu! se grozăvi, schiţând un zâmbet 
de îngăduinţă. Nu mă simt în elementul meu decât acolo 
unde primejdia e mai mare 

Mimând pe omul obişnuit cu primejdia, îşi aprinse o 
ţigară. 

— Fumezi? o întrebă oferindu-i pachetul de ţigări. 

— Mulţumesc! Acum nu. 

— Va să zică, lancu nu ţi-a spus că are un frate? 

— Absolut niciodată! A 

— Bravo lui! Înseamnă că ştie să păstreze un secret. În 
ceea ce te priveşte - şi cred că mă pricep la oameni - 
sper că şi dumneata, dacă trebuie, ştii să-ţi ţii gura. Nu 


mă înşel oare? 

— Nu-mi place în general să pălăvrăgesc, şi cu atât 
mai puţin atunci când mi se atrage atenţia. 

— Foarte bine, fiindcă cele ce vei afla constituie un 
secret, un mare secret. Dar să revenim la lancu. Atunci 
când a primit scrisoarea de ameninţare, s-a speriat 
foarte tare şi mi-a telefonat să viu neapărat. E de prisos 
să-ţi mai spun că, fără să mai zăbovesc o clipă, m-am 
urcat în primul tren. Aflând despre ce este vorba, îţi 
mărturisesc, la început teama lui mi s-a părut exagerată. 
După două zile însă, timp în care am făcut unele 
cercetări personale, mi-am schimbat părerea. M-am 
putut convinge că din păcate, într-adevăr, viaţa lui se 
afla în mare primejdie. 

— Bine, dar ce are criminalul de împărţit cu lancu? 

— Cu el, ca persoană, cred că nimic. Dar lancu îl 
deranjează din alt motiv, despre care însă nu-mi este 
îngăduit să vorbesc. E secret... Un mare secret... Secret 
de stat. Te rog să înţelegi, fără să mai pui întrebări. 

— Înţeleg!... Înţeleg, şi mă cutremur gândindu-mă prin 
ce mare primejdie a trecut lancu. 

— Deci, dându-mi seama de primejdia reală care îl 
paşte, m-am hotărât să-l salvez. L-am trimis să se 
odihnească undeva, cu un geamantan plin cu cărţi, iar eu 
i-am luat locul. 

Şi se uită la ea înveselit, de parcă toată treaba aceasta 
numai l-ar fi amuzat. 

— Bine, dar lancu a acceptat? 

— De ce să nu accepte? 

— Totuşi primejdia în care te vârai dumneata în locul 
lui... 

— Te rog, să nu care cumva să gândeşti rău despre el. 
Fiindcă ar însemna să comiţi o nedreptate. Dacă lancu ar 
fi ştiut că, acceptând, îmi primejduiesc, efectiv, viaţa, 
poţi fi sigură că n-ar fi acceptat nici în ruptul capului. 

— Nu înţeleg! De vreme ce primejdia exista, de ce ea 
era reală numai pentru lancu nu şi pentru dumneata care 


urma să intri... în pielea lui? 

— Fiindcă în meseria mea primejdia constituie 
elementul natural. Mărturisindu-ţi aceasta, să ştii că ți- 
am descoperit un mare secret. 

— Şi? Asta poate să însemne că dumneata, mai mult 
decât lancu, eşti apt să te aperi de primejdie, dar nu 
înseamnă că substituindu-te lui, primejdia a încetat să 
existe. 

— Tare mai eşti scrupuloasă!... Şi fiindcă mi-e teamă 
că ai putea să gândeşti până la urmă rău despre el, n-am 
încotro şi va trebui să-ţi dezvălui un alt secret. Ei bine, 
află că lancu n-a avut încotro şi a trebuit să accepte, 
fiindcă sunt în locul lui în... misiune oficială. Pricepi? 

— Cred că da! În orice caz, în mine poţi să ai 
încredere. Îţi repet, nu sunt obişnuită să pălăvrăgesc. 

— Dacă aş fi fost convins de contrariu, nu ţi-aş fi spus. 

— Şi cei de la muzeu n-au observat că nu eşti lancu? 

— Nu! Cel puţin până acuma. De altfel, nu cred că va 
trebui să joc mult timp rolul acesta. 

— Vrei să spui că nu va trece mult timp până să dai de 
urma asasinului? 

— Dal... 

— Şi cât crezi că va mai dura? 

— Poate încă o săptămână. 

— Şi până atunci nu-l voi putea vedea pe lancu? 

— Nu! Te rog să înţelegi că lucrul acesta nu este 
posibil. 

— Spune-mi cel puţin unde a plecat. 

— Se află undeva, aici, în oraş. 

— Aici, în oraş şi să nu-l pot vedea! 

— E în interesul vostru. 

— Cel puţin o scrisoare pot să-i trimit prin dumneata? 

— Nu e recomandabil. 

— De ce? 

— Din motive obiective şi subiective. Mai întâi, cele 
obiective: dacă îmi dai o scrisoare, va trebui să i-o duc. 
Or, eu mă feresc să trec pe la el. Proverbul spune, şi pe 


bună dreptate, că prudenţa e mama înţelepciunii. 

— Prevederea! îl corectă Irina. 

— Concluzia e valabilă şi în ceea ce priveşte prudenta. 
Şi apoi mai există un motiv, unul subiectiv. E bine oare 
ca lancu să afle că eşti aici şi totuşi să nu aibă voie să te 
vadă? Dumneata ai ce să faci în acest răstimp. Munca de 
fiecare zi acolo unde lucrezi, iar după program te poţi 
plimba sau te poţi duce la un spectacol. Pe cândele 
oblicat să stea tot timpul în casă şi să citească. 

— Bietul băiat! îl compătimi lrina şi în ochii ei frumoşi 
apărură lacrimile. 

— Trebuie să fii cu mine de acord că singurătatea i-ar 
deveni mult mai greu de suportat dacă ar şti că te afli în 
oraş. 

— Ai dreptate! De aceea neavând încotro va trebui să 
mă resemnez şi să mă obişnuiesc cu gândul că nu-l voi 
putea vedea decât peste zece zile. 

— Exact!... Peste zece zile! ţinu s-o asigure, el însuşi 
convins că în răstimpul acesta va izbuti să intre în 
posesia diamantelor. 

— Şi dacă în zece zile nu reuşeşti să-ţi îndeplineşti 
misiunea? 

— Imposibil! 

— Dacă, prin absurd, nu vei izbuti? 

— Atunci, peste zece zile te voi duce la lancu. Bine? 

— Foarte bine! 

Şi pentru prima dată zâmbi. 

Zâmbetul prilejui lui Titus Popescu următoarea 
reflecţie: 

„Eşti tu tâmpit de cinstit, măi frate, dar trebuie să 
recunosc, măi, că în materie de femei n-ai gusturi 
proaste”. 

Un sfert de oră mai târziu, Irina pleca, condusă până în 
stradă de Titus Popescu. Pe urmă, după ce n-o mai văzu, 
se întoarse în casă fluierând. 

De sus, de la fereastră, mai privi o dată după ea 
vorbindu-şi sieşi: 


„Uită-te, domnule, ce uşor a mers!... Bine că, la 
început, când îmi pierdusem capul nu am făcut vreo 
prostie pe care s-o regret apoi toată viaţa”. 

Îşi făcu trei cruci, după care plecă de la fereastră. Bine 
dispus, se aşeză într-un fotoliu şi, întorcând din nou pe 
dos fotografiile, începu să cerceteze cu mare atenţie 
desenele. 


Căpitanul Ovezea se plimba de la un capăt la altul al 
camerei cu mâinile la spate, cu ţigara stinsă în gură, 
aproape întreagă. Din când în când, atunci când ajungea 
în dreptul biroului se oprea ca să citească următoarele 
cuvinte scrise cu majuscule, pe o coală de hârtie: 


APARTAMENTUL CU LAMBRIURI 
DIN LEMN DE PIPER 


Oricărui om din afară, faptul că el se oprea atât de des 
să citească ceea ce era scris pe hârtia aceea i s-ar fi 
părut un lucru de mirare, pentru că, la drept vorbind, 
cele câteva cuvinte puteau fi uşor memorate. Dar, cel 
mai mult s-ar fi mirat el însuşi dacă, dedublându-se, ar fi 
putut vedea ce face. Pentru că, de fapt, gândurile care îl 
frământau nu aveau nicio legătură cu acel apartament. 

Căpitanul Ovezea se gândea, de fapt, la Dana Milea. 
Toate evenimentele tragice sau numai neobişnuite, 
întâmplate la Castel în ultimele zece zile, erau legate, 
într-un fel sau altul, de numele ei. Cu prilejul morţii lui 
Anton Neguţă, ea fusese aceea care văzuse umbra 
asasinului. Mai pe urmă, când acesta montase 
pseudofurtul, tocmai broşa ei se găsise în Rotondă. In 
fine, acum când acelaşi criminal încercase să-l omoare 
pe Luca Mântulescu, tot Dana Milea era aceea care 
descoperise, în sertarul cu fundul dublu, pumnalul cu 
care fusese înjunghiat intendentul. 

În tot ceea ce întreprinsese asasinul, sub o formă sau 
alta, şi fără voia ei, Dana Milea constituise o piedică sau 


îi dejucase intenţiile. De aceea, chiar de la început, viaţa 
ei fusese în primejdie. Dar mai ales după ce, citindu-i 
scrisoarea, aflase că planul de a o compromite dăduse 
greş, primejdia devenise pentru ea cu adevărat reală. 
Tocmai de aceea fusese atunci însărcinat un lucrător al 
miliției să vegheze asupra ei şi, la nevoie, s-o apere. Cu 
toate acestea, abia acum, după tentativa de crimă 
împotriva lui Luca Mântulescu, viaţa ei se găsea mai în 
primejdie decât oricând. Faptul că cineva veghea asupra 
ei nu-l liniştea. Fiindcă această veghe înceta în orele 
când ea se afla la muzeu, adică tocmai în locul unde 
asasinul se simţea mai în largul său, şi unde până acum 
doi oameni căzuseră victime ferocităţii sale. Parcă 
monstrul, ca să poată ucide, avea neapărat nevoie de 
decorul şi ambianța vechiului Castel, unde, cu ani în 
urmă, huzurise un rege zgârcit şi hapsân, care avusese 
pe conştiinţă printre altele multe ticăloşii şi asasinarea a 
unsprezece mii de ţărani români. 

„Neapărat, în aceste câteva zile câte mai avem nevoie 
ca să dăm de firul întregii afaceri, Dana Milea nu va mai 
trebui să lucreze la muzeu!” 

Pe urmă, imediat, ca o continuare firească a gândului 
de mai înainte: 

„Dar pe Luca Mântulescu de ce a încercat să-l omoare? 
Ce motive au existat, atât de puternice, ca să se scape 
de el înaintea Danei, de care, ştim precis, are de ce să se 
teamă?” 

Şi deodată, străfulgerat de un gând, se repezi la 
telefon şi formă numărul directorului Cociuban. 

Între director şi căpitan avu loc următoarea 
convorbire: 

— Alo, tovarăşul director? 

— Eu sunt! Cine-i la telefon? 

— Vă salută căpitanul Ovezea. Sunteţi singur în birou? 

— Singur. 

— Până la ce oră rămâneţi la muzeu? 

— Până la terminarea programului. De ce mă 


întrebaţi? 

— Fiindcă aş vrea să trec pe la dumneavoastră. Dar nu 
acum, ci mai înspre prânz. Se poate? 

— Vă aştept, tovarăşe căpitan. 

Cu un sfert de oră înainte de închidere, căpitanul 
Ovezea intra în cabinetul directorului Cociuban. 

— Cu ce vă pot fi de folos, tovarăşe căpitan? 

— Tovarăşe director, nu ştiţi dacă lipseşte ceva din 
inventarul sălii de arme? 

— Nu ştiu! Aşa, la o primă vedere, cu excepţia mantiei 
de cavaler al ordinului „Mihai Viteazul”, nu pare să 
lipsească nimic. 

— Aveţi la d-voastră inventarul? 

— Desigur! Originalul. Îl păstrez aici, la mine, în seif. 

— Atunci e perfect. 

— Credeţi că iarăşi s-a furat ceva, de data asta din 
sala de arme? întrebă directorul îngrijorat. 

— Nu ştiu încă nimic precis, tovarăşe director. Mă 
întreb dacă Luca Mântulescu ar mai fi fost înjunghiat, în 
cazul când nu ar fi trebuit să verifice inventarul sălii de 
arme 

— Credeţi? _ 

— Deocamdată e o ipoteză. Imi trebuie dovada 
materială şi tocmai aceasta m-a adus la dumneavoastră. 
E necesar s-o luăm de la capăt şi să ducem la bun sfârşit 
ceea ce n-a putut termina Luca Mântulescu. Adică să 
verificăm inventarul sălii de arme. Îmi pare rău că veţi 
întârzia de la masă, dar e absolut necesar să facem 
împreună treaba asta. Propun să începem imediat ce 
pleacă oamenii. 

— Să opresc pe careva să ne ajute? 

— Nu! Verificarea o vom face numai noi doi. Şi, 
indiferent de rezultat, nimeni nu va trebui să afle. 

— Bineînţeles! Să dau numai un telefon acasă, ca să 
nu mă mai aştepte cu masa. 

In timp ce directorul Cociuban telefona acasă, 
căpitanul Ovezea îşi trăsese un scaun lângă fereastră. 


Voia ca de acolo să asiste la plecarea salariaţilor 
muzeului. 

Cele dintâi plecară supraveghetoarele, grăbite, vesele. 
Pe urmă, Ana Lupea împreună cu Angela Orănescu, 
ultima vorbind şi gesticulând, Ana ascultând-o cu un aer 
absent şi plictisit. Falsul lancu Popescu şi Călin Stamate 
ieşiră deodată. Popescu povestea pesemne ceva hazliu, 
fiindcă celălalt râdea cu poftă. La scurt interval părăsiră 
muzeul Dana Milea şi lon Mocanu. Plecară ţinându-se de 
mână, ca doi liceeni. La urmă de tot - şi singur - Dan 
Tomescu. Când se văzu afară, scoase din buzunar micul 
său Lucrețiu şi, tacticos, de parcă s-ar fi plimbat, se 
cufundă în lectura foarte pământescului poet latin. 

Căpitanul Ovezea privi câtva timp în urma lor, 
gânditor. Asistase, nevăzut, la plecarea tuturor. Unul 
dintre ei, sigur era asasinul. Şi, cu toate acestea, se 
comportase calm, normal, fără să trezească bănuieli. 

Ridică din umeri şi părăsi fereastra. 

— Au plecat toţi, în afară de Marin, îl anunţă pe 
director. 

— De obicei nu pleacă înaintea mea. 

— Expediaţi-l şi pe el, ca să putem începe. 

Zece minute mai târziu, când rămaseră singuri, 
începură verificarea. Căpitanul citea denumirea 
obiectului după inventar iar directorul verifica dacă se 
afla la locul său. Operația dură patru ore. Rezultatul 
acestei munci destul de plictisitoare fu altul decât acela 
la care se aşteptase căpitanul Ovezea. Cu excepţia 
pelerinei, nici un alt obiect nu lipsea din inventar. 

Directorul Cociuban răsuflă ușurat: 

— Parcă mi s-a luat o piatră de pe inimă! 

— Acesta e inventarul complet? Nu mai există cumva 
vreo anexă? insistă căpitanul. 

— Nu, tovarăşe căpitan! E ultimul, şi cel mai complet. 

— Foarte curios!... Nu lipseşte nimic!... Atunci de ce a 
fost înjunghiat Luca Mântulescu tocmai în timp ce 
verifica obiectele din inventar? 


Directorul Cociuban ridică din umeri. 

De fapt, întrebarea nu lui îi fusese adresată. Căpitanul 
Ovezea îşi vorbise sieşi, tare. 

Observând însă că directorul ridică din umeri îi spuse, 
apăsând pe fiecare cuvânt: 

— Şi totuşi, tovarăşe director, Luca Mântulescu a fost 
ucis din cauza inventarului. 

— Bine, dar aţi văzut că nu lipseşte nimic 

— Da, nu lipseşte. 

— Atunci? 

— Poate că lipsea atunci când Luca Mântulescu a 
început verificarea. 

— Da! Aceasta ar fi o explicaţie. Dar spuneţi-mi, vă 
rog! Cum îi mai este lui Luca? Există şanse săi scape? 

— Medicul şef m-a asigurat că va scăpa cu viaţa. Din 
păcate încă nu poate vorbi. 

— Ei, dacă ar putea vorbi!... 

— Când spuneaţi că trebuie să vină comisia de la 
Bucureşti? 

— Azi, mâine neapărat pică. 

— Când va veni, vă rog să mă anunţaţi şi pe mine. 

— Bineînţeles! 

— Şi acum să mergem! Deşi rezultatul nu a fost cel 
scontat de mine, în ceea ce vă priveşte, acum puteţi fi 
sigur că verificarea făcută de către comisie nu se va 
solda cu vreo surpriză neplăcută pentru dumneavoastră. 


Căpitanul Ovezea mâncă ceva în pripă la un bufet, şi 
când ajunse la miliţie, ofiţerul de serviciu îl anunţă că 
este aşteptat de către maiorul Mărăcineanu. 

— Ai fost la Castel? Te-am căutat! 

— Da, tovarăşe maior! Am fost la Castel. Aţi avut 
nevoie de mine? 

— Nu în mod special. Raportează-mi ce ai făcut acolo, 

Căpitanul Ovezea îi povesti pe larg de ce se dusese la 
Castel şi ce anume făcuse. 

Maiorul îl ascultă atent, fără să-l întrerupă. 


— Cred că raţionamentul dumitale e just, îi spuse 
maiorul după ce acesta termină de raportat. Nici eu nu 
văd din ce alt motiv l-ar fi înjunghiat pe Luca Mântulescu. 

— Am lăsat vorbă directorului ca atunci când vine 
Comisia să mă anunţe şi pe mine. 

— E o comisie de experţi? 

— Aşa mi-a spus Cociuban. 

— În ce direcţie crezi că ar putea să te ajute? 

— Încă nu ştiu, tovarăşe maior. M-am gândit numai că 
experţii ne-ar putea da o mână de ajutor. In ce fel însă, 
repet, încă nu ştiu. 

— Şi totuşi, nu e chiar atât de greu. la gândeşte-te 
puţin! Dacă acceptăm că asasinul a încercat să-l ucidă pe 
Luca Mântulescu numai din cauza inventarului, şi dacă la 
verificarea făcută de dumneata împreună cu directorul 
nu s-a găsit nicio lipsă, atunci nu pot exista decât două 
explicaţii. Prima: inventarul a fost reîntregit după 
tentativa de asasinat a intendentului, deci a fost dictată 
tocmai de necesitatea de a se completa inventarul. A 
doua: numai aparent inventarul este complet. În legătură 
cu această a doua ipoteză socot că va trebui să stai de 
vorbă cu experţii din comisie. 

— Dacă înţeleg bine, tovarăşe maior, dumneavoastră 
presupuneţi că Luca Mântulescu a fost înjunghiat ca să 
nu descopere, verificând inventarul, că un anumit obiect 
de valoare a fost înlocuit cu un altul, fără sau cu valoare 
mai mică 

— Exact, tovarăşe Ovezea! 

— Tovarăşe maior, aceasta trebuie că este explicaţia. 
Vă mulţumesc. 

— În altă ordine de idei, să ştii că am ascultat la 
magnetofon declaraţia păsărarului. Ai avut dreptate. 
Foarte interesantă şi prețioasă pentru noi. Dar, ia spune- 
mi! Crezi că acum toţi protagoniştii au intrat în scenă? 

— Cu excepţia unuia, tovarăşe maior. 

— A căruia? 

— Asta n-aş putea preciza, fiindcă, deocamdată, nu 


ştiu cine sunt cei care acţionează. Numericeşte însă, se 
pare că unul e încă lipsă la apel. Să mă explic: Profesorul, 
care, bineînţeles, nu e profesor, s-ar puteai să fie 
deţinutul cu nr. 8 317, respectiv Tiberiu Fotiade. Ziarista 
cu ochelari fumurii, probabil, femeia care a vizitat-o pe 
bătrână. Lipseşte la apel cel de-al treilea personaj, 
respectiv nepotul. Sau invers: dacă profesorul este 
nepotul, atunci Tiberiu Fotiade este acela care încă n-a 
intrat în scenă. 

— Nu-i deloc sigur că n-au intrat în scenă toate 
personajele. Oare este exclus ca cel de-al treilea 
personaj - fie nepotul, fie Tiberiu Fotiade - să acţioneze 
din umbră, fără ca noi să prindem, deocamdată, de 
veste? 

— Aveţi dreptate, nu este deloc exclus!... 

— Dar în legătură cu declaraţia păsărarului, altceva 
vreau să aflu de la dumneata. Anume, de ce o găseşti 
atât de interesantă? 

— În primul rând pentru că acum - acceptând ca 
adevărată ipoteza d-voastră - ştim că toţi protagoniştii 
se află în scenă. În al doilea, ştim, de data asta precis, că 
toate cele trei fire se împletesc la Castel, şi că, deci, nu 
am greşit mutându-ne „cartierul general” aici, la 
Caraiman. În al treilea, ştim că interesul bandiţilor este 
circumscris numai la două apartamente din Castel: unul, 
apartamentul secret în care a locuit, pe vremuri, Beatrice 
Popeea, celălalt, acela în care a locuit rivala sa, Ana- 
Maria Fotiade. În al patrulea, putem emite ipoteza că toţi 
cei trei bandiți urmăresc aceeaşi ţintă. În al cincilea, de 
vreme ce atât profesorul, cât şi ziarista l-au descusut pe 
bătrân în legătură cu Castelul, înseamnă că, pe o cale 
sau alta amândoi au acces acolo. În al şaselea rând, 
putem presupune că amândoi urmăresc aceeaşi ţinte, 
eventual fără să ştie unul de celălalt. Deocamdată cred 
că în acestea constă importanţa depoziţiei 
„şambelanului”. 

— Mda! Şi altceva? 


— Tovarăşe maior, declaraţia păsărarului naşte multe 
întrebări. 

— De exemplu! 

— De ce profesorul s-a interesat de apartamentul 
Beatricei Popeea, iar „ziarista”, de al Anei-Maria Fotiade? 
Trebuie să tragem concluzia că se află în joc două 
„Mize”? 

— Pentru prima dată te aud pronunţând termenul 
acesta. 

— Şi cel puţin nu ştiu dacă e cel mai potrivit. 

— La ce te referi? 

— La ceea ce există în cele două apartamente - sau 
numai într-unul - şi care interesează în mod deosebit 
atât pe „profesor” cât şi pe „ziaristă”. Căci nu putem 
accepta că au încercat amândoi să-l tragă de limbă pe 
păsărar în legătură cu apartamentele numai din simplă 
curiozitate. 

— Va să zică, ceea ce eventual există ascuns într-unul 
sau în amândouă apartamentele numeşti dumneata 
miză. 

— Exact, tovarăşe maior. 

— Bine, de acord să consideram cuvântul miză ca un 
termen convenţional. Mi se pare însă profund greşit să 
presupui că ar putea exista în fiecare apartament câte o 
miză. Faptul că profesorul s-a interesat de apartamentul 
bătrânei Popeea, iar ziarista de al Anei-Maria Fotiade ar 
putea să însemne, mai curând că informaţiile pe care le 
deţin în legătură cu miza sunt contradictorii. Nu crezi că 
ipoteza aceasta pare mult mai probabilă? 

— Ba da, tovarăşe maior! Am spus două, numai pentru 
a nu exclude şi această ipoteză, oricât de puţin probabilă 
pare. Indiferent însă de numărul mize!/or, şi altceva ar fi 
extrem de important să cunoaştem: câţi dintre cei care 
au interesul să ajungă la miză au doar acces în Castel şi 
câţi fac parte din personalul muzeului? 

— Şi de ce crezi că aceasta e atât de important? 

— Fiindcă măsurile de pază pe care trebuie să le luăm 


depind în mare măsură de răspunsul la această 
întrebare. 

— Explică-te, te rog!... 

— În primul rând, în legătură cu miza. Ştim că trei 
indivizi - toţi trei sau, poate, unii numai, cu cazier 
- urmăresc să pună mâna pe miza ascunsă într-unul din 
cele două apartamente. Poate mă veţi întreba, de ce nu 
şi al patrulea, respectiv asasinul? Pentru că, în cazul 
când şi acesta din urmă urmăreşte să pună mâna pe 
aceeaşi miză, nu ar fi transportat presupusul cadavru al 
lui Luca Mântulescu tocmai în apartamentul cu lambriuri 
din lemn de piper. Faptul că l-a ascuns tocmai acolo 
înseamnă că nu-şi dă seama de importanţa 
apartamentului aceluia în raport cu miza. 

— Dar dacă totuşi a făcut-o, deşi cunoaşte ce 
importantă are apartamentul? 

— Imposibil! 

— De ce? 

— Fiindcă nu avem dreptul, dacă ţinem seama de felul 
cum a lucrat până acuma asasinul, să presupunem că şi- 
a interzis, cu bună ştiinţă, accesul la apartament. 

— Vrei să spui că ar fi trebuit să-i vină în minte că noi, 
descoperind pe intendent acolo, vom lua măsuri de pază 
a apartamentului? 

— Exact, tovarăşe maior. 

— Dar dacă el deţine informaţia că miza se află în 
celălalt apartament? In acest caz, mai consideri că şi-a 
interzis, cu bună ştiinţă, accesul la miză? 

— In acest caz, desigur că nu. Deci, tovarăşe maior, 
dumneavoastră sunteţi de părere că şi asasinul 
urmăreşte aceeaşi miză? 

— Nu! Nu sunt deloc de această părere. Ţi-am pus însă 
întrebarea, fiindcă am vrut să constat dacă, pornind de la 
un raţionament just, ai tras toate concluziile posibile. 

— Şi ce aţi constatat, tovarăşe maior, dacă îmi este 
îngăduit să întreb? 

— Că nu, tovarăşe căpitan. Să rezumăm. Dumneata ai 


spus: Dacă asasinul ar urmări aceeaşi miză nu şi-ar fi 
închis singur accesul la ea, ascunzând presupusul 
cadavru tocmai în apartamentul unde ştie că ea se 
găseşte. Raționamentul e just, şi sunt cu totul de acord 
cu el. Dar eu te-am întrebat: dar dacă el deţine 
informaţia că miza se află ascunsă în celălalt 
apartament? A fost justificată întrebarea mea? Da, 
fiindcă din cele relatate de păsărar reiese că în ceea ce 
priveşte locul unde se află ascunsă miza nu există un 
consens de păreri. Punându-ţi această întrebare, 
dumneata ai început să te clatini, să te îndoieşti că 
raţionamentul de la care ai pornit mai stă în picioare. 
Tocmai fiindcă nu ai gândit toate concluziile posibile. 
Dacă aşa s-ar fi întâmplat, atunci când mi-ai răspuns că 
asasinul nu şi-ar fi interzis, cu bună ştiinţă, accesul la 
miză nu te-ai fi referit la apartament ci la întreg etajul. Şi 
atunci nu ţi-aş mai fi pus cea de-a doua întrebare - care 
te-a derutat - fiindcă răspunsul dumitale mi-ar fi dovedit 
că nu te-ai oprit la jumătatea drumului. 

Deci, în ciuda faptului că nu ai gândit până la capăt, 
raţionamentul de la care ai pornit e just. Nu este posibil 
ca asasinul să urmărească aceeaşi miză fiindcă nu l-ar fi 
transportat pe intendent la etajul doi, tocmai fiindcă ar fi 
trebuit să-şi dea seama că noi vom lua măsuri nu numai 
în legătură cu apartamentele, ci cu întreg etajul - fapt 
care se va întâmplă. Chiar dumneata spuneai mai 
adineaori că e necesar să luăm unele măsuri. Concret, la 
cel fel de măsuri te refereai? 

— Tovarăşe maior, va trebui să luăm atare măsuri 
încât să putem aresta pe oricine ar încerca, urcând la 
etajul doi, să pună mâna pe miză. Şi când spun „oricine” 
mă gândesc la profesor, la ziaristă, la nepot. O asemenea 
măsură se impune mai ales dacă în ciuda rezultatului 
negativ al cercetării, nu respingem de plano posibilitatea 
că totuşi cineva, cu sau fără ajutorul vreunuia dintre 
salariaţi, a putut pătrunde în muzeu. 

— Concret, cum vrei să procedezi? 


— Tovarăşe maior, aş avea nevoie de doi oameni care 
să asigure paza etajului 

— Unul nu ajunge? 

— Tovarăşe maior, ştiţi că etajul doi e dispus în jurul 
holului de onoare. Apartamentul bătrânei Popeea se află 
la nord, cel al Anei-Maria Fotiade, la sud. Între ele, 
culoarul circular. Din cauza aceasta, acela care ar 
supraveghea apartamentul cu lambriuri din lemn de 
piper nu ar putea şti ce se întâmplă în celălalt 
apartament, şi invers. Desigur, dacă ar exista numai o 
singură cale de acces la etaj, treaba s-ar simplifica. Am 
fixa postul de observaţie, să zicem, în imediata apropiere 
a scărilor. La etaj însă se poate ajunge pe trei căi diferite: 
pe scara obişnuită, pe scara secretă şi, în fine, cu liftul. 
După cum vedeţi, din cauza condiţiilor speciale, este 
imposibil ca un singur om să poată ţine sub observaţie 
ambele apartamente decât dacă ar circula tot timpul de 
la un apartament la altul. Or, aceasta în general nu poate 
constitui o soluţie, cu atât mai puţin în cazul nostru 
special. 

— Ca supravegherea etajului să dea rezultate este 
necesar ca măsurile ce le vom lua să rămână 
conspirative  Amintind de aşa zisa năzăreală a 
intendentului, relevai pe bună dreptate că e posibil ca cel 
care s-a strecurat în Castel să fi fost ajutat din interior. 
Asta înseamnă că absolut tot ceea ce vom întreprinde 
trebuie să rămână secret şi pentru cei dinăuntru, şi 
pentru cei din afară. Dar ia gândeşte-te! Cei doi oameni 
de care ai nevoie vor trebui schimbaţi, că doar nu le vom 
duce mâncare cu sufertaşul. Vezi dumneata posibilitatea 
ca oamenii noştri să vină şi să plece, fără ca niciunul, dar 
absolut niciunul din salariaţii muzeului să prindă de 
veste? Teamă mi-e că, până la urmă, secretul nostru ar 
ajunge ca acela al lui Polichinelle. 

— Asta-i cam aşa, tovarăşe maior. 

— De aceea, eu cred că cea mai bună soluţie ar fi dacă 
am instala în ambele apartamente aparate speciale, cu 


declanşare automată, care să înregistreze pe peliculă pe 
toţi aceia care ar intra acolo. Procedând astfel, asigurăm 
o conspirativitate perfectă. 

— În schimb, tovarăşe maior, nu putem înlătura unele 
inconveniente. 

— De pildă! 

— Dacă aparatul înregistrează imaginea cuiva 
cunoscut, spre pildă a lui Fotiade, sau, eventual, a 
vreunuia dintre salariaţi, atunci totul e în perfectă ordine. 
Vom şti pe cine trebuie să arestăm. Dar dacă pătrunde în 
apartament să zicem nepotul sau altcineva tot atât de 
necunoscut nouă, ce facem în acest caz? Unde îl vom 
găsi după aceea? 

— Să zicem că se întâmplă aşa. Dar, tovarăşe căpitan, 
esenţialul e să nu-i speriem tocmai acum. Fiindcă a sosit 
timpul să terminăm cu bandiții ăştia. Mai devreme m-a 
chemat la telefon tovarăşul colonel şi m-a întrebat când 
ne întoarcem. l-am spus că în cel mult cinci zile vom fi 
înapoi la Bucureşti. Mi se pare că suntem aici de şapte 
zile, nu? 

— Exact, tovarăşe maior. 

— Va să zică ne-am înţeles. Repezim un om de-al lui 
Borcea la Bucureşti, după aparate. Are timp să se 
întoarcă chiar în noaptea aceasta, iar mâine dimineaţă le 
instalăm. Instalarea ridică vreo problemă? 

— Nici una, tovarăşe maior. Voi instala personal 
aparatele. Cu acest prilej, voi continua investigaţiile în 
legătură cu miza. E o treabă extrem de dificilă să cauţi 
ceva care sigur există, dar fără să ştii ce anume trebuie 
să găseşti. 

— Atunci du-te la Borcea, pune-l la curent cu cele ce 
am discutat şi cere-i să trimită un om la Bucureşti. Şi dă-i 
dumneata toate indicaţiile unde şi cui trebuie să se 
adreseze pentru aparate. 

— După aceea îmi voi permite să revin, tovarăşe 
maior. Aş vrea să vă cer părerea într-o problemă care o 
priveşte pe Dana Milea. 


— Bineînţeles!... După ce vorbeşti cu Borcea, vino. 

Căpitanul Ovezea tocmai se pregătea să plece când 
intră pe uşă şeful miliției. 

— Să trăiţi, tovarăşe maior. 

— A, dumneata erai! Noroc! Stai jos. Tocmai despre 
dumneata era vorba. Va trebui să ne dai un om care să 
ne aducă de la Bucureşti nişte aparate. Ovezea are să te 
pună în curent. 

Şi deoarece căpitanul Borcea se tot uita pe o foaie de 
hârtie, adăugă: 

— Dar ce-i cu hârtia aceea? 

— Tovarăşe maior, ştim cui aparţin amprentele de pe 
pumnal. 

— Cui? 

— Lui Marin, omul de serviciu de la muzeu. 

— Imposibil! exclamă căpitanul Ovezea. 

— Poftim, aici, dovada. 

Maiorul şi căpitanul Ovezea confruntară amprentele 
găsite pe pumnal cu cele ale lui Marin. Identitatea era 
perfectă. 

— Mada! Nu mai încape nicio îndoială, murmură 
căpitanul Ovezea. 

— Pe lista dumitale, Ovezea, Marin unde figurează? 

— Tovarăşe maior, la început era trecut pe lista celor 
bănuiţi. În ultimul timp, revizuind lista, l-am şters. 

— Şi l-ai trecut pe lista „probabililor”. 

— Nu, tovarăşe maior! L-am şters definitiv de pe toate 
listele. 

— Ca să fiu sincer, tovarăşe maior, şi pentru mine 
Marin a fost ultimul pe care l-aş fi putut bănui, spuse 
căpitanul Borcea. 

Căpitanul  Ovezea, privind cu lupa amprentele 
murmură: 

— Marin, omul acesta cu privirea blajină şi deschisă şi 
care atunci când a văzut trupul scăldat în sânge al lui 
Luca a izbucnit în hohote de plâns, ca un copil... Marin 
ucigaşul lui Anton Neguţă şi doar din întâmplare nu şi al 


lui Luca Mântulescu... Este oare posibil ca individul 
acesta să fie în realitate o fiară setoasă de sânge? 

— Pare, într-adevăr, de necrezut, dar s-au mai văzut 
astfel de cazuri, vorbi căpitanul Borcea. Asemenea 
indivizi sunt cu atât mai primejdioşi, cu cât se pricep în 
aşa măsură să câştige bunăvoința şi simpatia oamenilor, 
încât reuşesc să rămână mult timp în afara oricăror 
bănuieli. 

x 
x x 


Sublocotenentul Pavelescu imediat ce sosi se prezentă 
căpitanului Borcea. 

— Să trăiţi tovarăşe căpitan! 

— Te-ai şi întors, Pavelescule? 

— Chiar acum am picat, tovarăşe căpitan. 

— Şi ai adus aparatele? 

— Le-am adus. 

— la imediat legătura cu tovarăşul căpitan Ovezea. Mi 
se pare că va avea nevoie de dumneata ca să le 
instaleze. 

— Am înţeles! 

— Altceva? 

— Altceva nimic, tovarăşe căpitan. Adică ar mai fi 
ceva. Pe urmă pocnind călcâiele şi luând poziţia de 
drepţi: Tovarăşe căpitan, vă rog să-mi permiteţi să vă 
raportez că noi am luat examenul de literatură română 
cu nota zece. 

— Bravo! Felicitările mele. Mai aveţi vreun examen? 

— Mai avem unul singur: socialismul ştiinţific. Dar la 
materia asta suntem doctori. Aşa că, joia viitoare vom fi 
cu examenul de stat luat. 

— Încă o dată felicitările mele! 

— Vă mulţumim! 

Un minut mai târziu sublocotenentul Pavelescu 
părăsea biroul căpitanului Borcea şi se ducea să-l caute 
pe căpitanul Ovezea. 

Sublocotenentul Pavelescu terminase Facultatea 


juridică în urmă cu un an, şi tot atunci îşi dăduse şi 
examenul de stat. Vestea comunicată căpitanului Borcea 
privea pe logodnica sa, care dădea examenul de stat la 
Facultatea de filologie. Pentru ambii logodnici el 
constituia un eveniment de deosebită importanţă, fiindcă 
imediat după aceea urmau să se căsătorească. Din acest 
motiv, ori de câte ori logodnica sa avea de susţinut un 
examen, emoţiile prin care trecea sublocotenentul 
depăşeau cu mult pe ale candidatei. Nu se liniştea decât 
atunci când, prin telefon, afla rezultatul. 

— Măi tovarăşi, la Istoria R.P.R. luarăm nota nouă! îşi 
vestea el tovarăşii care, după ce împărtăşiseră emoţiile 
tovarăşului lor, împărtăşeau acum şi bucuria lui. 

Până şi căpitanul Borcea, la curent cu marele 
eveniment, ceruse să i se comunice de fiecare dată 
rezultatul. Aşa se explică de ce, abia întors din misiune, 
sublocotenentul ţinuse să-l informeze în legătură cu 
penultimul examen, cu care prilej logodnica sa obținuse 
nota maximă. 


XIV 


Căpitanul Ovezea ştia că Dana Milea vine din urmă şi, 
dinadins, ca să-l poată ajunge, se opri să-şi aprindă o 
ţigară. Dar, oricât de mult prelungi căutatul chibriturilor 
prin buzunare, şi pe urmă operaţia scăpăratului, ea tot 
nu-l ajunse. Până în cele din urmă, fu nevoit să-şi 
continue drumul, mergând însă foarte încet. Dar nici 
această manevră nu izbuti. În oglinda unei vitrine 
observă că distanta dintre ei rămăsese aceeaşi. 

„Deşi nu sunt în uniformă, este imposibil să nu mă fi 
recunoscut!” îşi spuse căpitanul Ovezea oarecum 
intrigat. 

Desigur, ar fi putut să se oprească şi s-o aştepte. Dar 
el voia ca întâlnirea să pară cu totul întâmplătoare. De 
altfel, chiar era, fiind una din putinele ocazii când Dana 
Milea nu era însoţită de lon Mocanu, voia să profite de 
această împrejurare ca să-i aducă la cunoştinţă, direct, 
hotărârea pe care o luase şi pe care tocmai spre a i-o 
comunica prin directorul Cociuban se îndrepta acum spre 
Castel. 

Bănuind că ea rămâne intenţionat în urma, şi punând 
aceasta pe seama unei excesive prudenţe - ca urmare a 
recomandării pe care i-o făcuse - se opri, ca din 
întâmplare, în fata unei vitrine, prefăcându-se că îl 
interesează în mod deosebit articolele de sport expuse. 

Câteva minute mai târziu, întâlnirea, inevitabilă, păru 
cu totul întâmplătoare. 

— Bună ziua, tovarăşă Dana! 

— D-voastră  eraţi, tovarăşe căpitan! Nu v-am 
recunoscut. În haine civile arătaţi altfel. 

Deşi se străduia ca tonul să pară cât mai natural, se 
cunoştea cât de colo că nu spune adevărul 

— Arăt altfel? Se poate. N-am ştiut aceasta. Ei, dar îmi 
pare bine că v-am întâlnit. Tocmai mă duceam la 


tovarăşul director. 

— Voiaţi să-mi transmiteţi ceva prin tovarăşul director? 
Foarte bine, fiindcă eu sunt tare, tare grăbită. Bună ziua 
tovarăşe căpitan. 

— Numai câteva clipe, tovarăşă Milea! o reţinu, intrigat 
de purtarea ei. Îşi dădea seama că ea căuta să se scape 
de el. 

— V-am spus că sunt foarte grăbită. 

— Da, mi-aţi spus. Dar şi eu am să vă aduc la 
cunoştinţă ceva care nu suferă amânare. 

— Tovarăşul director... 

— Dacă tot v-am întâlnit, mai bine să aflaţi direct 
despre ce e vorba. 

— Vă rog să fiţi cât mai scurt. 

Şi oftă resemnată. 

— De fapt, tovarăşă Milea, este vorba de o propunere. 

— Aştept s-o aud, tovarăşe căpitan. 

— Aţi avea ceva împotrivă să vă luaţi un mic concediu, 
să zicem de maximum o săptămână? 

— În primul rând, concediul pe anul acesta mi l-am 
luat, iar în al doilea rând, nu simt nevoia să mă odihnesc. 
Nu înţeleg ce rost are propunerea d-voastră 

— Tovarăşă Milea, în interesul d-voastră consider că 
este absolut necesar să vă luaţi un concediu o 
săptămână. 

— Tovarăşe căpitan, zău că nu pricep. După câte ştiu, 
l-aţi arestat pe Marin fiindcă aţi descoperit că amprentele 
de pe pumnal sunt ale lui. Dacă nu aţi fi făcut această 
descoperire aş fi putut crede că recomandarea pe care 
mi-o faceţi este în legătură cu cele întâmplate la Castel. 
Aşa însă... 

— Poate n-aţi reţinut tovarăşă Milea că este absolut 
numai în interesul d-voastră să vă luaţi concediul... 

— Ba da, am reţinut foarte bine, şi sunt mâhnită că 
trebuie să vă refuz. Îmi dau seama că nu fac bine, dar nu 
pot altfel. Vedeţi, eu sunt convinsă de contrariu: anume 
că este în interesul meu, în interesul fericirii mele, ca în 


această perioadă de timp să nu absentez de la muncă. 
Bună ziua! 

Şi izbucnind aproape în plâns, îi întoarse spatele. 

Căpitanul Ovezea, privind în urma ei murmură: 

„De neînțeles această bruscă schimbare! Măi fată 
încăpăţânată, ca să-ţi scap viaţa, la nevoie te voi sili. Dar 
nu cred că va trebui să recurgem la astfel de măsuri, 
fiindcă sunt sigur că directorul va izbuti să te convingă”. 

Şi luând această hotărâre, porni grăbit spre Castel. 

În biroul directorului Cociuban se afla şi Ghenea. 

— Vă salut, tovarăşi! 

— Noroc, tovarăşe căpitan! Ce vă aduce la noi? 

— Tovarăşe director, am venit să vă cer sprijinul într-o 
problemă mai delicată convins fiind că d-voastră veţi 
izbuti acolo unde eu am dat greş. Este vorba de tovarăşa 
Dana Milea. Noi socotim că, în interesul ei, este necesar 
să-şi ia neîntârziat un concediu de maximum o 
săptămână. Acum o jumătate de oră întâlnind-o, 
întâmplător, pe stradă, i-am făcut această propunere, 
dar m-a refuzat categoric. Totuşi este absolut necesar ca 
în următoarele şase, şapte zile să nu mai vină pe la 
muzeu. 

— Dacă înţeleg bine, tovarăşe căpitan, înseamnă că 
vreţi s-o feriţi de mâna asasinului. 

— Da, tovarăşe director!... 

— Şi spuneţi că v-a refuzat? Mă surprinde tocmai din 
partea ei o asemenea purtare. 

— Cred că ceva se întâmplă cu ea. Mi-a părut 
schimbată, neliniştită, aş zice speriată chiar. Ştiţi cum şi- 
a motivat refuzul? Că este în interesul ei, ca în această 
perioadă de timp să nu absenteze de la muzeu. La 
plecare a izbucnit în plâns. Probabil că faţă de d-voastră 
îşi va deschide sufletul. 

— Voi încerca, tovarăşe căpitan. 

— Vă mulţumesc! 

— Altceva? 

— Nimic! 


— Atunci, dacă aţi terminat - interveni Ghenea - vreau 
eu să discut cu d-voastră o problemă. 

— Vă ascult, tovarăşe Ghenea. 

— Există dovezi neîndoielnice că Marin Şindrilaru este 
vinovat, tovarăşe căpitan? 

— Aţi fost, desigur, informat că amprentele de pe 
mânerul pumnalului cu care a încercat să-l ucidă pe Luca 
Mântulescu îi aparţin. 

Secretarul organizaţiei de bază replică: 

— Tovarăşe căpitan, dovada cu amprentele e un fapt 
peste care, desigur, nu se poate trece. Totuşi, mi-e atât 
de greu să cred că Marin a putut face moarte de om. Il 
cunosc de când a venit aici, la noi, şi ştiu cum a muncit şi 
cum s-a purtat în toţi aceşti ani. De aceea, chiar dacă s- 
au găsit nenorocitele acelea de amprente, trebuie să mai 
cercetaţi. 

— Puteţi fi liniştit, tovarăşe Ghenea, fiindcă aşa vom 
face. 

— Ştiu!... Ştiu!... Am ţinut totuşi să cunoaşteţi şi 
părerea mea personală în legătură cu acest caz. 

— Aţi făcut foarte bine. Noi punem mult temei pe 
părerile d-voastră, tovarăşe secretar. 


Interogatoriu îl conducea căpitanul Borcea. Căpitanul 
Ovezea şi sublocotenentul Pavelescu asistau. 

— la spuneţi, ştiţi de ce aţi fost reţinut? întrebă 
căpitanul Borcea. 

— Nu ştiu, tovarăşe căpitan. 

— Nu vă simţiţi cu nimic vinovat? 

— Cu nimic, tovarăşe căpitan. N-am furat, n-am 
omorât pe nimeni... Ce vină îmi găsiţi, nu ştiu! 

— Dar despre Luca Mântulescu ce părere aveţi? 

— Ce părere să am? Bună. Eram noi şi oleacă prieteni. 

— Eraţi prieteni? Cum, adică „oleacă” prieteni? 

— De multe ori se întâmpla să plecăm de la muzeu 
împreună. In drum, ne opream la restaurantul „Parc” să 
bem câte o ţuică. Dumnealui făcea totdeauna cinste. 


Niciodată nu mă lăsa să plătesc şi eu. Zicea că nu se face 
fiindcă el are salariu mai mare. 

— Şi ce discutaţi când vă opreaţi la o ţuică? 

— Cine mai ţine minte? De una, de alta... 

— De exemplu! 

— Păi despre munca noastră, despre ce mai vedeam în 
timpul zilei. Că la noi vine atâta lume, şi multe ţi-s date 
să vezi şi să auzi în timpul unei singure zile. Pe urmă, 
mai vorbeam despre ce se mai întâmplă în lume, la 
O.N.U., despre zborul în Cosmos, mă rog, parcă mai ţin 
eu minte despre câte am vorbit noi! 

— Şi n-a existat între d-voastră vreun motiv de 
neînțelegere? 

— Ferit-a sfântul!... 

— Va să zică nu-i purtaţi sâmbetele? 

— Dar de ce să-i fi purtat sâmbetele, tovarăşe căpitan? 
Doar nu veţi fi crezând că eu... 

— Dar pumnalul ăsta îl cunoaşteţi? Înainte de a 
răspunde, gândiţi-vă bine. 

La vederea pumnalului Marin se îngălbeni şi începu să 
tremure. 

— Tovarăşe căpitan, vă jur că nu l-am omorât eu. Vă 
jur pe ce am mai sfânt. 

— V-am spus să vă gândiţi bine înainte de a răspunde. 

— Tovarăşe căpitan, eu în viaţa mea n-am tăiat gâtul 
la o găină, şi d-voastră mă bănuiţi că l-am înjunghiat pe 
tovarăşul Luca. 

— Ştiţi ce sunt acelea amprente, nu-i aşa? 

— Desigur că ştiu, spuse Marin, dar atât de încet, încât 
abia se auzi. Era cu desăvârşire pierdut. 

— Dacă ştiţi, atunci aflaţi că aici, pe mânerul 
pumnalului, criminalul a lăsat amprente. Şi mai aflaţi că 
amprentele sunt identice cu ale d-voastră. Şi acum, după 
ce aţi aflat aceasta tot nu aveţi de gând sa mărturisiţi? 

Marin se făcu şi mai mic în fotoliu. Se uita cu ochi 
deznădăjduiţi la cei trei ofiţeri, la rolele magnetofonului 
care se învârteau încet, uniform, şi clătina tot timpul din 


cap, la dreapta şi la stânga 

— Nu l-am omorât eu!... Nu l-am omorât eu!.. 

— Va să zică nu vreţi să recunoaşteţi. 

Replică aproape zbierând: 

— Cum, Dumnezeule, să recunosc dacă nu l-am 
omorât? 

Pe urmă, cuprins din nou de deznădejde: 

— Ei, dar şi dumneavoastră cum să mă credeţi, dacă 
aveţi dovadă împotriva mea!... 

— Afirmaţi că nu l-aţi omorât. Bine! Să zicem că nu l- 
aţi omorât. Dar atunci, cum au ajuns amprentele d- 
voastră pe mânerul pumnalului? 

— Păi tocmai asta e nenorocirea, tovarăşe căpitan 
Amprentele sunt ale mele, dar nu eu l-am omorât. 

— Dacă nu aveţi niciun amestec, atunci cum s-a 
întâmplat minunea asta? 

Marin se frământă pe scaun, îşi şterse sudoarea de pe 
faţă cu o batistă mare cât o basma, pe urmă, din nou, ca 
un laitmotiv: 

— Parcă aveţi să mă credeţi!... Dacă nu pot dovedi, n- 
aveţi să mă credeţi!... 

— Aşteptăm să ne explicaţi cum au ajuns amprentele 
pe mânerul pumnalului. 

— Păi asta-i! Au ajuns, fiindcă... fiindcă am ţinut în 
mână pumnalul. 

— Va să zică, recunoaşteţi că aţi ţinut în mână 
pumnalul. 

— Când l-am găsit, tovarăşe căpitan. Când l-am găsit 
în servietă. Dar parcă aveţi să mă credeţi, dacă n-am 
cum să dovedesc!. 

— Ca să vă putem crede, trebuie să cunoaştem 
adevărul şi numai adevărul. 

În ochii lui Marin Şindrilaru licări o rază de nădejde. 

— Adevărul, de bună seamă că adevărul, tovarăşe 
căpitan! Să vedeţi cum s-a întâmplat: 

În fiecare zi vin la slujbă cu o servietă. O servietă 
veche şi scorojită, că o am de mai bine de treizeci de ani. 


Pun în ea câte ceva de-ale mâncării, că până la prânz ţi 
se face foame. Toţi tovarăşii îşi aduc de acasă de 
mâncare. Până şi tovarăşul director. leri, să fi fost pe la 
orele zece? Da, cred că atâta era când mi s-a făcut 
foame. De obicei gustarea o iau mai târziu. Dar ieri, tot 
umblând încolo şi încoace ca să dau de tovarăşul Luca, 
am flămânzit mai devreme. Deschid servieta să scot 
pacheţelul, când colo, ce văd? Pumnalul, tovarăşe 
căpitan. Nu mi-am dat seama, de la început, că e plin de 
sânge. Mi-am zis: cine şi-o fi bătut joc de mine de mi-a 
pus în servietă cuţitoiul ăsta? Abia când l-am scos din 
servietă am observat că e plin de sânge. 

Când am văzut sângele am îngheţat, tovarăşe căpitan. 
Imediat m-am gândit la tovarăşul Luca, care dispăruse, 
de parcă l-ar fi înghiţit pământul. Mi-am zis: să ştii 
Marine, că ăl de l-a ucis pe tovarăşul Anton l-o fi omorât 
şi pe tovarăşul Luca, şi ţi-a pus ţie în servietă cuțitul, ca 
să cadă bănuiala pe tine... Da, tovarăşe căpitan, aşa m- 
am gândit. Şi dacă m-am gândit aşa, m-a cuprins frica. 
Imi era atâta frică să nu se găsească la mine pumnalul şi 
să fiu învinuit de omor, încât am început să tremur de 
parcă m-ar fi scuturat frigurile. Şi atunci mi-am zis că 
trebuie musai să mă scap de pumnal. 

Acum, Îmi dau seama că ar fi fost mai bine dacă mă 
duceam la tovarăşul director şi-i spuneam dumnealui 
unde am găsit blestematul ăla de pumnal. Dar de frică, 
parcă îmi luase dracu' minţile. Dar ce să mai lungesc 
vorba, tovarăşe căpitan. Mi-am adus deodată aminte de 
sertarul cu fundul dublu şi, fără să mai stau mult pe 
gânduri, l-am ascuns acolo. Asta e tot tovarăşe căpitan. 
Vă jur, pe ce am mai sfânt, că nu vă mint! 

Omul părea sincer. Ofițerii schimbară o privire de 
înţeles între ei, mai ales că de la început avuseseră unele 
dubii în legătură cu vinovăția lui. 

— Şi când aţi ascuns în sertar cuțitul, nu v-a fost 
teamă că s-ar putea să vă surprindă careva? 

— Cum să nu, tovarăşe căpitan. Dar mai frică mi-era 


să stau cu cuțitul la mine, în servietă. M-am gândit să-l 
iau de acolo, mai târziu, şi să-l arunc sau să-l îngrop. N- 
am mai avut însă când, fiindcă între timp a dat peste el 
tovarăşa Dana. 

— Şi cu servieta ce aţi făcut? La percheziţie nu s-a 
găsit nicio servietă. 

— Am îngropat-o, tovarăşe căpitan! 

— De ce? 

— Fiindcă se pătase în vreo două locuri cu sânge. ŞI 
dacă era pătată cu sângele tovarăşului Luca, mai puteam 
pune mâncare în ea? Nu puteam! Am îngropat şi cămaşa 
pe care o purtam în ziua aceea. 

— Pe ea de ce ai îngropat-o? 

— Se pătase şi ea de sânge. Când m-am dus să lepăd 
cuțitul în sertar l-am ascuns sub cămaşă, că doar nu era 
să mă car prin muzeu cu servieta, să mă vadă cineva şi 
să creadă că umblu să fur ceva. Şi dacă l-am ţinut sub 
haină, s-a murdărit cămaşa cu sânge. 

— Haina nu s-a murdărit? 

— Ba şi ea! Dar cum era să îngrop haina, care costă o 
mulţime de bani? Am tăiat doar partea din căptuşeală 
care se pătase înlocuind-o cu o bucată luată de lao 
haină trenţuită, pe care de mult n-o mai port. 

— Şi unde ai îngropat servieta şi cămaşa? 

— În grădină, acasă. Vă arăt, tovarăşe căpitan. 

Apoi citind, parcă uşurat, şi din nou cu o rază de 
nădejde în ochi: 

— Acum ştiţi tot! M-aţi crede fără dovezi, tovarăşe 
căpitan? 

— Vom vedea. Avem noi cum să ne convingem dacă 
ne-ai spus sau nu adevărul. Pentru astăzi, deocamdată, 
ajunge. 

Şi făcu semn miliţianului să-l scoată din birou. 

— Ei, ce spuneţi de surpriza pe care ne-a rezervat-o 
Marin? întrebă căpitanul Borcea adresându-se, în special, 
căpitanului Ovezea. 

— Surpriză în ceea ce priveşte detaliile, fiindcă în ceea 


ce priveşte faptul în sine... 

— Am avut cu toţii îndoieli. Asta e drept. 

— Îmi permiteţi,  tovarăşe căpitan - vorbi 
sublocotenentul Pavelescu - să pun o întrebare? 

— Te ascult, Pavelescule! 

— Mie nu mi-e clar ce a urmărit asasinul lui Luca 
Mântulescu, atunci când a ascuns pumnalul în servieta 
lui Marin. 

— Cum, ce a urmărit! se miră căpitanul Borcea. Să ne 
fără să credem că Marin este autorul crimelor comise de 
el. E clar. 

— Dar cum de a ştiut ce va face Marin cu pumnalul? A 
fost doar o întâmplare că a procedat aşa cum a procedat. 
Putea, spre pildă, să îngroape pumnalul împreună cu 
cămaşa şi servieta. Sau putea să-l ascundă într-un alt 
loc, tot în Castel - şi îmi închipui că există destule locuri - 
unde să nu poată fi găsit niciodată. Şi dacă aşa s-ar fi 
întâmplat, cui i-ar fi trecut prin minte să-l bănuiască? 
Presupunând că Marin ne-a spus adevărul, asasinul, 
dacă, într-adevăr, a urmărit să-l bage la apă a fost foarte 
puţin inspirat ascunzând pumnalul în servietă. 

— Mai întâi o întrebare: Ai spus aşa: presupunând că 
Marin ne-a spus adevărul... înseamnă aceasta că nu eşti 
convins de nevinovăția lui? 

— În orice caz, eu încă nu i-aş acorda credit deplin, 
tovarăşe căpitan. 

— Şi ai face bine. Nici eu nu i-l acord încă deşi sunt 
aproape convins că Marin n-are niciun amestec în crimă. 
Şi acum în legătură cu  nedumerirea dumitale, 
Pavelescule. Remarca dumitale, în sine, e judicioasă, Dar 
ea nu ţine seama de împrejurarea concretă. Acela care a 
încercat să-l ucidă pe Luca Mântulescu l-a ucis şi pe 
Anton Neguţă. Ce înseamnă aceasta? Ilnseamnă că ne 
găsim în faţa unui criminal extrem de periculos, care 
acţionează cu rapiditate şi cu o îndrăzneală pe care, aş 
zice, numai disperarea i-o poate da, un ucigaş care - şi 
aceasta e foarte important - nu lasă urme. Ei bine, crezi 


că banditul, înainte de a proceda aşa cum a procedat, nu 
şi-a pus întrebarea pe care ţi-ai pus-o şi dumneata? Fără 
îndoială că da. Or, dacă totuşi, a ascuns pumnalul în 
servietă, înseamnă că şi-a cunoscut bine omul, mai 
precis a presupus că va reacţiona numai în felul care îi 
convenea lui. Şi iată dovada: Din toate posibilităţile care 
îi stăteau la îndemână, Marin a ales tocmai pe aceea 
care convenea cel mai bine asasinului. 

— Da! Într-adevăr, aceasta ar fi o explicaţie. Înseamnă 
deci că în câteva zile va trebui să-i dăm drumul lui Marin. 

— Dacă ne vom convinge că nu ne ascunde nimic, 
sigur că va trebui să-i dăm drumul, preciza căpitanul 
Borcea. 

Căpitanul Ovezea, observând că sublocotenentul nu 
prea pare mulţumit de soluţia preconizată de şeful său, 
adăugă: 

— Nu te mira. Spuneai adineauri că asasinul n-a fost 
prea inspirat atunci când s-a decis să ascundă pumnalul 
în servieta lui Marin. Tovarăşul căpitan Borcea ţi-a 
explicat - şi sper că te-a convins - că n-a fost chiar atât 
de prost inspirat cum îţi închipui. Dimpotrivă, aş zice eu. 
Poţi să fii sigur că, dacă Marin ar fi găsit o altă 
ascunzătoare pumnalului, asasinul s-ar fi îngrijit, într-un 
fel sau altul, ca noi s-o aflăm, tocmai ca să „descoperim” 
cui aparţin amprentele de pe mâner. Dar, întrucât Marin 
şi-a pierdut capul iar Dana Milea a găsit pumnalul mai 
curând decât se aştepta, n-a mai fost nevoie să ne 
„informeze” să zicem pe calea unei scrisori anonime. 
Datorită acestor împrejurări asasinul şi-a realizat scopul, 
mai bine-zis şi l-a realizat parţial. Anume, ca noi, Miliția, 
să intrăm în posesia unei dovezi certe de vinovăţie a lui 
Marin. 

— Vă rog să mă iertaţi că vă întrerup, tovarăşe căpitan 
dar când ar putea considera asasinul că şi-a realizat 
scopul? întrebă sublocotenentul Pavelescu. 

— Numai în cazul când Marin ar fi arestat şi 
condamnat. Abia atunci s-ar simţi liniştit, abia atunci s-ar 


simţi în afara oricărui pericol de a fi arestat. Deocamdată 
nu a realizat decât un respiro. 

— Va să zică, dumneavoastră, tovarăşe căpitan, 
susţineţi că ambele crime au fost comise de un singur 
individ? întrebă sublocotenentul Pavelescu. 

— Ar fi o greşeală dacă am crede altfel. Acela care a 
căutat să-l omoare pe Luca Mântulescu este şi ucigaşul 
lui Anton Neguţă. Criminalul acesta odios se teme să nu 
fie descoperit. Ca să se pună la adăpost a încercat s-o 
compromită pe Dana Milea. Văzând că ticăloşia asta nu i- 
a reuşit, şi-a căutat altă victimă, respectiv pe Marin. Fără 
îndoială că el se felicită pentru ideea pe care a avut-o în 
legătură cu pumnalul. Pe baza dovezii peremptorii - 
amprentele - noi l-am arestat pe Marin. Dar asasinul nu 
se simte încă în deplină siguranţă. El se teme că Marin se 
va lupta să-şi apere nevinovăția. Totuşi, speră că pentru 
noi argumentul hotărâtor îl vor constitui amprentele şi nu 
explicaţiile lui. Ei bine, de ce să-i spulberăm iluziile? Ce- 
ar fi dacă mâine chiar asasinul va afla că am încheiat 
dosarul lui Marin, care urmează a fi judecat pentru vina 
de a-l fi ucis pe Anton Neguţă şi de a fi atentat la viaţa lui 
Luca Mântulescu? Ce părere aveţi tovarăşe căpitan 
Borcea? 

— Ideea nu e deloc rea. 

— In cazul acesta, rămâne s-o supunem aprobării 
tovarăşului maior. 

— Şi cu Marin ce facem? întrebă sublocotenentul 
Pavelescu. Dacă îi dăm drumul, cum rămâne cu planul d- 
voastră? 

— De vreme ce ne-am convins că e nevinovat, desigur 
că nu-l vom mai reţine, îi răspunse căpitanul Borcea. 
Cociuban îi va face rost de un bilet de odihnă la băile 
Victoria şi-l vom expedia pentru două săptămâni. 

— Spre deosebire de Dana Milea, Marin va fi bucuros 
să-şi trateze reumatismele, mai ales că anul acesta, 
după câte ştiu, încă nu şi-a luat concediu de odihnă, 
adăugă căpitanul Ovezea. 


Abia întors de la spital, căpitanul Ovezea se prezentă 
maiorului Mărăcineanu. 

— Să trăiţi, tovarăşe maior! Am fost la spital şi am 
venit să vă raportez. 

— i-au dat voie să vorbeşti cu Luca Mântulescu? 

— Mi-au dat, tovarăşe maior. Starea lui s-a ameliorat 
simţitor. 

— Ei, şi ce spune Luca Mântulescu? 

— Tovarăşe maior, aşa cum, de altfel, ne-am aşteptat, 
nu l-a văzut pe asasin. Atacat pe la spate, s-a prăbuşit 
fără suflare. Totuşi, am putut afla unele amănunte 
deosebit de importante. 

— Raportează! 

— lată cum s-au petrecut faptele: Inventarierea a 
început-o cu dulapul-vitrină în care sunt păstrate 
uniformele. Spre surprinderea sa, a găsit dulapul 
descuiat. Aceasta l-a făcut să devină foarte atent, deşi i 
se părea aproape de necrezut că tocmai vechiturile 
acelea ar fi putut ispiti un hoţ. Începând să le numere, a 
observat tocmai în fundul dulapului un pachet care în 
niciun caz, nu avea ce căuta acolo. Intrigat l-a ridicat şi 
tocmai când se pregătea să-l desfacă a fost atacat de 
asasin. 

— Va să zică, n-a mai apucat să vadă ce conţinutul. 

— Nu! 

— După formă, după greutate, nu şi-a putut da seama 
ce era înăuntru? 

— Nu, tovarăşe maior. Ceea ce îşi aminteşte este că 
era destul de greu. Presupune că înăuntru se afla ceva 
de metal. 

— Interesant! Înseamnă deci că Luca Mântulescu a fost 
ucis doar ca să nu ia cunoştinţă de conţinutul pachetului. 

— Se pare că acesta a fost mobilul crimei. 

— Mada!... Mda!... Nu e greu să ne închipuim cum s-au 
petrecut lucrurile. Criminalul se afla în sala de arme când 
a auzit paşii lui Luca Mântulescu. Ce căuta acolo, nu 


ştim, în orice caz venise cu un anumit scop. Şi iată că 
Luca se găseşte să-l deranjeze când el încă nu terminase 
treaba pentru care venise. Dovada? Dulapul pe care n-a 
mai avut timp să-l încuie la loc. A mai apucat doar să se 
ascundă pe undeva pe aproape, tot în sala de arme. Luca 
Mântulescu începe verificarea inventarului, spre 
ghinionul său, tocmai cu dulapul-vitrină. Descoperă 
pachetul şi atunci asasinul, ca să-l împiedice să ia 
cunoştinţă de conţinutul lui, îl înjunghie cu pumnalul. 

— Spune-mi, nu l-ai întrebat de ce a început 
verificarea tocmai cu dulapul-vitrină? 

— Ba da! Explicaţia pe care mi-a dat-o e simplă. 
Verificase în ajun cea mai mare parte a inventarului. 

— Ai vreo părere? Ce crezi că se găsea în pachet? 

— Nu, tovarăşe maior! Presupuneri se pot face multe, 
dar niciuna nu mi se pare vrednică de luat în seamă. Dar, 
tovarăşe maior, încă nu v-am spus un lucru deosebit de 
important. 

— Anume? 

— Luca Mântulescu pretinde că, deşi nu l-a văzut la 
faţă pe asasin, înainte de a-şi pierde cunoştinţa a ştiut 
cine l-a lovit. A ştiut datorită unui amănunt pe care acum 
nu şi-l mai aminteşte. 

— Ce păcat! Totuşi, n-ar fi exclus ca mai târziu, când 
starea lui se va ameliora, să-şi aducă aminte. 

— Şi eu nădăjduiesc acelaşi lucru, tovarăşe maior. 

— In orice caz şi această tentativă de asasinat nu pare 
mai puţin absurdă decât cealaltă crimă. In schimb, 
recunoaştem aceeaşi mână criminală, acelaşi diabolic 
sânge rece. 

— Intr-adevăr, tovarăşe maior, numai un asemenea 
monstru a putut risca să care „cadavrul” lui Luca 
Mântulescu tocmai în apartamentul secret, iar apoi să 
pună la cale, cu atâta  perfidă  minuţiozitate, 
compromiterea bietului Marin, urmărind prin aceasta 
inducerea noastră în eroare. 

— Dar, contrar aşteptărilor sale, planul nu i-a reuşit. 


* 
x xk 


Căpitanul  Ovezea răsfoia rapoartele milițianului 
însărcinat cu supravegherea Danei Milea. Rapoartele 
erau scrise cu creionul sau cu cerneală, pe foi de caiet 
sau pe hârtie obişnuită de scris, ceea ce dovedea că 
fuseseră întocmite în grabă şi în împrejurări diferite. 

Una din însărcinările acestui lucrător de miliţie fusese 
şi aceea de a depista pe acela care eventual ar urmări-o. 
Dar absolut în toate rapoartele se preciza că Dana nu 
este urmărită. Probabil asasinul, prinzând de veste la 
timp că este păzită, prudent, renunţase la urmărire. 

Dar nu ca să afle aceasta căpitanul Ovezea pierduse 
timpul citind rapoartele - lucrătorul de miliţie îl informase 
şi verbal - ci în speranţa că, citindu-le, ar putea găsi ceva 
în ele care să justifice ciudata ei purtare din ultimul timp. 

În definitiv, de ce refuzase să plece în concediu, şi la 
ce anume se referise atunci când afirmase că tocmai în 
interesul propriei sale fericiri nu consideră necesar să 
absenteze de la muzeu? Oare în raporturile dintre ea şi 
lon Mocanu să fi survenit vreo schimbare? Nu cumva pe 
fluşturaticul lon Mocanu, fidelitatea de câteva zile 
începuse să-l plictisească? 

Punându-şi această întrebare, simţi că-i este ciudă pe 
Dana Milea. Ciuda aceasta se concretiză în următoarea 
reflecţie: 

„Cine o puse să se îndrăgostească de filfizonul ăsta 
găunos!” 

În clipa aceea se auzi o bătaie în uşă şi în prag apăru 
plutonierul Dâmbu. 

— Tovarăşe căpitan, vă cheamă tovarăşul maior. 

— Bine, vin îndată! 

Oftând, vâri rapoartele într-un dosar, pe care îl încuie 
într-un sertar. 

În birou la maior se mai afla căpitanul Borcea. 

— Ordonaţi, tovarăşe maior! 

Maiorul îi făcu semn să ia loc pe scaunul din faţa sa, 


după care îi întinse, fără niciun cuvânt, trei fotografii. 
Toate trei fotografiile o reprezentau pe Dana Milea. 

— Ce fotografii sunt astea? 

Răspunsul i-l dădu căpitanul Borcea: 

— lată pe cine a înregistrat unul din aparatele instalate 
la Castel. 

— Pe Dana Milea! se miră căpitanul Ovezea. 

— Da, pe Dana Milea! 

— Şi care din aparate? 

— Acela instalat în apartamentul cu lambriuri din lemn 
de piper!... 

— Ei, ce spui de surpriza asta, Ovezea? întreabă 
maiorul. 

— Tovarăşe maior, sunt de-a dreptul uluit. Să ne fi 
înşelat asupra Danei Milea? 

— Asta nu cred. Deocamdată însă fata asta continuă 
să ne dea mare bătaie de cap! 

Şi maiorul strivi în scrumieră ţigara pe care abia o 
aprinsese. 

— Încerc să-mi închipui ce a căutat ea acolo, spuse 
căpitanul Ovezea, care nu-şi putea lua ochii de pe 
fotografia Danei Milea. 

Căpitanul Borcea ridică din umeri: 

— Nu ştiu de ce trebuie să căutăm neapărat o altă 
explicaţie decât aceea care se impune de la sine. 

— Care? întrebă maiorul. 

— Tovarăşe maior, am fost cu toţii de acord că în cele 
două apartamente nu au, de fapt, interesul să intre decât 
aceia care speră să găsească ceea ce am numit noi miză. 
Adică: profesorul, ziarista şi nepotul. De ce am instalat 
aparatele? Ca să-i putem identifica. lată că avem aici 
fotografia primei vizitatoare. În acest caz, nu este normal 
să presupunem că Dana Milea este una şi aceeaşi 
persoană cu ziarista? 

— Bine, dar ziarista s-a informat la păsărar nu de 
apartamentul bătrânei Popeea, ci de celălalt, al Anei- 
Maria Fotiade, obiectă căpitanul Ovezea. 


— De acord! Dar asta încă nu spune nimic. Putem găsi 
nu una ci mai multe explicaţii. Şi apoi, de unde ştim că 
mâine, spre pildă, aparatul din celălalt apartament nu ne 
va înregistra şi el imaginea Danei Milea? În mod normal, 
întrucât nu putem face abstracţie de fotografie, ar trebui 
să acceptăm, cel puţin ca posibilă, ideea că prezenţa 
Danei Milea în apartamentul cu lambriuri din lemn de 
piper are, neapărat, o legătură cu miza. 

— Cu alte cuvinte, să identificăm pe ziaristă în 
persoana Danei Milea? reluă întrebarea căpitanul 
Ovezea. 

— S-o identificăm sau să acceptăm ca posibilă o 
asemenea identificare. 

— Atunci, de vreme ce faceţi totuşi această rezervă, 
de ce oare să acceptaţi că s-ar putea să existe şi altă 
explicaţie? După părerea mea, avem chiar obligaţia să 
căutăm adevărata explicaţie, alta în orice caz decât 
aceea emisă de d-voastră. De ce? În primul rând, pentru 
că suntem trei oameni care, pe baza unei analize foarte 
atente şi minuţioase, am ajuns la concluzia că Dana 
Milea este o fată cinstită, în care putem avea toată 
încrederea. Cu alte cuvinte, nu ne este îngăduit să ne 
schimbăm peste noapte părerea, decât pe baza unor noi 
şi de necontestat dovezi. În al doilea rând chiar 
fotografiile mă îndeamnă să caut o a/tă explicaţie. Vă rog 
să le examinaţi cu atenţie! 

Şi căpitanul Ovezea răsfiră pe birou toate cele trei 
fotografii. 

— Ţi-a reţinut atenţia expresia de frică de pe chipul ei, 
nu-i aşa? îl întrebă maiorul. 

— Da, tovarăşe maior. 

— Şi de ce crezi că-i este atâta frică? 

— Tovarăşe maior, nu ţin să-i iau, cu orice preţ, 
apărarea, preciza căpitanul Ovezea. Dar nu pot să nu fac 
o apropiere între expresia de frică, atât de evidentă în 
toate cele trei fotografii, şi purtarea ei ciudată din 
ultimele patruzeci şi opt de ore. 


— Borcea, dumneata ce părere ai? 

— Poate că ar fi mai bine ca, în loc să facem diverse 
presupuneri, s-o chemăm aici pe Dana Milea şi să-i 
cerem ei să ne spună ce a căutat acolo. 

— De acord Ovezea? Sau ai vreo altă propunere? 

— Am o altă propunere, tovarăşe maior. 

— S-o auzim. 

— Tovarăşul căpitan Borcea crede că Dana Milea ar 
putea fi ziarista. ieri, după vizita păsărarului, am hotărât 
ca să arătăm acestuia fotografiile salariaților muzeului ca 
să ne convingem dacă nu se ascunde printre ei 
profesorul sau ziarista. Dacă Dana Milea este una şi 
aceeaşi persoană cu ziarista bătrânul o va identifica, şi în 
cazul acesta nu mai este nevoie să mai stăm de vorbă cu 
ea. Sau, mai precis, atunci vom sta altfel de vorbă 

— Nu e rea propunerea! Borcea, când vom putea avea 
şi ultimele fotografii? 

— Tovarăşe maior, într-o oră le voi avea pe toate. 

_ — Foarte bine. Când le vei primi, vino cu ele la mine. 
In altă ordine de idei, aţi găsit servieta îngropată de 
Marin? 

— Tovarăşe maior, oamenii mei asta fac acum. L-au 
luat şi pe Marin ca să le arate exact locul. Vă voi raporta 
imediat ce se întoarce Pavelescu. 


O jumătate de oră mai târziu, sublocotenentul 
Pavelescu intra radios în biroul căpitanului Borcea. 

— Să trăiţi, tovarăşe căpitan. 

— Te-ai întors, Pavelescule? 

— M-am întors, tovarăşe căpitan! 

— Ei, şi cum a mers? Aţi găsit servieta şi cămaşa? 

— Vedeţi, tovarăşe căpitan, că am avut dreptate 
atunci când am spus că eu nu m-aş grăbi să-l absolv de 
orice vină pe Marin? 

— Da? Şi de ce crezi că ai avut dreptate? 

— Uitaţi ce am găsit în groapă, în afară de obiectele 
căutate. 


Şi deschizând servieta, depuse pe biroul căpitanului un 
ceas de mână, un stilou şi, într-un plic, suma de cinci 
sute de lei. 

— Toate acestea se aflau în servietă, înfăşurate în 
cămaşă, adăugă sublocotenentul Pavelescu. 

Căpitanul Borcea privi parcă absent obiectele de pe 
birou, pe urmă, mult mai târziu, întrebă: 

— Şi Marin ce spune? 

— Ce să spună, tovarăşe căpitan? Neagă! 

— Ce, anume, neagă? 

— Spune că el n-a îngropat decât servieta şi cămaşa. 

— Aşa!... Adu-l aici, la mine!... 

Câteva minute mai târziu, Marin trecea pragul biroului. 
Ca un automat, se lăsă să cadă în scaunul pe care i-l 
indicase sublocotenentul Pavelescu. Părea un om cu 
desăvârşire sfârşit. Cu bărbia în piept, privea tot timpul 
în pământ şi, numai din când în când, umerii se 
cutremurau străbătuţi de un fior. 

Căpitanul Borcea se uită la el cu milă. Totuşi, vocea 
sună aspră atunci când îi vorbi: 


— Va să zică, ne-aţi minţit!... 

— Nu v-am minţit, tovarăşe căpitan... Vă jur că nu v- 
am minţit. 

— Atunci cum au ajuns în groapă stiloul, ceasul şi 
banii? 

— Nu ştiu!... 

— Mai bine aţi mărturisi adevărul! se răsti la el 
sublocotenentul Pavelescu. Mai avem şi alte treburi. 

— Sublocotenent Pavelescu, păstrează-ţi, te rog, 
calmul! 

Sublocotenentul îşi plecă privirea ruşinat. 

— Ştiţi al cui este ceasul acesta? îl întrebă căpitanul pe 
Marin. 

— Ştiu! 

— Al cui? 

— Al tovarăşului Luca. 

— Şi stiloul? 

— Tot al lui. 

— Va să zică recunoaşteţi că obiectele acestea au 
aparţinut lui Luca Mântulescu. 

— Recunosc, tovarăşe căpitan! Dacă e adevărat, cum 
să nu recunosc? 

Apoi, aproape izbucnind în plâns, cu voce 
deznădăjduită: 

— Cine mă năpăstuieşte, tovarăşe căpitan? Ce i-am 
făcut de vrea să înfund puşcăria nevinovat 

— Liniştiţi-vă şi răspundeţi la întrebări! 

Marin îşi şterse lacrimile. 

— Când aţi îngropat servieta? 

— Azi noapte, tovarăşe căpitan. 

— La ce oră? 

— Era, mi se pare, ora unsprezece. Ba nu, cred că era 
chiar mai târziu de unsprezece şi jumătate. Am aşteptat 
mai întâi să se culce vecinii, fiindu-mi teamă să nu mă 
vadă cineva. Am săpat groapa şi am ascuns servieta şi 
cămaşa. Vă jur, tovarăşe căpitan, nimic altceva decât 
aceste două obiecte. Nu sunt ucigaş, şi nici hoţ, asta să 


ştiţi! 

— Bine, dar ce facem cu dovezile? Mai întâi 
amprentele dumneavoastră care s-au găsit pe mânerul 
pumnalului. V-am întrebat cum de au ajuns ele acolo 
dacă sunteţi nevinovat şi ne-aţi spus că cineva, ca să vă 
facă rău, l-a ascuns în servietă. Pe urmă, v-am întrebat 
ce aţi făcut cu servieta şi ne-aţi răspuns că aţi îngropat- 
o, împreună cu cămaşa, la d-voastră în grădină. Şi iată că 
atunci când dezgropăm servieta pe lângă cămaşă mai 
găsim ceasul, stiloul şi o sumă de bani, toate aparţinând 
lui Luca Mântulescu. V-am întrebat cum au ajuns acolo şi 
mi-aţi răspuns că nu ştiţi. Ei bine, putem noi să vă 
credem pe cuvânt, când faptele vă învinovăţesc? 

— Să mă credeţi, tovarăşe căpitan, să mă credeţi! 
Fiindcă există cineva, un duşman care mă năpăstuieşte. 
De ce mă năpăstuieşte, de ce vrea să înfund puşcăria, nu 
ştiu! Cum să dovedesc, Dumnezeule, că nu sunt vinovat? 

Şi începu să-şi tragi pumni în piept. 

— Duceţi-l acum! 

După ce Marin fu scos de acolo, sublocotenentul 
Pavelescu se uită întrebător la căpitanul Borcea. Acesta 
stătea pe un colţ al biroului şi, cu mâinile în buzunare, 
privea, încruntat, strada. 

— Ce părere aveţi, tovarăşe căpitan? întrebă într-un 
târziu. 

— Deşi toate dovezile sunt împotriva lui, cu toate 
acestea Marin nu este vinovat. 

— Tovarăşe căpitan, totuşi... 

— Nu te pripi, fiindcă pripeala te împinge să judeci 
superficial. Nu-ţi dai seama că adevăratul asasin, ca să 
fie sigur că Marin va fi condamnat, ne-a mai furnizat şi 
alte „dovezi” de vinovăţie a acestuia? 

— Dar de unde a ştiut asasinul unde a ascuns Marin 
servieta? întrebă, încă sceptic,  sublocotenentul 
Pavelescu. 

— Simplu: l-a urmărit şi a văzut ce a făcut cu servieta. 
Pe urmă, în aceeaşi noapte, a dezgropat-o, a adăugat 


stiloul şi banii şi a îngropat-o din nou. Probabil că aşa s- 
au petrecut lucrurile. Dacă Marin ar fi acela care l-a jefuit 
pe Luca Mântulescu, crezi că singur ne-ar fi furnizat o 
nouă dovadă certă a vinovăţiei sale? Categoric! Pentru 
Marin obiectele găsite în servietă au constituit o surpriză 
tot atât de mare cât şi pentru dumneata. 

— Tovarăşe căpitan, totuşi mai am o nedumerire. 
Asasinul nu s-a gândit că, introducând, ulterior, lucrurile 
în servietă, noi, în loc să ne lăsăm păcăliţi, dimpotrivă, 
vom ajunge la concluzia nu a vinovăţiei ci a nevinovâăţiei 
lui Marin, aşa cum, de altfel, am şi ajuns? 

— Intrebarea e logică. Numai că noi nu ştim exact ce 
anume a urmărit introducând în servietă celelalte obiecte 
care aparţin lui Luca Mântulescu. Şi, mai ales, nu ştim 
când s-a întâmplat aceasta. Dezgropând-o, poate a 
sperat că Marin, ca să nu-şi complice şi mai mult situaţia, 
nu va sufla o vorbă despre ea. la închipuieşte-ţi în ce 
situaţie s-ar fi găsit el dacă, din teamă, nu ne-ar fi spus 
nimic de servietă şi ulterior, datorită, să zicem, 
contribuţiei unei scrisori anonime,  descoperindu-i 
ascunzătoarea, am fi găsit în ea nu numai cămaşa 
însângerată, ci şi obiectele care au aparţinut lui Luca 
Mântulescu. 

— Da!... Da!... Aşa trebuie că s-au întâmplat lucrurile. 
Fără îndoială că asasinul a introdus obiectele în servietă 
scontând pe faptul că Marin, de teamă să nu-şi complice 
şi mai mult situaţia, nu va pomeni defel de ea... 

— Siguri, absolut siguri nu putem fi că a scontat, 
neapărat, pe aceasta. Poate că a urmărit altceva. Sau 
poate, pur şi simplu, procedând cum a procedat, nu şi-a 
dat seama că, în loc să-i agraveze situaţia lui Marin 
dimpotrivă, i-o uşurează. Gândeşte-te că, dacă toţi 
criminalii, toţi hoţii şi delapidatorii nu ar comite şi greşeli, 
atunci foarte greu ar putea fi descoperiţi şi pedepsiţi. În 
orice caz, un lucru e clar: asasinul a făcut tot ce i-a stat 
în putinţă ca să ne convingă că bietul Marin este 
adevăratul vinovat. Şi tocmai de aceea căpitanul Ovezea 


a avut dreptate propunându-ne ca, deocamdată, să nu-i 
spulberăm această iluzie. 


Când căpitanul Ovezea intră în atelierul păsărarului, 
acesta stătea de vorbă cu o pereche de canari cărora 
tocmai le dădea de mâncare. 

— Dacă eşti atât de răzgâiată şi nu vrei să mănânci - 
mustra el canariţa - te iau de lângă bărbatu-tu şi în două 
zile ai să te cureţi de dorul lui. 

Apoi, dându-şi seama că nu mai e singur, fără să se 
întoarcă, întrebă: 

— E cineva? 

— Eu sunt, domnule Vâlsan. Bună ziua!... 

— A, tovarăşul căpitan! Poftim, luaţi loc! Nu pe scaunul 
acela că e cam şubred şi d-voastră sunteţi tare voinic. Pe 
acesta vă puteţi aşeza fără frică. E zdravăn! 

— Mulţumesc. Ce mai faceţi? 

— Ce-aş putea să fac? Imi trec şi eu timpul cu creşa 
asta a mea de păsărele. incolo... Dar ce va aduce la 
mine? 

— Domnule Vâlsan, aş vrea să vă arăt nişte fotografii. 

Şi îi puse dinainte numai fotografiile salariaţilor 
muzeului. 

Bătrânul luă pozele una câte una şi se uită la fie care 
cu mare atenţie. După ce le examină pe toate le restitui 
fără un cuvânt. 

— Profesorul nu e printre ei? întrebă căpitanul. 

— Nu! 

— Atunci, fiţi amabil şi uitaţi-vă şi la fotografiile 
acestea. Poate că veţi recunoaşte în vreuna pe ziaristă. 

Acum îi puse dinainte fotografiile salariatelor muzeului. 

— Să încercăm, tovarăşe căpitan. 

Păsărarul înşiră fotografiile pe măsuţa lui de lucru, 
care era cu puţin mai mare şi mai înaltă decât una de 
cizmar, şi începu să le examineze cu şi mai mare atenţie. 

Câteva minute mai târziu ridică de pe măsuţă 
fotografia Anei Lupea şi, dându-i-o, spuse: 


— Tovarăşe căpitan, nu cred că mă înşel: este ziarista. 

— Sigur? 

— Sigur! 

— Acum vă rog să vă uitaţi şi la aceasta. 

Şi îi întinse fotografia lui Tiberiu Fotiade. 

Bătrânului îi fu suficientă o singură şi fugară privire ca 
să exclame: 

— Asta-i profesorul, tovarăşe căpitan! 

— Sunteţi sigur că nu vă înşelaţi? 

— Absolut sigur, tovarăşe căpitan! 

— În cazul acesta, domnule Vâlsan, nu-mi rămâne 
decât să vă mulţumesc. Dar uitam să vă întreb: v-aţi mai 
gândit, între timp, la ceea ce v-am rugat? 

— Cum să nu! M-am gândit şi mi se pare că ceea ce 
mi-am amintit ar putea să vă intereseze, tovarăşe 
căpitan. 

— Vă ascult! 

Şi nară căpitanului întâmplarea cu diamantele. 

— Şi cu pietrele acelea ce s-a întâmplat? Au fost 
găsite? întrebă la urmă căpitanul. 

— Cât timp am mai rămas la Castel, nu. S-ar putea să 
se fi găsit după aceea. Sigur nu sunt deoarece, câteva 
zile mai târziu am fost concediat. 

— Altceva? 

— Asta e tot, tovarăşe căpitan. 

— Atunci, încă o dată mulţumirile noastre. Vă urez 
multă sănătate. Într-o zi, când timpul îmi va permite, am 
să trec pe la dumneavoastră să-mi vorbiţi despre 
păsărele. 

— Să poftiţi!|... Să poftiţi! Îmi va face plăcere şi mă 
veţi onora. 

x 


x k 


Căpitanul Ovezea avea de ce să fie mulţumit de 
rezultatele întrevederii cu păsărarul. Obţinuse trei 
informaţii deosebit de importante. Aflase că ziarista era 
Ana Lupea, că profesorul era una şi aceeaşi persoană cu 


Tiberiu Fotiade şi, în fine, - aceasta era cel mai important 
- ştia acum în ce constă miza: diamantele furate şi 
ascunse undeva în Castel, poate într-unul din cele două 
apartamente. 

În aceeaşi zi - a zecea de când maiorul Mărăcineanu şi 
căpitanul Ovezea se aflau în oraş - la sediul miliției 
oraşului Caraiman avu loc o şedinţă de lucru. Cu acest 
prilej, căpitanul Ovezea prezentă un raport în care 
analiză rezultatele obţinute până acuma propunând în 
încheiere unele măsuri dictate de informaţiile obţinute. 
Suscitară interesul celor prezenţi la şedinţă îndeosebi 
argumentele pe baza cărora ajunsese la concluzia că Ana 
Lupea are un complice. 

— În legătură cu indivizii care urmăresc să pună mâna 
pe diamante - spuse căpitanul - în lumina celor aflate de 
la păsărar, lucrurile ne apar acum mult mai clare, şi se 
impune să ne revizuim, parţial, punctul de vedere. În ce 
sens să-l revizuim? În sensul că trebuie să acceptăm 
ipoteza că Ana are un complice. Să mă explic: Ştim că 
sunt trei care vor diamantele: Ana Lupea, Tiberiu Fotiade 
Şi, al treilea, nepotul. De unde ştie Fotiade de existenta 
diamantelor? Evident, de la mama sa, care, sub o formă 
sau alta, a jucat un rol cu prilejul furtului. Dar nepotul? 
Tot ceea ce am putut afla, până acuma, în legătură cu 
acest individ - dar, mai ales, dispariţia celor două 
fotografii din album - ne îndrituieşte să credem că a 
izbutit s-o tragă de limbă pe bătrâna Beatrice Popeea. 

Dar Ana Lupea cum de a aflat de existenta 
diamantelor? De la Tiberiu Fotiade? Iniţial, în niciun caz. 
De la nepot? Cu atât mai puţin. Atunci? Atunci trebuie să 
admitem că ea a avut o sursă proprie de informaţie. In 
acest caz, e posibil ca lucrurile să se fi petrecut astfel: 

Din surse diferite, toţi trei află de existenţa unor 
diamante ascunse undeva în Castel. Dar niciuna din ele 
nu este completă. Şi iată-i pe toţi trei îndreptându-se 
spre unica şi singura sursă de informaţie: Beatrice 
Popeea. Primul soseşte pe cât se pare, nepotu/, după 


aceea, Ana Lupea şi, în fine, Fotiade. 

— Ultimii doi, cam în acelaşi timp! preciză căpitanul 
Borcea. 

— Da, ultimii doi cam în acelaşi timp. Se pune 
întrebarea: a furnizat bătrâna cuiva surplusul de 
informaţie, absolut necesar fiecăruia dintre ei ca să 
poată pune mâna pe diamante? Lui Tiberiu Fotiade în 
niciun caz. De ce? Fiindcă e aproape sigur că Tiberiu 
Fotiade a ajuns după ce bătrâna paralizase. 

Mergând mai departe, ne putem întreba dacă, nu 
cumva faţă de Ana Lupea bătrâna a fost mai darnică. 
Categoric, nu! De ce? Pentru simplul motiv că, dacă 
bătrâna i-ar fi destăinuit unde a ascuns diamantele i-ar fi 
dat absolut toate informaţiile necesare ca să poată 
ajunge la ele, şi n-ar fi fost nevoie să-l tragă de limbă pe 
păsărar ca să afle în care apartament a locuit pe vremuri 
Ana-Maria Fotiade. 

Singurul care e posibil să fi fost mai norocos este 
nepotul. 

Rezumând, situaţia se prezintă astfel: Fotiade şi cu 
Ana Lupea ştiu despre diamante, amândoi cam acelaşi 
lucru. Nepotul ştie, eventual, ceva mai mult. Nici nepotu/ 
însă şi nici Fotiade nu pot pătrunde în Castel. Ana, în 
schimb, este, ca să spun aşa, de-a casei. Dar singură nici 
ea nu poate ajunge la diamante fiindcă nu cunoaşte 
ascunzătoarea lor. 

Astfel prezentându-se situaţia, iată cum văd ca s-au 
întâmplat lucrurile: unul dintre ei a căutat să ia legătura 
cu Ana Lupea, singura care putea să-i faciliteze 
pătrunderea în Castel sau cel puţin posibilitatea de a 
acţiona prin intermediul ei. 

— De ce singura? obiectă căpitanul Borcea. 

— Observaţia e foarte justă. Intr-adevăr, cum se 
explică faptul că dintre toţi salariaţii muzeului tocmai pe 
ea şi-a făcut-o complice? Să fie oare o întâmplare? In 
niciun caz! Răspunsul devine simplu dacă, în prealabil, 
găsim răspuns la o altă întrebare: a cui complice este 


Ana Lupea? A lui Tiberiu Fotiade sau a nepotului? După 
părerea mea, Ana Lupea este complicea lui Tiberiu 
Fotiade. Amintiţi-vă ce a declarat profesoara în legătură 
cu cele întâmplate în noaptea când a survenit paralizia 
bătrânei Popeea. Că mai întâi a urcat femeia cu ochelari 
fumurii. Pe urmă, individul cu ochelari negri pe care l-am 
identificat în persoana lui Tiberiu Fotiade. Acesta, la 
numai câteva minute după plecarea femeii cu ochelari 
fumurii, a coborât şi, în goană aproape, a pornit-o în 
direcţia în care ea dispăruse. Ei bine, de ce Tiberiu 
Fotiade n-a zăbovit deloc în apartamentul bătrânei şi de 
ce era atât de grăbit atunci când a părăsit casa? Nu 
cumva dinadins ca s-o ajungă din urmă pe aceea care 
plecase, poate fiindcă odată ajuns în apartamentul 
bătrânei - nu ştim pe ce cale - şi-a putut da seama că, 
înaintea lui, cealaltă trecuse pe acolo? Dacă a izbutit s-o 
ajungă şi, mai ales, dacă s-au înţeles să acţioneze 
împreună? După părerea mea, dacă Ana Lupea este una 
şi aceeaşi persoană cu femeia cu ochelari fumurii, atunci 
o asemenea ipoteză pare foarte probabilă. De altfel, în 
favoarea ei pledează şi faptul că atât Ana Lupea cât şi 
Tiberiu Fotiade au căutat să folosească aceeaşi sursa de 
informaţie - pe păsărar. În ceea ce priveşte pe nepot... 

— În legătură cu nepotul, cred că noi săvârşim o 
eroare, îl întrerupse căpitanul Borcea. 

— Adică, ce fel de eroare? întrebă căpitanul Ovezea 

— Vorbim mereu de nepot. Dar cine este acest nepot? 
Cum, tocmai el, care, presupunem noi, deţine cea mai 
exactă sau aproape exactă informaţie în legătură cu 
locul unde se află ascunse diamantele nu acţionează în 
niciun fel? A renunţat la ele? Nu e posibil!... Atunci de ce 
nu acţionează? Mai precis: e posibil să nu acţioneze? 
După părerea mea, nu! Dar noi nu-l vedem, nu-i bănuim 
prezenţa, tocmai fiindcă nu ne vine să credem că nepotul 
ar putea fi una şi aceeaşi persoană cu asasinul. Dacă 
însă l-am identifica în persoana acestuia am constata 
mai întâi că poate acţiona pe cont propriu, iar în al doilea 


rând, că, de fapt, acţionează. 

— Dar noi am căzut o dată de acord, din motivele pe 
care le-am mai discutat, că ipoteza aceasta nu stă în 
picioare. N-o putem accepta şi pentru următorul motiv: 
am stabilit - şi în privinţa aceasta există un consens de 
păreri - că asasinul este salariat al muzeului. Pe de altă 
parte, ştim din declaraţiile portăresei şi ale locatarilor că, 
în cele două săptămâni premergătoare îmbolnăvirii 
bătrânei Popeea, nepotul a vizitat-o aproape în fiecare zi. 
Or, în perioada respectivă, niciunul din lucrătorii 
muzeului nu s-a aflat în concediu. Şi întrucât până în 
prezent niciun om n-a izbutit să fie prezent, în acelaşi 
timp, în două locuri diferite, e clar că nu este posibil ca 
asasinul şi nepotul să fie una şi aceeaşi persoană. 

— Dacă aşa stau lucrurile, desigur, nu este posibil. Dar 
eu n-am cunoscut amănuntul acesta în legătură cu 
nepotul. 

— Şi apoi, nu-l văd pe Fotiade riscând să se strecoare 
în Castel în timpul nopţii, sub ochii paznicilor. El ştie că 
dacă va fi prins, nu va mai izbuti să evadeze. 

— Tovarăşe maior, vă rog să-mi permiteţi să pun şi eu 
o întrebare tovarăşului căpitan, vorbi sublocotenentul 
Pavelescu. 

— Poftim! Întreabă! 

— Cum se face că Tiberiu Fotiade a trebuit să apeleze 
la păsărar ca să capete unele informaţii pe care, după 
părerea mea, ar fi trebuit să le cunoască de la mamă-sa? 
Mamă-sa a locuit doar şi ea la Castel. 

— Nu ţi se pare normal, fiindcă nu cunoşti biografia 
acestui nemernic. Când Tiberiu avea cinci ani, taică-su, 
pe nume Barbu Fotiade, s-a despărţit de nevastă-sa, 
obţinând prin hotărâre judecătorească ca băiatul să-i 
rămână lui. 

Dispreţuind, ca şi atâţia alţii din clasa sa, tot ceea ce 
nu purta marca occidentului, Barbu Fotiade şi-a internat 
odrasla la un colegiu din Elveţia. Tiberiu şi-a petrecut 
vacanţele fie la colegiu - în primii ani de şcoală - fie 


călătorind cu tată-su prin diferite staţiuni din Europa, fie 
- aceasta mai rar - în tară, la vreuna din cele trei moşii 
ale părintelui său. Ura şi înverşunarea lui Barbu Fotiade 
împotriva fostei sale soţii au fost atât de mari, încât 
niciodată nu a permis mamei să-şi vadă fiul, şi nici 
acestuia, mama. De altfel se pare că nici ea nu s-a 
prăpădit cu firea de dorul copilului său. Impăcarea între 
cei doi părinţi a survenit abia în 1948 când şi-au unit 
resturile averii ce le mai rămăsese după reforma agrară 
şi după naţionalizare, ca să asigure odraslei lor o viaţă 
cât mai lipsită de griji. Barbu Fotiade a murit la începutul 
anului 1949 mai înainte ca nemernicul său fiu să fie 
judecat şi condamnat pentru escrocherii şi furturi. 

Acum ţi-e limpede, tovarăşe sublocotenent, de ce 
Tiberiu Fotiade ca să afle în care apartament a locuit 
Beatrice Popeea a trebuit să-l tragă de limbă pe păsărar? 

— Limpede, tovarăşe căpitan. 

— În concluzie, după toate probabilitățile, Ana Lupea 
este complicea lui Tiberiu Fotiade. Ea l-a introdus în 
Castel atunci când Luca Mântulescu numai puţin a lipsit 
să dea peste el, ea este aceea care îl va mai introduce, 
dacă banditul va considera că, spre a-şi atinge scopul, 
este nevoie de prezenţa lui acolo. De aceea consider că 
supravegherea permanentă şi severă a Anei Lupea în 
prezent constituie cea mai eficace măsură. Prin Ana 
Lupea vom ajunge la Tiberiu Fotiade. 

Maiorul Mărăcineanu care ascultase tot timpul, 
trăgând arareori din ţigară, întrebă pe căpitanul Borcea: 

— Lucrătorii dumitale însărcinaţi cu depistarea lui 
Tiberiu Fotiade nu au realizat încă nimic, nu-i aşa? 

— Nu, tovarăşe maior. Nu ştim cine îl ascunde pe 
bandit. 

— Tocmai de aceea, foarte mare grijă ca nu cumva 
Ana Lupea să prindă de veste că e urmărită. 

Apoi adresându-se căpitanului Ovezea: 

— Ai cercetat cele două apartamente? 

— Da, tovarăşe maior. Cu foarte, foarte multă 


minuţiozitate. 

— Şi rezultatul? 

— Tovarăşe maior, afirm cu toată răspunderea că 
diamantele nu se găsesc în niciuna din ele. 


XV 


Locotenentul major Galaşanu Tache răsfoia colecţia 
ziarului „Sportul popular”. In dreapta sa, pe biroul larg, 
se aflau, la îndemână, două pachete de ţigări, amândouă 
începute, iar puţin mai încolo, o scrumieră uriaşă plină pe 
jumătate cu mucuri de ţigări. 

Locotenentul major Galaşanu era un pasionat al 
fotbalului, nelipsit de la toate meciurile, mai ales atunci 
când juca „Dinamo”. Suporter pasionat al acestei echipe, 
nutrea o adevărată slăbiciune şi pentru echipa „Rapid”. 
Şi pe întreg stadionul nu exista un suporter mai nefericit 
decât el atunci când „Rapid” pierdea un meci pe care ar 
fi putut uşor să-l câştige, dacă „băieţii”, capricioşi şi 
inconstanţi, ar fi insistat până la ultimele minute de joc. 

Acei care ştiau cât de mult îl pasiona fotbalul nu s-ar fi 
mirat văzându-l cu câtă răbdare şi atenţie răsfoia 
colecţia ziarului. În schimb, s-ar fi mirat că îşi pierde 
astfel timpul aceia care ştiau cât este de ocupat. 

Totuşi, în ciuda faptului că era în general foarte 
ocupat, locotenentul major răsfoia colecţia cu o răbdare 
de-a dreptul de invidiat. Şi se îndeletnicea cu o 
asemenea treabă nu fiindcă intenţiona să participe la un 
concurs „Cine ştie câştigă” pe vreo temă sportivă. 

Şi nici ca să-şi satisfacă cine ştie ce curiozitate din 
domeniul sportului, ci ca să execute un ordin transmis 
telefonic de către căpitanul Ovezea. 

Răsfoind colecţia cu multă atenţie, ofta tot timpul, 
deoarece sarcina primită îi cauza chinuri teribile. Fiindcă, 
în definitiv, ce putea fi mai chinuitor pentru un pasionat 
suporter al echipelor „Dinamo” şi „Rapid” decât să 
răsfoiască ziarul în care fuseseră consemnate, negru pe 
alb, filmele atâtor şi atâtor partide pasionante - la care el 
participase gustând din plin bucuriile succesului sau 
amărăciunile înfrângerilor - fără ca totuşi să-şi poată 


îngădui plăcerea de a reciti măcar câteva din 
nenumăratele şi detaliatele cronici sportive? 

Nimic, absolut nimic mai neplăcut şi mai chinuitor! De 
aceea, oftând, locotenentul maior Galaşanu întorcea foile 
fără niciun chef, neîncetând să se mire că în era 
maşinilor electronice şi a zborurilor interplanetare 
existau oameni care îşi pierdeau timpul practicând 
anacronicul sport de a trage la ţintă cu arcul. Dar mai 
mult decât atât, se mira că o asemenea îndeletnicire era 
socotită sport. Antipatia lui împotriva acestei discipline 
sportive era cauzată exclusiv de faptul că trebuia să-şi 
piardă timpul căutând în colecţia ziarului un reportaj 
despre un concurs al tuturor arcaşilor din ţară, care 
avusese loc în urmă cu câţiva ani într-un oraş din nordul 
Moldovei, în loc să citească ceea ce realmente l-ar fi 
interesat. 

În sfârşit, după multe căutări, descoperi ceea ce căuta. 
În pagina a doua a ziarului o corespondenţa modestă, 
semnalând evenimentul, anunţa numele primilor trei 
clasaţi. 

După ce le transcrise în carnetul său, locotenentul 
major Galaşanu închise colecţia cu un oftat de uşurare. 
Totuşi nu se simţea pe deplin mulţumit. În definitiv, ce 
aflase? Numele câştigătorilor. Dar în afară de aceştia 
trei, la competiție participaseră mult mai mulţi 
concurenţi. De aceea, ca informaţia să poată fi completă 
şi, în consecinţă, utilă căpitanului Ovezea era necesar să 
intre în posesia numelor tuturor concurenţilor. 

„Mi se pare că are să trebuiască să mă deplasez până 
acolo!” îşi spuse frecându-şi vârful nasului cu degetul 
arătător, nu fiindcă l-ar fi mâncat ci din obişnuinţă. 

Înainte de a pleca de la ziar, deşi sceptic, trecu totuşi 
pe la fototecă să se intereseze dacă nu existau în arhivă 
niscai fotografii de la concursul arcaşilor. Şi, aşa cum de 
altfel se aşteptase, nu găsi. Cu un câştig însă tot se 
alese. Şeful secţiei foto îi sugeră să se intereseze la 
studioul „Al. Sahia” dacă nu cumva concursul acela de 


arcaşi fusese prezentat în vreunul din jurnalele sonore. 

Sugestia se dovedi inspirată. Fiindcă, deplasându-se 
acolo, găsi exact ceea ce căuta: câteva imagini de la acel 
original concurs. La cerere, studioul îi puse prompt la 
dispoziţie o copie de pe materialul care îl interesa. 

Afară, în stradă, scărpinându-şi din nou vârful nasului, 
locotenentul major Galaşanu îşi spuse: 

„Deşi ceva treabă am făcut, până la Suceava tot va 
trebui să mă deplasez”. 

În mai puţin timp decât se aşteptase, căpitanul Ovezea 
intră în posesia atât a filmului, cât şi a listei tuturor 
participanţilor la concurs. 

Mulţumit de felul cum lucrase colaboratorul său 
imediat îl chemă la telefon ca să-l felicite. 

Convorbirea fu scurtă: 

— Tovarăşe locotenent major, te-am sunat să-ţi spun 
că am primit materialul pe care mi l-ai trimis. 

— Vă foloseşte, tovarăşe căpitan? 

— Foarte mult!... Te felicit! 

— Tovarăşe căpitan, televizor găsiţi acolo, nu-i aşa? 

— Desigur! Dar de ce întrebi? 

— Duminică meci tare. Jucăm cu Progresul. Batem 
sigur! 

— Bine, băiatule, n-am să uit. Noroc! 

De data asta se întâmplă invers. Dana Milea, 
observându-l pe celalalt trotuar, trecu strada şi ca din 
întâmplare se treziră faţă în faţă. 

— Bună ziua, tovarăşe căpitan! 

— A, dumneavoastră eraţi, tovarăşă Milea! Bună ziua! 
Ce mai faceţi? 

— Mulţumesc, bine. Mă bucur că v-am întâlnit. Dacă 
nu mi-aţi fi recomandat să evit legătura directă cu d- 
voastră aş fi venit să vă caut. 

— S-a întâmplat ceva? 

— Nu! Dar am vrut să vă văd ca să vă spun că - în 
cazul când mai este nevoie - sunt gata să plec în 
concediu. 


— V-aţi hotărât? 

— Mulțumită tovarăşului Ghenea. 

Câteva minute tăcură amândoi. Dana Milea îi zâmbea 
parcă puţin stânjenită. 

„A mai slăbit puţin, e palidă, dar acum e, într-adevăr, 
frumoasă”, îşi spuse căpitanul. 

Apoi tare, parcă mai mult în glumă: 

— Aţi spus că aţi dorit să mă vedeţi, în primul rând, 
fiindcă sunteţi acum de acord să plecaţi în concediu. 
Există şi un... „în al doilea rând”? 

— Da!... Ultima dată când ne-am văzut, m-am purtat 
îngrozitor, tovarăşe căpitan. 

— Aţi fost atunci, într-adevăr, ciudat de nervoasă. 

— De fapt, tovarăşe căpitan, am ţinut să vă văd ca să 
vă explic purtarea mea de atunci. Aveţi puţin timp? 

— Sunt la dispoziţia d-voastră. 

— Cred că acum nu e un lucru prea grav dacă suntem 
văzuţi împreună 

— De ce consideraţi că acum nu este un lucru prea 
grav? Ce aţi vrut să înţelegeţi prin acest acum? 

— M-am gândit că acum, când asasinul se află în 
mâinile miliției, nu mai are nicio importanţă dacă suntem 
văzuţi împreună. 

— Aveţi dreptate!... Nu are nicio importanţă. Nu are 
nicio importanţă chiar dacă vom fi văzuţi intrând 
amândoi în sediul miliției. Şi fiindcă suntem la numai 
câţiva paşi, vă invit până acolo. Vom putea sta de vorbă 
mai pe îndelete decât pe stradă. De acord? 

— Dacă spuneţi că n-are nicio importanţă... 

— Absolut nicio importanţă, tovarăşă Milea. 

Şi în gând: 

„N-are nicio importanţă numai dacă asasinul este 
convins că de data asta a izbutit să ne păcălească”. 

Câteva minute mai târziu, se aflau amândoi în biroul 
căpitanului. Acesta îşi aprinsese o ţigară şi aştepta ca ea 
să înceapă vorba. 

După câteva minute, ea întrebă: 


— De ce tăceţi? De ce nu mă întrebaţi? 

— Am răbdare să aştept până când vă veţi putea 
hotărî să începeţi. 

Deşi cuvintele, luate în sine, păreau reci, protocolare, 
Dana înţelese adevăratul lor sens. 

— Totuşi, ar fi mai bine dacă m-ati întreba. 

— Ce anume, tovarăşă Dana? 

— De pildă, de ce nu v-am ascultat, de ce am refuzat 
să iau concediu. 

— Eraţi agitată, nervoasă, neliniştită... 

— Dar de ce eram aşa? 

— Asta aştept s-o aflu de la d-voastră. 

— Cumva, atunci v-am dat o explicaţie, dar nu ştiu 
dacă vă mai aduceţi aminte. 

— Aţi spus că nu vreţi să plecaţi în concediu deoarece 
numai rămânând vă puteaţi apăra fericirea. 

— Va să zică vă reamintiţi!... 

— În general, am o memorie bună. 

— Da, aşa am spus. Nu cred însă că aţi înţeles la ce 
anume m-am referit. 

— Într-adevăr, nu cred că am înţeles. 

— Când spuneaţi că e în interesul meu să-mi iau un 
concediu, vă refereaţi la faptul că, rămânând, îmi 
puneam viaţa în pericol? 

— Da! 

— Aşa am înţeles şi eu. 

— ŞI, totuşi, aţi refuzat. 

— Am refuzat, fiindcă atunci nu viaţa mea era în 
pericol ci a altcuiva, care mi-e mai drag decât propria 
mea viaţă. 

— Nu credeţi că e puţină contradicţie în ceea ce 
spuneţi? 

— Nu mi se pare deloc. 

— Oare nu ar fi fost mai normal să ne cereţi ajutorul ca 
să putem apăra pe acela pe care îl iubiţi atât de mult? 

— Nici nu vă puteţi închipui în ce stare sufletească mă 
găseam atunci. Nu mai eram capabilă să judec lucid. Imi 


pierdusem pur şi simplu capul. 

— Şi, într-adevăr, era în pericol viaţa tovarăşului lon 
Mocanu? 

— Dal... 

— Mi-aş îngădui să vă întreb cum de aţi putut afla? 

— Am fost avertizată. 

— larăşi un avertisment!... Şi aţi crezut că d-voastră îl 
puteţi apăra mai bine decât noi? 

— Asta în niciun caz... 

— Atunci? 

— V-am spus că îmi pierdusem capul... Ei, dar ce rost 
are să discutăm aşa. Trebuie să vă povestesc totul, de la 
început... 

— E mult mai bine, desigur. 

— Când s-a întâmplat? În ziua când ne-am întâlnit. 
Eram acasă. Mi se pare, conspectam ceva, fiindcă a doua 
zi aveam învăţământ politic. Eu n-am telefon. În cazuri 
foarte rare, sunt chemată la telefonul unei vecine. Pe la 
ora şase - nu cred să fi fost mai mult - vecina vine să mă 
anunţe că sunt căutată. 

La telefon, o voce necunoscută de bărbat... 

— Vă rog să reproduceţi cât mai exact convorbirea!... 


— A fost foarte scurtă, tovarăşe căpitan. — „Tovarăşa 
Dana?“ a întrebat vocea necunoscută. — „Da!” am 
răspuns eu. — „Dacă ai să mai continui să scrii, sau să-l 


mai vezi pe căpitanul care a venit de la Bucureşti, după 
Luca Mântulescu va veni rândul lui lon Mocanu“. Şi a 
închis telefonul. 

Asta a fost toată convorbirea. M-am gândit imediat la 
dumneavoastră. Hotărâtă să vă văd neapărat, începusem 
să mă îmbrac, când iarăşi a venit vecina să mă cheme la 
telefon. Era aceeaşi voce. — „Ascultă ce vreau să-ţi mai 
spun! Dacă sufli ălora de la miliţie un singur cuvânt în 
legătură cu ceea ce ţi-am apus, atunci să ştii, sigur îi va 
veni rândul lui lon Mocanu. Căpitanul tău în niciun caz n- 
are să mă poată împiedica să-l curăţ“. 

Şi din nou a închis telefonul. 


Amenințarea şi-a făcut efectul. Mi-a fost frică, să mai 
vin la d-voastră. Dar nici acasă n-am mai putut rămâne. 
M-am îmbrăcat şi am pornit-o pe stradă ca o năucă. ŞI 
iată că tocmai atunci s-a întâmplat să mă întâlniți. Când 
m-aţi oprit şi aţi început să-mi vorbiţi am fost pur şi 
simplu îngrozită. Mă gândeam: dacă mă urmăreşte şi 
vede că stăm de vorbă, n-are să creadă că întâlnirea e 
întâmplătoare şi, atunci, furios pe mine, are să-şi pună în 
aplicare ameninţarea. Îngrozită, nici n-am ştiut cum să 
scap mai repede de d-voastră. 

— Va să zică, noi ne-am întâlnit acum trei zile. Deci 
înainte de arestarea lui Marin Şinarilaru. 

— Înainte, sigur că înainte. 

— Mda! Şi astăzi nu v-a mai fost frică să mă opriţi pe 
stradă fiindcă l-am arestat pe Marin, aşa-i? 

— Da!.. Doar el este asasinul, nu-i aşa? apoi imediat cu 
spaimă în priviri, dar, mai ales, în voce: Sau poate că nu? 

Căpitanul Ovezea zâmbi: 

— N-aveţi nicio grijă. El e asasinul. Probele sunt 
zdrobitoare. Deocamdată, neagă. Dar până la urmă, va 
trebui să recunoască. 

— Cine s-ar fi aşteptat! E aproape uluitor! 

— Pentru d-voastră, ca să spun aşa, profanii. Dar, 
spuneţi-mi, cunoaşte multă lume telefonul la care puteţi 
fi găsită? 

— În afară de colegii de la Muzeu, numai vreo trei, 
patru persoane. 

— Absolut toţi colegii cunosc numărul d-voastră de 
telefon? 

— Toţi! Cred că e şi normal. 

— Fără îndoială!... Şi n-aţi recunoscut vocea individului 
care v-a chemat la telefon? 

— O voce absolut necunoscută! 

— Dacă aţi mai auzi-o, aţi recunoaşte-o? 

— Sunt aproape sigură! 

— Ce fel era? Cumva voalată? N-aţi avut impresia că vi 
se vorbeşte de foarte de departe? Sau, mai curând, n-aţi 


avut impresia, că interlocutorul se află în casă, iar d- 
voastră afară? 

— Da!... Da!... De unde ştiţi? 

— Nu ştiu, numai mi-am închipuit. Dar eu v-am tot 
întrerupt şi nu v-am lăsat să continuaţi. 

— Nu! Cred că v-am spus tot ceea ce era necesar să 
cunoaşteţi. 

— Ceea ce era necesar!... Dar altceva, chiar dacă nuvi 
se pare foarte important, nu aveţi să-mi povestiţi? 

— Nu!... Sau, poate, nu-mi dau eu seama. Vă referiţi în 
mod special la ceva? 

Şi se uita la el cu un aer de nedumerire, dar care 
exprima în acelaşi timp şi multă candoare 

— În legătură cu ameninţarea, aţi discutat cu cineva? 

— Nu! 

— Nici măcar cu lon Mocanu? 

— Mai ales cu el nu puteam discuta. De ce să-l fi 
speriat şi pe el? 

— Dar în acelaşi timp îl puneaţi în gardă, ca să se 
poată apăra. ă 

— Bine, dar vegheam eu asupra lui. Il apăram eu! 

— În ce fel? 

— Făcând ceea ce mi s-a cerut la telefon. Îmi dau 
seama că m-am comportat prosteşte, ca o mic-burgheză. 
Avea dreptate tovarăşul Ghenea când spunea că merit să 
fiu scuturată într-o şedinţă de U.T.M. 

— Îmi închipui că după aceea, respectiv după 
arestarea lui Marin, i-aţi povestit lui Ilon Mocanu ce vi s-a 
întâmplat, 

— Nu!... Şi ştiţi de ce? Fiindcă lon s-ar supăra că nu i- 
am spus de la început. 

— Acum, de vreme ce îl avem pe asasin în mână, toate 
recomandările speciale pe care vi le-am făcut... îşi pierd 
valabilitatea. 

— În cazul acesta nu mai este nevoie să plec în 
concediu? 

— Nul!... 


— Ce bine îmi pare, tovarăşe căpitan! 

— Va să zică, asta a fost tot, tovarăşă Milea! 

— Tot, tovarăşe căpitan! Noi, cei de la muzeu, suntem 
fericiţi că s-a terminat povestea asta urâtă. Vreau să vă 
dezvălui un secret, dar să nu spuneţi nimănui că-l ştiţi de 
la mine. Ne-am vorbit să trimitem, din partea întregului 
colectiv, o scrisoare de mulţumire miliției. 

— Foarte măgulitor pentru noi. Şi a cui a fost ideea? 

— N-aş putea spune de la cine a pornit. Poate de la 
Angela, poate de la lon, nu ştiu precis. Noi însă ne-am 
însuşit-o cu mult entuziasm. 

— Mda! 

Câteva minute tăcură amândoi. Se uitau unul la altul. 
Dana Milea zâmbea. Privirile căpitanului Ovezea erau 
severe, dar, pe cât se părea, Dana Milea mi sesiză tâlcul 
lor. 

În cele din urmă, tot el fu acela care vorbi: 

— ... Şi cu toate acestea, tovarăşă Milea, nu mi-aţi 
spus chiar totul. 

— Ce nu v-am spus? întrebă mirată. 

— Nu  mi-aţi spus, de pildă, ce aţi căutat în 
apartamentul cu lambriuri din lemn de piper. 

Dana Milea râse, brusc înveselită. 

— A fost o prostie! 

— Ce fel de prostie? 

— Zău că mi-e şi ruşine să mai vorbesc despre asta, 
tovarăşe căpitan. 

— Eu, totuşi, insist să-mi spuneţi ce aţi căutat acolo! 

— Dacă insistaţi... Atunci aflaţi că am urcat să-mi 
dovedesc mie însămi că am curajul s-o fac. Asta s-a 
întâmplat după ameninţarea telefonică. Inţelegeţi acum? 
Am vrut să mă conving că nu sunt laşă, să-mi fac singură 
curaj. Dar a fost o prostie. Asta e tot, tovarăşe căpitan. 
Dar cum de aţi aflat? 

— Mi s-a spus! 

— Vi s-a spus! 

Voi să mai adauge ceva, dar se răzgândi. 


Pe urmă, câteva minute mai târziu, pregătindu-se de 
plecare: 

— Mai sunteţi supărat pe mine? întrebă zâmbind 
stânjenită. 

— Tovarăşă Milea, în meseria mea nu-mi este permis 
să mă conduc după asemenea criterii. 

— Acum când aţi terminat treaba aici, probabil că vă 
veţi înapoia la Bucureşti. 

— Fiecare trebuie să ne facem datoria în profesiunea 
pe care ne-am ales-o. Din păcate, deşi mult mai redusă, 
starea infracţională încă n-a dispărut şi noi în numele 
poporului, trebuie să fim necruţători cu toţi bandiții, cu 
toţi hoţii şi defraudatorii. 

— Întrucât nu cred că vom mai avea prilejul să ne 
vedem, vă urez, tovarăşe căpitan, numai succese în 
munca d-voastră viitoare. 

— Vă mulţumesc şi, la rândul meu, vă urez acelaşi 
lucru. 

Când Dana Milea ajunse în prag, căpitanul adăugă 

— Totuşi, poate că ne vom mai vedea, tovarăşă Milea. 

Şi în gând: 

„Chiar foarte curând!” 


Abia ieşise pe uşă Dana Milea când telefonul sună. 

— Cociuban! auzi în receptor. 

— Vă salut, tovarăşe director! 

— Tovarăşe căpitan, a sosit comisia. Mi-aţi cerut să vă 
anunţ. Vă mai interesează? 

— Şi de ce nu ne-ar mai interesa? 

— Mă gândeam că acum, dacă l-aţi arestat pe asasin... 

— Ne mai interesează fiindcă banditul e tare 
încăpățânat. Spuneţi-mi, comisia este, aşa cum sperati, 
formată din experţi? 

— Numai din experţi, tovarăşe căpitan. 

— Tovarăşe director, am o mulţime de treburi şi mi-e 
peste putinţă să mă deplasez acum la Castel. De aceea, 
vă rog să comunicaţi d-voastră comisiei ceea ce ne-ar 


interesa şi care probabil constituie şi obiectul controlului 
pe care îl vor efectua: Vrem să ştim dacă unele piese din 
sala de arme reprezentând o valoare mare nu au fost 
cumva înlocuite cu altele contrafăcute şi lipsite deci de 
orice valoare. Asta e tot, tovarăşe director. Când veţi 
avea un rezultat, vă rog să mă anunţaţi şi pe mine. 

x 


x k 


Noaptea  coborâse pe nesimţite. Era o noapte 
întunecoasă, cu cerul jos, din cauza norilor grei. Ploaia 
sta gata să se dezlănţuie şi brazii înalţi din parcul 
Castelului, presimţind-o, foşneau de neastâmpăr. Doar 
neliniştea copacilor şi susurul sprinten şi neobosit al 
Caraimanului tulburau tăcerea nopţii. Paznicii îşi luaseră 
numai de puţin timp în primire posturile şi, ca de obicei 
reflectorul lumina silueta suplă şi graţioasă a Castelului 

Totul se petrecea ca de obicei, ca în atâtea şi în atâtea 
nopţi. Timpul trecea încet. Orologiul din turn anunţase 
abia orele nouă. Când şi ultima lovitură se stinse, începu 
şi ploaia. Ploua cu picături mici şi dese, semn că nu avea 
să înceteze curând. 

Dinăuntru, din Castel, căpitanul Ovezea asculta ploaia 
şi căsca. Nu-i era somn, dar timpul trecea încet şi el se 
plictisea de moarte. Şi avea de ce, fiindcă trecuseră 
treizeci şi şase de ore de când se afla ascuns în Castel. 
Acum era a doua noapte. Mai precis, începea a doua 
noapte. 

Măsura aceasta fusese rezultatul practic al unei 
şedinţe de lucru, şi fusese ordonată de către maiorul 
Mărăcineanu. 

— Nu ştim - spusese atunci maiorul - dacă vreunul 
dintre cei interesaţi să pună mâna pe diamante au prins 
de veste că am instalat aparatele. Cert este că de când 
le-am instalat - cu excepţia Danei Milea - nimeni nu a 
încercat să intre în vreunul din apartamente. Cred însă 
că pentru noi, la ora actuală, nu mai prezintă interes 
dacă au prins sau nu de veste. Mai mult, cred că nici 


aparatele nu ne mai interesează. Astăzi, noi ne găsim în 
cu totul altă situaţie. Am fost de acord cu toţii să-l lăsăm 
pe asasin să creadă că a izbutit să ne inducă în eroare şi 
avem toate motivele să sperăm că aşa se va întâmplă. 
Toată lumea de la muzeu e convinsă că l-am identificat 
în persoana lui Marin Şindrilaru şi că într-o zi, două îl vom 
înainta procuraturii. Deci, dacă vinovatul a fost 
descoperit, înseamnă că ne-am terminat treaba şi că noi, 
eu şi căpitanul Ovezea, trebuie să ne facem bagajele. Ca 
să risipim asasinului orice urmă de îndoială, e bine să-l 
facem să creadă că aşa se va întâmpla. Dumneata, 
Ovezea, te vei duce la muzeu - caută un pretext plauzibil 
- şi la plecare i-aţi rămas bun de la salariaţii cu care te 
vei întâlni. Spune-le că, întrucât ne-am îndeplinit, 
misiunea, deseară plecăm la Bucureşti. Fără doar şi 
poate că cei cu care vei vorbi vor avea grijă să comunice 
vestea şi celorlalţi. 

— Tovarăşe maior, dacă am şansa să-mi iasă în cale 
Angela Orănescu, sunt sigur că în mai puţin de zece 
minute vor afla noutatea nu numai cei de la muzeu ci 
întreg Complexul Caraiman. 

— Cu atât mai bine dacă se întâmplă aşa. Vă daţi 
seama că, procedând astfel, oferim asasinului un 
argument în plus ca să se simtă în siguranţă. Dar nu 
numai lui, ci şi Anei Lupea, lui Fotiade şi nepotului, adică 
tuturor acelora care urmăresc să pună mâna pe 
diamante. Simţindu-se acum şi ei în siguranţă, sigur vor 
începe să acţioneze. Şi fiindcă noi nu ştim dacă au aflat 
de existenţa aparatelor din cele două apartamente, ca să 
le risipim orice urmă de îndoială, va trebui să le luăm de 
acolo, de data asta cu mult mai puţină discreţie. 

— In cazul acesta, cum vom şti dacă ei au început să 
acţioneze, şi cu ce rezultat? întrebase căpitanul Borcea. 

— Vom introduce un lucrător de-al dumitale în Castel, 
care să-i aştepte şi eventual să-i aresteze pe loc. 

— Un singur om? întrebase din nou căpitanul Borcea. 
Ştiţi că e greu ca un singur om să asigure supravegherea 


celor două apartamente. 

— Dar nu imposibil. Spre pildă, cred că tovarăşul 
căpitan Ovezea va izbuti să aducă la îndeplinire sarcina 
aceasta destul de dificilă. 

— Vă mulţumesc, tovarăşe maior! 

— Astăzi e luni, nu-i aşa? continuase maiorul 
Mărăcineanu. Ei bine, aş vrea, ca cel mai târziu până la 
sfârşitul săptămânii, să putem pleca acasă. Sper că va fi 
posibil. Şi acum încă ceva, de mai mica importanţă. Nu 
ştim cât timp va trebui să rămâi în Castel. Poate o zi, 
două, dar s-ar putea chiar şi mai mult. Depinde cât de 
departe vor merge ei cu prudenţa. De aceea, discuta cu 
tovarăşul director  Cociuban modalitatea cea mai 
„discretă” de a te alimenta. 


Ziua care trecuse fusese o zi plină, vizitatorii 
„curgând“ literalmente, atât în cursul dimineţii cât şi al 
după-amiezii. De la una din ferestrele Castelului, privise 
mulţimea, venind şi plecând. Pe urmă, pe măsură ce se 
lăsase înserarea, grupurile se răriseră şi, aproape pe 
nesimţite, întunericul biruise. Scurt timp după aceea, 
plecaseră şi salariaţii muzeului, grăbindu-se ca să nu-i 
apuce ploaia pe drum. 

Acum, ploaia se înteţea. De departe, poate din oraş, se 
auzea un câine lătrând furios, şi căpitanul Ovezea şi-l 
închipui smucindu-se în lanţ, cu părul de pe ceafă zbârlit, 
cu ochii înroşiţi. Pe urmă, lătratul conteni brusc, şi 
liniştea nu mai fu tulburată decât de zgomotul pe care îl 
făcea curgerea monotonă a ploii. 

„Oare va veni careva sau şi aceasta va fi o noapte 
pierdută?“ se întrebă, uitându-se la ceas. 

Ce îngrozitor de încet trecea timpul. Se scursese abia o 
oră de când se închisese muzeul. 

Dacă în noaptea aceasta nu se va lăsa aşteptat, oare 
cine avea să vină? Ana Lupea? Poate Tiberiu Fotiade. Dar 
dacă în locul Anei Lupea sau al lui Tiberiu Fotiade s-ar 
trezi cu celălalt, cu nepotu/? Nepotul!... 


Deodată încremeni cu toate simţurile încordate. Se 
auzise un zgomot sau numai i se păruse? Ascultă un 
minut, două, trei... Dar zgomotul nu se mai repetă. Se 
afla într-unul din apartamentele etajului doi, situat cam 
la jumătatea drumului dintre fostul apartament al 
Beatricei Popeea şi acela indicat în mod eronat de către 
păsărar ca fiind ocupat pe vremuri de mama lui Tiberiu 
Fotiade. Căpitanul Ovezea mai ascultă câtva timp, apoi, 
întrucât liniştea fu din nou atotbiruitoare, înnodă firul 
gândurilor. Nepotul? De ce tăcea? Cum de era posibil, în 
cazul când acţiona şi el, să nu i se simtă în niciun fel 
prezenţa? lată, stătea acum şi aştepta. Dar pec ine 
aştepte? Pe Ana Lupea, pe Tiberiu Fotiade. Pe nepot mai 
puţin. De ce, nu era în stare să-şi explice. Poate datorită 
faptului că, neştiind nimic altceva despre el decât că 
există, nu izbutea să şi-l reprezinte fizic. Se întrebă din 
nou, ca în atâtea rânduri, dacă faptul că nu-şi trăda 
prezenţa, nu însemna că nepotul, cunoscând 
ascunzătoarea diamantelor, de mult pusese mâna pe ele. 
E drept, măsurile care se impuneau în cazul că aşa se 
întâmplase fuseseră luate. Adică, fuseseră avertizate 
consignaţiile şi erau supravegheați îndeaproape toţi 
aceia în al căror cazier figura, printre altele, şi asemenea 
mai vechi îndeletniciri: furturi şi vânzări de pietre 
preţioase, escrocherii cu false nestemate etc. 

„Îmi fac griji de pomană! Diamantele sunt încă în 
ascunzătoarea lor”, îşi spuse. 

Dar chiar dacă se mai aflau în Castel, oare unde 
anume? În niciun caz într-unul din cele două 
apartamente. Le căutase acolo şi mai înainte, dar, mai 
ales, în ultimele treizeci şi şase de ore de când stătea 
ascuns. Ceea ce mai înainte fusese aproape o 
convingere, acum, după ultimele şi  minuţioasele 
cercetări efectuate, devenise o certitudine. 

Orologiul din turn vesti că mai trecuse o oră. 

„Ei, cine ştie - îşi spusese - poate că îşi va face 
apariţia mai târziu, pe la miezul nopţii, ca fantomele”. 


Trecu şi miezul nopţii, începură, să mijească zorile, dar 
de arătat nu se arătă nimeni, 

„Incă o noapte pierdută!” îşi spuse şi, furios, se duse 
să fure câteva ore de somn, întins pe o canapea. 

Dimineaţa fu nesfârşit de lungă În prima zi, timpul 
trecuse mult mai repede, fiindcă se amuzase să 
privească, fără să fie văzut, jos, în holul de onoare, şi să 
asculte explicaţiile pe care le dădeau îndrumătorii, cu 
mal multă seu mai puţină tragere de inimă cu mai multă 
sau mai puţină competenţă. Dar abstracţie făcând de 
aceasta, ceea ce îl impresionase în mod deosebit fusese 
atenţia cu care vizitatorii ascultau explicaţiile. Atenţia 
aceasta concentrată vădea foamea lor de a se instrui, de 
a cunoaşte şi de a înţelege totul cu sufletul şi cu mintea. 

„lată de ce - îşi spuse căpitanul Ovezea - revoluţia 
noastră culturală înregistrează atât de multe şi de 
minunate succese”. 

Interesul căpitanului Ovezea faţă de cele ce se 
petreceau în holul de onoare sucombă în cea de-a treia 
zi, şi plictiseala începu să-şi arate colții. 

O oarecare destindere îi ofereau cele câteva ore de 
dimineaţă, înainte de deschiderea muzeului, când putea 
să coboare până în biroul directorului Cociuban, ca să ia 
pachetul cu „hrană rece”, care îl aştepta din ajun sau să 
se plimbe, în voie, prin întreg Castelul. Pe urmă, când se 
apropia ora de deschidere, suia din nou la etajul doi, de 
unde nu mai cobora până a doua zi. Luase această 
măsură de precauţie fiindcă, neştiind când şi pe cine 
anume aştepta, îi era teamă că, dacă va circula prin 
muzeu în timpul zilei, s-ar putea să se întâlnească, nas în 
nas, tocmai cu acela pe care îl aştepta. 

Dimineaţa, o dată cu pachetul de mâncare, căpitanul 
găsea şi câte o scrisorică de la căpitanul Borcea. In felul 
acesta era tot timpul la curent cu cele ce se întâmplau 
afară, în lipsa sa. La rândul său, dacă avea ceva de 
comunicat, folosea acelaşi procedeu. 

In dimineaţa celei de-a treia zi, coborând să-şi ia 


„raţia” pe ziua respectivă, găsi în pachet un plic care 
purta menţiunea strict confidential. Scrisoarea era de la 
maiorul Mărăcineanu care, în puţine cuvinte, îl vestea că 
experţii din cadrul comisiei de verificare şi reevaluare a 
inventarului muzeului descoperiseră că de pe mânerul de 
aur al unei spade de onoare - a cărei lamă era de argint 
- un rubin de o mărime neobişnuită fusese înlocuit cu 
altul fals. De asemenea fuseseră înlocuite cu pietre false 
nestematele de pe o coroană. Valoarea pietrelor furate 
se cifra la suma de aproape un milion de lei. 

Aflând acestea, timp de o oră căpitanul Ovezea 
rămase nemişcat într-un fotoliu, de parcă viaţa ar fi fugit 
din trupul său. Abia după aceea păru că se reanimă. Mai 
întâi, privirile începură să-i strălucească foarte tare. Pe 
urmă, în timp ce trăsăturile încremenite într-un fel de 
împietrire severă se destinseră, un zâmbet de satisfacţie 
îi înflori în coltul gurii. 

Şi tot acum îşi aminti că îi este tare foame. Desfăcu 
pachetul şi începu să mănânce. 

Pe un medic igienist, maniera de „a lua masa“ a 
căpitanului  Ovezea l-ar fi scandalizat.  Străbătea 
încăperea de la un capăt la altul, mergând când repede, 
să crezi că e gata s-o rupă la fugă, când încet, ezitând, 
de parcă înainte de a face un pas trebuia să-şi smulgă 
piciorul dintr-un fel de mâzga. Mai mult, exista chiar o 
corespondentă directă între ritmul paşilor şi acela ai 
maxilarelor. Dacă paşii se grăbeau, se grăbeau şi 
maxilarele, dacă nu, atunci şi ele abia îşi mai aminteau 
să mestece. 

În sfârşit, după ce se satură, ascunse pachetul cu ceea 
ce îi mai rămăsese pentru cină într-un dulap. După aceea 
continuă plimbarea în jurul celor patru pereţi, fluierând în 
surdină un marş. 


În cel mult o jumătate de oră avea să se lase cea de-a 
treia noapte de când se afla în Castel. De la o fereastră 
văzuse plecând mai întâi ultimii vizitatori, pe urmă, unul 


câte unul sau în grupuri, salariaţii muzeului. 

Ultimul care plecase fusese Dan Tomescu. Acesta, 
după ce se îndepărtase binişor pe aleea care ducea spre 
poartă, se întorsese, şi câteva clipe privise Castelul, 
parcă spre a şi-l întipări bine în memorie. 

Acum, căpitanul se afla tot la fereastră, privind bezna 
de afară şi ascultând paşii cadenţaţi ai paznicului. 

„Va să zică, încă o noapte pierdută zadarnic!” îşi 
spusese cu amărăciune, îndreptându-se spre canapeaua 
pe care se odihnea în fiecare noapte. 

Dar nu apucă să ajungă acolo, fiindcă auzi mai întâi 
deschizându-se şi închizându-se uşa de la lift, iar apoi 
zgomotul unor paşi care veneau pe culoar în direcţia 
apartamentului în care se ascundea. 

„In sfârşit!“ îşi spuse, bucurându-se. 

Calm, stăpân pe sine, cu mâna dreaptă în buzunarul în 
care ţinea revolverul - pentru orice eventualitate - 
ascultă atent la paşii care se apropiau. Erau, fără 
îndoială, ai unui bărbat. Cel care venea, socotindu-se 
singur în tot Castelul, nu se ferea să facă zgomot în 
liniştea atotcuprinzătoare, mersul i se auzea straniu de 
zgomotos. De altfel, individul crezându-se în deplină 
siguranţă fluiera o melodie de dans, veche de aproape 
douăzeci de ani. 

„Oricine vei fi fiind tu, are să-ţi treacă pofta de 
fluierat!” îl apostrofă în gând căpitanul Ovezea, privind 
prin gaura cheii. 

infractorul care folosea o lanternă, a cărei lumină 
aluneca pe parchet ca o reptilă, se opri brusc în 
apropierea uşii dinapoia căreia se afla căpitanul Ovezea. 
Acesta, convins că în clipa următoare se va găsi faţă în 
faţă cu banditul, scoase revolverul. 

Dar, contrar aşteptării, uşa nu se deschise. În schimb, 
auzi un comutator răsucindu-se afară, pe palier, după 
care paşii se îndepărtară. 

„Dacă el ştie că acolo se află comutatorul, - îşi spuse 
căpitanul - înseamnă că face parte dintre salariaţi”. 


Dar îşi aminti că, de la fereastră, îi urmărise şi îi 
văzuse plecând pe toţi. 

Deodată îl străfulgeră bănuiala: 

„Nu cumva e nepotul?” 

Dar, indiferent cine anume era, faptul că se comporta 
ca la el acasă însemna, pe de o parte, că nu se găsea aici 
pentru prima dată, iar pe de alta, că putuse pătrunde în 
Castel numai datorită complicităţii unuia dintre salariaţii 
muzeului. 

Din păcate, nu izbutise să-l vadă la fată. Îşi putuse da 
seama doar că individul era înalt şi foarte lat în spate. 
Acum, cu urechea încordată, asculta, străduindu-se să 
înţeleagă numai după zgomot în care apartament va 
intra. În drumul său, mai apropiat era cel cu lambriuri din 
lemn de piper. Dar paşii răsunară dincolo de el. Căpitanul 
Ovezea deschise uşurel uşa, ca să audă mai bine. Paşii 
se îndepărtară din ce în ce mai mult şi în cele din urmă 
conteniră. In schimb, auzi deschizându-se o uşă, de 
cealaltă parte a palierului. 

Pe partea aceea a palierului se afla atât adevăratul 
apartament locuit pe vremuri de Ana-Maria Fotiade, cât 
şi acela dinadins indicat în mod eronat Anei Lupea de 
către bătrânul Vâlsan. Pentru căpitanul Ovezea era 
foarte important să afle în care dintre cele două 
apartamente intrase individul, fiindcă numai ştiind 
aceasta putea să-şi dea seama cu cine avea de-a face. 
Dacă intrase în apartamentul indicat de bătrânul Vâlsan, 
atunci sigur că era Tiberiu Fotiade, care izbutise să 
ajungă în Castel cu ajutorul Anei Lupea. Dacă, 
dimpotrivă, intrase în adevăratul apartament al Anei- 
Maria Fotiade, atunci nu putea fi altcineva decât nepotul. 

Deschise uşa şi ieşi pe coridor. Căpitanul Ovezea 
putea să ajungă de cealaltă parte a palierului, fie pe 
acolo pe unde o pornise individul, fie mergând în sens 
invers, adică dând ocol coridorului pe la sud. Optă pentru 
această a doua rută care, de altfel, era şi cea mai scurtă. 
Tenişii cu care era încălţat înăbuşeau zgomotul paşilor. 


După câteva minute ajunse, fără niciun fel de incident, 
pe partea aceea a palierului. Acolo, infractorul nu mai 
făcuse lumină fie că nu ştiuse unde se află comutatorul, 
fie că nu găsise că e necesar. Fără a fi necesar să se 
apropie prea mult, căpitanul Ovezea îşi putu da seama în 
care din apartamente se afla acum banditul, fiindcă 
lăsase uşa întredeschisă şi dâra de lumină se lungea pe 
parchet, dea latul palierului. Aşa cum se aşteptase, 
lumina răzbea din apartamentul pe care bătrânul Vâlsan 
îl indicase în mod eronat ca fiind al Anei-Maria Fotiade. 

Acum nu mai exista mei un dubiu. În Castel se afla 
complicele Anei, respectiv Tiberiu Fotiade. Ştiind că unde 
căuta Tiberiu Fotiade căuta zadarnic, căpitanul Ovezea 
făcu calea întoarsă, stabilindu-şi postul de observaţie în 
apartamentul alăturat aceluia cu lambriuri din lemn de 
piper. După ce avea să se convingă că acolo nu existau 
diamantele, era imposibil ca banditul să nu investigheze 
şi în fostul apartament al Beatricei Popeea. 

Şi într-adevăr, nu se înşela. Mai curând decât se 
aşteptase îl auzi şi, prin gaura cheii, îl putu vedea la faţă. 

Venea bocănind şi fumând nepăsător dintr-o ţigară 
groasă. 

„Ticălosul fumează atât de neglijent, încât ar putea să 
dea foc Castelului!“ se revoltă căpitanul. 

Era, într-adevăr, Tiberiu Fotiade. 

„Va să zică, nu m-am înşelat!... Tu îmi erai, banditule, 
complicele Anei Lupea!...” 

Tiberiu Fotiade dispăru în apartamentul secret şi 
pentru căpitanul Ovezea începu o nouă aşteptare. 

Câtva timp, dincolo domni liniştea. Pe urmă începură 
să se audă în perete ciocănituri ritmice. 

„Încearcă - îşi spuse - să vadă dacă nu există sub 
lambriuri vreo ascunzătoare”. 

Aproximativ timp de o oră auzi la intervale aproape 
regulate zgomotul. Tiberiu Fotiade făcea treaba temeinic, 
decis să nu lase un centimetru pătrat necontrolat. Când 
ajunse cu cercetarea la peretele care despărţea cele 


două apartamente, ciocăniturile se auziră atât de bine, 
încât numai după zgomot căpitanul îşi putu da seama 
până şi de „sistemul” de lucru ai banditului. Tiberiu 
Fotiade efectua cercetarea începând de sus, şi de la 
stânga la dreapta, iar dacă într-un loc i se părea ceva 
suspect, revenea şi ciocănea mergând şi în spirală. 

Căpitanul Ovezea asculta oarecum dezamăgit. Ceea ce 
făcea acum Tiberiu Fotiade făcuse el mai înainte - în 
două rânduri - şi se convinsese că sub lambriuri nu 
exista niciun fel de ascunzătoare. Atunci, ce putea să 
însemne încăpăţinarea cu care Tiberiu Fotiade ciocănea 
fiecare centimetru de lemn? Oare deţinea informaţia 
precisă că totuşi o ascunzătoare se afla sub lambriuri 
sau, tocmai fiindcă îi lipsea o asemenea informaţie, se 
încăpăţâna s-o caute până la proba contrarie? 

Tiberiu Fotiade termină de ciocănit toţi pereţii tocmai 
când căpitanul Ovezea începuse să-şi piardă răbdarea. 
Curând după aceea, prin gaura chei, îl văzu ieşind din 
apartament. Îşi aprinse o ţigară şi, cu mâinile la spate, 
începu să se plimbe gânditor pe palier şi să zvârle pe nas 
rotocoale groase de fum. La un moment dat scoase din 
buzunar o bucată de hârtie şi, oprindu-se sub lumina 
candelabrului, începu s-o examineze cu mare atenţie. Era 
hârtia pe care copiase cele două desene de pe 
fotografiile găsite la falsul lancu Popescu. 

Căpitanul Ovezea, care nu ştia ce conţine, ar fi dat 
orice să poată şi el arunca măcar o singură privire pe ea. 
Dar fiindcă n-o putea face fără să-şi trădeze prezenţa, se 
mulţumi să aştepte, curios să vadă ce se va întâmpla 
după aceea. Curiozitatea îi fu destul de repede 
satisfăcută. Tiberiu Fotiade împături hârtia, o vâri 
neglijent în buzunarul drept al hainei, pe urmă, tot 
gânditor, o porni agale spre lift, cu care, de altfel, cobori. 

Primul gând al căpitanului Ovezea fu să-l urmărească. 
Se răzgândi spunându-şi că, oricum, Fotiade trebuia să 
revină. Altfel, n-ar fi lăsat lumina aprinsă în apartament 
şi pe palier. 


„S-a dus să le caute”, îşi vorbi sieşi. Apoi 
apostrofându-l în gând pe Fotiade: „Caută, caută, 
banditule! Nu-mi pare rău să le găseşti, fiindcă m-ai scuti 
să le mai caut eu”. 

Tiberiu Fotiade întârzia. Trecu o oră, apoi încă una. 

O clipă, se nelinişti: 

„Nu cumva le-a găsit şi a părăsit Castelul?” 

Absurditatea temerii sale îl făcu să zâmbească. Ce rost 
avea să rişte când, a doua zi, Ana Lupea îl putea scoate 
din Castel fără niciun pericol? Nu, Tiberiu Fotiade se afla 
încă acolo, poate, la etajul întâi sau poate altundeva, 
căutând diamantele. Nu reveni decât după patru ore, 
obosit, întunecat, încruntat. Hotărât, chipul lui nu 
exprima satisfacția pe care ar fi trebuit s-o exprime dacă 
ar fi izbutit. 

„N-a găsit nimic!” îşi vorbi căpitanul Ovezea. Apoi, 
imediat întrebarea pe care şi-o mai pusese: „Dar de ce? 
Nu cumva habar nu are unde sunt ascunse?” Amintindu- 
şi însă de hârtia pe care Tiberiu Fotiade o consultase 
înainte de a cobori cu liftul, adăugă: „Sau poate, între 
timp, altcineva a izbutit să pună mâna pe ele?” 

Tiberiu Fotiade stinse lumina de pe palier, apoi intră 
într-unul din apartamente. Ştiind că şi acolo se afla o 
canapea, căpitanul Ovezea presupuse că acesta 
renunţase să mai caute şi acum intenţiona să se culce. 
Mai aşteptă o jumătate de oră, pe urmă, folosind scara 
secretă, cobori până la biroul directorului Cociuban. 

Acolo, sculă din somn cu telefonul pe căpitanul Borcea, 
şi, după ce îl puse în curent cu cele întâmplate, căzură 
de acord asupra măsurilor ce trebuiau luate dimineaţa, 
când Tiberiu Fotiade, ajutat de Ana Lupea avea să 
părăsească muzeul, ca să fie neapărat arestat. 


Căpitanul Ovezea se înşelă închipuindu-şi că Tiberiu 
Fotiade va părăsi dimineaţa Castelul. Mai rămase încă 
patruzeci şi opt de ore. În tot acest timp, ziua stătea 
ascuns în turn, iar noaptea cerceta şi căuta încăpățânat 


şi neobosit ascunzătoarea diamantelor. 

La rândul său căpitanul Ovezea, văzând ce Fotiade nu 
are de gând să plece, mai rămase şi el încă douăzeci şi 
patru de ere. In ultima noapte pe care o mai petrecu la 
Castel se convinse că, în ciuda hârtiei pe care mereu o 
consulta, Tiberiu Fotiade nu avea idee unde sunt ascunse 
diamantele. Altfel, nu se explica de ce ba urca la etajul 
doi, ba cobora la parter, ba se repezea pe scări ca un 
nebun până la etajul întâi, pentru ca după aceea să 
coboare val-vârtej, la parter. Convingându-se de acest 
lucru, a mai rămâne în Castel i se păru căpitanului inutil. 

Dimineaţa când directorul  Cociuban conform 
înțelegerii telefonice din timpul nopţii sosi la muzeu mult 
mai devreme decât ora de deschidere, îl găsi pe căpitan 
în cabinetul său absorbit de lectura unui roman 
fantastico-ştiinţific. 

— Bună dimineaţa, tovarăşe director! îi ură căpitanul 
Ovezea cum îl văzu intrând pe uşă. Azi noapte v-am 
stricat somnul, dar n-am avut încotro. Vă rog să mă 
iertaţi. 

— Dacă aţi fost nevoit să staţi atâtea zile ascuns în 
Castel barem a fost cu vreun folos, tovarăşe căpitan? 

— Nu în măsura în care mă aşteptam. Totuşi, n-aş 
putea spune că am motive să fiu nemulţumit. 

Câteva minute mai târziu luându-şi rămas bun de la 
director, căpitanul Ovezea părăsi muzeul. 

În incinta parcului îi ieşi în întâmpinare 
sublocotenentul Pavelescu. 

— Să trăiţi, tovarăşe căpitan! 

— Totul e în ordine, Pavelescule? 

— Totul, tovarăşe căpitan. 


În dimineaţa celei de-a patra zile de când Tiberiu se 
afla în Castel, căpitanul Ovezea privea pe fereastra de la 
etaj a unei vilişoare care se afla în apropierea porții 
principale a Castelului. De acolo putea supraveghea 
aleea care ducea de la poartă până la muzeu. 


Curând, începură să sosească grăbiţi şi salariaţii. Cu 
excepţia Danei Milea şi a lui lon Mocanu, ca de obicei 
nedespărţiţi, ceilalţi veniră pe rând. Printre primii, fu şi 
Ana Lupea. Părea calmă şi la fel de frumoasă ca de 
obicei, deşi avea motive să nu fie chiar atât de liniştită. 
Trecuseră doar trei nopţi de când complicele ei căuta 
zadarnic diamantele. 

Căpitanul o urmări cu privirea până când o văzu 
intrând în muzeu. Apoi se uită la cei doi lucrători ai 
miliției care - vizitatori matinali - contemplau visători 
havuzul. Un altul, chipurile pasionat fotograf amator, 
imortaliza pe peliculă, din diverse poziţii, faţada 
Castelului. De asemenea, de câteva minute, pe drumul 
care ducea la Castel, aştepta şi o „Pobeda” de culoare 
bej. Dar cine s-o bage în seamă, când în mod obişnuit se 
înşirau pe alee nu una, ci zeci de turisme şi autobuze? 

După mai bine de o oră începură să iasă primele grupe 
care terminaseră de vizitat muzeul. 

Căpitanul Ovezea, la postul său de observaţie, era 
atent să vadă dacă printre ei nu se afla şi Tiberiu 
Fotiade. Dar abia pe la prânz apăru şi el amestecat într- 
un grup numeros de vizitatori. Imediat pseudo-turiştii şi 
pseudo-fotograful se luară după el. Tiberiu Fotiade fără 
să bănuiască ceva, pe măsură ce se apropia de ieşire, 
căuta să se răzleţească de grup, uşurând, fără să-şi dea 
seama sarcina urmăritorilor săi. 

Cum ajunse dincolo de poarta Castelului, doi dintre 
lucrătorii miliției îl încadrară apucându-l de câte un braţ 
şi declinându-şi totodată calitatea. Tiberiu Fotiade auzind 
că şi cineva din spate îl îndeamnă să nu facă vreo prostie 
înţelese că totul este pierdut. Scrâşnind din dinţi, se lăsă 
dus şi urcat în „Pobeda” de culoare bej. 

Când văzu maşina pornind, căpitanul Ovezea răsuflă 
uşurat. 

„În sfârşit!“ 

Formă apoi numărul maiorului Mărăcineanu: 

— Căpitanul Ovezea la telefon. Să trăiţi, tovarăşe 


maior! Vă raportez că deţinutul cu nr. 8 317 a fost 
arestat. 

— Bine! Vii încoace? 

— Imediat, tovarăşe maior! Să trăiţi! 

Căpitanul Ovezea puse receptorul în furcă, apoi, 
privind întunecat spre Castel, murmură: 

„9i acum ultima repriză”. 


XVI 


Ana Lupea se îndrepta agale spre cinematograful 
„Progresul”. În ciuda aparenţelor, Ana Lupea ardea de 
nerăbdare să se vadă cu Tiberiu Fotiade. Nerăbdarea de 
a-l întâlni era justificată, deoarece acesta, înainte de a 
părăsi Castelul îi strecurase un bileţel, de al cărui 
conţinut luând cunoştinţă inima îi tresăltase de bucurie: 

„Suntem pe drumul cel bun - scria Fotiade în bileţel. 
Trebuie, în prealabil să dezlegăm o şaradă. Am să-ţi 
explic. Tocmai de aceea, e absolut necesar să ne vedem 
şi să ne sfătuim. Vino după-amiază la cinematograf, la 
spectacolul de la orele 15,30” 

De obicei la spectacolul de la orele 15,30 venea puţină 
lume. Nici de data asta nu se întâmplă altfel. Ca de 
obicei, Ana Lupea se aşeză în ultimul rând. În toată sala, 
dacă erau treizeci de persoane. Ca să-şi treacă timpul 
începu să răsfoiască, plictisită, o revistă ilustrată. De 
fiecare dată când mai intra cineva în sală, se uita pe 
furiş. Dar până se stinse lumina, Tiberiu Fotiade nu se 
arătă. Nu se arătă nici după aceea. Pe la jumătatea 
jurnalului cineva care stătuse până atunci cu două 
rânduri mai în fată veni să se aşeze lângă ea. 

Ana Lupea, furioasă, tocmai se pregătea să se mute în 
altă parte când acesta îi şopti: 

— M-a trimis Focşăneanu. (Focşăneanu era numele de 
împrumut, utilizat de Tiberiu Fotiade în relaţiile sale cu 
Ana Lupea). El n-a putut să vină, fiindcă a trebuit să 
plece până la Braşov, tot în problema care o ştiţi. Mi-a 
spus că nu trebuie să aveţi niciun fel de grijă, fiindcă 
totul merge bine, mai bine chiar decât se aştepta. 

— Dar dumneata cine eşti? întrebă ea cu o umbră de 
îndoială. 

— Un vechi prieten al lui. Stă la mine în gazdă. 

— Şi când am să-l văd? 


— Poimâine, la aceeaşi oră, tot aici. Dacă nu puteţi 
poimâine, atunci vineri. Când preferaţi? 

— Poimâine, bineînţeles! 

— Bine. Am să-i comunic. 

Pe urmă, salutând-o ceremonios, cu un „sărut mâna, 
domnişoară”, părăsi sala. 

Afară, în stradă, sublocotenentul de miliţie, care jucase 
rolul complicelui lui Tiberiu Fotiade, murmură: 

„Ce păcat! O fată atât de tânără, atât de frumoasă şi, 
totuşi, un element descompus!” 


În timp ce Ana Lupea viziona un film care n-o interesa, 
căpitanul Ovezea se afla din nou, singur, în tot Castelul. 
Numai că de data asta nu mai aştepta vizita nimănui. 
Revenise ca să dezlege şarada pe care nu izbutise s-o 
descifreze Tiberiu Fotiade. 

Percheziţionat la secţia de miliţie, într-o despărţitură a 
portofelului fusese găsită hârtia pe care copiase 
desenele. La început, Tiberiu Fotiade refuzase să spună 
ce reprezintă ele şi cum de ajunsese în posesia lor, dar 
până la urmă, dându-şi seama că încăpățânare nu-i 
foloseşte la nimic, făcuse mărturisiri complete. 

In aceeaşi zi, seara, după închiderea muzeului, cu un 
maldăr de chei în mână, căpitanul Ovezea vizita de unul 
singur Castelul Când intra într-o încăpere. 

Căuta de obicei ungherul cel mai întunecos, şi de acolo 
începea să treacă în revistă tot ceea ce se oferea 
privirilor sale. Erau încăperi unde întârzia timp îndelung, 
după cum erau altele în care nu rămânea decât câteva 
minute. Adesea se întâmplă să revină pentru scurt timp 
în câte o cameră, - de obicei în acelea în care întârziase 
mult timp - ca şi când, fără această ultimă şi fugară 
privire de ansamblu, nu şi-ar fi putut forma o părere 
definitivă 

Proceda astfel şi având permanent dinaintea ochilor 
imaginea vie a celor două desene, cercetase etajul doi şi 
o parte din încăperile primului etaj, fără ca ceva din ceea 


ce vedea în jurul său să aibă o cât de mică asemănare cu 
vreunul din desene. 

In Castel existau două capele: capela propriu-zisă şi un 
mic paraclis la etajul întâi. Tot la etajul întâi mai exista o 
încăpere care semăna cu o bisericuţă şi care, iniţial, până 
la amenajarea capelei propriu-zise, servise ca atare. Dar 
căpitanul Ovezea nu căzu în greşeala în care căzuse 
complicele Anei Lupea, de a crede că primul desen se 
referea la vreun obiect aflat într-una din aceste încăperi. 
Contrar lui Tiberiu Fotiade, care, în nopţile petrecute în 
Castel, majoritatea timpului şi-l pierduse cotrobăind mai 
ales în fostele bisericuțe, el nici măcar nu avu 
curiozitatea să vadă cum arătau. 

Cercetarea o începu cu etajul doi, o continuă la primul 
etaj şi după ce investigă şi ultimele încăperi ale acestui 
cat, cobori la parter, fără niciun fel de speranţă că aici va 
găsi ceea ce nu izbutise să descopere mai sus. Şi era 
atât de sceptic fiindcă nu-i venea să creadă că Beatrice 
Popeea, care locuise la etajul doi, avusese atunci timpul 
necesar să găsească o ascunzătoare sigură pentru 
diamantele furate tocmai la parter. Dar, hotărât să caute 
cu aceeaşi conştiinciozitate şi aici, se puse pe treabă. 

După aceeaşi metodă, una după alta, fură cercetate 
toate încăperile parterului. Nu-i mai rămânea de cercetat 
decât una singură - holul de onoare. Oftând la gândul că 
după aceea va trebui să ia totul de la capăt, păşi pragul 
şi acestei încăperi. Se opri la intrare. De pe treptele pe 
care stătea el acum, îndrumătorii dădeau explicaţiile de 
rigoare. Pe aceste, trepte, cu paisprezece zile în urmă, 
fusese omorât Anton Neguţă. 

„Ticălosul nici că putea găsi un loc mai nimerit ca să-l 
ucidă!” murmură căpitanul. 

Dar curând, furat de frumuseţea acelui interior, cu 
balcoanele dispuse circular, cu statuetele din lemn de 
nuc, cu acoperişul de sticlă de culoarea azurului prin care 
lumina se filtra cuminte şi calmă, gândurile sumbre i se 
risipiră pe nesimţite. 


Într-adevăr, holul de onoare era minunat de frumos, 
neîntrecut de nicio altă încăpere a Castelului. Şi în timp 
ce contempla interiorul de la parter şi până la cupolă, 
deodată avu intuiţia că, în sfârşit, găsise ceea ce căuta. 
Oare, privită de jos, loja oratoriului, în care se putea intra 
numai pe la etajul doi, nu semăna cu un amvon de 
biserică? Şi oare, în desenul găsit la Tiberiu Fotiade, care 
reprezenta o biserică nu exista şi ceva care aducea vaga 
amvon? Scoase hârtia din buzunar şi se uită încă o dată 
la desen. Privindu-l pentru a nu ştiu câta oară, abia acum 
înţelese că esenţialul în desen îl constituia amvonul, 
restul neavând alt scop decât tocmai de a-l camufla. 

În sfârşit, găsise, sigur că găsise. 

Fu atât de convins că nu greşeşte, încât, ca să ajungă, 
din nou, la etajul doi, în loc să ia liftul, care l-ar fi dus mai 
repede, urcă pe scară, fără ca măcar să se grăbească. 
Doar ultimele patru trepte le sări dintr-o dată. 

„În câteva minute am să ştiu sigur!” îşi spuse. 

Deschise uşiţa lojei. Pe dinăuntru, oratoriul nu era atât 
de frumos. De altfel, explicabil, pentru că nu avea decât 
un rol decorativ. Încă de la început atenţia îi fu atrasă de 
pupitrul, care se întindea pe toată lăţimea amvonului, 
format dintr-o blană groasă de lemn de nuc. Întreaga 
suprafaţă a pupitrului era machetată cu nenumărate T- 
uri de diferite mărimi, şi dintr-o esenţă de lemn de 
culoare mai închisă. Drept în mijloc se impunea atenţiei 
un T mult mai mare decât toate celelalte, în jurul căruia 
erau grupate nenumărate alte T-uri mai mici, şi dispuse 
în diferite poziţii, ceea ce îl făcea să semene cu un 
mozaic sui generis. 

Totul devenea acum simplu. Fără îndoială, diamantele 
se găseau sub machetajul T-ului mare, într-o scobitură 
săpată în blana de nuc a pupitrului. Uşa oratoriului se 
afla faţă în faţă, şi la numai câţiva paşi de cele două 
oglinzi care camuflau intrarea în apartamentul cu 
lambriuri din lemn de piper. Cu ani în urmă, atunci când 
rivala ei, Ana-Maria Fotiade, dăduse fuga s-o denunțe 


comisiei, Beatrice Popeea avusese nevoie numai de 
atâta timp cât era necesar să iasă din apartament, să 
străbată de-a latul palierul, să intre în oratoriu şi să 
dosească diamantele sub machetaj, în ascunzătoarea 
cunoscută de ea mai dinainte. 

Căpitanul Ovezea începu să ciocănească uşor, cu o 
cheie, blana pupitrului, dinspre extremităţi. Dar abia 
când ciocăni T-ul cel mare se auzi sunând a gol. 

Da, sigur, acolo, dedesubt, se aflau diamantele. Dar, 
ca să ajungă la ele, trebuia desprins machetajul T-ului 
mare, şi aceasta se putea face uşor cu lama unui cuţit. 
Dar fiindcă nu avea la el măcar un briceag, cobori în 
birou şi îl sună acasă pe directorul Cociuban. 

— Ce făceaţi acum, tovarăşe director? îl întreba după 
obişnuitele bineţe. 

— Citeam. Dar de ce mă întrebaţi? 

— Fiindcă am neapărată nevoie de d-voastră, tovarăşe 
director. 

— Mă îmbrac şi vin imediat. 

— Aduceţi şi un cuţit cu o lamă mai rezistentă. Luaţi 
un taxi. 

Zece minute mai târziu, directorul Cociuban ajungea la 
muzeu. 

— lată-mă-s, şi poftim cuțitul. Cu ăsta operează 
nevastă-mea verzele, toamna, când le pune la murat. 
Dar ce nevoie aveţi de el, tovarăşe căpitan? 

— Veţi vedea îndată. Deocamdată vă pot spune că am 
pentru d-voastră o surpriză plăcută. 

— În sfârşit, era şi timpul, după atâtea necazuri... 

— Vreau să vă predau nişte obiecte care, deşi aparţin 
statului, din anumite motive nu figurează în inventarul 
muzeului. 

— Ce fel de obiecte? 

— Tocmai în aceasta constă surpriza. Haideţi să urcăm 
până la etajul doi. 

— Acolo e... surpriza? 

— Acolo! 


Urcară cu liftul. 

Când directorul Cociuban îl văzu pe căpitan 
deschizând uşa lojei oratoriului, nu se putu stăpâni să nu 
întrebe: 

— Ce naiba căutaţi acolo, tovarăşe căpitan? 

— Veţi vedea îndată. Vă rog să vă apropiaţi! Aşa!... 
Daţi-mi acum cuțitul. Vedeţi machetajul acesta mare, în 
formă de T? 

— Îl văd! 

— Ei bine, aflaţi că dedesubt există o cavitate suficient 
de mare ca să servească drept ascunzătoare unor 
obiecte de preţ, să zicem a unor diamante. 

— Tovarăşe căpitan, vreţi să glumiţi? 

— Vă veţi convinge îndată că nu glumesc deloc. 

Vâri lama cuţitului sub machetaj şi, după ce o plimbă, 
de câteva ori de la un capăt la celălalt, pe toată lăţimea 
săltă numai puţin vârful şi bucata de lemn în formă de T 
sări afară. Dedesubt, aşa cum prevăzuse căpitanul, 
scânteiară diamantele. 

— Priviţi, tovarăşe director! Aşa-i că pietrele acestea 
nu figurează în inventarul muzeului? 

— Extraordinar!... 

— Tovarăşe director, v-am promis o surpriză plăcută şi 
mi-am ţinut făgăduiala. Ei bine, aflaţi că ar mai fi şi alte 
surprize. 

— Şi acelea vor fi tot atât de plăcute? 

— Nu!... Ele se referă la unii dintre salariaţii muzeului 
Şi, din păcate, nu sunt deloc plăcute. Dar acum, haidem 
să consemnăm într-un proces-verbal ceea ce am 
descoperit. 


Plecând de la Castel, înainte de a se duce la sediul 
miliției, unde maiorul Mărăcineanu îl aştepta pentru 
raport, căpitanul Ovezea se abătu pe la vila unde era 
cantonat. Grăbit cum era, nu dădu nicio atenţie insului 
care, oprit sub felinarul din dreptul vilei, şi întors cu 
spatele, citea dintr-o cărţulie mică. Trecu pe lângă el, şi 


tocmai era pe punctul să intre în curte când se auzi 
strigat: 

— Bună seara tovarăşe căpitan Ovezea! 

Căpitanul  Ovezea întoarse capul şi, la lumina 
felinarului, îl recunoscu pe Dan Tomescu. 

— Bună seara! A, d-voastră eraţi? 

— Eu! N-aţi plecat, tovarăşe căpitan? Şi noi, care vă 
credeam la Bucureşti de câteva zile... 

Rareori i se întâmplase lui Dan Tomescu să pronunţe 
atâtea cuvinte dintr-o dată. 

— Am fost plecat, dar am revenit mai adineauri. 

— Aţi revenit?! 

Rosti cuvintele cu un asemenea ton, încât căpitanul 
Ovezea nu putu să-şi dea seama dacă ele voiau să 
însemne neîncredere sau ironie. 

„Lasă că ai să afli tu mâine de ce mai sunt eu aici!” îl 
lămuri în gând. 

Apoi cu voce tare: 

— Dar d-voastră, ce căutaţi pe aici? Locuiţi cumva prin 
apropiere? 

— Nu! V-am aşteptat! 

— M-aţi aşteptat! se miră căpitanul. Şi cum de aţi 
ştiut... că am să mă reîntorc? 

Dan Tomescu schiţă un zâmbet timid: 

— Am ştiut că n-aţi plecat! 

Căpitanul Ovezea se uită lung la interlocutorul său, de 
parcă acum îl vedea pentru prima dată. 

— Vreţi să-mi vorbiţi? 

— Evident!... Dacă v-am aşteptat. 

— Vă ascult!... 

— Aici, în stradă? 

— Atunci, poftiţi până la mine!... 

Şi o porni înainte ca să-i arate drumul. 

În casă, Dan Tomescu se aşeză timid pe marginea unui 
scaun. Înalt, slab, îmbrăcat în negru şi cu volumaşul lui 
Lucrețiu în mână, Dan Tomescu semăna mult cu un 
pastor. 


— Fumaţi? îl întrebă căpitanul Ovezea îmbiindu-l cu 
pachetul de ţigări. 

— Nu! Ştiţi? Sunt apicultor. Apicultor amator. 

— Şi? 

— Albinelor nu le place fumul. 

— Păi, eu ştiam că atunci când stuparul vrea să umble 
la faguri, afumă albinele. 

— Voiam să spun că albinelor mele nu le place fumul 
de tutun. Şi apoi, tutunul dăunează sănătăţii. 

— Dar spuneaţi că vreţi să-mi vorbiţi. Despre ce este 
vorba? 

— Tovarăşe căpitan, despre un escroc! 

Căpitanul Ovezea îşi aprinse mai întâi ţigara, trase 
câteva fumuri din ea, apoi, cu voce aproape indiferentă, 
ca şi când nu l-ar fi interesat defel cele ce trebuia să 
asculte, răspunse: 

— Tovarăşe Tomescu, la dispoziţia d-voastră. 

Dan Tomescu începu să vorbească şi timp de trei 
sferturi de oră nu se opri deloc. Dacă tovarăşii săi de 
muncă ar fi fost de faţă ar fi fost foarte surprinşi, fiindcă 
nu-l credeau capabil de o asemenea performanţă 
oratorică. Dar ar fi fost şi mai uimiţi, dacă ar fi putut lua 
cunoştinţă de conţinutul lungii sale expuneri. Nu mai 
puţin uimit fu şi căpitanul Ovezea. De aceea, atunci când 
Dan Tomescu se pregăti de plecare, strângându-i mâna, 
îi spuse: 

— Tovarăşe Tomescu, multe din cele ce mi-aţi povestit 
le cunoşteam mai dinainte, dar, din păcate, abia de 
câteva ore. Cel mai important lucru pe care i-am aflat de 
la dumneavoastră este locul unde se găseşte acum lancu 
Popescu. Locul acesta nu-l cunoşteam şi în special pentru 
această informaţie vă mulţumesc. 

Despărţindu-se de Dan Tomescu, căpitanul Ovezea 
porni grăbit spre secţia de miliţie. Acolo îl aşteptau 
maiorul Mărăcineanu şi căpitanul Borcea. 

x 


x k 


Ziua continua să fie frumoasă, deşi la un moment dat 
se părea că va ploua. Fuseseră doar nişte nori trecători, 
care alunecaseră leneşi şi mohorâţi numai pe deasupra 
culmilor. 

Prin cele trei ferestre uriaşe, de data asta neacoperite 
de draperiile impunătoare din pluş, soarele îşi trimitea 
razele pe peretele imaculat ca pe un ecran neobişnuit de 
mare. Pe acest ecran se proiectau mărite şi uneori 
grotesc schimonosite umbrele celor care intrau în sală. 
Mai rămăseseră doar câteva minute până la deschiderea 
şedinţei la care urma să se dezbată planul de muncă pe 
trimestrul patru. 

Secretarul organizaţiei de bază stătea de vorbă cu 
preşedintele comitetului sindical, lângă masa prezidiului. 
Ca să înceapă, mai aşteptau pe directorul Cociuban, care 
trebuia să sosească dintr-un moment într-altul de la 
raion. 

Călin Stamate se apropie de ei şi întrebă: 

— Tovarăşe Ghenea, are să dureze mult şedinţa? 

— N-aş putea să-ţi spun exact cât va dura. Depinde şi 
de voi. Dacă veţi vorbi concis şi nu veţi repeta ce vor 
spune cei dinainte, şedinţa nu va ţine mai mult de o oră 
şi jumătate, maximum două. Noi ne vom strădui să nu se 
lungească. Dar de ce te interesezi? Ai vreo treabă 
deosebită? 

— Am bilete la teatru. 

— In orice caz, nu va dura atât de mult, ca să pierzi 
biletele. 

— Să sperăm! 

Şi Călin Stamate, căscând plictisit, se duse să-şi ocupe 
un loc în primul rând de scaune. 

In sală erau toţi prezenţi, cu excepţia lui lon Mocanu şi 
a Danei Milea. Dar tocmai când directorul Cociuban intră 
pe uşa dinspre scenă, pe cealaltă, din fundul sălii, îşi 
făcură apariţia şi cei doi întârziaţi. Grăbiţi, se îndreptară 
spre rândurile libere din faţă. Când ajunseră însă cam pe 
la jumătatea sălii, Dana Milea, scoțând un țipăt parcă de 


groază, se prăbuşi leşinată la pământ. 

Cei care se aflau cu scaunele mai aproape se repeziră 
să-i dea ajutor. 

Făcându-şi loc printre cei care se înghesuiau în jurul ei, 
Sanda Vişoiu izbuti să îngenunche lângă Dana Milea. 

— Tovarăşi, ocupaţi-vă locurile. Este un simplu leşin, 
din care îşi va reveni repede. Are însă nevoie de aer... Şi 
voi, dacă vă înghesuiți, o sufocaţi pur şi simplu. 

Cineva, din proprie iniţiativă, aduse carafa de la masa 
prezidiului, şi Sanda Vişoiu o udă pe faţă şi pe gât cu 
apă. De partea cealaltă, lon Mocanu, şi el în genunchi, îşi 
frângea mâinile pradă unei disperări mute. 

Sanda Vişoiu îl mustră 

— Ce te pierzi cu firea, omule? Nu vezi, începe să-şi 
revină. 

Şi într-adevăr, chiar aşa se întâmplă. Câteva clipe mai 
târziu, deschise ochii. Ochii priveau straniu parcă de pe 
altă lume. Ai fi zis că nu-şi aminteşte ce se întâmplase cu 
ea. Pe urmă, când îşi reveni complet, privind în jurul ei, 
se cutremură. Ochii exprimară acum oroare, frică, silă, 
disperare. Toate pe rând, dar parcă şi toate deodată. 

— Tovarăşă Vişoiu, acuma, dacă şi-a revenit, ar fi bine 
s-o scoţi puţin afară, la aer curat. Ceilalţi, ocupaţi-vă 
locurile, fiindcă e timpul să începem şedinţa. De acord? 
propuse Ghenea. 

— De acord!.. De acord!... 

Sanda Vişoiu şi Dana Milea porniră spre ieşire. lon 
Mocanu vru să le urmeze, dar Ghenea nu-l lăsă. 

— Nu-i nevoie, tovarăşe Mocanu. În treburi de-astea 
Sanda se pricepe mai bine decât oricare dintre noi, 
bărbaţii. Pentru atâta lucru, nu trebuie să le pierzi cu 
firea. Aşa sunt femeile: sensibile. 

După ce îl văzu instalat într-un fotoliu din primul rând, 
se duse să-şi ocupe locul la masa prezidiului. 

Sanda Vişoiu o conduse pe Dana Milea până la cea mai 
apropiată bancă din parc. Avea trăsăturile crispate şi era 
palidă ca un cadavru. 


Se aşezară amândouă. 

— Cum te simţi, draga mea? [i-e încă rău? întrebă 
Sanda Vişoiu. 

— Nu!... Mi-e mai bine. Mi-e mult mai bine. Pe urmă, 
imediat, ridicându-se: Totuşi, nu cred că am să pot 
rămâne la şedinţă. Mă simt... mă simt cam obosită. Mă 
duc acasă. Te rog, Sanda, să mă motivezi. 

— Te conduc! 

— Nu e nevoie. 

— Totuşi, arăţi atât de rău! Nu-mi vine să te las 
singură. 

— Să n-ai nicio grijă. 

— Bine, dar ce s-a întâmplat? De ce ai ţipat, de ce ai 
leşinat? 

— Am ţipat? Nu ştiam. Şi de ce am leşinat de 
asemenea nu ştiu. Sau, chiar dacă ştiu, nu-ţi pot spune 
acum nimic. Ceea ce pot acum, este să te rog să mă laşi 
să plec. Singură! 

— Bine... Du-te! 

Şi plecă, urmărită de privirile nedumerite ale Sandei 
Vişoiu. 

Când nu mai simţi privirile Sandei Vişoiu pironind-o în 
spate, Dana Milea izbucni în plâns. Mergea şi plângea. Un 
plâns mut, fără suspine, fără hohote. Dacă nu i-ar fi şiroit 
lacrimile pe obraz, nici nu-ţi puteai da seama că plânge. 
De altfel, pe aleile pustii ale parcului nici nu era cine s-o 
vadă La ieşirea din incinta Castelului, portarul o salută, 
ca de obicei, încă de departe, fără să observe că plânge. 
Observă abia atunci când văzu că nu-i răspunde la salut. 

— Ce vi s-a întâmplat, tovarăşă Dana? 

Dar ea nu-i răspunse. Nu-i răspunse fiindcă, de fapt, 
nici nu auzi întrebarea. Mergea ca o lunatică, fără să 
vadă, fără să audă, şi plângea plânsul acela mut, tragic. 
Mergea abia târându-şi paşii, mici şi nesiguri. Trecu de 
mănăstire şi porni să coboare spre oraş pe strada cea 
mai lină, dar în acelaşi timp cea mai lungă. Dar pe 
măsură ce se apropia de bulevard plânsul se domolea, 


aşa că, atunci când ajunse în apropierea Casei de cultură 
lacrimile secaseră complet. Totuşi, trăsăturile împietrite 
exprimau aceeaşi suferinţă. În schimb, ochii oglindeau 
mai pregnant decât deznădejdea hotărâre, dârzenie. 
Parcă nici paşii nu mai păreau atât de istoviţi. 

Pe bulevard era o oarecare animaţie. Tocmai se 
terminase spectacolul la cinematograf şi lumea se 
împrăştia în toate părţile. Cei care o cunoşteau se uitau 
la ea intrigaţi şi întrebându-se ce i s-o fi întâmplat atât de 
rău de arăta aşa cum arăta. Ceilalţi, acei veniţi la odihnă, 
crezând-o tare bolnavă, o compătimeau. Dar ea continua 
să nu vadă pe nimeni. Numai când ajunse în dreptul 
secţiei de miliţie tresări, ca şi când acuma s-ar fi trezit 
dintr-un vis urât. Şi intră hotărâtă pe poartă. 

— Vreau să vorbesc cu tovarăşul căpitan Ovezea. Este 
aici? întrebă pe  sublocotenentul Pavelescu, din 
întâmplare pe sală. 

— Poftiţi! Vă conduc la dumnealui, se oferi acesta, 
recunoscând-o. 

După ce o anunţă, îi deschise uşa poftind-o înăuntru. 

— Ce s-a întâmplat, tovarăşă Milea? întrebă căpitanul 
Ovezea îngrijorat de suferinţa care i se citea pe figură. 

— Tovarăşe căpitan, am venit să vă anunţ că ştiu cine 
l-a ucis pe Anton Neguţă. l-am recunoscut umbra. 

Dana Milea se aşeză maşinal în fotoliul pe care i-l 
indicase căpitanul şi începu să povestească, vorbind 
sacadat, în fraze scurte. 

— Asta este tot, tovarăşe căpitan! încheie ea, 
îndreptându-se de spate, fiindcă tot timpul avusese 
impresia că se gârbovise. 

— Sunteţi absolut sigură, tovarăşă Milea? 

— Da, tovarăşe căpitan. 

— Vă cred. Ne trebuie însă dovada. Dovada materială! 


În timp ce căpitanul Ovezea o primea pe Dana Milea, 
într-un birou alăturat maiorul Mărăcineanu era absorbit 
de lectura ultimei file din dosarul - încă neîncheiat - 


privind asasinarea lui Anton  Neguţă. În cele 
douăsprezece zile câte se scurseseră de când preluase 
conducerea cercetărilor, era pentru a doua oară când 
studia dosarul de la un capăt la altul deşi fiecare filă o 
citise şi o analizase încă înainte de a fi ataşată acolo. 
Simţise însă nevoia să recitească totul, fiindcă de fapt 
simţise nevoia să aibă o privire de ansamblu asupra 
felului cum fuseseră conduse cercetările. 

„Crime perfecte nu există!” îşi spusese. „Or, dacă 
asasinarea lui Anton Neguţă apare ca o crimă perfectă, 
nu cumva există o lacună în felul cum au fost purtate 
cercetările?” 

De aceea începuse să citească dosarul: ca să 
descopere această eventuală eroare. Dar iată că 
ajunsese la ultima filă şi eventuala eroare n-o 
descoperise. Oftând, închise dosarul, şi începu să se 
plimbe gânditor prin birou. 

„Şi cu toate acestea, crime perfecte nu există. Nu se 
poate ca asasinul să fi lucrat fără greşeală atunci când |- 
a ucis pe Anton Neguţă”. 

Continuând să se plimbe, în gând recapitulă piesele 
principale. Şi deodată avu intuiţia că, în sfârşit, găsise 
ceea ce căuta. Se repezi la dosar, găsi raportul echipei 
tehnico-ştiinţifice şi începu să-l recitească. 

Când sfârşit, trosnindu-şi degetele, murmură: 

„Trebuie de verificat. S-ar putea ca tocmai aceasta să 
fie eroarea noastră, din care cauză crima ne apare 
perfectă”. 

Sună prelung, nerăbdător. 

— Să vină la mine plutonierul Dâmbu! ordonă ofițerului 
de serviciu. 

Câteva minute mai târziu, plutonierul Dâmbu intră în 
birou: 

— Tovarăşe maior, m-am prezentat la ordinele d- 
voastră. 

— Tovarăşe plutonier am recitit raportul întocmit de 
dumneata cu prilejul asasinării lui Anton Neguţă. Afirmi 


în raport că nici pe săgeata cu care l-a omorât şi nici pe 
arcul cu care a tras au s-au găsit amprente. 

— Este exact, tovărăşie maior. 

— Săgeata de care s-a servit, asasinul a luat-o dintr-o 
vitrină în care se mai aflau câteva, de diferite mărimi. Aţi 
verificat dacă pe săgețile rămase nu există cumva 
amprente? 

— Pe săgețile rămase în vitrină, tovarăşe maior? 
întrebă plutonierul nedumerit şi sceptic. 

— Da, pe ele, tovarăşe plutonier 

— Nu, tovarăşe maior! Nu mi-a dat prin minte. Dar, 
dacă îmi permiteţi, nu cred că... 

— Tovarăşe plutonier ştiu ce vrei să spui. Dar vezi, în 
viaţă lucrurile se întâmplă şi altfel decât credem noi. De 
aceea uite ce trebuie să faci. lei pe cine mai trebuie cu 
dumneata, urcaţi-vă într-o maşină, duceţi-vă la Castel şi 
verificaţi. Când ai rezultatul, vino şi raportează-mi. 

— Am înţeles, tovarăşe maior. 

— Atunci execută ordinul fără să mai pierzi o clipă. 

O oră mai târziu când maiorul Mărăcineanu primi 
raportul plutonierului Dâmbu, convocă într-o scurtă 
şedinţă colectivul de bază al secţiei. După un scurt raport 
prezentat de căpitanul Ovezea, maiorul dădu dispoziţiile 
necesare în legătură cu măsurile operative care trebuiau 
luate chiar în cursul nopţii. 

Şedinţa dură exact douăzeci şi şapte de minute. Cu o 
oră înainte de miezul nopţii, căpitanul Ovezea se găsea 
singur în birou. Deschise fereastra. Noaptea era plăcut 
răcoroasă şi pe cerul înalt clipeau puzderie de stele. 

In timp ce privea stelele, câteva autoturisme în care se 
aflau lucrători ai miliției porniră în două direcţii diferite. O 
maşină trebuia să ridice pe Ana Lupea şi Titus Popescu 
pe baza mandatelor de arestare emise, iar celelalte două 
porniră să urce spre acea parte a oraşului numită 
„Greierele”. Obiectivul călătoriei lor era o vilă situată 
tocmai sus, pe ultima terasă de pe „Greierele”, care, pe 
vremuri, se numise „Vila Validea”, iar acum: „Vila nr. 170 


- Piscul”. Cea de-a patra maşină porni într-o altă direcţie. 

Ca mai toate de pe strada aceea - strada Principatele 
Unite - vila era mare, spațioasă şi deosebit de frumoasă. 
Cu un an în urmă, un incendiu mistuise întreg acoperişul. 
Lucrările de reparaţie începuseră în primăvară, dar, din 
cauza unor încurcături birocratice, lucrările fuseseră 
sistate la jumătate. 

La ora aceea, pe strada Principalele Unite doar în 
puţine case mai ardea lumina. (De altfel, sezonul fiind pe 
sfârşite, cele mai multe dintre ele erau nelocuite). 
Maşinile miliției se opriră ceva mai departe. Primul cobori 
sublocotenentul Pavelescu. Urmat de cei doi milițieni, 
porni spre vila nr. 170. Când ajunseră, se împrăştiară. Un 
miliţian se postă la uşa din faţă, un altul la aceea din 
spate, iar sublocotenentul, însoţit de un al treilea, se 
duse să bată la uşa căsuţei din fundul curţii, unde locuia 
îngrijitoarea. 

După câteva minute, de aşteptare, uşa se crăpă puţin, 
şi o voce întrebă răstit: 

— Cine-i? 

— Miliția! 

Şi sublocotenentul îi vâri sub nas celui care îi 
deschisese autorizaţia de percheziţie. 

In pat, ridicată în capul oaselor, îngrijitoarea se uită 
speriată la cei doi lucrători ai miliției. 

— Şi ce are miliția cu noi? întrebă cu voce tremurând? 

— Aţi anunţat la secţie pe aceia pe care îi găzduiţi în 
vilă? 

— Nu găzduim pe nimeni! negă cu îndrăzneală omul, 
care avea un ochi mai mic decât celalalt şi vorbea gâjâit. 

— Ce rost are să mai minţi acum, omule! se răsti la el 
îngrijitoarea. Vezi, ţi-am spus eu că dacă se află, dăm de 
dracu!... Fiindcă tu te-ai lăcomit la câteva sute de lei, 
cine ştie ce ticăloşi am găzduit. 

Apoi către ofiţer: 

— Asta-i, tovarăşe! Omul ăsta al meu m-a îndemnat 
să-i primesc, şi eu, proasta de mine l-am ascultat. Şi 


apoi, mi-a fost şi milă, că unul e cam aşa! 

Şi îngrijitoarea făcu gestul care voia să însemne că 
unul dintre ei este nebun. 

— Asta aveţi să explicaţi mai târziu la miliţie. Acum să- 
mi spuneţi dacă sunt în casă. 

— Sunt, şi dorm. Adică presupun că dorm. Când aţi 
venit aţi văzut lumină în faţă? 

— Nu! 

— Atunci, sigur că s-au culcat! 

— Du-ne la ei, dar fără să faci zgomot! 

Bărbatul îngrijitoarei o porni înainte, ca să le arate 
drumul, urmat îndeaproape de sublocotenent. 

Un sfert de oră mai târziu, lucrătorii miliției părăseau 
vila. Un individ înalt îmbrăcat într-o canadiană verde, 
având mâinile prinse în cătuşe, fu urcat în prima maşină, 
care porni imediat cu toată viteza. În, cealaltă, lancu 
Popescu însoţit de sublocotenentul Pavelescu. 

Maşina porni. Câteva minute mai târziu, liniştea se 
aşternu din nou pe strada Principatele Unite. 


Miezul nopţii trecuse de mult, şi somnul biruise în 
toate casele. 

Dar lucrătorii miliției nu dormeau Ei vegheau ca 
somnul oamenilor muncii, care, peste câteva ore, 
trebuiau să înceapă o nouă zi de muncă paşnică şi 
constructivă să nu fie tulburat de răufăcători. 

A doua zi, dimineaţa locotenentul major Galaşanu se 
îndrepta grăbit spre strada „Celor şapte porţi”. Când 
ajunse la blocul cu nr. 5. începu prin a-i face o vizită 
portăresei. 

— Bine ai mai venit pe la noi, tovarăşe locotenent 
major! îl luă în primire portăreasa, care tocmai mătura 
holul. 

— Bună ziua, tovarăşă! Pe aici cum mai merg 
treburile? 

— Cum să meargă, bine!... Linişte!... Dar d-voastră? 
Cu ce treburi aţi mai venit pe la noi? 

— Păi tot în legătură cu bătrâna Popeea. | 

— Tot în legătură cu ea se miră portăreasa. Incă nu s-a 
terminat povestea asta? 

— Parcă avea un nepot, nu-i aşa? 

— Avea! 

— Între timp, n-a mai dat pe aici? 

— Nu!... Ce să mai caute? 

— Îţi aminteşti cum arăta? 

— Cum să nu! Era un tânăr frumuşel. 

Locotenentul major Galaşanu scoase din buzunar 
fotografia rostului deţinut de drept comun Titus Popescu 
şi i-o arătă. ` 

— Te rog să te uiţi la fotografia asta. II cunoşti cumva? 

— Asta e, tovarăşe locotenent maiori 

— Cine? 

— Nepotul răposatei doamne Beatrice. 

— Eşti sigură? 

— Cum să nu fiu!... Eu o dată să văd un om, şi apoi nu- 
| uit toată viaţa. Dar dacă vreţi să vă convingeţi, urcați 
până la patru şi întrebaţi-o şi pe tovarăşa Arnăutu. 


— Bine, am să urc până la tovarăşa Arnăutu. 

Tovarăşa Arnăutu era colocatara care afirmase că 
printre cei care se găsiseră în apartament în dimineaţa 
când se descoperise că bătrâna Beatrice Popeea 
paralizase fusese şi nepotul. Ca şi portăreasa, recunoscu 
în fotografie pe nepot: 

— Asta e, tovarăşe locotenent major. L-aş recunoaşte 
dintr-o mie. 

Un sfert de oră mai târziu, locotenentul major 
Galaşanu comunică, telefonic, căpitanului  Ovezea 


rezultatul. 
x 


x xk 


Noaptea era umedă, mohorâtă, întunecoasă. Cerul, 
drapat de nori grei, prevestea ploaia. Şi într-adevăr, nu 
se lăsă mult timp aşteptată. Două ore plouă cu găleata, o 
ploaie ca pe Bărăgan. Pe urmă, cerul se limpezi brusc şi 
luna străluci curată şi întinerită. Acum, noaptea era 
minunată, aşa cum sunt majoritatea nopţilor în luna 
septembrie la munte. 

Când ploaia conteni şi luna spălată de nori prinse să 
alunece pe şleaul ei de totdeauna, căpitanul Ovezea, 
care conducea ancheta, îngăduindu-şi o scurtă pauză, se 
duse să deschidă fereastra. Aerul rece şi ozonat îl 
învioră, alungind oboseala orelor de muncă încordată. 

Ancheta o începuse câteva minute după ce maşinile se 
înapoiaseră aducând pe toţi aceia împotrivă cărora, încă 
din timpul zilei, fuseseră emise mandate de arestare. 

O anchetată mai întâi Ana Lupea. Calmă, stăpână pe 
sine, dar luându-şi aere de regină ofensată, se uită la 
căpitan întrebător şi în acelaşi timp dispreţuitor. 

— Ştiţi de ce aţi fost arestată? o întrebase. 

— Aştept să mi-o spuneţi. Imi place să cred că din 
eroare. 

— Ştiţi ceva în legătură cu nişte diamante furate cu ani 
în urmă de către o oarecare doamnă de onoare Beatrice 
Popeea şi ascunse undeva în Castel? 


— Aud acum pentru prima dată. 

— Dar pe individul acesta îl cunoaşteţi? 

Şi îi puse dinainte fotografia lui Tiberiu Fotiade 

— Nu! 

— V-am pus două întrebări şi la ambele mi-aţi răspuns 
prin câte o minciună. Vă voi dovedi. Să începem cu prima 
minciună. Această foaie a fost găsită cu prilejul 
percheziţiei domiciliare efectuate de către lucrătorii 
noştri în prezenţa d-voastră. 

Şi îi arătă o foaie de hârtie îngălbenită de vreme. 

— Sustrasă dintr-un dosar din arhivă - scrisă pe 
ambele părți cu creionul, care fusese găsită în 
căptuşeala unei poşete vechi. Hârtia care, de fapt, era o 
scrisoare, relata - nu se putea şti nici de cine şi nici către 
cine fiindcă lipsea începutul şi sfârşitul - întâmplarea, 
care dusese cu ani în urmă, la arestarea provizorie a 
Beatricei Popeea. 

— Acum, iată şi dovada în legătură cu cea de-a doua 
minciună. 

Şi o obligase să asculte până la capăt declaraţia lui 
Tiberiu Fotiade înregistrată pe bandă de magnetofon în 
care acesta relata pe larg cârdăşia dintre ei. 

Dându-şi seama că este demascată şi că a continua să 
nege nu-i mai ajuta la nimic, izbucnind în plâns. Sfârşi 
prin a-şi recunoaşte vinovăția. 

— Ce v-a determinat să acceptaţi „colaborarea” cu 
Tiberiu Fotiade fiindcă, spre deosebire de el, nu aveaţi 
nimic de câştigat? întrebă căpitanul. 

— Am fost nevoită să accept. 

— De ce? 

— Fiindcă m-a şantajat. Când am părăsit apartamentul 
furioasă şi disperată că bătrâna nu-mi mai putea fi de 
vreun folos, încă înainte de a ajunge la colţul străzii m- 
am trezit cu el păşind alături de mine. Mi-am dat imediat 
seama că este omul cu care mă întâlnisem pe scări. Şi nu 
ştiu poate de frică, poate de zăpăceală, dar atunci când 
m-a întrebat dacă am fost la bătrână am recunoscut ca o 


proastă. Pe urmă, m-a întrebat unde lucrez şi iarăşi am 
făcut prostia să-i spun adevărul. Abia apoi mi-a făcut 
propunerea să lucrăm împreună, fiindcă - zicea el - 
amândoi avem mai multe şanse să le găsim. L-am 
refuzat. Atunci m-a ameninţat. Mi-a spus că bătrâna 
murise între timp de frică din cauza mea, şi că eu, 
imprudentă, cotrobăindu-i prin lucruri, îmi lăsasem 
pretutindeni cartea de vizită, adică amprentele. Dacă nu 
acceptam avea să povestească totul miliției care sigur 
avea să-l creadă, deoarece amprentele constituiau cea 
mai sigură dovadă a vinovâăţiei mele. 

In faţa amenințării n-am avut încotro şi a trebuit să 
accept, deşi cu mare părere de rău, fiindcă în felul acesta 
trebuia să mă mulţumesc numai cu jumătate din 
valoarea diamantelor. 

— Beatrice Popeea a murit totuşi de moarte naturală. 
Ştiaţi? 

— Am aflat, dar atunci era prea târziu, fiindcă, între 
timp, începusem să mă conving că... îmi este util. 

— Dacă izbuteaţi să găsiţi diamantele ce aveaţi de 
gând să faceţi cu ele? 

— Diamantele ar fi însemnat bani. Şi cu bani, mai ales 
o femeie îşi poate procura o mulţime de lucruri frumoase 
şi plăcute. 

— |n ciuda tinereții dumneavoastră,  aparţineţi 
trecutului care vă domină mentalitatea, v-o stăpâneşte. 
Deşi astăzi munca cinstită constituie cel mai mare titlu 
de nobleţe, ea vă repugnă, o dispreţuiţi. Sunteţi ahtiată 
după lux, după petreceri, în general după o viaţă uşoară. 
Când aţi aflat de existenţa diamantelor, în loc să aduceţi 
acest fapt la cunoştinţa celor în drept, ca ele să poată fi 
găsite şi restituite statului, v-aţi bucurat că, în sfârşit, vi 
s-a ivit prilejul să transformați în realitate lamentabilul d- 
voastră ideal despre viaţă. V-aţi înhăitat cu un înrăit 
escroc şi delapidator, gata să acceptaţi orice ticăloşie 
numai să ajungeţi în posesia diamantelor. Prin fapta 
aceasta, cetăţeană Ana Lupea, v-aţi exclus singură din 


societatea noastră. V-a rămas totuşi o şansă în cazul 
când mai există - şi eu cred că da - ceva bun în d- 
voastră. Astăzi aţi pierdut stima şi prețuirea tovarăşilor 
de muncă, stima şi prețuirea tuturor oamenilor cinstiţi. 
Dar o veţi putea recâştiga mâine, prin muncă cinstită, 
după ce veţi ispăşi pedeapsa pe care cei care vă vor 
judeca vor considera că o meritaţi. Este şansa care vă 
mai rămâne, şi o asemenea şansă nu există pentru toţi 
aceia care greşesc decât într-o societate ca a noastră. 

Pe măsură ce el vorbise, Ana Lupea îşi plecase mereu 
mai mult capul, şi plânsul mut devenise mai abundent. 

După Ana Lupea fu introdus Titus Popescu. Acesta era 
pierdut cu desăvârşire. Laş, tremura ca un bolnav, de 
malarie. Fruntea, mai palidă decât restul feţei, transpira 
abundent. 

— Stai jos, Titus Popescu! îi ceruse arătându-i fotoliul 
pe care abia îl părăsise Ana Lupea. 

Titus Popescu se ghemuise în el, cu capul între umeri 
şi, imediat, fără să aştepte să i se pună întrebări, 
începuse să se căineze: 

— Tovarăşe căpitan, acum nu mai are rost s-o fac pe 
nebunul. M-am ars. Am jucat o carte mare şi am pierdut, 
naiba să mă ia! Ei, dacă l-aş fi ascultat pe lancu, nu mi se 
întâmpla necazul ăsta. Dar blestematele alea de 
diamante, naiba să le ia, îmi luaseră parcă minţile. 

După ce îi răspunse la toate întrebările pe care i le 
pusese, la sfârşit îi spusese: 

— Titus Popescu, pedeapsa pe care ai primit-o prima 
dată nu ţi-a folosit. La mai puţin de două luni de la 
punerea ta în libertate, iată-te recidivist. Din nou vei fi 
deferit justiţiei, şi de data asta va trebui să dai socoteală 
pentru următoarele fapte: sechestrarea şi privarea de 
libertate a fratelui tău lancu şi tentativă de furt din 
avutul obştesc. De data aceasta, în închisoare vei avea şi 
mai mult timp să reflectezi asupra celor întâmplate şi 
eventual să te hotărăşti pentru o altfel de viaţă în ziua 
când vei fi din nou liber. 


Pe nesimţite, norii din nou se adunară, ascunzând 
soarele. Ploaia  reîncepu  măruntă, persistentă şi 
monotonă. Căpitanul Ovezea se uită la ceas. Pauza pe 
care şi-o luase dura de un sfert de oră. Era timpul să 
reînceapă. Şi fiindcă ploua pieziş din cauza vântului care 
se stârnise dintr-o dată, închise fereastra. Pe urma mai 
înainte de a-i întoarce spatele, ordonă cu voce aspră 
aproape mânioasă: 

— Aduceţi-l pe lon Mocanu! 

Câteva minute mai târziu lon Mocanu apăru în cadrul 
uşii, calm şi surâzător. Neinvitat, se aşeză în fotoliu picior 
peste picior, pe urmă cu vocea cea mai naturală posibilă 
se adresă căpitanului Ovezea: 

— În sfârşit, sper că acum veţi fi atât de amabil să-mi 
explicaţi de ce am fost ridicat de acasă, în puterea nopţii, 
de către oamenii d-voastră? 

Căpitanul Ovezea trebui să facă un efort ca vocea să 
nu trădeze mânia şi dezgustul pe care i le produceau 
individul odios din faţa sa. 

— Vă învinuiesc, cetăţene lon Mocanu, că l-aţi ucis pe 
Anton Neguţă şi că aţi încercat să-l ucideţi pe Luca 
Mântulescu. De asemenea, vă învinuiesc... 

— Mă iertaţi că vă întrerup, dar ţin să vă atrag atenţia 
că vă puneţi într-o postură ridicolă, hazardându-vă în 
asemenea acuzaţii absurde. De asemenea, vă rog să 
luaţi notă, unu: că, aducându-mi asemenea grave 
acuzaţii mă calomniaţi, şi doi: că protestez cu toată 
indignarea împotriva unei asemenea odioase calomnii. 

— Bine, am luat notă. Acum, vă cer să-mi răspundeţi la 
următoarea întrebare. Desigur, vă amintiţi în ce 
împrejurare a fost ucis Anton Neguţă. Ei bine, ce părere 
aveţi? Putea cineva, care n-a ţinut în mână în viaţa sa un 
arc să fi nimerit drept în inimă, de la o asemenea 
distanţă şi dintr-un unghi atât de dificil? 

— Adresaţi-vă unui specialist. 

— Păi sunteţi... specialist. 


— Eu? 

— Desigur! Sau poate pretindeţi că n-aţi mânuit 
niciodată un arc? 

— Într-o altă viaţă, posibil. Bunăoară, dacă oi fi trăit pe 
vremea lui Ştefan cel Mare. 

— Serios? Dar nu cumva d-voastră sunteţi în 
fotografiile acestea, care în niciun caz nu au fost făcute 
pe vremea lui Ştefan cel Mare, ci cu prilejul primului 
concurs pe ţară al arcaşilor? Incă de pe atunci v-aţi 
dovedit un iscusit arcaş, situându-vă pe locul întâi. E 
drept, câştigătorul concursului se numea lon Corbeanu şi 
nu lon Mocanu. Dar noi am aflat că până în 1957, vă 
numeaţi Corbeanu. În 1956 tatăl d-voastră, farmacistul 
Toma Corbeanu, a murit, iar în anul următor un unchi, 
Coriolan Mocanu v-a adoptat, la sugestia şi insistenţele 
d-voastră. Şi aţi ţinut să vă schimbaţi numele deoarece, 
pe vremea când îl purtaţi pe cel vechi, aţi fost implicat 
într-un proces de trafic cu medicamente din care aţi 
scăpat necondamnat numai datorită perfidiei şi şireteniei 
care vă caracterizează. 

O clipă, numai o clipă, pe figura lui lon Mocanu trecu o 
umbră de nelinişte. Replică imediat cu cinism: 

— Asta nu dovedeşte nimic! Nu aveţi nicio dovadă 
concretă că l-am ucis pe Anton Neguţă. Şi nu aveţi 
fiindcă vă afirm pentru a doua oară, nu am omorât pe 
nimeni. 

— Există un martor... 

— Un martor? Asta e bună! Pot să-l văd şi eu cum 
arată la faţă? 

— De fapt o martoră. 

— Atunci pe martora aceea pot s-o văd la faţă? _ 

— Nu, n-o puteţi vedea, fiindcă este bolnavă. in 
schimb puteţi auzi declaraţia pe care a făcut-o în faţa 
noastră şi prin care vă acuză că l-aţi ucis pe Anton 
Neguţă. 

Porni magnetofonul şi lon Mocanu auzi vocea Danei 
Milea care relata că în ajun, în sala de şedinţe, 


recunoscuse pe peretele luminat de razele soarelui, în 
umbra lui lon Mocanu, umbra asasinului lui Anton 
Neguţă. 

— Ce aveţi de spus? întrebă căpitanul Ovezea după ce 
opri magnetofonul. 

— Consideraţi că aceasta poate constitui o dovadă 
împotriva mea? De când halucinaţiile au devenit probe în 
justiţie? 

— Numiţi declaraţia halucinație? Dar atunci de ce tot 
timpul v-a fost teamă ca nu cumva tovarăşa Milea să-şi 
reamintească această „halucinaţie”? 

— Faceţi nişte afirmații.. 

— Tot timpul v-a fost frică să nu-şi reamintească într-o 
zi cui aparținuse umbra pe care o văzuse pe perete. Tot 
timpul v-a fost frică, teribil de frică. De aceea aţi căutat 
s-o compromiteţi, furându-i broşa şi punând la cale 
„furtul” din Rotondă. V-aţi făcut socoteala greşită că, 
dacă izbutiţi să ne convingeţi că este o hoaţă, n-o vom 
crede în cazul când avea să-şi amintească a cui fusese 
umbra. De aceea aţi vrut în două rânduri s-o omorâţi. 
Fiindcă vă temeaţi de ceea ce numiţi acum „halucinaţie”. 
De frica acestei posibile „halucinaţii” aţi făcut altceva 
mult mai odios, mai mârşav. V-aţi prefăcut că o iubiţi. V- 
aţi prefăcut atât de bine, încât ea a sfârşit prin a vă 
crede. V-aţi prefăcut atât de bine, încât aţi izbutit să 
păcăliţi pe toată lumea. Mai ales colegele ei au fost 
încântate că v-aţi putut transforma radical. lată - şi-au 
spus - că lon Mocanu, afemeiatul, donjuanul consacrat al 
acestui orăşel, a devenit dintr-o dată de nerecunoscut. 
Acum pentru el, în afară de Dana, toate celelalte femei 
au încetat să existe. Şi aveau de ce să creadă asta, 
fiindcă vă juraţi bine rolul. Tot timpul liber i-l dăruiaţi, 
mereu eraţi plin de atenţii fată de ea. V-aţi jucat atât de 
bine rolul, încât, sărmana, a sfârşit prin a vă crede, a 
sfârşit prin a vă iubi. Prin înşelăciune, prefăcătorie şi 
minciună un om descompus - fiindcă nu sunteţi altceva - 
aţi izbutit să câştigaţi dragostea deplină a unei fete 


apreciată şi iubită de întregul colectiv. Şi de ce aţi tăcut 
aceasta? De ce v-aţi bătut joc de sentimentele cele mai 
curate ale tovarăşei Milea? Tocmai fiindcă v-a fost frică 
de ceea ce aţi numit „halucinaţie”. V-aţi făcut socoteala 
că, dacă vă va iubi, umbra n-o va mai preocupa şi nu-şi 
va mai reaminti cui aparţine. Ba aţi sperat chiar ceva mai 
mult. Aţi sperat că ea, chiar dacă, la un moment dat, v-ar 
identifica în umbra de pe perete, în umbra ucigaşului, 
iubindu-vă, nu va fi în stare să vă denunte. 

Da, aceasta aţi sperat!... Şi dacă n-aţi ucis-o prompt şi 
cu sânge rece, aşa cum aţi procedat cu Anton Neguţă, 
aceasta se datoreşte nu faptului că aţi nutrit oarecare 
sentimente faţă de ea, ci pentru că, prudent, aţi scontat 
că dragostea va înăbuşi sentimentul datoriei. Dar în 
privinţa aceasta v-aţi înşelat. Şi v-aţi înşelat fiindcă nici 
nu v-aţi ostenit s-o cunoaşteţi măcar cât de cât. Dacă v- 
aţi fi ostenit, cât de cât, v-aţi fi dat seama că aţi izbutit 
să-i câştigaţi dragostea numai fiindcă, lup fiind, aţi 
îmbrăcat blană de oaie. Nu v-aţi dat seama că ea nu s-a 
îndrăgostit de fluşturaticul, afemeiatul şi superficialul lon 
Mocanu, ci de un alt lon Mocanu, metamorfozat de o 
dragoste adevărată. Fiindcă nu v-aţi obosit s-o cunoaşteţi 
nu v-aţi dat seama că ea nu poate iubi un ticălos. Aţi 
ascultat adineauri declaraţia ei. Când, recunoscându-vă 
umbra, şi-a dat seama că sunteţi ucigaşul lui Anton 
Neguţă, nu a ezitat o clipă să vă denunțe. Cu fiecare 
cuvânt pe care l-a rostit şi-a rupt o bucată din suflet. Dar 
a făcut-o fiindcă Dana Milea nu poate iubi, aşa cum v-am 
mai spus, un ticălos, fiindcă nu e o mic-burgheză 
sentimentală şi egoistă, ci o fată a vremurilor noastre... 

— Nu vă supăraţi, spiciul d-voastră e interesant, 
denotă şi multă imaginaţie, dar nu mă priveşte pe mine. 
Pe baza unor simple prezumţii, pot şi eu să vă acuz că aţi 
ucis nu ştiu pe cine. Atâta vreme cât nu aveţi dovezi - şi 
nu le aveţi, repet, fiindcă nu sunt vinovat - vă rog 
respectuos să puneţi capăt calomniilor. 

— Cetăţene lon Mocanu! Crime perfecte nu există. Şi 


pot să vă asigur că nici cele pe care le-aţi făptuit nu fac 
excepţie. In amândouă cazurile aţi comis greşeli, deşi v- 
aţi străduit să lucraţi, „curat”. Văd că a început să vă 
cam părăsească siguranţa insolentă. Da, da, aţi lăsat 
urme, Avem dovada concretă că l-aţi ucis pe Anton 
Neguţă. Ucigaşul şi-a lăsat amprentele pe arma cu care a 
ucis. 

— Minţiţi!... Nu-i adevărat. 

— Rectific! Nu chiar pe arma cu care a ucis. Respectiv 
nu pe arcul cu care ați tras şi nici pe săgeata care l-a 
străpuns pe Anton Neguţă. Pe acestea ați avut grija să 
nu lăsați niciun fel de amprente. Dar o greşeală tot ați 
făcut. Anume, atunci când ați luat săgeata din vitrină. La 
început aţi vrut să folosiţi una mai mică. V-aţi răzgândit 
însă şi aţi ales-o pe cea mai mare. Dar preferând-o pe 
aceasta, în graba cu care aţi lucrat ca să nu fiţi surprins, 
aţi uitat că mai înainte puseserăţi mâna pe cealaltă 
săgeată. Ei bine, tocmai în aceasta a constat greşeala: v- 
aţi lăsat amprentele pe prima săgeată. Vedeţi? V-am 
spus că nu există crimă perfectă. Mai vreţi şi alte dovezi? 
Adineauri, în ironie, mi-aţi spus că am imaginaţie. Ei 
bine, eu nu pot spune acelaşi lucru în ceea ce vă 
priveşte. Dimpotrivă se pare că sunteţi lipsit cu 
desăvârşire de imaginaţie. Dacă aţi fi avut cât de cât, nu 
aţi fi ascuns rubinul de pe spadă şi pietrele de pe 
coroană în piciorul mesei, de acasă, aşa cum aţi 
procedat. 

— Bine!... Recunosc, am furat. Dar de ucis, n-am 
ucis... 

— Aşa? Va să zică, nu l-ați ucis pe Anton Neguţă, iar 
amprentele găsite pe săgeată sunt o simplă coincidență. 
Dar pe Luca Mântulescu de ce aţi încercat să-l omorâţi? 

— N-am omorât pe nimeni! urlă privind în toate părțile, 
ca o fiară încolţită 

— Sunteţi stângaci, nu-i aşa? Sunteţi! O ştie toată 
lumea. 

— Şi ce dacă sunt? Sunt! 


— Aflaţi că Luca Mântulescu nu a murit. El v-a 
recunoscut! 

— Nu-i adevărat! Nu putea să mă recunoască. Pe 
urmă, imediat, dându-şi seama că s-a demascat: Fiindcă 
nu eu l-am lovit. 

— Faceţi această afirmaţie fiindcă l-aţi atacat şi lovit 
pe la spate. Ei bine, aflaţi că totuşi, Luca Mântulescu v-a 
recunoscut. Apoi către unul din lucrătorii miliției: Să intre 
Luca Mântulescu. 

Câteva clipe mai târziu, acesta, susţinut de o soră de 
spital, intră pe uşă. 

— Ticălosule!... Asasinule!... Tu ai încercat să mă 
omori. Mai întâi ţi-ai înfipt mâna dreaptă în umărul meu 
şi apoi cu stânga m-ai lovit cu pumnalul. Îndrăzneşti să 
mai negi? 

In clipa aceea, lon Mocanu sări în picioare, repezindu- 
se spre fereastra pe care unul din milițieni, fiindcă ploaia 
din nou stătuse, o deschisese între timp. Dar nu apucă să 
facă mai mult de un pas, şi fu imobilizat de doi lucrători 
ai miliției. 

— Pe tine ar fi trebuit să te ucid! urlă către căpitanul 
Ovezea, spumegând de furie. 

— Nu cred că aţi fi izbutit, fiindcă eu ştiu să mă apăr, îi 
replică acesta calm. Şi acum, când v-aţi convins că nu 
are nici un rost să jucaţi faţă de noi teatru răspundeţi-mi 
la câteva întrebări pe care am avi le pune. 

— Bine, fie! 

— Deci, de ce l-aţi ucis pe Anton Neguţă? 

— Dacă nu l-aş fi ucis, m-ar fi denunţat. Ştiţi că la 
subsol există o cameră blindată, „camera de tezaur”. 
Acolo se păstrează obiecte de mare valoare lucrate în 
aur masiv şi platină precum şi câteva pietre preţioase 
excepţionale. Cheile de la camera de tezaur sunt 
păstrate într-un plic sigilat, de către director, iar uşa de 
trecere de la culoarul ce duce spre „camera de tezaur” 
este sigilată. 

Incă de când am aflat de existenţa ei, vreau să spun 


de când am fost repartizat la muzeu, „camera de tezaur” 
a început să mă obsedeze. La început am rezistat 
tentaţiei. Până la urmă n-am mai putut şi m-am decis cu 
orice risc să pătrund acolo. Treaba nu era deloc uşoară. 
În prealabil, trebuia să studiez  încuietorile, să 
confecţionez dubluri de chei speciale sau, dacă acest 
lucru nu ar fi fost posibil, să fur originalele care se aflau 
nu ştiu unde la director. Pe scurt, indiferent de soluţia pe 
care aş fi ales-o, se impunea o recunoaştere prealabilă a 
terenului. Şi într-o zi, după ce mi-am procurat cu mare 
greutate un sigiliu fals, am coborât la subsol. Dar abia 
apucasem să rup sigiliile de pe uşa culoarului de trecere 
când m-a surprins Anton Neguţă. 

În prima clipă, m-am gândit să-l omor. Mi-am dat însă 
seama că nu e deloc o treabă uşoară. Nu aveam nicio 
armă la mine şi apoi nu era o stârpitură de om pe care 
să-l dobori dintr-un pumn. Mi-a venit atunci în minte să 
recurg la o stratagemă ca să câştig timp. l-am căzut în 
genunchi, şi, cu lacrimi în ochi, l-am implorat să nu mă 
denunțe. „iţi jur - i-am spun - că în viaţa mea nu m-am 
atins măcar de un capăt de aţă străin. Acum nu ştiu ce s- 
a întâmplat cu mine. Parcă un duh rău mi-a luat minţile. 
Te rog nu mă denunța. Îmi dau seama că acum nu mai 
pot rămâne între voi. Dă-mi răgaz douăzeci şi patru de 
ore, şi voi pleca singur. Îmi voi da demisia”. 

l-am mai spus eu şi altele, dar nu mai ţin minte. Până 
la urmă, am crezut că l-am înduplecat. Mi-a făgăduit că 
nu va spune nimănui nimic, dacă voi pleca. 

Aşa m-am despărţit de el. L-aş fi ucis chiar dacă şi-ar fi 
ţinut făgăduiala. Dar nu şi-a ţinut-o. Norocul meu a fost 
că am avut prevederea să-l urmăresc. L-am văzut că 
intră la director şi am bănuit imediat că s-a dus să mă 
denunțe. În prima clipă m-am gândit să fug, să dispar, 
pur şi simplu. Pe urmă mi-am făcut curaj. Mi-am zis că 
poate s-o fi dus la el pentru altceva. În orice caz trebuia 
să mă conving. Ştiam că ferestrele de la cabinetul 
directorului erau deschise şi că puteam, ascunzându-mă 


în iederă, să mă strecor până acolo, ca să ascult fără 
niciun risc tot ceea ce se vorbeşte în birou. N-am mai 
stat o clipă pe gânduri şi am alergat spre ieşire. Trecând 
însă pe lângă telefon, deodată mi-a venit în minte ideea 
salvatoare. Am ridicat receptorul şi subţiindu-mi vocea - 
o pot face cu uşurinţă - i-am cerut telefonistei să-l trimită 
de urgenţă pe director la tovarăşul Găzdaru. Am ieşit 
apoi afară - şansa m-a favorizat fiindcă Marin lipsea nu 
ştiu pe unde -, m-am ascuns în iederă şi, din ceea ce am 
auzit, mi-am dat seama cât de oportună fusese ideea cu 
telefonul. Dar înlăturasem, numai provizoriu, primejdia. 
Vă daţi seama că nu mai aveam încotro, că trebuia să 
acţionez prompt. Trebuia să-l împiedic pe Anton Neguţă 
să vorbească, trebuia să mă scap de el. Dar cam? Mi-am 
adus aminte că sunt un bun arcaş. Restul cunoaşteţi... 

— Da, cunoaştem, aţi luat arcul şi săgeata din sala de 
arme, aţi urcat la etajul doi şi acolo, de la unul din 
balcoane, aţi tras. După aceea, aţi plecat să duceţi arcul 
înapoi în sala de arme. Când aţi urcat, la etajul doi ca să-l 
ucideţi pe Anton Neguţă, aţi utilizat liftul, nu? 

— Da! 

— Şi de ce n-aţi mai coborât cu el? 

— Fiindcă nu mai funcţiona probabil datorită unei 
scurte întreruperi de curent. 

— Şi aţi coborât, cum? 

— Pe scara de serviciu. 

— Ce v-a determinat să treceţi prin „sala otomană”? 
Nu ştiaţi că acolo se afla tovarăşa Milea? 

— Pur şi simplu uitasem. Ştiind-o pe Varvara Hâncu în 
concediu, în mod deliberat am ales ruta aceea, părându- 
mi-se cea mai sigură. Nici azi nu-mi explic defel cum de 
am putut uita că Dana îi ţinea locul. 

— Norocul tovarăşei Milea a fost că în clipa când aţi 
apărut în pragul uşii era întoarsă cu spatele şi nu a 
apucat să vă vadă decât umbra. Asta în primul rând. In al 
doilea, că de frică a leşinat. Altfel aţi fi ucis-o şi pe ea. 

— AŞ fi fost nevoit s-o ucid. 


— Pe urmă aţi regretat că aţi cruţat-o. A început să vă 
fie teamă ca nu cumva să-şi amintească a cui fusese 
umbra. Aţi regretat şi mai mult atunci când aţi aflat, 
citind scrisoarea care îmi era adresată, că nu aţi izbutit s- 
o compromiteţi. Este adevărat? 

— Da! Puțin a lipsit s-o ucid atunci. 

— Când? Când aţi ademenit-o în aripa nelocuită? 

— Atunci. 

— Şi de ce până la urmă aţi renunţai? 

— Din prudenţă. Nu ştiu cum, dar m-am trădat. Ea şi-a 
dat seama că nu e singură, că o pândeşte o primejdie 
iminentă. Fiind cumva avizată, îmi era teamă că dacă o 
voi ataca se va apăra, va face gălăgie, înţelegeţi? Una 
este să lichidezi pe cineva fără ca acela să aibă habar ce 
îl aşteaptă, şi altceva atunci când îşi dă seama de 
primejdie, chit că e vorba de o femeie. Se poate apăra. 

Auzind aceasta, căpitanul Ovezea care şi aşa era 
scârbit şi revoltat, cu greu izbuti să-ţi păstreze calmul 

— Dar pe Luca Mântulescu de ce aţi încercat să-l 
ucideţi? 

— Din cauza coroanei. Dar asta-i o poveste ceva mai 
lungă. Trebuie să ştiţi că nici după cele întâmplate cu 
Anton Neguţă n-am renunţat să pătrund în camera de 
tezaur. Într-o zi am izbutit să mă strecor neobservat la 
subsol. Voiam să-mi dau seama ce fel de sistem de 
închidere avea. Spre marea mea surprindere, sistemul 
era mult mai complicat decât mi-l închipuisem. Avea trei 
broaşte cu dublă fază şi o a patra care funcţiona numai 
pe baza de cifru. Când am văzut cum stau lucrurile, 
speranţa mi s-a spulberat. Era peste puterile mele să 
pătrund în camera de tezaur. Convingându-mă de 
aceasta, a început să mă preocupe din nou o idee mai 
veche de a mea. Anume, să înlocuiesc rubinul de pe 
spada de onoare şi pietrele de pe coroană cu altele 
identice, dar fără valoare. Bineînţeles, aceasta nu era o 
treabă care se putea face cât ai bate din palme. Şi când 
spun aceasta nu mă gândesc la rubinul de pe sabia de 


onoare, ci la nenumăratele pietre de pe coroană. Ca să 
izbutesc, era necesar să-mi procur o altă coroană 
identică, dar fără valoare, care să ţină locul celei 
adevărate atâta vreme cât era nevoit ca să pot înlocui 
pietrele veritabile cu altele false. 

V-am spus că aceasta a fost o idee mai veche şi 
abandonată, fiindcă mă ispitise mai mult conţinutul 
camerei de tezaur. Dar înainte de a o abandona, 
izbutisem, să găsesc un fost tehnician bijutier care se 
pricepu să-mi confecţioneze o coroană asemănătoare. 
Nu era ea, întru totul identică, dar scontam pe factorul 
psihologic. Căci oare cine dintre colegii mei ar fi fost în 
stare să sesizeze substituirea atâta vreme cât explicaţiile 
care se dau în sala de arme sunt globale? Evident, 
nimeni. Asta, fără a mai pune la socoteala că falsa 
coroană trebuia s-o înlocuiască pe cea veritabilă nu mai 
mult de douăzeci şi patra de ore. Deci, având-o gata 
confecţionată, punerea în aplicare a planului nu mai 
prezenta o greutate deosebită. 

— Numele şi adresa tehnicianului care v-a confecţionat 
coroana. 

— Omul nu are nicio vină. M-am prezentat la el cu 
adresă în regulă, ca din partea muzeului. Mi-a lucrat-o 
convins că reproduce o coroană de pe vremea lui 
Brâncoveanu, pentru necesităţile muzeului. 

— Asta vom vedea noi. Daţi-ne numele şi adresa. 

— E vorba de un bătrân pe nume Agopian, care 
locuieşte în Bucureşti, Fundătura Târnavei nr. 16. 

Căpitanul Ovezea îşi însemnă adresa pe o foaie de 
hârtie, pe care o întinse apoi sublocotenentului. Acesta o 
luă şi pentru câteva minute lipsi din birou. 

— Continuati! 

— Am izbutit să schimb coroana - aşa cum, de altfel, 
mă aşteptasem - fără nicio dificultate. Dar tocmai când 
mă pregăteam să plec am auzit paşi apropiindu-se. Dintr- 
o clipă în alta puteam fi surprins cu coroana în mână, pe 
care abia apucasem s-o învelesc într-un ziar. Fără să mai 


stau o clipă pe gânduri, am ascuns-o în dulapul-vitrină pe 
care îl descuiasem mai înainte. (Trebuie să ştiţi că în 
buzunarele uneia dintre uniforme păstram cheile şi 
şperaclele cu care pot să deschid oricare din vitrinele şi 
dulapurile din sala de arme). 

Am apucat să ascund acolo coroana, dar n-am mai 
avut timp să părăsesc sala de arme. Am izbutit doar să 
mă ascund într-un ungher întunecos, la adăpostul calului 
şi cavalerului medieval în armură. Atunci a intrat Luca 
Mântulescu. Avea sub braţ o mapă. M-am mirat ce caută 
acolo, fiindcă atunci nu ştiam că primise sarcina să facă 
o verificare a inventarului. Dacă aş fi ştiut nu m-aş fi 
grăbit să schimb coroana. Dar n-am ştiut şi pace! Şi 
atunci, ghinionul lui? Ghinionul meu? Poate al 
amândurora!... Închipuiţi-vă, cum a intrat s-a dus întins 
la dulapul cu uniforme, l-a deschis şi a început să le 
numere. La început am sperat că nu va observa 
pachetul. M-am înşelat. L-a văzut, s-a aplecat, l-a ridicat 
şi a dat să-l desfacă. Atunci, n-am mai stat o clipă pe 
gânduri. Am întins doar mâna şi am luat din panoplia 
aflată în spatele meu pumnalul. Am făcut un salt şi l-am 
lovit în spate fără să mai aibă timp să se întoarcă. 

— Şi de ce l-aţi cărat în apartamentul secret? 

— Din două motive: întâi, ca să pot scoate coroana din 
Castel înainte de a fi descoperit cadavrul lui Luca 
Mântulescu, al doilea, ca să am timp să-l... lucrez pe 
Marin. 

— Adică să aruncaţi vina asupra unui nevinovat. 

— Trebuie să recunoaşteţi că ideea n-a fost rea. Nu 
înţeleg cum de nu s-a prins. Amprentele, stiloul, banii... 
Doar nu sunteţi ghicitori. 

— Nu, nu suntem ghicitori. Poate că odată veţi înţelege 
de ce infractorii nu pot rămâne nedescoperiţi în regimul 
nostru democrat-popular. Dar atunci, bineînţeles, va fi 
prea târziu. Dar încă o întrebare: După ce l-aţi atacat de 
ce nu aţi verificat dacă Luca Mântulescu murise sau nu. 

— În primul rând, am fost convins că-l omorâsem. În al 


doilea: îmi era indiferent dacă mai trăieşte sau nu, 
fiindcă atacându-l pe la spate, nu a avut cum să-şi dea 
seama cine l-a lovit. Mai mult, nu-mi era teamă nici că ar 
putea să vă informeze ce conţinea pachetul, fiindcă nu 
apucase să-l desfacă. 

Căpitanul Ovezea scoase din sertar matostatul şi-l 
puse pe birou dinaintea lui lon Mocanu. 

— Piatra asta am găsit-o în apartamentul secret atunci 
când a fost descoperit Luca Mântulescu. Presupun că ştiţi 
cum a ajuns acolo. Nu-i aşa? 

— Da! Eu am pierdut-o. A căzut de pe coroana 
veritabilă când o împachetam Atunci am băgat-o în 
buzunarul mic de la haină. Probabil mi-a picat atunci 
când m-am aplecat să-l depun pe parchet pe Luca 
Mântulescu. 

Căpitanul Ovezea întrebă din ochi pe căpitanul Borcea 
dacă are de pus vreo întrebare. Acesta îi făcu semn că 
nu. 

— În cazul acesta, pentru astăzi ajunge. Duceţi-l. 

Cei doi lucrători ai miliției care îl păzeau îl scoaseră din 
birou. 

— Deschideţi fereastra! ordonă căpitanul Ovezea. 


După care, adăugă imediat: Deschideţi toate ferestrele! 
x 


x xk 


Câteva minute mai târziu, căpitanul Ovezea părăsi 
sediul secției de miliţie îndreptându-se agale spre casă. 
Mergea încet, nu atât din cauza oboselii, ci fiindcă simțea 
nevoia să se destindă din încordarea nervoasă care 
continua să-l stăpânească şi acum când ancheta luase 
sfârşit. Şi pentru aceasta nimic nu-i putea ajuta mai mult 
decât aerul tare al dimineții care mirosea atât de plăcut 
a răşină de brad. 

Spre a evita bulevardul, o porni pe un drumeag care 
şerpuia, urcând de la o terasă la alta până sus pe 
„Greierele”, unde se terminau ultimele vile ale oraşului. 
În drum, căpitanul Ovezea se opri să rupă o floare de 


munte, roşit ca sângele, care de pe lujerul ei înalt parcă - 
dinadins înalt - privea cerul, căutând soarele. 

— Mai repede, nene miliţianule, că întârzii la serviciu! 

Privind într-acolo de unde se auzi vocea, văzu în pragul 
unei ferestre un bondoc de băiat cu părul numai inele 
care necăjea un mât de culoarea antracitului. 

Din mers, căpitanul Ovezea turti cu arătătorul năsucul 
puştiului, clipind ştrengăreşte din ochi. 

În părul încârlionţat al copilului juca soarele 

Se anunţa o zi frumoasă. 


